
॥ नमो तस्स भगवतो अरहतो सम्मासम्बुद्धस्स॥ 


अभिधम्मपिटके 


पञ्चपकरण-अट्टुकथा 


धातुकथा-अट्टकथा 


अट्टारसहि भेदेहि, विभङ्गं मारभञ्जनो । 
देसयित्वा महावीरो, यं तस्सेव अनन्तरं॥ 


अदेसयि धातुकथं, धातुभेदप्पकासनो। 
तस्सत्थं दीपयिस्सामि, तं सुणाथ समाहिताति॥ 


९. मातिकावण्णना 
९. नयमातिकावण्णना 


९. सङ्गहो असङ्गहोतिआदीनञ्हि वसेन इदं पकरणं चुद्दसविधेन विभत्तन्ति वृत्तं । तं सब्बम्पि उद्देसनिद्देसतो द्विधा ठितं। तत्थ मातिका उद्देसो । सा पञ्चविधा - 
नयमातिका, अब्भन्तरमातिका, नयमुखमातिका, लक्खणमातिका, बाहिरमातिकाति | तत्थ सङ्गहो असङ्गहो...पे०... विष्पयुत्तेन सङ्गहितं असङ्गहितन्ति - अयं चुद्दसहि 
पदेहि निक्खित्ता नयमातिका नाम। अयज्हि इमिना सङ्गहादिकेन नयेन धातुकथा धम्मा विभत्ताति दस्सेतुं ठपितत्ता नयमातिकाति वुच्चति । एतेसं पदानं मूलभूतत्ता 
मूलमातिकातिपि वत्तु वट्टति। 


२. अब्भन्तरमातिकावण्णना 


२. पञ्चक्खन्धा ...पे०... मनसिकारोति अयं पञ्चवीसाधिकेन पदसतेन निक्खित्ता अब्भन्तरमातिका नाम। अयज्हि “सब्बापि धम्मसङ्गणी धातुकथाय मातिका ति एवं 
अवत्वा सङ्गहादिना नयेन विभजितब्बे खन्धादिधम्मे सरूपतो दस्सेत्वा धातुकथाय अब्भन्तरेयेब ठपितत्ता अब्भन्तरमातिकाति वुच्चति। खन्धादिपदानं धम्मसङ्गणीमातिकाय 
असङ्गहितत्ता पकिण्णकमातिकातिपि वत्तुं वट्टति। 


३. नयमुखमातिकावण्णना 


३. तीहि सङ्गहो, तीहि असङ्गहो; चतूहि सम्पयोगो, चतूहि विष्पयोगोति अयं चतूहि पदेहि निक्खित्ता नयमुखमातिका नाम। अयज्हि सब्बेसुपि पञ्चकखन्धादीसु चेव 
कुसलत्तिकादीसु च मातिकाधम्मेसु, तीहि खन्धायतनधातुपदेहेव सङ्गहो च असङ्गहो च योजेतब्बो। तथा चतूहि अरूपक्खन्धेहि सम्पयोगो च विप्पयोगो च। एतानि इमेसं 
सङ्गहासङ्गहादीनं नयानं मुखानीति दस्सेतुं ठपितत्ता नयमुखमातिकाति वुच्चति । 


४. लक्खणमातिकावण्णना 


४. सभागो, विसभागोति अयं द्वीहि पदेहि निक्खित्ता लक्खणमातिका नाम। अयञ्हि सभागलक्खणेहि धम्मेहि सङ्गहनयो, विसभागलक्खणेहि असङ्गहनयो, तथा 
सम्पयोगविप्पयोगनयो योजेतब्बोति सभागविसभागलक्खणवसेन सङ्गहादिलक्खणं दस्सेतुं ठपितत्ता लक्खणमातिकाति वुच्चति। 


५. बाहिरमातिकावण्णना 


५. सब्बापि धम्मसङ्गणी धातुकथाय मातिकाति अयं छसट्ठि तिकपदानि, द्वे च दुकपदसतानि सङ्किपित्वा निक्खित्ता बाहिरमातिका नाम। अयज्हि “पञ्चक्खन्धा... 
पे०... मनसिकारो ति एवं धातुकथाय अब्भन्तरे अवत्वा “सब्बापि धम्मसङ्गणी"ति एवं धातुकथाय मातिकतो बहि ठपितत्ता बाहिरमातिकाति वुच्चति । 


एवं मातिकाय पञ्चधा ठितभावं विदित्वा इदानि “सङ्गहो असङ्गहोतिआदीसु सङ्गहो ताव जातिसञ्जातिकिरियागणनवसेन चतुब्बिधो। तत्थ -- “सब्बे खत्तिया 
आगच्छन्तु, सब्बे ब्राह्मणा, सब्बे वेस्सा, सब्बे सुद्दा आगच्छन्तु'', “या चाबुसो विसाख, सम्मावाचा, यो च सम्माकम्मन्तो, यो च सम्माआजीवो, इमे धम्मा सीलक्खन्धे 
सङ्गहिता"ति अयं जातिसङ्गहो नाम। “एकजातिका आगच्छन्तू"ति वुत्तद्ठाने विय हि इध सब्बेपि जातिया एकसङ्गहं गता। “सब्बे कोसलका आगच्छन्तु, सब्बे मागधका, सब्बे 
भारुकच्छका आगच्छन्तु", “यो चावुसो विसाख, सम्मावायामो; या च सम्मासति, यो च सम्मासमाधि, इमे धम्मा समाधिक्खन्धे सङ्गहिता ति (म० नि० १.४६२) अयं 
सञ्जातिसङ्घहो नाम। “एकट्ठाने जाता संवड्डा आगच्छन्तू'ति वुत्तड्टाने विय हि इध सब्बेपि सञ्जातिठानेन निबुत्थोकासेन एकसङ्गहं गता। “सब्बे हत्थारोहा आगच्छन्तु, सब्बे 
अस्सारोहा, सब्बे रथिका आगच्छन्तु", “या चावुसो विसाख, सम्मादिट्टि, यो च सम्मासङ्कप्पो, इमे धम्मा पञ्जाक्खन्धे सङ्गहिता"ति (म० नि० १.४६२) अयं किरियासङ्गहो 
नाम। सब्बेव हेते अत्तनो किरियाकरणेन एकसङ्गहं गता । “चक्खायतनं कतमक्खन्धगणनं गच्छतीति? रूपक्खन्धगणनं गच्छती" ति। हञ्चि चक्खायतनं रूपक्खन्धगणनं 
गच्छति, तेन वत रे वत्तब्बे - 'चक्खायतनं रूपक्खन्धेन सङ्गहित' न्ति (कथा० ४७१), अयं गणनसङ्गहो नाम। अयमिध अधिप्पेतो। तप्पटिपक्खेन असङ्गहो वेदितब्बो। तेसं 

विकप्पतो सङ्गहितेन असङ्गहितादीनि । एकुप्पादेकनिरोधएकवत्थुकएकारम्मणतावसेन सम्पयोगो, तप्पटिपक्खतो विप्पयोगो । तेसं विकप्पतो सम्पयुत्तेन विप्पयुत्तादीनि । 
तदुभयसंसग्गविकप्पतो सङ्गहितेन सम्पयुत्त विप्पयुत्तन्तिआदीनि | पञ्चक्खन्धातिआदीनि पन खन्धविभङ्गादीसु वुत्तनयेनेव वेदितब्बानि । फस्सादयो पनेत्थ सन्निट्ठानवसेन 
वुत्तसब्बचित्तुप्पादसाधारणतो वुत्ताति। 


मातिकावण्णना। 


२. निद्देसवण्णना 
१. पठमनयो सङ्गहासङ्गहपदवण्णना 
१. खन्धपदवण्णना 


६. इदानि पञ्चकखन्धादिवसेन निक्खित्तमातिकं “सङ्गहो असङ्गहोतिआदीहि नयमातिकापदेहि सद्भि योजेत्वा दस्सेतुं रूपक्खन्धो कतिहि खन्धेहीतिआदिना नयेन 
निद्देसवारो आरद्धो। तत्थ यस्मा “सङ्गहो असङ्गहोतिआदिकाय नयमातिकाय “तीहि सङ्गहो, तीहि असङ्गहो”ति नयमुखमातिका ठपिता, तस्मा रूपकखन्धादीनं सङ्गहं दस्सेतुं 
कतिहि खन्धेहि कतिहायतनेहि कतिहि धातूहीति तीणि खन्धायतनधातुपदानेव उद्धटानि । "चत्तारि सच्चानी'तिआदीसु एकम्पि न परामड्टं | यस्मा च “सभागो विसभागो”ति 
एवं लक्खणमातिका ठपिता, तस्मा इमस्स पञ्हस्स विस्सज्जने रूपक्खन्धो एकेन खन्धेनातिआदि वुत्तं। सभागा हि तस्स एते खन्धादयोति। तत्थ एकेन खन्धेनाति 
रूपक्खन्धेनेव। यञ्हि किञ्चि रूपं रूपक्खन्धसभागत्ता रूपक्खन्धोत्वेव सङ्गहं गच्छतीति रूपक्खन्धेनेव गणितं, तं रूपक्खन्धेनेव परिच्छिन्नं । एकादसहायतनेहीति 
मनायतनवज्जेहि। सब्बोपि हि रूपक्खन्धो दसायतनानि धम्मायतनेकदेसो च होति, तस्मा एकादसहायतनेहि गणितो, परिच्छिन्नो । एकादसहि धातूहीति 
सत्तविञ्ञाणधातुवज्जाहि एकादसहि एतासु हि अपरियापन्नं रूपं नाम नत्थि। 


असङ्गहनयनिद्देसे कतिहि असङ्घहितोति सङ्घेपेनेव पुच्छा कता । विस्सज्जने पनस्स यस्मा रूपक्खन्धस्स विसभागा चत्तारो अरूपक्खन्धा, एकं मनायतनं, सत्त 
विञ्जाणधातुयो; तस्मा चतूहि खन्धेहीतिआदि वृत्तं। इमिना नयेन सब्बपदेसु सङ्गहासङ्गहो वेदितब्बो। इमस्मिं पन खन्धनिददेसे - “रूपक्खन्धो कतिहि खन्धेही"तिआदिम्हि 
ताव एकमूलके सङ्गहनये सरूपेनेब दस्सिता पञ्च पुच्छा, पञ्च विस्सज्जनानि। असङ्गहनये सङ्केपेन दस्सिता पञ्च पुच्छा, पञ्च विस्सज्जनानि। इमिना उपायेन 
दुकमूलकादीसुपि पुच्छाविस्सज्जनानि वेदितब्बानि | रूपक्खन्धमूलकायेव चेत्थ दुकतिकचतुक्का दस्सिता। पञ्चके पन “रूपक्खन्धो च...पे०... विञ्ञाणक्खन्धो चा”ति एवं 
भेदतो च, “पञ्चक्खन्धा कतिहि खन्धेही "ति एवं अभेदतो चाति द्विधा पुच्छाविस्सज्जनानि कतानि। एवं पाळिनयो वेदितब्बोति। 


२. आयतनपदादिवण्णना 


२२. आयतनपदनिद्देसादीसु आयतनपदनिद्देसे ताव चक्खायतनं एकेन खन्धेनाति एकेन रूपकखन्धेनेव, एकेन चक्खायतनेनेब एकाय चकखुधातुयाव सङ्गहितन्ति 
वेदितब्बं । सोतायतनादीसुपि इमिनाव नयेन सङ्गहासङ्गहो वेदितब्बो। असङ्कतं खन्धतो ठपेत्वाति एत्थ पन यस्मा असङ्कतं धम्मायतनं नाम निब्बानं, तञ्च खन्धसङ्गहं न 
गच्छति; तस्मा 'खन्धतो ठपेत्वा'ति वुत्तं । चतूहि खन्धेहीति रूपवेदनासञ्ञासङ्कारकखन्धेहि । निब्बानवज्जञ्हि धम्मायतनं एतेहि सङ्गहितं। विञ्ञाणक्खन्धेन पन ठपेत्वा 
धम्मायतनधम्मधातुयो सेसायतनधातूहि च तं न सङ्गय्हति। तेन वुत्तं - “एकेन खन्धेन, एकादसहायतनेहि, सत्तरसहि धातूहि असङ्गहितन्ति। यथा च ते हेड्ठा 
रूपक्खन्धमूलका, एबमिधापि चक्खायतनमूलकाव नया वेदितब्बा। दुकमत्तमेव पन पाळियं दस्सेत्वा “द्वादसायतनानी' “ति अभेदतोव पुच्छाविस्सज्जनं कतं। धातुनिद्देसेपि 
एसेव नयो। 


४०. सच्चनिद्देसे - सब्बेपि दुकतिकचतुक्का पाळियं दस्सिता। यस्मा च दुकतिकेसु समुदयसच्चसदिसमेव मग्गसच्चेपि विस्सज्जनं, तस्मा तं समुदयानन्तरं वृत्तं । 


५०. इन्द्रियनिद्देसे - जीवितिन््रियं द्वीहि खन्धेहीति रूपजीवितिन्द्रियं रूपक्खन्धेन, अरूपजीवितिन्द्रियं सङ्घारक्खन्धेन सङ्गहितं । सेसं वुत्तनयानुसारेनेव वेदितब्बं। 
पाळिववत्थानं पनेत्थ आयतनधातुनिद्देससदिसमेव। 


६. पटिच्चसमुप्पादवण्णना 


६१. पटिच्चसमुप्पादनिद्देसे - “अविज्जा कतिहि खन्धेही ति पुच्छं अनारभित्वा अविज्जा एकेन खन्धेनाति एवं विस्सज्जनमेव दस्सितं । तत्थ सङ्कारपच्चया 
विञ्जाणन्ति पटिसन्धियं पवत्ते च सब्बम्पि विपाकविज्ञाणं। तेनेवाह -- “सत्तहि धातूहि सङ्गहित ˆ न्ति। नामरूपम्पि पटिसन्धिपवत्तिवसेनेव वेदितब्बं । तेनेवेत्थ सद्दायतनम्पि 
सङ्गहेत्वा एकादसहायतनेहि सङ्गहो दस्सितो। फस्सादीसु खन्धभेदो वेदितब्बो। अञ्जेनेव हि एकेन खन्धेन फस्सो सङ्गहितो, अञ्जेन वेदना, तण्हाउपादानकम्मभवा पन 
सङ्घारक्खन्धेनेव सङ्गहिता। भवपदञ्चेत्थ कम्मभवादीनं वसेन एकादसधा विभत्तं । तत्थ कम्मभवो फस्सादीहि सदिसविसज्जनत्ता तेहि सद्धि एकतो दस्सितो। 
उपपत्तिभवकामभवसञ्जाभवपञ्चबोकारभवा अञ्जमञ्ञसदिसविस्सज्जनत्ता एकतो दस्सिता। यस्मा चेते उपादिन्नकधम्माव तस्मा “एकादसहायतनेहि सत्तरसहि धातूही "ति 
बुत्तं। सद्दायतनञ्हि अनुपादिन्नं, तं एत्थ न गहितं । 


६८. रूपभवनिद्देसे - पञ्चहायतनेहीति चक्खुसोतमनरूपधम्मायतनेहि। अट्टहि धातूहीति 
चक्खुसोतचक्खुविञ्ञाणसोतविञ्जाणरूपधम्ममनोधातुमनोविञ्ञाणधातूहि । अरूपभवादयोपि तयो सदिसविस्सज्जनत्ताव एकतो दस्सिता। तथा असञ्ञाभवएकवोकारभवा। 
तत्थ द्वीहायतनेहीति रूपायतनधम्मायतनेहि। धातूसुपि एसेव नयो। एकतलवासिकानज्हि सेसब्रह्मानं चक्खुसब्भावतो तस्सारम्मणत्ता तत्थ रूपायतनं उद्धटं । 


७९. जाति द्वीहि खन्धेहीति रूपजाति रूपक्खन्धेन, अरूपजाति सङ्घारक्खन्धेन। जरामरणेसुपि एसेव नयो। सोकादीसुपि एकेन खन्धेनाति सोकदुक्खदोमनस्सानि 

वेदनाक्खन्धेन, परिदेवो रूपक्खन्धेन, उपायासादयो सङ्घारक्खन्धेनाति एवं खन्धविसेसो वेदितब्बो । 


७३. इद्धिपादो द्वीहीति सङ्कारविञ्जाणक्खन्धेहि, मनायतनधम्मायतनेहि, धम्मधातुमनोविञ्ञाणधातूहि च । झानं द्वीहीति वेदनाक्खन्धसङ्घारक्खन्धेहि । अप्पमञ्जादयो 
सदिसविस्सज्जनत्ता एकतो निहिड्ठा । चित्तं पन चेतनानन्तरं निक्खित्तम्पि असदिसविस्सज्जनत्ता पच्छा गहितं। तत्थ अप्पमञ्जादीसु एकेन खन्धेनाति वेदना वेदनाक्खन्धेन, 
सञ्जा सञ्जाक्खन्धेन, सेसा सङ्घारक्खन्धेन सङ्गहिताति एवं खन्धविसेसो वेदितब्बो। 


७. तिकपदवण्णना 


७७. एवं अब्भन्तरमातिकाय सङ्गहं दस्सेत्वा इदानि बाहिरमातिकाय सङ्गहं दस्सेतुं कुसला धम्मातिआदि आरद्धं । तत्थ वेदनात्तिके तीहि धातूहीति 
कायविञ्जाणमनोविञ्जाणधम्मधातूहि । सत्तहि धातूहीति चक्खुसोतघानजिव्हाविञ्ञाणधातूहि चेव मनोधातुधम्मधातुमनोविञ्जाणधातूहि च। विपाकत्तिके अद्टुहि धातूहीति 
कायविञ्ञाणधातुया सद्भि ताहियेव। विपाकधम्मधम्मा पन संकिलिट्टसंकिलेसिकेहि सद्धिं सदिसविस्सज्जनत्ता एकतो गहिता। यथा चेते, एवं सब्बतिकदुकपदेसु यं यं पदं येन 
येन पदेन सद्धिं सदिसविस्सज्जनं होति, तं तं उप्पटिपाटियापि तेन तेन सद्धिं गहेत्वा विस्सज्जितं । तत्थ वुत्तानुसारेनेव सङ्गहासङ्गहनयो वेदितब्बोति । 


सङ्गहासङ्गहपदवण्णना। 
२. दुतियनयो सङ्गहितेनअसङ्गहितपदवण्णना 


१७१. इदानि सङ्गहितेन असङ्गहितपदं भाजेतुं चक्खायतनेनातिआदि आर्धं । तत्रिदं लक्खणं -- इमस्मिज्हि वारे यं खन्धपदेन सङ्गहितं हुत्वा आयतनधातुपदेहि 
असङ्गहितं, खन्धायतनपदेहि वा सङ्गहितं हुत्वा धातुपदेन असङ्गहितं, तस्स खन्धादीहि असङ्गहं पुच्छित्वा विस्सज्जनं कतं। तं पन रूपक्खन्धादीसु न युज्जति। रूपकखन्धेन हि 
रूपक्खन्धोव सङ्गहितो। सो च अड्रेकादहसहि आयतनधातूहि असङ्गहितो नाम नत्थि। वेदनाक्खन्धेन च वेदनाक्खन्धोव सङ्गहितो। सोपि धम्मायतनधम्मधातूहि असङ्गहितो नाम 
नत्थि। एवं असङ्गहितताय अभावतो एतानि अञ्जानि च एवरूपानि मनायतनधम्मायतनादीनि पदानि इमस्मिं वारे न गहितानि। यानि पन पदानि रूपेकदेसं अरूपेन 
असम्मिस्सं, विञ्जाणेकदेसञ्च अञ्जेन असम्मिस्सं दीपेन्ति, तानि इध गहितानि। परियोसाने च - 


“दसायतना सत्तरस धातुयो, 

सत्तिन्द्रिया असञ्जाभवो एकवोकारभवो। 
परिदेवो सनिदस्सनसप्पटिघं, 

अनिदस्सनं पुनदेव सप्पटिघं उपादा"ति॥ 


एवं उद्दानगाथाय दस्सितानेव । तस्मा तेसं वसेनेव सङ्गहासङ्गहो वेदितब्चो। पञ्हवसेन हि इमस्मिं वारे आयतनधातुवसेनेव सदिसविस्सज्जने वीसति धम्मे समोधानेत्वा 
एको पञ्हो कतो, सत्त विञ्जाणधातुयो समोधानेत्वा एको, सत्तिन्द्रियानि समोधानेत्वा एको, द्वे भवे समोधानेत्वा एको, परिदेवेन च सनिदस्सनसप्पटिघेहि च एको, 
अनिदस्सनसप्पटिघेहि एको, सनिदस्सनेहि एको, सप्पटिघेहि च उपादाधम्मेहि च एकोति अट्टु पञ्हा कता । तेसु खन्धादिविभागो एवं वेदितन्बो सेय्यथिदं - पठमपञ्हे ताव 
चतूहि खन्धेहीति अरूपक्खन्धेहि, ्वीहायतनेहीति चकखायतनादीसु एकेकेन सद्भि मनायतनेन, अट्टहि धातूहीति चक्खुधातुआदीसु एकेकाय सद्भि सत्तहि विञ्ञाणधातूहि । 


तत्रायं नयो - चकखायतनेन हि खन्धसङ्गहेन रूपकखन्धो सङ्गहितो। तस्मिं सङ्गहिते रूपक्खन्धे आयतनसङ्गहेन चक्खायतनमेवेकं सङ्गहितं। सेसानि दस आयतनानि 
असङ्गहितानि। धातुसङ्गहेनपि तेन चकखुधातुयेवेका सङ्गहिता। सेसा दस धातुयो असङ्गहिता। इति यानि तेन असङ्गहितानि दसायतनानि, तानि चकखायतनमनायतनेहि द्वीहि 
असङ्गहितानि। यापि तेन असङ्गहिता दस धातुयो, ता चक्खुधातुया चेव सत्तहि च विञ्ञाणधातूहि असङ्गहिताति। रूपायतनादीसुपि एसेव नयो। 


१७२. दुतियपञ्हे - यस्मा याय कायचि विञ्जाणधातुया सङ्गहितो विञ्ञाणक्खन्धो मनायतनेन असङ्गहितो नाम नत्थि, तस्मा आयतनसङ्गहेन सङ्गहिताति वुत्तं। एत्थ 
पन चतूहि खन्धेहीति रूपादीहि चतूहि। एकादसहायतनेहीति मनायतनवज्जेहि । द्वादसहि धातूहीति यथानुरूपा छ विञ्जाणधातुयो अपनेत्वा सेसाहि द्रादसहि । 
चक्खुविञ्जाणधातुया हि चक्खुविञ्ञाणधातुयेव सङ्गहिता, इतरा असङ्गहिता। सोतविञ्ञाणधातुआदीसुपि एसेव नयो। 


१७३. ततियपञ्हे - चकखुन्द्रियादीनं विस्सज्जनं चकखायतनादिसदिसमेव । इत्थिन्द्रियपुरिसिन्द्रियेसु पन धम्मायतनेन सद्धि द्वे आयतनानि, धम्मधातुया च सद्भि अट्ट 
धातुयो वेदितब्बा। 


१७४. चतुत्थपञ्हे - तीहायतनेहीति रूपायतनधम्मायतनमनायतनेहि। तेसु हि भवेसु रूपायतनधम्मायतनवसेन द्वेव आयतनानि तेहि सङ्गहितानि। सेसानि नव 
रूपायतनानि तेहेव च द्वीहि, मनायतनेन चाति तीहि असङ्गहितानि नाम होन्ति। नवहि धातूहीति रूपधातुधम्मधातूहि सद्भि सत्तहि विञ्ञाणधातूहि । 


१७५. पञ्चमपञ्हे - द्वीहायतनेहीति पठमपदं सन्धाय सद्दायतनमनायतनेहि। दुतियपदं सन्धाय रूपायतनमनायतनेहि। धातुयोपि तेसंयेव एकेकेन सद्भि सत्त 
विञ्जाणधातुयो वेदितब्बा। 


१७६. छट्ुपञ्हे - दसहायतनेहीति रूपायतनधम्मायतनवज्जेहि। सोळसहि धातूहीति रूपधातुधम्मधातुवज्जेहेव। कथं? अनिदस्सनसप्पटिघा हि धम्मा नाम नव 
ओळारिकायतनानि। तेहि खन्धसङ्गहेन सङ्गहिते रूपक्खन्धे, आयतनसङ्गहेन तानेव नवायतनानि सङ्गहितानि। रूपायतनधम्मायतनानि असङ्गहितानि। धातुसङ्गहेनपि ता एव 
नव धातुयो सङ्गहिता। रूपधातुधषम्मधातुयो असङ्गहिता। इति यानि तेहि असङ्गहितानि द्वे आयतनानि, तानि रूपायतनवज्जेहि नवहि ओळारिकायतनेहि, मनायतनेन चाति 
दसहि असङ्गहितानि। यापि तेहि असङ्गहिता द्वे धातुयो, ता रूपधातुवज्जाहि नवहि ओळारिकधातूहि, सत्तहि च विञ्जाणधातूहीति सोळसहि असङ्गहिताति वेदितब्बा। 

१७७. सत्तमपज्हे - द्वीहायतनेहीति रूपायतनमनायतनेहि। अट्ठहि धातूहीति रूपधातुया सद्भि सत्तहि विञ्ञाणधातूहि । 


१७८. अट्टुमपञ्हे - एकादसहायतनेहीति सप्पटिघधम्मे सन्धाय धम्मायतनवज्जेहि, उपादाधम्मे सन्धाय फोइब्बायतनवज्जेहि | धातूसुपि एसेव नयो। अत्थयोजना पनेत्थ 
हेट्ठा वुत्तनयेनेव वेदितब्बाति। 


सङ्गहितेनअसङ्गहितपदवण्णना। 
३. ततियनयो असङ्गहितेनसङ्गहितपदवण्णना 


१७९. इदानि असङ्गहितेनसङ्गहितपदं भाजेतुं बेदनाक्खन्धेनातिआदि आरद्धं । तत्रिदं लक्खणं ~ इमस्मिज्हि वारे यं खन्धपदेन असङ्गहितं हुत्वा आयतनधातुपदेहि 
सङ्गहितं, तस्स खन्धादीहि सङ्गहं पुच्छित्वा विस्सज्जनं कतं । तं पन रूपक्खन्धविञ्जाणक्खन्धचकखायतनादीसु न युज्जति। रूपक्खन्धेन हि चत्तारो खन्धा खन्धसङ्गहेन 
असङ्गहिता। तेसु तेन एकधम्मोपि आयतनधातुसङ्गहेन सङ्गहितो नाम नत्थि। ननु च वेदनादयो धम्मायतनेन सङ्गहिताति? सङ्गहिता। न पन रूपक्खन्धोब धम्मायतनं, 
रूपक्खन्धतो हि सुखुमरूपमत्तं धम्मायतनं भजति । तस्मा ये धम्मायतनेन सङ्गहिता, न ते रूपक्खन्धेन सङ्गहिता नाम विञ्ञाणक्खन्धेनपि इतरे चत्तारो खन्धा असङ्गहिता । तेसु 
तेन एकोपि आयतनधातुसङ्गहेन सङ्गहितो नाम नत्थि। एवं सङ्गहितताय अभावतो एतानि अञ्जानि च एवरूपानि चक्खायतनादीनि पदानि इमस्मिं वारे न गहितानि। यानि पन 
पदानि विज्ञाणेन वा ओळारिकरूपेन वा असम्मिस्सं धम्मायतनेकदेसं दीपेन्ति, तानि इध गहितानि । तेसं इदमुद्दानं - 


“तयो खन्धा तथा सच्चा, इन्द्रियानि च सोळस। 
पदानि पच्चयाकारे, चुद्दसूपरि चुद्दस॥ 


“समतिस पदा होन्ति, गोच्छकेसु दसस्वथ। 
दुवे चूळन्तरदुका, अट्ट होन्ति महन्तरा"ति॥ 


एतेसु पन पदेसु सदिसविस्सज्जनानि पदानि एकतो कत्वा सब्बेपि द्वादस पज्हा वृत्ता। तेसु एवं खन्धविभागो वेदितब्बो। आयतनधातूसु पन भेदो नत्थि। तत्थ पठमपञ्हे 
ताव - तीहि खन्धेहीति रूपसञ्जासङ्घारक्खन्धेहि । आयतनधातुयो पन धम्मायतनधम्मधातुवसेन वेदितब्बा । 


तत्रायं नयो - वेदनाक्खन्धेन हि निब्बानञ्च सुखुमरूपसञ्ञजासङ्घारा च खन्धसङ्गहेन असङ्गहिता हुत्वा आयतनधातुसङ्गहेन सङ्गहिता। तेसु निब्बानं खन्धसङ्गहं न 
गच्छति, सेसा रूपसञ्ञासङ्घारक्खन्धेहि सङ्गहं गच्छन्ति। आयतनधातुसङ्गहं पन निब्बानम्पि गच्छतेव । तेन वुत्तं - “असङ्कतं खन्धतो ठपेत्वा तीहि खन्धेहि, एकेनायतनेन, 
एकाय धातुया सङ्गहिता”ति। सञ्जाक्खन्धपक्खे पनेत्थ सञ्जं अपनेत्वा वेदनाय सद्धिं तयो खन्धा सङ्घारादीसु सङ्घारक्खन्धं अपनेत्वा रूपवेदनासञ्जावसेन तयो खन्धा 
वेदितब्बा। 


१८०. दुतिये - चतूहि खन्धेहीति विञ्ञाणवज्जेहि। ते हि निरोधेन खन्धसङ्गहेन असङ्गहिता हुत्वा आयतनधातुसङ्गहेन सङ्गहिता । 


१८९. ततिये - द्वीहीति वेदनासञ्जाक्खन्धेहि | रूपारूपजीवितिन्द्रियेन हि वेदनासञ्जाविञ्जाणक्खन्धा च खन्धसङ्गहेन असङ्गहिता। तेसु पन वेदनासञ्जाव 
आयतनधातुसङ्गहेन सङ्गहिता। तेन वुत्तं -- “वेदनासञ्जाक्खन्धेही"ति। इमिना उपायेन सब्बत्थ खन्धभेदो वेदितब्बो। इतो परज्हि खन्धानं नाममत्तमेव वक्खाम | 


१८२. चतुत्थे - तीहि खन्धेहीति इत्थिन्द्रियपुरिसिन्द्रियेसु वेदनासञ्ञासङ्कारेहि, वेदनापञ्चके रूपसञ्ञासङ्कारेहि; सद्धिन्द्रियादीसु फस्सपरियोसानेसु 
रूपवेदनासञ्ञाक्खन्धेहि। वेदनाय वेदनाक्खन्धसदिसोव तण्हुपादानकम्मभवेसु सङ्घारक्खन्धसदिसोव विनिच्छयो । 


१८३. पञ्चमे - जातिजरामरणेसु जीवितिन्द्रियसदिसोव | झानेन पन निब्बानं सुखुमरूपं सञ्जा च खन्धसङ्गहेन असङ्गहिता हृत्वा आयतनधातुसङ्गहेन सङ्गहिता । तस्मा 
तं सन्धाय रूपक्खन्धसञ्जाक्खन्धानं वसेन द्वे खन्धा वेदितब्बा । 


१८४. छट्ठे - सोकादित्तये वेदनाय सदिसो। उपायासादीसु सङ्घारसदिसो। पुन वेदनाय वेदनाक्खन्धसदिसो, सञ्जाय सञ्जाक्खन्धसदिसो, चेतनादीसु 
सङ्घारक्खन्धसदिसो विनिच्छयो। इमिना उपायेन सत्तमपञ्हादीसुपि सङ्गहासङ्गहो वेदितब्बोति। 


असङ्गहितेनसङ्गहितपदवण्णना। 
४. चतुत्थनयो सङ्गहितेनसङ्गहितपदवण्णना 


१९१. इदानि सङ्गहितेनसङ्गहितपदं भाजेतुं समुदयसच्चेनातिआदि आर्धं | तत्थ यं खन्धादीहि सङ्गहितेन खन्धादिवसेन सङ्गहितं, पुन तस्सेव खन्धादीहि सङ्गहं पुच्छित्वा 
विस्सज्जनं कतं | तं खन्धायतनधातूसु एकम्पि सकलकोट्टासं गहेत्वा ठितपदेसु न युज्जति। सकलेन हि खन्धादिपदेन अञ्ञं खन्धादिवसेन सङ्गहितं नाम नत्थि, यं अत्तनो 
सङ्गाहकं सङ्गण्हित्वा पुन तेनेव सङ्गहं गच्छेय्य। तस्मा तथारूपानि पदानि इमस्मिं वारे न गहितानि। यानि पन पदानि सङ्कारेकदेसं वा अञ्जेन असम्मिस्सं दीपेन्ति - वेदनेकदेसं 
वा सुखुमरूपं वा सद्देकदेसं वा, तानि इध गहितानि। तेसं इदमुद्दानं - 


“वे सच्चा पन्नरसिन्द्रिया, एकादस पटिच्चपदा। 
उद्धं पुन एकादस, गोच्छकपदमेत्थ तिंसविध''न्ति॥ 

पञ्हा पनेत्थ द्वेयेव होन्ति। तत्थ यं पुच्छाय उद्धटं पदं, तदेव येहि धम्मेहि खन्धादिवसेन सङ्गहितं, ते धम्मे सन्धाय सब्बत्थ एकेन खन्धेनातिआदि वृत्तं । तत्रायं नयो - 
समुदयसच्चेन हि तण्हाबज्जा सेसा सङ्घारा खन्धादिसङ्गहेन सङ्गहिता। पुन तेहि तण्हाव सङ्गहिता। सा तण्हा पुन सङ्घारेहेव खन्धादिसङ्गहेन सङ्गहिताति। एसेव नयो सब्बत्थ। 
अरूपधम्मपुच्छासु पनेत्थ सङ्घारक्खन्धो वा वेदनाक्खन्धो वा एको खन्धो नाम । रूपधम्मपुच्छासु रूपक्खन्धो। परिदेवपुच्छाय सद्दायतनं एकं आयतनं नाम । सद्दधातु एका धातु 
नाम, सेसट्ठानेसु धम्मायतनधम्मधातुवसेनेव अत्थो वेदितब्बोति । 


सङ्गहितेनसङ्गहितपदवण्णना। 
५. पञ्चमनयो असङ्गहितेनअसङ्गहितपदवण्णना 


१९३. इदानि असङ्गहितेन असङ्गहितपदं भाजेतुं रूपक्खन्धेनातिआदि आरद्धं । तत्थ यं खन्धादीहि असङ्गहितेन खन्धादिवसेन असङ्गहितं, पुन तस्सेव खन्धादीहि 
असङ्गहं पुच्छित्वा विस्सज्जनं कतं । तं पञ्चक्खन्धग्गाहकेसु दुक्खसच्चादीसु विञ्जाणेन सद्भि सुखुमरूपग्गाहकेसु अनिदस्सनअप्पटिघादीसु च पदेसु न युज्जति। तादिसेन हि 
पदेन निब्बानं खन्धसङ्गहमत्तं न गच्छेय्य। सेसा खन्धादीहि असङ्गहितधम्मा नाम नत्थि। तस्मा तथारूपानि पदानि इमस्सिं वारे न गहितानि। यानि पन पञ्चक्खन्धे विञ्जाणञ्च 
सुखुमरूपेन सद्भि एकतो न दीपेन्ति, तानि इध गहितानि। तेसं इदमुद्दानं - 


“सब्बे खन्धा तथायतनधातुयो सच्चतो तयो। 
इन्द्रियानिपि सब्बानि, तेवीसति पटिच्चतो॥ 


“परतो सोळस पदा, तेचत्तालीसकं तिके । 
गोच्छके सत्तति द्वे च, सत्त चूळन्तरे पदा॥ 


“नमहन्तरे पदा वृत्ता, अड्डारस ततो परं । 
अद्ठारसेव जातब्बा, सेसा इध न भासिता 'ति॥ 


पञ्हा पनेत्थ सदिसविस्सज्जनानं वसेन समोधानेत्वा कतिहि सदधि सब्बेपि चतुत्तिस होन्ति। तत्थ यं पुच्छाय उद्धटं पदं, तदेव येहि खन्धादीहि असङ्गहितं, ते धम्मे सन्धाय 
एकेन खन्धेनातिआदि वुत्तं । 


तत्रायं नयो -- रूपक्खन्धेन हि चत्तारो खन्धा निब्बानञ्च खन्धसङ्गहेन असङ्गहिता। आयतनधातुसङ्गहेन पन ठपेत्चा विञ्ञाणं अवसेसा सङ्गहिताति विञ्ञाणमेव तीहिपि 
खन्धसङ्गहादीहि असङ्गहितं नाम । पुन तेन विञ्ञाणेन सद्भि निब्बानेन चत्तारो खन्धा खन्धादिसङ्गहेन असङ्गहिता। ते सब्बेपि पुन विञ्जाणेनेव खन्धादिसङ्गहेन असङ्गहिताति 
एकेन खन्धेन, एकेनायतनेन, सत्तहि धातूहि असङ्गहिता नाम होन्ति। अथ वा - यदेतं रूपक्खन्धेन विञ्ञाणमेव तीहि खन्धादिसङ्गहेहि असङ्गहितं, तेहिपि विञ्ञाणधम्मेहि ते 
रूपधम्माव तीहि सङ्गहेहि असङ्गहिता। पुन ते रूपधम्मा विञ्ञाणेनेव तीहि सङ्गहेहि असङ्गहिता । विञ्ञाणञ्च खन्धतो एको विञ्जाणक्खन्धो होति, आयतनतो एकं मनायतनं, 
धातुतो सत्त विञ्जाणधातुयो। तस्मा “एकेन खन्धेना”तिआदि वुत्तं। इमिना उपायेन सब्बत्थ यं पुच्छाय उद्भटं पदं, तदेव येहि धम्मेहि खन्धादिवसेन असङ्गहितं, तेसं धम्मानं 
वसेन खन्धादयो वेदितब्बा। तत्थ दुतियपञ्हे ताव -- रूपविज्ञाणानं वसेन वेदितब्बा। वेदनादयो हि रूपविञ्ञाणेहेव खन्धादिसङ्गहेन असङ्गहिता। ते च द्वे खन्धा 
एकादसायतनानि सत्तरस धातुयो होन्ति। 


१९५. ततियपञ्हे - विज्ञाणं रूपादीहि चतूहि असङ्गहितन्ति तेसं वसेन खन्धादयो वेदितब्बा । 


१९६. चतुत्थपञ्हे - चक्खायतनं वेदनादीहि चतूहीति इमिना नयेन सब्बत्थ खन्धादयो वेदितब्बा। परियोसाने -- रूपञ्च धम्मायतनन्ति उद्दानगाथाय दस्सितधम्मायेव 
अञ्जेनाकारेन सङ्किपित्वा दस्सिताति। 


असङ्गहितेनअसङ्गहितपदवण्णना। 
६. छट्टुनयो सम्पयोगविप्पयोगपदवण्णना 


२२८. इदानि सम्पयोगविप्पयोगपदं भाजेतुं रूपक्खन्धोतिआदि आरद्धं | तत्थ यं लब्भति यञ्च न लब्भति तं सब्बं पुच्छाय गहितं। विस्सज्जने पन यं न लब्भति, तं 
नत्थीति पटिक्खित्तं। चतूहि सम्पयोगो, चतूहि विप्पयोगो; सभागो विसभागोति हि वचनतो चतूहि अरूपक्खन्धेहेव सभागानं एकसन्तानस्मिं एकक्खणे उप्पन्नानं 
अरूपक्खन्धानंयेव अञ्ञमञ्जं सम्पयोगो लब्भति। रूपधम्मानं पन रूपेन निब्बानेन वा, निब्बानस्स च रूपेन सद्धि सम्पयोगो नाम नत्थि। तथा रूपनिब्बानानं अरूपक्खन्धेहि, 
बिसभागा हि ते तेसं। यथा च अरूपक्खन्धानं रूपनिन्बानेहि, एवं भिन्नसन्तानेहि नानाक्खणिकेहि अरूपधम्मेहिपि सद्भि नत्थियेव । तेपि हि तेसं सन्तानक्खणविसभागताय 
विसभागायेव । अयं पन विसभागता सङ्गहड्टेन विरुज्झनतो सङ्गहनये नत्थि। गणनूपगमत्तञ्हि सङ्गहट्टो। सम्पयोगनये पन अत्थि, एकुप्पादतादिलक्खणञ्हि सम्पयोगट्टोति । 
एवमेत्थ यस्स एकधम्मेनपि सम्पयोगलकखणं न युज्झति, तस्स पुच्छाय सङ्गहं कत्वापि नत्थीति पटिक्खेपो कतो | यस्स विप्पयोगलकखणं युज्जति, तस्स विप्पयोगो दस्सितो। 
यानि पन पदानि सत्तसु विज्ञाणधातूसु एकायपि अविप्ययुत्ते रूपेन निब्बानेन वा मिस्सकधम्मे दीपेन्ति, तानि सब्बथापि इध न युज्जन्तीति न गहितानि। तेसं इदमुद्दानं - 


“*धम्मायतनं धम्मधातु, दुक्खसच्चञ्च जीवितं। 
सळायतनं नामरूपं, चत्तारो च महाभवा॥ 


“जातिजरा च मरणं, तिकेस्वेकूनवीसति। 

गोच्छकेसु च पञ्जास, अट्ट चूळन्तरे पदा॥ 


“महन्तरे पन्नरस, अट्ठारस ततो परे। 
तेवीस पदसतं एतं, सम्पयोगे न लब्मती"ति॥ 


धम्मायतनज्हि रूपनिब्बानमिस्सकत्ता तस्मिं अपरियापन्नेन विञ्ञाणेनपि न सक्का सम्पयुत्तन्ति वत्तुं। यस्मा पनेत्थ वेदनादयो विज्ञाणेन सम्पयुत्ता, तस्मा विप्पयुत्तन्तिपि 
न सक्का वत्तुं। सेसेसुपि एसेव नयो। एवं सब्बत्थापि एतानि न युञ्जन्तीति इध न गहितानि। सेसानि खन्धादीनि युञ्जन्तीति तानि गहेत्वा एकेकवसेन च समोधानेन च 
पञ्हविस्सज्जनं कतं । तेसु पञ्हेसु, पठमे -- एकेनायतनेनाति मनायतनेन। केहिचीति धम्मायतनधम्मधातुपरियापन्नेहि वेदनासञ्ञासङ्कारेहि। 


२२९. दुतिये - तीहीति पुच्छितं पुच्छितं ठपेत्वा सेसेहि। केहिचि सम्पयृत्तोति वेदनावखन्धो सञ्जासङ्कारेहि । इतरेपि अत्तानं ठपेत्वा इतरेहि। केहिचि विष्पयुत्तोति 
रूपनिब्बानेहि। एवं सब्बत्थ रूपस्स विप्पयोगे धम्मायतनधम्मधातूसु अरूपं, अरूपस्स विप्पयोगे रूपं दडुब्बं | ततियपञ्हो उत्तानत्थोव। 


२३९. चतुत्थे - 'कतिहि खन्धेही'तिआदिं अवत्वा सम्पयुत्तन्ति नत्थीति वुत्त तं पन खन्धादीनंयेव बसेन वेदितब्बं। परतोपि एवरूपेसु पञ्हेसु एसेव नयो। 
आदिपञ्हस्मिज्हि सरूपतो दस्सेत्वा परतो पाळि संखित्ता। इमिना नयेन सब्बत्थ अत्थयोजना वेदितब्बा। यत्थ पन नातिपाकटा भविस्सति, तत्थ नं पाकटं कत्वाव गमिस्साम। 


२३४. सोळसहि धातूहीति चक्खुविञ्ञाणधातु ताव अत्तानं ठपेत्वा छहि विञ्जाणधातूहि, दसहि च रूपधातूहि। सेसासुपि एसेव नयो। 


२३५. तीहि खन्धेहीति सङ्घारकखन्धं ठपेत्वा सेसेहि। एकाय धातुयाति मनोविञ्ञाणधातुया। समुदयमग्गानज्हि अञ्ञाय धातुया सम्पयोगो नत्थि। एकेन खन्धेनाति 
सङ्घारक्खन्धेन । एकेनायतनेनाति धम्मायतनेन। एकाय धातुयाति धम्मधातुया। एतेसु हि तं सच्चद्वयं केहिचि सम्पयुत्तं। 


२३८. सुखिन्द्रियादिपञ्हे - तीहीति सञ्ञासङ्घारविञ्ञाणेहि। एकाय धातुयाति कायविञ्ञाणधातुया, मनोविञ्ञाणधातुया च। छहि धातूहीति 
कायविञ्ञाणधातुवज्जाहि। 


२४५. रूपभवपज्हे - सब्बेसम्पि अरूपक्खन्धानं अरूपायतनानञ्च अत्थिताय न केहिचीति वुत्तं | घानजिव्हाकायविञ्ञाणधातूनं पन नत्थिताय तीहि धातूहि 
विष्पयुत्तोति वृत्तं | 


२५६. अधिमोक्खपज्हे - द्वीहि धातूहीति मनोधातुमनोविञ्ञाणधातूहि । पन्नरसहीति सेसाहि दसहि रूपधातूहि, पञ्चहि च चक्खुविञ्जाणादीहि । 
२५७. कुसलपञ्हे - कुसलेहि चतुन्नम्पि खन्धानं गहितत्ता सम्पयोगो पटिक्खित्तो। 


२५८. वेदनात्तिकपञ्हे - एकेन खन्धेनाति वेदनाक्खन्धेनेव । पन्नरसहीति चक्खुसोतघानजिव्हाविञ्जाणधातुमनोधातूहि चेव रूपधातूहि च। एकादसहीति 
कायविञ्ञाणधातुया सद्धि रूपधातूहि। 


२६२. नेवविपाकनविपाकधम्मधम्मपञ्हे - पञ्चहीति चक्खुविञ्ञाणादीहि । अनुपादिन्नअनुपादानियपञ्हे - छहीति मनोविञ्ञाणधातुवज्जाहि | सवितक्कसविचारपज्हे 
- पन्नरसहीति पञ्चहि विञ्ञाणेहि सद्धि रूपधातूहि । अवितक्कविचारमत्तपञ्हे - एकेन खन्धेनातिआदि सङ्घारक्खन्धवसेनेव वेदितब्बं | दुतियज्झानविचारञ्हि ठपेत्वा 
सेसा अवितक्कविचारमत्ता नाम। पीतिं ठपेत्वा सेसा पीतिसहगता । तत्थ विचारो विचारेन, पीति च पीतिया न सम्पयुत्ताति सङ्घारक्खन्धधम्मायतनधम्मधातूसु केहिचि 
सम्पयुत्ता नाम। सोळसहीति धम्मधातुमनोविञ्ञाणधातुवज्जाहेव। अवितक्कअविचारपञ्हे - एकाय धातुयाति मनोधातुया। सुखसहगता उपेक्खासहगता च वेदनात्तिके 
बुत्ताव। दस्सनेनपहातब्बादयो कुसलसदिसाव। 


२७९. परित्तारम्मणं विपाकधम्मसदिसं | एकाय धातुयाति धम्मधातुया। केहिचीति ये तत्थ परित्तारम्मणा न होन्ति, तेहि । धम्मधातु पन परित्तारम्मणानं छन्नं 
चित्तुप्पादानं बसेन चतूहि खन्धेहि सङ्गहितत्ता पठमपटिक्खेपमेव भजति। महग्गतारम्मणादयो कुसलसदिसाव। 


२७३. अनुप्पन्नेसु - पञ्चहि धातूहीति चक्खुविञ्जाणादीहि। तानि हि एकन्तेन उप्पादिधम्मभूतानेव, उप्पन्नकोड्ठासम्पि पन भजन्ति । पच्चुप्पन्नारम्मणादयो 
परित्तारम्मणसदिसाव। हेतुआदयो समुदयसदिसाव। सहेतुका चेव न च हेतूपि पीतिसहगतसदिसाव। तथा परामाससम्पयुत्ता। अनुपादिन्ना अनुप्पन्नसदिसाव। सेसं 
सब्बत्थ उत्तानत्थमेवाति। 


सम्पयोगविप्पयोगपदवण्णना। 
७. सत्तमनयो सम्पयुत्तेनविप्पयुत्तपदवण्णना 


३०६. इदानि सम्मयुत्तेनविप्पयृत्तपदं भाजेतुं वेदनाक्खन्धेनातिआदि आरद्धं । तत्रिदं लक्खणं -- इमस्मिञ्हि वारे पुच्छाय उद्धटपदेन ये धम्मा सम्पयृत्ता, तेहि ये धम्मा 
बिप्ययुत्ता, तेसं खन्धादीहि विप्पयोगं पुच्छित्वा विस्सज्जनं कतं । तं पन रूपक्खन्धादीसु न युज्जति। रूपक्खन्धेन हि सम्पयुत्ता नाम नत्थि। तस्मा तञ्च अञ्जानि च एवरूपानि 
पदानि इमस्मिं वारे न गहितानि। यानि पन पदानि धम्मधातुया सम्पयुत्ते धम्मे विञ्ञाणञ्च अञ्जेन असम्मिस्सं दीपेन्ति, तानि इध गहितानि। तेसं इदमुद्दानं - 


“चत्तारो खन्धायतनञ्च एकं, 

द्वे इन्द्रिया धातुपदानि सत्त। 
तयो पटिच्चा अथ फस्ससत्तकं, 
तिके तयो सत्त महन्तरे च॥ 


“एकं सवितक्कं, सविचारमेकं। 
युत्तं उपेक्खाय च एकमेवा ति॥ 


परियोसाने - खन्धा चतुरोतिआदिनापि अयमेवत्थो सङ्गहितो। तत्थ यानि पदानि सदिसविस्सज्जनानि, तानि उप्पटिपाटियापि समोधानेत्वा तत्थ वेदनाक्खन्धादिका पञ्हा 
कता। तेसु एवं खन्धादिविभागो वेदितब्बो। वेदनाक्खन्धादिपञ्हे ताव - एकेनाति मनायतनेन। सत्तहीति विञ्ञाणधातूहि | केहिचीति धम्मायतने वेदनादीहि । 
विञ्ञाणधातुपञ्हे - ते धम्मा न केहिचीति ते पुच्छाय उद्धटपदं विञ्जाणधातुं ठपेत्वा सेसा छ विञ्ञाणधातुधम्मा, रूपं, निब्बानञ्च | तेहि सब्बेसं खन्धायतनानं सङ्गहितत्ता न 
केहिचि खन्धेहि आयतनेहि वा विप्पयुत्ता। एकाय धातुयाति या या पुच्छाय उद्धटा होति ताय ताय | 


३०९. उपेक्खिन्द्रियपञ्हे - पञ्चहीति उपेक्खासम्पयुत्ताहि चक्खुविञ्ञाणधातुआदीहि। इमिना नयेन सन्बत्थ पुच्छाय उद्धटपदेनेव सद्धि विप्पयुत्तानं बसेन अत्थो 
वेदितब्बोति। 


सम्पयुत्तेनविप्पयुत्तपदवण्णना । 
८. अट्टुमनयो विप्पयुत्तेनसम्पयुत्तपदवण्णना 


३१७. इदानि विप्पयुत्तेनसम्पयुत्तपदं भाजेतुं रूपक्खन्धेनातिआदि आरद्धं | तत्थ सब्बापि पुच्छा मोघपुच्छाव | रूपक्खन्धेन हि विप्पयुत्ता नाम चत्तारो खन्धा, तेसं अज्जेहि 
सम्पयोगो नत्थि । वेदनाक्खन्धेन विप्पयुत्तं रूपं निब्बानञ्च, तस्स च केनचि सम्पयोगो नत्थि । एवं सब्बपदेसु । विप्पयुत्तानं पन सम्पयोगाभावो वेदितब्बो। इति पुच्छाय मोघत्ता 
सब्बविस्सज्जनेसु नत्थि नत्थिइच्चेव वुत्तन्ति। 


विप्पयुत्तेनसम्पयुत्तपदवण्णना । 
९. नवमनयो सम्पयुत्तेनसम्पयुत्तपदवण्णना 


३१९. इदानि सम्पयुत्तेनसम्पयुत्तपदं भाजेतुं वेदनाक्खन्धेनातिआदि आरद्धं | तत्थ यं खन्धादिवसेन सम्पयुत्तं, पुन तस्सेव खन्धादीहि सम्पयोगं पुच्छित्वा विस्सज्जनं कतं । 
तं रूपेन वा रूपमिस्सकेहि वा सब्बरूपक्खन्धसङ्गाहकेहि वा पदेहि सद्भि न युज्जति। रूपेन हि रूपमिस्सकेन वा अज्जेसं सम्पयोगो नत्थि। सब्बरूपक्खन्धसङ्गाहकेहि सब्बेसं 
सम्पयोगारहानं खन्धादीनं गहितत्ता अञ्ञंयेव नत्थि, यं तेन सह सम्पयोगं गच्छेय्य । तस्मा तथारूपानि पदानि इध न गहितानि। यानि पन पदानि रूपेन असम्मिस्सं अरूपेकदेसं 
दीपेन्ति, तानि इध गहितानि । तेसं इदमुद्दानं - 


“अरूपक्खन्धा चत्तारो, मनायतनमेव च। 
विज्ञाणधातुयो सत्त, द्वे सच्चा चुद्दसिन्द्रिया॥ 


“पच्चये द्वादस पदा, ततो उपरि सोळस। 
तिकेसु अट्ट गोच्छके, तेचत्तालीसमेब च॥ 


“महन्तरदुके सत्त, पदा पिट्टिदुकेसु छ। 
नवमस्स पदस्सेते, निद्देसे सङ्गहं गता”ति॥ 


सब्बपञ्हेसु पन ये धम्मा पुच्छाय उद्धटा, ते येहि सम्पयुत्ता होन्ति, तेसं वसेन खन्धादिभेदो वेदितब्बो। वेदनाक्खन्धेन हि इतरे तयो खन्धा सम्पयूत्ता, पुन तेहि वेदनाक्खन्धो 
सम्पयुत्तो । सो तेहि सञ्ञादीहि तीहि खन्धेहि, एकेन मनायतनेन, सत्तहि विञ्जाणधातूहि, एकस्मिं धम्मायतने, धम्मधातुया च, केहिचि सञ्ञासङ्घारेहेव सम्पयुत्तो। एसेव नयो 
सब्बत्थाति। 


सम्पयुत्तेनसम्पयुत्तपदवण्णना। 
१०. दसमनयो विष्पयुत्तेनविष्पयुत्तपदवण्णना 


३५३. इदानि विप्ययुत्तेनविप्पयुत्तपदं भाजेतुं रूपक्खन्धेनातिआदि आरद्धं । तत्थ ये सम्पयोगविप्पयोगपदनिद्देसे रूपकखन्धादयो धम्मा उद्धटा, सब्बपुच्छासु तेयेव उद्धटा। 
सदिसविस्सज्जनानं पन एकतो गहितत्ता पदानि अञ्जाय पटिपाटिया आगतानि। तत्थ यं पदं पुच्छाय उद्धटं, तं येहि धम्मेहि विप्पयुत्तं, तेसं वसेन खन्धादिविभागो वेदितब्बो। 
रूपक्खन्धेन हि वेदनादयो विप्पयृत्ता, तेहि च रूपक्खन्धो विप्पयृत्तो । निब्बानं पन सुखुमरूपगतिकमेव। सो रूपक्खन्धो चतूहि खन्धेहि, एकेन मनायतनेन सत्तहि 
विञ्जाणधातूहि, धम्मायतनधम्मधातूसु, केहिचि वेदनादीहि धम्मेहेव विप्पयुत्तो। एसेव नयो सब्बत्थाति । 


विप्पयुत्तेनविप्पयुत्तपदवण्णना | 

११. एकादसमनयो सङ्गहितेनसम्पयुत्तविप्ययुत्तपदवण्णना 


४०९. इदानि सङ्गहितेनसम्मयुत्तविप्पयुत्तपदं भाजेतुं समुदयसच्चेनातिआदि आरद्धं । तत्थ ये सङ्गहितेनसङ्गहितपदनिद्देसे समुदयसच्चादयोव धम्मा उद्धटा, सन्बपुच्छासु 
तेयेव उद्धटा। सदिसविस्सज्जनानं पन एकतो गहितत्ता पदानि अञ्ञाय पटिपाटिया आगतानि । तत्थ ये धम्मा पुच्छाय उद्धटपदेन खन्धादिसङ्गहेन सङ्गहिता, तेसं येहि सम्पयोगो 
वा विप्पयोगो वा होति, तेसं वसेन खन्धादिविभागो वेदितब्बो। 


तत्रायं नयो - समुदयसच्चेन ताव सङ्घारक्खन्धपरियापन्ना धम्मा खन्धादिसङ्गहेन सङ्गहिता। ते च सेसेहि तीहि खन्धेहि, एकेन मनायतनेन, सत्तहि विज्ञाणधातृहि, 
सङ्घारक्खन्धे धम्मायतनधम्मधातूसु च ठपेत्वा तण्हं सेसेहि सम्पयुत्तत्ता केहिचि सम्पयुत्ता नाम । एकेन पन रूपक्खन्धेन, दसहि रूपायतनेहि, रूपधातूहि च विप्पयृत्ता, एकस्मिं 
धम्मायतने धम्मधातुया च, रूपनिब्बानेहि विप्पयुत्तत्ता केहिचि विप्पयुत्ता नाम । इमिना उपायेन सब्बत्थ अत्थो वेदितब्बोति । 


सङ्गहितेनसम्पयुत्तविप्पयुत्तपदवण्णना। 
१२. द्वादसमनयो सम्पयुत्तेनसङ्गहितासङ्गहितपदवण्णना 


४९७. इदानि सम्पयुत्तेनसङ्गहितासङ्गहितपदं भाजेतुं वेदनाक्खन्धेनातिआदि आरद्धं । तत्थ ये सम्पयुत्तेनसम्पयुत्तपदनिद्देसे वेदनाक्खन्धादयो धम्मा उद्धटा, सब्बपुच्छासु 
तेयेब उद्धटा । तत्थ ये धम्मा पुच्छाय उद्धटपदेन सम्मयृत्ता, तेसं येहि सङ्गहो वा असङ्गहो वा होति, तेसं वसेन खन्धादिभेदो वेदितब्बो। 


तत्रायं नयो - वेदनाक्खन्धो हि सञ्जादीहि सम्पयुत्तो। ते सञ्ञादयो तीहि सञ्जादिक्खन्धेहि, द्वीहि धम्मायतनमनायतनेहि, धम्मधातुया चेव, सत्तहि च विञ्जाणधातूहीति 
अदुहि धातूहि सङ्गहिता, सेसाहि खन्धायतनधातूहि असङ्गहिता। इमिना उपायेन सब्बत्थ अत्थो वेदितब्बोति। 


सम्पयुत्तेनसङ्गहितासङ्गहितपदवण्णना। 
९३. तेरसमनयो असङ्गहितेनसम्पयुत्तविप्पयुत्तपदवण्णना 


४४८. इदानि असङ्गहितेनसम्पयुत्तविप्पयुत्तपदं भाजेतुं रूपक्खन्धेनातिआदि आरद्धं । तत्थ ये पञ्चमे असङ्गहितेनअसङ्गहितपदनिद्देसे रूपक्खन्धेन सदिसपञ्हा धम्मा, ये 
च अरूपभवेन सदिसा, तेयेव उद्धटा। सेसा पन न रुहन्तीति न उद्धटा। वेदनाक्खन्धेन हि खन्धादिवसेन पन रूपारूपधम्मा असङ्गहिता होन्ति। तेसञ्च सम्पयोगो नाम नत्थि। 
तस्मा यानि पदानि रुहन्ति, तानेव सदिसविस्सज्जनेहि सदधि समोधानेत्वा उद्धटानि । तत्थ ये धम्मा पुच्छाय उद्धटधम्मेहि खन्धादिवसेन असङ्गहिता, ते येहि सम्पयुत्ता च 
विप्पयृत्ता च, तेसं वसेन खन्धादिविभागो वेदितब्बो। 


तत्रायं नयो = रूपक्खन्धेन ताव विञ्ञाणमेव तीहि सङ्गहेहि असङ्गहितं । तं वेदनादीहि तीहि खन्धेहि, धम्मायतनधम्मधातूसु च वेदनादीहेव सम्पयुत्तं । एकेन रूपक्खन्धेन, 
दसहि रूपायतनरूपधातूहि, धम्मायतनधम्मधातूसु च रूपनिब्बानधम्मेहि विप्ययुत्तं। तं सन्धाय ते धम्मा तीहि खन्धेहीतिआदि वुत्तं। इमिना नयेन सब्बत्थ अत्थो वेदितब्बोति । 


असङ्गहितेनसम्पयुत्तविप्पयुत्तपदवण्णना। 
१४. चुहसमनयो विप्पयृत्तेनसङ्गहितासङ्गहितपदवण्णना 


४५६. इदानि विप्पयृत्तेनसङ्गहितासङ्गहितपदं भाजेतुं रूपक्खन्धेनातिआदि आरद्धं । तत्थ येसं पदानं विप्पयोगो न रुहति, तानि इमस्मिं वारे न गहितानि। कानि पन 
तानीति? धम्मायतनादीनि। धम्मायतनस्स हि खन्धादीसु एकेनापि विप्पयोगो न रुहति। धम्मधातुआदीसुपि एसेव नयो। तेसं इदमुद्दानं - 


““धम्मायतनं धम्मधातु, जीवितिन्द्रियमेव च। 
नामरूपपदञ्चेव, सळायतनमेव च॥ 


““जातिआदित्तयं एकं, पदं वीसतिमे तिके। 
तिकावसानिकं एकं, सत्त चूळन्तरे पदा॥ 


“दसेव गोच्छके होन्ति, महन्तरम्हि चुद्दस । 
छ पदानि ततो उद्धं सब्बानिपि समासतो । 
पदानि च न लब्मन्ति, चत्तालीसञ्च सत्त चा”ति॥ 


परियोसाने च - धम्मायतनं धम्मधातूति गाथापि इममेवत्थं दीपेतुं वुत्ता। इमानि पन ठपेत्वा सेसानि सब्बानिपि लब्भन्ति। तेसु खन्धादिविभागो वुत्तनयानुसारेनेब 
वेदितब्बोति। 


विप्पयुत्तेनसङ्गहितासङ्गहितपदवण्णना । 


निगमनकथा 

एत्तावता च -- 


धातुप्पभेदकुसलो, यं धातुकथं तथागतो आह। 
तस्सा नयमुखभेद-प्पकासनं निट्टितं होति॥ 


इमिना नयमुखभेद-प्पकासनेन हि विभाविना सक्का। 
जातुं सब्बेपि नया, सङ्घेपकथाव इति वुत्ता॥ 


एकेकस्स पन सचे, पदस्स वित्थारमेव भासेय्यं । 
वचनञ्च अतिविय बहुं, भवेय्य अत्थो च अविसेसो॥ 


इति ऊनभाणवारद्वयाय, यं तन्तिया मया एतं। 
कुरुना पत्तं पुञ्ञं, सुखाय तं होतु लोकस्साति॥ 


धातुकथा-अट्ठकथा निट्टिता। 


॥ नमो तस्स भगवतो अरहतो सम्मासम्बुद्धस्स॥ 


अभिधम्मपिटके 


पुग्गलपञ्ञत्ति-अइुकथा 


निपुणत्थं पकरणं, धातुभेदप्पकासनो। 
सत्था धातुकथं नाम, देसयित्वा सुरालये॥ 


अनन्तरं तस्स जिनो, पञ्जत्तिभेददीपनं। 
आह पुग्गलपञ्जत्ति, यं लोके अग्गपुग्गलो॥ 


तस्सा संवण्णनोकासो, यस्मा दानि उपागतो। 
तस्मा नं बण्णयिस्सामि, तं सुणाथ समाहिताति॥ 


९. मातिकावण्णना 


९. छ पञ्जत्तियो - खन्धपञ्जत्ति...पे०... पुग्गलपञ्ञत्तीति अयं ताव पुग्गलपञ्जत्तिया उद्देसो । तत्थ छाति गणनपरिच्छेदो । तेन ये धम्मे इध पञ्ञपेतुकामो तेसं 
गणनवसेन संखेपतो पञ्जत्तिपरिच्छेदं दस्सेति। पञ्जत्तियोति परिच्छिन्नधम्मनिदस्सनं। तत्थ “आचिक्खति देसेति पञ्ञपेति पट्टपेती*ति (सं० नि० २.२०) आगतड्टाने 
पञ्ञजापना दस्सना पकासना पञ्ञत्ति नाम। “सुपञ्जत्तं मञ्चपीठ* न्ति (पारा? २६९) आगतद्ठाने ठपना निक्खिपना पञ्जत्ति नाम | इध उभयम्पि वट्टति। छ पञ्जत्तियोति हि छ 
पञ्ञापना, छ दस्सना पकासनातिपि; छ ठपना निक्खिपनातिपि इध अधिप्पेतमेव। नामपञ्जत्ति हि ते ते धम्मे दस्सेतिपि, तेन तेन कोड़ासेन ठपेतिपि। 


खन्धपञ्ञत्तीतिआदि पन संखेपतो तासं पञ्जत्तीनं सरूपदस्सनं। तत्थ खन्धानं 'खन्धा'ति पञ्जापना दस्सना पकासना ठपना निक्खिपना खन्धपञ्जत्ति नाम। आयतनानं 
आयतनानीति, धातूनं धातुयोति, सच्चानं सच्चानीति, इन्द्रियानं इन्द्रियानीति, पुग्गलानं पुग्गलाति पञ्ञापना दस्सना पकासना ठपना निक्खिपना पुग्गलपञ्जत्ति नाम। 


पाळिमृत्तकेन पन अट्टुकथानयेन अपरापि छ पञ्जत्तियो - विज्जमानपञ्जत्ति, अविज्जमानपञ्जत्ति, विज्जमानेन अविज्जमानपञ्जत्ति, अविज्जमानेन विज्जमानपञ्जत्ति, 
बिज्जमानेन विज्जमानपञ्जत्ति, अविज्जमानेन अविज्जमानपञ्जत्तीति। तत्थ कुसलाकुसलस्सेव सच्चिकड्टुपरमत्थवसेन विज्जमानस्स सतो सम्भूतस्स धम्मस्स पञ्ञापना 
विज्जमानपञ्जत्ति नाम। तथा अविज्जमानस्स लोकनिरुत्तिमत्तसिद्धस्स इत्थिपुरिसादिकस्स पञ्ञापना अविज्जमानपञ्जत्ति नाम | सब्बाकारेनपि अनुपलब्भनेय्यस्स 
बाचावत्थुमत्तस्सेव पञ्चमसच्चादिकस्स तित्थियानं अणुपकतिपुरिसादिकस्स वा पञ्जापनापि अनिज्जमानपञ्जत्तियेव। सा पन सासनावचरा न होतीति इध न गहिता। इति 
इमेसं विज्जमानाविज्जमानानं विकप्पनवसेन सेसा वेदितब्बा । 'तेविज्जो', 'छळभिञ्जोतिआदीसु हि तिस्सो विज्जा छ अभिज्ञा च विज्जमाना, पुग्गलो अविज्जमानो। तस्मा 
तिस्सो विज्जा अस्साति तेविज्जो, छ अभिज्ञा अस्साति छळभिञ्जोति एवं विज्जमानेन अविज्जमानस्स पञ्जापनतो एवरूपा विज्जमानेन अविज्जमानपञ्जत्ति नाम | 
“इत्थिरूप॑', “पुरिसरूपःन्तिआदीसु पन इत्थिपुरिसा अविज्जमाना, रूपं विज्जमानं । तस्मा इत्थिया रूपं इत्थिरूपं, पुरिसस्स रूपं पुरिसरूपन्ति एवं अविज्जमानेन विज्जमानस्स 
पञ्जापनतो एवरूपा अविज्जमानेन विज्जमानपञ्जत्ति नाम | चकखुसम्फस्सो, सोतसम्फस्सोतिआदीसु चक्खुसोतादयोपि फस्सोपि विज्जमानोयेव। तस्मा चक्खुम्हि 
सम्फस्सो, चक्खुतो जातो सम्फस्सो, चक्खुस्स वा फलभूतो सम्फस्सो चक्खुसम्फस्सोति एवं विज्जमानेन विज्जमानस्स पञ्ञापनतो एवरूपा बिज्जमानेन विज्जमानपञ्ञत्ति 
नाम। खत्तियपृत्तो, ब्राह्मणपुत्तो, सेड्टिपुत्तोतिआदीसु खत्तियादयोपि अविज्जमाना, पुत्तोपि। तस्मा खत्तियस्स पुत्तो खत्तियपुत्तोति एवं अविज्जमानेन अविज्जमानस्स पञ्जापनतो 
एवरूपा अविज्जमानेन अविज्जमानपञ्जत्ति नाम | तासु इमस्मिं पकरणे पुरिमा तिस्सोब पञ्जत्तियो लब्भन्ति। “खन्धपञ्त्ति...पे०... इन्द्रियपञ्जत्ती "ति इमस्मिञ्हि ठाने 
बिज्जमानस्सेव पञ्जापितत्ता विज्जमानपञ्जत्ति लब्भति । “पुग्गलपञ्ञत्ती "ति पदे अविज्जमानपञ्जत्ति। परतो पन “तेविज्जो', 'छळभिञ्ञो'तिआदीसु विज्जमानेन 

अविज्जमानपञ्जत्ति लब्भतीति। 


अट्टकथामुत्तकेन पन आचरियनयेन अपरापि छ पञ्जत्तियो -- उपादापञ्जत्ति, उपनिधापञ्जत्ति, समोधानपञ्जत्ति, उपनिक्खित्तपञ्जत्ति, तज्जापञ्जत्ति, सन्ततिपञ्जत्तीति। 
तत्थ यो रूपवेदनादीहि एकत्तेन वा अञ्जत्तेन वा रूपवेदनादयो विय सच्चिकडुपरमत्थेन अनुपलब्भसभावोपि रूपवेदनादिभेदे खन्धे उपादाय निस्साय कारणं कत्वा सम्मतो 
सत्तो। तानि तानि अङ्गानि उपादाय रथो गेहं मुट्टि उद्धनन्ति च; ते तेयेव रूपादयो उपादाय घटो पटो; चन्दसूरियपरिवत्तादयो उपादाय कालो, दिसा; तं तं भूतनिमित्तञ्चेव 
भावनानिसंसञ्च उपादाय निस्साय कारणं कत्वा सम्मतं तेन तेनाकारेन उपद्ठितं उग्गहनिमित्तं पटिभागनिमित्तन्ति अयं एवरूपा उपादापञ्जत्ति नाम | पञ्ञपेतब्बद्रेन चेसा 
पञ्जत्ति नाम, न पञ्जापनड्रेन। या पन तस्सत्थस्स पञ्जापना, अयं अविज्जमानपञ्जत्तियेव। 


या पठमदुतियादीनि उपनिधाय दुतियं ततियन्तिआदिका, अञ्ञमञ्ञञ्च उपनिधाय दीघं रस्सं, दूरं, सन्तिकन्तिआदिका पञ्जापना; अयं उपनिधापञ्जत्ति नाम | 
अपिचेसा उपनिधापञ्जत्ति - तदञ्जापेक्खूपनिधा, हत्थगतूपनिधा, सम्पयुत्तृपनिधा, समारोपितृपनिधा, अविदूरगतूपनिधा, पटिभागूपनिधा, तब्बहुलूपनिधा, 
तब्बिसिट्टपनिधातिआदिना भेदेन अनेकप्पकारा। 


तत्थ दुतियं ततियन्तिआदिकाव तदञ्ञं अपेक्खित्वा वुत्तताय तदञ्ञापेक्खूपनिधा नाम | छत्तपाणि, सत्थपाणीतिआदिका हत्थगतं उपनिधाय वुत्तताय हत्थगतूपनिधा 
नाम। कुण्डली, सिखरी, किरिटीतिआदिका सम्मयुत्तं उपनिधाय वुत्तताय सम्पयुत्तूपनिधा नाम | धञ्ञसकटं, सप्पिकुम्भोतिआदिका समारोपितं उपनिधाय वुत्तताय 
समारोपितूपनिधा नाम । इन्दसालगृहा, पियङ्गुगुहा, सेरीसकन्तिआदिका अविदूरगतं उपनिधाय वुत्तताय अविदूरगतूपनिधा नाम | सुवण्णवण्णो, उसभगामीतिआदिका 
पटिभागं उपनिधाय वुत्तताय पटिभागूपनिधा नाम | पदुमस्सरो, ब्राह्मणगामोतिआदिका तब्बहुलं उपनिधाय वुत्तताय तब्बहुलूपनिधा नाम | मणिकटकं, 
वजिरकटकन्तिआदिका तब्बिसिट्टं उपनिधाय वुत्तताय तब्बिसिडूपनिधा नाम। 


या पन तेसं तेसं समोधानमपेक्खित्वा तिदण्डं, अट्टपदं, धञ्ञरासि, पुप्फरासीतिआदिका पञ्ञापना, अयं समोधानपञ्जत्ति नाम। या पुरिमस्स पुरिमस्स उपनिक्खिपित्वा 
द्वे, तीणि, चत्तारीतिआदिका पञ्जापना, अयं उपनिक्खित्तपञ्जत्ति नाम | या तं तं धम्मसभावं अपेक्खित्वा पथवी, तेजो, कक्खळता, उण्हतातिआदिका पञ्जापना, अयं 
तज्जापञ्जत्ति नाम। या पन सन्ततिविच्छेदाभावं अपेक्खित्वा आसीतिको, नाबुतिकोतिआदिका पञ्ञजापना, अयं सन्ततिपञ्ञत्ति नाम। एतासु पन तज्जापञ्जत्ति 
बिज्जमानपञ्जत्तियेव । सेसा अविज्जमानपक्खञ्चेव, अविज्जमानेन अविज्जमानपक्खञ्च भजन्ति। 


अट्टकथामुत्तकेन आचरियनयेनेब अपरापि छ पञ्जत्तियो - किच्चपञ्जत्ति, सण्ठानपञ्जत्ति, लिङ्गपञ्जत्ति, भूमिपञ्जत्ति, पच्चत्तपञ्जत्ति, असङ्कतपञ्जत्तीति। तत्थ 
भाणको, धम्मकथिकोतिआदिका किच्चवसेन पञ्ञापना किच्चपञ्जत्ति नाम | किसो, थूलो, परिमण्डलो, चतुरस्सोतिआदिका सण्ठानवसेन पञ्ञापना सण्ठानपञ्ञत्ति नाम। 
इत्थी, पुरिसोतिआदिका लिङ्गवसेन पञ्जापना लिङ्गपञ्ञति नाम | कामावचरा, रूपावचरा, अरूपावचरा, कोसलका, माधुरातिआदिका भूमिवसेन पञ्जापना भूमिपञ्ञत्ति 
नाम। तिस्सो, नागो, सुमनोतिआदिका पच्चत्तनामकरणमत्तवसेन पञ्ञापना पच्चत्तपञ्जत्ति नाम | निरोधो, निब्बानन्तिआदिका असङ्कतधम्मस्स पञ्ञापना असङ्कतपञ्जत्ति 
नाम। तत्थ एकच्चा भूमिपञ्जत्ति असङ्घतपञ्ञत्ति च विज्जमानपञ्जत्तियेव, किच्चपञ्जत्ति विज्जमानेन अविज्जमानपक्खं भजति। सेसा अविज्जमानपञ्जत्तियो नाम। 


२. इदानि यासं पञ्जत्तीनं उद्देसवारे सङ्केपतो सरूपदस्सनं कतं, सङ्केपतोयेब ताव तासं वत्थुं विभजित्वा दस्सनवसेन ता दस्सेतुं कित्तावतातिआदिमाह | तत्थ पुच्छाय ताव 
एवमत्थो वेदितब्बो - या अयं खन्धानं 'खन्धा'ति पञ्जापना, दस्सना, ठपना, सा कित्तकेन होतीति कथेतुकम्यतापुच्छा । परतो कित्तावता आयतनानन्तिआदीसुपि एसेव 
नयो। विस्सज्जनेपि एवमत्थो वेदितब्बो -- यत्तकेन पञ्जापनेन सङ्घेपतो पञ्चक्खन्धाति वा पभेदतो ““रूपक्खन्धो...पे०... विञ्ञाणक्खन्धो”ति वा; तत्रापि रूपक्खन्धो 
कामावचरो, सेसा चतुभूमिकाति वा एवरूपं पञ्ञापनं होति; एत्तकेन खन्धानं 'खन्धाःति पञ्ञत्ति होति। 


३. तथा यत्तकेन पञ्ञापनेन सङ्घेपतो द्वादसायतनानीति वा, पभेदतो ““चक्खायतनं...पे०... धम्मायतन''न्ति वा; तत्रापि दसायतना कामावचरा, द्वायतना चतुभूमिकाति वा, 
एवरूपं पञ्ञापनं होति; एत्तकेन आयतनानं आयतनानीति पञ्जत्ति होति। 


४. यत्तकेन पञ्ञापनेन सङ्केपतो अट्ठारस धातुयोति वा, पभेदतो “चक्खुधातु...पे०... मनोविज्ञाणधातू”'ति वा; तत्रापि सोळस धातुयो कामावचरा, द्वे धातुयो 
चतुभूमिकाति वा एवरूपं पञ्ञापनं होति; एत्तकेन धातूनं धातूति पञ्ञत्ति होति। 


५. यत्तकेन पञ्ञापनेन सङ्घेपतो चत्तारि सच्चानीति वा, पभेदतो “दुक्खसच्चं...पे०... निरोधसच्च'न्ति वा; तत्रापि द्वे सच्चा लोकिया, द्वे सच्चा लोकुत्तराति वा एवरूपं 
पञ्ञापनं होति; एत्तकेन सच्चानं *सच्चानी'ति पञ्जत्ति होति। 


६. यत्तकेन पञ्ञापनेन सङ्घेपतो बावीसतिन्द्रियानीति वा, पभेदतो “चक्खुन्द्रियं...पे०... अञ्जाताबिन्द्रिय” न्ति वा; तत्रापि दसिन्द्रियानि कामावचरानि, नविन्द्रियानि 
मिस्सकानि, तीणि इन्द्रियानि लोकुत्तरानीति वा एवरूपं पञ्जापनं होति; एत्तकेन इन्द्रियानं इन्द्रियानीति पञ्जत्ति होति। एत्तावता सङ्केपतो वत्थुं विभजित्वा दस्सनवसेन पञ्च 
पञ्जत्तियो दस्सिता होन्ति। 


७. इदानि वित्थारतो वत्थुं विभजित्वा दस्सनवसेन पुग्गलपञ्जत्ति दस्सेतुं समयविमुत्तो असमयविमृत्तोतिआदिमाह । सम्मासम्बुद्धेन हि तिले विसारयमानेन विय, वाके 
हीरयमानेन विय च, हेट्ठा विभङ्गप्पकरणे इमासं पञ्चन्नं पञ्जत्तीनं वत्थुभूता खन्धादयो निप्पदेसेन कथिताति तेन ते इध एकदेसेनेव कथेसि । छट्टा पुग्गलपञ्जत्ति हेट्ठा 
अकथिताव। इधापि उद्देसवारे एकदेसेनेब कथिता; तस्मा तं वित्थारतो कथेतुकामो समयविमुत्तो असमयविमुत्तोति एककतो पट्टाय याव दसका मातिकं ठपेसीति। 


मातिकावण्णना। 


२. निद्देसवण्णना 

१. एककनिद्देसवण्णना 


९. इदानि यथाठपितं मातिकं आदितो पट्टाय विभजित्वा दस्सेतुं - कतमो च पुग्गलो समयविमुत्तोतिआदिमाह । तत्थ इधाति इमस्मिं सत्तलोके | एकच्चो पुग्गलोति 
एको पुग्गलो। कालेन कालन्ति एत्थ भुम्मबसेन अत्थो वेदितब्बो। एकेकस्मिं कालेति वुत्तं होति। समयेन समयन्ति इदं पुरिमस्सेव वेवचनं। अट्ट विमोक्खेति 
रूपावचरारूपावचरअट्टसमापत्तियो । तासञ्हि पच्चनीकधम्मेहि विमुच्चनतो विमोक्खोति नामं । कायेनाति विमोक्खसहजातेन नामकायेन | फुसित्वा विहरतीति पटिलभित्वा 
इरियति। कतमस्मिं पनेस काले विमोक्खे फुसित्वा विहरतीति? समापत्ति समापज्जितुकामस्स हि कालो नाम अत्थि, अकालो नाम अत्थि। तत्थ पातोब सरीरपटिजग्गनकालो, 
वत्तकरणकालो च समापज्जनस्स अकालो नाम। सरीरं पन पटिजग्गित्वा वत्तं कत्वा वसनद्वानं पविसित्वा निसिन्नस्स याव पिण्डाय गमनकालो नागच्छति, एतस्मिं अन्तरे 
समापज्जनस्स कालो नाम। 


पिण्डाय गमनकालं पन सल्लक्खेत्वा निक्खन्तस्स चेतियवन्दनकालो, भिक्खुसङ्घपरिवुतस्स वितक्कमाळके ठानकालो पिण्डाय गमनकालो गामे चरणकालो; 
आसनसालाय यागुपानकालो वत्तकरणकालोति अयम्पि समापज्जनस्स अकालो नाम। आसनसालाय पन विवित्ते ओकासे सति याव भत्तकालो नागच्छति, एतस्मिम्पि अन्तरे 
समापज्जनस्स कालो नाम | भत्तं पन भुञ्जनकालो, विहारगमनकालो, पत्तचीवरपटिसामनकालो, दिवावत्तकरणकालो, परिपुच्छादानकालोति अयम्पि समापज्जनस्स अकालो 
नाम। यो अकालो, स्वेव असमयो। तं सब्बम्पि ठपेत्वा अवसेसे काले काले, समये समये वुत्तप्पकारे अट्ट विमोक्खे सहजातनामकायेन पटिलभित्वा विहरन्तो, “इधेकच्चो 
पुग्गलो..पे०... विहरती"ति वुच्चति । 


अपिचेस सफस्सकेहि सहजातनामधम्मेहि सहजातधम्मे फुसतियेव नाम, उपचारेन अप्पनं फुसतियेव नाम। पुरिमाय अप्पनाय अपरं अप्पनं फुसतियेव । येन हि सद्धिं ये 
धम्मा सहजाता, तेन ते पटिलद्भा नाम होन्ति। फस्सेनापि फुट्टायेब नाम होन्ति। उपचारम्पि अप्पनाय पटिलाभकारणमेव, तथा पुरिमा अप्पना अपरअप्पनाय। तत्रास्स एवं 
सहजातेहि सहजातानं फुसना वेदितब्बा - पठमज्झानञ्हि वितक्कादीहि पञ्चङ्गिकं । तस्मिं ठपेत्वा तानि अङ्गानि सेसा अतिरेकपण्णासधम्मा चत्तारो खन्धा नाम होन्ति। तेन 
नामकायेन पठमज्झानसमापत्तिविमोक्खं फुसित्वा पटिलभित्वा विहरति। दुतियं झानं पीतिसुखचित्तेकग्गताहि तिवङ्गिकं, ततियं सुखचित्तेकग्गताहि दुवङ्गिकं, चतुत्थं 
उपेक्खाचित्तेकग्गताहि दुवङ्गिकं, तथा आकासानञ्चायतनं...पे०... नेवसञ्ञानासञ्ञायतनञ्च | तत्थ ठपेत्वा तानि अङ्गानि सेसा अतिरेकपण्णासधम्मा चत्तारो खन्धा नाम 
होन्ति। तेन नामकायेन नेवसञ्जानासञ्ञायतनसमापत्तिविमोक्खं फुसित्वा पटिलभित्वा विहरति। 


पञ्ञाय चस्स दिस्वाति विपस्सनापञ्ञाय सङ्घारगतं, मग्गपञ्ञाय चतुसच्चधम्मे पस्सित्वा। एकच्चे आसवा परिक्खीणा होन्तीति उपडुपड्डा पठममग्गादिवज्झा 
आसवा परिक्खीणा होन्ति। अयं वुच्चति पुग्गलो समयविमृत्तोति एत्थ अट्टसमापत्तिलाभी पुथुज्जनो तेन नामकायेन फुसित्चा विहरतीति वत्तुं वट्टति। पाळियं पन “एकच्चे 
आसवा परिक्खीणा' ति वृत्तं । पृथुज्जनस्स च खीणा आसवा नाम नत्थि, तस्मा सो न गहितो। अट्टुसमापत्तिलाभी खीणासवोपि तेन नामकायेन फुसित्वा विहरतीति वत्तुं बड्टति । 
तस्स पन अपरिक्खीणासवा नाम नत्थि, तस्मा सोपि न गहितो। समयविमुत्तोति पन तिण्णं सोतापन्नसकदागामिअनागामीनंयेवेतं नामन्ति वेदितब्बं । 


२. असमयविमुत्तनिद्देसे - पुरिमसदिसं वुत्तनयेनेव वेदितब्बं। असमयविमुत्तोति पनेत्थ सुकखविपस्सकखीणासवस्सेतं नामं | सुक्खविपस्सका पन 
सोतापन्नसकदागामिअनागामिनो अट्टसमापत्तिलाभिनो च खीणासवा पुथुज्जना च इमस्मिं दुके न लब्भन्ति, दुकमुत्तकपुग्गला नाम होन्ति । तस्मा सत्था अत्तनो बुद्भसुबुद्धताय 
हेड्ठा गहिते च अग्गहिते च सङ्कङित्वा सद्भि पिट्टिवट्टकेहि तन्ति आरोपेन्तो सब्बेपि अरियपुग्गलातिआदिमाह। तत्थ अरिये विमोक्खेति किलेसेहि आरकत्ता अरियेति सङ्क गते 
लोकुत्तरविमोक्खे। इदं वुत्तं होति - बाहिरानञ्हि अइन्नं समापत्तीनं समापज्जन्तस्स समयोपि अत्थि असमयोपि। मग्गविमोक्खेन विमुच्चनस्स समयो वा असमयो वा नत्थि। 
यस्स सद्धा बलवती, विपस्सना च आरद्धा, तस्स गच्छन्तस्स तिइन्तस्स निसीदन्तस्स निपज्जन्तस्स खादन्तस्स भुञ्जन्तस्स मग्गफलपटिवेधो नाम न होतीति नत्थि। इति 
मग्गविमोक्खेन विमुच्चनस्स समयो वा असमयो वा नत्थीति हेट्ठा गहिते च अग्गहिते च सङ्कड़ित्वा इमं पिट्टिवट्टकं तन्तिं आरोपेसि धम्मराजा। समापत्तिलाभी पुथुज्जनो इमायपि 
तन्तिया अग्गहितोव । भजापियमानो पन समापत्तिविक्खम्भितानं किलेसानं वसेन समयविमुत्तभावं भजेय्य। 


३. कुप्पधम्माकुप्पधम्मनिद्देसेसु - यस्स अधिगतो समापत्तिधम्मो कुप्पति नस्सति, सो कुष्पधम्मो। रूपसहगतानन्ति रूपनिमित्तसङ्घातेन रूपेन सहगतानं | तेन सद्धि 
पवत्तानं न विना रूपारम्मणानं चतुन्नं रूपावचरज्झानानन्ति अत्थो। अरूपसहगतानन्ति रूपतो अञ्ञं, न रूपन्ति अरूपं। अरूपेन सहगतानं तेन सद्धि पवत्तानं न विना 
अरूपारम्मणानं चतुन्नं अरूपावचरज्झानानन्ति अत्थो। न निकामलाभीति पञ्चहाकारेहि अचिण्णवसिताय इच्छिताकारेन अलद्भत्ता न निकामलाभी। 
अप्पगुणसमापत्तिकोति अत्थो। न अकिच्छलाभीति किच्छलाभी दुक्खलाभी। यो आगमनम्हि किलेसे विक्खम्भेन्तो उपचारं पापेन्तो अप्पनं पापेन्तो चित्तमञ्जूसं लभन्तो 
दुक्खेन किच्छेन ससङ्घारेन सप्पयोगेन किलमन्तो तं सम्पदं पापुणितुं सक्कोति, सो न अकिच्छलाभी नाम। न अकसिरलाभीति अविपुललाभी । समापत्ति अप्पेत्वा अद्धानं 
फरितुं न सक्कोति। एकं द्वे चित्तवारे वत्तेत्वा सहसाव बुद्ठातीति अत्थो। 


यत्थिच्छकन्ति यस्मिं ओकासे समापत्ति अप्पेत्वा निसीदितुं इच्छति। यदिच्छकन्ति कसिणञ्झानं वा आनापानज्झानं वा ब्रह्मविहारज्झानं वा असुभज्झानं वाति यं यं 
समापत्ति अप्पेत्वा निसीदितुं इच्छति। यावतिच्छकन्ति अद्धानपरिच्छेदेन यत्तकं कालं इच्छति । इदं वुत्तं होति -- यत्थ यत्थ यं यं समापत्ति यत्तकं अद्धानं समापज्जितुम्पि 
बुट्ठातुम्पि इच्छति, तत्थ तत्थ तं तं समापत्ति तत्तकं अद्धानं समापज्जितुम्पि बुट्ठातुम्पि न सक्कोति। चन्द वा सूरियं वा उल्लोकेत्वा इमस्मिं चन्दे वा सूरिये वा एत्तकं ठानं गते 
बुडुहिस्सामी'ति परिच्छिन्दित्वा झानं समापन्नो यथापरिच्छेदेन वुट्ठातुं न सक्कोति, अन्तराव बुद्डाति; समापत्तिया अप्पगुणतायाति। 


पमादमागम्माति पमादं पटिच्च। अयं वबुच्चतीति अयं एवंविधो पुग्गलो कुप्पधम्मोति वुच्चति । इदं पन अट्टसमापत्तिलाभिनो पुथुज्जनस्स सोतापन्नस्स सकदागामिनोति 
तिण्णं पुग्गलानं नामं । एतेसञ्हि समाधिपारिबन्धका विपस्सनापारिबन्धका च धम्मा न सुविक्खम्भिता, न सुविक्खालिता, तेन तेसं समापत्ति नस्सति परिहायति। सा च खो नेव 
सीलभेदेन, नापत्तिवीतिक्कमेन । न गरुकमोक्खधम्मो पनेस अप्पमत्तकेनपि किच्चकरणीयेन वा वत्तभेदमत्तकेन वा नस्सति। 


तत्रिदं बत्थु - एको किर थेरो समापत्ति वळञ्जेति। तस्मिं पिण्डाय गामं पविट्ठे दारका परिवेणे कोळित्वा पक्कमिंसु। थेरो आगन्त्वा 'परिवेणं सम्मज्जितब्बः न्ति चिन्तेत्वा 
असम्मज्जित्वा निहारं पविसित्वा समापत्ति अप्पेस्सामी ति निसीदि। सो अप्पेतुं असक्कोन्तो, (कि नु खो आवरणःन्ति सीलं आवज्जन्तो अप्पमत्तकम्पि बीतिक्कमं अदिस्वा 

'वत्तभेदो नु खो अत्थी ति ओलोकेन्तो परिवेणस्स असम्मट्टभावं जत्वा सम्मज्जित्वा पविसित्वा निसीदन्तो समापत्ति अप्पेन्तोब निसीदि। 


४. अकुप्पधम्मनिद्देसो वुत्तपटिपक्खवसेनेव वेदितब्बो। अकुष्पधम्मोति इदं पन अद्टसमापत्तिलाभिनो अनागामिस्स चेव खीणासवस्स चाति द्विन्नं पुग्गलानं नामं । तेसञ्हि 
समाधिपारिबन्धका विपस्सनापारिबन्धका च धम्मा सुविक्खम्भिता सुविक्खालिता; तेन तेसं भस्ससङ्गणिकारामादिकिच्चेन वा अञ्जेन वा येन केनचि अत्तनो अनुरूपेन 
पमादेन वीतिनामेन्तानम्पि समापत्ति न कुप्पति, न नस्सति। सुक्खविपस्सका पन सोतापन्नसकदागामिअनागामिखीणासवा इमस्मिं दुके न लब्भन्ति; दुकमुत्तकपुग्गला नाम 
होन्ति। तस्मा सत्था अत्तनो बुद्धसुबुद्धताय हेट्ठा गहिते च अग्गहिते च सङ्कड्टित्वा इमस्मिम्मि दुके सद्धि पिट्ठिवट्ककेहि तन्तिं आरोपेन्तो सब्बेपि अरियपुग्गलातिआदिमाह। 
अड्न्नञ्हि समापत्तीनं कुप्पनं नस्सनं भवेय्य, लोकुत्तरधम्मस्स पन सकि पटिविद्धस्स कुप्पनं नस्सनं नाम नत्थि, तं सन्धायेतं वुत्तं । 


५. परिहानधम्मापरिहानधम्मनिद्वेसापि कुप्पधम्माकुप्पधम्मनिद्देसवसेनेव वेदितब्बा। केवलञ्हि इध पुग्गलस्स पमादं पटिच्च धम्मानं परिहानम्पि अपरिहानम्पि गहितन्ति 
इदं परियायदेसनामत्तमेव नानं। सेसं सब्बत्थ तादिसमेव। 


७. चेतनाभब्बनिद्देसे - चेतनाभब्बोति चेतनाय अपरिहानिं आपज्जितुं भब्बो। सचे अनुसञ्चेतेतीति, सचे समापज्जति। समापत्तिज्हि समापज्जन्तो अनुसञ्चेतेति 
नाम। सो न परिहायति, इतरो परिहायति। 


८. अनुरक्खणाभन्बनिद्देसे - अनुरक्खणाभब्बोति अनुरक्खणाय अपरिहानिं आपज्जितुं भब्बो। सचे अनुरक्खतीति सचे अनुपकारधम्मे पहाय उपकारधम्मे सेवन्तो 
समापज्जति। एवञ्हि पटिपज्जन्तो अनुरक्खति नाम | सो न परिहायति, इतरो परिहायति। 


इमे द्वेपि समापत्ति ठपेतुं थावरं कातुं पटिबला। चेतनाभब्बतो पन अनुरक्खणाभब्बोब बलवतरो। चेतनाभन्बो हि उपकारानुपकारे धम्मे न जानाति। अजानन्तो 
उपकारधम्मे नुदति नीहरति, अनुपकारधम्मे सेवति । सो ते सेवन्तो समापत्तितो परिहायति। अनुरक्खणाभब्बो उपकारानुपकारे धम्मे जानाति । जानन्तो अनुपकारधम्मे नुदति 
नीहरति, उपकारधम्मे सेवति । सो ते सेवन्तो समापत्तितो न परिहायति। 


यथा हि द्वे खेत्तपाला एको पण्डुरोगेन सरोगो अक्खमो सीतादीनं, एको अरोगो सीतादीनं सहो। सरोगो हेड्डाकुटिं न ओतरति, रत्तारकखं दिवारक्खं विजहति। तस्स दिवा 
सुकमोरादयो खेत्तं ओतरित्वा सालिसीसं खादन्ति, रत्ति मिगसूकरादयो पविसित्वा खलं तच्छि तं विय छेत्वा गच्छन्ति। सो अत्तनो पमत्तकारणा पुन बीजमत्तम्पि न लभति। 
इतरो रत्तारक्खं दिवारक्खं न विजहति। सो अत्तनो अप्पमत्तकारणा एककरीसतो चत्तारिपि अट्टपि सकटानि लभति। 


तत्थ सरोगखेत्तपालो विय चेतनाभव्बो, अरोगो विय अनुरक्खणाभब्बो दट्ठब्बो। सरोगस्स अत्तनो पमादेन पुन बीजमत्तस्सपि अलभनं विय चेतनाभब्बस्स 
उपकारानुपकारे धम्मे अजानित्वा उपकारे पहाय अनुपकारे सेवन्तस्स समापत्तिया परिहानं। इतरस्स अत्तनो अप्पमादेन एककरीसमत्ततो चतुअदट्टसकटउद्धरणं विय 
अनुरक्खणाभनब्बस्स उपकारानुपकारे धम्मे जानित्वा अनुपकारे पहाय उपकारे सेवन्तस्स समापत्तिया अपरिहानं वेदितब्बं। एवं चेतनाभब्बतो अनुरक्खणाभब्बोव समापत्ति 
थावरं कातुं बलवतरोति वेदितब्बो । 


९. पुथुज्जननिद्देसे - तीणि संयोजनानीति दिट्टिसंयोजनसीलब्बतपरामाससंयोजनविचिकिच्छासंयोजनानि। एतानि हि फलक्खणे पहीनानि नाम होन्ति। अयं पन 
फलक्खणेपि न होतीति दस्सेति। तेसं धम्मानन्ति तेसं संयोजनधम्मानं | मग्गकखणस्मिञ्हि तेसं पहानाय पटिपन्नो नाम होति। अयं पन मग्गक्खणेपि न होति | एत्तावता 
विस्सट्टकम्मड्ठानो थूलबालपुथुज्जनोब इध कथितोति वेदितब्बो। 


१०. गोत्रभुनिद्देसे - येसं धम्मानन्ति येसं गोत्रभुजाणेन सद्धि उप्पन्नानं परोपण्णासकुसलधम्मानं। अरियधम्मस्साति लोकुत्तरमग्गस्स। अवक्कन्ति होतीति ओक्कन्ति 
निब्बत्ति पातुभावो होति। अयं वुच्चतीति अयं निब्बानारम्मणेन जाणेन सब्बं पृथुज्जनसङ्घं पुथुज्जनगोत्तं पुथुज्जनमण्डलं पुथुज्जनपञ्जत्ति अतिक्कमित्वा अरियसङ्घं 
अरियगोत्तं अरियमण्डलं अरियपञ्जत्ति ओक्कमनतो गोत्रभूपुग्गलो नाम वुच्चति। 


११. भयूपरतनिद्देसे - भयेन उपरतोति भयूपरतो । सत्तपि सेक्खा पुथुज्जना च भायित्वा पापतो ओरमन्ति पापं न करोन्ति। तत्थ पुथुज्जना दुग्गतिभयं, वट्टभयं, 
किलेसभयं, उपवादभयन्ति चत्तारि भयानि भायन्ति। तेसु भायितब्बट्टेन दुग्गतियेव भयं दुग्गतिभयं। सेसेसुपि एसेव नयो। तत्थ पुथुज्जनो सचे त्वं पापं करिस्ससि, चत्तारो 
अपाया मुखं विवरित्वा ठितच्छातअजगरसदिसा, तेसु दुक्खं अनुभवन्तो कथं भविस्ससी'ति दुग्गतिभयं भायित्वा पापं न करोति। अनमतग्गसंसारवट्टंयेव पन वट्टुभयं नाम। 
सब्बम्पि अकुसलं किलेसभयं नाम | गरहा पन उपवादभयं नाम । तानिपि भायित्वा पुथुज्जनो पापं न करोति। सोतापन्नसकदागामिअनागामिनो पन तयो सेक्खा दुग्गति 
अतीतत्ता सेसानि तीणि भयानि भायित्वा पापं न करोन्ति। मग्गट्ठकसेक्खा आगमनवसेन वा असमुच्छिन्नभयत्ता वा भयूपरता नाम होन्ति। खीणासवो इमेसु चतूसु भयेसु 
एकम्पि न भायति। सो हि सब्बसो समुच्छिन्नभयो; तस्मा अभयूपरतोति वुच्चति । कि पन सो उपवादम्पि न भायतीति? न भायति। उपवादं पन रक्खतीति वत्तुं बटटति। 
दोणुप्पलवापिगामे खीणासवत्थेरो विय। 


१२. अभब्बागमननिद्देसे - सम्मत्तनियामागमनस्स अभब्बोति अभब्बागमनो। कम्मावरणेनाति पञ्चविधेन आनन्तरियकम्मेन। किलेसावरणेनाति 
नियतमिच्छादिट्टिया । विपाकावरणेनाति अहेतुकदुहेतुकपटिसन्धिया। अस्सद्धाति बुद्धधम्मसङ्घेसु सद्धारहिता। अच्छन्दिकाति कत्तुकम्यताकुसलच्छन्दरहिता । ते ठपेत्वा 
जम्बुदीपं इतरदीपत्तयवासिनो वेदितब्बा। तेसु हि मनुस्सा अच्छन्दिकभावं पविट्ठा नाम। दुष्पञ्जाति भवङ्गपञ्जारहिता। अभब्बाति अप्पटिलद्धमग्गफलूपनिस्सया | नियामन्ति 
मग्गनियामं, सम्मत्तनियामं। ओक्कमितुन्ति एतं कुसलेसु धम्मेसु सम्मत्तसङ्घातं नियामं ओक्कमितुं पविसितुं तत्थ पतिद्ठातुं अभब्बा । 


१३. भब्बागमननिद्देसो वुत्तपटिपक्खनयेन वेदितब्बो। एवमिमस्मिं दुके ये च पुग्गला पञ्चानन्तरियका, ये च नियतमिच्छादि्टिका, येहि च अहेतुकदुहेतुकपटिसन्धि 
गहिता, ये च बुद्धादीनं न सद्दहन्ति, येसञ्च कत्तुकम्यताछन्दो नत्थि, ये च अपरिपुण्णभवङ्गपञ्ञा, येसञ्च मग्गफलानं उपनिस्सयो नत्थि, ते सब्बेपि सम्मत्तनियामं ओक्कमितुं 
अभन्बा, विपरीता भब्बाति वुत्ता। 

१४. नियतानियतनिद्देसे - आनन्तरिकाति आन्तरिककम्मसमङ्गिनो । मिच्छादिट्रिकाति नियतमिच्छादिट्टिसमङ्गिनो। सब्बेपि हेते निरयस्स अत्थाय नियतत्ता नियता 
नाम। अट्ट पन अरियपुग्गला सम्माभावाय उपरूपरिमग्गफलत्थाय चेव अनुपादापरिनिब्बानत्थाय च नियतत्ता नियता नाम। अवसेसपुग्गला पन अनिबद्धगतिका । यथा 
आकासे खित्तदण्डो पथवियं पतन्तो 'अग्गेन वा मज्झेन वा मूलेन वा पतिस्सती'ति न जायति; एवमेव 'असुकगतिया नाम निब्बत्तिस्सन्ती'ति नियमाभावा अनियता नामाति 
वेदितब्बा। या पन उत्तरकुरुकानं नियतगतिकता वुत्ता, न सा नियतधम्मवसेन । मिच्छत्तसम्मत्तनियतधम्मायेव हि नियता नाम | तेसञ्च वसेनायं पुग्गलनियमो कथितोति। 


१५. पटिपन्नकनिद्देसे - मग्गसमङ्गिनोति मग्गट्टुकपुग्गला | ते हि फलत्थाय पटिपन्नत्ता पटिपन्नका नाम फलसमङ्गिनोति फलपटिलाभसमङ्गिताय फलसमङ्गिनो। 
फलपटिलाभतो पट्टाय हि ते फलसमापत्ति असमापन्नापि फले ठितायेव नाम। 


१६. समसीसीनिद्देसे - अपुब्बं अचरिमन्ति अपुरे अपच्छा, एकप्पहारेनेबाति अत्थो। परियादानन्ति परिक्खयो। अयं वुच्चतीति अयं पुग्गलो समसीसी नाम वुच्चति । 
सो पनेस तिविधो होति -- इरियापथसमसीसी, रोगसमसीसी, जीवितसमसीसीति। तत्थ यो चङ्कमन्तोब विपस्सनं पट्ठपेत्वा अरहत्तं पत्वा चङ्कमन्तोव परिनिब्बाति पदुमत्थेरो 
विय; ठितकोव विपस्सनं पद्ठपेत्वा अरहत्तं पत्वा ठितकोव परिनिब्बाति कोटपब्बतविहारवासीतिस्सत्थेरो विय; निसिन्नोव विपस्सनं पट्टपेत्वा अरहत्तं पत्वा निसिन्नोव 
परिनिब्बाति, निपन्नोव विपस्सनं पट्टपेत्वा अरहत्तं पत्वा निपन्नोव परिनिब्बाति - अयं इरियापथसमसीसी नाम। 


यो पन एकं रोगं पत्वा अन्तोरोगेयेव विपस्सनं पट्टपेत्वा अरहत्तं पत्वा तेनेव रोगेन परिनिब्बाति - अयं रोगसमसीसी नाम। 


कतरो जीवितसमसीसी नाम? “सीसन्ति तेरस सीसानि - पलिबोधसीसञ्च तण्हा, विनिबन्धनसीसञ्च मानो, परामाससीसञ्च दिट्टि, विक्खेपसीसञ्च उद्धच्चं, 
संकिलेससीसञ्च अविज्जा, अधिमोक्खसीसञ्च सद्धा, पग्गहसीसञ्च वीरियं, उपट्ानसीसञ्च सति, अविक्खेपसीसञ्च समाधि, दस्सनसीसञ्च पञ्जा, पवत्तसीसञ्च 
जीवितिन्द्रियं, गोचरसीसञ्च विमोक्खो, सङ्घारसीसञ्च निरोधो"ति (पटि० म° १.८७) । तत्थ किलेससीसं अविज्जं अरहत्तमग्गो परियादियति। पवत्तसीसं जीवितिन्द्रियं 
चुतिचित्तं परियादियति। अविज्जापरियादायकं चित्तं जीवितिन्द्रियं परियादातुं न सक्कोति। जीवितिन्द्रियपरियादायकं चित्तं अविज्जं परियादातुं न सक्कोति। 
अविज्जापरियादायकं चित्तं अञ्ञं, जीवितिन्द्रियपरियादायकं चित्तं अञ्ञं। यस्स चेतं सीसद्वयं समं परियादानं गच्छति, सो जीवितसमसीसी नाम। 


कथमिदं समं होतीति? वारसमताय। यस्मिज्हि वारे मग्गवुद्ठान॑ होति -- सोतापत्तिमग्गे पञ्च पच्चवेक्खणानि, सकदागामिमग्गे पञ्च, अनागामिमग्गे पञ्च, अरहत्तमग्गे 
चत्तारीति एकूनवीसतिया पच्चबेक्खणजाणे पतिट्टाय भवङ्गं ओतरित्वा परिनिब्बायति। इमाय वारसमताय इदं उभयसीसपरियादानं समं होति नाम । तेनायं पुग्गलो 
जीवितसमसीसीति वुच्चति। अयमेव च इध अधिप्पेतो। 


१७. ठितकण्पीनिद्देसे - ठितो कप्पोति ठितकप्पो, ठितकप्पो अस्स अत्थीति ठितकप्पी। कप्पं ठपेतुं समत्थोति अत्थो। उद्टय्हनवेला अस्साति झायनकालो भवेय्य। नेव 
तावाति याव एस मग्गसमङ्गी पुग्गलो सोतापत्तिफलं न सच्छिकरोति, नेव ताव कप्पो झायेय्य। झायमानोपि अज्झायित्वाव तिड्टेय्य। कप्पविनासो हि नाम महाविकारो 
महापयोगो कोटिसतसहस्सचक्कवाळस्स झायनवसेन महालोकविनासो। अयम्पि एवं महाविनासो तिटठ्ठेय्य वाति वदति। सासने पन धरमाने अयं कप्पविनासो नाम नत्थि। 
कप्पविनासे सासनं नत्थि। गतकोटिके हि काले कप्पविनासो नाम होति। एवं सन्तेपि सत्था अन्तरायाभावं दीपेतुं इदं कारणं आहरि -- “इदम्पि भवेय्य, मग्गसमङ्गिनो पन 
फलस्स अन्तरायो न सक्का कातु”न्ति। अयं पन पुग्गलो कप्पं ठपेन्तो कित्तकं कालं ठपेय्याति? यस्मिं वारे मग्गवुट्ठानं होति, अथ भवङ्गं आवट्देन्तं मनोद्वारावज्जनं उप्पज्जति। 
ततो तीणि अनुलोमानि, एकं गोत्रभुचित्तं, एकं मग्गचित्तं, द्वे फलचित्तानि, पञ्च पच्चवेक्खणजाणानीति एत्तकं कालं ठपेय्य । इमं पनत्थं बाहिराय आगन्तुकूपमायपि एवं 
दीपयिंसु। सचे हि सोतापत्तिमग्गसमङ्गिस्स मत्थकूपरि योजनिकं एकग्घनसेलं तिवट्टाय रज्जुया बन्धित्वा ओलम्बेय्य, एकस्मिं वड़े छिन्ने द्वीहि ओलम्बेय्य, द्वीसु छिन्नेसु एकेन 
ओलम्बेय्येब, तस्मिम्पि छिन्ने अब्भकूटं विय आकासे तिट्टेय्य, न त्वेव तस्स पुग्गलस्स मग्गानन्तरफलस्स अन्तरायं करेय्याति। अयं पन दीपना परित्ता, पुरिमाव महन्ता। न 
केबलं पन सोतापत्तिमग्गड्ोब कप्पं ठपेति, इतरे मग्गसमङ्गिनोपि ठपेन्तियेब। तेन भगवा हेडा गहितञ्च अग्गहितञ्च सब्बं सङ्कड्टित्वा सद्धि पिट्टिवट्टकपुग्गलेहि इमं तन्तिं 
आरोपेसि - “सब्बेपि मग्गसमङ्गिनो पुग्गला ठितकप्पिनो”ति। 


१८. अरियनिद्देसे - किलेसेहि आरकत्ता अरिया। सदेवकेन लोकेन अरणीयत्ता अरिया। अरियट्टो नाम परिसुद्भड्रोति परिसुद्धत्तापि अरिया। सेसा अपरिसुद्धताय 
अनरिया। 


१९. सेक्खनिद्देसे - मग्गसमङ्गिनो मग्गक्खणे, फलसमङ्गिनो च फलक्खणे, अधिसीलसिक्खादिका तिस्सोपि सिक्खा सिक्खन्तियेवाति सेक्खा। अरहता पन 
अरहत्तफलक्खणे तिस्सो सिक्खा सिक्खिता। पुन तस्स सिक्खनकिच्चं नत्थीति असेक्खा। इति सत्त अरिया सिक्खन्तीति सेक्खा । खीणासवा अञ्जस्स सन्तिके सीलादीनं 
सिक्खितत्ता सिक्खितअसेक्खा नाम । बुद्धपच्चेकबुद्धा सयम्भूतताय असिक्खितअसेक्खा नाम । सेसपुग्गला नेव सिक्खन्ति न सिक्खिताति नेवसेक्खानासेक्खा | 


२०. तेविज्जनिद्देसे - पठमं पुब्बेनिवासदिब्बचक्खुजाणानि निब्बत्तेत्वा पच्छा आरहत्तं पत्तोपि, पठमं आरहत्तं पत्वा पच्छा पुन्बेनिवासदिब्बचक्खुजाणनिब्बत्तकोपि 
तेविज्जोयेव नाम । सुत्तन्तकथा पन परियायदेसना अभिधम्मकथा निप्परियायदेसनाति इमस्मिं ठाने आगमनीयमेव धुरं । तस्मा पठमं द्वे विज्जा निब्बत्तेत्वा पच्छा आरहत्तं पत्तोव 
इध अधिप्पेतो। छळभिञ्ञेपि एसेव नयो। 


२२. सम्मासम्बुद्धनिद्देसे - पुब्बे अननुस्सुतेसूति पच्छिमभवे सच्चप्पटिवेधतो पुब्बे अञ्ञस्स कस्सचि सन्तिके अस्सुतपुन्बेसु । ततो पुरिमपुरिमेसु पन भवेसु 
सब्बञ्जुबोधिसत्ता बुद्धसासने पब्बजित्वा तीणि पिटकानि उग्गहेत्वा गतपच्चागतवत्तं आरुय्ह कम्मड्ठानं अनुलोमं गोत्रभुं आहच्च ठपेन्ति। तस्मा पच्छिमभवस्मिंयेव 
अनाचरियकभावं सन्धायेतं वुत्तं। तदा हि तथागतो पूरितपारमित्ता अञ्जस्स सन्तिके सामं अननुस्सुतेसु सङ्घतासङ्घतधम्मेसु “इदं दुक्खं...पे०... अयं दुक्खनिरोधगामिनी 
पटिपदा"ति अत्तपच्चक्खेन जाणेन चत्तारि सच्चानि अभिसम्बुज्झति। 


तत्थ चाति तस्मिञ्च चतुसच्चसम्बोधिसङ्घाते अरहत्तमग्गे। सब्बञ्ञुतं पापुणाति बलेसु च वसीभावन्ति सब्बञ्जुतञ्जाणञ्चेव बलेसु च चिण्णवसीभावं पापुणाति। 
बुद्धानञ्हि सब्बञ्जुतञ्जाणस्स चेव दसबलजाणस्स च अधिगमनतो पट्ठाय अज्ञं कातब्ब नाम नत्थि। यथा पन उभतोसुजातस्स खत्तियकुमारस्स अभिसेकप्पत्तितो पट्टाय “इदं 

नाम इस्सरियं अनागत न्ति न वत्तब्बं, सब्बं आगतमेव होति। एवमेव बुद्धानं अरहत्तमग्गस्स आगमनतो पट्ठाय ‘अयं नाम गुणो न आगतो, न पटिविद्धो, न पच्चक्खो ति 
न वत्तब्बो, सब्बेपि सब्बञ्जुगुणा आगता पटिविद्भा पच्चक्खकताव होन्ति। अयं वुच्चतीति अयं एवं पारमीपूरणसिद्धानुभावेन अरियमग्गेन पटिविद्धसब्बञ्जुगुणो पुग्गलो 
सम्मासम्बुद्धोति वुच्चति। 


२३. पच्चेकबुद्धनिद्देसेपि - पुब्बे अननुस्सृतेसूति पदे पुब्बे वुत्तनयेनेव अत्थो वेदितब्बो । पच्चेकबुद्धोपि हि पच्छिमभवे अनाचरियको अत्तुक्कंसिकञाणेनेव 
पटिविद्धसच्चो सब्बञ्जुतञ्जाणञ्चेव बलेसु च चिण्णवसीभावं न पापुणाति। 


२४. उभतोभागविमुत्तनिद्देसे - अट्ट विमोक्खे कायेन फुसित्वा विहरतीति अट्ट समापत्तियो सहजातनामकायेन पटिलभित्वा विहरति। पञ्ञाय चस्स दिस्वाति 
विपस्सनापञ्जाय सङ्घारगतं, मग्गपञ्ञाय चत्तारि सच्चानि पस्सित्वा चत्तारोपि आसवा खीणा होन्ति। अयं वुच्चतीति अयं एवरूपो पुग्गलो उभतोभागविमुत्तो नामाति 
वुच्चति। अयञ्हि द्वीहि भागेहि द्वे वारे विमुत्तोति उभतोभागविमुत्तो। तत्रायं थेरवादो - तिपिटकचूळनागत्थेरो ताव आह - “समापत्तिया विक्खम्भनविमोक्खेन, मग्गेन 
समुच्छेदविमोक्खेन विमृत्तोति उभतोभागेहि द्वे वारे विमुत्तो 'ति। तिपिटकमहाधम्मरक्खितत्थेरो “नामनिस्सितको एसो ति वत्वा - 


“अच्ची यथा वातवेगेन खित्ता, (उपसीवाति भगवा |) 
अत्थं पलेति न उपेति सङ्घं । 
एवं मुनी नामकाया विमुत्तो, 
अत्थं पलेति न उपेति सङ्क न्ति॥ (सु० नि० १०८०)। 


वत्वा सुत्तं आहरित्वा “नामकायतो च रूपकायतो च सुविमृत्तत्ता उभतोभागविमुत्तो ति आह। तिपिटकचूळाभयत्थेरो पनाह -- “समापत्तिया विक्खम्भनविमोक्खेन 
एकवारं विमुत्तो मग्गेन समुच्छेदविमोक्खेन एकवारं विमुत्तोति उभतोभागविमुत्तो”ति। इमे पन तयोपि थेरा पण्डिता, 'तिण्णम्पि वादे कारणं दिस्सती'ति तिण्णम्पि वादं तन्तिं 
कत्वा ठपयिंसु। 


सङ्केपतो पन अरूपसमापत्तिया रूपकायतो विमृत्तो, मग्गेन नामकायतो विमुत्तोति उभोहि भागेहि विमुत्तत्ता उभतोभागविमुत्तो। सो चतुन्नं अरूपसमापत्तीनं एकेकतो 
बुट्ठाय सङ्कारे सम्मसित्वा अरहत्तं पत्तानं चतुन्नं, निरोधा वुट्ठाय अरहत्तं पत्तस्स अनागामिनो च वसेन पञ्चविधो होति । तत्थ पुरिमा चत्तारो समापत्तिसीसं निरोधं न 
समापज्जन्तीति परियायेन उभतोभागविमुत्ता नाम। अड्टसमापत्तिलाभी अनागामी तं समापज्जित्वा ततो वुड्ाय विपस्सनं वड्डेत्वा अरहत्तं पत्तोति निप्परियायेन 
उभतोभागविमुत्तसेट्टो नाम । ननु च अरूपावचरज्झानम्पि उपेक्खाचित्तेकग्गताहि दुवङ्गिकं रूपावचरचतुत्थज्झानम्पि, तस्मा तम्पि पदट्टानं कत्वा अरहत्तं पत्तेन 
उभतोभागविमुत्तेन भवितब्बन्ति? न भवितब्बं । कस्मा? रूपकायतो अविमुत्तत्ता। तञ्हि किलेसकायतोव विमुत्तं, न रूपकायतो; तस्मा ततो वुट्ठाय अरहत्त पत्तो 
उभतोभागविमुत्तो नाम न होति। अरूपावचरं पन नामकायतो च विमुत्तं रूपकायतो चाति तदेव पादकं कत्वा अरहत्त पत्तो उभतोभागविमुत्तो होतीति वेदितब्बो । 


२५. पञ्जाविमुत्तनिद्देसे - पञ्ञाय विमुत्तोति पञ्ञाविमुत्तो। सो सुक्खविपस्सको चतूहि झानेहि वुद्ठाय अरहत्तं पत्ता चत्तारो चाति पञ्चविधो होति । एतेसु हि एकोपि 
अट्टविमोक्खलाभी न होति। तेनेव न हेव खो अट्ट विमोक्खेतिआदिमाह। अरूपावचरज्झानेसु पन एकस्मिं सति उभतोभागविमुत्तोयेव नाम होतीति। 


२६. कायसक्खिनिद्देसे - एकच्चे आसवाति हेट्टिममग्गत्तयवज्झा। अयं वुच्चतीति अयं एवरूपो पुग्गलो कायसक्खीति वुच्चति | सो हि फुडुन्तं सच्छिकरोतीति 
कायसक्खी। झानफस्सं पठमं फुसति, पच्छा निरोधं निब्बानं सच्छिकरोतीतिपि कायसक्खी । सो सोतापत्तिफलड्ठं आदिं कत्वा याव अरहत्तमग्गट्ठा छब्बिधो होति । 


२७. दिट्रिप्पत्तनिद्देसे - इदं दुक्खन्ति इदं दुक्खं, एत्तकं दुक्खं, न इतो उद्धं दुक्खं | दुक्खसमुदयादीसुपि एसेव नयो। यथाभूतं पजानातीति ठपेत्वा तण्हं 
पञ्चुपादानक्खन्धे “दुक्खसच्च'न्ति याथावसरसतो पजानाति। तण्हा पन दुक्खं जनेति निब्बत्तेति, पभावेति, ततो तं दुक्खं समुदेति; तस्मा नं अयं 'दुक्खसमुदयो'ति यथाभूतं 
पजानाति। यस्मा पन इदं दुक्खञ्च समुदयो च निन्बानं पत्वा निरुज्झन्ति वूपसम्मन्ति अप्पवत्ति गच्छन्ति; तस्मा नं `अयं दुक्खनिरोधो'ति यथाभूतं पजानाति। अरियो पन 
अड्टङ्गिको मग्गो, तं दुक्खनिरोधं गच्छति; तेन तं `अयं दुक्खनिरोधगामिनी पटिपदा'ति यथाभूतं पजानाति। एत्तावता नानाक्खणे सच्चववत्थानं दस्सितं। इदानि एकक्खणे 
दस्सेतुं तथागतप्पवेदितातिआदिमाह | तत्थ तथागतप्पवेदिताति महाबोधिमण्डे निसीदत्वा तथागतेन पटिविद्धा विदिता पाकटीकता | धम्माति चतुसच्चधम्मा | वोदिट्टा 
होन्तीति सुदिट्ठा होन्ति। बोचरिताति सुचरिता। तेसु अनेन पञ्जा सुटु चरापिता होतीति अत्थो । अयं वुच्चतीति अयं एवरूपो पुग्गलो दिडिप्पत्तोति वुच्चति। अयज्हि दिटन्तं 
पत्तो। “दुक्खा सङ्घारा, सुखो निरोधो”ति जाणं होति। दिं विदितं सच्छिकतं पस्सितं पञ्जायाति दिढुप्पत्तो । अयम्पि कायसक्खी विय छब्बिधोव होति। 


२८. सद्धाविमुत्तनिद्देसे - नो च खो यथा दिट्टिप्पत्तस्साति यथा दिट्टिप्पत्तस्स आसवा परिक्खीणा, न एवं सद्धाविमुत्तस्साति अत्थो। कि पन नेसं किलेसप्पहाने नानत्तं 
अत्थीति? नत्थि। अथ कस्मा सद्धाविमुत्तो दिट्टिप्पत्तं न पापुणातीति? आगमनीयनानत्तेन। दिट्टिप्पतो हि आगमनम्हि किलेसे विक्खम्भेन्तो अप्पदुकखेन अप्पकसिरेन 
अकिलमन्तोब विक्खम्भेतुं सक्कोति। सद्धाविमुत्तो पन दुक्खेन कसिरेन किलमन्तो हुत्वा विक्खम्भेतुं सक्कोति, तस्मा दिटटिप्पत्तं न पापुणाति। अपिच नेसं पञ्ञायपि नानत्तं 
अत्थियेव । दिद्ठिप्पत्तस्स हि उपरि तिण्णं मग्गानं विपस्सनाजाणं तिकखं सूरं पसन्नं हृत्वा बहति। सद्भाविमुत्तस्स विपस्सनाञाणं नो तिक्खं सूरं पसन्नं हुत्वा बहति, तस्मापि सो 
दिटडिप्पत्तं न पापुणाति। 


यथा हि द्वीसु तरुणेसु सिप्पं दस्सेन्तेसु एकस्स हत्थे तिखिणो असि, एकस्स कुण्ठो। तिखिणेन असिना कदली छिज्जमाना सह न करोति। कुण्ठेन असिना छिज्जमाना 
"कटकटा'ति सहं करोति। तत्थ तिखिणेन असिना सद्दं अकरोन्तिया एव कदलिया छेदनं विय दिट्टिप्पत्तस्स तिण्णं मग्गानं विपस्सनाजाणस्स तिखिणसूरविप्पसन्नभावो । कुण्ठेन 
असिना सद्दं करोन्तियापि कदलिया छेदनं विय सद्धाविमुत्तस्स तिण्णं मग्गानं विपस्सनाजाणस्स अतिखिणअसूरअप्पसन्नभावो वेदितब्बो । इमं पन नयं “नो ति पटिक्खिपित्वा, 
आगमनीयनानत्तेनेव सद्धाविमुत्तो दिद्धिप्पत्तं पापुणातीति सन्निद्ठानं कतं । 


आगमट्टकथासु पन वृत्तं - “एतेसु हि सद्धाविमुत्तस्स पुब्बभागमग्गक्खणे सद्दहन्तस्स विय ओकण्पेन्तस्स विय अधिमुच्चन्तस्स विय च किलेसक्खयो होति। 

दिट्टिप्पत्तस्स पुब्बभागमग्गक्खणे किलेसच्छेदकजाणं अदन्धं तिखिणं सूरं हुत्वा बहति। तस्मा यथा नाम अतिखिणेन असिना कदलि छिन्दन्तस्स छिन्नट्ठानं न मडुं होति, 
असि न सीघं बहति, सद्दो सुय्यति, बलवतरो वायामो कातब्बो होति; एवरूपा सद्धाविमुत्तस्स पुब्बभागमग्गभावना। यथा पन सुनिसितेनेव असिना कदलि छिन्दन्तस्स 
छिन्नट्वानं मट्ठं होति, असि सीघं वहति, सद्दो न सुय्यति, बलववायामकिच्चं न होति; एवरूपा दिद्टिप्पत्तस्स पुब्बभागमग्गभावना वेदितब्बा”ति। अयं वुच्चतीति अयं एवरूपो 
पुग्गलो सद्धाविमुत्तोति वुच्चति । अयज्हि सद्दहन्तो विमुत्तोति सद्धाविमुत्तो। अयम्पि कायसक्खी विय छब्बिधोव होति। 


२९. धम्मानुसारीनिद्देसे - पटिपन्नस्साति इमिना सोतापत्तिमग्गट्टो दस्सितो | अधिमत्तन्ति बलवं | पञ्जं वाहेतीति पञ्ञावाही | पञ्जा इमं पुग्गलं वहतीति 
पञ्ञावाहीतिपि वुत्तं होति । पञ्ञापुब्बङ्गमन्ति पञ्ञं पुरेचारिकं कत्वा। अयं वुच्चतीति अयं एवरूपो पुग्गलो धम्मानुसारीति वुच्चति। सो हि पञ्जासङ्घातेन धम्मेन सरति 
अनुस्सरतीति धम्मानुसारी। सोतापत्तिमग्गद्वस्सेवेत नामं । फले पन पत्ते दिट्टिप्पत्तो नाम होति। 


३०. सद्धानुसारीनिद्देसेपि - सद्धं वाहेतीति सद्धावाही। सद्धा इमं पुग्गलं बहतीति सद्धावाहीतिपि वुत्तमेव | सद्धापुब्बङ्गमन्ति सद्धं पुरेचारिकं कत्वा । अयं वुच्चतीति 
अयं एवरूपो पुग्गलो सद्धानुसारीति वुच्चति। सो हि सद्धाय सरति। अनुस्सरतीति सद्धानुसारी। सोतापत्तिमग्गट्टस्सेवेतं नामं। फले पन पत्ते सद्धाविमुत्तो नाम होति । 
लोकुत्तरधम्मञ्हि निब्बत्तेन्तानं द्वे धुरानि नाम, द्वे अभिनिवेसा नाम, द्वे सीसानि नाम | तत्थ सद्धाधुरं पञ्ञाधुरन्ति - द्वे धुरानि नाम। एको पन भिक्खु समथाभिनिवेसेन 
अभिनिविसति, एको विपस्सनाभिनिवेसेनाति - इमे द्वे अभिनिवेसा नाम | एको च मत्थकं पापुणन्तो उभतोभागविमृत्तो होति, एको पञ्जाविमुत्तोति -- इमानि द्वे सीसानि नाम। 
ये केचि हि लोकुत्तरधम्मं निब्बत्तेन्ति, सब्बे ते इमे द्वे धम्मे धुरं कत्वा इमेसु द्वीसु ठानेसु अभिनिविसित्वा इमेहि द्वीहि ठानेहि विमुच्चन्ति तेसु यो भिक्खु अट्टसमापत्तिलाभी पञ्ञं 
धुरं कत्वा समथवसेन अभिनिविट्टो अञ्जतरं अरूपसमापत्ति पदट्टानं कत्वा विपस्सनं पट्टुपेत्वा अरहत्तं पापुणाति, सो सोतापत्तिमग्गक्खणे धम्मानुसारी नाम | परतो पन छसु 
ठानेसु कायसक्खी नाम | अरहत्तफले पत्ते उभतोभागविमुत्तो नाम। 


अपरो पञ्जमेव धुरं कत्वा विपस्सनावसेन अभिनिविट्टो सुद्धसङ्कारे वा रूपावचरज्झानेसु वा अञ्जतरं सम्मसित्वा आरहत्तं पापुणाति, अयम्पि सोतापत्तिमग्गक्खणेयेव 
धम्मानुसारी नाम। परतो पन छसु ठानेसु दिट्टि्पत्तो नाम। आरहत्ते पत्ते पञ्जाविमुत्तो नाम। इध द्वे नामानि अपुब्बानि, तानि पुरिमेहि सद्धि पञ्च होन्ति। अपरो अट्टसमापत्तिलाभी 
सद्धं धुरं कत्वा समाधिवसेन अभिनिविट्डो अञ्जतरं अरूपसमापत्ति पदड्ठानं कत्वा विपस्सनं पट्ठपेत्वा अरहत्तं पापुणाति - अयं सोतापत्तिमग्गक्खणे सद्धानुसारी नाम | परतो 
छसु ठानेसु कायसक्खीयेव नाम। आरहत्ते पत्ते उभतोभागविमुत्तोयेव नाम | इध एकमेव नामं अपुब्बं | तेन सद्धि पुरिमानि पञ्च छ होन्ति। अपरो सद्धमेव धुरं कत्वा 
बिपस्सनावसेन अभिनिविद्टो सुद्धसङ्कारे वा रूपावचरज्झानेसु वा अञ्ञतरं सम्मसित्वा अरहत्तं पापुणाति। अयम्पि सोतापत्तिमग्गकखणे सद्धानुसारी नाम। परतो छसु ठानेसु 
सद्भाविमृत्तो नाम। अरहत्ते पत्ते पञ्जाविमुत्तो नाम। इधापि एकमेव नामं अपुब्बं। तेन सदधि पुरिमानि छ सत्त होन्ति। इमे सत्त पुग्गला लोके अग्गदक्खिणेय्या नामाति। 


३९. सत्तकखत्तुपरमनिद्देसे - सत्तक्खत्तुन्ति सत्तवारे । सत्तक्खत्तुपरमा भवूपपत्ति अत्तभावग्गहणं अस्स, ततो परं अट्ठमं भवं नादियतीति सत्तक्खत्तुपरमो। सोतापन्नो 
होतीति एत्थ सोतोति अरियमग्गो, तेन समन्नागतो सोतापन्नो नाम। यथाह - 


सम्मासमाधीति। सोतापन्नो सोतापन्नोति, हिदं, सारिपुत्त, वुच्चति। कतमो नु खो, सारिपुत्त, सोतापन्नोति? यो हि, भन्ते, इमिना अरियेन अड्डड्गिकेन मग्गेन समन्नागतो 
अयं बुच्चति सोतापन्नो, स्वायं आयस्मा एवंनामो एवंगोत्तो इति वा^ति (सं० नि० ५.१००१) । 


एवं मग्गक्खणेपि सोतापन्नो नाम होति। इथ पन मग्गेन फलस्स नामं दिन्नन्ति फलक्खणे सोतापन्नो अधिप्पेतो। 


अविनिपातधम्मोति विनिपातसङ्कातं अपायं उपपत्तिवसेन अनागमनसभावो । नियतोति मग्गनियामेन नियतो । सम्बोधिपरायणोति बुज्झनकभावपरायणो। सो हि 
पटिलद्धमग्गेन बुज्झतीति सम्बोधिपरायणो। उपरि तीहि मग्गेहि अवस्सं बुज्झिस्सतीति सम्बोधिपरायणो। देवे च मनुस्से चाति देवलोकञ्च मनुस्सलोकञ्च। सन्धावित्वा 
संसरित्वाति पटिसन्धिवसेन अपरापरं गन्त्वा। दुक्खस्सन्तं करोतीति वट्टदुक्खस्स परियन्तं परिवटुमं करोति। अयं वुच्चतीति अयं एवरूपो पुग्गलो सत्तक्खत्तुपरमो नाम 
बुच्चति। अयं पन कालेन देवलोकस्स कालेन मनुस्सलोकस्स वसेन मिस्सकभवेन कथितोति वेदितब्बो। 


३२. कोलंकोलनिद्देसे - कुलतो कुलं गच्छतीति कोलंकोलो | सोतापत्तिफलसच्छिकिरियतो हि पड़ाय नीचे कुले उपपत्ति नाम नत्थि, महाभोगकुलेसुयेव निब्बत्ततीति 
अत्थो। द्वे वा तीणि वा कुलानीति देवमनुस्सवसेन द्वे वा तयो वा भवे। इति अयम्पि मिस्सकभवेनेव कथितो। देसनामत्तमेव चेतं - द्वे वा तीणि वा'ति। याव छट्टभवा 
संसरन्तोपि पन कोलंकोलोव होति। 


३३. एकबीजिनिद्देसे - खन्धबीजं नाम कथितं । यस्स हि सोतापन्नस्स एकंयेव खन्धबीजं अत्थि, एकं अत्तभावग्गहणं, सो एकबीजी नाम | मानुसकं भवन्ति इदं पनेत्थ 
देसनामत्तमेव। देवभवं निन्बत्तेतीतिपि पन वत्तुं वट्टतियेव । भगवता गहितनामवसेनेव चेतानि एतेसं नामानि। एत्तकं ठानं गतो सत्तक्खत्तुपरमो नाम होति, एत्तकं कोलंकोलो, 
एत्तकं एकबीजीति भगवता एतेसं नामं गहितं। नियमतो पन अयं सत्तक्खत्तुपरमो, अयं कोलंकोलो, अयं एकबीजीति नत्थि। 


को पन तेसं एतं पभेदं नियमेतीति? केचि ताव थेरा 'पुन्बहेतु नियमेती'ति वदन्ति, केचि 'पठममग्गो', केचि 'उपरि तयो मग्गा', केचि “तिण्णं मग्गानं विपस्सना'ति। तत्थ 
“पुब्बहेतु नियमेती'ति वादे 'पठममग्गस्स उपनिस्सयो कतो नाम होति, उपरि तयो मग्गा निरुपनिस्सया उप्पन्ना'ति वचनं आपज्जति। 'पठममग्गो नियमेती'ति वादे उपरि तिण्णं 
मग्गानं निरत्थकता आपज्जति। 'उपरि तयो मग्गा नियमेन्ती'ति वादे “अट्ठममग्गे अनुप्पन्नेयेब उपरि तयो मग्गा उप्पन्ना ति आपज्जति। 'तिण्णं मग्गानं विपस्सना नियमेती'ति 
वादो पन युज्जति। सचे हि उपरि तिण्णं मग्गानं विपस्सना बलवती होति, एकबीजी नाम होति; ततो मन्दतराय कोलंकोलो; ततो मन्दतराय सत्तक्खत्तुपरमोति। 


एकच्चो हि सोतापन्नो वट्टज्झासयो होति, बट्टाभिरतो, पुनप्पुनं वट्टस्मियेव विचरति सन्दिस्सति। अनाथपिण्डिको सेट्टि, विसाखा उपासिका, चूळरथमहारथा देवपृत्ता, 
अनेकवण्णो देवपुत्तो, सक्को देवराजा, नागदत्तो देवपुत्तोति इमे हि एत्तका जना वडज्झासया वट्टाभिरता आदितो पड्टाय छ देवलोके सोधेत्वा अकनिद्दे ठत्वा परिनिब्बायिस्सन्ति, 
इमे इध न गहिता। न केवलञ्चिमे; योपि मनुस्सेसुयेब सत्तकखत्तुं संसरित्वा अरहत्तं पापुणाति, योपि देवलोके निब्बत्तो देवेसुयेब सत्तकखत्तुं अपरापरं संसरित्वा अरहत्तं 

पापुणाति, इमेपि इध न गहिता। मिस्सकभववसेनेव पनेत्थ सत्तक्खत्तुपरमकोलंकोला मानुसकभवनिन्बत्तकोयेब च एकबीजी गहितोति वेदितब्बो । तत्थ एकेको 
दुक्खापटिपदादिवसेन चतुब्बिधभावं आपज्जति। सद्धाधुरेनेव चत्तारो सत्तकखत्तुपरमा, चत्तारो कोलंकोला, चत्तारो एकबीजिनोति द्वादस होन्ति। सचे पञ्ञाय सक्का निब्बत्तेतुं, 
“अहं लोकुत्तरं धम्मं निब्बत्तेस्सामी ति एवं पञ्ञं धुरं कत्वा सत्तकखत्तुपरमादिभावं पत्तापि पटिपदावसेन द्वादसेवाति इमे चतुवीसति सोतापन्ना इहट्ठकनिज्झानिकवसेनेव इमस्मिं 
ठाने कथिताति वेदितब्बा। 


३४. सकदागामिनिद्वेसे - पटिसन्धिवसेन सकि आगच्छतीति सकदागामी। सकिदेवाति एकवारंयेव। इमं लोकं आगन्त्वाति इमिना पञ्चसु सकदागामीसु चत्तारो 
बज्जेत्वा एकोव गहितो। एकच्चो हि इध सकदागामिफलं पत्वा इधेव परिनिब्बायति, एकच्चो इध पत्वा देवलोके परिनिब्बायति, एकच्चो देवलोके पत्वा तत्थेव परिनिब्बायति, 
एकच्चो देवलोके पत्वा इधूपपज्जित्वा परिनिब्बायति -- इमे चत्तारोपि इध न गहिता। यो पन इध पत्वा देवलोके यावतायुकं वसित्वा पुन इधूपपज्जित्वा परिनिब्बायति - अयं 
एकोव इध गहितोति वेदितब्बो। सेसमेत्थ यं वत्तब्बं सिया तं सब्बं हेठ्ठा धम्मसङ्गहट्टकथायं लोकुत्तरकुसलनिद्देसे वृत्तमेव । इमस्स पन सकदागामिनो एकबीजिना सद्भि कि 
नानाकरणन्ति? एकबीजिस्स एकाव पटिसन्धि, सकदागामिस्स द्वे पटिसन्धियो -- इदं नेसं नानाकरणन्ति। 


३५. अनागामिनिद्देसे - ओरम्भागियानं संयोजनानन्ति ओरं वुच्चति कामधातु। यस्स इमानि पञ्च बन्धनानि अप्पहीनानि होन्ति, सो भवग्गे निब्बत्तोपि गिलितबळिसो 
मच्छो विय दीघसुत्तकेन पादे बद्धकाको विय तेहि बन्धनेहि आकड्डियमानो कामधातुयंयेव पवत्ततीति पञ्च बन्धनानि ओरम्भागियानीति वुच्चन्ति। हेड्डाभागियानि 
हेड्ठाकोड्ठासिकानीति अत्थो। परिक्खयाति तेसं बन्धनानं परिक्खयेन। ओपपातिकोति उपपातयोनिको । इमिनास्स गब्भसेय्या पटिक्खित्ता। तत्थ परिनिब्बायीति तत्थ 
सुद्धावासलोके परिनिब्बायिता। अनावत्तिधम्मो तस्मा लोकाति पटिसन्धिग्गहणवसेन तस्मा लोका इध अनावत्तनसभावो । बुद्धदस्सनथेरदस्सनधम्मस्सवनानं पनत्थायस्स 
आगमनं अनिवारितं | अयं वुच्चतीति अयं एवंविधो पुग्गलो पटिसन्धिवसेन पुन अनागमनतो अनागामी नाम वुच्चति । 


३६. अन्तरापरिनिब्बायिनिद्देसे - उपपन्नं वा समनन्तराति उपपन्नसमनन्तरा वा हुत्वा। अष्पत्तं वा वेमज्झं आयुष्पमाणन्ति आयुप्पमाणं वेमज्झं अप्पत्तं वा हुत्वा 
अरियमग्गं सञ्जनेतीति अत्थो। वासद्दविकप्पतो पन वेमज्झं पत्तन्तिपि अत्थो वेदितब्बो | एवं तयो अन्तरापरिनिब्बायिनो सिद्धा होन्ति। उपरिट्टिमानं संयोजनानन्ति उपरि 
पञ्चन्नं उद्धम्भागियसंयोजनानं अडुन्नं बा किलेसानं । पहानायाति एतेसं पजहनत्थाय मग्गं सञ्जनेति। अयं वुच्चतीति अयं एवरूपो पुग्गलो आयुवेमज्झस्स अन्तरायेव 
परिनिब्बायनतो अन्तरापरिनिब्बायीति वुच्चति । 


३७. उपहच्चपरिनिब्बायिनिद्देसे - अतिक्कमित्वा वेमज्झं आयुष्पमाणन्ति आयुप्पमाणं वेमज्झं अतिक्कमित्वा। उपहच्च वा कालकिरियन्ति उपगन्त्वा कालकिरियं । 
आयुक्खयस्स आसन्ने ठत्वाति अत्थो। अयं वुच्चतीति अयं एवरूपो पुग्गलो अविहेसु ताव कप्पसहस्सप्पमाणस्स आयुनो पञ्चकप्पसतसङ्कातं वेमज्झं अतिक्कमित्वा छट्ठे 
वा कप्पसते सत्तमद्ुमनवमानं वा अञ्ञतरस्मि दसमेयेव वा कप्पसते ठत्वा अरहत्तं पत्वा किलेसपरिनिब्बानेन परिनिब्बायनतो उपहच्चपरिनिब्बायीति वुच्चति। 


३८. असङ्घारससङ्घारपरिनिब्बायिनिद्देसेसु - असङ्कारेन अप्पदुक्खेन अधिमत्तपयोगं अकत्वाव किलेसपरिनिब्बानेन परिनिब्बानधम्मोति असङ्कारपरिनिब्बायी। 
ससङ्घारेन दुक्खेन कसिरेन अधिमत्तपयोगं कत्वाव किलेसपरिनिब्बानेन परिनिब्बायनधम्मोति ससङ्घारपरिनिब्बायी। 


४०. उद्धंसोतनिद्देसे - उद्धं वाहिभावेन उद्धमस्स तण्हासोतं वट्टसोतं वाति उद्धंसोतो | उद्ध वा गन्त्वा पटिलभितब्बतो उद्धमस्स मग्गसोतन्ति उद्धंसोतो । अकनिट्ु 
गच्छतीति अकनिट्टगामी। अविहा चुतो अतप्पं गच्छतीतिआदीसु अविहे कप्पसहस्सं वसन्तो आरहत्तं पत्तु असक्कुणित्वा अतप्पं गच्छति । तत्रापि द्वे कप्पसहस्सानि वसन्तो 
आरहत्तं पत्तुं असक्कुणित्वा सुदस्सं गच्छति। तत्रापि चत्तारि कप्पसहस्सानि वसन्तो आरहत्तं पत्तुं असक्कुणित्वा सुदस्सिं गच्छति । तत्रापि अट्ट कप्पसहस्सानि वसन्तो आरहत्तं 
पत्तुं असक्कुणित्वा अकनिड्टं गच्छति । तत्थ वसन्तो अरियमग्गं सञ्जनेतीति अत्थो। 


इमेसं पन अनागामीनं पभेदजाननत्थं उद्धंसोतो अकनिट्टगामीचतुक्कं वेदितब्बं । तत्थ यो अविहतो पट्टाय चत्तारो देवलोके सोधेत्वा अकनिड्ं गन्त्वा परिनिब्बायति अयं 
उद्धंसोतो अकनिट्टगामी नाम । यो पन हेट्ठा तयो देवलोके सोधेत्वा सुदस्सीदेवलोके ठत्वा परिनिब्बायति - अयं उद्धंसोतो, न अकनिट्टगामी नाम यो पन इतो अकनिट्टमेव 
गन्त्वा परिनिब्बायति, अयं न उद्धंसोतो, अकनिट्टगामी नाम । यो पन हेट्ठा चतूसु देवलोकेसु तत्थ तत्थेव परिनिब्बायति, अयं न उद्धंसोतो, न अकनिट्टगामी नामाति। एवमेते 
अइचत्तालीस अनागामिनो होन्ति। 


कथं? अविहे ताव तयो अन्तरापरिनिब्बायिनो, एको उपहच्चपरिनिब्बायी, एको उद्धंसोतो ते असङ्घारपरिनिब्बायिनो पञ्च, ससङ्घारपरिनिब्बायिनो पञ्चाति दस होन्ति। 
तथा अतप्पासुदस्सासुदस्सीसूति चत्तारो दसका चत्तालीसं। अकनिड्डे पन उद्धंसोतो नत्थि। तयो पन अन्तरापरिनिब्बायिनो, एको उपहच्चपरिनिब्बायी। ते 
असङ्घारपरिनिब्बायिनो चत्तारो, ससङ्घारपरिनिब्बायिनो चत्तारोति अट्ठ । एवं अट्टचत्तालीसं होन्ति। 


ते सब्बेपि पपटिकोपमाय दीपिता -- दिवसं सन्तत्तानम्पि हि आरकण्टकविप्फलिकनखच्छेदनानं अयोमुखे हञ्ञमाने पपटिका उप्पज्जित्वाव निब्बायति - एवरूपो पठमो 
अन्तरापरिनिब्बायी वेदितब्बो। कस्मा? उप्पन्नसमनन्तराव किलेसपरिनिब्बानेन परिनिब्बायनतो। ततो महन्ततरे अयोमुखे हञ्ञमाने पपटिका आकासं उल्लङ्कित्वा निब्बायति 
-- एवरूपो दुतियो अन्तरापरिनिब्बायी दडुब्बो। कस्मा? वेमज्झं अप्पत्वा परिनिब्बायनतो। ततो महन्ततरे अयोमुखे हञ्ञमाने पपटिका आकासं उल्लङ्कित्वा निवत्तमाना 
पथवियं अनुपहच्चतला हुत्वा परिनिब्बायति - एवरूपो ततियो अन्तरापरिनिब्बायी दटटुब्बो । कस्मा? वेमज्झं पत्वा अनुपहच्च परिनिब्बायनतो । ततो महन्ततरे अयोमुखे 
हञ्ञमाने पपटिका आकासं उल्लङ्कित्वा पथवियं पतित्वा उपहच्चतला हुत्वा निब्बायति -- एवरूपो उपहच्चपरिनिब्बायी वेदितब्बो। कस्मा? कालकिरियं उपगन्त्वा आयुगतिं 
खेपेत्वा परिनिब्बायनतो। ततो महन्ततरे अयोमुखे हञ्जमाने पपटिका परित्ते तिणकट्ठे पतित्वा तं परित्तं तिणकडुं झापेत्वा निब्बायति - एवरूपो असङ्घारपरिनिब्बायी 
वेदितब्बो। कस्मा? अप्पयोगेन लहुसाय गतिया परिनिब्बायनतो । ततो महन्ततरे अयोमुखे हञ्ञमाने पपटिका विपुले तिणकट्ठपुज्जे पतित्वा तं विपुलं तिणकड्॒पुञ्जं झापेत्वा 
निब्बायति - एवरूपो ससङ्घारपरिनिब्बायी वेदितब्बो। कस्मा? सप्पयोगेन अलहुसाय गतिया परिनिब्बायनतो। अपरा महन्तेसु तिणकड्टपुञ्जेसु पतति, तत्थ महन्तेसु 
तिणकड्टपुञ्जेसु झायमानेसु वीतच्चितङ्गारो वा जाला वा उप्पतित्वा कम्मारसालं झापेत्वा गामनिगमनगररटुँ झापेत्वा समुद्दन्तं पत्वा निब्बायति - एवरूपो उद्धंसोतो 
अकनिट्टगामी दडुब्बो। कस्मा? अनेकभवबीजविप्फारं फुस्स फुस्स ब्यन्तीकत्वा परिनिब्बायनतो। यस्मा पन आरकण्टकादिभेदं खुद्दकम्पि महन्तम्पि अयोकपालमेव, तस्मा 

सुत्ते सब्बवारेसु अयोकपालन्त्वेव वुत्तं (अ० नि० ७.५५) | यथाह -- 


“इध, भिक्खवे, भिक्खु एवं पटिपन्नो होति - “नो चस्स, नो च मे सिया, न भविस्सति, न मे भविस्सति, यदत्थि यं भूतं, तं पजहामी'”ति उपेक्खं पटिलभति। सो 
भवे न रज्जति, सम्भवे न रज्जति, अत्थुत्तरि पदं सन्तं सम्मप्पञ्जाय पस्सति। तञ्च ख्तस्स पदं न सब्बेन सब्बं सच्छिकतं होति। तस्स न सब्बेन सब्बं मानानुसयो 
पहीनो होति, न सब्बेन सब्बं भवरागानुसयो पहीनो होति, न सब्बेन सब्बं अविज्जानुसयो पहीनो होति। सो पञ्चन्नं ओरम्भागियानं संयोजनानं परिक्खया 
अन्तरापरिनिब्बायी होति। सेय्यथापि, भिकखवे, दिवसं सन्तत्ते अयोकपाले हञ्ञमाने पपटिका निन्बत्तित्वा निब्बायेय्य; एवमेव खो, भिक्खवे, भिक्खु एवं पटिपन्नो 
होति - नो चस्स...पे०... अन्तरापरिनिब्बायी होति। 


“इध पन, भिक्खवे, भिक्खु एवं पटिपन्नो होति -- नो चस्स...पे०... अन्तरापरिनिब्बायी होति। सेय्यथापि, भिक्खवे, दिवसं सन्तत्ते अयोकपाले हञ्जमाने पपटिका 


“इध पन, भिक्खवे, भिक्खु एवं पटिपन्नो होति -- नो चस्स...पे०... अन्तरापरिनिब्बायी होति । सेय्यथापि, भिक्खवे, दिवसं सन्तत्ते अयोकपाले हञ्जमाने पपटिका 
निब्बत्तित्वा उप्पतित्वा अनुपहच्च तलं निब्बायेय्य; एवमेव खो, भिक्खवे, भिक्खु एवं पटिपन्नो होति -- नो चस्स...पे०... अन्तरापरिनिब्बायी होति। 


“इध पन, भिक्खवे, भिक्खु एवं पटिपन्नो होति -- नो चस्स...पे०... उपहच्चपरिनिन्बायी होति। सेय्यथापि, भिक्खवे, दिवसं सन्तत्ते अयोकपाले हञ्ञमाने 
पपटिका निब्बत्तित्वा उप्पतित्वा उपहच्च तलं निब्बायेय्य; एवमेव खो, भिकखवे, भिक्खु एवं पटिपन्नो होति - नो चस्स...पे०... उपहच्चपरिनिब्बायी होति। 


“इध पन, भिक्खवे, भिक्खु एवं पटिपन्नो होति -- नो चस्स...पे०... परिक्खया असङ्कारपरिनिब्बायी होति। सेय्यथापि, भिकखवे, दिवसं सन्तत्ते अयोकपाले 
हञ्ञमाने पपटिका निब्बत्तित्वा उप्पतित्वा परित्ते तिणपुञ्जे वा कट्ठपुज्जे वा निपतेय्य, सा तत्थ अग्गिम्पि जनेय्य, धूमम्पि जनेय्य, अग्गिम्पि जनेत्वा धूमम्पि जनेत्वा 
तमेव परित्तं तिणपुञ्जं वा कड्टपुञ्जं वा परियादियित्वा अनाहारा निब्बायेय्य; एवमेव खो, भिक्खवे, भिक्खु एवं पटिपन्नो होति -- नो चस्स...पे०... परिक्खया 
असङ्घारपरिनिब्बायी होति। 


“इध पन, भिक्खवे, भिक्खु एवं पटिपन्नो होति -- नो चस्स...पे०... ससङ्कारपरिनिब्बायी होति। सेय्यथापि, भिक्खवे, दिवसं सन्तत्ते अयोकपाले हञ्जमाने 
पपटिका निब्बत्तित्वा उप्पतित्वा विपुले तिणपुञ्जे वा कट्ठपुञ्जे वा निपतेय्य, सा तत्थ अग्गिम्पि जनेय्य...पे०... तमेव विपुलं तिणपुञ्जं वा क्टपुञ्जं वा परियादियित्चा 
अनाहारा निब्बायेय्य; एवमेव खो, भिक्खवे, भिक्खु एवं पटिपन्नो होति - नो चस्स...पे०... ससङ्घारपरिनिब्बायी होति। 


“इध पन, भिक्खवे, भिक्खु एवं पटिपन्नो होति - नो चस्स...पे०... परिक्खया उद्धंसोतो होति अकनिट्टगामी । से्यथापि, भिक्खवे, दिवसं सन्तत्ते अयोकपाले 
हञ्ञमाने पपटिका निन्बत्तित्वा उप्पतित्वा महन्ते तिणपुञ्जे वा कट्ठपुज्जे वा निपतेय्य, सा तत्थ अग्गिम्पि जनेय्य...पे०... तमेव महन्तं तिणपुञ्जं वा कडुपुञ्जं वा 
परियादियित्वा गच्छम्मि दहेय्य, दायम्पि दहेय्य, गच्छम्पि दहित्वा दायम्पि दहित्वा हरितन्तं वा पथन्तं वा सेलन्तं वा उदकन्तं वा रमणीयं वा भूमिभागं आगम्म अनाहारा 
निब्बायेय्य; एवमेव खो, भिक्खवे, भिक्खु एवं पटिपन्नो होति -- नो चस्स...पे०... परिक्खया उद्धंसोतो होति अकनिड्टगामी”ति (अ० नि० ७.५५)। 


४९-४४. सोतापत्तिफलसच्छिकिरियाय पटिपन्नादिनिद्देसा उत्तानत्थाव। अयं वुच्चति पुग्गलो अरहाति एत्थ पन द्वादस अरहन्तो वेदितब्बा । कथं? तयो हि विमोक्खा 
= सुञ्जतो, अनिमित्तो, अप्पणिहितोति। तत्थ सुञ्जतविमोक्खेन विमुत्तखीणासवो पटिपदावसेन चतुब्बिधो होति; तथा अनिमित्तअप्पणिहितविमोक्खेहीति -- एवं द्वादस 
अरहन्तो वेदितब्बा। इति इमे द्वादस अरहन्तो विय द्वादसेव सकदागामिनो, चतुवीसति सोतापन्ना, अड्टचत्तालीस अनागामिनोति एत्तका पुग्गला इतो मुच्चित्वा बहिद्धा 
नुप्पज्जन्ति, इमस्मिञ्ञेव सब्बञ्जुबुद्धसासने उप्पज्जन्तीति। 


एककनिद्देसवण्णना। 
२. दुकनिद्देसवण्णना 


४५. दुकनिद्देसे कोधनोति कुज्झनसीलो महाकोधो। एवं पुग्गलं पुच्छित्वापि धम्मेन पुग्गलं दस्सेतुं तत्थ कतमो कोधोतिआदिमाह | उपनाहीनिद्देसादीसुपि एसेव नयो। 
कोधो कुज्झनातिआदीनि हेट्ठा वृत्तत्थानेव। तथा उपनाहीनिद्देसादीसु पुब्बकालं कोधोतिआदीनि। अयं कोधो अप्पहीनोति अयं एत्तको कोधो विक्खम्भनप्पहानेन वा 
तदङ्गप्पहानेन वा समुच्छेदप्पहानेन वा अप्पहीनो । परतो उपनाहादीसुपि एसेव नयो। 


५३. अहिरिकनिद्देसादीसु - इमिना अहिरिकेनाति इमिना एवंपकारेन अहिरिकधम्मेन समन्नागतो। इमिना अनोत्तप्पेनातिआदीसुपि एसेव नयो। 


६३. अज्झत्तसंयोजनोति अज्झत्तबन्धनो। बहिद्धासंयोजनोति बहिद्धाबन्धनो। ते उभोपि वच्छकसालूपमाय दीपेतब्बा। वच्छकसालाय हि अन्तो बद्धो अन्तोयेव 
सयितवच्छको विय इधड्टकसोतापन्नसकदागामिनो । तेसञ्हि बन्धनम्पि इधेव, सयम्पि इधेव। अन्तो बद्धो पन बहि सयितवच्छको विय रूपारूपभवे सोतापन्नसकदागामिनो । 
तेसञ्हि बन्धनमेव इध, सयं पन ब्रह्मलोके ठिता। बहि बद्धो बहि सयितवच्छको विय रूपारूपभवे अनागामी। तस्स हि बन्धनम्पि बहिद्धा, सयम्पि बहिद्धाव । बहि बद्धो पन 
अन्तोसयितवच्छको विय इधट्टकअनागामी। तस्स हि बन्धनं रूपारूपभवेसु, सयं पन इध ठितो। 


६५. अक्कोधननिद्देसादीसु - पहीनोति विक्खम्भनप्पहानेन वा, तदङ्गप्पहानेन वा, समुच्छेदप्पहानेन वा पहीनो। 


८३. दुल्लभनिद्देसे - दुल्लभाति न सुलभा। पुब्बकारीति पठममेव कारको । कतवेदीति कतं वेदेति, विदितं पाकटं करोति। ते अगारियानगारियेहि दीपेतब्बा । 
अगारियेसु हि मातापितरो पुब्बकारिनो नाम । पुत्तधीतरो पन मातापितरो पटिजग्गन्ता अभिवादनादीनि तेसं कुरुमाना कतवेदिनो नाम। अनगारियेसु आचरियुपज्झाया 

पुब्बकारिनो नाम अन्तेवासिकसद्भिविहारिका आचरियुपज्झाये पटिजग्गन्ता अभिवादनादीनि तेसं कुरुमाना कतवेदिनो नाम। तेसं आविभावत्थाय 
उपज्झायपोसकसोणत्थेरादीनं वत्थूनि कथेतब्बानि। 


अपरो नयो - परेन अकतेयेव उपकारे अत्तनि कतं उपकारं अनपेक्खित्वा कारको पुब्बकारी, सेय्यथापि मातापितरो चेव आचरियुपज्झाया च। सो दुल्लभो; सत्तानं 
तण्हाभिभूतत्ता। परेन कतस्स उपकारस्स अनुरूपप्पवत्ति अत्तनि कतं उपकारं उपकारतो जानन्तो, वेदियन्तो, कतञ्जुकतवेदी । सेय्यथापि मातापितुआचरियुपज्झायेसु सम्मा 
पटिपन्नो। सोपि दुल्लभो; सत्तानं अविज्जाभिभूतत्ता। 


अपिच - अकारणवच्छलो पुब्बकारी, सकारणवच्छलो कतञ्जुकतवेदी। 'करिस्सति मे'ति एवमादिकारणनिरपेक्खकिरियो पुब्बकारी। “करिस्सति मे'ति 
एवमादिकारणसापेक्खकिरियो कतञ्जुकतवेदी । तमोजोतिपरायणो पुब्बकारी, जोतिजोतिपरायणो कतञ्जुकतवेदी। देसेता पुब्बकारी, पटिपज्जिता कतञ्जुकतवेदी। सदेवके 
लोके अरहं सम्मासम्बुद्धो पुब्बकारी, अरियसावको कतञ्जुकतवेदीति। दुकनिपातट्ठकथायं (३० नि० अट्ड० २.२.१२०) पन -- ““पुब्बकारी'ति पठमं उपकारस्स कारको, 
"कतञ्जुकतवेदी'ति तेन कतं जत्वा पच्छा कारको । तेसु पुब्बकारी इणं देमीति सञ्जं करोति, पच्छाकारको 'इणं जीरापेमी'ति सञ्जं करोतीति एत्तकमेव वुत्तं । 


८४. दुत्तप्पयनिद्देसे - दुत्तप्पयाति अतप्पया, न सक्का केनचि तप्पेतुं । यो हि उपट्डाककुलं वा जातिकुलं वा निस्साय वसमानो चीवरे जिण्णे तेहि दिन्नं चीवरं 
निक्खिपति, न परिभुञ्जति। पुनप्पुनं दिन्नम्पि गहेत्वा निक्खिपतेव । यो च तेनेव नयेन लद्धं लद्धं विस्सज्जेति परस्स देति। पुनप्पुनं लद्धम्पि तथेव करोति। इमे द्वे पुग्गला 
सकटेहिपि पच्चये उपनेन्तेन तप्पेतुं न सक्काति दुत्तप्पया नाम । 


८५. सुतप्पयनिद्देसे - न विस्सज्जेतीति अत्तनो अकत्वा परस्स न देति। अतिरेके पन सति न निक्खिपति परस्स देति। इदं वुत्तं होति - यो पन भिक्खु उपट्ठाककुला वा 
जातिकुला वा जिण्णचीवरो साटकं लभित्वा चीवरं कत्वा परिभुञ्जति, न निक्खिपति; अग्गळं दत्वा पारुपन्तोपि पुन दिय्यमाने सहसा न पटिग्गण्हाति। यो च लद्धं लद्धं अत्तना 
परिभुञ्जति, परेसं न देति। इमे द्वेपि सुखेन सक्का तप्पेतुन्ति सुतप्पया नामाति। 


८६. आसवाति किलेसा। न कुक्कुच्चायितब्बं कुक्कुच्चायतीति न कुक्कुच्चायितब्बयुत्तकं कुक्कुच्चायति। सूकरमंसं लभित्वा अच्छमंसन्ति कुक्कुच्चायति, 
मिगमंसं, लभित्वा दीपिमंसन्ति कुक्कुच्चायति। काले सन्तेयेव “कालो नत्थी'ति, अप्पवारेत्वाव 'पवारितोस्मी'ति, पत्ते रजस्मिं अपतितेयेव 'पतित' न्ति, अत्तानं उद्दिस्स 
मच्छमंसे अकतेयेव “मं उद्दिस्स कत न्ति कुक्कुच्चायति। कुक्कुच्चायितब्बं न कुक्कुच्चायतीति कुक्कुच्चायितन्बयुत्तकं न कुक्कुच्चायति। अच्छमंसं लभित्वा सूकरमंसन्ति 
न कुक्कुच्चायति...पे०... अत्तानं उद्दिस्स मच्छमंसे कते “मं उद्दिस्स कत'न्ति न कुक्कुच्चायति। अङ्गृत्तरट्टकथायं पन - ““न कुक्कुच्चायितब्बन्ति सङ्घभोगस्स अपट्ठपनं 
अविचारणं न कुक्कुच्चायितब्बं नाम, तं कुक्कुच्चायति। 'कुक्कुच्चायितब्बन्ति तस्सेव पट्टपनं विचारणं, तं न कुक्कुच्चायती”ति एत्तकमेव वुत्तं। इमेसन्ति इमेसं द्विन्नं 
पुग्गलानं सुभूमियं तिणलतादीनि विय रत्तिम्पि दिवापि आसवा वडुन्तियेव। सुक्कपक्खे कप्पियमंसं लभित्वा कप्पियमंसन्त्वेव गण्हन्तो न कुक्कुच्चायितब्बं न कुक्कुच्चायति 
नामाति इमिना नयेन अत्थो वेदितब्बो। 


८८. हीनाधिमृत्तोति हीनज्झासयो | दुस्सीलोति निस्सीलो । पापधम्मोति लामकधम्मो । 
८९. पणीताधिमृत्तोति पणीतज्झासयो। कल्याणधम्मोति भद्दकधम्मो, सुचिधम्मो, सुन्दरधम्मो। 


९०. तित्तोति सुहितो परियोसितो। तष्पेताति अञ्ञेसम्पि तित्तिकरो। पच्चेकसम्बुद्धा ये च तथागतसावकाति एत्थ पच्चेकबुद्धा नवहि लोकुत्तरधम्मेहि सयं तित्ता 
परिपुण्णा । अञ्जे पन तप्पेतुं न सक्कोन्ति। तेसञ्हि धम्मकथाय अभिसमयो न होति। सावकानं पन धम्मकथाय अपरिमाणानम्पि देवमनुस्सानं अभिसमयो होति। एवं सन्तेपि 
यस्मा पन ते धम्मं देसेन्ता न अत्तनो वचनं कत्वा कथेन्ति, बुद्धानं वचनं कत्वा कथेन्ति। सोतुं निसिन्नपरिसापि अयं भिक्खु न अत्तना पटिविद्धधम्मं कथेति, बुद्धेहि 
पटिविद्धधम्मं कथेती'ति चित्तीकारं करोति। इति सो चित्तीकारो बुद्धानंयेब होति। एवं तत्थ सम्मासम्बुद्धोव तप्पेता नाम | यथा हि “असुकस्स नाम इदञ्चिदञ्च देथा'ति रज्ञा 
आणत्ता किञ्चापि आनेत्वा देन्ति, अथ खो राजाव तत्थ दायको । येहिपि लद्धं होति, ते 'रञ्ञा अम्हाकं ठानन्तरं दिन्नं, इस्सरियविभवो दिन्नो'त्वेव गण्हन्ति, न राजपुरिसेहीति। 
एवंसम्पदमिदं वेदितब्बं | सेसं सब्बत्थ उत्तानत्थमेवाति। 


दुकनिद्देसवण्णना। 
३. तिकनिद्देसवण्णना 


९१. तिकनिद्देसे - दुस्सीलोति निस्सीलो। पापधम्मोति लामकधम्मो। सीलविपत्तिया वा दुस्सीलो, दिद्विविपत्तिया पापधम्मो । कायवचीसंवरभेदेन दुस्सीलो, 
सेससंवरभेदेन पापधम्मो। असुद्धपयोगताय दुस्सीलो, असुद्धासयताय पापधम्मो। कुसलसीलविरहेन दुस्सीलो; अकुसलसीलसमन्नागमेन पापधम्मो। असुचीति असुचीहि 
कायकम्मादीहि समन्नागतो। सङ्कस्सरसमाचारोति सङ्काय परेहि सरितब्बसमाचारो। किञ्चिदेव असारुप्पं दिस्वा “इदं इमिना कतं भविस्सती'ति एवं परेहि 
आसङ्कनीयसमाचारो, अत्तनोयेव वा सङ्काय सरितब्बसमाचारो - सासङ्कसमाचारोति अत्थो। तस्स हि दिवाड्टानादीसु सन्निपतित्वा किञ्चिदेव मन्तयन्ते भिक्खू दिस्वा इमे 
एकतो हृत्वा मन्तेन्ति, कच्चि नु खो मया कतकम्मं जानित्वा मन्तेन्ती'ति एवं सासङ्कसमाचारो होति। 


पटिच्छन्नकम्मन्तोति पटिच्छादेतन्बयुत्तकेन पापकम्मेन समन्नागतो। अस्समणो समणपटिञ्ञोति अस्समणो हुत्वाव समणपतिरूपकताय समणो अह'न्ति एवं 
पटिञ्जो । अब्रह्मचारी ब्रह्मचारिपटिञ्ञोति अज्ञे ब्रह्मचारिनो सुनिवत्थे सुपारुते सुम्भकपत्तधरे गामनिगमजनपदराजधानीसु पिण्डाय चरित्वा जीविकं कण्पेन्ते दिस्वा सयम्पि 
तादिसेन आकारेन तथा पटिपज्जनतो “अहं ब्रह्मचारीति पटिञ्जँ देन्तो विय होति। “अहं भिक्खू'ति वत्वा उपोसथग्गादीनि पविसन्तो पन ब्रह्मचारिपटिञ्ञजो होतियेव, तथा 
सङ्किकं लाभं गण्हन्तो। अन्तोपूतीति पूतिना कम्मेन अन्तो अनुपविठ्ठो, निग्गुणताय वा गुणसारविरहितत्ता अन्तोपृति। अवस्सुतोति रागादीहि तिन्तो। कसम्बुजातोति 
सञ्जातरागादिकचवरो। अथ वा कसम्बु वुच्चति तिन्तकुणपगतं कसटउदकं । इमस्मिञ्च सासने दुस्सीलो नाम जिगुच्छनीयत्ता तिन्तकुणपकसटउदकसदिसो । तस्मा कसम्बु 

विय जातोति कसम्बुजातो। 


तस्स न एवं होतीति कस्मा न होति? यत्थ पतिठ्टितेन सक्का भवेय्य अरहत्तं लद्धं, तस्सा पतिट्ठाय भिन्नत्ता। यथा हि चण्डालकुमारकस्स 'असुको नाम खत्तियकुमारो 
रज्जे अभिसित्तो'ति सुत्वापि, यस्मिं कुले पच्चाजाता अभिसेकं पापृणन्ति, तस्मिं कुले अपच्चाजातत्ता न एवं होति -- 'कुदास्सु नामाहम्पि सो खत्तियकुमारो विय अभिसेकं 
पापुणेय्य' न्ति; एवमेव दुस्सीलस्स “असुको नाम भिक्खु अरहत्तं पत्तो'ति सुत्वापि, यस्मिं सीले पतिट्टितेन अरहत्तं पत्तब्बं, तस्स अभावतो `कुदास्सु नामाहम्पि सो सीलवा विय 
अरहत्तं पापुणेय'न्ति न एवं होति। अयं वुच्चतीति अयं एवरूपो पुग्गलो अरहत्तासाय अभावा निरासोति वुच्चति । 


९२. तस्स एवं होतीति कस्मा होति? यस्मिं पतिट्टितेन सक्का भवेय्य अरहत्तं पापुणितुं, तस्सा पतिठ्ठाय थिरत्ता। यथा हि सुजातस्स खत्तियकुमारस्स “असुको नाम 
खत्तियकुमारो रज्जे अभिसित्तोंति सुत्वाव यस्मिं कुले पच्चाजाता अभिसेकं पापुणन्ति, तस्मिं पच्चाजातस्स एवं होति -- 'कुदास्सु नामाहम्पि, सो कुमारो विय अभिसेकं 
पापुणेय्यःन्ति एवमेव सीलवतो 'असुको नाम भिक्खु अरहत्तं पत्तो ति सुत्वाव यस्मिं सीले पतिट्वितेन आरहत्तं पत्तब्बं, तस्सा पतिट्टाय थिरत्ता - 'कुदास्सु नामाहम्पि सो भिक्खु 
विय अरहत्तं पापुणेय्यःन्ति एवं होति। अयं बुच्चतीति अयं एवरूपो पुग्गलो आसंसो नाम वुच्चति। सो हि आरहत्तं आसंसति पत्थेतीति आसंसो। 


९३. या हिस्स पुब्बे अविमृत्तस्साति या तस्स खीणासवस्स पुब्बे अरहत्तविमुत्तिया अविमुत्तस्स विमुत्तासा अहोसि, सा पटिप्पस्सद्धा, तस्मा न एवं होति। यथा हि 
अभिसित्तस्स खत्तियस्स 'असुको नाम खत्तियकुमारो रज्जे अभिसित्तोति सुत्वा एकस्स रज्जो द्विन्नं रज्जाभिसेकानं द्विन्नं सेतच्छत्तानं अभावा न एवं होति - “कुदास्सु 
नामाहम्पि सो कुमारो विय अभिसेकं पापुणेय्य"न्ति; एवमेव खीणासवस्स “असुको नाम भिक्खु अरहत्तं पत्तो ति सुत्वा, द्विन्नं अरहत्तानं अभावा - `कुदास्सु नामाहम्पि सो 
भिक्खु विय आरहत्तं पापुणेय्य'न्ति न एवं होति। अयं वुच्चतीति अयं एवरूपो पुग्गलो अरहत्तासाय विगतत्ता विगतासोति वुच्चति। 


९४. गिलानूपमनिद्वेसे - याय उपमाय ते गिलानूपमाति वुच्चन्ति, तं ताव उपमं दस्सेतुं तयो गिलानातिआदि वुत्तं। तत्थ सप्पायानीति हितानि वुद्धिकरानि। 
पतिरूपन्ति अनुच्छविकं । नेव वुट्टाति तम्हा आबाधाति इमिना अतेकिच्छेन वातापमारादिना रोगेन समन्नागतो निड्टप्पत्तो गिलानो कथितो । वुट्ठाति तम्हा आबाधाति इमिना 
खिपितकच्छुतिणपुप्फकजरादिप्पभेदो अप्पमत्तकाबाधो कथितो। 


लभन्तो सप्पायानि भोजनानि नो अलभन्तोति इमिना पन येसं पटिजग्गनेन फासुकं होति, सब्बेपि ते आबाधा कथिता। एत्थ च पतिरूपो उपड्टाको नाम 
गिलानुपट्ठाक अङ्गेहि समन्नागतो पण्डितो दकखो अनलसो वेदितब्बो। 


गिलानुपट्टाको अनुञ्ञातोति 'भिकखुसङ्घेन दातब्बो ति अनुञ्जातो। तस्मिञ्हि गिलाने अत्तनो धम्मताय यापेतुं असक्कोन्ते भिक्खुसङ्गेन तस्स भिक्खुनो “एको भिक्खु च 
सामणेरो च इमं पटिजग्गथा'ति अपलोकेत्वा दातब्बा। याव पन ते तं पटिजग्गन्ति, ताव गिलानस्स च तेसञ्च द्विन्नं येनत्थो सब्बं भिक्खुसङ्घस्सेव भारो। अञ्ञेपि गिलाना 
उपट्टातब्बाति इतरेपि द्वे गिलाना उपट्टातब्बा । किं कारणा? योपि हि निट्टप्पत्तगिलानो, सो अनुपद्टियमानो “सचे मं पटिजग्गेय्युं, फासुकं मे भवेय्य, न खो पन मं पटिजग्गन्ती'ति 
मनोपदोसं कत्वा अपाये निब्बत्तेय्य पटिजग्गियमानस्स पन एवं होति - 'भिकखुसङ्घेन यं कत्तब्बं तं सब्बं कतं, मस्हं पन कम्मविपाको ईदिसो' ति सो भिक्खुसङ्घे मेत्तं 
पच्चुपट्ठपेत्वा सग्गे निब्बत्तति । यो पन अप्पमत्तकेन ब्याधिना समन्नागतो लभन्तोपि अलभन्तोपि बुड्ठातियेव, तस्स विनापि भेसज्जेन वूपसमनकब्याधि भेसज्जे कते खिप्पतरं 
बूपसम्मति। ततो सो बुद्धवचनं वा उग्गण्हितुं समणधम्मं वा कातुं सक्खिस्सति। इमिना कारणेन अञ्ञेपि गिलाना उपट्टातब्बाति वृत्तं । 


नेव ओक्कमतीति नेव पविसति। नियामं कुसलेसु धम्मेसु सम्मत्तन्ति कुसलेसु धम्मेसु मग्गनियामसङ्कातं सम्मत्तं। इमिना पदपरमो पुग्गलो कथितो। दुतियवारेन 
उग्घटितञ्जू गहितो सासने नाळकत्थेरसदिसो। बुद्धन्तरे एकवारं पच्चेकबुद्धानं सन्तिके ओवादं लभित्वा पटिविद्धपच्चेकबोधिजाणो च | ततियवारेन विपञ्चितञ्ञू पुग्गलो 
कथितो। नेय्यो पन तन्निस्सितोब होति। 


धम्मदेसना अनुञ्ञाताति मासस्स अट वारे धम्मकथा अनुञ्ञजाता। अञ्ञेसम्पि धम्मो देसेतब्बोति इतरेसम्पि धम्मो कथेतब्बो। कि कारणा? पदपरमस्स हि इमस्मिं 
अत्तभावे धम्मं पटिविज्झितुं असक्कोन्तस्सापि अनागते पच्चयो भविस्सति। यो पन तथागतस्स रूपदस्सनं लभन्तोपि अलभन्तोपि धम्मविनयञ्च सवनाय लभन्तोपि 
अलभन्तोपि धम्मं अभिसमेति; सो अलभन्तो न ताव अभिसमेति, लभन्तो पन खिप्पमेव अभिसमेस्सतीति इमिना कारणेन तेसं धम्मो देसेतब्बो। ततियस्स पन पुनप्पुनं 
देसेतब्बोव । कायसक्खिदिटटप्पत्तसद्धाविमुत्ता हेड्ठा कथितायेव। 


९८. गूथभाणीआदीसु -- सभग्गतोति सभायं ठितो। परिसग्गतोति गामपरिसाय ठितो। जातिमज्झगतोति दायादानं मज्झे ठितो । पूगमज्झगतोति सेणीनं मज्झे ठितो। 
राजकुलमज्झगतोति राजकुलस्स मज्झे महाविनिच्छये ठितो। अभिनीतोति पुच्छनत्थाय नीतो । सक्खिपुट्ठोति सक्खि कत्वा पुच्छितो। एहम्भो पुरिसाति आलपनमेतं। 
अत्तहेतु वा परहेतु वाति अत्तनो वा परस्स वा हत्थपादादिहेतु वा धनहेतु वा। आमिसकिञ्चिक्खहेतु वाति एत्थ आमिसन्ति लाभो अधिप्पेतो। किञ्चिक्खन्ति यं वा तं वा 
अप्पमत्तकं। अन्तमसो तित्तिरवट्टकसप्मिपिण्डनवनीतपिण्डादिअप्पमत्तकस्सापि लञ्जस्स हेतूति अत्थो। सम्पजानमुसा भासिता होतीति जानन्तोयेव मुसावादं कत्ता होति 
अयं वुच्चतीति अयं एवरूपो पुग्गलो गूथसदिसवचनत्ता गृथभाणीति वुच्चति। यथा हि गूथं नाम महाजनस्स अनिट्टु होति अकन्तं; एवमेव इमस्स पुग्गलस्स वचनं 
देवमनुस्सानं अनिड्ठं होति अकन्तं। 


९९. अयं वुच्चतीति अयं एवरूपो पुग्गलो पुप्फसदिसवचनत्ता पुष्फभाणीति वुच्चति। यथा हि फुल्लानि बस्सिकानि वा अधिमुत्तकानि वा महाजनस्स इट्ठानि कन्तानि 
होन्ति; एवमेव इमस्स पुग्गलस्स वचन देवमनुस्सानं इटुं होति कन्तं। 


१००. नेलाति एलं बुच्चति दोसो। नास्सा एलन्ति नेला। निद्दोसाति अत्थो, “नेलङ्गो सेतपच्छादो"ति (उदा० ६५) एत्थ वुत्तनेलं विय। कण्णसुखाति ब्यञ्जनमधुरताय 
कण्णानं सुखा । सूचिविज्झनं विय कण्णसूलं न जनेति। अत्थमधुरताय सकलसरीरे कोपं अजनेत्वा पेमं जनेतीति पेमनीया | हदयं गच्छति अप्पटिहञ्जमाना सुखेन चित्तं 
पविसतीति हृदयङ्गमा | गुणपरिपुण्णताय पुरे भवाति पोरी। पुरे संबडुनारी विय सुकुमारातिपि पोरी। पुरस्स एसातिपि पोरी। नगरवासीनं कथाति अत्थो। नगरवासिनो हि 
युत्तकथा होन्ति। पितिमत्तं पिताति, मातिमत्तं माताति, भातिमत्तं भाताति वदन्ति। एवरूपी कथा बहुनो जनस्स कन्ता होतीति बहुजनकन्ता। बहुजनस्स कन्तभावेनेव बहुनो 

जनस्स मनापा चित्तबुद्धिकराति बहुजनमनापा। अयं वुच्चतीति अयं एवरूपो पुग्गलो मधुभाणीति वुच्चति। मुदुभाणीतिपि पाठो। उभयत्थापि मधुरवचनोति अत्थो। 
यथा हि चतुमधुरं नाम मधुरं पणीतं; एवमेव इमस्स पुग्गलस्स वचनं देवमनुस्सानं मधुरं होति। 


१०९. अरुकूपमचित्तादीसु - अभिसज्जतीति लग्गति। कुप्पतीति कोपवसेन कुप्पति। ब्यापज्जतीति पकतिभावं पजहति, पृतिको होति। पतित्थीयतीति थिनभावं 
थद्धभावञ्च आपज्जति। कोपन्ति दुब्बलकोधं | दोसन्ति दुस्सनवसेन ततो बलवतरं। अष्पच्चयन्ति अतुद्ाकारं दोमनस्सं । दुट्ठारुकोति पुराणवणो । कट्रेनाति दण्डककोटिया। 
कठलायाति कपालेन। आसवं देतीति अपरापरं सवति | पुराणवणो हि अत्तनो धम्मताय एव पुब्बं लोहितं यूसन्ति इमानि तीणि सवति, घट्टितो पन तानि अधिकतरं सबति। 
एवमेवं खोति एत्थ इदं ओपम्मसंसन्दनं, दुडारुको विय हि कोधनो पुग्गलो। तस्स अत्तनो धम्मताय सवनं विय कोधनस्सपि अत्तनो धम्मताय उद्धुमातकस्स विय चण्डिकतस्स 
चरणं। कट्टेन वा कठलाय वा घटनं विय अप्पमत्तकम्पि वचनं भिय्योसो मत्ताय सवनं विय 'मादिसं नाम एस एवं बदती'ति भिय्योसो मत्ताय उद्धुमायनभावो दडुब्बो। अयं 
बुच्चतीति अयं एवरूपो पुग्गलो अरुकूपमचित्तोति वुच्चति। पुराणवणसदिसचित्तोति अत्थो। 


१०२. रत्तन्धकारतिमिसायाति रत्तिं चक्खुविञ्ञाणुप्पत्तिनिवारणेन अन्धभावकरणे बहलतमे । बिज्जन्तरिकायाति विज्जुप्पत्तिक्खणे। इधापि इदं ओपम्मसंसन्दनं - 
चक्खुमा पुरिसो विय हि योगावचरो दद्ठब्बो। अन्धकारं विय सोतापत्तिमग्गवज्झा किलेसा । विज्जुसञ्चरणं विय सोतापत्तिमग्गजाणस्स उप्पत्तिकालो। विज्जन्तरिकाय 
चक्खुमतो पुरिसस्स सामन्ता रूपदस्सनं विय सोतापत्तिमग्गक्खणे निब्बानदस्सनं । पुन अन्धकारावत्थरणं विय सकदागामिमग्गवज्झा किलेसा। पुन विज्जुसञ्चरणं विय 
सकदागामिमग्गजाणस्स उप्पादो। बिज्जन्तरिकाय चक्खुमतो पुरिसस्स सामन्ता रूपदस्सनं विय सकदागामिमग्गक्खणे निब्बानदस्सनं । पुन अन्धकारावत्थरणं विय 
अनागामिमग्गवज्झा किलेसा। पुन विज्जुसञ्चरणं विय अनागामिमग्गजाणस्स उप्पादो। विज्जन्तरिकाय चक्खुमतो पुरिसस्स सामन्ता रूपदस्सनं विय अनागामिमग्गक्खणे 
निब्बानदस्सनं वेदितब्बं । अयं वुच्चतीति अयं एवरूपो पुग्गलो विज्जूपमचित्तोति वुच्चति । इत्तरकालोभासेन विज्जुसदिसचित्तोति अत्थो। 


१०३. वजिरूपमचित्ततायपि इदं ओपम्मसंसन्दनं - वजिरं विय हि अरहत्तमग्गञाणं ददुब्बं। मणिगण्ठिपासाणगण्ठि विय अरहत्तमग्गवज्झा किलेसा। वजिरस्स 
मणिगण्टिं वा पासाणगण्ठिं वा विनिविज्झित्वा अगमनभावस्स नत्थिभावो विय अरहत्तमग्गजाणेन अच्छेज्जानं किलेसानं नत्थिभावो। वजिरेन निब्बिद्धवेधस्स पुन अपटिपूरणं 
विय अरहत्तमग्गेन छिन्नानं किलेसानं पुन अनुप्पादो दटुब्बो। अयं वुच्चतीति अयं एवरूपो पुग्गलो बजिरूपमचित्तोति वुच्चति। किलेसानं मूलघातकरणसमत्थताय वजिरेन 
सदिसचित्तोति अत्थो। 


१०४. अन्धादीसु तथारूपं चक्खु न होतीति तथाजातिकं तथासभावं पञ्ञाचक्खु न होति। फातिं करेय्याति फोतं वड्डितं करेय्य सावज्जानवज्जेति सदोसनिद्दोसे। 
हीनप्पणीतेति अधमुत्तमे। कण्हसुक्कसप्पटिभागेति कण्हसुक्कायेब अञ्जमञ्जपटिबाहनतो पटिपक्खवसेन सप्पटिभागाति वुच्चन्ति। अयं पनेत्थ सङ्केपो - कुसले धम्मे 
"कुसला धम्मा ति येन पञ्जाचक्खुना जानेय्य, अकुसले धम्मे 'अकुसला धम्मा'ति, सावज्जादीसुपि एसेव नयो। कण्हसुक्कसप्पटिभागेसु पन कण्हधम्मे 
“सुक्कसुप्पटिभागा'ति, सुक्कधम्मे 'कण्हसप्पटिभागा'ति येन पञ्जाचकखुना जानेय्य। तथारूपम्पिस्स चक्खु न होतीति इमिना नयेन सेसट्ठानेसुपि अत्थो वेदितब्बो । अयं 
बुच्चतीति अयं एवरूपो पुग्गलो दिटटधम्मिकभोगसंहरणपञ्ञाचक्खुनो च सम्परायिकत्थसोधनपञ्जाचक्खुनो च अभावा अन्धोति वुच्चति । दुतियो 
दिट्टुधम्मिकभोगसंहरणपञ्जाचक्खुनो भावा, सम्परायिकत्थसोधनपञ्ञाचक्खुनो पन अभावा एकचक्खूति वुच्चति । ततियो द्विन्नम्पि भावा द्विचक्खूति वुच्चति। 


१०७. अवकुज्जपञ्ञादीसु धम्मं देसेन्तीति उपासको धम्मस्सवनत्थाय आगतोति अत्तनो कम्मं पहाय धम्मं देसेन्ति। आदिकल्याणन्ति आदिम्हि कल्याणं भद्दकं 
अनवज्जं निद्दोसं कत्वा देसेन्ति। सेसपदेसुपि एसेव नयो। एत्थ पन आदीति पुब्बपट्टपना | मज्झन्ति कथावेमञ्झं | परियोसानन्ति सन्निद्ठानं । इतिस्स धम्मं कथेन्ता 
पुब्बपद्दपनेपि कल्याणं भद्दकं अनवज्जमेव कत्वा कथेन्ति, वेमज्झेपि, परियोसानेपि। एत्थ च अत्थि देसनाय आदिमज्झपरियोसानानि, अत्थि सासनस्स। तत्थ देसनाय ताव -- 
चतुप्पदिकगाथाय पठमपदं आदि, दवे पदानि मज्झं, अवसानपदं परियोसानं | एकानुसन्धिकसुत्तस्स - निदानं आदि, अनुसन्धि मज्झं, इदमवोचाति अप्पना परियोसानं । 
अनेकानुसन्धिकस्स - पठमो अनुसन्धि आदि, ततो परं एको वा अनेका वा मज्झं, पच्छिमो परियोसानं। अयं ताव देसनाय नयो। 


सासनस्स पन सीलं आदि, समाधि मज्झं, विपस्सना परियोसानं। समाधि वा आदि, विपस्सना मज्झं, मग्गो परियोसानं। विपस्सना वा आदि, मग्गो मज्झं, फलं 
परियोसानं। मग्गो वा आदि, फलं मज्झं, निब्बानं परियोसानं । द्वे दवे वा करियमाने सीलसमाधयो आदि, विपस्सनामग्गा मज्झं, फलनिब्बानानि परियोसानं । सात्थन्ति सात्थकं 
कत्वा देसेन्ति। सब्यञ्जनन्ति अक्खरपारिपूरिं कत्वा देसेन्ति। केवलपरिपुण्णन्ति सकलपरिपुण्णं अनूनं कत्वा देसेन्ति। परिसुद्धन्ति परिसुद्धं निज्जटं निगाण्ठिं कत्वा देसेन्ति। 
ब्रह्मचरियं पकासेन्तीति एवं देसेन्ता च सेट्टचरियभूतं सिक्खत्तयसङ्गहितं अरियं अट्टङ्गिकं मग्गं पकासेन्ति। नेव आदिं मनसि करोतीति नेव पुब्बपटुपनं मनसि करोति। 
कुम्भोति घटो । निक्कुज्जोति अधोमुखो ठपितो | एवमेवन्ति एत्थ कुम्भो निक्कुज्जो विय अवकुज्जपञ्जो पुग्गलो दट्ठुब्बो । उदकासिञ्चनकालो विय धम्मदेसनाय लद्धकालो। 
उदकस्स विवट्टनकालो विय तस्मिं आसने निसिन्नस्स उग्गहेतुं असमत्थकालो। उदकस्स असण्ठानकालो विय उट्टहित्वा असल्लक्खणकालो वेदितब्बो। अयं वुच्चतीति 
अयं एवरूपो पुग्गलो अवकुज्जपञ्ञोति वुच्चति। अधोमुखपञ्जोति अत्थो। 


१०८. आकिण्णानीति पकिखित्तानि। सतिसम्मोसा पकिरेय्याति मुटुस्सतिताय विकिरेय्य। एवमेवन्ति एत्थ उच्छङ्गो विय उच्छङ्गपञ्जो पुग्गलो दडुब्बो । नानाखज्जकानि 
विय नानप्पकारं बुद्धवचनं। उच्छङ्गे नानाखज्जकानि खादन्तस्स निसिन्नकालो विय तस्मिं आसने निसिन्नस्स उग्गहणकालो। बुडुहन्तस्स सतिसम्मोसा विकिरणकालो विय 
तस्मा आसना बुद्ठाय गच्छन्तस्स असल्लक्खणकालो वेदितब्बो। अयं वुच्चतीति अयं एवरूपो पुग्गलो उच्छङ्गपञ्जोति वुच्चति। उच्छङ्गसदिसपञ्जोति अत्थो। 


१०९. उक्कुज्जोति उपरिमुखो ठपितो। सण्ठातीति पतिट्टहति। एवमेव खोति एत्थ उपरिमुखो ठपितो कुम्भो विय पुथुपञ्ञो पुग्गलो दट्टुब्बो। उदकस्स आसित्तकालो विय 
देसनाय लद्धकालो । उदकस्स सण्ठानकालो विय तत्थ निसिन्नस्स उग्गहणकालो । नो विवट्टनकालो विय उट्टाय गच्छन्तस्स सल्लक्खणकालो वेदितब्बो। अयं वुच्चतीति 
अयं एवरूपो पुग्गलो पुथुषञ्जोति वुच्चति। वित्थारिकपञ्जोति अत्थो। 


११०. अवीतरागादीसु - यथा सोतापन्नसकदागामिनो, एवं पृथुज्जनोपि पञ्चसु कामगुणेसु, तीसु च भवेसु अबीतरागो। अदब्बताय पन न गहितो। यथा हि छेको बडुकी 
दब्बसम्भारत्थं बनं पविट्टो न आदितो पट्टाय सम्पत्तसम्मत्तरुक्खे छिन्दति, ये पनस्स दब्बसम्भारूपगा होन्ति, तेयेव छिन्दति; एवमिधापि भगवता दब्बजातिका अरियाव गहिता, 

पुथुज्जना पन अदब्बताय न गहिताति वेदितब्बा । कामेसु वीतरागोति पञ्चसु कामगुणेसु वीतरागो। भवेसु अवीतरागोति रूपारूपभवेसु अवीतरागो। 


११३. पासाणलेखूपमादीसु - अनुसेतीति अप्पहीनताय अनुसेति। न खिप्पं लुज्जतीति न अन्तरा नस्सति, कप्पुद्ठानेनेव नस्सति। एवमेवन्ति एवं तस्सापि पुग्गलस्स 
कोधो न अन्तरा पुनदिवसे वा अपरदिवसे वा निब्बाति, अद्धनियो पन होति। मरणेनेव निब्बातीति अत्थो। अयं वुच्चतीति अयं एवरूपो पुग्गलो पासाणलेखा विय 
कुज्झनभावेन चिरट्टितिकतो पासाणलेखूपमोति वुच्चति । 


११४. सो च ख्वस्स कोधोति सो अप्पमत्तकेपि कारणे सहसा कुद्धस्स कोधो। न चिरन्ति अचिरं अप्पहीनताय नानुसेति। यथा पन पथवियं आकड्डित्वा कतलेखा 
वातादीहि खिप्पं नस्सति, एवमस्स सहसा उप्पन्नोपि कोधो खिप्पमेव निब्बातीति अत्थो। अयं वुच्चतीति अयं एवरूपो पुग्गलो पथवियं लेखा विय कुज्झनभावेन 
अचिरट्रितिकतो पथवीलेखूपमोति वुच्चति | 


११५. आगाळहेनाति अतिगाळहेन मम्मच्छेदकेन थद्धवचनेन | फरुसेनाति न सोतसुखेन। अमनापेनाति न चित्तसुखेन | संसन्दतीति एकोभवति । सन्धियतीति 
घटयति। सम्मोदतीति निरन्तरो होति। अथ वा - संसन्दतीति चित्तकिरियादीसु चित्तेन समोधानं गच्छति। खीरोदकं विय एकीभावं उपेतीति अत्थो। सन्धियतीति 
ठानगमनादीसु कायकिरियादीसु कायेन समोधानं गच्छति | तिलतण्डुला विय मिस्सीभावं उपेतीति अत्थो। सम्मोदतीति उद्देसपरिपुच्छादीसु वचीकिरियासु वाचाय समोधानं 
गच्छति | विप्पवासगतोपि पियसहायको विय पियतरभावं उपेतीति अत्थो। अपिच -- किच्चकरणीयेसु तेहि सद्धि आदितोव एककिरियभावं उपगच्छन्तो संसन्दति। याव मज्झा 
पवत्तन्तो सन्धियति, याव परियोसाना अनिवत्तन्तो सम्मोदतीतिपि वेदितब्बो । अयं वुच्चतीति अयं एवरूपो पुग्गलो उदकलेखा विय खिप्पं संसन्दनतो उदकलेखूपमोति 
बुच्चति। 


११६. पोत्थकूपमेसु - याय उपमाय ते पोत्थकूपमाति वुच्चन्ति, तं ताव उपमं दस्सेतुं तयो पोत्थकातिआदि वृत्तं। तत्थ नवोति नववायिमो । पोत्थकोति 
साणवाकसाटको । दुब्बण्णोति विवण्णो। दुक्खसम्फस्सोति खरसम्फस्सो। अष्पग्घोति अतिबहुं अग्घन्तो कहापणग्घनको होति। मज्झिमोति परिभोगमज्झिमो। सो हि 
नवभावं अतिक्कमित्वा जिण्णभावं अप्पत्तो मज्झे परिभोगकालेपि दुब्बण्णो च दुक्खसम्फस्सो च अप्पग्घोयेब च होति। अतिबहुं अग्घन्तो अड्टं अग्घति। जिण्णकाले पन 
अडमासकं वा काकणिकं वा अग्घति। उक्खलिपरिमज्जनन्ति काळुक्खलिपरिपुञ्छनं। 


नवोति उपसम्पदाय पञ्चवस्सकालतो हेट्ठा जातिया सट्टिबस्सोपि नवोयेव | दुब्बण्णतायाति सरीरवण्णेनपि गुणवण्णेनपि दुब्बण्णताय। दुस्सीलस्स हि परिसमज्झे 
निसिन्नस्स नित्तेजताय सरीरवण्णोपि न सम्पज्जति, गुणवण्णे वत्तब्बमेव नत्थि। ये खो पनस्साति ये खो पन तस्स उपड्ठाका वा जातिमित्तादयो वा एतं पुग्गलं सेवन्ति । तेसं 
तन्ति तेसं पुग्गलानं छ सत्थारे सेवन्तानं मिच्छादिड्टिकानं विय, देवदत्तं सेवन्तानं कोकालिकादीनं विय च तं सेवनं दीघरत्तं अहिताय दुक्खाय होति। मज्झिमोति 
पञ्चवस्सकालतो पट्ठाय याव नववस्सकाला मञ्झिमो नाम | थेरोति दसवस्सकालतो पट्टाय थेरो नाम | एवमाहंसूति एवं वदन्ति। कि नु खो तुय्हन्ति तुय्हं बालस्स भणितेन 
को अत्थोति वुत्तं होति । तथारूपन्ति तथाजातिकं तथासभावं उक्खेपनीयकम्मस्स कारणभूतं । 


११७. कासिकवत्थूपमेसु - कासिकवत्थं नाम तयो कप्पासंसू गहेत्वा कन्तितसुत्तेन वायितं सुखुमवत्थं । तं नबवायिमं अनग्घं होति। परिभोगमञ्झिमं वीसम्पि तिंसम्पि 
सहस्सानि अग्घति। जिण्णकाले पन अद्टुपि दसपि सहस्सानि अग्घति। 


तेसं तं होतीति तेसं सम्मासम्बुद्धादयो सेवन्तानं विय तं सेवनं दीघरत्तं हिताय सुखाय होति। सम्मासम्बुद्धज्हि एकं निस्साय यावज्जकाला मुच्चनकसत्तानं पमाणं नत्थि। 
तथा सारिपुत्तत्थेरमहामोग्गल्लानत्थेरे अवसेसे च असीतिमहासावके निस्साय सग्गं गतसत्तानं पमाणं नत्थि। याबज्जकाला तेसं दिट्ठानुगति पटिपन्नसत्तानम्पि पमाणं नत्थियेव । 
आधेय्यं गच्छतीति तस्स महाथेरस्स तं अत्थनिस्सितं वचनं यथा गन्धकरण्डके कासिकवत्थं आधातब्बतं ठपेतब्बतं गच्छति, एवं उत्तमङ्गे सिरस्मिं हदये च आधातनब्बतं 
ठपेतब्बतम्पि गच्छति। सेसमेत्थ हेट्टा वृत्तानुसारेनेव वेदितब्बं । 


११८. सुप्पमेय्यादीसु - सुखेन पमेतब्बोति सुष्पमेय्यो। इधाति इमस्मिं सत्तलोके । उद्धतोति उद्धच्चेन समन्नागतो। उन्नळोति उग्गतनळो; तुच्छमानं उक्खिपित्वा 
ठितोति अत्थो। चपलोति पत्तमण्डनादिना चापल्लेन समन्नागतो। मुखरोति मुखखरो। विकिण्णवाचोति असंयतवचनो। असमाहितोति चित्तेकग्गतारहितो। 
बिब्भन्तचित्तोति भन्तचित्तो, भन्तगावीभन्तमिगीसप्पटिभागो । पाकटिन्द्रियोति विवटिन्द्रियो। अयं वुच्चतीति अयं एवरूपो पुग्गलो “सुप्पमेय्यो'ति वुच्चति। यथा हि परित्तस्स 
उदकस्स सुखेन पमाणं गय्हति; एवमेव इमेहि अगुणङ्गेहि समन्नागतस्स सुखेन पमाणं गय्हति । तेनेस 'सुप्पमेय्योति वुत्तो। 


११९. दुक्खेन पमेतब्बोति दुष्पमेय्यो। अनुद्धतादीनि वुत्तपटिपक्खवसेन वेदितब्बानि। अयं वुच्चतीति अयं एवरूपो पुग्गलो 'दुप्पमेय्यो'ति वुच्चति। यथा हि 
महासमुद्दस्स दुक्खेन पमाणं गय्हति; एवमेव इमेहि गुणङ्गेहि समन्नागतस्स दुक्खेन पमाणं गय्हति। तादिसो 'अनागामी नु खो, खीणासवो नु खो ति वत्तब्बतं गच्छति, तेनेस 
“दुप्पमेय्यो'ति वृत्तो। 


१२०. न सक्का पमेतुन्ति अप्पमेय्यो। यथा हि आकासस्स न सक्का पमाणं गहेतुं, एवं खीणासवस्स। तेनेस “अप्पमेय्यो'ति वुत्तो। 


९२९. न सेवितब्बादीसु - न सेवितब्बोति न उपसङ्कमितब्बो। न भजितब्बोति न अल्लीयितब्बो। न पयिरुपासितब्बोति न सन्तिके निसीदनवसेन पुनप्पुनं 
उपासितब्बो। हीनो होति सीलेनातिआदीसु उपादायुपादाय हीनता वेदितब्बा । यो हि पञ्च सीलानि रक्खति, सो दस सीलानि रक्खन्तेन न सेवितब्बो। यो पन दस सीलानि 
रक्खति, सो चतुपारिसुद्धिसीलं रक्खन्तेन न सेवितब्बो। अञ्ञत्र अनुद्दया अञ्ञत्र अनुकम्पाति ठपेत्वा अनुद्दयञ्च अनुकम्पञ्च। अत्तनो अत्थाय एव हि एवरूपो पुग्गलो न 
सेवितब्बो | अनुद्दयानुकम्पावसेन पन तं उपसङ्कमितुं बट्टति। 


१२२. सदिसो होतीति समानो होति। सीलसामञ्जगतानं सतन्ति सीलेन समानभावं गतानं सन्तानं। सीलकथा च नो भविस्सतीति एवं समानसीलानं अम्हाकं 
सीलमेव आरब्भ कथा भविस्सति। सा च नो फासु भविस्सतीति सा च सीलकथा अम्हाकं फासुनिहारो सुखविहारो भविस्सति। सा च नो पवत्तिनी भविस्सतीति सा च 

अम्हाकं कथा दिवसम्पि कथेन्तानं पवत्तिनी भविस्सति, न पटिहञ्जिस्सति । द्वीसु हि सीलवन्तेसु एकेन सीलस्स वण्णे कथिते इतरो अनुमोदति; तेन तेसं कथा फासु चेव 
होति, पवत्तिनी च। एकस्मिं पन दुस्सीले सति दुस्सीलस्स सीलकथा दुक्कथाति नेव सीलकथा होति, न फासु होति, न पवत्तिनी। समाधिपञ्जाकथासुपि एसेव नयो । द्वे हि 
समाधिलाभिनो समाधिकथं, सप्पञ्ञा च पञ्जाकथं कथेन्ता, रत्ति वा दिवसं वा अतिक्कन्तम्पि न जानन्ति। 


१२३. सक्कत्वा गरु कत्वाति सक्कारञ्चेव गरुकारञ्च करित्वा। अधिको होतीति अतिरेको होति। सीलक्खन्धन्ति सीलरासिं। परिप्रेस्सामीति तं अतिरेकसीलं 
पुग्गलं निस्साय अत्तनो अपरिपूरं सीलरासिं परिपूरं करिस्सामि। तत्थ तत्थ पञ्ञाय अनुग्गहेस्सामीति एत्थ सीलस्स असप्पाये अनुपकारधम्मे वज्जेत्वा सप्पाये उपकारधम्मे 
सेवन्तो तस्मिं तस्मिं ठाने सीलक्खन्धं पञ्ञाय अनुग्गण्हाति नाम | समाधिपञ्जाक्खन्धेसुपि एसेव नयो। 


१२४. जिगुच्छितब्बादीसु - जिगुच्छितब्बोति गूथं विय जिगुच्छितन्बो। अथ खो नन्ति अथ खो अस्स | कित्तिसद्दोति कथासद्दो | एवमेवन्ति एत्थ गूथकूपो विय 
दुस्सील्यं दडुब्बं | गृथकूपे पतित्वा ठितो धमनीअहि विय दुस्सीलपुग्गलो। गृथकूपतो उद्धरियमानेन तेन अहिना पुरिसस्स सरीरं आरुळहेनापि अदड्ठभावो विय दुस्सीलं 
सेवमानस्सापि तस्स किरियाय कारणभावो सरीरं गूथेन मक्खेत्वा अहिनो गतकालो विय दुस्सीलं सेवमानस्स पापकित्तिसद्स्स अब्भुग्गमनकालो वेदितब्बो । 


१२५. तिन्दुकालातन्ति तिन्दुकरुक्खअलातं। भिव्योसो मत्ताय चिच्चिटायतीति तञ्हि झायमानं पकतियापि पपटिकायो मुञ्चन्तं चिच्चिटायति चिटिचिटाति सद्दं 
करोति। घट्टितं पन अधिमत्तं करोतीति अत्थो। एवमेवन्ति एवमेवं कोधनो अत्तनो धम्मतायपि उद्धतो चण्डिकतो हुत्वा चरति। अप्पमत्तकं पन वचनं वुत्तकाले 'मादिसं नाम 
एवं वदतीति अतिरेकतरं उद्धतो चण्डिकतो हुत्वा चरति। गृथकूपोति गूथपुण्णकूपो, गूथरासियेव वा । ओपम्मसंसन्दनं पनेत्थ पुरिमनयेनेव वेदितब्बं । तस्मा एवरूपो पुग्गलो 
अज्झुपेक्खितब्बो, न सेवितब्बोति यस्मा कोधनो अतिसेवियमानोपि अतिउपसङ्कमियमानोपि कुज्झतियेव, “कि इमिना'ति पटिक्कमन्तोपि कुज्झतियेव, तस्मा पलालग्गि विय 
अज्झुपेक्खितब्बो, न सेवितब्बो। किं वुत्तं होति? यो हि पलालग्गिं अतिउपसङ्कमित्वा तप्पति, तस्स सरीरं झायति। यो अतिपटिक्कमित्वा तप्पति, तस्स सीतं न वूपसम्मति। 
अनुपसङ्कमित्वा अपटिक्कमित्वा पन मज्झत्तभावेन तप्पेन्तस्स सीतं वूपसम्मति, कायोपि न डय्हति। तस्मा पलालग्गि विय कोधनो पुग्गलो मज्झत्तभावेन अज्झुपेक्खितब्बो, न 
सेवितब्बो, न भजितब्बो, न पयिरुपासितब्बो । 


१२६. कल्याणमित्तोति सुचिमित्तो। कल्याणसहायोति सुचिसहायो। सहायोति सहगामी सद्भिचरो। कल्याणसम्पवङ्कोति कल्याणेसु सुचिपुग्गलेसु सम्पवङ्को, 
तन्निन्नतप्पोणतप्पब्भारमानसोति अत्थो। 


१२७. सीलेसु परिपूरकारीतिआवीसु - सीलेसु परिपूरकारिनोति एते अरियसावका यानि तानि मग्गब्रह्मचरियस्स आदिभूतानि, आदिब्रह्मचरियकानि, 
पाराजिकसङ्कातानि चत्तारि महासीलसिक्खापदानि, तेसं अवीतिक्कमनतो यानि खुद्दानुखुद्दकानि आपज्जन्ति, तेहि च वुड्ठानतो सीलेसु यं कत्तब्बं, तं परिपूरं समत्तं करोन्तीति 
“सीलेसु परिपूरकारिनो'ति वुच्चन्ति समाधिपारिबन्धकानं पन कामरागब्यापादानं, पञ्ञापारिबन्धकस्स च सच्चपटिच्छादकस्स मोहस्स असमूहतत्ता, समाधि पञ्जञ्च 
भावेन्तापि समाधिपञ्ञासु यं कत्तब्बं तं मत्तसो पमाणेन पदेसमत्तमेव करोन्तीति समाधिस्मिं पञ्जाय च मत्तसो कारिनोति वुच्चन्ति। इमिना उपायेन इतरेसुपि द्वीसु नयेसु 
अत्थो वेदितब्बो। 


तत्रायं अपरोपि सुत्तन्तनयो - 


“इध, भिक्खवे, भिक्खु सीलेसु परिपूरकारी होति, समाधिस्मिं मत्तसो कारी, पञ्ञाय मत्तसो कारी। सो यानि तानि खुद्दानुखुद्दकानि सिकखापदानि तानि 
आपज्जतिपि, बुड्डातिपि। तं किस्स हेतु? न हि मेत्थ, भिक्खवे, अभन्बता वुत्ता। यानि च खो तानि सिक्खापदानि आदिब्रह्मचरियकानि ब्रह्मचरियसारुप्पानि, तत्थ 
धुवसीलो च होति, ठितसीलो च, समादाय सिक्खति सिक्खापदेसु। सो तिण्णं संयोजनानं परिक्खया सोतापन्नो होति, अविनिपातधम्मो नियतो सम्बोधिपरायणो। इध 
पन, भिक्खवे, भिक्खु सीलेसु...पे०... सो तिण्णं संयोजनानं परिक्खया, रागदोसमोहानं तनुत्ता, सकदागामी होति; सकिदेव इमं लोकं आगन्त्वा दुकखस्सन्तं करोति। इध 


१३०. सत्थारनिद्देसे - परिञ्ञं पञ्जपेतीति पहानं समतिक्कमं पञ्जपेति । तत्राति तेसु तीसु जनेसु। तेन दड्डब्बोति तेन पञ्ञापनेन सो सत्था रूपावचरसमापत्तिया 
लाभीति दट्ठब्बोति अत्थो। दुतियवारेपि एसेव नयो । सम्मासम्बुद्धो सत्था तेन दडुब्बोति तेन तित्थियेहि असाधारणेन पञ्जापनेन अयं ततियो सत्था सब्बञ्जुबुद्धो दट्टब्बो। 
तित्थिया हि कामानं परिञ्ञं पञ्जपेन्ता रूपभवं वक्खन्ति। रूपानं परिञ्ञं पञ्जपेन्ता अरूपभवं वकखन्ति । वेदनानं परिञ्ञं पञ्जपेन्ता असञ्जभवं वक्खन्ति । सम्मा पञ्ञपेन्ता 
“एवं पञ्जपेय्युं', नो च सम्मा पञ्ञपेतुं सक्कोन्ति । सम्मासम्बुद्धो पन कामानं परिञ्ञं पहानं अनागामिमग्गेन पञ्ञपेति । रूपवेदनानं परिञ्जं पहानं अरहत्तमग्गेन पञ्ञपेति । इमे 
तयो सत्थारोति इमे द्वे जना बाहिरका, एको सम्मासम्बुद्धोति - इमस्मिं लोके तयो सत्थारो नाम। 


९३९. दुतिये सत्थारनिद्देसे - दिट्ठे चेव धम्मेति इमस्मिं अत्तभावे। अत्तानं सच्चतो थेततो पञ्ञपेतीति “अत्ता नामेको अत्थि निच्चो धुवो सस्सतो ति भूततो थिरतो 
पञ्ञपेति। अभिसम्परायञ्चाति अपरस्मिं अत्तभावे एवमेव पञ्ञपेति । सेसमेत्थ वुत्तनयेनेव वेदितब्बन्ति। 


तिकनिद्देसवण्णना। 
४. चतुक्कनिद्देसवण्णना 


१३२. चतुक्कनिद्देसे - असप्पुरिसोति लामकपुरिसो। पाणं अतिपातेतीति पाणातिपाती। अदिन्नं आदियतीति अदिन्नादायी । कामेसु मिच्छा चरतीति 
कामेसुमिच्छाचारी | मुसा वदतीति मुसावादी | सुरामेरयमज्जपमादे तिट्ठतीति सुरामेरयमज्जपमादद्वायी। 


www.tipitaka.org Vipassana Research Institute 


Page 23 sur 163 


१३३. पाणातिपाते समादपेतीति यथा पाणं अतिपातेति, तथा नं तत्थ गहणं गण्हापेति। सेसेसुपि एसेव नयो। अयं वुच्चतीति अयं एवरूपो पुग्गलो यस्मा सयं कतेन च 
दुस्सील्येन समन्नागतो यञ्च समादपितेन कतं, ततो उपड्डस्स दायादो, तस्मा असप्पुरिसेन असप्पुरिसतरोति वुच्चति । सष्पुरिसोति उत्तमपुरिसो। 


१३५. सष्पुरिसेन सप्पुरिसतरोति अत्तना कतेन सुसील्येन समन्नागतत्ता यञ्च समादपितो करोति । ततो उपड़स्स दायादत्ता उत्तमपुरिसेन उत्तमपुरिसतरो। 
१३६. पापोति अकुसलकम्मपथसङ्कातेन दसविधेन पापेन समन्नागतो। 

१३८. कल्याणोति कुसलकम्मपथसङ्घातेन दसविधेन कल्याणधम्मेन समन्नागतो सुद्धको भद्रको। सेसमेत्थ हेट्ठा वुत्तनयत्ता उत्तानत्थमेव। 

१४०. पापधम्मादीसु - पापो धम्मो अस्साति पापधम्मो । कल्याणो धम्मो अस्साति कल्याणधम्मो । सेसमेत्थ उत्तानत्थमेव। 


१४४. सावज्जादीसु - सावज्जोति सदोसो। सावज्जेन कायकम्मेनाति सदोसेन पाणातिपातादिना कायकम्मेन। इतरेसुपि एसेव नयो। अयं बुच्चतीति अयं एवरूपो 
पुग्गलो तीहि द्वारेहि आयूहनकम्मस्स सदोसत्ता, गूथकुणपादिभरितो पदेसो विय सावज्जोति वुच्चति । 


१४५. सावज्जेन बहुलन्ति यस्स सावज्जमेव कायकम्मं बहु होति, अप्पं अनवज्जं; सो सावज्जेन बहुलं कायकम्मेन समन्नागतो, अप्पं अनवज्जेनाति वुच्चति। 
इतरेसुपि एसेव नयो। को पन एवरूपो होतीति? यो गामधम्मताय वा निगमधम्मताय वा कदाचि करहचि उपोसथं समादियति, सीलानि पूरेति। अयं वुच्चतीति अयं एवरूपो 
पुग्गलो तीहि द्वारेहि आयूहनकम्मेसु साबज्जस्सेव बहुलताय अनवज्जस्स अप्पताय बज्जबहुलोति वुच्चति। 


यथा हि एकस्मिं पदेसे दुब्बण्णानि दुग्गन्धानि पुण्फानि रासिकतानस्सु, तेसं उपरि तहं तहं अतिमुत्तकवस्सिकपाटलानि पतितानि भवेय्युँ । एवरूपो अयं पुग्गलो वेदितब्बो । 
यथा पन एकस्मिं पदेसे अतिमुत्तकवस्सिकपाटलानि रासिकतानस्सु, तेसं उपरि तहं तहं दुब्बण्णदुग्गन्धानि बदरपुप्फादीनि पतितानि भवेय्युं। एवरूपो ततियो पुग्गलो वेदितब्बो। 
चतुत्थो पन तीहिपि द्वारेहि आयूहनकम्मस्स निद्दोसत्ता, चतुमधुरभरितसुवण्णपाति विय दडुब्बो। तेसु पठमो अन्धबालपुथुज्जनो। दुतियो अन्तरन्तरा कुसलस्स कारको 
लोकियपुथुज्जनो । ततियो सोतापन्नो सकदागामिअनागामिनोपि एतेनेव सङ्गहिता। चतुत्थो खीणासवो । सो हि एकन्तेन अनवज्जोयेव । अयं अङ्गृत्तर्ुकथायो। 


१४८. उग्घटितञ्जुआदीसु -- उग्घटितञ्ञूति एत्थ उग्घटितं नाम जाणुग्घाटनं, जाणे उग्घटितमत्तेयेव जानातीति अत्थो। सह उदाहटवेलायाति उदाहारे उदाहटमत्तेयेव। 
धम्माभिसमयोति चतुसच्चधम्मस्स जाणेन सद्धि अभिसमयो। अयं वुच्चतीति अयं “चत्तारो सतिपट्ठाना'तिआदिना नयेन संखित्तेन मातिकाय ठपियमानाय देसनानुसारेन जाणं 
पेसेत्वा अरहत्तं गण्हितुं समत्थो पुग्गलो उग्घटितञ्ञूति वुच्चति। 


१४९. विपञ्चितं वित्थारितमेव अत्थं जानातीति विपज्चितञ्ञू। अयं वुच्चतीति अयं सङ्कित्तेन मातिकं ठपेत्वा वित्थारेन अत्थे भाजियमाने अरहत्तं पापुणितुं समत्थो 
पुग्गलो विपञ्चितञ्ञूति वुच्चति । 


१५०. उद्देसादीहि नेतब्बोति नेय्यो। अनुपुब्बेन धम्माभिसमयो होतीति अनुक्कमेन अरहत्तप्पत्ति। 


१५१. ब्यञ्जनपदमेव परमं अस्साति पदपरमो। न ताय जातिया धम्माभिसमयो होतीति न तेन अत्तभावेन झानं वा विपस्सनं वा मग्गं वा फलं वा निब्बत्तेतुं 
सक्कोतीति अत्थो। 


१५२. युत्तपटिभानादीसु - पटिभानं वुच्चति जाणम्पि, जाणस्स उपट्टितवचनम्पि। तं इध अधिप्पेतं । अत्थयुत्तं कारणयुत्तञ्च पटिभानमस्साति युत्तप्पटिभानो | 
पुच्छितानन्तरमेव सीघं ब्याकातुं असमत्थताय नो मुत्तं पटिभानमस्साति नो मुत्तप्पटिभानो | इमिना नयेन सेसा वेदितब्बा । एत्थ पन पठमो -- किञ्चि कालं वीमंसित्वा युत्तमेव 
पेक्खति, तिपिटकचूळनागत्थेरो विय। सो किर पज्हं पुट्ठो परिग्गहेत्वा युत्तपयुत्तकारणमेव कथेति। 


दुतियो - पुच्छानन्तरमेव येन वा तेन वा वचनेन पटिबाहति, वीमंसित्वापि च युत्तं न पेक्खति चतुनिकायिकपण्डिततिस्सत्थेरो विय। सो किर पउहं पुट्ठो 
पञ्हपरियोसानम्पि नागमेति, यं वा तं वा कथेतियेव। वचनत्थं पनस्स वीमंसियमानं कत्थचि न लग्गति। 


ततियो - पुच्छासमकालमेव युत्तं पेक्खति, तङ्कणञ्जेव वचनं व्याकरोति तिपिटकचूळाभयत्थेरो विय। सो किर पञ्हं पुद्दो सीघमेव कथेति, युत्तपयुत्तकारणो च होति। 
चतुत्थो - पुद्ठो समानो नेव युत्तं पेक्खति, न येन वा तेन वा पटिबाहितुं सक्कोति तिब्बन्धकारनिमुग्गो विय होति लाळुदायित्थेरो विय। 


१५६. धम्मकथिकेसु - अप्पञ्च भासतीति सम्मत्तपरिसाय थोकमेव कथेति। असहितञ्चाति कथेन्तो च पन न अत्थयुत्तं कारणयुत्तं कथेति। परिसा चस्स न कुसला 
होतीति सोतुं निसिन्नपरिसा चस्स युत्तायुत्तं कारणाकारणं सिलिट्ठासिलिड्टं न जानातीति अत्थो। एवरूपोति अयं एवंजातिको बालधम्मकथिको । एवंजातिकाय बालपरिसाय 
धम्मकथिकोत्वेब नामं लभति। इमिना नयेन सन्बत्थ अत्थो वेदितब्बो। एत्थ च द्वेयेव जना सभावधम्मकथिका, इतरे पन धम्मकथिकानं अन्तरे पदिद्वत्ता एवं वुत्ता। 


१५७. वलाहकूपमेसु वलाहकाति मेघा। गज्जिताति थनिता। तत्थ गञ्जित्वा नो वस्सनभावो नाम पापको । मनुस्सा हि यथा देवो गज्जति 'सुवुट्टिका भविस्सती'ति 
बीजानि नीहरित्वा वपन्ति। अथ देवे अवस्सन्ते खेत्ते बीजानि खेत्तेयेव नस्सन्ति, गेहे बीजानि गेहेयेव नस्सन्तीति दुब्मिक्खं होति। नो गज्जित्वा वस्सनभावोपि पापकोव। 
मनुस्सा हि इमस्मिं काले दुब्बुड्िका भविस्सती'ति निन्नड्टानेसुयेव वप्पं करोन्ति। अथ देवो वस्सित्वा सब्बबीजानि महासमुद्दं पापेति, दुब्भिक्खमेव होति। गज्जित्वा 
वस्सनभावो पन भद्दको। तदा हि सुभिक्खं होति । नो गज्जित्वा नो वस्सनभावो एकन्तपापकोव। 

भासिता होति नो कत्ताति इदानि गन्थधुरं पूरेस्सामि, वासधुरं पूरेस्सामी'ति कथेतियेव, न पन उद्देसं गण्हाति, न कम्मड्टानं भावेति । 


कत्ता होति नो भासिताति 'गन्थधुरं वा पूरेस्सामि वासधुरं वाति न भासति। सम्पत्ते पन काले तमत्थं सम्पादेति। इमिना नयेन इतरेपि वेदितब्बा । सब्बं पनेतं 
पच्चयदायकेनेव कथितं। एको हि 'असुकदिवसे नाम दानं दस्सामी ति सङ्घ निमन्तेति, सम्पत्तकाले नो करोति। अयं पुग्गलो पुञ्जेन परिहायति, भिक्खुसङ्घोपि लाभेन 
परिहायति। अपरो सङ्घं अनिमन्तेत्वाव सक्कारं कत्वा "भिक्खू आनेस्सामी'ति न लभति, सब्बे अञ्ञत्थ निमन्तिता होन्ति। अयम्पि पुञ्जेन परिहायति, सङ्घोपि तेन लाभेन 
परिहायति। अपरो पठमं सङ्घं निमन्तेत्वा, पच्छा सक्कारं कत्वा दानं देति, अयं किच्चकारी होति। अपरो नेव सङ्घं निमन्तेति, न दानं देति, अयं 'पापपुग्गलो'ति वेदितब्बो । 


१५८. मूसिकूपमेसु - गाधं कत्ता नो वसिताति अत्तनो आसयं बिलं कूपं खणति, नो तत्थ वसति, किस्मिज्चिदेव ठाने बसति, एवं बिळारादिअमित्तवसं गच्छति। 
खत्तातिपि पाठो। वसिता नो गाधं कत्ताति सयं न खणति, परेन खते बिले वसति, एवं जीवितं रक्खति। ततिया द्वेपि करोन्ती, जीवितं रक्खति । चतुत्था द्वेपि अकरोन्ती 
अमित्तवसं गच्छति। इमाय पन उपमाय उपमितेसु पुग्गलेसु पठमो यथा सा मूसिका गाधं खणति, एवं नवङ्गं सत्थुसासनं उग्गण्हाति। यथा पन सा तत्थ न बसति, किस्मिञ्चिदेव 
ठाने वसन्ती, अमित्तवसं गच्छति; तथा अयम्पि परियत्तिवसेन जाणं पेसेत्वा चतुसच्चधम्मं न पटिविज्झति, लोकामिसट्ठानेसुयेव चरन्तो मच्चुमारकिलेसमारदेवपुत्तमारसङ्कातानं 
अमित्तानं वसं गच्छति। दुतियो यथा सा मूसिका गाधं न खणति, एवं नवङ्गं सत्थुसासनं न उग्गण्हाति। यथा पन परेन खतबिले वसन्ती जीवितं रक्खति; एवं परस्स कथं सुत्वा 
चतुसच्चधम्मं पटिविज्झित्वा तिण्णं मारानं वसं अतिक्कमति। इमिना नयेन ततियचतुत्थेसुपि ओपम्मसंसन्दनं वेदितब्बं । 


१५९. अम्बूपमेसु - आमं पक्कवण्णीति अन्तो आमं बहि पक्कसदिसं | पक्कं आमवण्णीति अन्तो पक्कं बहि आमसदिसं । सेसद्वयेसुपि एसेव नयो। तत्थ यथा अम्बे 
अपक्कभावो आमता होति, एवं पुग्गलेपि पुथुज्जनभावो आमता, अरियभावो पक्कता। यथा च तत्थ पक्कसदिसता पक्कवण्णिता; एवं पुग्गलेपि अरियानं 
अभिक्कमनादिसदिसता पक्कवण्णिताति - इमिना नयेन उपमितपुग्गलेसु ओपम्मसंसन्दनं वेदितब्बं। 


१६०. कुम्भूपमेसु - कुम्भोति घटो। तुच्छोति अन्तो रित्तो । पिहितोति पिदहित्वा ठपितो । पुरोति अन्तो पुण्णो। विवटोति विवरित्वा ठपितो। उपमितपुग्गलेसु पनेत्थ 
अन्तो गुणसारविरहितो तुच्छो बाहिरसोभनताय पिहितो पुग्गलो वेदितब्बो। सेसेसुपि एसेव नयो। 


१६१. उदकरहदूपमेसु - उदकरहदो ताव जण्णुमत्तेपि उदके सति पण्णरससम्भिन्नवण्णत्ता वा बहलत्ता वा उदकस्स अपञ्जायमानतलो उत्तानो गम्भीरोभासो नाम 
होति। तिपोरिस चतुपोरिसेपि पन उदके सति अच्छत्ता उदकस्स पञ्जायमानतलो गम्भीरो उत्तानोभासो नाम होति उभयकारणसम्भावतो पन इतरे द्वे वेदितब्बा । पुग्गलोपि 
किलेसुस्सदभावतो गुणगम्भीरताय च अभावतो गुणगम्भीरानं सदिसेहि अभिक्कमादीहि युत्तो उत्तानो गम्भीरोभासो नाम। इमिना नयेन सेसापि वेदितब्बा । 


१६२. बलीबद्दूपमेसु - बलीबद्दो ताव यो अत्तनो गोगणं घट्टेति उब्बेजेति, परगोगणे पन सोरतो सुखसीलो होति - अयं सकगवचण्डो नो परगवचण्डो नाम । पुग्गलोपि 
अत्तनो परिसं घड्ेन्तो विज्झन्तो फरुसेन समुदाचरन्तो, परपरिसाय पन सोरच्चं निवातवुत्तितं आपज्जन्तो सकगवचण्डो होति नो परगवचण्डो नामाति। इमिना नयेन सेसापि 
वेदितब्बा। निद्देसवारे पनेत्थ उब्बेजिता होतीति घट्टेत्वा विज्झित्वा उब्बेगप्पत्तं करोतिच्चेव अत्थो। 


१६३. आसीविसूपमेसु - आसीविसो ताव यस्स विसं आसुँ आगच्छति सीघं फरति; घोरं पन न होति, चिरकालं न पीळेति - अयं आगतविसो नो घोरविसो। 
सेसपदेसुपि एसेव नयो। पुग्गलविभाजनं पन उत्तानत्थमेव | 


१६४. अननुविच्च अपरियोगाहेत्वा अवण्णारहस्स वण्णं भासिता होतीतिआदीसु अननुविच्चाति अतुलयित्वा, अपरिग्गण्हित्वा । अपरियोगाहेत्वाति पञ्ञाय गुणे 
अनोगाहेत्वा। 


१६६. भूतं तच्छन्ति विज्जमानतो भूतं, अविपरीततो तच्छं। कालेनाति यृत्तपयुत्तकालेन । तत्र कालञ्ञू होतीति यमिदं कालेनाति वुत्तं । तत्र यो पुग्गलो कालञ्जू होति, 
कालं जानाति, तस्स पञ्हस्स वेय्याकरणत्थाय “इमस्मिं काले पुच्छितेनापि मया न कथेतब्बा, इमस्मिं काले कथेतब्बा”ति -- अयं कालेन भणति नाम | उपेक्खको विहरतीति 
मज्झत्तभूताय उपेक्खाय ठितो हुत्वा विहरति । सेसं सब्बत्थ उत्तानत्थमेव। 


१६७. उड्ठानफलूपजीबीतिआदीसु - यो उट्डानवीरियेनेब दिवसं बीतिनामेत्वा तस्स निस्सन्दफलमत्तं किञ्चिदेव लभित्वा जीविकं कप्पेति, तं पन उट्ठानं आगम्म किञ्चि 
पुञ्ञफलं न पटिलभति, तं सन्धाय यस्स पुग्गलस्स उद्टुहतोतिआदि वृत्तं। तूपरि देवाति ततो उपरि ब्रह्मकायिकादयो देवा । तेसञ्हि उट्ठानवीरियेन किच्चं नाम नत्थि। 
पुञ्जफलमेव उपजीवन्ति | पुञ्जवतो चाति इदं पुञ्जवन्ते खत्तियब्राह्मणादयो चेव भुम्मदेवे आदिं कत्वा निम्मानरतिपरियोसाने देवे च सन्धाय वुत्तं। सब्बेपि हेते 
बायामफलञ्चेव पुञ्जफलञ्च अनुभवन्ति । नेरयिका पन नेव उट्टानेन आजीवं उप्पादेतुं सक्कोन्ति, नापि नेसं पुञ्जफलेन कोचि आजीवो उप्पज्जति। 


१६८. तमादीसु - “नीचे कुले पच्चाजातो"तिआदिकेन तमेन युत्तोति तमो। कायदुच्चरितादीहि पुन निरयतमूपगमनतो तमपरायणो। नेसादकुलेति मिगलुद्दकादीनं 
कुले। बेनकुलेति विलीवकारकुले। रथकारकुलेति चम्मकारकुले। पुक्कुसकुलेति पुप्फछइककुले। कसिरवुत्तिकेति दुक्खवुत्तिके । दुब्बण्णोति पंसुपिसाचको विय 
झामखाणुवण्णो। दुहसिकोति विजातमातुयापि अमनापदस्सनो। ओकोटिमकोति लकुण्डको। काणोति एकक्खिकाणो वा उभयक्खिकाणो वा। कुणीति एकहत्थकुणी वा 
उभयहत्थकुणी वा। खञ्जोति एकपादखज्जो वा उभयपादखञ्जो वा। पक्खहतोति हतपक्खो पीठसप्पी । पदीपेय्यस्साति तेलकपल्लकादिनो पदीपूपकरणस्स। एवं पुग्गलो 
तमो होति तमपरायणोति एत्थ एको पुग्गलो बहिद्धा आलोकं अदिस्वा मातुकुच्छिस्मिञ्जेव कालं कत्वा अपायेसु निन्बत्तन्तो सकलेपि कप्पे संसरति। सोपि तमो 
तमपरायणोव। सो पन कुहकपुग्गलो भवेय्य। कुहकस्स हि एवरूपा निब्बत्ति होतीति वुत्तं । 


एत्थ च नीचे कुले पच्चाजातो होति चण्डालकुले वातिआदीहि आगमनविपत्ति चेव पुन्बुप्पन्नपच्चयविपत्ति च दस्सिता। दलिद्वेतिआदीहि पवत्तिपच्चयविपत्ति। 
कसिरवुत्तिकेतिआदीहि आजीवुपायविपत्ति। दुब्बण्णोतिआदीहि रूपविपत्ति। बह्वाबाधोतिआदीहि दुकखकारणसमायोगो। न लाभीतिआदीहि सुखकारणविपत्ति चेव 
उपभोगविपत्ति च। कायेन दुच्चरितन्तिआदीहि तमपरायणभावस्स कारणसमायोगो। कायस्स भेदातिआदीहि सम्परायिकतमूपगमो। सुक्कपक्खो वुत्तपटिपक्खनयेन 

वेदितब्बो। 


अपिचेत्थ तिविधाय कुलसम्पत्तिया पच्चाजातिआदिकेन जोतिना युत्ततो जोति, आलोकभूतोति वुत्तं होति। कायसुचरितादीहि पन सग्गूपपत्तिजोतिभावूपगमनतो 
जोतिपरायणो। खत्तियमहासालकुले वातिआदीसु खत्तियमहासालाति खत्तिया महासारा महासारप्पत्ता खत्तिया। येसञ्हि खत्तियानं हेड्टिमन्तेन कोटिसतं निधानगतं होति, 
तयो कहापणकुम्भा बळञ्जनत्थाय गेहमज्झे रासि कत्वा ठपिता होन्ति, ते खत्तियमहासाला नाम । येसं ब्राह्मणानं असीतिकोटिधनं निहितं होति, दियड्रो कहापणकुम्भो 
वळज्जनत्थाय गेहमज्झे रासिं कत्वा ठपितो होति, ते ब्राह्मणमहासाला नाम | येसं गहपतीनं चत्तालीसकोटिधनं निहितं होति, कहापणकुम्भो वळञ्जत्थाय गेहमज्झे रासिं कत्वा 
ठपितो होति, ते गहपतिमहासाला नाम तेसं कुलेति अत्थो। अड्डेति इस्सरे। निधानगतधनस्स महन्तताय महद्धने । सुवण्णरजतभाजनादीनं उपभोगभण्डानं महन्तताय 
महाभोगे। निधानगतस्स जातरूपरजतस्स पहूतताय पहूतजातरूपरजते | वि्तूपकरणस्स तुट्टिकरणस्स पहूतताय पहूतवित्तृपकरणे। गोधनादीनञ्च सत्तविधधञ्जानञ्च 
पहूतताय पहूतधनधञ्ञे। अभिरूपोति सुन्दररूपो। दस्सनीयोति अञ्ञं कम्मं पहाय दिवसम्मि पस्सितब्बयुत्तो। पासादिकोति दस्सनेनेव चित्तपसादावहो। परमायाति 
उत्तमाय। बण्णपोक्खरतायाति पोकखरवण्णताय। पोक्खरं वुच्चति सरीरं। तस्स वण्णसम्पत्तियाति अत्थो। समन्नागतोति उपेतो। 


१६९. ओणतोणतादीसु - दिट्टधम्मिकाय वा सम्परायिकाय वा सम्पत्तिया विरहितो ओणतो । नीचो, लामकोति अत्थो। तब्बिपक्खतो उण्णतो । उच्चो, उग्गतोति अत्थो। 
सेसमेत्थ तमादीसु वुत्तनयेनेव वेदितब्बं। अपिच - ओणतोणतोति इदानि नीचो, आयतिम्पि नीचोव भविस्सति। ओणतुण्णतोति इदानि नीचो, आयतिं उच्चो भविस्सति। 
उण्णतोणतोति इदानि उच्चो, आयतिं नीचो भविस्सति। उण्णतुण्णतोति इदानि उच्चो, आयतिम्पि उच्चोब भविस्सतीति। 


९७०. रुक्खूपमेसु - रुक्खो ताव फेग्गुसारपरिवारोति वनजेट्करुक्खो सयं फेग्गु होति, परिवाररुक्खा पनस्स सारा होन्ति। इमिना नयेन सेसा वेदितब्बा। पुग्गलेसु पन 
सीलसारविरहतो फेग्गुता, सीलाचारसमन्नागमेन च सारता वेदितन्बा । 


१७९. रूपप्पमाणादीसु - सम्पत्तियुत्तं रूपं पमाणं करोतीति रूपष्पमाणो। तत्थ पसादं जनेतीति रूपष्पसन्नो। कित्तिसद्दभूतं घोसं पमाणं करोतीति घोसप्पमाणो । 
आरोहं वातिआदीसु पन - आरोहन्ति उच्चत्तनं | परिणाहन्ति किसथूलभावापगतं परिक्खेपसम्पत्ति। सण्ठानन्ति अङ्गपच्चङ्गानं दीघरस्सवट्टतादियुत्तद्ठानेसु तथाभावं । 
पारिपूरिन्ति यथावुत्तप्पकारानं अनूनतं, लक्खणपरिपुण्णभावं वा। परवण्णनायाति परेहि परम्मुखा निच्छारिताय गुणवण्णनाय। परथोमनायाति परेहि थुतिवसेन 
गाथादिउपनिबन्धनेन वुत्ताय थोमनाय। परपसंसनायाति परेहि सम्मुखा वुत्ताय पसंसाय | परवण्णहारिकायाति परम्परथुतिवसेन परेहि पवत्तिताय वण्णहरणाय। 


१७२. चीवरलूखन्ति चीवरस्स दुब्बण्णादिभावेन लूखतं । पत्तलूखन्ति भाजनस्स वण्णसण्ठानवत्थूहि लूखतं । सेनासनलूखन्ति नाटकादिसम्पत्तिविरहेन सेनासनस्स 
लूखतं। बिविधन्ति अचेलकादिभावेन अनेकप्पकारं। दुक्करकारिकन्ति सरीरतापनं । 


अपरो नयो - इमेसु हि चतूसु पुग्गलेसु रूपे पमाणं गहेत्वा पसन्नो रूपप्पमाणो नाम | रूपप्पसन्नोति तस्सेव अत्थवचनं। घोसे पमाणं गहेत्वा पसन्नो घोसप्पमाणो नाम। 
चीवरलूखपत्तलूखेसु पमाणं गहेत्वा पसन्नो लूखप्पमाणो नाम। धम्मे पमाणं गहेत्वा पसन्नो धम्मप्पमाणो नाम। इतरानि तेसंयेब अत्थवचनानि। सब्बसत्ते च तयो कोट्ठासे कत्वा 
द्वे कोड्टासा रूपप्पमाणा, एको न रूपप्पमाणो । पञ्च कोट्टासे कत्वा चत्तारो कोड्ठासा घोसप्पमाणा, एको न घोसप्पमाणो। दस कोड्टासे कत्वा नव कोड्डासा लूखप्पमाणा, एको न 
लुखप्पमाणो। सतसहस्सं कोट्ठासे कत्वा पन एको कोड्ठासोव धम्मप्पमाणो, सेसा न धम्मप्पमाणा। एवमयं चतुप्पमाणो लोकसन्निवासो। 


एतस्मिं चतुप्पमाणे लोकसन्निवासे बुद्धेसु अप्पसन्ना मन्दा, पसन्नाव बहुका। रूपप्पमाणस्स हि बुद्धरूपतो उत्तरि पसादावहं रूपं नाम नत्थि। घोसप्पमाणस्स बुद्धानं 
कित्तिघोसतो उत्तरि पसादावहो घोसो नाम नत्थि। लूखप्पमाणस्स कासिकानि वत्थानि महारहानि कञ्चनभाजनानि तिण्णं उतूनं अनुच्छविके सब्बसम्पत्तियृत्ते पासादवरे पहाय 
पंसुकूलचीवरसेलमयपत्तरुक्खमूलादिसेनासनसेविनो बुद्भस्स भगवतो लूखतो उत्तरि पसादावहं अज्जं लूखं नाम नत्थि। धम्मप्पमाणस्स सदेवके लोके 
असाधारणसीलादिगुणस्स तथागतस्स सीलादिगुणतो उत्तरि पसादावहो अञ्जो सीलादिगुणो नाम नत्थि। इति भगवा इमं चतुप्पमाणिकं लोकसन्निवासं मुट्टिना गहेत्वा विय 
ठितोति। 


१७३. अत्तहिताय पटिपन्नादीसु - सीलसम्पन्नोति सीलेन सम्पन्नो समन्नागतो। समाधिसम्पन्नोतिआदीसुपि एसेव नयो। एत्थ च सीलं लोकियलोकुत्तरं कथितं। तथा 
समाधिपञ्ञा च। विमृत्ति अरहत्तफलविमुत्तियेव । जाणदस्सनं एकूनवीसतिविधं पच्चवेक्खणञाणं। नो परन्तिआदीसु - परपुग्गलं “तयापि सीलसम्पन्नेन भवितुं वट्टती "ति 
बत्वा यथा सीलं समादियति, एवं न समादपेति, न गण्हापेति। एसेव नयो सब्बत्थ | एतेसु पन चतूसु पठमो वक्कलित्थेरसदिसो होति। दुतियो उपनन्दसक्यपुत्तसदिसो। ततियो 
सारिपुत्तमोग्गल्लानत्थेरसदिसो । चतुत्थो देवदत्तसदिसोति वेदितब्बो। 


१७४. अत्तन्तपादीसु - अत्तानं तपति दुक्खापेतीति अत्तन्तपो । अत्तनो परितापनानुयोगं अत्तपरितापनानुयोगं। अचेलकोति निच्चेलो, नग्गो । मुत्ताचारोति 
विसद्ढाचारो। उच्चारकम्मादीसु लोकियकुलपुत्ताचारेन विरहितो ठितकोव उच्चारं करोति, पस्सावं करोति, खादति, भुञ्जति च । हत्थापलेखनोति हत्थे पिण्डम्हि निट्टिते 
जिव्हाय हत्थं अपलेखति। उच्चारं वा कत्वा हत्थस्मिञ्जेव दण्डकसञ्जी हुत्वा हत्थेन अपलेखतीति दस्सेति। ते किर दण्डकं सत्तोति पञ्ञपेन्ति। तस्मा तेसं पटिपदं पूरेन्तो एवं 
करोति। भिकखागहणत्थं एहि भद्दन्ते'ति वुत्तो, न एतीति नएहिभददन्तिको । तेन हि 'तिट्ठ भद्दन्ते ति वुत्तोपि न तिट्ठतीति नतिद्ठभदन्तिको | तदुभयम्पि हेतं तित्थिया “एतस्स 
वचनं कतं भविस्सती”ति न करोन्ति। अभिहटन्ति पुरेतरं गहेत्वा आहटं भिक्खं। उद्दिस्सकतन्ति “इमं तुम्हे उद्दिस्स कत न्ति एवं आरोचितभिक्खं | न निमन्तनन्ति “असुकं 
नाम कुलं वा वीथि वा गामं वा पविसेय्याथा*ति एवं निमन्तितभिक्खम्पि न सादियति, न गण्हाति। 


न कुम्भिमुखाति कुम्भितो उद्धरित्वा दिय्यमानं भिकखं न गण्हाति। न कळोपिमुखाति कळोपीति उकखलि, पच्छि वा। ततोपि न गण्हाति। कस्मा? कुम्भी कळोपियो 
कटच्छुना पहारं लभन्तीति। न एळकमन्तरन्ति उम्मारं अन्तरं कत्वा दिय्यमानं न गण्हाति। कस्मा? अयं मं निस्साय अन्तरकरणं लभतीति। दण्डमुसलेसुपि एसेव नयो। 
द्विन्नन्ति द्वीसु भुञ्जमानेसु एकस्मिं उद्ठाय देन्ते न गण्हति। कस्मा? कबळन्तरायो होतीति। न गब्भिनियातिआदीसु पन गब्मिनिया कुच्छियं दारको किलमति | पायन्तिया 
दारकस्स खीरन्तरायो होति। पुरिसन्तरगताय रतिअन्तरायो होतीति न गण्हाति न सङ्क्त्तीसूति सङ्कित्तेत्वा कतभत्तेसु। दुब्भिकखसमये किर अचेलकसावका अचेलकानं 

अत्थाय ततो ततो तण्डुलादीनि समादपेत्वा भत्तं पचन्ति, उक्कट्टाचेलको ततो न पटिग्गण्हाति। न यत्थ साति यत्थ सुनखो 'पिण्डं लभिस्सामी ति उपट्टितो होति, तत्थ 
तस्स अदत्वा आहटं न गण्हाति। कस्मा? एतस्स पिण्डन्तरायो होतीति। 


सण्डसण्डचारिनीति समूहसमूहचारिनी। सचे हि अचेलकं दिस्वा इमस्स भिकखं दस्सामा'ति मानुस्सका भत्तगेहं पविसन्ति, तेसु च पविसन्तेसु कळोपिमुखादीसु 
निलीना मक्खिका उप्पतित्वा सण्डसण्डा चरन्ति, ततो आहटं भिक्खं न गण्हाति। कस्मा? मं निस्साय मक्खिकानं गोचरन्तरायो जातोति। थुसोदकन्ति सब्बसस्ससम्भारेहि 
कतं सोबीरकं । एत्थ च सुरापानमेव सावज्जं। अयं पन एतस्मिम्पि सावज्जसञ्जी | एकागारिकोति यो एकस्मिंयेव गेहे भिक्खं लभित्वा निवत्तति। एकालोपिकोति यो एकेनेव 
आलोपेन यापेति । द्वागारिकादीसुपि एसेव नयो। एकिस्सापि दत्तियाति एकाय दत्तिया। दत्ति नाम एका खुद्दकपाति होति, यत्थ अग्गभिक्खं पक्खिपित्वा ठपेन्ति। 


एकाहिकन्ति एकदिवसन्तरिकं । अडुमासिकन्ति अड्मासन्तरिकं | परियायभत्तभोजनन्ति वारभत्तभोजनं | एकाहवारेन द्रीहवारेन सत्ताहवारेन अड्मासवारेनाति - एवं 
दिवसवारेन आभतभत्तभोजनं | साकभक्खोति अल्लसाकभक्खो | सामाकभक्खोति सामाकतण्डुलभकखो। नीवारादीसु -- नीवारा नाम ताव अरञ्जे सयं जाता वीहिजाति। 
दहुलन्ति चम्मकारेहि चम्मं विलिखित्वा छड्डितकसर्ट । हटं वुच्चति सिलेसोपि, सेवालोपि कणिकारादिरुक्खनिय्यासोपि। कणन्ति कुण्डकं | आचामोति भत्तउक्खलिकाय 
लग्गो झामोदनो । तं छड्डितद्वाने गहेत्वा खादति। “ओदनकञ्जिय' न्तिपि वदन्ति । पिञ्ञाकादयो पाकटा एव । पवत्तफलभोजीति पतितफलभोजी। 


साणानीति साणवाकचेलानि। मसाणानीति मिस्सकचेलानि। छवदुस्सानीति मतसरीरतो छड्डितवत्थानि | एरकतिणादीनि वा गन्थेत्वा कतनिवासनानि | पंसुकूलानीति 
पथवियं छड्डितनन्तकानि । तिरीटानीति रुक्खत्तचवत्थानि। अजिनन्ति अजिनमिगचम्मं | अजिनक्खिपन्ति तदेव मज्झे फालितं | सखुरकन्तिपि वदन्ति। कुसचीरन्ति 
कुसतिणानि गन्थेत्वा कतचीरकं | वाकचीरफलकचीरेसुपि एसेव नयो। केसकम्बलन्ति मनुस्सकेसेहि कतकम्बलं । यं सन्धाय वुत्तं - “सेय्यथापि, भिक्खवे, यानि कानिचि 
तन्तावुतानं वत्थानं केसकम्बलो तेसं पतिकुट्ठो अकखायती"ति (३० नि० ३.१३८) । वाळकम्बलन्ति अस्सवाळादीहि कतकम्बलं | उलूकपक्खन्ति उलूकपत्तानि गन्थेत्वा 
कतनिवासनं । उब्भट्टकोति उद्धं ठितको। 


उक्कुटिकप्पधानमनुयुत्तोति उक्कुटिकवीरियं अनुयृत्तो। गच्छन्तोपि उक्कुटिकोव हुत्वा उप्पतित्वा उप्पतित्वा गच्छति। कण्टकापस्सयिकोति अयकण्टके वा 
पकतिकण्टके वा भूमियं कोड्ेत्वा तत्थ चम्मं अत्थरित्वा ठानचङ्कमादीनि करोति। सेय्यन्ति सयन्तोपि तत्थेव सेय्यं कप्पेति। सायं ततियमस्साति सायततियकं । “पातो, 
मज्झन्हिके, सायन्ति दिवसस्स तिक्खत्तुं पापं पवाहेस्सामी”ति उदकोरोहनानुयोगं अनुयुत्तो विहरति। 


१७५. परं तपतीति परन्तपो । परेसं परितापनानुयोगं परपरितापनानुयोगं । ओरब्मिकादीसु - उरब्भा वुच्चन्ति एळका। उरब्भे हनतीति ओरब्भिको। सूकरिकादीसुपि 
= एसेव नयो। लुह्दोति दारुणो कक्खळो। मच्छघातकोति मच्छबन्धो केवट्टो। बन्धनागारिकोति बन्धनागारगोपको । कुरूरकम्मन्ताति दारुणकम्मन्ता । 


१७६. मुद्धावसित्तोति खत्तियाभिसेकेन मुद्धनि अभिसित्तो। पुरत्थिमेन नगरस्साति नगरतो पुरत्थिमदिसाय। सन्धागारन्ति यञ्जसालं । खराजिनं निवासेत्वाति सखुरं 
अजिनचम्मं निवासेत्वा। सप्पितेलेनाति सप्पिना च तेलेन च। ठपेत्वा हि सप्पिं अवसेसो यो कोचि स्रेहो तेलन्ति वुच्चति । कण्डुबमानोति नखानं छिन्नत्ता कण्डुवितब्बकाले 
तेन कण्डुबमानो । अनन्तरहितायाति असन्थताय। सरूपवच्छायाति सदिसवच्छाय। सचे गावी सेता होति, वच्छोपि सेतकोब सचे कबरा वा, रत्ता वा, वच्छोपि तादिसोबाति 
- एवं सरूपवच्छाय। सो एवमाहाति सो राजा एवं वदेति । बच्छतराति तरुणवच्छकभावं अतिक्कन्ता बलववच्छा। वच्छतरीसुपि एसेव नयो। बरिहिसत्थायाति 
परिक्खेपकरणत्थाय चेव यञ्जभूमियं अत्थरणत्थाय च। 


१७७. दिट्रेव धम्मेति इमस्मियेव अत्तभावे। निच्छातोति छातं वुच्चति तण्हा, सा अस्स नत्थीति निच्छातो। सब्बकिलेसानं निब्बुतत्ता निब्बुतो । अन्तो तापनकिलेसानं 
अभावा सीतलो जातोति सीतीभूतो | झानमग्गफलनिब्बानसुखानि पटिसंवेदेतीति सुखण्पटिसंवेदी । ब्रह्मभूतेन अत्तनाति सेट्ठभूतेन अत्तना। 


इमं पन पुग्गलं बुद्धुप्पादतो पट्टाय दस्सेतुं - इध तथागतोतिआदिमाह । तत्थ तथागतोति अट्ठहि कारणेहि भगवा तथागतो -- तथा आगतोति तथागतो, तथा गतोति 
तथागतो, तथलक्खणं आगतोति तथागतो, तथधम्मे याथावतो अभिसम्बुद्धोति तथागतो, तथदस्सिताय तथागतो, तथावादिताय तथागतो, तथाकारिताय तथागतो, 
अभिभवनद्रेन तथागतोति। अरहं सम्मासम्बुद्धोतिआदीनि विसुद्धिमग्गे वित्थारितानेव। तं धम्मन्ति तं वृत्तप्पकारसम्पदं धम्मं । सुणाति गहपति वाति कस्मा पठमं गहपति 
निद्दिसति? निहतमानत्ता उस्सन्नत्ता च। येभुय्येन हि खत्तियकुलतो पब्बजिता जाति निस्साय मानं करोन्ति । ब्राह्मणकुला पब्बजिता मन्ते निस्साय मानं करोन्ति। हीनजच्चकुला 
पब्बजिता अत्तनो विजातिताय पतिड्टातुं न सक्कोन्ति। गहपतिदारका पन कच्छेहि सेदं मुञ्चन्तेहि पिट्टिया लोणं पुण्फमानाय भूमि कसित्वा तादिसस्स मानस्स अभावतो 
निहतमानदप्पा होन्ति। ते पब्बजित्वा मानं वा दप्पं वा अकत्वा यथाबलं बुद्धवचनं उग्गहेत्वा विपस्सनाय कम्मं करोन्ता सक्कोन्ति अरहत्ते पतिट्ठातुं। इतरेहि च कुलेहि 
निक्खमित्वा पब्बजिता नाम न बहुका, गहपतिकाव बहुका । इति निहतमानत्ता उस्सन्नत्ता च पठमं गहपति निद्दिसतीति। 


अञ्ञतरस्मिं वाति इतरेसं वा कुलानं अञ्जतरस्मिं। पच्चाजातोति पतिजातो। तथागते सद्धं पटिलभतीति परिसुद्धं धम्मं सुत्वा धम्मस्सामिम्हि तथागते 
“सम्मासम्बुद्धो वत सो भगवा” ति सद्धं पटिलभति। इति पटिसञ्चिक्खतीति एवं पच्चवेक्खति | सम्बाधो घरावासोति सचेपि सट्टिहत्थे घरे योजनसतन्तरेपि वा द्वे 
जायम्पतिका वसन्ति, तथापि नेसं सकिञ्चनसपलिबोधड्डेन घरावासो सम्बाधोयेव । रजोपथोति रागरजादीनं उट्ठानड्टानन्ति महाअट्टकथायं वुत्तं। आगमनपथोतिपि वत्तुं वट्टति। 
अलग्गनड्रेन अन्भोकासो वियाति अब्भोकासो | पब्बजितो हि कूटागाररतनपासादे च देवविमानादीसु च सुपिहितद्वारवातपानेसु पटिच्छन्नेसु बसन्तोपि नेव लग्गति, न सज्जति, 
न बज्झति। तेन वुत्तं -- “अब्भोकासो पब्बज्जा^ति। 


अपिच - सम्बाधो घरावासो कुसलकिरियाय ओकासाभावतो । रजोपथो असंवुतसङ्कारड्ठानं विय रजानं किलेसरजानं सन्निपातट्ठानतो। अब्भोकासो पब्बज्जा 
कुसलकिरियाय यथासुखं ओकाससम्भावतो । नयिदं सुकरं...पे०... पब्बजेय्यन्ति एत्थ अयं सङ्केपकथा - यदेतं सिक्खत्तयब्रह्मचरियं एकम्पि दिवसं अखण्डं कत्वा 
चरिमकचित्तं पापेतब्बताय एकन्तपरिपुण्णं। एकदिवसम्पि च किलेसमलेन अमलिनं कत्वा चरिमकचित्तं पापेतब्बताय एकन्तपरिसुद्धं। सङ्कलिखितं लिखितसङ्घसदिसं 
धोतसङ्कसप्पटिभागं चरितब्बं | इदं न सुकरं अगारं अज्झावसता अगारमज्झे वसन्तेन एकन्तपरिपुण्णं..पे०... चरितुं - “यंनूनाहं केसे च मस्सुञ्च ओहारेत्वा कसायरसपीतताय 

कासायानि ब्रह्मचरियं चरन्तानं अनुच्छविकानि वत्थानि अच्छादेत्वा परिदहित्वा अगारस्मा निक्खमित्वा अनगारियं पब्बजेय्यन्ति | एत्थ च यस्मा अगारस्स हितं 
कसिवाणिज्जादिकम्मं “अगारिय' न्ति वुच्चति, तञ्च पब्बज्जाय नत्थि, तस्मा पब्बज्जा “अनगारिय”न्ति जातब्बा। तं अनगारियं। पब्बजेय्यन्ति पटिपज्जेय्यं | अप्पं वाति 
सहस्सतो हेट्ठा भोगक्खन्धो अप्पो नाम होति, सहस्सतो पट्टाय महा । अबन्धनट्टेन जातियेव आतिपरिवट्टो | सोपि वीसतिया हेडा अप्पो होति, वीसतिया पट्टाय महा । 


१७८. भिक्खूनं सिक्खासाजीवसमापन्नोति या भिक्खूनं अधिसीलसङ्घाता सिक्खा, तञ्च। यत्थ चेते सह जीवन्ति, एकजीविका सभागवृत्तिनो होन्ति, तं भगवता 
पञ्जत्तसिक्खापदसङ्कातं साजीवञ्च। तत्थ सिक्खनभावेन समापन्नोति भिक्खूनं सिक्खासाजीवसमापन्नो। समापन्नोति सिक्खं परिपूरेन्तो साजीवञ्च अवीतिक्कमन्तो 
हुत्वा तदुभयं उपगतोति अत्थो। पाणातिपातं पहायातिआदीसु पाणातिपातादिकथा हेट्ठा वित्थारिता एव । पहायाति इमं पाणातिपातचेतनासङ्कातं दुस्सील्यं पजहित्वा । 
पटिविरतो होतीति पहीनकालतो पड़ाय ततो दुस्सील्यतो ओरतो विरतोव होति। निहितदण्डो निहितसत्थोति परूपघातत्थाय दण्डं वा सत्थं वा आदाय अवत्तनतो 
निक्खित्तदण्डो चेव निक्खित्तसत्थो चाति अत्थो। एत्थ च ठपेत्वा दण्डं, सब्बम्पि अवसेसं उपकरणं सत्तानं विनासनभावतो 'सत्थःन्ति वेदितब्बं । यं पन भिक्खू कत्तरदण्डं वा 
दन्तकड्टवासिं वा पिप्फलिकं वा गहेत्वा विचरन्ति, न तं परूपघातत्थाय। तस्मा निहितदण्डा निहितसत्थात्वेव सङ्घं गच्छन्ति। लज्जीति पापजिगुच्छनलक्खणाय लज्जाय 
समन्नागतो। दयापन्नोति दयं मेत्तचित्ततं आपन्नो। सब्बपाणभूतहितानुकम्पीति सब्बे पाणभूते हितेन अनुकम्पको । ताय दयापन्नताय सब्बेसं पाणभूतानं हितचित्तकोति 
अत्थो। विहरतीति इरियति, पालेति। 


दिन्नमेव आदियतीति दिन्नादायी। चित्तेनपि दिन्नमेव पटिकङ्कतीति दिन्नपाटिकङ्की। थेनेतीति थेनो। न थेनेन अथेनेन। अथेनत्तायेव सुचिभूतेन। अत्तनाति 
अत्तभावेन। अथेनं सुचिभूतं अत्तभावं कत्वा विहरतीति वुत्तं होति। 


अब्रह्मचरियन्ति असेडुचरियं । ब्रह्मं सेड आचारं चरतीति ब्रह्मचारी । आराचारीति अब्रह्मचरियतो दूरचारी। मेथुनाति रागपरियुट्ठानवसेन सदिसत्ता मेथुनकाति 
लद्धवोहारेहि पटिसेवितब्बतो मेथुनाति सङ्घं गता असद्धम्मा। गामधम्माति गामवासीनं धम्मा। 


सच्चं वदतीति सच्चवादी। सच्चेन सच्चं सन्दहति घटेतीति सच्चसन्धो। न अन्तरन्तरा मुसा वदतीति अत्थो। यो हि पुरिसो कदाचि मुसा वदति, कदाचि सच्चं, तस्स 
मुसावादेन अन्तरितत्ता सच्चं सच्चेन न घटीयति, तस्मा न सो सच्चसन्धो। अयं पन न तादिसो। जीवितहेतुपि मुसा अवत्वा सच्चेन सच्चं सन्दहतियेवाति सच्चसन्धो। थेतोति 
थिरो, थिरकथोति अत्थो। एको हि पुग्गलो हलिद्दिरागो विय, थुसरासिम्हि निखातखाणुको विय, अस्सपिट्टे ठपितकुम्भण्डमिव च, न थिरकथो होति। एको पासाणलेखा विय, 
इन्दखीलो विय च थिरकथो होति। असिना सीसे छिन्दन्तेपि द्वे कथा न कथेति। अयं वुच्चति थेतो। पच्चयिकोति पत्तियायितब्बको, सद्भायिकोति अत्थो। एकच्चो हि पुग्गलो 
न पच्चयिको होति। “इदं केन वुत्तं? असुकेना'ति वृत्ते "मा तस्स वचनं सद्दहथा'ति वत्तब्बतं आपज्जति। एको पच्चयिको होति। “इदं केन वुत्तं? असुकेना'ति वृत्ते “यदि तेन वुत्तं, 
इदमेव पमाणं, इदानि उपपरिक्खितन्बं नत्थि, एवमेव इद न्ति वत्तब्बतं आपज्जति। अयं वुच्चति पच्चयिको। अविसंवादको लोकस्साति ताय सच्चवादिताय लोकं न 
बिसंवादेतीति अत्थो। 


इमेसं भेदायाति येसं इतो सुत्वाति वुत्तानं सन्तिके सुतं, तेसं भेदाय। भिन्नानं वा सन्धाताति द्विन्नं मित्तानं वा समानुपज्झायकादीनं वा केनचिदेव कारणेन भिन्नानं 
एकमेकं उपसङ्कमित्वा - 'तुम्हाकं ईदिसे कुले जातानं, एवं बहुस्सुतानं इदं न युत्त'न्तिआदीनि वत्वा सन्धानं कत्ता। अनुष्पदाताति सन्धानानुप्पदाता। द्वे जने समग्गे दिस्वा - 
“तुम्हाकं एवरूपे कुले जातानं, एवरूपेहि गुणेहि समन्नागतानं अनुच्छविकमेत'न्तिआदीनि वत्वा दळहीकम्मं कत्ताति अत्थो। समग्गो आरामो अस्साति समग्गारामो। यत्थ 
समग्गा नत्थि, तत्थ वसितुम्पि न इच्छतीति अत्थो। समग्गरामोतिपि पाळ । अयमेव अत्थो। समग्गरतोति समग्गेसु रतो। ते पहाय अञ्ञत्र गन्तुम्पि न इच्छतीति अत्थो। 
समग्गे दिस्वापि सुत्वापि नन्दतीति समग्गनन्दी। समग्गकरणिं वाचं भासिताति या वाचा सत्ते समग्गेयेव करोति, तं सामग्गीगुणपरिदीपकमेव वाचं भासति, न इतरन्ति। 


कालेन वदतीति कालवादी । वततब्बयुत्तकालं सल्लक्खेत्वा वदतीति अत्थो। भूतं तथं तच्छं सभावमेव वदतीति भूतवादी। दिट्टधम्मिकसम्परायिकत्थसन्निस्सितमेव 
कत्वा वदतीति अत्थवादी । नवलोकुत्तरधम्मसन्निस्सितं कत्वा वदतीति धम्मवादी । संवरविनयपहानविनयसन्निस्सितं कत्वा वदतीति बिनयवादी | निधानं वुच्चति 
ठपनोकासो। निधानमस्स अत्थीति निधानबती। हदये निधातब्बयुत्तकं वाचं भासिताति अत्थो। कालेनाति एवरूपिं भासमानोपि च “अहं निधानवतिं वाचं भासिस्सामी”ति न 
अकालेन भासति। युत्तकालं पन सल्लक्खेत्वाव भासतीति अत्थो। सापदेसन्ति सउपमं, सकारणन्ति अत्थो। परियन्तवतिन्ति परिच्छेदं दस्सेत्वा । यथास्सा परिच्छेदो 
पञ्ञायति, एवं भासतीति अत्थो। अत्थसंहितन्ति अनेकेहिपि नयेहि विभजन्तेन परियादातुं असक्कुणेय्यताय अत्थसम्पन्नं भासति। यं वा सो अत्थवादी अत्थं बदति, तेन 
अत्थेन संहितत्ता अत्थसंहितं वाचं भासति। न अज्ञं निक्खिपित्वा अञ्ञं भासतीति वुत्तं होति । 


१७९. बीजगामभूतगामसमारम्भाति मूलबीजं, खन्धबीजं, फळुबीजं, अग्गबीजं बीजबीजन्ति पञ्चविधस्स बीजगामस्स चेव यस्स कस्सचि नीलतिणरुक्खादिकस्स 
भूतगामस्स च समारम्भा । छेदनभेदनपचनादिभावेन विकोपना पटिविरतोति अत्थो। एकभत्तिकोति पातरासभत्तं, सायमासभत्तन्ति द्वे भत्तानि। तेसु पातरासभत्तं 
अन्तोमज्झन्हिकेन परिच्छिन्नं । इतरं मज्झन्हिकतो उद्धं अन्तोअरुणेन। तस्मा अन्तोमज्झन्हिके दसक्खत्तुं भुञ्जमानोपि एकभत्तिकोव होति। तं सन्धाय वुत्तं = एकभत्तिकोति। 
रत्तिया भोजनं रत्ति, ततो उपरतोति रत्तूपरतो। अतिक्कन्ते मज्झन्हिके याव सूरियसत्थङ्गमना भोजनं विकालभोजनं नाम, ततो विरतत्ता विरतो विकालभोजना । सासनस्स 
अननुलोमत्ता विसूकं पटाणीभूतं दस्सनन्ति विसूकदस्सनं । अत्तना नच्चननच्चापनादिवसेन नच्चा च गीता च वादिता च अन्तमसो मयूरनच्चनापनादिवसेनपि पवत्तानं 
नच्चादीनं विसूकभूता दस्सना चाति नच्चगीतवादितविसूकदस्सना । नच्चादीनि हि अत्तना पयोजेतुं वा परेहि पयोजापेतुं वा युत्तानि पस्सितुं वा नेव भिक्खूनं न भिक्खुनीनं 
बडन्ति। मालादीसु - मालाति यंकिञ्चि पुप्फं । गन्धन्ति यंकिञ्चि गन्धजातं | बिलेपनन्ति छविरागकरणं । तत्थ पिळन्धन्तो धारेति नाम । ऊनड्ठानं पूरेन्तो मण्डेति नाम। 
गन्धवसेन छविरागवसेन च सादियन्तो विभूसेति नाम। ठानं वुच्चति कारणं । तस्मा याय दुस्सील्यचेतनाय तानि मालाधारणादीनि महाजनो करोति, ततो पटिविरतोति अत्थो। 
उच्चासयनं वुच्चति पमाणातिक्कन्तं । महासयनं अकप्पियसन्थतं, ततो पटिविरतोति अत्थो। जातरूपन्ति सुवण्णं। रजतन्ति कहापणो, लोहमासको, जतुमासको, 
दारुमासकोति ये बोहारं गच्छन्ति। तस्स उभयस्सापि पटिग्गहणा पटिविरतो, नेव नं उग्गण्हाति, न उग्गण्हापेति, न उपनिक्खित्तं सादियतीति अत्थो। 


आमकधञ्जपटिग्गहणाति सालिवीहियवगोधुमकङ्गुवरककुदूसकसङ्घातस्स सत्तविधस्सापि आमकधञ्जस्स पटिग्गहणा। न केवलञ्च एतेसं पटिग्गहणमेव, 
आमसनम्पि भिक्खूनं न बट्ुतियेब। आमकमंसपटिग्गहणाति एत्थ अञ्जत्र ओदिस्स अनुञ्जाता आमकमच्छमंसानं पटिग्गहणमेव भिकखूनं न वर्ते, नो आमसनं । 

इत्थिकुमारिकपटिग्गहणाति एत्थ इत्थीति पुरिसन्तरगता। इतरा कुमारिका नाम | तासं पटिग्गहणम्पि आमसनम्पि अकप्पियमेव | दासिदासपटिग्गहणाति एत्थ 
दासिदासवसेनेव तेसं पटिग्गहणं न वट्टति। 'कप्पियकारकं दम्मि', 'आरामिकं दम्मी'ति एवं वुत्ते पन वट्ठति । अजेळकादीसुपि खेत्तवत्थुपरियोसानेसु कप्पियाकप्पियनयो 
विनयवसेन उपपरिक्खितब्बो । तत्थ खेत्तं नाम यस्मिं पुब्बण्णं रुहति। वत्थु नाम यस्मिं अपरण्णं रुहति। यत्थ वा उभयम्पि रुहति तं खेत्तं। तदत्थाय अकतभूमिभागो वत्थु । 
खेत्तवत्थुसीसेन चेत्थ बापितळाकादीनिपि सङ्गहितानेव । 


दूतेय्यं वुच्चति दूतकम्मं । गिहीनं पहितं पण्णं वा सासनं वा गहेत्वा तत्थ तत्थ गमनं । पहीणगमनं वुच्चति परघरं पेसितस्स खुद्दकगमनं । अनुयोगो नाम तदुभयकरणं । 
तस्मा दूतेस्यपहीणगमनानं अनुगोति एवमेत्थ अत्थो दट्ठब्बो। कयविक्कयाति कया च विक्कया च। तुलाकूटादीसु ~ कूटन्ति वञ्चनं । तत्थ तुलाकूटं नाम रूपकूटं, अङ्गकूटं 
गहणकूटं, पटिच्छन्नकूटन्ति चतुन्बिधं होति। तत्थ रूपकूटं नाम द्वे तुला समरूपा कत्वा गण्हन्तो महतिया गण्हाति, ददन्तो खुद्दिकाय देति। अङ्ककूटं नाम गण्हन्तो पच्छाभागे 
हत्थेन तुलं अक्कमति, ददन्तो पुब्बभागे। गहणकूटं नाम गण्हन्तो मूले रज्जुं गण्हाति, ददन्तो अग्गे। पटिच्छन्नकूटं नाम तुलं सुसिरं कत्वा अन्तो अयचुण्णं पक्खिपित्वा 
गण्हन्तो तं पच्छाभागे करोति, ददन्तो अग्गभागे। 


कंसो वुच्चति सुवण्णपाति। ताय वञ्चनं कंसकूटं। कथं? एकं सुवण्णपाति कत्वा अज्जा द्वे तिस्सो लोहपातियो सुवण्णवण्णा करोन्ति, ततो जनपदं गन्त्वा किञ्चिदेव 
अड्डकुलं पनिसित्वा सुबण्णभाजनानि किणथा'ति वत्वा अग्घे पुच्छिते समग्घतरं दातुकामा होन्ति। ततो तेहि कथं इमेसं सुवण्णभावो जानितब्बो'ति वृत्ते 'वीमंसित्वा 
गण्हथाःति सुवण्णपार्ति पासाणे घंसित्वा सब्बपातियो दत्वा गच्छन्ति । 


मानकूटं नाम हदयभेदसिखाभेदरज्जुभेदवसेन तिविधं होति। तत्थ हदयभेदो सप्पितेलादिमिननकाले लब्भति। तानि हि गण्हन्तो हेट्ठा छिद्देन मानेन 'सणिकं आसिञ्चा'ति 
वत्वा अन्तोभाजने बहुं पग्घरापेत्वा गण्हाति। ददन्तो छिद्दं पिधाय सीघं पूरेत्वा देति। सिखाभेदो तिलतण्डुलादिमिननकाले लब्भति। तानि हि गण्हन्तो सणिकं सिख उस्सापेत्वा 
गण्हाति। ददन्तो वेगेन पूरेत्वा सिखं छिन्दन्तो देति । रज्जुभेदो खेत्तवत्थुमिननकाले लब्भति। लञ्जं अलभन्ता हि खेत्तं अमहन्तम्पि महन्तं कत्वा मिनन्ति। 


उक्कोटनादीसु - उक्कोटनन्ति अस्सामिके सामिके कातुं लञ्जग्गहणं। बञ्चनन्ति तेहि तेहि उपायेहि परेसं वञ्चनं । तत्रिदमेकं वत्थु - एको किर लुद्दको मिगञ्च 
मिगपोतकञ्च गहेत्वा आगच्छति। तमेको धुत्तो - “कि भो मिगो अग्घति, कि मिगपोतको ति आह। “मिगो द्वे कहापणे, मिगपोतको एक” न्ति च वृत्ते कहापणं दत्वा 
मिगपोतकं गहेत्वा थोक गन्त्वा निवत्तो, “न मे भो मिगपोतकेन अत्थो, मिगं मे देहीति आह। तेन हि “द्वे कहापणे देही”ति। सो आह - “ननु ते, भो, मया पठमं एको 
कहापणो दिन्नो ति? “आम दिन्नो"ति। इदम्पि मिगपोतकं गण्ह, एवं सो च कहापणो अयञ्च कहापणग्घणको मिगपोतकोति द्वे कहापणा भविस्सन्तीति। सो “कारणं 
वदती' ति सल्लकखेत्वा मिगपोतकं गहेत्वा मिगं अदासीति। 


निकतीति योगवसेन वा मायावसेन वा अपामङ्गं पामङ्गन्ति, अमणि मणीति, असुवण्णं सुवण्णन्ति कत्वा पतिरूपकेन वञ्चनं | साचियोगोति कुटिलयोगो। एतेसंयेव 
उक्कोटनादीनमेतं नामं । तस्मा उक्कोटनसाचियोगो वञ्चनसाचियोगो निकतिसाचियोगोति एवमेत्थ अत्थो दडुब्बो। केचि अज्जं दस्सेत्वा अञ्जस्स परिवत्तनं 'साचियोगो'ति 
वदन्ति। तं पन वञ्चनेनेव सङ्गहितं। 


छेदनादीसु - छेदनन्ति हत्थच्छेदनादि। वधोति मारणं | बन्धोति रज्जुबन्धनादीहि बन्धनं । विपरामोसोति हिमविपरामोसो, गुम्बविपरामोसोति दुविधो । यञ्हि 
हिमपातसमये हिमेन पटिच्छन्ना हुत्वा मग्गप्पटिपन्नं जनं मुसन्ति, अयं हिमविपरामोसो । यं गुम्बादीहि पटिच्छन्ना मुसन्ति, अयं गुम्बविपरामोसो। आलोपो वुच्चति 


होति। 


१८०. सो सन्तुट्टो होतीति सो चतूसु पच्चयेसु द्वादसविधेन इतरीतरपच्चयसन्तोसेन समन्नागतो होति। कायपरिहारिकेनाति कायं परिहरणमत्तकेन। 
कुच्छिपरिहारिकेनाति कुच्छिपरिहरणमत्तकेन। समादायेब पक्कमतीति अद्टविधं भिक्खु परिक्खारमत्तकं सब्बं गहेत्वाव कायपटिबद्धं कत्वाव गच्छति। “मम विहारो परिवेणं 
उपट्टठाको "ति सङ्गो वा बद्धो वा न होति। सो जिया मृत्तसरो विय यूथा पक्कन्तो, मत्तहत्थी विय इच्छितिच्छितं सेनासनं वनसण्डं रुक्खमूलं वनपत्थं पब्भारं परिभुञ्जन्तो एकोव 
तिट्ठति, एकोब निसीदति। सब्बिरियापथेसु एकोव अदुतियो। 


“चातुद्दिसो अप्पटिघो च होति, 

सन्तुस्समानो इतरीतरेन। 

परिस्सयानं सहिता अछम्भी, 

एको चरे खग्गविसाणकप्पो"ति॥ (सु० नि० ४२)। 


एवं वण्णितं खग्गविसाणकप्पतं आपज्जति। 


इदानि तमत्थं उपमाय साधेन्तो, “सेव्यथापी”तिआदिमाह। तत्थ पक्खी सकुणोति पक्खयृत्तो सकुणो। डेतीति उप्पतति। अयं पनेत्थ सङ्केपत्थो - सकुणो नाम 
“असुकस्मिं पदेसे रुक्खो परिपक्कफलो ति जत्वा नानादिसाहि आगन्त्वा नखपक्खतुण्डादीहि तस्स फलानि विज्झन्ता विधुनन्ता खादन्ति। “इदं अज्जतनाय, इदं स्वातनाय 
भविस्सती”ति तेसं न होति। फले पन खीणे नेव रुक्खस्स आरक्खं ठपेन्ति, न तत्थ पत्तं वा नखं वा तुण्डं वा ठपेन्ति। अथ खो तस्मिं रुक्खे अनपेक्खो हुत्वा यो यं दिसाभागं 
इच्छति, सो तेन सपत्तभारोव उप्पतित्वा गच्छति। एवमेव अयं भिक्खु निस्सङ्गो निरपेक्खोयेव पक्कमति, तेन वुत्तं समादायेव पक्कमतीति। अरियेनाति निद्दोसेन। 
अज्झत्तन्ति सके अत्तभावे। अनवज्जसुखन्ति निद्दोससुखं । 


१८१. सो चक्खुना रूपं दिस्वाति सो इमिना अरियेन सीलक्खन्धेन समन्नागतो भिक्खु चक्खुविञ्ञाणेन रूपं पस्सित्वाति अत्थो। सेसपदेसुपि यं वत्तब्बं, तं सब्बं हेट्ठा 
वुत्तमेव | अब्यासेकसुखन्ति किलेसेहि अनवसित्तसुखं । अनिकिण्णसुखन्तिपि वुत्तं । इन्द्रियसंवरसुखञ्हि दिट्ठादीसु दिट्टमत्तादिवसेन पवत्तताय अविकिण्णं होति। 

१८२. सो अभिक्कन्ते पटिक्कन्तेति सो मनच्छट्ठानं इन्द्रियानं संवरेन समन्नागतो भिक्खु इमेसु अभिक्कन्तपटिक्कन्तादीसु सत्तसु ठानेसु सतिसम्पजञ्जवसेन 
सम्पजानकारी होति । तत्थ यं वत्तब्बं सिया, तं झानविभङ्गे वृत्तमेव। 


सो इमिना चातिआदिना कि दस्सेति? अरञ्जवासस्स पच्चयसम्पत्ति दस्सेति। यस्स हि इमे चत्तारो पच्चया नत्थि, तस्स अरञ्जवासो न इज्झति, तिरच्छानगतेहि वा 
वनचरकेहि वा सद्भि वत्तब्बतं आपज्जति। अरज्जे अधिवत्था देवता “कि एवरूपस्स पापभिकखुनो अरञ्जवासेना” ति भेरवं सहं सावेन्ति। हत्थेहि सीसं पहरित्वा पलायनाकारं 
करोन्ति। “असुको भिक्खु अरञ्जं पविसित्वा इदञ्चिदञ्च पापकम्मं अकासी ति अयसो पत्थरति। यस्स पनेते चत्तारो पच्चया अत्थि, तस्स अरञ्ञवासो इज्झति। सो हि 
अत्तनो सीलं पच्चवेक्खन्तो किञ्चि काळकं वा तिलकं वा अपस्सन्तो पीतिं उप्पादेत्वा तं खयतो वयतो सम्मसन्तो अरियभूमि ओक्कमति। अरञ्ञे अधिवत्था देवता अत्तमना 
वण्णं भासन्ति। इतिस्स उदके पक्खित्ततेलबिन्दु विय यसो वित्थारिको होति । बिवित्तन्तिआदीनि हेट्टा वुत्तत्थानेव सो एवं समाहिते चित्ते...पे०... यथाकम्मूपगे सत्ते 
पजानातीति एत्तके ठाने यं वत्तब्बं सिया, तं सब्बं विसुद्धिमग्गे वृत्तमेव । 


१८५. ततियविज्जाय सो एवं समाहिते चित्तेति विपस्सनापादकं चतुत्थज्झानचित्तं वेदितब्बं। आसवानं खयञाणायाति अरहत्तमग्गजाणत्थाय। अरहत्तमग्गो हि 
आसवानं विनासनतो आसवानं खयोति वुच्चति । तत्र चेत जाणं तप्परियापन्नत्ताति। चित्तं अभिनिन्नामेतीति विपस्सनाचित्तं अभिनीहरति। सो इदं दुक्खन्ति एवमादीसु - 
“एत्तकं दुक्खं, न इतो भिय्यो"ति सब्बम्पि दुक्खसच्चं सरसलक्खणप्पटिवेधेन यथाभूतं पजानाति, पटिविज्झति। तस्स च दुक्खस्स निब्बत्तिकं तण्हं - अयं दुक्खसमुदयोति; 
तदुभयम्पि यं ठानं पत्वा निरुज्झति, तं तेसं अप्पवत्ति निब्बानं - अयं दुक्खनिरोधोति; तस्स च सम्पापकं अरियमग्गं - अयं दुक्खनिरोधगामिनी पटिपदाति 
सरसलकखणपटिवेधेन यथाभूतं पजानाति, पटिविज्झतीति -- एवमत्थो वेदितब्बो । 


एवं सरूपतो सच्चानि दस्सेत्वा इदानि किलेसवसेन परियायतो दस्सेन्तो इमे आसवातिआदिमाह। तस्स एवं जानतो एवं पस्सतोति तस्स एवं जानन्तस्स एवं 
पस्सन्तस्स सह विपस्सनाय कोटिप्पत्तं मग्गं कथेति कामासवाति कामासवतो | विमुच्चतीति इमिना मग्गक्खणं दस्सेति । विमुत्तस्मिन्ति इमिना फलकखणं दस्सेति। 
मग्गक्खणे हि चित्तं विमुच्चति, फलकखणे विमुत्तं होति। विमुत्तस्मिं विमुत्तमिति आणन्ति इमिना पच्चवेक्खणजाणं दस्सेति। खीणा जातीतिआदीहि तस्स भूमि । तेन हि 
जाणेन सो पच्चवेक्खन्तो 'खीणा जाती'तिआदीनि पजानाति। बुसितन्ति वुट्ं परिवुट्ं कतं चरितं निट्टितन्ति अत्थो । ब्रह्मचरियन्ति मग्गब्रह्मचरियं। पुथुज्जनकल्याणकेन हि 
सद्धि सत्त सेक्खा ब्रह्मचरियवासं वसन्ति नाम। खीणासवो वुट्ठवासो । तस्मा सो अत्तनो ब्रह्मचरियवासं पच्चवेक्खन्तो बुसितं ब्रह्मचरियन्ति पजानाति। कतं करणीयन्ति चतूसु 
सच्चेसु चतूहि मग्गेहि परिञ्ञापहानसच्छिकिरियाभावनावसेन सोळसविधम्पि किच्चं निद्ठापितन्ति अत्थो। पुथुज्जनकल्याणकादयो हि तं किच्चं करोन्ति; खीणासवो 
कतकरणीयो। तस्मा सो अत्तनो करणीयं पच्चवेक्खन्तो। “कतं करणीय'`न्ति पजानाति। नापरं इत्थत्तायाति “इदानि पुन एत्थभावाय एवं सोळसकिच्चभावाय 
किलेसक्खयाय वा मग्गभावनाकिच्चं नत्थी”ति पजानाति। 


१८६. सरागादीसु - अप्पहीनोति विक्खम्भनप्पहानेन वा तदङ्गप्पहानेन वा समुच्छेदप्पहानेन वा अप्पहीनो। 


१८७. लाभी होतीतिआदीसु - लाभीति लाभवा पटिलभित्वा ठितो। अज्झत्तं चेतोसमथस्साति नियकञ्झत्तसङ्काते अत्तनो चित्ते उप्पन्नस्स चेतोसमथस्स। 
अधिपञ्ञाधम्मविपस्सनायाति अधिपञ्ञासङ्घाताय खन्धधम्मेसु अनिच्चादिवसेन पवत्ताय विपस्सनाय | रूपसहगतानन्ति रूपनिमित्तारम्मणानं रूपावचरसमापत्तीनं । 
अरूपसहगतानन्ति न रूपनिमित्तारम्मणानं अरूपसमापत्तीनं। एत्थ च पठमो अड्टसमापत्तिलाभी पुथुज्जनो | दुतियो सुक्खविपस्सकअरियसावको । ततियो अट्टसमापत्तिलाभी 
अरियसावको । चतुत्थो लोकियमहाजनो वेदितब्बो। 


१८८. अनुसोतगामीआदीसु - अनुसोतगामीति वट्टसोतं अनुगतो, बट्टसोते निमुग्गो पृथुज्जनो वेदितब्बो । पटिसोतगामीति पटिसोतगमनो। अनुसोतं अगन्त्वा पटिसोतं 
गच्छन्तस्सेतं अधिवचनं । पापञ्च कम्मं न करोतीति पञ्जत्तं बीतिक्कमन्तो न करोति। सहापि दुक्खेन सहापि दोमनस्सेनाति किलेसपरियुट्ठाने सति उप्पन्नेन 
दुक्खदोमनस्सेन सद्धिम्पि। परिपुण्णन्ति तिस्सन्नं सिकखानं एकायपि अनूनं । परिसुद्धन्ति निरुपक्किलेसं । ब्रह्मचरियन्ति सेट्टचरियं। इमिना वारेन सोतापन्नसकदागामिनो 
कथिता। किं पन ते रुदन्ता ब्रह्मचरियं चरन्तीति? आम | किलेसरोदनेन रुदन्ता चरन्ति नाम । सीलसम्पन्नो पुथुज्जनभिकखुपि एत्थेव सङ्गहितो। 


ठितत्तोति ठितसभावो। अनागामीति कामरागब्यापादेहि अकम्पनीयचित्तताय च तम्हा लोका अनावत्तिथम्मताय च ठितसभावो नाम | तिण्णोति तण्हासोतं उत्तिण्णो। 
पारङ्गतोति निब्बानपारं गतो | थले तिट्ठतीति अरहत्तफलसमापत्तिथले तिट्ठति। चेतोविमुत्तिन्ति फलसमाधिं । पञ्ञाविमुत्तिन्ति फलजाणं | अयं वुच्चतीति अयं खीणासवो 
“तिण्णो पारङ्गतो थले तिट्ठति ब्राह्मणो"ति वुच्चति। बाहितपापताय हि एस ब्राह्मणो नाम। 


१८९. अप्पस्सुतादीसु - अप्पकं सुतं होतीति नवङ्गे सत्थुसासने किञ्चिदेव थोकं सुतं होति। न अत्थमञ्ञाय, न धम्ममञ्ञाय धम्मानुधम्मपटिपन्नो होतीति 
अट्टकथञ्च पाळिञ्च जानित्वा लोकुत्तरधम्मस्स अनुरूपधम्मं पुब्बभागपटिपदं पटिपन्नो न होति। इमिना नयेन सब्बत्थ अत्थो वेदितब्बो । 


१९०. समणमचलादीसु - समणमचलोति समणअचलो, मकारो पदसन्धिकरो। निच्चलसमणो, थिरसमणोति अत्थो। अयं बुच्चतीति अयं सोतापन्नो सासने 
मूलजाताय सद्धाय पतिद्टितत्ता समणमचलो ति वुच्चति। सकदागामी पन रज्जनकिलेसस्स अत्थिताय समणपदुमोति वुत्तो । रत्तट्ठो हि इध पदुमट्ठी नामाति वुत्तं। अनागामी 
कामरागसङ्घातस्स रज्जनकिलेसस्स नत्थिताय समणपुण्डरीकोति वुत्तो। पण्डरट्टो हि इध पुण्डरीकट्टो नामाति वुत्तं । खीणासवो च थद्धभावकरानं किलेसानं अभावेन समणेसु 
समणसुखुमालो नामाति वृत्तो। अप्पदुक्खट्ठेनपि चेस समणसुखुमालोयेवाति। 


चतुक्कनिद्देसवण्णना । 
५. पञ्चकनिद्देसवण्णना 


१९१. पञ्चके - तत्राति तेसु “आरभति च विप्पटिसारी च होती”तिआदिना नयेन हेट्ठा उदिट्ठपुग्गलेसु | य्वायन्ति यो अयं। आरभतीति एत्थ आरम्भसद्दो 

कम्मकिरियाहिंसनवीरियविकोपनापत्तिबीतिक्कमेसु वत्तति। तथा हेस “यंकिञ्चि दुक्खं सम्भोति, सब्बं आरम्भपच्चया^ति (सु० नि ७४८) कम्मे आगतो। “महायज्ञा 
महारम्भा, न ते होन्ति महप्फला”ति (अ० नि० ४.३९) किरियायं। “समणं गोतमं उद्दिस्स पाणं आरभन्ती ति (म० नि० २.५१-५२) हिंसने । “आरभथ, निकखमथ, युञ्जथ 
बुद्धसासने”ति (सं० नि० १.१८५) वीरिये। “बीजगामभूतगामसमारम्भा पटिविरतो होतीति (दी० नि० १.१०, १९४; म० नि० १.२९३) विकोपने। “आरभति च विप्पटिसारी च 
होती ति (अ० नि० ५.१४२) अयं पन आपत्तिवीतिक्कमे आगतो। तस्मा आपत्तिवीतिक्कमवसेन आरभति चेव तप्पच्चया विप्पटिसारी च होतीति अयमेत्थ अत्थो। 


यथाभूतं नप्पजानातीति अनधिगतत्ता यथासभावतो न जानाति। यत्थस्साति यस्मिं अस्स, यं ठानं पत्वा एतस्स पुग्गलस्स उप्पन्ना पापका अकुसला धम्मा अपरिसेसा 
निरुज्झन्तीति अत्थो। कि पन पत्वा ते निरुज्झन्तीति? अरहत्तमग्गं। फलप्पत्तस्स पन निरुद्धा नाम होन्ति। एवं सन्तेपि इध मग्गकिच्चवसेन फलमेव वुत्तन्ति वेदितब्बं। 
आरम्भजाति आपत्तिवीतिक्कमसम्भवा । विष्पटिसारजाति विप्पटिसारतो जाता। पबडन्तीति पुनप्पुनं उप्पज्जनेन वड्डन्ति साधूति आयाचनसाधु । इदं वुत्तं होति - याव 
अपरद्धञ्च वत आयस्मता, एवं सन्तेपि मयं आयस्मन्तं याचाम - “देसेतब्बयुत्तकस्स देसनाय, बुद्ठातब्बयुत्तकस्स वुद्ठानेन, आविकातन्बयुत्तकस्स आविकिरियाय, आरम्भजे 
आसवे पहाय, सुद्धन्ते ठितभावपच्चवेक्खणेन विप्पटिसारजे आसवे पटिबिनोदेत्वा नीहरित्वा विपस्सनाचित्तञ्चेब विपस्सनापञ्जञ्च भावेतू”ति। अमुना पञ्चमेन 
पुग्गलेनाति एतेन पञ्चमेन खीणासवपुग्गलेन। समसमो भविस्सतीति लोकुत्तरगुणेहि समभावेनेव समो भविस्सतीति एवं खीणासवेन ओवदितब्बोति अत्थो। 


आरभति न विष्पटिसारी होतीति आपत्ति आपज्जति । तं पन देसेतुं सभागपुग्गलं परियेसति । तस्मा न विप्पटिसारी होति। अद्भुत्तरइकथायं पन “वुट्टितत्ता न 
बिप्पटिसारी होतीति वुत्तं। न आरभति विप्पटिसारी होतीति आपत्ति नापज्जति, विनयपञ्जत्तियं पन अकोविदत्ता अनापत्तियं आपत्तिसञ्जी हुत्वा विप्पटिसारी होति। 
अङ्गत्तरटुकथायं पन “सकि आपत्ति आपज्जित्वा ततो वुट्ठाय पच्छा किञ्चापि नापज्जति, विप्पटिसारं पन विनोदेतुं न सक्कोती" ति वुत्तं। न आरभति न विप्पटिसारी 
होतीति नेव आपत्ति आपज्जति, न विप्पटिसारी होति। कतमो पनेस पुग्गलोति? ओस्सट्टुबीरियपुग्गलो | सो हि “कि मे इमस्मिं बुद्धकाले परिनिब्बानेन, अनागते 
मत्तेय्यसम्मासम्बुद्धकाले परिनिब्बायिस्सामी*ति विसुद्धसीलोपि पटिपत्ति न पूरेति। सोपि “किमत्थं आयस्मा पमत्तो विहरति पुथुज्जनस्स नाम गति अनिबद्धा। आयस्मा हि 
मेत्तेय्यसम्मासम्बुद्धस्स सम्मुखभावं लभेय्यपि न लभेय्यापीति अरहत्तत्थाय विपस्सनं भावेही "ति ओवदितब्बोव | सेसं सब्बत्थ वुत्तनयेनेव वेदितब्बं । 


१९२. दत्वा अवजानातीतिआदीसु - एको भिक्खु महापुञ्जो चतुपच्चयलाभी होति। सो चीवरादीनि लभित्वा अञ्जं अप्पपुञ्ञं आपुच्छति। सोपि तस्मिं पुनप्पुनं 
आपुच्छन्तेपि गण्हातियेव । अथस्स इतरो थोक कुपितो हुत्वा मड्डूभाव॑ उप्पादेतुकामो वदति = “अयं अत्तनो धम्मताय चीवरादीनि न लभति, अम्हे निस्साय लभती"ति। एवं 
पुग्गलो दत्वा अवजानाति नाम। एको पन एकेन सद्धि द्वे तीणि वस्सानि वसन्तो पुब्बे तं पुग्गलं गरु कत्वा पच्छा गच्छन्ते गच्छन्ते काले चित्तीकारं न करोति, आसनापि न 
बुड्ठाति, उपट्ठानम्पि न गच्छति। एवं पुग्गलो संवासेन अवजानाति नाम। 


आधेय्यमुखोति आदितो धेस्यमुखो। पठमवचनस्मिंयेब ठपितमुखोति अत्थो। अधिमुच्चिता होतीति सद्धाता होति। तत्रायं नयो -- एको पुग्गलो सारुप्पंयेव भिकखुं 
“असारुप्पो एसो ति कथेति, तं सुत्वा एस निटुं गच्छति। पुन अञ्जेन सभागेन भिक्खुना “सारुप्पो अयन्ति वुत्तेपि तस्स वचनं न गण्हाति “असुकेन नाम 'असारुप्पो अय'न्ति 
अम्हाकं कथित"न्ति पुरिमभिक्खुनोव कथं गण्हाति। अपरोपिस्स दुस्सीलं “सीलवा ति कथेति। तस्स वचनं सद्दहित्वा पुन अञ्जेन “असारुप्पो एस भिक्खु, नायं तुम्हाकं 
सन्तिकं उपसङ्कमितुं युत्तो "ति वुत्तोपि तस्स वचनं अग्गहेत्वा पुरिमस्सेव कथं गण्हाति। अपरो वण्णम्पि कथितं गण्हाति, अवण्णम्पि कथितं गण्हातियेव। अयम्पि 
आधेय्यमुखोयेब नाम। आधातन्बमुखो यं यं सुणाति, तत्थ तत्थ ठपितमुखोति अत्थो। 


लोलोति सद्धादीनं इत्तरकालट्टितिकत्ता अस्सद्धियादीहि लुलितभावेन लोलो। इत्तरसद्धोति परित्तसद्धो, अपरिपुण्णसद्धो। सेसेसुपि एसेव नयो। एत्थ पन पुनप्पुनं 
भजनवसेन सद्भाव भत्ति। पेमं सद्धापेमं गेहसितपेमम्पि वट्टति । पसादो सद्धापसादोव। एवं पुग्गलो लोलो होतीति एवं इत्तरसद्धादिताय पुग्गलो लोलो नाम होति। 
हलिद्दिरागो विय, थुसरासिम्हि कोट्टितखाणुको विय, अस्सपिड्टियं ठपितकुम्भण्डं विय च अनिबद्धट्ठानो मुहुत्तेन पसीदति, मुहुत्तेन कुप्पति। 


मन्दो मोमूहोति अञ्ञाणभावेन मन्दो अविसदताय मोमूहो । महामूळहोति अत्थो। 


१९३. योधाजीवूपमेसु - योधाजीवाति युद्धूपजीविनो । रजग्गन्ति हत्थिअस्सादीनं पादप्पहारभिन्नाय भूमिया उग्गतं रजकखन्धं । न सन्थम्भतीति सन्थम्भित्चा ठातुं न 
सक्कोति। सहति रजग्गन्ति रजकखन्धं दिस्वापि अधिवासेति । धजग्गन्ति हत्थिअस्सादिपिट्टेसु वा रथेसु वा उस्सापितानं धजानं अग्गं। उस्सारणन्ति हत्थिअस्सरथादीनञ्चेव 
बलकायस्स च उच्चासद्दमहासद्दं । सम्पहारेति समागते अप्पमत्तकेपि पहारे । हञ्ञतीति विहञ्जति, विघातं आपज्जति। ब्यापज्जतीति विपत्ति आपज्जति, पकतिभावं जहति। 
सहति सम्पहारन्ति द्वे तयो पहारे पत्चापि सहति, अधिवासेति। तमेव सङ्रामसीसन्ति तमेव जयखन्धावारट्वानं। अज्झावसतीति सत्ताहमत्तं अभिभवित्वा आवसति। किं 
कारणा? लद्धप्पहारानं पहारजग्गनत्थञ्चेव कतकम्मानं विसेसं जत्वा ठानन्तरदानत्थञ्च इस्सरियसुखानुभवनत्थञ्च। 


१९४. इदानि यस्मा सत्थु योधाजीवेहि किच्चं नत्थि, इमस्मिं पन सासने तथारूपे पञ्च पुग्गले दस्सेतुं इदं ओपम्मं आभतं, तस्मा ते पुग्गले दस्सेन्तो एवमेबन्तिआदिमाह। 


तत्थ संसीदतीति मिच्छावितक्कस्मिं विसीदति, अनुपविसति। न सक्कोति ब्रह्मचरियं सन्धारेतुन्ति ब्रह्मचरियवासं अनुपच्छिज्जमानं गोपेतुं न सक्कोति। 
सिक्खादुब्बल्यं आविकत्वाति सिक्खाय दुब्बलभावं पकासेत्वा। किमस्स रजग्गस्मिन्ति कि तस्स पुग्गलस्स रजग्गं नामाति वदति। अभिरूपाति अभिरूपवती। 
दस्सनीयाति दस्सनयोग्गा। पासादिकाति दस्सनेनेव चित्तप्पसादावहा। परमायाति उत्तमाय। वण्णपोक्खरतायाति सरीरवण्णेन चेव अङ्गसण्ठानेन च। 


१९६. ऊहसतीति अवहसति। उल्लपतीति कथेति। उज्जग्घतीति पाणिं पहरित्वा महाहसितं हसति। उष्पण्डेतीति उप्पण्डनकथं कथेति। 
१९७. अभिनिसीदतीति अभिभवित्वा सन्तिके वा एकासने वा निसीदति। दुतियपदेपि एसेव नयो। अज्झोत्थरतीति अवत्थरति। 
१९८. विनिवेठेत्वा विनिमोचेत्वाति गहितड्ठानतो तस्स हत्थं विनिवेठेत्वा चेव, मोचेत्वा च। सेसमेत्थ उत्तानत्थमेव। 

१९९. पिण्डपातिकेसु - मन्दत्ता मोमूहत्ताति नेव समादानं जानाति, न आनिसंसं; अत्तनो पन मन्दत्ता मोमूहत्ता अञ्जाणेनेव पिण्डपातिको होति । पापिच्छो 
इच्छापकतोति पिण्डपातिकस्स मे सतो “अयं पिण्डपातिको "ति चतुपच्चयसक्कारं करिस्सन्ति। लज्जी, अप्पिच्छोतिआदीहि च गुणेहि सम्भावेस्सन्तीति। एवं पापिकाय 
इच्छाय ठत्वा ताय पापिच्छाय अभिभूतो हुत्वा पिण्डपातिको होति। उम्मादवसेन पिण्डाय चरन्तो पन उम्मादा चित्तविक्खेपा पिण्डपातिको नाम होति। वण्णितन्ति इदं 
पिण्डपातिकङ्ग नाम बुद्धेहि च बुद्धसावकेहि च वण्णितं पसत्थन्ति पिण्डपातिको होति। अप्पिच्छतंयेव निस्सायातिआदीसु - “इति अप्पिच्छो भविस्सामि, इदं मे 
पिण्डपातिकङ्गं अप्पिच्छताय संवत्तिस्सति; “इति सन्तुट्ठो भविस्सामि इदं मे पिण्डपातिकङ्गं सन्तुट्टिया संवत्तिस्सति'; {इति किलेसे संलिखिस्सामिः, इदं मे पिण्डपातिकङ्गं 
किलेससल्लेखनत्थाय संवत्तिस्सती”ति पिण्डपातिको होति। इदमत्थितन्ति इमाय कल्याणाय पटिपत्तिया अत्थिकभावं, इमिना वा पिण्डपातमत्तेन अत्थिकभावं । यं यं लद्धं 
तेन तेनेव यापनभावं निस्सायाति अत्थो। अग्गोति जेट्टको । सेसानि तस्सेव वेवचनानि। 


गवा खीरन्ति गावितो खीरं नाम होति, न विना गाविया। खीरम्हा दधीतिआदीसुपि एसेव नयो। एवमेवन्ति यथा एतेसु पञ्चसु गोरसेसु सप्पिमण्डो अग्गो; एवमेवं इमेसु 
पञ्चसु पिण्डपातिकेसु य्वायं अप्पिच्छतादीनि निस्साय पिण्डपातिको होति। अयं अग्गो च सेट्टो च पामोक्खो च उत्तमो च पवरो च। इमेसु पन पञ्चसु पिण्डपातिकेसु द्वेव जना 
पिण्डपातिका, तयो न पिण्डपातिका । नाममत्तेन पन पिण्डपातिकाति वेदितब्बा | खलुपच्छाभत्तिकादीसुपि एसेव नयोति। 


पञ्चकनिद्देसवण्णना। 
६. छक्क निद्देसवण्णना 
२०२. छक्के - तत्राति तेसु छसु पुग्गलेसु । सम्मासम्बुद्धो तेन दटुब्बोति सो पुग्गलो तेन अनाचरियकेन अत्तना उप्पादितेन सब्बञ्जुतञ्जाणेन सब्बञ्जुबुद्धो दट्टब्बो। 


पच्चेकसम्बुद्धो तेनातिआदीसुपि तेन पच्चेकसम्बोधिञाणेन सो पुग्गलो पच्चेकसम्बुद्धो । तेन साबकपारमीजाणेन ते पुग्गला सारिपुत्तमोग्गल्लाना। तेन दुक्खस्स 
अन्तकरणेन ते पुग्गला अवसेसा अरहन्तो। तेन इत्थत्तं अनागमनेन सो पुग्गलो अनागामी । तेन इत्थत्तं आगमनेन ते पुग्गला सोतापन्नसकदागामिनो दडुब्बाति। 


छक्कनिद्देसवण्णना। 
७. सत्तकनिद्देसवण्णना 


२०३. सत्तके - सकि निमुग्गोति एकवारं निमुग्गो। एकन्तकाळकेहीति एकन्तेनेव काळकेहि नत्थिकवादअहेतुकवादअकिरियवादसङ्कातेहि नियतमिच्छादिट्टिधम्मेहि। 
एवं पुग्गलोति इमिना कारणेन पुग्गलो एकवारं निमुग्गो तथा निमुग्गोब होति। एतस्स हि पुन भवतो बुद्ठानं नाम नत्थीति वदन्ति। मक्खलिगोसालादयो विय हेट्ठा नरकग्गीनंयेब 
आहारो होति। 


साहु सद्धा कुसलेसु धम्मेसृति कुसलधम्मेसु सद्धा नाम साधुलद्भिकाति उम्मुज्जति। सो तावतकेनेव कुसलेन उम्मुज्जति नाम। साधु हिरीतिआदीसुपि एसेव नयो। 
हायतियेवाति चङ्कवारे आसित्तउदकं विय एकन्तेन परिहायतेव। एवं पुग्गलोति एवं साहु सद्धाति। इमेसं सद्धादीनं वसेन एकवारं उम्मुज्जित्वा तेसं परिहानिया पुन 
निमुज्जतियेव, देवदत्तादयो विय। देवदत्तो हि अट्ट समापत्तियो, पञ्च च अभिञ्ञायो निब्बत्तेत्वापि पुन बुद्धानं पटिकण्टकताय तेहि गुणेहि परिहीनो रुहिरुप्पादकम्मं 
सङ्घभेदकम्मञ्च कत्वा कायस्स भेदा दुतियचित्तवारेन निरये निन्बत्ति। कोकालिको द्वे अग्गसावके उपवदित्वा पदुमनिरये निब्बत्तो। 


नेव हायति नो वडुतीति अप्पहोनककालेपि न हायति, पहोनककालेपि न वड्डति। उभयम्पि पनेतं अगारिकेनपि अनगारिकेनपि दीपेतब्बं । एकच्चो हि अगारिको 
अप्पहोनककाले पक्खिकभत्तं वा सलाकभत्तं वा वस्सावासिकं वा उपनिबन्धापेति। सो पच्छा पहोनककालेपि पक्खिकभत्तादिमत्तमेव पवत्तेति। अनगारिकोपि आदिम्हि 
अप्पहोनककाले उद्देसं वा धुतङ्गं वा गण्हाति, मेधाबलवीरियसम्पत्तिया पहोनककालेपि ततो उत्तरिं न करोति। एवं पुग्गलोति एवं इमाय सद्धादीनं ठितिया पुग्गलो उम्मुज्जित्वा 
ठितो नाम होति। 


उम्मुज्जित्वा विपस्सति विलोकेतीति सोतापन्नो पुग्गलो उट्टहित्वा गमनमग्गं गन्तब्बं दिसं वा आलोकेति नाम। 

उम्मुज्जित्वा पतरतीति सकदागामिपुग्गलो किलेसतनुताय उट्टहित्वा गन्तब्बदिसाभिमुखो पतरति नाम। 

पतिगाधप्पत्तो होतीति अनागामिपुग्गलो उट्ठाय विलोकेत्वा पतरित्वा गन्त्वा एकस्मिं ठाने पतिट्ठापत्तो नाम होति, तिट्ठति, न पुनागच्छति। 
तिण्णो पारङ्गतो थले तिइुतीति सब्बकिलेसोघं तरित्वा परतीरं गन्त्वा निब्बानथले ठितो नाम होति। इमे पन सत्त पुग्गला उदकोपमेन दीपिता। 


सत्त किर जङ्घवाणिजा अद्धानमग्गपटिपन्ना अन्तरामग्गे एकं पुण्णनदिं पापुणिंसु । तेसु पठमं ओतिण्णो उदकभीरुको पुरिसो ओतिण्णद्वानेयेव निमुज्जित्वा पुन उद्दातुं 
नासक्खि, अन्तोयेव मच्छकच्छपभक्खो जातो। दुतियो ओतिण्णड्ठाने निमुज्जित्वा सकि उद्दहित्वा पुन निमुग्गो उद्ठातुँ नासक्खि, अन्तोयेब मच्छकच्छपभक्खो जातो। ततियो 
निमुज्जित्वा उट्टहि । सो मज्झे नदिया ठत्वा नेव ओरतो आगन्तुं, न परतो गन्तुं असक्खि। चतुत्थो उट्ठाय ठितो उत्तरणतित्थं ओलोकेसि। पञ्चमो ओतरणतित्थं ओलोकेत्वा 
पतरि। छट्टो तरित्वा पारिमतीरं गन्त्वा कटिप्पमाणे उदके ठितो। सत्तमो पारिमतीरं गन्त्वा गन्धचुण्णादीहि न्हात्वा वरवत्थानि निवासेत्वा सुरभिविलेपनं विलिम्पित्वा 
नीलुप्पलादीनि पिळन्धित्वा नानालङ्कारपटिमण्डितो महानगरं पविसित्वा पासादवरमारुय्ह उत्तमभोजनं भुञ्जि। 


तत्थ सत्त जङ्घवाणिजा विय इमे सत्त पुग्गला। नदी विय बटुं। पठमस्स उदकभीरुकस्स पुरिसस्स ओतिण्णट्टानेयेव निमुज्जनं विय मिच्छादिड्टिकस्स वड़े निमुज्जनं। 
उम्मुज्जित्वा निमुग्गपुरिसो विय सद्धादीनं उप्पत्तिमत्तकेन उम्मुज्जित्वा तेसं परिहानिया निमुग्गपुग्गलो। मज्झे नदिया ठितो विय सद्धादीनं ठितिया ठितपुग्गलो। उत्तरणतित्थं 

ओलोकेन्तो विय गन्तब्बमग्गं गन्तब्बदिसं वा ओलोकेन्तो सोतापन्नो। पतरितपुरिसो विय किलेसतनुताय पतरन्तो सकदागामी। तरित्वा कटिमत्ते उदके ठितपुरिसो विय 
अनावत्तितधम्मताय ठितो अनागामी । न्हत्वा पारिमतीरं उत्तरित्वा थले ठितपुरिसो विय चत्तारो ओघे अतिक्कमित्वा निब्बानथले ठितो खीणासवनब्राह्मणो । थले ठितपुरिसस्स 
नगरं पविसित्वा पासादवरं आरुय्ह उत्तमभोजनभुञ्जनं विय खीणासवस्स निब्बानारम्मणं फलसमापत्ति अप्पेत्वा वीतिनामनं वेदितब्बं । उभतोभागविमुत्तादयो हेट्ठा 


पकासितायेवाति। 
सत्तकनिद्देसवण्णना। 
२०७. अट्टकनवकनिद्देसापि हेट्टा वुत्तनयेनेव वेदितब्बा । 


१०. दसकनिद्देसवण्णना 


२०९. दसकनिद्देसे - इधाति कामावचरभूमियं | कामावचरभूमियञ्हि सत्तकखत्तुपरमादीनं कामावचरभूमियञ्जेव निट्ठा होति। कामावचरत्तभावेनेव अरहत्तप्पत्ति च 


अनुपादिसेसनिब्बानप्पत्ति च होतीति अत्थो। 


इध विहायाति इध कामावचरे अत्तभावे विहाय सुद्धावासत्तभावे ठितानं निट्ठा होतीति अत्थो। अन्तरापरिनिब्बायिआदयो हि इध अनागामिफलं पत्वा इतो चुता 
सुद्धावासेसु उप्पज्जित्वा तेन अत्तभावेन अरहत्तञ्चेव अनुपादिसेसनिब्बानधातुञ्च पापुणन्ति। तेन वुत्तं - “इमेसं पञ्चन्नं इध विहाय निट्टा"ति। 


दसकनिद्देसवण्णना। 
निगमनकथा 
एत्ताबता च - 
यं वे पुग्गलपञ्जत्ति, लोके अप्पटिपुग्गलो । 
नातिसङ्केपतो सत्था, देसेसि तिदसालये॥ 


तस्सा अट्ठकथज्चेव, दीपभासाय सङ्घतं । 
आगमद्टकथायो च, ओगाहेत्वा असेसतो॥ 


सुविभत्तो असंकिण्णो, यो यो अत्थो यहिं यहिं। 
ततो ततो तं गहेत्वा, पहाय अतिवित्थारं॥ 


विसुद्धिमग्गे यं वुत्तं, तं अनादाय सङ्कता। 
नातिसङ्घेपवित्थार-नयेनट्रकथा अयं॥ 


तं एतं सत्तमत्तेहि, भाणवारेहि तन्तिया। 
चिरद्ितत्थं धम्मस्स, सङ्घरोन्तेन यं मया॥ 


सम्पत्त कुसलं तेन, सद्धम्मं सुखुमं सिवं । 


ओलोकेन्तु विसुद्धेन, पाणयो धम्मचकखुनाति॥ 

पुग्गलपञ्जत्ति-अड्टकथा निट्टिता। 

॥ नमो तस्स भगवतो अरहतो सम्मासम्बुद्धस्स॥ 
अभिधम्मपिटके 
कथावत्यु-अट्टकथा 

निसिन्नो देवलोकस्मिं, देवसङ्घपुरक्खतो । 
सदेवकस्स लोकस्स, सत्था अप्पटिपुग्गलो॥ 
सब्बपञ्ञत्तिकुसलो, पञ्ञत्तिपरिदीपनं । 
वत्वा पुग्गलपञ्जत्ति, लोके उत्तमपुग्गलो॥ 

यं पुग्गलकथादीनं, कथानं वत्थुभावतो। 
कथावत्थुप्पकरणं, सङ्घेपेन अदेसयी॥ 


मातिकाठपनेनेव, ठपितस्स सुरालये । 
तस्स मोग्गलिपुत्तेन, विभत्तस्स महीतले॥ 


इदानि यस्मा सम्पत्तो, अत्थसंवण्णनाक्कमो। 
तस्मा नं बण्णयिस्सामि, तं सुणाथ समाहिताति॥ 


निदानकथा 


यमकपाटिहीरावसानस्मिज्हि भगवा तिदसपुरे पारिच्छत्तकमूले पण्डुकम्बलसिलायं वस्सं उपगन्त्वा मातरं कायसक्खि कत्वा देवपरिसाय अभिधम्मकथं कथेन्तो 
धम्मसङ्गणीविभङ्गधातुकथापुग्गलपञ्जत्तिप्पकरणानि देसयित्वा कथावत्थुदेसनाय वारे सम्पत्ते “अनागते मम सावको महापञ्जो मोग्गलिपुत्ततिस्सत्थेरो नाम उप्पन्नं 
सासनमलं सोधेत्वा ततियसङ्गीतिं करोन्तो भिक्खुसङ्घस्स मज्झे निसिन्नो सकवादे पञ्च सुत्तसतानि परवादे पञ्चाति सुत्तसहस्सं समोधानेत्वा इमं पकरणं भाजेस्सती”ति 
तस्सोकासं करोन्तो या चेसा पुग्गलवादे ताव चतूसु पज्हेसु द्विन्नं पञ्चकानं वसेन अड्टमुखा वादयुत्ति, तं आदिं कत्वा सब्बकथामग्गेसु असम्पुण्णभाणवारमत्ताय तन्तिया 
मातिकं ठपेसि। अथावसेसं अभिधम्मकथं वित्थारनयेनेव कथेत्वा वुत्थवस्सो सुवण्णरजतसोपानमज्झे मणिमयेन सोपानेन देवलोकतो सङ्कस्सनगरे ओरुय्ह सत्तहितं 
सम्पादेन्तो यावतायुकं ठत्वा अनुपादिसेसाय निब्बानधातुया परिनिब्बायि । 


अथस्स महाकस्सपप्पमुखो वसीगणो अजातसत्तुराजानं सहायं गहेत्वा धम्मविनयसरीरं सङ्गहं आरोपेसि। ततो वस्ससतस्स अच्चयेन वज्जिपुत्तका भिक्खू दस वत्थूनि 
दीपयिंसु। तानि सुत्वा काकण्डकस्स ब्राह्मणस्स पुत्तो यसत्थेरो सुसुनागपुत्तं कालासोकं नाम राजानं सहायं गहेत्वा द्वादसन्नं भिक्खुसतसहस्सानं अन्तरे सत्तथेरसतानि 
उच्चिनित्वा तानि दसवत्थूनि मद्दित्वा धम्मविनयसरीरं सङ्गहं आरोपेसि। 


तेहि पन धम्मसङ्गाहकत्थेरेहि निग्गहिता दससहस्सा वज्जिपुत्तका भिक्खू पक्खं परियेसमाना अत्तनो अनुरूपं दुब्बलपक्खं लभित्वा विसुं महासङ्गिकाचरियकुलं नाम 
अकंसु। ततो भिज्जित्वा अपरानि द्वे आचरियकुलानि जातानि -- गोकुलिका च एकब्योहारिका च । गोकुलिकनिकायतो भिज्जित्वा अपरानि द्वे आचरियकुलानि जातानि - 
पण्णत्तिवादा च बाहुलिया च | बहुस्सुतिकातिपि तेसंयेव नामं | तेसंयेव अन्तरे चेतियबादा नाम अपरे आचरियवादा उप्पन्ना। एवं महासङ्गिकाचरियकुलतो दुतिये वस्ससते 
पञ्चाचरियकुलानि उप्पन्नानि। तानि महासङ्किकेहि सद्धि छ होन्ति। 


तस्मियेव दुतिये बस्ससते थेरवादतो भिज्जित्वा द्रे आचरियवादा उप्पन्ना - महिसासका च बज्जिपुत्तका च | तत्थ बज्जिपुत्तकवादतो भिज्जित्वा अपरे चत्तारो 
आचरियवादा उप्पन्ना - धम्मृत्तरिया, भद्रयानिका, छन्नागारिका, समितियाति। पुन तस्मियेव दुतिये वस्ससते महिसासकवादतो भिज्जित्वा सब्बत्थिवादा धम्मगुत्तिकाति द्वे 
आचरियवादा उप्पन्ना। पुन सब्बत्थिबादकुलतो भिज्जित्वा कस्सपिका नाम जाता | कस्सपिकेसु भिन्नेसु अपरे सङ्कन्तिका नाम जाता। सङ्कन्तिकेसु भिन्नेसु सुत्तवादा नाम 
जाताति थेरवादतो भिज्जित्वा इमे एकादस आचरियवादा उप्पन्ना। ते थेरवादेहि सद्धि द्वादस होन्ति। इति इमे च द्वादस, महासङ्गिकानञ्च छ आचरियवादाति सब्बेव अट्टारस 
आचरियवादा दुतिये बस्ससते उप्पन्ना। अट्ठारस निकायातिपि, अट्ठारसाचरियकुलानीतिपि एतेसंयेव नामं । एतेसु पन सत्तरस वादा भिन्नका, थेरवादो असम्भिन्नकोति 
वेदितब्बो । वुत्तम्पि चेतं दीपवंसे - 


“निक्‍्कड्डिता पापभिकखू, थेरेहि बज्जिपुत्तका । 
अज्जं पकखं लभित्वान, अधम्मवादी बहू जना॥ 


“दससहस्सा समागन्त्वा, अकंसु धम्मसङ्गहं । 
तस्मायं धम्मसङ्गीति, महासङ्गीति वुच्चति॥ 


““महासङ्गीतिका भिक्खू, विलोमं अकंसु सासने। 
भिन्दित्वा मूलसङ्गहं, अञ्जं अकंसु सङ्गहं॥ 


“अज्ञत्र सङ्गहिता सुत्तं, अञ्ञत्र अकरिंसु ते। 
अत्थं धम्मञ्च भिन्दिंसु, विनये निकायेसु च पञ्चसु॥ 


“परियायदेसितञ्चापि, अथो निप्परियायदेसितं। 
नीतत्थञ्चेव नेय्यत्थं, अजानित्वान भिक्खवो॥ 


“अज्जं सन्धाय भणितं, अञ्जं अत्थं ठपयिंसु ते। 
ब्यञ्जनच्छायाय ते भिक्खू, बहुं अत्थं विनासयुं॥ 


“नछट्टेत्वान एकदेसं, सुत्तं विनयगम्भीरं। 
पतिरूपं सुत्तं विनयं, तञ्च अञ्जं करिंसु ते॥ 


www.tipitaka.org Vipassana Research Institute 


Page 34 sur 163 


“परिवारं अत्थुद्धारं, अभिधम्मं छप्पकरणं। 
पटिसम्भिदञ्च निद्देसं, एकदेसञ्च जातकं ॥ 


“एत्तकं विस्सज्जित्वान, अज्ञानि अकरिंसु ते। 
नामं लिङ्गं परिक्खारं, आकप्पकरणानि च॥ 


“पकतिभावं जहित्वा, तञ्च अञ्जं अकंसु ते। 
पुब्बङ्गमा भिन्नवादा, महासङ्गीतिकारका॥ 


“तेसज्च अनुकारेन, भिन्नवादा बहू अहु। 
ततो अपरकालम्हि, तस्मिं भेदो अजायथ॥ 


“गोकुलिका एकब्योहारि, द्विधा भिज्जित्थ भिक्खवो। 
गोकुलिकानं द्वे भेदा, अपरकालम्हि जायथ॥ 


““बहुस्सुतिका च पञ्जत्ति, द्विधा भिज्जित्थ भिक्खवो। 
चेतिया च पुनवादी, महासङ्गीतिभेदका॥ 


““पञ्चवादा इमे सब्बे, महासङ्गीतिमूलका। 
अत्थं धम्मञ्च भिन्दिंसु, एकदेसञ्च सङ्गहं॥ 


“गान्थञ्च एकदेसञ्हि, छड्टेत्वा अज्जं अकंसु ते। 
नामं लिङ्गं परिक्खारं, आकप्पकरणानि च॥ 


““पकतिभावं जहित्वा, तञ्च अञ्ञं अकंसु ते। 
बिसुद्धत्थेरवादम्हि, पुन भेदो अजायथ॥ 


““महिसासका वज्जिपुत्तका, द्विधा भिज्जित्थ भिक्खवो। 
बज्जिपुत्तकवादम्हि, चतुधा भेदो अजायथ॥ 


“धम्मुत्तरिका भद्दयानिका, छन्नागारिका च समिति। 
महिसासकानं द्वे भेदा, अपरकालम्हि अजायथ॥ 


“नसब्बत्थिवादा धम्मगुत्ता, द्विधा भिज्जित्थ भिक्खवो। 
सब्बत्थिवादानं कस्सपिका, सङ्कन्तिकस्सपिकेन च॥ 


““सङ्कन्तिकानं सुत्तवादी, अनुपुब्बेन भिज्जथ। 
इमे एकादस वादा, सम्मिन्ना थेरवादतो॥ 


“अत्थं धम्मञ्च भिन्दिंसु, एकदेसञ्च सङ्गहं। 
गन्थञ्च एकदेसञ्हि, छट्टेत्वा अञ्ञं अकंसु ते॥ 


““नामं लिङ्गं परिक्खारं, आकप्पकरणानि च। 
पकतिभावं जहित्वा, तञ्च अञ्जं अकंसु ते॥ 


“सत्तरस भिन्नवादा, एकवादो अभिन्नको। 
सब्बेबड्टारस होन्ति, भिन्नवादेन ते सह॥ 


““निग्रोधोव महारुक्खो, थेर वादानमुत्तमो। 
अनूनं अनधिकञ्च, केवलं जिनसासनं॥ 


“सन्तका विय रुक्खम्हि, निब्बत्ता वादसेसका। 
पठमे बस्ससते नत्थि, दुतिये वस्ससतन्तरे। 
भिन्ना सत्तरस वादा, उप्पन्ना जिनसासने ति॥ 

अपरापरं पन हेमवतिका, राजगिरिका, सिद्धत्थिका, पुब्बसेलिया, अपरसेलिया, वाजिरियाति अञ्जेपि छ आचरियवादा उप्मन्ना। ते इध अनधिप्पेता। पुरिमकानं पन 
अड्डारसन्नं आचरियवादानं वसेन पवत्तमाने सासने पटिलद्भसद्धो असोको धम्मराजा दिवसे दिवसे बुद्धपूजाय सतसहस्सं, धम्मपूजाय सतसहस्सं, सङ्घपूजाय सतसहस्सं, 
अत्तनो आचरियस्स निग्रोधत्थेरस्स सतसहस्सं, चतूसु द्वारेसु भेसज्जत्थाय सतसहस्सन्ति पञ्चसतसहस्सानि परिच्चजन्तो सासने उळारं लाभसक्कारं पवत्तेसि। 


तित्थिया हतलाभसक्कारा अन्तमसो घासच्छादनमत्तम्पि अलभन्ता लाभसक्कारं पत्थयमाना भिक्खूसु पब्बजित्वा सकानि सकानि दिद्विगतानि -- “अयं धम्मो, अयं 
विनयो, इदं सत्थुसासन” न्ति दीपेन्ति। पब्बज्जं अलभमानापि सयमेव केसे छिन्दित्वा कासायानि वत्थानि अच्छादेत्वा विहारेसु विचरन्ता उपोसथकम्मादिकरणकाले सङ्घमज्झं 
पविसन्ति। ते भिक्खुसङ्घेन धम्मेन विनयेन सत्थुसासनेन निग्गय्हमानापि धम्मविनयानुलोमाय पटिपत्तिया असण्ठहन्ता अनेकरूपं सासनस्स अब्बुदञ्च मलञ्च कण्टकञ्च 
समुद्वापेन्ति। केचि अग्गिं परिचरन्ति, केचि पञ्चातपे तपन्ति, केचि आदिच्चं अनुपरिवत्तन्ति, केचि “धम्मञ्च विनयञ्च वोभिन्दिस्सामा”ति तथा तथा पग्गण्हिंसु। तदा 
भिक्खुसङ्घो न तेहि सद्धि उपोसथं वा पवारणं वा अकासि। असोकारामे सत्त वस्सानि उपोसथो उपच्छिज्जि। 


राजा “आणाय कारेस्सामी”ति वायमन्तोपि कारेतुं नासक्खि, अञ्जदत्थु दुग्गहितगाहिना बालेन अमच्चेन अनेकेसु भिकखूसु जीविता वोरोपितेसु विप्पटिसारी अहोसि। 
सो तञ्च विप्पटिसारं तञ्च सासने उपपन्नं अब्बुदं वूपसमेतुकामो “को नु खो इमस्मिं अत्थे पटिबलोति सङ्घं पुच्छित्वा “मोग्गलिपुत्ततिस्सत्थेरो, महाराजा" ति सुत्वा सङ्घस्स 
वचनेन अहोगङ्गापब्बततो थेरं पक्कोसापेत्वा इद्भिपाटिहारियदस्सनेन थेरस्स आनुभावे निब्बिचिकिच्छो अत्तनो कुक्कुच्चं पुच्छित्वा विप्पटिसारं बूपसमेसि। थेरोपि तं 
राजुय्यानेयेव वसन्तो सत्त दिवसानि समयं उग्गण्हापेसि। सो उग्गहितसमयो सत्तमे दिवसे असोकारामे भिक्खुसङ्घं सन्निपातापेत्वा साणिपाकारं परिक्खिपापेत्वा 
साणिपाकारन्तरे निसिन्नो एकलद्धिके एकलद्धिके भिक्खू एकतो एकतो कारेत्वा एकमेकं भिक्खुसमूहं पक्कोसापेत्वा पुच्छि - “भन्ते, किंवादी सम्मासम्बुद्धो "ति? ततो 
सस्सतवादिनो - “सस्सतवादी”ति आहंसु। एकच्चसस्सतिका, अन्तानन्तिका, अमराविक्खेपिका, अधिच्चसमुप्पन्निका, सञ्जीवादा, असञ्जीवादा, नेवसञ्जीनासञ्जीवादा, 
उच्छेदवादा, दिट्टधम्मनिन्बानवादा -- “दिट्टधम्मनिब्बानवादी "ति आहंसु। राजा पठममेव समयस्स उग्गहितत्ता नयिमे भिक्खू अञ्जतित्थिया इमेति जत्वा तेसं सेतकानि 
बत्थानि दत्वा उप्पब्बाजेसि ते सब्बेपि सट्टिसहस्सा अहेसुं। 


अधथञ्जे भिक्खू पक्कोसापेत्वा पुच्छि - “किंवादी, भन्ते, सम्मासम्बुद्धो "ति? “विभज्जवादी, महाराजा ति । एवं वुत्ते राजा थेरं पुच्छि - “विभज्जवादी, भन्ते, 
सम्मासम्बुद्धो "ति? “आम, महाराजा"ति। ततो राजा “सुद्ध दानि, भन्ते, सासनं, करोतु भिक्खुसङ्घो उपोसथ'न्ति आरक्खं दत्वा नगरं पाविसि। समग्गो सङ्घो सन्निपतित्वा 
उपोसथं अकासि। तस्मिं सन्निपाते सद्विभिक्खुसतसहस्सानि अहेसुं। तस्मिं समागमे मोग्गलिपुत्ततिस्सत्थेरो यानि च तदा उप्पन्नानि वत्थूनि, यानि च आयतिं उप्पज्जिस्सन्ति, 
सब्बेसम्पि तेसं पटिबाहनत्थं सत्थारा दिन्ननयवसेनेव तथागतेन ठपितमातिकं विभजन्तो सकवादे पञ्च सुत्तसतानि परवादे पञ्चाति सुत्तसहस्सं आहरित्वा इमं परप्पवादमथनं 
आयतिलक्खणं कथावत्थुष्पकरणं अभासि। 


ततो सद्विसतसहस्ससङ्ख्येसु भिक्खू उच्चिनित्वा तिपिटकपरियत्तिधरानं पभिन्नपटिसम्भिदानं भिकखूनं सहस्समेकं गहेत्वा यथा महाकस्सपत्थेरो च यसत्थेरो च धम्मञ्च 
विनयञ्च सङ्गायिसु; एवमेव सङ्गायन्तो सासनमलं विसोधेत्वा ततियसङ्गीति अकासि। तत्थ अभिधम्मं सङ्गायन्तो इमं यथाभासितं पकरणं सङ्गहं आरोपेसि। तेन वुत्तं - 


“वयं पुग्गलकथादीनं, कथानं वत्थुभावतो । 
कथावत्थुप्पकरणं, सङ्घेपेन अदेसयी॥ 


“मातिकाठपनेनेव, ठपितस्स सुरालये । 
तस्स मोग्गलिपुत्तेन, विभत्तस्स महीतले॥ 


“इदानि यस्मा सम्पत्तो, अत्थसंवण्णनाक्कमो । 
तस्मा नं बण्णयिस्सामि, तं सुणाथ समाहिता"ति॥ 


निदानकथा निड्िता। 
महावग्गो 
१. पग्गलकथा 
९. सुद्धसच्चिकट्टो 
९. अनुलोमपच्चनीकवण्णना 


९. तत्थ पुग्गलो उपलब्भति सच्चिकट्टुपरमत्थेनाति अयं पुच्छा । आमन्ताति अयं पटिजानना। कस्स पनायं पुच्छा, कस्स पटिजाननाति? असुकस्साति न वत्तब्बा। 
भगवता हि इमस्मिं पकरणे नानप्पकारानं लद्धीनं विसोधनत्थं तन्तिवसेन मातिका ठपिता। सा थेरेन सत्थारा दिन्ननये ठत्वा तन्तिवसेन विभत्ता। न हि थेरो यत्तका एत्थ 
बादमग्गा दस्सिता, तत्तकेहि वादीहि सद्धि वादेन विग्गाहिककथं कथेसि । एवं सन्तेपि पन तासं तासं कथानं अत्थस्स सुखावधारणत्थं सकवादीपुच्छा, परवादीपुच्छा, 
सकवादीपटिञ्ञा, परवादीपटिञ्ञाति एवं विभागं दस्सेत्वाव अत्थवण्णनं करिस्साम। 


पुग्गलो उपलब्भति सच्चिकटुपरमत्थेनाति हि अयं सकवादीपुच्छा। ताय “ये अत्थि पुग्गलोति एबंलद्भिका पुग्गलवादिनो, ते एवं पुच्छितब्बा ति दीपेति। के पन 
पुग्गलवादिनोति? सासने वज्जिपुत्तका चेव समितिया च बहिद्धा च बहू अञ्जतित्थिया । तत्थ पुग्गलोति अत्ता, सत्तो जीवो। उपलब्भतीति पञ्ञाय उपगन्त्वा लब्भति, 

जायतीति अत्थो । सच्चिकट्रुपरमत्थेनाति एत्थ सच्चिकट्रोति मायामरीचिआदयो विय अभूताकारेन अग्गहेतब्बो भूतट्टो । परमत्थोति अनुस्सवादिवसेन अग्गहेतब्बो 
उत्तमत्थो। उभयेनापि यो परतो “पुग्गलो उपलब्भति सच्चिकट्रुपरमत्थेन, रूपञ्च उपलब्भती"तिआदिना खन्धायतनधातुइन्द्रियबसेन सत्तपञ्ञासविधो धम्मप्पभेदो दस्सितो। 
यथा सो भूतेन सभावड्डेन उपलब्भति, एवं तव पुग्गलो उपलब्मतीति पुच्छति। परवादी आमन्ताति पटिजानाति। पटिजाननञ्हि कत्थचि “आम, भन्ते ति आगच्छति, कत्थचि 
“आमो ति पटिजाननं आगच्छति। इध पन “आमन्ता”ति आगतं। तत्रायं अधिप्पायो - सो हि यं तं परतो वुत्तं भगवता -- “अत्थि पुग्गलो अत्तहिताय पटिपन्नो' ति सुत्तं 
आगतं, तं गहेत्वा यस्मा पन भगवा सच्चवादी न विसंवादनपुरेक्खारो वाचं भासति, नापि अनुस्सवादिवसेन धम्मं देसेति, सदेवकं पन लोकं सयं अभिज्ञा सच्छिकत्वा 
पवेदेति, तस्मा यो तेन वुत्तो “अत्थि पुग्गलो अत्तहिताय पटिपन्नो ति, सो सच्चिकट्ठपरमत्थेनेव अत्थीति लद्धि गहेत्वा “आमन्ता”ति पटिजानाति। 


अथस्स तादिसस्स लेसवचनस्स छलवादस्स ओकासं अददमानो सकवादी यो सच्चिकट्टरोतिआदिमाह । तत्रायं अधिप्पायो - य्वायं परतो “सप्पच्चयो अप्पच्चयो, 
सङ्घतो असङ्कतो, सस्सतो, असस्सतो सनिमित्तो अनिमित्तो"ति एवं परिदीपितो रूपादिसत्तपञ्जासविधो धम्मप्पभेदो आगतो; न सम्मुतिसच्चबसेन, नापि अनुस्सवादिवसेन 
गहेतब्बो। अत्तनो पन भूतताय एव सच्चिकड़ो, अत्तपच्चकखताय च परमत्थो। तं सन्धायाह - “यो सच्चिकट्टो परमत्थो, ततो सो पुग्गलो उपलब्भति सच्चिकडुपरमत्थेना*ति । 


ततोति करणवचनमेतं, तस्मा तेन सच्चिकडुपरमत्थेन सो पुग्गलो उपलब्भतीति अयमेत्थ अत्थो। इदं वुत्तं होति - रुप्पनादिभेदेन वा सप्पच्चयादिभेदेन वा आकारेन यो 
सच्चिकट्रुपरमत्थो उपलब्भति, किं ते पुग्गलोपि तेनाकारेन उपलब्भतीति? न हेवं वत्तब्बेति अवजानना परवादिस्स। सो हि तथारूपं पुग्गलं अनिच्छन्तो अवजानाति । तत्रायं 
पदच्छेदो - “न हि एवं वत्तब्बे'ति, न हि एवन्तिपि वड़ति। द्विन्नम्पि एवं न वत्तब्बोति अत्थो। 


आजानाहि निग्गहन्ति सकवादिवचनं। यस्मा ते पुरिमाय वत्तब्बपटिञ्ञाय पच्छिमा नवत्तब्बपटिञ्ञा, पच्छिमाय च पुरिमा न सन्धियति, तस्मापि निग्गहं पत्तो। तं निग्गहं 
दोसं अपराधं सम्पटिच्छाहीति अत्थो। एवं निग्गहं आजानापेत्वा इदानि तं ठपनाय चेव अनुलोमपटिलोमतो पापनारोपनानञ्च वसेन पाकटं करोन्तो हञ्चि 
पुग्गलोतिआदिमाह। तत्थ हञ्चि पुग्गलो उपलब्भतीति यदि पुग्गलो उपलब्भति, सचे पुग्गलो उपलब्भति सच्चिकट्टपरमत्थेनाति अत्थो। अयं ताव परवादीपकखस्स ठपनतो 
निग्गहपापनारोपनानं लक्खणभूता अनुलोमठपना नाम | तेन वत रेतिआदि अनुलोमपक्खे निग्गहस्स पापितत्ता अनुलोमपापना नाम | तत्थ तेनाति कारणवचनं | वताति 
ओकणप्पनवचनं । रेति आमन्तनवचनं । इदं वुत्तं होति - तेन, रे वत्तब्बे वत, रे हम्भो, भद्रमुख, तेन कारणेन वत्तब्बोयेवाति। यं तत्थ बदेसीतिआदि अनुलोमपक्खे निग्गहस्स 
आरोपितत्ता अनुलोमरोपना नाम । यं तस्स परियोसाने मिच्छातिपदं तस्स पुरतो इदं तेति आहरितब्बं । इदं ते मिच्छाति अयञ्हेत्थ अत्थो। परतो च पाळियं एतं आगतमेव । 


नो चे पन वत्तब्बेतिआदि “न हेवं वत्तब्बे”ति पटिक्खित्तपक्खस्स ठपितत्ता पटिलोमतो निग्गहपापनारोपनानं लक्खणभूता पटिलोमठपना नाम। नो च वत रेतिआदि 
पटिलोमपकखे निग्गहस्स पापितत्ता पटिलोमपापना नाम | पुन यं तत्थ वदेसीतिआदि पटिलोमपक्खे निग्गहस्स आरोपितत्ता पटिलोमरोपना नाम। इधापि परियोसाने 
मिच्छातिपदस्स पुरतो इदं तेति आहरितब्बमेव | परतोपि एवरूपेसु ठानेसु एसेव नयो। 


तत्रायं आदितो पड़ाय सङ्केपत्थो - यदि पुग्गलो उपलब्भति सच्चिकड्टुपरमत्थेन, तेन वत भो सो उपलब्भतीति वत्तब्बो | यं पन तत्थ वदेसि “वत्तब्बो खो पुरिमपज्हे 
“सच्चिकट्टपरमत्थेन उपलब्भती'ति, नो च वत्तन्बो दुतियपज्हे “ततो सो पुग्गलो उपलब्भती'”ति, इदं ते मिच्छाति एबं ताव अनुलोमतो ठपनापापनारोपना होन्ति। अथ न वत्तब्बो 
दुतियपज्हे “ततो सो उपलब्भती 'ति, पुरिमपञ्हेपि न वत्तब्बोव । यं पनेत्थ वदेसि “वत्तब्बो खो पुरिमपज्हे 'सच्चिकट्ठपरमत्थेन उपलब्भती'ति, नो च वत्तब्बो दुतियपञ्हे ततो 
सो पुग्गलो उपलब्भती'”ति, इदं ते मिच्छाति एवं पटिलोमतो ठपनापापनारोपना होन्ति। एवमेतं निग्गहस्स च अनुलोमपटिलोमतो चतुन्नं पापनारोपनानञ्च वुत्तत्ता 
उपलब्भतीतिआदिकं अनुलोमपञ्चकं नाम। एत्थ च किञ्चापि अनुलोमतो पापनारोपनाहि एको, पटिलोमतो पापनारोपनाहि एकोति द्वे निग्गहा कता। “आजानाहि निग्गह'न्ति 
एतस्सेव पनेत्थ पुग्गलो उपलब्भतीति पठमं वादं निस्साय पठमस्स निग्गहस्स द्वीहाकारेहि आरोपितत्ता एकोवायं निग्गहोति पठमो निग्गहो। 


२. इदानि पच्चनीकनयो होति। तत्थ पुच्छा परवादिस्स। सो हि “अत्थि पुग्गलो अत्तहिताय पटिपन्नो"ति गहितत्ता “नुपलब्भती”ति असम्पटिच्छन्तो एवं पुच्छति। 
सकवादी यथा रूपादिधम्मा उपलब्मन्ति, एबं अनुपलब्भनीयतो आमन्ताति पटिजानाति। पुन इतरो अत्तना अधिप्पेतं सच्चिकट्टंयेव सन्धाय यो सच्चिकट्रोतिआदिमाह। 
सम्मुतिसच्चपरमत्थसच्चानि वा एकतो कत्वापि एवमाह । सकवादी 'पुग्गलो'ति उपादापञ्जत्तिसब्भावतोपि द्विन्नं सच्चानं एकतो कत्वा पुच्छितत्तापि न हेबन्ति पटिक्खिपति। 


इदानि किञ्चापि तेन पठमं परमत्थसच्चवसेन नुपलब्भनीयता सम्पटिच्छिता, पच्छा सम्मृतिसच्चवसेन वोमिस्सकवसेन वा पटिक्खित्ता। परवादी पन “नुपलब्भती'ति 
वचनसामञ्ञमत्तं छलवादं निस्साय यं तया पठमं पटिञ्जातं, तं पच्छा पटिक्खित्तन्ति भण्डनस्स पटिभण्डनं विय अत्तनो कतस्स निग्गहकम्मस्स पटिकम्मं करोन्तो आजानाहि 
पटिकम्मन्ति आह । इदानि यथास्स अनुलोमपञ्चके सकवादिना वादद्वपनं कत्वा अनुलोमपटिलोमतो पापनारोपनाहि निग्गहो पाकटो कतो, एवं पटिकम्मं पाकटं करोन्तो 
हञ्चि पुग्गलोतिआदिमाह। तं हेट्ठा वुत्तनयेनेव अत्थतो वेदितब्बं । यस्मा पनेत्थ ठपना नाम परवादीपक्खस्स ठपनतो “अयं तव दोसो ति दस्सेतुं ठपनमत्तमेव होति, न 
निग्गहस्स वा पटिकम्मस्स वा पाकटभावकरणं, पापनारोपनाहि पनस्स पाकटकरणं होति। तस्मा इदं अनुलोमपटिलोमतो पापनारोपनानं वसेन चतूहाकारेहि। पटिकम्मस्स 
कतत्ता पटिकम्मचतुक्कं नामाति एकं चतुक्कं वेदितब्बं । 


३. एवं पटिकम्मं कत्वा इदानि य्वास्स अनुलोमपञ्चके सकवादिना निग्गहो कतो, तस्स तमेव छलवाद॑ निस्साय दुक्कटभावं दस्सेन्तो त्वञ्चे पन मञ्ञसीतिआदिमाह। 
तत्थ त्वं चे पन मञ्ञसीति यदि त्वं मञ्जसि। वत्तब्बे खोति इदं पच्चनीके आमन्ताति पटिञ्जं सन्धाय वुत्तं । नो च वत्तब्ब्रेति इदं पन न हेवाति अवजाननं सन्धाय वुत्तं । तेन 
तव तत्थाति तेन कारणेन त्वयेव तस्मिं नुपलब्भतीति पक्खे -- “हेवं पटिजानन्तन्ति आमन्ता^ति एवं पटिजानन्तो। हेवं निग्गहेतब्बेति पुन न हेवाति अवजानन्तो एवं 
निग्गहेतब्बो। अथ तं निग्गण्हामाति अथेवं निग्गहारहं तं निग्गण्हाम। सुनिग्गहितो च होसीति सकेन मतेन निग्गहितत्ता सुनिग्गहितो च भवसि। 


एवमस्स निग्गहेतब्बभावं दस्सेत्वा इदानि तं निग्गण्हन्तो हञ्चीतिआदिमाह। तत्थ ठपनापापनारोपना हेट्ठा वुत्तनयेनेव वेदितब्बा। परियोसाने पन इदं ते मिच्छाति इदं तव 
वचनं मिच्छा होतीति अत्थो। इदं छलवादेन चतूहि आकारेहि निग्गहस्स कतत्ता निग्गहचतुक्कं नाम। 


४. एवं निग्गहं कत्वापि इदानि “यदि अयं मया तव मतेन कतो निग्गहो दुन्निग्गहो, यो मम तया हेट्ठा अनुलोमपञ्चके कतो निग्गहो, सोपि दुन्निग्गहो ति दस्सेन्तो एसे चे 

दुन्निग्गहितेतिआदिमाह | तत्थ एसे चे दुन्निग्गहितेति एसो चे तव वादो मया दुन्निग्गहितो। अथ वा एसो चे तव मया कतो निग्गहो दुन्निग्गहो । हेवमेवं तत्थ दक्खाति 
तत्थापि तया मम हेट्टा कते निग्गहे एवमेवं पस्स । इदानि य्वास्स हेडा सकवादिना निग्गहो कतो, तं “वत्तब्बे खोतिआदिवचनेन दस्सेत्वा पुन तं निग्गहं अनिग्गहभावं उपनेन्तो 
नो च मयं तयातिआदिमाह। तत्थ नो च मयं तया तत्थ हेताय पटिञ्ञायातिआदीसु अयमत्थो - यस्मा सो तया मम कतो निग्गहो दुन्निग्गहो, तस्मा मयं तया तत्थ 
अनुलोमपञ्चके आमन्ताति एताय पटिञ्ञाय एवं पटिजानन्ता पुन न हेवाति पटिकखेपे कतेपि “आजानाहि निग्गहन्ति एवं न निग्गहेतब्बोयेव | एवं अनिग्गहेतब्बम्पि मं 
निग्गण्हासि, ईदिसेन पन निग्गहेन दुन्निग्गहिता मयं होम। 


इदानि यं निग्गहं सन्धाय “दुन्निग्गहिता च होमा"ति अवोच, तं दस्सेतुं हञ्चि पुग्गलो...पे०... इदं ते मिच्छातिआह | एवमिदं अनुलोमपटिलोमतो चतूहि पापनारोपनाहि 
निग्गहस्स उपनीतत्ता उपनयनचतुक्कं नाम होति। 


५. इदानि “न हेवं निग्गहेतब्बेतिआदिकं निग्गमनचतुक्कं नाम होति। तत्थ न हेवं निग्गहेतब्बेति यथाहं तया निग्गहितो, न हि एवं निग्गहेतब्बो। एतस्स हि निग्गहस्स 
दुन्निग्गहभावो मया साधितो । तेन हीति तेन कारणेन, यस्मा एस निग्गहो दुन्निग्गहो, तस्मा यं मं निग्गण्हासि हञ्चि पुग्गलो...पे०... इदं ते मिच्छाति, इदं निग्गण्हनं तव मिच्छाति 
अत्थो। तेन हि ये कते निग्गहेति येन कारणेन इदं मिच्छा, तेन कारणेन यो तया निग्गहो कतो, सो दुक्कटो । यं मया पटिकम्मं कतं, तदेव सुकतं । यापि चेसा 
पटिकम्मचतुक्कादिवसेन कथामग्गसम्पटिपादना कता, सापि सुकता। एवमेतं पुग्गलो उपलब्भतीतिआदिकस्स अनुलोमपञ्चकस्स नुपलब्भतीतिआदिकानं 
पटिकम्मनिग्गहोपनयननिग्गमनचतुक्कानं वसेन अनुलोमपच्चनीकपञ्चकं नाम निद्दिन्ति वेदितब्बं । एत्तावता सकवादिनो पुब्बपक्खे सति परवादिनो वचनसामञ्ञमत्तेन 
छलवादेन जयो होति। 


२. पच्चनीकानुलोमवण्णना 


६. इदानि यथा परवादिनो पुब्बपक्खे सति सकवादिनो धम्मेनेव तथेन सुजयो होति, तथा वादुप्पत्ति दस्सेतुं पुग्गलो नुपलब्भतीति पच्चनीकानुलोमपञ्चकं आरद्धं । तत्थ 
पच्चनीके पुच्छा परबादिस्स, रूपादिभेदं सच्चिकट्टुपरमत्थं सन्धाय पटिञ्ञा सकवादिस्स। सुद्धसम्मृतिसच्चं वा परमत्थमिस्सकं वा सम्मुतिसच्चं सन्धाय यो सच्चिकट्टोति पुन 
अनुयोगो परवादिस्स, सम्मृतिवसेन नुपलब्भतीति नवत्तब्बत्ता मिस्सकवसेन वा अनुयोगस्स संकिण्णत्ता न हेवन्ति पटिकखेपो सकवादिस्स। पटिञ्जातं पटिक्खिपतीति 
वचनसामञ्ञमत्तेन आजानाहि निग्गहन्तिआदिवचनं परवादिस्स। एवमयं पुग्गलो नुपलब्भतीति दुतियवादं निस्साय दुतियो निग्गहो होतीति वेदितब्बो। एवं तेन छलेन निग्गहो 
आरोपितो। 


७-१०. इदानि धम्मेन समेन अत्तनो वादे जयं दस्सेतुं अनुलोमनये पुच्छा सकवादिस्स, अत्तनो लद्धि निस्साय पटिञ्ञा परवादिस्स। लद्धिया ओकासं अदत्वा 
परमत्थवसेन पुन अनुयोगो सकवादिस्स, परमत्थवसेन पुग्गलस्स अभावतो पटिक्खेपो परवादिस्स | ततो परं धम्मेन समेन अत्तनो जयदस्सनत्थं आजानाहि 
पटिकम्मन्तिआदि सब्बं सकवादीवचनमेव होति। तत्थ सब्बेसं पटिकम्मनिग्गहोपनयननिग्गमनचतुक्कानं हेट्ठा वुत्तनयेनेव अत्थो वेदितब्बो। एवमिदं पुग्गलो 
नुपलब्मतीतिआदिकस्स पच्चनीकपञ्चकस्स उपलब्मतीतिआदीनं पटिकम्मनिग्गहोपनयननिग्गमनचतुक्कानञ्च वसेन पच्चनीकानुलोमपञ्चकं नाम निद्दिटुँ होति। एवमेतानि 
पठमसच्चिकड्े द्वे पञ्चकानि निद्विद्ठानि। तत्थ पुरिमपञ्चके परवादिस्स सकवादिना कतो निग्गहो सुनिग्गहो। सकवादिस्स पन परवादिना छलवादं निस्साय पटिकम्मं कत्वा 
अत्तना साधितो जयो दुज्जयो। दुतियपञ्चके सकवादिस्स परवादिना कतो निगाहो दुन्निग्गहो। परवादिस्स पन सकवादिना धम्मवादं निस्साय पटिकम्मं कत्वा अत्तना साधितो 
जयो सुजयोति पठमसच्चिकट्टो। तत्थेतं बुच्चति - 


““निग्गहो परवादिस्स, सुद्धो पठमपञ्चके । 
असुद्धो पन तस्सेव, पटिकम्मजयो तहिं॥ 


“निग्गहो सकवादिस्स, असुद्धो दुतियपञ्चके । 
विसुद्धो पन तस्सेव, पटिकम्मजयो तहिं॥ 


“तस्मा द्वीसुपि ठानेसु, जयोब सकवादिनो। 
धम्मेन हि जयो नाम, अधम्मेन कुतो जयो॥ 


“सच्चिकट्ठे यथा चेत्थ, पञ्चकद्वयमण्डिते। 
धम्माधम्मवसेनेव, वुत्तो जयपराजयो॥ 


“इतो परेसु सब्बेसु, सच्चिकट्ठेसु पण्डितो। 
एवमेव विभावेय्य, उभो जयपराजये"ति॥ 


२. ओकाससच्चिकट्रो 
९. अनुलोमपच्चनीकवण्णना 


११. एवं सुद्धिकसच्चिकडुं वित्थारेत्वा इदानि तमेव अपरेहि ओकासादीहि नयेहि वित्थारेतुं पुन पुग्गलो उपलब्भतीतिआदि आर्धं । तत्थ पुच्छा सकवादिस्स, पटिञ्ञा 
परवादिस्स। पुन सब्बत्थाति सरीरं सन्धाय अनुयोगो सकवादिस्स, रूपस्मिं अत्तानं समनुपस्सनादोसञ्च “अज्जं जीवं अज्जं सरीर' न्ति आपज्जनदोसञ्च दिस्वा पटिकखेपो 
परवादिस्स। सेसमेत्थ अनुलोमपच्चनीकपञ्चके हेट्ठा वुत्तनयेनेव वेदितब्बं । पाठो पन सङ्कित्तो । तत्थ यस्मा सरीरं सन्धाय “सब्बत्थ न उपलब्भती" ति वुत्ते सरीरतो बहि 

उपलब्भतीति आपज्जति। तस्मा पच्चनीके पटिक्खेपो सकवादिस्स, पठमं अनुजानित्वा पच्छा अवजानातीति छलवादस्स वसेन पटिकम्मं परवादिस्स। सेसं पाकटमेव। 
३. कालसच्चिकट्रो 
९. अनुलोमपच्चनीकवण्णना 


१२. दुतियनये सब्बदाति पुरिमपच्छिमजातिकालञ्च धरमानपरिनिब्बुतकालञ्च सन्धाय अनुयोगो सकवादिस्स, स्वेव खत्तियो सो ब्राह्मणोतिआदीनं आपत्तिदोसञ्च 
धरमानपरिनिब्बुतानं विसेसाभावदोसञ्च दिस्वा पटिकखेपो परवादिस्स। सेसं पठमनये वुत्तसदिसमेव। 


४. अवयवसच्चिकट्रो 
९. अनुलोमपच्चनीकवण्णना 
१३. ततियनये सब्बेसूति खन्धायतनादीनि सन्धाय अनुयोगो सकवादिस्स, रूपस्मिं अत्ता, चक्खुस्मिं अत्तातिआदिदोसभयेन पटिक्खेपो परवादिस्स। सेसं तादिसमेवाति। 
ओकासदिसच्चिकट्रादि 
२. पच्चनीकानुलोमवण्णना 


१४. एवमेतानि तीणि अनुलोमपच्चनीकपञ्चके अनुलोममत्तवसेनेब ताव पटिपाटिया भाजेत्वा पुन पच्चनीकानुलोमपञ्चके पच्चनीकमत्तवसेनेव भाजेतुं पुग्गलो 
नुपलब्भतीतिआदि आरद्धं । तत्थ अनुलोमपञ्चकस्स पाळियं सङ्किपित्वा आगते पच्चनीके वुत्तनयेनेव पच्चनीकस्स च पाळियं सङ्किपित्वा आगते अनुलोमे वुत्तनयेनेव अत्थो 
वेदितब्बो । एत्तावता सुद्धिकस्स चेव इमेसञ्च तिण्णन्ति चतुन्नं सच्चिकट्टानं एकेकस्मिं सच्चिकट्ठे अनुलोमपच्चनीकस्स पच्चनीकानुलोमस्स चाति द्विन्नं द्विन्नं पच्चनीकानं 
बसेन अयं अट्ठमुखा नाम वादयृत्ति निददिट्ठा होतीति वेदितब्बा । या एकेकस्मिं मुखे एकेकस्स निग्गहस्स बसेन अट्टुकनिग्गहोति पाळियं लिखियति। तत्थेतं बुच्चति - 


“एवं चतुन्बिधे पञ्हे, पञ्चकद्वयभेदतो। 
एसा अट्ठमुखा नाम, वादयुत्ति पकासिता॥ 


““अद्देव निग्गहा तत्थ, चत्तारो तेसु धम्मिका। 
अधम्मिका च चत्तारो, सब्बत्थ सकवादिनो। 
जयो पराजयो चेव, सब्बत्थ परवादिनो"ति॥ 


सच्चिकट्टवण्णना निट्टिता। 
५. सुद्धिकसंसन्दनवण्णना 


१७-२७. इदानि रूपादीहि सद्धि सच्चिकट्टसंसन्दनं होति। तत्थ रूपञ्चाति यथा रूपं परमत्थतो उपलब्भति, किं ते पुग्गलोपि तथेव उपलब्भतीति सन्धाय पुच्छा 
सकवादिस्स, अत्थि पुग्गलोति वचनमत्तं गहेत्वा पटिञ्ञा परवादिस्स। यदि ते रूपं विय परमत्थतो पुग्गलो अत्थि, रूपतो वेदनादीनं विय पुग्गलस्सापि अञ्जत्तं आपज्जतीति 
अनुयोगो सकवादिस्स, समयसुत्तविरोधं दिस्वा पटिक्खेपो परवादिस्स। सेसं अत्थतो पाकटमेव । धम्मतो पनेत्थ सत्तपञ्जासभेदस्स सच्चिकट्टुपरमत्थस्स वसेन 
सकवादीपक्खमूलके अनुलोमपच्चनीके सत्तपञ्ञास अनुलोमपञ्चकानि दस्सितानि। पटिकम्मचतुक्कादीनि सङ्कित्तानि। परवादीपक्खमूलकेपि पच्चनीकानुलोमे सत्तपञ्जास 
पटिलोमपञ्चकानि दस्सितानि। पटिकम्मचतुक्कादीनि सङ्कित्तानि। तत्थ “वुत्तं भगवता*ति वचनमत्तेन पुग्गलस्स अत्थितं रूपस्स च सच्चिकट्टपरमत्थवसेन उपलब्भनीयतं 
दस्सेत्वा उभिन्नं अञ्त्तं पटिजानापनत्थं वुत्तं भगवताति अनुयोगो परवादिस्स, सम्मुतिपरमत्थानं एकत्तनानत्तपञ्हस्स ठपनीयत्ता पटिक्खेपो सकवादिस्स। सेसमिधापि 
अत्थतो पाकटमेवाति। 


सुद्धिकसंसन्दनवण्णना। 
६. ओपम्मसंसन्दनवण्णना 


२८-३६. इदानि रूपादीहेव सद्धिं ओपम्मवसेन सच्चिकट्टसंसन्दनं होति। तत्थ रूपवेदनानं उपलद्धिसामज्जेन अञ्जत्तपुच्छा च पुग्गलरूपानं उपलद्भिसामञ्जपुच्छा चाति 
पुच्छाद्वयम्पि सकवादिस्स, उभोपि पटिञ्ञा परवादिस्स । परवादिना अनुञ्ञातेन उपर्लद्धिसामञ्जेन रूपवेदनानं विय रूपपुग्गलानं अञ्जत्तानुयोगो सकवादिस्स, पटिक्खेपो 
इतरस्स। सेसमिधापि अत्थतो पाकटमेव । धम्मतो पनेत्थ रूपमूलकादीनं चक्कानञ्च वसेन सकवादीपक्खे वीसाधिकानि नव निग्गहपञ्चकसतानि दस्सितानि। कथं? खन्धेसु 
ताव रूपमूलके चक्के चत्तारि, तथा वेदनादिमूलकेसूति बीसति | आयतनेसु चक्खायतनमूलके चक्के एकादस, तथा सेसेसूति द्रत्तिससतं। धातूसु चक्खुधातुमूलके चक्के 
सत्तरस, तथा सेसेसूति छाधिकानि तीणि सतानि। इन्द्रियेसु चक्खुन्द्रियमूलके चक्के एकवीसति, तथा सेसेसूति द्वासड्ठाधिकानि चत्तारि सतानि। एवं सब्बानिपि बीसाधिकानि 
नव निग्गहपञ्चकसतानि होन्ति। 


३७-४५. परवादीपक्खेपि रूपं उपलब्भतीति अनुलोमवसेनेव रूपवेदनादीनं अञ्जत्तपटिञ्जं कारेत्वा पुन अत्थि पुग्गलोति सुत्तं निस्साय छलवसेन पुग्गलस्स रूपादीहि 
उपलद्भिसामञ्ञं आरोपेत्वा अञ्जत्तानुयोगो कतो। सेसमिधापि अत्थतो उत्तानमेव। धम्मतोपि सकवादीपकखे वुत्तनयेन वीसाधिकानि नव पटिकम्मपञ्चकसतानि दस्सितानि। 

रूपादीहि सद्भि ओपम्मवसेन सच्चिकद्टसंसन्दनं । 
७. चतुक्कनयसंसन्दनवण्णना 


४६-५२. इदानि यं सच्चिकट्ठपरमत्थेन उपलब्भति, तेन यस्मा रूपादीसु सत्तपञ्जासाय सच्चिकट्टपरमत्थेसु अञ्जतरेन भवितब्बं; रूपादिनिस्सितेन वा, अञ्जत्र वा 
रूपादीहि, रूपादीनं वा निस्सयेन, तस्मा इमिना चतुक्कनयेन सच्चिकट्टसंसन्दनं आरद्धं | तत्थ रूपं पुग्गलोति अनुयोगो सकवादिस्स, उच्छेददिट्टिभयेन न हेवाति पटिक्खेपो 
परवादिस्स, निग्गहारोपनं सकवादिस्स। किं पनेतं युत्तं, ननु रूपं बेदनाति वुत्तम्पि पटिक्खिपितब्बमेवाति? आम पटिक्खिपितब्बं । तं पन रूपतो वेदनाय अञ्जसभावसब्भावतो, 
न अञ्जत्ताभावतो। अयञ्च रूपादीसु एकधम्मतोपि पुग्गलस्स अञ्ञत्तै न इच्छति, तस्मा युत्तं। अयञ्च अनुयोगो रूपं पुग्गलो...पे०... अञ्जाताविन्दरियं पुग्गलोति सकलं 
परमत्थसच्चं सन्धाय आरद्धो। सकलं पन पच्चत्तलक्खणवसेन एकतो वत्तु न सक्काति तन्तिवसेन अनुयोगलक्खणमत्तमेतं ठपितं। तेन विञ्ञू अत्थं विभावेन्ति। वादकामेन 
पन इमं लक्खणं गहेत्वा यथा यथा परवादिस्स ओकासो न होति, तथा तथा वत्तब्बं। इति तन्तिवसेन अनुयोगलक्खणस्स ठपितत्तापि युत्तमेव । इमिना नयेन सब्बानुयोगेसु अत्थो 
वेदितब्बो। 


अयं पन विसेसो - रूपस्मिं पुग्गलोतिआदीसु यथा एकं महाभूतं निस्साय तयो महाभूता, वत्थुरूपं निस्साय विज्ञाणं रूपस्मिन्ति वत्तुं वट्टति, कि ते एवं रूपस्मिं 
पुग्गलो? यथा च सभागविनिब्भोगतो वेदनादयो सब्बधम्मा, अरूपा वा पन चत्तारो खन्धा, निब्बानमेव वा “अञ्जत्र रूपा“ ति वत्तुं वट्टति, कि ते एवं पुग्गलो? यथा च 
चित्तसमुट्ठानानं रूपानं निस्सयवसेन “वेदनाय रूपं...पे०... विज्ञाणस्मिं रूप“ न्ति वत्तुं वट्टति, कि ते एवं पुग्गलोति? सब्बानुयोगेसु पन उच्छेददिद्ठिभयेन चेव समयविरोधेन च 
पटिक्खेपो परवादिस्स । सेसमेत्थ अत्थतो पाकटमेव । धम्मतो पनेत्थ सत्तपञ्ञासाय सच्चिकड्टेसु एकेकस्मिं चत्तारि चत्तारि कत्वा निग्गहवसेन अट्टुवीसाधिकानि द्वे 
पञ्चकसतानि दस्सितानि। परवादीपक्खेपि पटिकम्मवसेन तत्तकानेव । या पनेत्थ अत्थि पुग्गलोति वुत्ते सकवादिस्स पटिञ्जा, सा सुत्ते आगतेन सम्मुतिवसेन । यो रूपं 
पुग्गलोतिआदीसु पटिक्खेपो, सो सक्कायदिट्टिपञ्हस्स ठपनीयत्ता। परवादिस्स पटिकम्मं छलवसेनेवाति । 


चतुक्कनयसंसन्दनं । 
निट्टिता च संसन्दनकथा। 
८. लक्खणयुत्तिवण्णना 


५३. इदानि लक्खणयुत्ति नाम होति। तत्थ यस्मा ठपेत्वा निब्बानं सेसो सच्चिकट्टुपरमत्थो पच्चयपटिबद्धताय सप्पच्चयो, पच्चयेहि समागम्म कतत्ता सङ्घतो, उप्पज्जित्वा 
निरुज्झनतो सदा अभावतो असस्सतो, उप्पत्तिकारणसङ्घातस्स निमित्तस्स अत्थिताय सनिमित्तो, निन्बानं वुत्तप्पकाराभावतो अप्पच्चयं असङ्कतं सस्सतं अनिमित्तन्ति इदं 
सच्चिकट्टस्स लक्खणं । तस्मा यदि पुग्गलोपि सच्चिकट्टुपरमत्थोव तस्सापि इमिना लक्खणेन भवितब्बन्ति सन्धाय पुग्गलो सप्पच्चयोतिआदयो अट्डपि अनुयोगा 
सकवादिस्स, पटिक्खेपो परवादिस्स। आजानाहि निग्गहन्तिआदि पनेत्थ सङ्कित्तं। एवमेतानि सकवादीपक्खे अनुलोमपच्चनीके अनुलोममत्तवसेन अट्ट पञ्चकानि 
वेदितब्बानि। 


५४. परवादीपक्खेपि पच्चनीकानुलोमे पच्चनीकमत्तवसेन अट्डेव | तत्थ यस्मा परवादिना सुत्तवसेन सम्मुतिसच्चं साधितं, सम्मुतिया च सप्पच्चयादिभावो नत्थि, तस्मा 
याथाबतो च पटिक्खेपो सकवादिस्स। छलवसेन पन वत्तब्बं “आजानाहि पटिकम्म"न्तिआदि सब्बं इधापि सङ्कित्तमेव। 


लक्खणयुत्तिकथावण्णना निट्टिता। 
९. वचनसोधनवण्णना 


५५-५९. इदानि वचनसोधनं होति। तत्थ यदेतं पुग्गलो उपलब्भतीति वचनं, तं सोधेतुं पुग्गलो उपलब्भति, उपलब्भति पुग्गलोति। पुच्छा सकवादिस्स। तस्सत्थो - 
यदेतं पुग्गलो उपलब्भतीति पदद्वयं, तं एकत्थं वा भवेय्य नानत्थं वा। यदि ताव नानत्थं, यथा अञ्जं रूपं, अञ्ञा वेदना, एवं अञ्जो पुग्गलो, अञ्जो उपलब्भतीति आपज्जति। 
अथेकत्थं, यथा यं चित्तं तं मनो, एवं स्वेव पुग्गलो, सो उपलब्भतीति आपज्जति। तेन तं वदामि “यदि ते यो पुग्गलो, सो उपलब्भति, एवं सन्ते यो यो उपलब्भति, सो सो 
पुग्गलोति आपज्जति, कि सम्पटिच्छसि एत" न्ति? ततो पुग्गलवादी यस्मा पुग्गलस्स उपलब्भतं इच्छति, न उपलब्भमानानम्पि रूपादीनं पुग्गलभावं, तस्मा पुग्गलो 
उपलब्भति, उपलब्भति के हि चि पुग्गलो के हि चि न पुग्गलोतिआदिमाह । तस्सत्थो -- मम पुगालो अत्थि पुग्गलोति सत्थु वचनतो उपलब्भति। यो पन उपलब्भति, न 
सो सब्बो पुग्गलो, अथ खो के हि चि पुग्गलो के हि चि न पुग्गलोति। तत्थ को-कारत्थे के-कारो, हि-कारो च निपातमत्तो। कोचि पुग्गलो, कोचि न पुग्गलोति अयं पनेत्थ 
अत्थो। इदं वुत्तं होति - पुग्गलोपि हि रूपादीसुपि यो कोचि धम्मो उपलब्भतियेव, तत्थ पुग्गलोव पुग्गलो । रूपादीसु पन कोचिपि न पुग्गलोति। ततो तं सकवादी आह -- 
पुग्गलो के हि चि उपलब्भति के हि चि न उपलब्भतीति। तस्सत्थो - पुग्गलो उपलब्भतीति पदद्वयस्स अत्थतो एकत्ते यदि उपलब्भतीति अनुञ्ञातो धम्मो पुग्गलतो 
अनञ्जोपि कोचि पुग्गलो कोचि न पुग्गलो, पुग्गलोपि ते कोचि उपलब्भति, कोचि न उपलब्भतीति आपज्जति, कि सम्पटिच्छसि एतन्ति? सो पुग्गलस्स अनुपलद्धि 
अनिच्छन्तो न हेवन्ति पटिक्खिपति। इतो परं “आजानाहि निग्गह `न्तिआदि सब्बं सङ्कित्तं। वित्थारतो पन वेदितब्बं। पुग्गलो सच्चिकट्टोतिआदीसुपि एसेव नयो। सब्बानि 
हेतानि उपलब्मतिवेबचनानेव, अपिच यस्मा “पुग्गलो उपलब्भतिसच्चिकट्टपरमत्थेना”ति अयं पुग्गलवादिनो पटिञ्ञा, तस्मास्स यथेव पुग्गलो उपलब्भतीति लद्धि, एवमेवं 
पुग्गलो सच्चिकट्टोतिपि आपज्जति। या पनस्स पुग्गलो अत्थीति लद्धि, तस्सा विज्जमानोतिवेवचनमेव, तस्मा सब्बानिपेतानि वचनानि सोधितानि। 


६०. तत्थ यं अवसाने “पुग्गलो अत्थि, अत्थि न सब्बो पुग्गलो”तिआदि वुत्तं, तत्रायमधिप्पायो - यज्हेतं परवादिना “पुग्गलो अत्थि, अत्थि केहिचि पुग्गलो, केहिचि 
न पुग्गलोति वुत्तं, तं यस्मा अत्थतो पुग्गलो अत्थि, अत्थि न सब्बो पुग्गलोति एत्तकं होति, तस्मा नं सकवादी सम्पटिच्छापेत्वा इदानि नं एवं अनुयुञ्जति। तया हि “अत्थि 
पुग्गलो अत्तहिताय पटिपन्नो ति वचनमत्तं निस्साय “पुग्गलो अत्थी"ति लद्धि गहिता, यथा च भगवता एतं वुत्तं, तथा “सुञ्ञतो लोकं अवेक्खस्सु, मोघराजा, सदा 

सतो”तिआदिना (सु० नि० ११२५) नयेन “नत्थी”तिपि वुत्तं, तस्मा यथेव ते “पुग्गलो अत्थि, अत्थि न सब्बो पुग्गलो”ति लद्धि, तथा पुग्गलो नत्थि, नत्थि न सब्बो 
पुग्गालोतिपि आपज्जति, किं एतं सम्पटिच्छसीति? अथ नं असम्पटिच्छन्तो न हेवाति पटिक्खिपति। सेसमेत्थ निग्गहादिविधानं वुत्तनयेनेव वेदितब्बन्ति। 


वचनसोधनवण्णना निट्टिता। 
१०. पञ्जत्तानुयोगवण्णना 


६१-६६. इदानि पञ्जत्तानुयोगो नाम होति। रूपधातुया हि पुग्गलवादी रूपिं पुग्गलं पञ्जपेति, तथा अरूपधातुया अरूपिं। तस्स तं लद्धि भिन्दितुं सब्बापि पुच्छा 
सकवादिस्स, पटिञ्ञा च पटिकखेपो च इतरस्स। सो हि रूपीति वृत्ते रूपकायसब्मावतो चेव तथारूपाय च पञ्जत्तिया अत्थिताय पटिजानाति | कामीति वुत्ते वीतरागसब्भावतो 
चेव तथारूपाय च पञ्जत्तिया नत्थिताय पटिक्खिपति। अरूपीति वुत्तेपि अरूपक्खन्धसब्भावतो चेव तथारूपाय च पञ्जत्तिया अत्थिताय पटिजानाति । द्वीसुपि नयेसु सत्तोति 
पुग्गलस्स वेवचनवसेन वुत्तं । 


६७. इदानि यस्मा सो “काये कायानुपस्सी”ति आगतड्टाने अञ्जो कायो अज्जो पुग्गलोति इच्छति, तस्मा तं लद्धि भिन्दितुं कायोति वा सरीरन्ति वातिआदि 
सकवादीपुच्छा होति। तत्थ कायं अप्पियं करित्वाति कायं अप्पेतब्बं अल्लीयापेतब्बं एकीभावं उपनेतब्बं अविभजितब्बं कत्वा पुच्छामीति अत्थो। एसेसेति एसो सोयेव। एसे 
एसेतिपि पाठो । एसो एसोयेवाति अत्थो। एकड्रेति एकट्टो। समे समभागे तज्जातेति समो समभागो तज्जातिको। वचनमत्तेयेवेत्थ भेदो। अत्थतो पन कायोव एसोति पुच्छति। 
परवादी नानत्तं अपस्सन्तो आमन्ताति पटिजानाति। पुग्गलोति वा जीवोति वाति पुच्छायपि एसेव नयो। अञ्जो कायोति पुट्ठो पन कायानुपस्सनाय एवंलद्धिकत्ता 
पटिजानाति। अञ्ञं जीवन्ति पुड्ठो पन आहच्च भासितं सुत्तं पटिक्खिपितुँ असक्कोन्तो अवजानाति। ततो परं “आजानाहि निग्गहःन्तिआदि उत्तानत्थमेव। 


६८. परवादीपक्खे पन अञ्ञजो कायो अज्जो पुग्गलोति पुट्ठो सकवादी ठपनीयपञ्हत्ता पटिक्खिपति, परवादी छलवसेन पटिकम्मं करोति। तम्पि उत्तानत्थमेवाति। 
पञ्जत्तानुयोगवण्णना निट्टिता । 
११. गतिअनुयोगवण्णना 


६९-७२. इदानि गतिपरिवत्तनमुखेन चुतिपटिसन्धिअनुयोगो होति । तत्थ यस्मा पुग्गलवादी “स सत्तक्खत्तुपरमं सन्धावित्वान पुग्गलो*तिआदीनि (सं० नि० २.१३३; 
इतिवु० २४) सुत्तानि निस्साय पुग्गलो सन्धावतीति लद्धि गहेत्वा वोहरति, तस्मास्स तं लद्धि भिन्दितुँ सन्धावतीति पुच्छा सकवादिस्स । तत्थ सन्धावतीति संसरति गमनागमनं 
करोति। अत्तनो लद्धिवसेन पटिञ्ञा परवादिस्स | सो पुग्गलोतिआदयो अनुयोगोपि सकवादिस्स, पटिक्खेपो इतरस्स। तत्थ सोति सोयेवाति अत्थो। एवं पन अनुयुत्तो 
सस्सतदिद्विभयेन पटिक्खिपति। अञ्ञोति पुट्टो उच्छेददिद्ठिभयेन । सो च अञ्ञो चाति पुट्टो एकच्चसस्सतदिद्विभयेन। नेव सो न अञ्जोति पुट्ठो अमराविक्खेपदिद्विभयेन। 
पुन चत्तारोपि पञ्हे एकतो पुट्ठो चतुन्नम्पि दिट्ठीनं भयेन पटिक्खिपित्वा पुन यानिस्स सुत्तानि निस्साय लद्धि उप्पन्ना तानि दस्सेन्तो तेन हि पुग्गलो सन्धावतीतिआदिमाह । 


७६. पुन सकवादिना “य्वायं तव लद्धिया सन्धावति, कि सो अस्मिञ्च परस्मिञ्च लोके एकोयेवा”ति अधिप्पायेन स्वेवाति नियमेत्वा पुट्ठदी सस्सतभया पटिक्खिपित्वा 
पुन दळ्हं कत्वा तथेव पुट्टो यस्मा सो पुग्गलोब न अज्जो भावो, “सो ततो चुतो इधूपपन्नो*तिआदिसुत्तम्पि (पारा० १२; दी० नि० १.२४५) अत्थि, तस्मा पटिजानाति । स्वेव 
मनुस्सोति पुट्टो मनुस्सस्सेव देवत्ताभावतो पटिक्खिपति। 


७७. पुन पुट्टो “अहं तेन समयेन सुनेत्तो नाम सत्था अहोसि”न्तिआदिसुत्तवसेन (३० नि० ७.६६ अत्थतो समानं) पटिजानाति। अथस्स सकवादी देवमनुस्सुपपत्तीनं 
नानत्ततो वचनं मिच्छाति पकासेन्तो मनुस्सो हुत्वातिआदिमाह | 


७८. तत्थ हेवं मरणं न हेहितीति एवं सन्ते मरणं न भविस्सतीति अत्थो। इतो परं यक्खो पेतोति अत्तभावनानत्तवसेन अनुयोगनानत्तं वेदितब्बं। 
८२. खत्तियोतिआदीनि जातिवसेन चेव अङ्गवेकल्लादिवसेन च वुत्तानि। 


८७. पुन न वत्तब्बन्ति परवादिना पुड़ो इधटुकस्स उपपत्तिवसेन परलोकस्स गमनाभावतो पटिञ्ञा सकवादिस्स पुन सोतापन्नस्स भवन्तरेपि सोतापन्नभावाविजहनतो 
दुतियपटिञ्ञापि तस्सेव | हञ्चीतिआदिवचनं परवादिस्स। 


८८. पुन देवलोके उपपन्नस्स मनुस्सत्ताभावदस्सनेन अनुयोगो सकवादिस्स। 


८९. ततो परं अनञ्जो अविगतोति एत्थ अनज्ञोति सब्बाकारेन एकसदिसो। अविगतोति एकेनापि आकारेन अविगतोति अत्थो। न हेवन्ति देवलोके उपपन्नस्स 
मनुस्सभावाभावतो एवमाह। 


९०. पुन दळहं कत्वा अनुयुत्तो “स्वेव पुग्गलो सन्धावती"ति लद्भिया अनुजानाति । हत्थच्छिन्नोतिआदि आकारविगमनदस्सनेन अविगतो सन्धावतीति लद्धिभिन्दनत्थं 
वृत्तं। तत्थ अळच्छिन्नोति यस्स अङ्गुट्का छिन्ना । कण्डरच्छिन्नोति यस्स महान्हारू छिन्ना। 


९१. सरूपोतिआदीसु पठमे पञ्हे इमिना रूपकायेन सद्धि अगमनं सन्धाय पटिक्खिपति। दुतिये अन्तराभवपुग्गलं सन्धाय पटिजानाति। सो हि तस्स लद्भिया सरूपोव 
गन्त्वा मातुकुच्छि पविसति। अथस्स तं रूपं भिज्जति। तं जीवन्ति येन रूपसङ्कातेन सरीरेन सद्धि गच्छति, किमस्स तदेव जीवं तं सरीरन्ति पुच्छति। परवादी इध 
सरीरनिकखेपा सुत्तविरोधा च पटिक्खिपति। 

सवेदनोतिआदीसु असञ्जूपपत्ति सन्धाय पटिक्खिपति, तदञ्ञं उपपत्ति सन्धाय पटिजानाति। तं जीवन्ति येन वेदनादिसङ्घातेन सरीरेन सद्धि गच्छति | किमस्स तदेव 
जीवं तं सरीरन्ति पुच्छति। तं जीवं तं सरीरं, अज्जं जीवं अज्जं सरीरन्ति एतिस्सा हि लद्धिया पञ्चपि खन्धा सरीरन्ति अधिप्पेता । परवादी सुत्तविरोधा पटिक्खिपति । 


९२. अरूपोतिआदीसु पठमे पञ्हे अन्तराभवं सन्धाय पटिक्खिपति । दुतिये अरूपा रूपं उपपज्जमानं सन्धाय पटिजानाति। अञ्ञं, जीवन्ति यं रूपसङ्घातं सरीरं पहाय 
अरूपो सन्धावति, कि ते तं सरीरं अज्जं, अज्जं जीवन्ति पुच्छति। इतरो सुत्तविरोधा पटिक्खिपति। 


अवेदनोतिआदीसु सञ्जीभवं सन्धाय पटिक्खिपति, तदज्जं उपपत्ति सन्धाय पटिजानाति। अञ्ञं जीवन्ति यं वेदनादिसङ्घातं सरीरं पहाय अवेदनो अविज्ञाणो सन्धावति, 
कि ते तं अज्ञं सरीरं, अज्जं जीवन्ति पुच्छति। इतरो सुत्तविरोधा पटिक्खिपति। 


९३. रूपं सन्धावतीतिआदीसु ये रूपादयो खन्धे उपादाय पुग्गलं पञ्जपेति, कि ते तस्मिं पुग्गले सन्धावन्ते तम्पि रूपं सन्धावतीति पुच्छति। परवादी “अविज्जानीवरणानं 
सत्तानं तण्हासंयोजनानं सन्धावतं संसरत'न्ति सत्तस्सेव सन्धावनवचनतो पटिक्खिपति । पुन पुडो यस्मा रूपादिधम्मे विना पुग्गलो नत्थि, तस्मा तस्मिं सन्धावन्ते तेनपि रूपेन 
सन्धावितब्बन्ति सञ्जाय पटिजानाति। वेदनादीसुपि एसेव नयो। 


९४. रूपं न सन्धावतीतिआदीसु यस्मा ते रूपं पुग्गलो न होति, स्वेव च सन्धाबतीति वदेसि, तस्मा तं पुच्छामि, कि ते रूपं न सन्धावतीति अत्थो। इतरो पुग्गले 
सन्धावन्ते न सक्का तस्स उपादानभूतेन रूपेन सन्धावितुन्ति सञ्जाय पटिक्खिपति। पुन पुट्ठो सत्तानञ्जेव सन्धावनवचनतो पटिजानाति। सेसमेत्थ उत्तानमेव। 


गाथानं पन अयमत्थो - आयस्मतो मतेन रुक्खं उपादाय छाया विय, इन्धनं उपादाय अग्गि विय च, खन्धे उपादाय पुग्गलो; रूपादीनं सन्धावने असति तेसु खन्धेसु 
भिज्जमानेसु सो तव पुग्गलो भिज्जति चे, एवं सन्ते उच्छेदा भवति दिट्टि, उच्छेददिड्टि ते आपज्जति। कतरा या बुद्धेन विबज्जिता अकुसलदिट्टि। या पन “उच्छेदवादी समणो 
गोतमो”ति परियायभासिता, न तं बदामाति दस्सेति। अथापि तेसु खन्धेसु भिज्जमानेसु सो पुग्गलो न भिज्जति, एवं सन्ते सस्सतो पुग्गलो होति। ततो सो निन्बानेन समसमो 
आपज्जति। समसमोति अतिविय समो, समेन वा समो, समभावेनेव समो। यथेव निब्बानं नुप्पज्जति न भिज्जति, एवं ते पुग्गलोपि तेन समसमोति। 


गतिपरिवत्तनमुखेन चुतिपटिसन्धानुयोगो निद्धितो। 
अनुयोगवण्णना। 
१२. उपादापञ्ञत्तानुयोगवण्णना 


९५. इदानि उपादापञ्जत्तानुयोगो होति। तत्थ पुच्छा सकवादिस्स, पटिञ्जापटिक्खेपो परवादिस्स। सो हि रुक्खं उपादाय छायाय विय, इन्धनं उपादाय अग्गिस्स विय च, 
रूपादीनि उपादाय पुग्गलस्स पञ्ञत्ति पञ्जापनं अवबोधनं इच्छति, तस्मा “रूपं उपादाया^ति पुट्ठो पटिजानाति। पुन यथा रुक्खुपादाना छाया रुक्खो विय, इन्धनुपादानो च 
अग्गि इन्धनं विय अनिच्चादिधम्मो, एवं ते रूपादिउपादानो पुग्गलो रूपादयो विय अनिच्चोति इममत्थं पुट्टो अत्तनो लद्धियं ठत्वा पटिक्खिपति। 


९७. नीलं रूपं उपादाय नीलोतिआदीसु नीलरूपेन सद्धिं पुग्गलस्स एकत्तं, एकसरीरे नीलादीनं बहूनं वसेन बहुभावञ्च अनिच्छन्तो पटिक्खिपति। 


९८. कुसलं वेदनन्ति एत्थापि वेदनाय सद्धि एकत्तं एकसन्ताने बहूनं कुसलवेदनानं वसेन बहुभावञ्च अनिच्छन्तो पटिक्खिपति। दुतियनये 
मग्गकुसलोतिआदिवचनसब्भावतो छेकड़ं सन्धाय पटिजानाति। सफलोतिआदीनि पुट्ठो तथारूपस्स वोहारस्स अभावतो पटिक्खिपति। 


९९. अकुसलपकखे अछेकड्ं सन्धाय पटिजानाति। 
१००. अब्याकतपक्खे सस्सतादिवसेन अब्याकतभावं सन्धाय पटिजानाति। सेसमेत्थ हेट्टा वुत्तनयेनेव वेदितब्बं । 


१०४. चक्खुं उपादायातिआदीसु “चक्खुमा विसमानीव...पे०... पापानि परिबज्जये"ति(उदा० ४३) आदिवोहारसब्भावतो पटिजानाति। चक्खुमत्तादिनिरोधेन 
पुग्गलनिरोधं अनिच्छन्तो पटिक्खिपति। 


१०७. रूपं उपादाय वेदनं उपादायाति एत्थ अञ्ञेपि रूपमूलका दुकतिकचतुक्का वेदितब्बा। यस्मा पन खन्धे उपादाय पुग्गलस्स पञ्जत्ति, तस्मा द्वेपि तयोपि चत्तारोपि 
पञ्चपि उपादाय पञ्ञत्ति पटिजानाति। एकसन्ताने पन द्विन्नं पञ्चन्नं वा अभावा पटिक्खिपति। आयतनादीसुपि एसेव नयो। 


११२. इदानि यं उपादाय यस्स पञ्ञत्ति, यथा तस्स अनिच्चताय तस्सापि अनिच्चता, ततो च अञ्ञत्त सिद्धं, एवं तस्स पुग्गलस्सापि आपज्जतीति दस्सेतुं यथा 
रुक्खन्तिआदिमाह । तत्थ उपादायाति पटिच्च आगम्म, न विना तन्ति अत्थो। परवादी पन तथा अनिच्छन्तो लद्भियं ठत्वा पटिक्खिपति। 


११५. निगळोति सङ्कलिकबन्धनं | नेगळिकोति तेन बन्धको यस्स रूपं सो रूपवाति यस्मा यस्स रूपं सो रूपवा होति, तस्मा यथा न निगळो ...पे०... अञ्जो रूपवाति 
अत्थो। 


११६. चित्ते चित्तेतिआदीसु सरागादिचित्तवसेन सरागादितं सन्धाय चित्तानुपस्सनावसेन पटिजानाति। जायतीतिआदिना नयेन पुठ्ठो पुग्गलस्स खणिकभावं अनिच्छन्तो 
पटिक्खिपति। “सोति वा “अञ्ञो”ति वा पुट्ठो सस्सतुच्छेदभयेन पटिक्खिपति। पुन न वत्तब्बं “कुमारको"ति वा “कुमारिका' ति वा पुठ्ठे लोकवोहारसमुच्छेदभयेन 
वत्तब्बन्ति पटिजानाति। सेसमेत्थ पाकटमेव । 

११८. इदानि परवादी अज्जेनाकारेन लद्धि पतिट्ठापेतुकामो न वत्तब्बं पुग्गलो उपलब्भतीतिआदिमाह। तत्थ न वत्तब्बन्ति कि ते इमिना एवं बहुना 
उपादापञ्जत्तानुयोगेन, इदं ताव वदेहि, कि न वत्तब्बं “पुग्गलो उपलब्भति सच्चिकट्टपरमत्थेना”ति। ततो सकवादिना आमन्ताति वृत्ते ननु यो पस्सतीतिआदिमाह। तत्थ 
योति पुग्गलो । यन्ति रूपं । येनाति चक्खुना । सोति पुग्गलो | तन्ति रूपं । तेनाति चक्खुना । इदं वुत्तं होति - ननु यो यं रूपं येन चक्खुना पस्सति, सो तं रूपं तेन चक्खुना 
पस्सन्तो पुग्गलोति। सकवादी किञ्चापि चक्खुविञ्ञाणस्स निस्सयभावं गच्छन्तं चक्खुमेव रूपं पस्सति, तथा सोतमेव सद्द सुणाति...पे०... विञ्ञाणमेव धम्मं विजानाति, 
“अत्थि अरहतो चक्खु, पस्सति अरहा चकखुना रूप" न्तिआदिसम्मुतिवसेन पन आमन्ताति पटिजानाति। 


१२०. ततो छलवादं निस्साय परवादिना पुग्गलस्स वत्तब्बताय साधिताय तमेव वादं परिवत्तेत्वा पुग्गलो उपलब्भतीतिआदिमाह। तत्थ यो न पस्सतीति अन्धो 
असञ्जसत्तो अरूपं उपपन्नो निरोधं समापन्नो, अनन्धोपि च अञ्ञत्र दस्सनसमया न पस्सति नाम | सेसवारेसुपि एसेव नयो। सेसं पाळिवसेनेव अत्थतो वेदितब्बं। 


१२२. सुत्तसंसन्दनायं दिब्बस्स चक्खुनो रूपगोचरत्ता रूपं पस्सतीति आह। दुतियवारे “सत्ते पस्सामी"तिवचनतो पुग्गलं पस्सतीति आह। ततियवारे “रूपं दिस्वा 
पुग्गलं विभावेती "ति लद्भितो उभो पस्सतीति आह । यस्मा पन पस्सितब्बं नाम दिट्ठु सुतं मुतं विञ्ञातन्ति चतुब्बिधे रूपसङ्गहे रूपायतनमेव सङ्गहितं, तस्मा सकवादी “रूपं 
पुग्गलो, पुग्गलो रूपं, उभो रूप" न्ति अनुयोगं करोति। तस्सत्थो पाकटोयेवाति। 


उपादापञ्ञत्तानुयोगबण्णना। 
९३. पुरिसकारानुयोगवण्णना 


१२३. इदानि पुरिसकारानुयोगो होति | तत्थ कम्मे सति नियमतो तस्स कारकेनपि भवितनब्बन्ति लाद्भिया पुच्छा परवादिस्स, तथारूपानं कम्मानं अत्थिताय पटिज्ञा 
सकवादिस्स। पुन कत्ता कारेताति पुच्छा परवादिस्स। तत्थ कत्ताति तेसं कम्मानं कारको । कारेताति आणत्तिदेसनादीहि उपायेहि कारापको । इदानि यस्मा परवादी पुग्गलं 
सन्धाय कत्ताति पुच्छति, न करणमत्तं, तस्मा पटिक्खेपो सकवादिस्स। 


१२४. तस्स कत्ता कारेताति एत्थ यदि यं यं उपलब्भति, तस्स तस्स कत्ता पुग्गलो ते उपलब्भति, कि तस्सापि कारको च कारापको च अज्जो पुग्गलो उपलब्भतीति 
अत्थो। परवादी तथा अनिच्छन्तो इस्सरनिम्मानवादभयेन पटिक्खिपति। पुन पुड़ो यस्मा पुग्गलं मातापितरो जनेन्ति नामं करोन्ति पोसेन्ति, तस्मास्स ते कारका। ये च पन तं 
कल्याणमित्ता वा आचरिया वा तानि तानि बिज्जाड्ठानसिप्पायतनानि सिक्खापेन्ति, ते कारापका नामाति इममत्थं सन्धाय पटिजानाति। पुरिमकम्ममेव तस्स कत्ता चेव कारापेता 
चाति अधिप्पेतं। 


१२५. तस्स तस्सेवाति इमिना इदं पुच्छति -- यदि कम्मानं कारकस्स कत्ता तस्सापि कत्ता तस्सापि कत्ता अत्थेव, एवं सन्ते पुरिमेन पुरिमेन अवस्सं पच्छा पच्छा पुग्गलो 
कातब्बोति इमिनापि ते कम्मानं कारकेन पुग्गलेन आयतिं अञ्जो पुग्गलो कातन्बो, तेनापि अञ्ञोति नत्थि दुक्खस्स अन्तकिरिया, नत्थि वट्टस्स उपच्छेदो, नत्थि 
अप्पच्चयपरिनिब्बानं | पच्चयाभावेन पच्चयपटिबद्धस्स दुक्खस्स अभावा यं निब्बानं वुत्तं, नत्थि ते तन्ति। अथ वा तस्स तस्सेवाति यदि कम्मं कम्ममत्तं न होति, तस्स पन 
कारको पुग्गलो, तस्सापि कारको, तस्सापि कारकोति एवं पुग्गलपरम्परा अत्थि। एवं सन्ते या एसा कम्मबट्टस्स अप्पवत्तिकरणेन दुक्खस्स अन्तकिरिया वुत्ता, सा नत्थीति 
अत्थो। परवादी तं अनिच्छन्तो पटिक्खिपति। इतो अपरासुपि उपलब्भति सामञ्ञेन कारकपुच्छासु पुग्गलंयेव सन्धाय “कत्ता कारेता ति वुत्तं, न पच्चये। न हि 
महापथवीआदीनं पच्चया नत्थि। 


१३५. अञ्जो कल्याणपापकानं कम्मानं कत्ताति पञ्हो “सङ्वारवन्त वा अत्तान”न्तिआदिदिद्विभया पटिक्खित्तो। 


१३६. विपाको उपलब्भतीतिआदि विपाकपटिसंवेदीवसेन पुग्गलं दस्सेन्तस्स लद्धिभिन्दनत्थं वुत्तं । तत्थ बिपाकपटिसंवेदीति अनुयोगो परवादिस्स, विपाकपवत्तितो 
अञ्जस्स वेदकस्स अभावा पटिक्खेपो सकवादिस्स । पुन पुच्छा सकवादिस्स, पटिञ्जा इतरस्स। 


१३८. तस्स पटिसंवेदीति तस्स विपाकपटिसंवेदकस्स पटिसंवेदी यस्मा पन पटिसंवेदितब्बो नाम विपाको, न च पुग्गलो विपाको, तस्मा पटिक्खेपो परवादिस्स । पुन पुट्ठो 
यस्मा पुञ्जविपाके ठितत्ता विपाकपटिसंवेदी पुत्तं वा पतिं वा माता वा जाया वा परिचुम्बति परिसज्जति, तस्मा तथारूपं पटिसंवेदितं सन्धाय पटिजानाति परवादी। 


तस्स तस्सेबाति यदि विपाको विपाकमत्तं न होति, तस्स पन पटिसंवेदी पुग्गलो, तस्सापि पटिसंवेदी तस्सापि पटिसंवेदीति एवं पुग्गलपरम्परा अत्थि। एवं सन्ते या एसा 
विपाकवट्टस्स अप्पवत्तिकरणेन दुक्खस्स अन्तकिरिया वृत्ता, सा नत्थीति अत्थो। इतो परं उपलब्भतिसामञ्जेन पटिसंवेदीपुच्छासु हेट्ठा वुत्तनयेनेव अत्थो वेदितब्बो । 


१४२. अञ्जो कल्याणपापकानं कम्मानं विपाकपटिसंवेदीति पञ्हो “वेदनवन्तं वा अत्तानन्तिआदिदिद्विभया पटिकिखित्तो। 


१४३. दिब्बं सुखन्तिआदि कल्याणपापकानं कम्मानं विपाकं भाजेत्वा दस्सनवसेन आर्धं । तं सब्बं हेट्ठा वुत्तनयेनेव वेदितब्बं । सकवादिनो चेत्थ पुग्गलवसेनेव 
पटिसंवेदीपटिक्खेपो वेदितब्बो, न वेदयितवसेन । 


९४८. महापथवीआदीनि हि आरम्मणं कत्वा वेदयितानं उप्पत्ति अप्पटिसिद्धा। 


१७०. कत्ता कारेता विपाकपटिसंवेदीतिआदि वोमिस्सकनयवसेन आरद्धं । तत्थ सो करोतीति यं त्वं कत्ताति च पटिसंवेदीति च वदेसि, किं सोयेव करोति, सो 
पटिसंवेदेति। अयमनुयोगो सकवादिस्स, सुत्तविरोधभयेन पटिक्खेपो परवादिस्स। 


१७१. पुन पुट्ठो “इध नन्दति पेच्च नन्दतीतिआदिसुत्तवसेन (ध० प° १८) पटिञ्ञा तस्सेव । अथस्स वचनोकासं पटिबाहन्तो सकवादी सयंकतं सुखदुक्खन्ति आह। 

१७२. तत्थ अञ्जो करोतीति कारकवेदकानं अञ्ञत्तपुच्छावसेन वुत्तं । ततो परवादी सुत्तविरोधभयेन पटिक्खिपित्वा पुन पुड्ठो “मनुस्सभूतो कत्वा देवभूतो 
पटिसंवेदेती”ति मञ्जमानो पटिजानाति। एवंवादिनो पन परंकतं सुखदुक्खं आपज्जतीति तस्स वसेन पुट्ठो पुन पटिक्खिपति। 


१७४. सो च अञ्ञो चाति कारकवेदकानं एकत्तअञ्जत्तपुच्छावसेन वुत्तं । ततो परवादी सुत्तविरोधभयेनेव पटिक्खिपित्वा पुन पुड़ो पुरिमे द्वेपि नये एकतो कत्वा 
पटिजानाति। एवंवादिनो पन सयंकतञ्च परंकतञ्च सुखदुकखं आपज्जतीति तस्स वसेन पुट्डो पुन पटिक्खिपति । 


१७६. नेव सो करोतीति कारकवेदकानं एकत्तअञ्जत्तपटिक्खेपवसेन वुत्तं । ततो परवादी सुत्तविरोधवसेनेव पटिक्खिपित्वा पुन पुड्ठो यस्मा मनुस्सो देवलोकूपपत्तिया 
कम्मं कत्वा न मनुस्सभूतोब पटिसंवेदेति, नापि येन कम्मं कतं, ततो अञ्ञोब पटिसंवेदेति, तस्मा कारकतो वेदको नेव सो होति, न अञ्जोति मञ्जमानो पटिजानाति। 
लद्भिमत्तमेवेतं? एवंवादिनो पन असयंकारं अपरंकारं अधिच्चसमुप्पन्नं सुखदुक्खं आपज्जतीति तस्स वसेन पुट्टो पुन पटिक्खिपति। अपिच इमस्मिं बोमिस्सकनये आदितो 
पट्टाय इमिनापि नयेन अत्थो वेदितब्बो । यस्मा हि अयं पुग्गलवादी कम्मानं कारकञ्चेव वेदकञ्च इच्छति, तस्मास्स यो कारको, तेनेव वा वेदकेन भवितब्बं, अञ्जेन वा उभोहि 
वा भवितनब्बं, उभोहि वापि न भवितब्बन्ति इदमापन्नं होति। एवमापन्नमेव अनुयोगं अनुयुञ्जन्तो सकवादी “सो करोती”तिआदयो चत्तारोपि विकप्पे आह। सेसं 
बुत्तप्पकारमेव। 


परियोसाने पन चत्तारोपि पञ्हा एकतो पुट्ठा । तत्थ पटिक्खेपो च पटिजानना च सयंकतादिदोसप्पत्ति च पुरिमनयेनेब वेदितब्बा । इतो परं “कल्याणपापकानी ति अवत्वा 
हट्टा बुत्तनया एव “कम्मं अत्थी”तिआदिना विकप्पेन दस्सिता । तेसम्मि हेट्ठा वुत्तनयेनेव अत्थो वेदितब्बो। 


पुरिसकारानुयोगवण्णना। 
कल्याणवग्गोतिपि एतस्सेव नामं । 
१४. अभिञ्ञानुयोगवण्णना 


१९३. इतो परं अभिञ्ञानुयोगादिवसेन अरहत्तसाधना होति। तत्थ आमन्ताति सकवादिना पटिञ्ञाते परवादी “बहिद्धा अनिन्द्रियबद्धरूपे इद्धिविधादिविसेसाधिगमो 
नत्थि, अज्झत्तं अत्थि, तस्मा इद्धादिनिन्बत्तकेन पुग्गलेन भवितब्बन्ति मञ्जमानो ननु अत्थि कोचि इद्धि विकुब्बतीतिआदिमाह । तं सब्बं उत्तानत्थमेव। 


अभिञ्ञानुयोगवण्णना। 
१५-१८. जातकानुयोगादिवण्णना 


१९७. इदानि मातातिआदिको जातकानुयोगो । खत्तियोतिआदिको जातिअनुयोगो। गहट्टो पब्बजितोति पटिपत्तिअनुयोगो। देवो मनुस्सोति उपपत्तिअनुयोगो। 
सोतापन्नोतिआदिको पटिवेधानुयोगो, अरियानुयोगोतिपि वुच्चति । ते सब्बे उत्तानत्थायेव। “अरहा हुत्वा न अरहा*ति पनेत्थ मोघपज्हत्ता न वुत्तं । 


२०६. चत्तारो पुरिसयुगातिआदि संघानुयोगो, सोपि उत्तानत्थोयेव। 


२०९. सङ्घतोतिआदि सच्चिकट्टसभावानुयोगो। तत्थ ततिया कोटीति पुच्छा सकवादिस्स। तथारूपस्स सच्चिकट्टस्स अभावतो पटिकखेपो परवादिस्स। पुन पुट्ठो पुग्गलं 
सन्धाय पटिञ्ञा तस्सेव। 


२११. अञ्जो पुग्गलोतिपञ्हेपि सङ्घतेहि खन्धेहि अञ्जत्तं अनिच्छन्तो पटिक्खेपो तस्सेव। 
२१२. खन्धा सङ्कतातिआदि सङ्घतासङ्घतानि सरूपेन दस्सेत्वा अञ्जत्तपुच्छनत्थं वृत्तं । 
२१३. रूपं सङ्कतन्तिआदि खन्धे विभागतो दस्सेत्वा अञ्जत्तपुच्छनत्थं वुत्तं । 


२१४. पुग्गलस्स उप्पादोति पुच्छा सकवादिस्स, “जातिधम्मा जराधम्मा, अथो मरणधम्मिनो"तिआदिसुत्तवसेन पटिञ्ञा परवादिस्स। सङ्घतभावं पनस्स सो न इच्छति, 
तस्मा पटिक्खिपति। 


२१५. पुन न उप्पादो पञ्ञायतीतिआदिना नयेन पुट्टो “दुक्खमेव हि सम्भोति, दुक्खं तिट्ठति वेति चा"तिआदिवचनतो (सं० नि० १.१७१) पुग्गलस्स उप्पादादयो नाम न 
युञ्जन्तीति पटिजानाति। 


२१६. अत्थत्थम्हीति अत्थं वुच्चति निन्बानं। तत्थ अत्थीति पुच्छति। तस्स अत्थिताय सस्सतं, नत्थिताय। उच्छेदो आपज्जति। तदुभयम्पि अनिच्छन्तो पच्छा 
पटिक्खिपति। 


जातकानुयोगादिवण्णना । 


१९. पटिवेधानुयोगादिवण्णना 

२१७. भवं निस्साय पञ्हे भवन्ति उपपत्तिभवं । 

२१८. वेदनं वेदियमानपज्हे वेदनं वेदियमानो परिग्गहितवेदनो योगावचरोव पजानाति, बालपुथुज्जनो नप्पजानाति। 
२२४. कायानुपस्सनादिपञ्हा उत्तानत्थायेव। 

२२६. पारायनगाथाय सुञ्ञतो लोकं अवेक्खस्सूति सत्तसुञ्जतवसेन खन्धलोकं ओलोकेहीति अत्थो। 


२२८. पुग्गलो अवेक्खतीति सकवादिपुच्छा । परवादिस्स हि “सुञ्जतो लोकं अवेवखस्सू"ति गाथाय यो अवेक्खति, सो पुग्गलोति लद्धि, तस्मा नं एवं पुच्छति। सह 
रूपेनाति रूपकायेन सद्भि । ततो अनिस्सटो हुत्चाति अत्थो। इदं पञ्चबोकारवसेन अनुजानित्वा पुन तं जीवन्ति पुड्ठो सुत्तविरोधभयेन पटिक्खिपति। बिना रूपेनाति इदं 
चतुवोकारवसेन अनुजानित्वा पुन अज्ञं जीवन्ति पुटो सुत्तविरोधभयेनेव पटिक्खिपति। “अब्भन्तरगतो "ति च “बहिद्धा निक्खमित्चा"ति च इदं “सह रूपेन विना रूपेना"ति 
हेडा बुत्तस्स लक्खणवचनं। तत्थ अब्भन्तरगतोति रूपस्स अन्तोगतो, इतो वा एत्तो वा अनिक्खमित्वा रूपपरिच्छेदवसेनेव ठितो हुत्वाति अत्थो। निक्खमित्वाति रूपपरिच्छेदं 
अतिक्कमित्वा। रूपं अनिस्सितो हुत्वाति अत्थो। 


२३१. अनत्ताति अत्तना जीवेन पुग्गलेन रहितो। एकधम्मेपि पुग्गलो नत्थीति अत्थो। एवं सब्बसुत्तानं आगमट्टकथासु वुत्तनयेनेव अत्थो वेदितब्बो। इध पन 
सन्धायभासितमत्तमेव वक्खाम। 


२३७. वृत्तं भगवता सणप्पिकुम्भोतिआदि “सब्बाव देसना यथारुतवसेनेव अत्थतो न गहेतब्बा”ति दस्सनत्थं आभतं। यथा हि सुवण्णं गहेत्वा कतो सुबण्णविकारो 
कुम्भो सुवण्णकुम्भोति वुच्चति, न एवं सप्पिं गहेत्वा कतो सप्पिस्स विकारो सप्पिकुम्भो नाम अत्थि। यस्मिं पन कुम्भे सप्पि पक्खित्तं, सो सप्पिकुम्भो नामाति अयमेत्थ अत्थो। 
तेलकुम्भादीसुपि एसेव नयो। यथा च निन्बानं निच्चं धुवं, न एवं भत्तं वा यागु वा अत्थि। कालपरिच्छेदं पन अकत्वा दिवसे दिवसे दस्सामाति पञ्जत्तवसेन “निच्चभत्तं 
धुवयागू "ति बुच्चतीति अयमेत्थ अत्थो। 


“अत्थि पुग्गलो अत्तहिताय पटिपन्नो"तिआदीसुपि यथा रूपादयो धम्मा पच्चत्तलकखणसामञ्जलक्खणवसेन अत्थि, न एवं पुग्गलो। रूपादीसु पन सति 
“एवंनामो“एवंगोत्तो ति वोहारो होति। इति इमिना लोकवोहारेन लोकसम्मुतिया लोकनिरुत्तिया अत्थि पुग्गलोति अयमेत्थ अत्थो। वुत्तम्पि चेतं भगवता -- “इमा खो चित्त, 
लोकसमञ्ञा लोकनिरुत्तियो लोकवोहारा लोकपञ्ञत्तियो ति (दी० नि० १.४४०) | रूपादिधम्मा पन विनापि लोकसम्मृति पच्चत्तसामञ्जलक्खणवसेन पञ्ञापनतो अत्थीति 
अयमेत्थ अत्थो। 


बुद्धानं पन द्वे कथा सम्मुतिकथा च परमत्थकथा च। तत्थ सत्तो, पुग्गलो, देवो, ब्रह्मातिआदिका सम्मृतिकथा नाम | अनिच्चं, दुक्खं, अनत्ता, खन्धा, धातुयो, आयतनानि, 
सतिपट्टाना, सम्मप्पधानातिआदिका परमत्थकथा नाम। 


तत्थ यो सम्मृतिदेसनाय सत्तोति वा...पे०... ब्रह्माति वाति वृत्ते जानितुं पटिविज्झितुँ निय्यातुं अरहत्तजयग्गाहं गहेतुं सक्कोति, तस्स भगवा आदितोव सत्तोति वा पुग्गलोति 
वा पोसोति वा देवोति वा ब्रह्माति वा कथेति । यो परमत्थदेसनाय अनिच्चन्ति वा दुक्खन्ति वातिआदीसु अञ्जतरं सुत्वाव जानितुं पटिविज्झितुं निय्यातुं अरहत्तजयग्गाहं गहेतुं 
सक्कोति। तस्स अनिच्चन्तिआदीसु अञ्जतरं कथेति। तथा सम्मुतिकथाय बुञ्झनकसत्तस्स न पठमं परमत्थकथं कथेति । सम्मुतिकथाय पन बोधेत्वा पच्छा परमत्थकथं 
कथेति। परमत्थकथाय बुज्झनकसत्तस्सापि न पठमं सम्मुतिकथं कथेति। परमत्थकथाय पन बोधेत्वा पच्छा सम्मुतिकथं कथेति। पकतिया पन पठममेव परमत्थकथं कथेन्तस्स 
देसना लूखाकारा होति। तस्मा बुद्धा पठमं सम्मुतिकथं कथेत्वा पच्छा परमत्थकथं कथेन्ति । ते सम्मुतिकथं कथेन्तापि सच्चमेव सभावमेव अमुसाव कथेन्ति। परमत्थकथं 
कथेन्तापि सच्चमेव सभावमेव अमुसाव कथेन्ति। अयञ्हि - 


“दुवे सच्चानि अक्खासि, सम्बुद्धो वदतं वरो। 
सम्मुति परमत्थञ्च, ततियं नुपलब्भति” ॥ 


तत्थ -- 


“नसङ्केतवचनं सच्चं, लोकसम्मुतिकारणं। 
परमत्थवचनं सच्चं, धम्मानं तथलक्खण''न्ति॥ 


अपरो नयो - द्वे भगवतो देसना परमत्थदेसना च खन्धादिवसेन, सम्मुतिदेसना च सप्पिकुम्भादिवसेन। न हि भगवा समञ्ञं अतिधावति। तस्मा “अत्थि पुग्गलो"ति 
वबचनमत्ततो अभिनिवेसो न कातब्बो। सत्थारा हि - 


“पज्जत्ति अनतिक्कम्म, परमत्थो पकासितो । 
समञ्जं नातिधावेय्य, तस्मा अञ्ञजोपि पण्डितो। 
परमत्थं पकासेन्तो, समञ्ञं नातिधावये” ॥ 


सेसं सब्बत्थ उत्तानत्थमेवाति। 


पुग्गलकथा निट्टिता। 

२. परिहानिकथा 
९. वादयुत्तिपरिहानिवण्णना 


२३९. इदानि परिहानिकथा होति। परिहानिधम्मो अपरिहानिधम्मो, “द्वेमे, भिक्खवे, धम्मा सेक्खस्स, भिक्खुनो परिहानाय संवत्तन्ति” (अ० नि० २.१८५), “पज्चिमे, 
भिक्खवे, धम्मा समयविमृत्तस्स भिकखुनो परिहानाय संवत्तन्ती "ति (अ० नि० ५.१४९) एवमादीनि हि सृत्तानि निस्साय सम्मितिया वज्जिपुत्तका सब्बत्थिवादिनो एकच्चे च 
महासङ्घिका अरहतोपि परिहानि इच्छन्ति, तस्मा ते वा होन्तु अञ्जेयेव वा, येसं अयं लद्भि, तेसं लद्भिभिन्दनत्थं परिहायति अरहा अरहत्ताति पुच्छा सकवादिस्स । तत्र 
परिहायतीति द्वे परिहानियो पत्तपरिहानि च अप्पत्तपरिहानि च। तत्थ “दुतियम्पि खो आयस्मा गोधिको तम्हा सामयिकाय चेतोविमृत्तिया परिहायी”ति (सं० नि० १.१५९) अयं 
पत्तपरिहानि नाम। “मा वो सामञ्ञत्थिकानं सतं सामञ्ञत्थो परिहायी”ति (म° नि० १.४१६-४१८) अयं अप्पत्तपरिहानि। तासु इध पत्तपरिहानि अधिप्पेता। तञ्हि सन्धाय 
आमन्ताति पटिञ्ञा परवादिस्स। सकसमये पन इमं पत्तपरिहानिं नाम लोकियसमापत्तियाव इच्छन्ति, न अरहत्तादीहि सामञ्जफलेहि। परसमयेपि नं सब्बसामञ्ञफलेसु 
सब्बभवेसु सब्बकालेसु सब्बेसञ्च पुग्गलानं न इच्छन्ति। तं पन तेसं लद्भिमत्तमेवाति सब्बं लद्धिजालं भिन्दितुं पुन सब्बत्थातिआदिना नयेन देसना वड्डिता। 


तत्थ यस्मा परवादी कमेन परिहायित्वा सोतापत्तिफले ठितस्स अरहतो परिहानिं न इच्छति, उपरिफलेसु ठितस्सेव इच्छति। यस्मा च रूपारूपभवेसु ठितस्स न इच्छति, 
कम्मारामतादीनं पन परिहानियधम्मानं भावतो कामभवे ठितस्सेव इच्छति, तस्मा “सब्बत्था ति पुड्ठो पटिक्खिपति। पुन दळहं कत्वा पुड़ो कामभवं सन्धाय पटिजानाति। 
सब्बस्मिम्पि हि कामभवे परिहानिकरा कामगुणा अत्थि, तस्मा तत्थ परिहायतीति तस्स लद्धि। 


ततियपुच्छाय परिहानीति परिहानिकरे धम्मे पुच्छति। तत्थ यस्मा परिहानि नाम कम्मारामतादिधम्मा, विसेसतो वा कामरागब्यापादा एव, ते च रूपारूपभवे नत्थि, तस्मा 
“न हेब” न्ति पटिक्खेपो परवादिस्स। 


सब्बदाति कालपुच्छा। तत्थ पठमपञ्हे योनिसोमनसिकारकाले अपरिहायनतो पटिक्खिपति। दुतिये अयोनिसोमनसिकरोतो रत्तिभागे वा दिवसभागे वा सब्बदा 
परिहायनतो पटिजानाति। ततिये परिहानिकरधम्मसमायोगे सति मुहुत्तमेव परिहानि नाम होति, ततो पुब्बे अपरिहीनस्स पच्छा परिहीनस्स च परिहानि नाम नत्थीति 
पटिक्खिपति। 


सब्बेव अरहन्तोति पउहानं पठमस्मिं तिक्खिन्द्रिये सन्धाय पटिक्खिपति । दुतियस्मिं मुदिन्द्रिये सन्धाय पटिजानाति। ततियस्मिम्पि तिक्खिन्द्रियाव अधिप्पेता । तेसञ्हि 
सब्बेसम्पि परिहानि न होतीति तस्स लद्धि। 


सेट्रिउदाहरणे पठमपुच्छा परवादिस्स, दुतिया सकवादिस्स। तत्रायं अधिप्पायो - यं मं तुम्हे पुच्छथ - “अरहा अरहत्ता परिहायन्तो चतूहि फलेहि परिहायती”ति, तत्र वो 
पटिपुच्छामि -- “चतूहि सतसहस्सेहि सेट्टी सेट्टित्तं करोन्तो सतसहस्सेहि परिहीने सेट्टी सेड्डित्ता परिहीनो होती ति। ततो सकवादिना एकदेसेन परिहानिं सन्धाय “आमन्ता”ति 
वृत्ते सब्बसापतेय्या परिहीनो होतीति पुच्छति। तथा अपरिहीनत्ता सकवादी न हेवाति वत्वा अथ नं “एवमेव अरहापि परिहायति च। न च चतूहि फलेही ति उप्पन्नलद्धिकं 
दुतियं भब्बपव्हं पुच्छति। परवादी सेट्टिनो अभब्बताय नियमं अपस्सन्तो पटिजानित्वा अरहतो चतूहि फलेहि परिहानिभन्बतं पुट्डो “नियतो सम्बोधिपरायणो "ति (अ० नि० 
३.८७) वचनस्स अयोनिसो अत्थं गहेत्वा लद्धियं ठितो सोतापत्तिफलतो परिहायितुं अभब्बतं सन्धाय पटिक्खिपति । तं पनस्स लद्धिमत्तमेवाति। 


एत्तावता वादयुत्ति नाम निद्धिता होति। 
२. अरियपुग्गलसंसन्दनपरिहानिवण्णना 


२४०. इदानि अरियपुग्गलसंसन्दना आरद्भा। तत्थ यस्मा केचि अरहतोव परिहानि इच्छन्ति, केचि अनागामिनोपि, केचि सकदागामिस्सपि। सोतापन्नस्स पन सब्बेपि न 
इच्छन्तियेव । ये अरहत्ता परिहायित्वा अनागामिसकदागामिभावे ठिता, तेसं परिहानिं इच्छन्ति, न इतरेसं अनागामिसकदागामीनं । सोतापन्नस्स पन तेपि सब्बथापि न 
इच्छन्तियेव, तस्मा पेय्यालमुखेन पुच्छा कता । तत्थ तेसं लद्धिबसेन पटिञ्ञा च पटिकखेपो च वेदितब्बा। “परिहायति अनागामी अनागामिफला ति हि पञ्हस्मिं ये अनागामिनो 
परिहानिं न इच्छन्ति, तेसं बसेन पटिकखेपो। ये पकतिअनागामिनो वा आरहत्ता परिहायित्वा ठितअनागामिनो वा परिहानिं इच्छन्ति, तेसं बसेन पटिञ्ञाति इदमेत्थ नयमुखं । 
तस्सानुसारेन सब्बपेय्याला अत्थतो वेदितब्बा। 


२४९. यं पनेत्थ “सोतापत्तिफलस्स अनन्तरा अरहत्त॑येव सच्छिकरोती ति वुत्तं, तं परिहीनस्स पुन वायमतो अरहत्तप्पत्ति सन्धाय वुत्तं । इतरो सोतापत्तिफलानन्तरं 
अरहत्तस्स अभावा पटिक्खिपति। 


२४२. ततो परं “परिहानि नामेसा किलेसप्पहानस्स वा मन्दताय भवेय्य, मग्गभावनादीनं वा अनधिमत्तताय, सच्चानं वा अदस्सनेना"ति एवमादीनं वसेन अनुयुञ्जितुं 
कस्स बहुतरा किलेसा पहीनातिआदि वृत्तं । तं सब्बं उत्तानाधिप्पायमेव सुत्तानं पनत्थो आगमट्टकथासु वुत्तनयेनेव वेदितब्बो। 


२६२. समयविमुत्तो अरहा अरहत्ता परिहायतीति एत्थ मुदिन्द्रियो समयविमुत्तो, तिक्खिन्द्रियो असमयविमुत्तोति तेसं लद्भि। सकसमये पन अवसिप्पत्तो झानलाभी 
समयविमुत्तो, बसिप्पत्तो झानलाभी चेव सब्बे च अरियपुग्गला अरिये विमोक्खे असमयविमुत्ताति सन्निट्ठानं। सो पन तं अत्तनो लद्धि गहेत्वा समयविमुत्तो परिहायति, इतरो न 
परिहायती ति आह । सेसमेत्थ उत्तानत्थमेव । 


अरियपुग्गलसंसन्दनपरिहानिवण्णना। 

३. सुत्तसाधनपरिहानिवण्णना 


२६५. इदानि सुत्तसाधना होति। तत्थ उच्चावचाति उत्तमहीनभेदतो उच्चा च अवचा च | पटिपादाति पटिपदा। समणेन पकासिताति बुद्रसमणेन जोतिता। 
सुखापटिपदा हि खिप्पाभिञ्ञा उच्चा। दुक्खापटिपदा दन्धाभिञ्ञा अवचा। इतरा द्वे एकेनङ्गेन उच्चा, एकेन अवचा | पठमं वुत्ता एव वा उच्चा, इतरो तिस्सोपि अवचा । ताय 
चेताय उच्चावचाय पटिपदाय न पारं दिगुणं यन्ति, एकमग्गेन द्विक्खत्तु निब्बानं न गच्छन्तीति अत्थो। कस्मा? येन मग्गेन ये किलेसा पहीना, तेन तेसं पुन अप्पहातब्बतो। 
एतेन परिहानिधम्माभावं दीपेति। नयिदं एकगुणं मुतन्ति तञ्च इदं पारं एकवारंयेव फुसनारहं न होति। कस्मा? एकेन मग्गेन सब्बकिलेसानं अप्पहानतो। एतेन एकमग्गेनेब 
आरहत्ताभावं दीपेति। 


अत्थि छिन्नस्स छेदियन्ति छिन्नस्स किलेसवड्टस्स पुन छिन्दितब्बं किञ्चि अत्थीति पुच्छति। इतरो तिक्खिन्द्रियं सन्धाय पटिक्खिपित्वा पुन पुठ्ठो मुदिन्द्रियं सन्धाय 
पटिजानाति। सकवादी सुत्तं आहरित्वा नत्थिभावं दस्सेति। तत्थ ओघपासोति किलेसोघो चेव किलेसपासो च। 


२६६. कतस्स पटिचयोति भावितस्स मग्गस्स पुन भावना | इधापि पटिक्खेपपटिजाननानि पुरिमनयेनेव वेदितब्बानि। 


२६७. परिहानाय संवत्तन्तीति परवादिना आभते सृत्ते पञ्च धम्मा अप्पत्तपरिहानाय चेव लोकियसमापत्तिपरिहानाय च संवत्तन्ति। सो पन पत्तस्स अरहत्तफलस्स 
परिहानाय सल्लक्खेति। तेनेव अत्थि अरहतो कम्मारामताति आह । इतरोपि असमयविमुत्तं सन्धाय पटिक्खिपित्वा इतरं सन्धाय पटिजानाति। कामरागवसेन वा पवत्तमानं तं 
पटिक्खिपित्वा इतरथा पवत्तमानं पटिजानाति। रागादीनं पन अत्थितं पुड्ठो पटिजानितुं न सक्कोति। 


२६८. किं परियुट्रितोति केन परियुट्टितो अनुबद्धो अज्झोत्थतो वा हुत्वाति अत्थो। अनुसयपुच्छायपि तिक्खिन्द्रियमुदिन्द्रियवसेनेव पटिक्खेपपटिजाननानि वेदितब्बानि । 
कल्याणानुसयोति वचनमत्तसामञ्ञेन वा पटिजानाति। रागो उपचयं गच्छतीति भावनाय पहीनं सन्धायाह। परतो दोसमोहेसुपि एसेव नयो। सक्कायदिट्टिआदीनं पन दस्सनेन 
पहीनत्ता उपचयं न इच्छति । सेसं सब्बत्थ उत्तानत्थमेवाति। 


सुत्तसाधना। 


परिहानिकथा निट्टिता। 


३. ब्रह्मचरियकथा 
९. सुद्धब्रह्चरियकथावण्णना 


२६९. इदानि ब्रह्मचरियकथा होति । तत्थ द्वे ब्रह्मचरियवासा, मग्गभावना च पब्बज्जा च | पब्बज्जा सब्बदेवेसु नत्थि। मग्गभावना ठपेत्वा असञ्ञसत्ते सेसेसु 
अप्पटिसिद्धा । तत्थ ये परनिम्मितवसवत्तिदेवे उपादाय तदुपरिदेवेसु मग्गभावनम्मि न इच्छन्ति सेय्यथापि सम्मितिया, ते सन्धाय नत्थि देवेसूति पुच्छा सकवादिस्स। “तीहि, 
भिक्खवे, ठानेहि जम्बुदीपका मनुस्सा उत्तरकुरुके च मनुस्से अधिग्गण्हन्ति देवे च तावतिंसे कतमेहि तीहि? सूरा सतिमन्तो इध ब्रह्मचरियवासो”ति (३० नि० ९.२१) इदं सुत्तं 
निस्साय द्वेपि ब्रह्मचरियवासा नत्थि देवेसूति उप्पन्नलद्भिवसेन पटिञ्ञा परवादिस्स। पुन द्विन्नम्पि ब्रह्मचरियानं अन्तरायिकधम्मवसेनेव सब्बे देवा जळाति पुच्छा 
सकवादिस्स। तत्थ हत्थसंवाचिकाति मूगा विय हत्थमुद्धाय वत्तारो। परतो अत्थि देवेसूति पुच्छा परवादिस्स, मग्गभावनं सन्धाय पटिञ्जा सकवादिस्स। पटिञ्जाय अधिप्पायं 
असल्लक्खेत्वा पन्बज्जावसेन अनुयोगो परवादिस्स। 


२७०. यत्थ नत्थि पब्बज्जाति पञ्हे गिहीनञ्चेव एकच्चानञ्च देवानं मग्गपटिलाभं सन्धाय पटिकखेपो तस्सेव । पुन पुट्डो पच्चन्तवासिनो चेव असञ्ञसत्ते च सन्धाय 
पटिञ्ञा तस्सेव। यो पब्बजतीतिआदीसु पुच्छासुपि एसेव नयो। पुन “अत्थि देवेसृ "ति पञ्हेपि मग्गभावनं सन्धायेव पटिञ्ञा सकवादिस्स, “सब्बदेवेसू "ति वुत्ते असञ्ञसत्ते 
सन्धाय पटिक्खेपो तस्सेव। 


२७१. मनुस्सेसूति पञ्हद्वये जम्बृदीपके सन्धाय पटिञ्ञा | पच्चन्तवासिनो सन्धाय पटिकखेपो वेदितब्बो। 


अत्थि यत्थ अत्थीति अत्थि ते देवा, अत्थि वा सो पदेसो, यत्थ अत्थीति एवं सत्तपदेसविभागमुखेन विस्सज्जनं सकवादिस्स। इमिना नयेन सब्बे एकन्तरिकपञ्हा 
वेदितब्बा। 


२७२. सुत्तानुयोगे कुहिं फलुप्पत्तीति तस्स अनागामिनो अरहत्तफलुप्पत्ति कुहिन्ति पुच्छा सकवादिस्स । तत्थेवाति सुद्धावासेसूति अत्थो। 


हन्द हीति कारणत्थे निपातो। इदं वुत्तं होति -- यस्मा अनागामिपुग्गलो इध लोके भावितेन मग्गेन तत्थ सुद्धावासेसु फलं सच्छिकरोति, न तत्थ अज्ञं मग्गं भावेति, 
तस्मा नत्थि देवेसु ब्रह्मचरियवासोति। 


२. संसन्दनब्रह्मचरियवण्णना 


२७३. इदानि यदि अञ्जत्थ भावितेन मग्गेन अञ्ञत्थ फलसच्छिकिरिया होति, सोतापन्नादीनम्पि सियाति एतमत्थं दस्सेतुं पुन अनागामीतिआदीनं संसन्दनपुच्छा 
सकवादिस्स। तत्थ अनागामिस्स फलसच्छिकिरियाय पटिञ्ञा, सेसानं फलसच्छिकिरियाय पटिकखेपो परवादिस्स। इध भावितमग्गो हि अनागामी इधविहायनिड्रो नाम होति। 
सो इध अनागामिमग्गं भावेत्वा “ओपपातिको तत्थपरिनिब्बायी'ति वचनतो “पुन मग्गभावनं विना उपपत्तिवसेनेव अरहत्तफलं सच्छिकरोती 'ति तस्स लद्धि। 

सोतापन्नसकदागामिनो पन तत्थ मग्गं भावेत्वा ततुपपत्तिका नाम होन्तीति तेसं इधागमनञ्जेव नत्थि। इति सो अनागामिस्स फलसच्छिकिरियं पुड्डो पटिजानाति। इतरेसं 
पटिक्खिपति। 


अनागामी पुग्गलो तत्थ भावितेन मग्गेनाति पञ्हे “अनागामिनो तत्थ मग्गभावनाव नत्थी”ति लद्धिया पटिक्खिपति। मग्गो च भावीयति, न च किलेसा 
पहीयन्तीति पुच्छा सकवादिस्स, रूपावचरमग्गं सन्धाय पटिञ्ञा इतरस्स | रूपावचरमगोन हि सो इधविहायनिट्टो नाम जातो । 


अनागामी पुग्गलो कतकरणीयोति पञ्हे “ओपपातिको तत्थपरिनिब्बायी”ति वचनतो उपपत्तियावस्स कतकरणीयादिभावं सन्धाय पटिजानाति। अरहाति पञ्हे 
इधपरिनिब्बायिनो अरहतो वसेनेव पटिक्खिपति। पुन पुट्डो तत्थपरिनिब्बायिनो वसेन पटिजानाति। 


अत्थि अरहतो पुनब्भवोतिआदीसुपि तत्थपरिनिब्बायी इधपरिनिन्बायीनं वसेनेव अत्थो वेदितब्बो। अष्पटिविद्धाकुप्पोव तत्थपरिनिब्बायतीति पुट्ठो इधेव भावितेन 
मग्गेन तस्स अकुप्पपटिवेधं इच्छन्तो पटिक्खिपति । 


यथा मिगोति पठमं उदाहरणं परवादिस्स, दुतियं सकवादिस्स। सेसं सब्बत्थ उत्तानत्थमेवाति। 
ब्रह्मचरियकथा निट्टिता। 
३. ओधिसोकथावण्णना 


२७४. इदानि ओधिसोकथा नाम होति। तत्थ ये सोतापन्नादीनं नानाभिसमयवसेन दुक्खदस्सनादीहि ओधिसो ओधिसो एकदेसेन एकदेसेन किलेसप्पहानं इच्छन्ति 
सेय्यथापि एतरहि सम्मितियादयो, तेसं तं लद्धि भिन्दितुं ओधिसोति पुच्छा सकवादिस्स, पटिञ्ञा परवादिस्स। पुन अनुयोगो सकवादिस्स, एकदेसेन सोतापन्नादिभावस्स 
अभावतो पटिक्खेपो परवादिस्स। इमिना उपायेन सब्बवारेसु अत्थो वेदितब्बोति। 


ओधिसोकथावण्णना। 


४. जहतिकथा 
१. नसुत्ताहरणकथावण्णना 


२७९. इदानि जहतिकथा नाम होति। तत्थ येसं “झानलाभी पुथुज्जनो सह सच्चाभिसमया अनागामी नाम होति, तस्स पुथुज्जनकालेयेव कामरागब्यापादा पहीना"ति 
लद्धि सेय्यथापि एतरहि सम्मितियानं, तेसं तं लद्धि भिन्दितुं जहति पुथृज्जनोति पुच्छा सकवादिस्स, झानविक्खम्भितानं पन तेसं परियुट्ठान॑ अपस्सन्तस्स पटिञ्ञा परवादिस्स। 
यस्मा पन तेसं झानविक्खम्भितानम्पि अनागामिमग्गेनेव अच्चन्तं पहानं होति, तस्मा पुन अच्चन्तन्तिआदिअनुयोगो सकवादिस्स, तथारूपस्स पहानस्स अभावतो पटिकखेपो 
इतरस्स। विक्खम्भेतीति अच्चन्तविक्खम्भनमेव सन्धाय पुच्छा सकवादिस्स। ततो परं अनागामिमग्गड्ठेन सद्धि पृथुज्जनसंसन्दनं होति। तं उत्तानत्थमेव। 


२८०. ततो परं अनागामिफले सण्ठातीति पुट्टो झानानागामितं सन्धाय पटिजानाति। अरहत्ते सण्ठातीति पुट्टो दस्सनमग्गेन उद्धम्भागियानं पहानाभावतो पटिक्खिपति। 


अपुब्बं अचरिमं तयो मग्गेति पुद्ठो तथारूपाय भावनाय अभावा पटिक्खिपति । पुन पुठ्ठो तिण्णं मग्गानं किच्चसब्भावं सन्धाय पटिजानाति। सामञ्जफलपुच्छासुपि एसेव 
नयो। कतमेन मग्गेनाति पुड अनागामिमग्गेनाति झानानागामितं सन्धाय वदति। पुन संयोजनप्पहानं पुद्ठो तिण्णं अनागामिमग्गेन तेसं किलेसानं अप्पहेस्यत्ता पटिक्खिपति। 
दुतियं पुडे पठममग्गस्सेव झानानागामिमग्गभावं सन्धाय पटिजानाति। सेसमेत्थ उत्तानत्थमेवाति। 


जहतिकथा। 


७. सब्बमत्थीतिकथा 


१. वादयृत्तिवण्णना 


अतीतादिभेदा धम्मा खन्धसभावं न विजहन्ति, तस्मा सब्बं अत्थियेव नामा"ति लाद्भि, सेय्यथापि एतरहि सब्बमत्थिवादानं, तेसं लद्धिविसोधनत्थं सब्बमत्थीति पुच्छा 
सकवादिस्स, बुत्तप्पकाराय लद्भिया ठत्वा पटिञ्जा इतरस्स । सब्बथाति सब्बस्मिं सरीरे सब्बमत्थीति पुच्छति। सब्बदाति सब्बस्मि काले सब्बमत्थीति पुच्छति। सब्बेन 
सब्बन्ति सब्बेनाकारेन सब्बमत्थीति पुच्छति। सब्बेसूति सब्बेसु धम्मेसु सब्बमत्थीति पुच्छति। अयोगन्ति अयुत्तं। नानासभावानञ्हि योगो होति, न एकसभावस्स। इति इमस्मिं 
पञ्हे रूपं बेदनाय, वेदनं वा रूपेन अनानं एकलक्खणमेव कत्वा सब्बमत्थीति पुच्छति। यम्पि नत्थि तम्पत्थीति यम्पि छट्टखन्धादिकं ससविसाणादिकं वा किञ्चि नत्थीति 
सिद्धं, तम्पि ते अत्थीति पुच्छति। सब्बमत्थीति या दिद्ठि सा दिट्टि मिच्छादिट्टीति, या दिट्टि सा दिट्टि सम्मादिट्रीति हेवमत्थीति इमिना इदं पुच्छति - या ते एसा 
सब्बमत्थीति दिट्टि, सा दिट्टि अयाथावकत्ता मिच्छादिट्टीति एवं या अम्हाकं दिट्टि, सा दिट्टि याथावकत्ता सम्मादिट्टीति एवं तव समये अत्थीति पुच्छति। इतरो सब्बेसुपि एतेसु 
नयेसु वृत्तपपकाराय अत्थिताय अभावतो पटिक्खिपति । इमेसु पन सब्बेसुपि नयेसु “आजानाहि निग्गह" न्ति आदिं कत्वा सब्बो कथामग्गभेदो वित्थारतो वेदितब्बोति अयं 
तावेत्थ वादयृत्ति। 

२. कालसंसन्दनवण्णना 
२८३-२८४. इदानि अतीतं अत्थीति कालसंसन्दनं होति। तत्थ अतीतं अत्थीतिआदिकं सुद्धिकसंसन्दनं। अतीतं रूपं अत्थीतिआदिकं खन्धवसेन कालसंसन्दनं । 


२८५. पच्चुप्पन्नं रूपं अप्पियं करित्वाति अतीतानागतं पहाय पच्चुप्पन्नरूपमेव अप्पियं अविभजितब्बं करित्वा | रूपभावं जहतीतिपज्हे निरुद्धस्सापि रूपस्स 
रूपक्खन्धसङ्गहितत्ता पटिकिखिपति। रूपभावं न जहतीति पटिलोमपञ्हेपि रूपक्खन्धेन सङ्गहितत्ताव पटिजानाति। ओदातं वत्थं अप्पियं करित्वाति एत्थ किञ्चापि न सब्बं 
बत्थं ओदातं, इमिना पन वत्थन्ति अवत्वा “ओदातं वत्थं अषियं करित्वा" ति वुत्ते सकवादिना एकत्थता अनुञ्जाता। ओदातभावं जहतीति पञ्हे वण्णविगमं सन्धाय 
पटिञ्ञा सकवादिस्स। बत्थभावं जहतीति एत्थ पन पञ्जत्तिया अविगतत्ता पटिकखेपो तस्सेव। पटिलोमेपि एसेव नयो। 


२८६. अतीतं अतीतभावं न जहतीति पुट्टो “यदि जहेय्य, अनागतं वा पच्चुप्पन्नं वा सिया*ति मञ्जमानो पटिजानाति। अनागतं अनागतभावं न जहतीति पुट्टो पन 
“यदि न जहेय्य, अनागतमेवस्स, पच्चुप्पन्नभावं न पापुणेय्या”ति मञ्जमानो पटिक्खिपति । पच्चुप्पन्नपञ्हेपि अतीतभाबं अनापज्जनदोसो सियाति पटिक्खिपति। 
अनुलोमपज्हेसुपि इमिनाव नयेन अत्थो बेदितब्बो। 


२८७. एवं सुद्धिकनयं वत्वा पुन खन्धवसेन दस्सेतुं अतीतं रूपन्तिआदि वुत्तं । तं सब्बं पाळिअनुसारेनेव सक्का जानितुं। 
वचनसोधनवण्णना 


२८८. इदानि “अतीतं न्वत्थी”तिआदि वचनसोधना होति। तत्थ हञ्चि अतीतं न्वत्थीति यदि अतीतं नो अत्थीति अत्थो। अतीतं अत्थीति मिच्छाति अतीतञ्च तं 
अत्थि चाति मिच्छा एव। तञ्ञेव अनागतं तं पच्चुप्पन्नन्ति पुडो अनागतवखणेयेवस्स पच्चुप्पन्नताय अभावं सन्धाय कालनानत्तेन पटिक्खिपति। 


दुतियं पुट्ठो यं उप्पादतो पुब्बे अनागतं अहोसि, तस्स उप्पन्नकाले पच्चुप्पन्नत्ता पटिजानाति। हुत्वा होति हुत्वा होतीति यदेतं तया “अनागतं हुत्वा पच्चुप्पन्नं होती "ति 
वदता तञ्जेव अनागतं तं पच्चुप्पन्नन्ति लद्भिवसेन “अनागतं वा पच्चुप्पन्नं वा हुत्वा होतीति वुत्तं । कि ते तम्पि हुत्वा होतीति? इतरो हुत्वा भूतस्स पुन हुत्वा अभावतो न 
हेवन्ति पटिक्खिपति। 


दुतियं पुट्टो यस्मा तं अनागतं हुत्वा पच्चुप्पन्नं होन्तं “हुत्वा होती" ति सङ्घ गतं, तस्मा पटिजानाति। अथ नं सकवादी “यदि ते तं अनागतं हुत्वा पच्चुप्पन्नं होन्तं 'हुत्वा 
होती ति सङ्घं गतं, पुन हुत्वा होति, यं अनागतं न हुत्वा पच्चुप्पन्नं न होन्तं “न हृत्वा न होती ति सङ्घं गतं ससविसाणं, कि ते तम्पि पुन न हुत्वा न होती तिअधिप्पायेन न हुत्वा 
न होति न हुत्वा न होतीति पव्हं पुच्छति। इतरो “यं नत्थि, तं नत्थिताय, एव अनागतं न हुत्वा पच्चुप्पन्नं न होतीति नहुत्वानहोति नाम ताव होतु, पुन नहुत्वानहोतिभावो 
पनस्स कुतो”ति मञ्जमानो पटिक्खिपति। तज्जेव पच्चुष्पन्नं तं अतीतन्ति पञ्हेपि पच्चुप्पन्नक्खणेयेवस्स अतीतताय अभावं सन्धाय कालनानत्ता पटिक्खिपति। 


दुतियपञ्हे पुट्ठो यं अतीतभावतो पुन्बे पच्चुप्पन्नं अहोसि, तस्सेव अतीतत्ता पटिजानाति। हुत्वा होति हुत्वा होतीति यदेतं तया “पच्चुप्पन्नं हुत्वा अतीतं होतीति वदता 
“तज्जेव पच्चुप्पन्नं तं अतीत" न्ति लद्भिवसेन “पच्चुप्पन्नं वा अतीतं वा हुत्वा होती ति वुत्तं, कि ते तम्पि हुत्वा होतीति? इतरो हृत्वा भूतस्स पुन हुत्वा अभावतो न हेवन्ति 
पटिक्खिपति। 


दुतियपज्हे यस्मा तं पच्चुप्मन्नं हुत्वा अतीतं होन्तं “हुत्वा होती" ति सङ्घं गतं, तस्मा पटिजानाति। अथ नं सकवादी “यदि ते तञ्जेव पच्चुप्पन्नं हृत्वा अतीतं होन्तं हृत्वा 
होती'ति सङ्घं गतं, पुन हुत्वा होति, यं पच्चुप्पन्नं न हुत्वा अतीतं न होन्त “न हुत्वा न होती'ति सङ्घं गतं ससविसाणं, किं ते तम्पि पुन न हुत्वा न होतीति अधिप्पायेन न हृत्वा न 
होति न हृत्वा न होतीति पउहं पुच्छति। इतरो “यं नत्थि, तं नत्थिताय एव पच्चुप्पन्नं न हुत्वा अतीतं न होतीति नहुत्वानहोति नाम ताव होतु। पुन नहुत्वानहोतिभावो पनस्स 
कुतो' ति मञ्ञमानो पटिक्खिपति। उभयं एकतो कत्वा आगते ततियपञ्हेपि इमिनाबुपायेन योजना कातब्बा । 


अपरो नयो - यदि तञ्ञेब अनागतं तं पच्चुप्पन्नं, अनागतस्स पच्चुप्पन्ने वुत्तो होतिभावो, पच्चुप्पन्नस्स च अनागते वुत्तो हुत्वाभावो आपज्जति। एवं सन्ते अनागतम्पि 
हुत्वाहोति नाम | पच्चुप्पन्नम्पि हुत्वाहोतियेव नाम । तेन तं पुच्छाम - “कि ते एतेसु एकेकं हृत्वा होति हृत्वा होतीति? इतरो -- “तज्जेव अनागतं तं पच्चुप्पन्न न्ति पञ्हे 
पटिक्खित्तनयेनेब पटिक्खिपित्वा पुन पुटटी दुतिये पञ्हे पटिञ्ञातनयेनेव पटिजानाति। अथ नं सकवादी “तज्जेव अनागतं तं पच्चुप्पन्न"न्ति पञ्हावसेन तेसु एकेकं हुत्वा होति 
हुत्वा होतीति पटिजानन्तं पुरिमं पटिक्खित्तपञ्हं परिवत्तित्वा पुच्छन्तो न हृत्वा न होति न हृत्वा न होतीति पुच्छति। तस्सत्थो - ननु “तया तञ्जेव अनागतं तं 
पच्चुप्पन्न' न्ति वुत्ते पठमपव्हं पटिक्खिपन्तेन अनागतस्स होतिभावो पच्चुप्पन्नस्स च हुत्वाभावो पटिक्खित्तोति। तेन अनागतं न होति नाम, पच्चुप्पन्नं न हुत्वा नाम। 


दुतियपञ्हे च तञ्ञेब अनागतं तं पच्चुप्पन्नन्ति पटिञ्ञातं। एवं सन्ते अनागतम्पि न हुत्वा न होति नाम। पच्चुप्पन्नम्पि न हुत्वा न होतियेव नाम। तेन तं पुच्छाम - “कि 
ते एतेसु एकेकं न हृत्वा न होति न हुत्वा न होतीति? परवादी सब्बतो अन्धकारेन परियोनद्धो विय तेसं नहुत्वानहोतिभावं अपस्सन्तो न हेबन्ति पटिक्खिपति। 


दुतियबारेपि यदि तञ्जेव पच्चुप्पन्नं तं अतीतं, पच्चुप्पन्नस्स अतीते वुत्तो होतिभावो, अतीतस्स च पच्चुप्पन्ने वृत्तो हुत्वाभावो आपज्जति, एवं सन्ते पच्चुप्पन्नम्पि 
हत्वाहोति नाम, अतीतम्पि हुत्वाहोतियेव नाम । तेन तं पुच्छाम - “कि ते एतेसु एकेकं हुत्वा होति हृत्वा होतीति? इतरो तञ्जेव पच्चुप्पन्नं तं अतीतन्तिपञ्हे पटिक्खित्तनयेनेव 
पटिक्खिपित्वा पुन पुट्डो दुतियपञ्हे पटिञ्ञातनयेनेव पटिजानाति। अथ नं सकवादी “तञ्जेव पच्चुप्पन्नं तं अतीत"न्ति पञ्हावसेन तेसु एकेकं हुत्वा होति हुत्वा होतीति 
पटिजानन्तं पुरिमं पटिक्खित्तपञ्हं परिवत्तित्वा पुच्छन्तो न हृत्वा न होति न हुत्वा न होतीति पुच्छति। तस्सत्थो -- ननु तया तञ्जेव पच्चुप्पन्नं तं अतीतन्ति वुत्ते पठमपज्हं 
पटिक्खिपन्तेन पच्चुप्पन्नस्स होतिभावो, अतीतस्स च हुत्वाभावो पटिक्खित्तोति। तेन पच्चुप्पन्नं नहोति नाम। अतीतं नहुत्वा नाम। 


दुतियपञ्हे च ते “तज्जेव पच्चुप्पन्नं तं अतीत" न्ति पटिञ्ञातं । एवं सन्ते पच्चुप्पन्नम्पि न हुत्वा न होति नाम, अतीतम्पि न हुत्वा न होतियेव नाम । तेन तं पुच्छाम - “कि 
ते एतेसु एकेकं न हुत्वा न होति, न हुत्वा न होती”ति। परवादी सब्बतो अन्धकारेन परियोनद्भो विय तेसं नहुत्वानहोतिभावं अपस्सन्तो न हेबन्ति पटिक्खिपति। 

ततियवारेपि यदि तञ्ञेब अनागतं तं पच्चुप्पन्नं तं अतीतं; अनागतपच्चुप्पन्नानं पच्चुप्पन्नातीतेसु वुत्तो होतिभावो, पच्चुप्पन्नातीतानञ्च अनागतपच्चुप्पन्नेसु वुत्तो 
हुत्वाभावो आपज्जति। एवं सन्ते अनागतम्पि हुत्वाहोति नाम । पच्चुप्पन्नम्पि अतीतम्पि हुत्वा होतियेव नाम | तेन तं पुच्छाम - “किं ते तीसुपि एतेसु एकेकं हृत्वा होति हृत्वा 
होती ति? इतरो “तञ्जेव अनागतं, तं पच्चुप्पन्नं, तं अतीत न्तिपञ्हे पटिक्खित्तनयेनेव पटिक्खिपित्वा पुन पुट्टो दुतियपञ्हे पटिञ्ञातनयेनेव पटिजानाति। अथ नं सकवादी 
“तज्जेव अनागतं, तं पच्चुप्पन्नं, तं अतीत न्ति पञ्हावसेन तेसु एकेकं हुत्वा होति, हृत्वा होतीति पटिजानन्तं पुरिमं पटिक्खित्तपञ्हं परिवत्तित्वा पुच्छन्तो न हुत्वा न होति न 
हृत्वा न होतीति पुच्छति। तस्सत्थो - ननु तया तञ्जेव अनागतं, तं पच्चुप्मन्नं, तं अतीतन्ति वृत्ते पठमपज्हं पटिक्खिपन्तेन अनागतपच्चुप्पन्नानं होतिभावो; 
पच्चुप्पन्नातीतानञ्च हुत्वाभावो पटिक्खित्तोति? तेन अनागतं पच्चुप्पन्नञ्च न होति नाम। पच्चुप्पन्नञ्च अतीतञ्च न हुत्वा नाम | 


दुतियपज्हे च ते “तज्जेव अनागतं, तं पच्चुप्पन्नं, तं अतीत" न्ति पटिञ्जातं। एवं सन्ते अनागतम्पि न हृत्वा न होति नाम, पच्चुप्पन्नम्पि अतीतम्पि न हृत्वा न होतियेव 
नाम। तेन तं पुच्छाम - “कि ते एतेसु एकेकं न हुत्वा न होति न हुत्वा न होती”ति? परवादी सब्बतो अन्धकारेन परियोनद्धो विय तेसं न हुत्वा न होतिभावं अपस्सन्तो न 
हेबन्ति पटिक्खिपतीति | निग्गहादीनि पनेत्थ हेट्टा वुत्तनयेनेव योजेतब्बानि । 


वचनसोधनवण्णना निद्टिता। 
अतीतचक्खुरूपादिकथावण्णना 
२८९. अतीतं चक्खु अत्थीतिआदीसुपि चक्खादिभावाविजहनेनेव अत्थितं पटिजानाति। पस्सतीतिआदीनि पुट्ठो पन तेसं विञ्ञाणानं किच्चाभाववसेन पटिक्खिपति। 
अतीतञाणादिकथावण्णना 


२९०. तेन जाणेन जाणकरणीयं करोतीति पञ्हे तस्स जाणस्स निरुद्भत्ता किच्चभावमस्स अपस्सन्तो पटिक्खिपति। पुन पुड्ठो अतीतारम्मणं पच्चुप्पन्नं जाणं अतीतानं 
धम्मानं जाननतो अतीतं जाणन्ति लेसेन पच्चुप्पन्नमेव “अतीतं जाण” न्ति कत्वा तेन जाणेन जाणकरणीयस्स अत्थिताय पटिजानाति। अथस्स सकवादी लेसोकासं अदत्वा 
तेन ञाणेन दुक्खं परिजानातीतिआदिमाह। इतरो अतीतारम्मणेनेव जाणेन इमेसं चतुन्नं किच्चानं अभावा पटिक्खिपति। अनागतपञ्हेपि एसेव नयो । पच्चुप्पन्नपञ्हो चेव 
संसन्दनपञ्हो च उत्तानत्थायेव। 


अरहन्तादिकथावण्णना 
२९१. अरहतो अतीतो रागो अत्थीतिआदीसुपि रागादिभावाविजहन्तो एवं पटिजानाति। सरागोतिआदीसु सुत्तविरोधभयेन चेव युत्तिविरोधभयेन च पटिक्खिपति। 
पदसोधनकथावण्णना 


२९५. एवं सब्बम्पि पाळिअनुसारेनेव विदित्वा परतो अत्थि सिया अतीतं, सिया न्वातीतन्ति एत्थ एवमत्थो वेदितब्बो। यं अतीतमेव अत्थि, तं अतीतं। यं 
पच्चुप्पन्नानागतं अत्थि, तं नो अत्थि, तं नो अतीतं। तेनातीतं न्वातीतं, न्वातीतं अतीतन्ति तेन कारणेन अतीतं नो अतीतं, नो अतीतं अतीतन्ति। 
अनागतपच्चुप्पन्नपुच्छासुपि एसेव नयो। 


सुत्तसाधनवण्णना 


२९६. न वत्तब्बं “अतीतं अत्थि अनागतं अत्थी”ति सुत्तसाधनाय पुच्छा परवादिस्स, पटिञ्ञा सकवादिस्स। पुन अत्तनो लद्धि निस्साय यंकिञ्चि, भिक्खवे, रूपन्ति 
अनुयोगो परवादिस्सेव। दुतियनये पुच्छा सकवादिस्स, पटिञ्जा इतरस्स। एवं सब्बत्थ पुच्छा च पटिञ्ञा च वेदितब्बा । यं पनेतं परवादिना अनागतस्स अत्थिभावसाधनत्थं 
“ननु वुत्तं भगवता कबळीकारे, चे, भिक्खवे "ति सुत्तस्स परियोसाने अत्थि तत्थ आयतिं पुनब्भवाभिनिब्बत्तीतिआदि दस्सितं न तं अनागतस्स अत्थिभावसाधकं | तञ्हि 
हेतूनं परिनिट्टितत्ता अवस्सं भावितं सन्धाय तत्थ वुत्तं । अयं सुत्ताधिप्पायो। सेसं सब्बत्थ उत्तानत्थमेवाति। 


सब्बमत्थीतिकथावण्णना निट्टिता। 


६. अतीतक्खन्धादिकथा 
९. नसुत्तसाधनकथावण्णना 


२९७. इदानि “अतीतं खन्धा”तिआदिकथा होति। तत्थ खन्धादिभावाविजहनतो अतीतानागतानं अत्थितं इच्छन्तस्स अतीतं खन्धाति पुच्छा परवादिस्स, अतीतस्स 
खन्धसङ्गहितत्ता आमन्ताति पटिञ्ञा सकवादिस्स। पुन अतीतं नत्थीति पुच्छा परवादिस्स, तस्स निरुत्तिपथसुत्तेन अत्थिताय वारितत्ता पटिक्खेपो सकवादिस्स। 
आयतनधातुपुच्छासुपि अनागतपञ्हेसुपि पच्चुप्पन्नेन सद्धि संसन्दित्वा अनुलोमपटिलोमतो आगतपज्हेसुपि अतीतं रूप" न्तिआदिपञ्हेसुपि इमिनावुपायेन अत्थो वेदितब्बो । 


२. सुत्तसाधनवण्णना 


२९८. सुत्तसाधने पन न वत्तब्बन्ति पुच्छा सकवादिस्स। तत्थ नत्थि चेतेति नत्थि च एते धम्माति अत्थो। खन्धादिभावे सति नत्थितं अनिच्छन्तस्स आमन्ताति पटिञ्ञा 
परवादिस्स, अथ नेसं नत्थिभावसाधनत्थं सुत्ताहरणं सकवादिस्स | दुतियपुच्छापि परवादिस्स, पटिञ्ञा सकवादिस्स, सुत्ताहरणं परवादिस्स। तं पन नेसं खन्धादिभावमेव 
साधेति, न अत्थिभावन्ति आहटम्पि अनाहटसदिसमेवाति। 

अतीतं खन्धातिआदिकथावण्णना। 


७. एकच्चंअत्थीतिकथा 
१. अतीतादिएकच्चकथावण्णना 


२९९. इदानि एकच्चं अत्थीति कथा होति। तत्थ ये “एकच्चं अतीतं अत्थी”ति मञ्जन्ति, सेय्यथापि कस्सपिका; तेसं लद्भिभिन्दनत्थं अतीतं अत्थीति पुच्छा 
सकवादिस्स, एकच्चं अत्थीति विस्सज्जनं परवादिस्स। अयञ्हि अधिप्पायो - अविपक्कविपाकं अत्थि, विपक्कविपाकं नत्थीति। एकच्चं निरुद्धन्ति अनुयोगो 
सकवादिस्स। तस्सत्थो - यदि ते अतीतं एकच्चं अत्थि एकच्चं नत्थि, एवं सन्ते एकच्चं अतीतं निरुद्धं, एकच्चं अतीतं अनिरुद्धं, तथेव ठितन्ति आपज्जति। 
विगतन्तिआदीसुपि एसेव नयो। 


अविपक्कविपाकधम्मा एकच्चेति इदं यस्मा येसं सो अविपक्कविपाकानं अत्थितं इच्छति, तेपि अतीतायेव। तस्मा यथा ते अतीतं एकच्चं अत्थि, कि तथा 
अविपक्कविपाकापि धम्मा एकच्चे अत्थी एकच्चे नत्थीति चोदेतुं वुत्तं। विपक्कविपाकाति इदं येसं सो नत्थितं इच्छति, तेसं वसेन चोदेतुं वुत्तं। अविपाकाति इदं अब्याकतानं 
वसेन चोदेतुं वुत्तं । इति इमेसं तिण्णं रासीनं वसेन सब्बेसु अनुलोमपटिलोमेसु पटिञ्ञा च पटिक्खेपो च वेदितब्बा। अतीता एकदेसं विपक्कविपाका, एकदेसं 
अविपक्कविपाकाति विप्पकतविपाका वुच्चन्ति। येन हि कम्मेन पटिसन्धि निब्बत्तिता, भवङ्गम्पि चुतिपि तस्सेब विपाको । तस्मा पटिसन्धितो याव चुति, ताव तं 
विप्पकतविपाकं नाम होति। तथारूपे धम्मे सन्धायेतं वुत्तं । 


विपच्चिस्सन्तीति कत्वा ते अत्थीति पुच्छा सकवादिस्स। यथा धम्मधरस्स पुग्गलस्स निद्दायन्तस्सापि बहुपवत्तिनो धम्मा अत्थीति बुच्चन्ति, एवं लोकवोहारवसेन 
अत्थितं सन्धाय पटिञ्जा परवादिस्स। बिपच्चिस्सन्तीति कत्वा पच्चुपन्नाति दुतियपञ्हे “कम्मानं अविनाससङ्घातो कम्मूपचयो नामेको अत्थी"ति लद्भियं ठत्वा पटिञ्ञा 
परवादिस्स। 


२. अनागतादिएकच्चकथावण्णना 
३००. अनागतं अत्थीतिआदीसुपि एकच्चं अत्थीति उप्पादिनो धम्मे सन्धाय वदति। सेसं सब्बत्थ हेट्ठा वुत्तनयत्ता उत्तानत्थमेवाति। 


एकच्चंअत्थीतिकथावण्णना। 


८. सतिपट्टानकथावण्णना 


३०१. इदानि सतिपट्ठानकथा होति। “तत्थ - चतुन्नं, भिक्खवे, सतिपट्ठानानं समुदयञ्च अत्थङ्गमञ्च देसेस्सामीति (सं० नि० ५.४०८) सतिपद्ठानसंयुत्ते वुत्तनयेनेव 
येसं कायादयो सतिया आरम्मणधम्मे गहेत्वा “सब्बे धम्मा सतिपट्टाना*ति लद्धि, सेय्यथापि एतरहि अन्धकानं। अन्धका नाम पुब्बसेलिया, अपरसेलिया, राजगिरिया, 
सिद्धत्थिकाति इमे पच्छा उप्पन्ननिकाया। तेसं लद्भिविवेचनत्थं पुच्छा सकवादिस्स, पटिञ्ञा परवादिस्स। तत्थ यस्मा “पतिद्वाति एतेसृति पट्टाना। का पतिट्ठाति? सति। सतिया 
पट्टाना सतिपट्टाना”ति इमिना अत्थेन सतिगोचरापि सतिपट्ठाना। “पतिट्ठहन्तीति पट्टाना । का पतिट्टुहन्ति? सतियो। सतियोव पट्टाना सतिपड्टाना”ति इमिना अत्थेन सतियोव 
सतिपट्टाना। तस्मा द्वेपि वादा परियायेन युज्जन्ति । ये पन तं परियायं पहाय एकन्तेनेव “सब्बे धम्मा सतिपड्ठाना”ति वदन्ति, ते सन्धाय पुच्छा सकवादिस्स, आरम्मणवसेन 
पटिञ्ञा परवादिस्स। सब्बे धम्मा सतीति अनुयुत्तस्स पन सब्बेसं सतिसभावाभावतो पटिकखेपो तस्सेव । तत्थ खयगामीतिआदीनि मग्गविसेसनानि। एकायनमग्गो हि 
किलेसानं खयभूतं निब्बानं गच्छतीति खयगामी। चत्तारि सच्चानि बुज्झन्तो गच्छतीति बोधगामी । बटुं अपचिनन्तो गच्छतीति अपचयगामी। एवमेतेहि पदेहि “कि ते सब्बे 
धम्मा एवरूपो ते एकायनो मग्गो होतीति पुच्छति। अनासवा असंयोजनियातिआदीनिपि लोकुत्तरभावं पुच्छनत्थाय वुत्तानि । बुद्धानुस्सतीतिआदीनि पभेदपुच्छावसेन 
बुत्तानि। 


चक्खायतनं सतिपट्ठानन्तिआदि सब्बधम्मानं पभेदपुच्छावसेन वुत्तं । तत्थापि सतिवसेन पटिक्खेपो, आरम्मणवसेन पटिज्ञाति | एवं सब्बपज्हेसु अत्थो वेदितब्बो। 
सुत्तसाधना उत्तानत्थायेवाति। 


सतिपड्ानकथावण्णना निट्टिता । 


९, हेवत्थिकथावण्णना 


३०४. इदानि हेवत्थिकथा नाम होति। तत्थ येसं “सब्बेपि अतीतादिभेदा धम्मा रूपादिवसेन अत्थि, अतीतं अनागतपच्चुप्पन्नवसेन, अनागतपच्चुप्पन्नानि वा 
अतीतादिवसेन नत्थि; तस्मा सब्बमेविदं एवं अत्थि एवं नत्थी"ति लद्धि, सेय्यथापि एतरहि वुत्तप्पभेदानं अन्धकानं; ते सन्धाय अतीतं अत्थीति पुच्छा सकवादिस्स। हेवत्थि 
हेब नत्थीति विस्सज्जनं परवादिस्स। तत्थ हेवाति एवं। अथ नं सकवादी “यदि अतीतोव एवं अत्थि, एवं नत्थीति लद्धि, एवं सन्ते सोयेव अत्थि, सोयेव नत्थि नामा*ति 
पुच्छन्तो सेवत्थि, सेव नत्थीति आह। इतरो तेनेव सभावेन अत्थितं, तेनेव नत्थितं सन्धाय पटिक्खिपति। दुतियं पुड्डो सकभावेनेव अत्थितं, परभावेनेव नत्थितं सन्धाय 
पटिजानाति। ततो परं अत्थट्टो नत्थट्रोति अत्थिसभावो नत्थिसभावो नाम होतीति पुच्छति। इमिनावुपायेन सब्बवारेसु अत्थो वेदितब्बो। परियोसाने पन “तेन हि अतीतं 
हेवत्थि, हेव नत्थी”ति च “तेन हि रूपं हेवत्थि, हेव नत्थी"ति चातिआदीनि वत्वा किञ्चापि परवादिना लद्धि पतिद्ठापिता, अयोनिसो पतिड्ठापितत्ता पनेसा 
अप्पतिट्टापितायेवाति। 

हेवत्थिकथावण्णना। 


महावग्गो निडितो। 


२. दुतियवग्गो 
१. परूपहारवण्णना 


३०७. इदानि परूपहारकथा नाम होति। तत्थ ये अरहत्तं पटिजानन्तानं अप्पत्ते पत्तसञ्जीनं अधिमानिकानं कुहकानं वा अरहत्तं पटिजानन्तानं सुक्‍्कविस्सट्टिं दिस्वा 
“मारकायिका देवता अरहतो असुचि उपसंहरन्ती”ति मञ्जन्ति; सेय्यथापि एतरहि पुब्बसेलिया च अपरसेलिया च; ते सन्धाय अत्थि अरहतोति पुच्छा सकवादिस्स, पटिञ्जा 
इतरस्स। इदानि यस्मा सुक्कविस्सट्ठि नाम रागसमुट्डाना होति, तस्मा अत्थि अरहतो रागोति अनुयोगो आरद्भो। सो सब्बोपि उत्तानत्थोयेव। 


मारकायिका देवता अत्तनोतिआदिपज्हे यस्मा तासं देवतानं सुक्कविस्सड्ठि नाम नत्थि, अञ्जेसम्पि सुक्कं गहेत्वा न उपसंहरन्ति, अरहतो पन सुक्कमेव नत्थि, तस्मा न 
हेवन्ति पटिक्खिपति। 


नेव अत्तनोतिपउ्हे पन निम्मिनित्वा उपसंहरन्तीति लद्भिया पटिजानाति। लोमकूपेहीतिपञ्हे सप्पितेलानं विय लोमकूपेहि उपसंहरणाभावं दिस्वा पटिक्खिपति। 


३०८. हन्द हीति वचसायत्थे निपातो। “अरहा नु खो अहं, नोति एवं विमति गाहयिस्सामाति एवं वचसायं कत्वा उपसंहरन्तीति अत्थो। अत्थि अरहतो विमतीति पुट्टो 
अड्टवत्थुकं विचिकिच्छं सन्धाय पटिक्खिपति, दुतियं पुट्ठो इत्थिपुरिसानं नामगोत्तादीसु सन्निड्ठानाभावं सन्धाय पटिजानाति। 


३०९. अत्थि तस्स आसयोति तस्स सुक्कस्स उच्चारपस्सावानं विय पतिट्ठानोकासो अत्थीति पुच्छति। 


३१२. सधम्मकुसलस्साति अत्तनो अरहत्तधम्ममत्तेयेव कुसलस्स। पञ्जाविमुत्तं सन्धायेवं वदति। परधम्मकुसलस्साति सधम्मतो परस्मिं अट्टसमापत्तिधम्मेपि 
कुसलस्स। उभतोभागविमुत्तं सन्धायेवं वदति। सेसमेत्थ पाळिअनुसारेनेव वेदितब्बन्ति। 


परूपहारकथावण्णना। 
२-३-४. अञ्ञाणादिकथावण्णना 


३१४. इदानि अञ्जाणं, कङ्का, परवितरणाति तिस्सो कथा नाम होन्ति। तत्थ येसं “अरहतो इत्थिपुरिसादीनं नामगोत्तादीसु जाणप्पवत्तिया अभावेन अत्थि अञ्ञाणं, 
तत्थेव सन्निट्ठानाभावेन अत्थि कङ्का। यस्मा च नेसं तानि वत्थूनि परे वितरन्ति पकासेन्ति आचिकखन्ति, तस्मा नेसं अत्थि परवितरणा”'ति इमा लद्धियो, सेय्यथापि एतरहि 
पुब्बसेलियादीनं; तेसं ता लद्भियो भिन्दितुं तीसुपि कथासु पुच्छा सकवादिस्स, पटिञ्ञा च पटिक्खेपो च इतरस्स। तत्थ सब्बेसुपि पज्हेसु चेव विस्सज्जनेसु च पाळिं अनुगन्त्वाव 
अत्थो वेदितब्बोति। 


अञ्ञाणादिकथावण्णना। 
५. वचीभेदकथावण्णना 


३२६. इदानि वचीभेदकथा नाम होति। तत्थ येसं “सोतापत्तिमग्गक्खणे पठमं झानं समापन्नस्स दुक्खन्ति वाचा भिज्जती"ति लद्धि, सेय्यथापि एतरहि पुब्बसेलियादीनं; ते 
सन्धाय समापन्नस्स अत्थि वचीभेदोति पुच्छा सकवादिस्स, लाद्भियं ठत्वा पटिञ्जा परवादिस्स। पुन सब्बत्थाति तयो भवे सन्धाय पुट्ठो अरूपं सन्धाय पटिक्खिपति । 
सब्बदाति कालवसेन पुट्ठो पठममग्गक्खणे पठमज्झानिकसमापत्तितो अज्ञं सब्बं समापत्तिकालं सन्धाय पटिक्खिपति । सब्बेसं समापन्नानन्ति पुडो लोकियसमापत्तियो 
समापन्ने सन्धाय पटिक्खिपति। सब्बसमापत्तीसूति पुट्टो दुतियज्झानादिकं लोकुत्तरं सब्बञ्च लोकियसमापत्ति सन्धाय पटिक्खिपति। 


कायभेदोति अभिक्कमादिवसेन पवत्तकायविञ्जत्ति। इदं “यानि चित्तानि वचीविञ्जत्ति समुट्टापेन्ति, तानेव कायविञ्जत्ति। एवं सन्ते कस्मा कायभेदोपि न होती”ति 
चोदनत्थं पुच्छति। इतरो लद्भिवसेन पटिक्खिपति चेव पटिजानाति च। इदानि यदि सो मग्गक्खणे “दुक्ख न्ति वाचं भासति, “समुदयोतिआदिकम्पि भासेय्य। यदि वा तं न 
भासति, इतरम्पि न भासेय्याति चोदनत्थं दुक्खन्ति जानन्तोतिआदयो पज्हा वुत्ता। इतरो पन अत्तनो लद्भिवसेनेब पटिजानाति चेव पटिक्खिपति च। लोकुत्तरं पठमज्झानं 
समापन्नो दुक्खदुक्खन्ति विपस्सतीति हिस्स लद्धि। 


३२८. ञाणन्ति लोकुत्तरं चतुसच्चजाणं | सोतन्ति सोतविञ्ञाणं अधिप्पेतं, येन तं सहद सुणाति । द्विन्नं फस्सानन्ति सोतसम्फस्समनोसम्फस्सानं। 


३२९. नो वत रे वत्तब्बेति यदि अविसेसेन यंकिञ्चि समापन्नस्स नत्थि वचीभेदो, न अविसेसेन वत्तब्बं “समापन्नस्स अत्थि वचीभेदो' ति । सेसमेत्थ उत्तानत्थमेव सद्भि 
सुत्तसाधनाय। यं पनेतेन “सिखिस्स आनन्द, भगवतो”ति परियोसाने सुत्तं आभतं, तत्थ येन समापत्तिचित्तेन सो वचीभेदो समुद्टितो, कायभेदोपि तेन समुट्टातियेव, न च तं 
लोकुत्तरं पठमज्झानचित्तं, तस्मा असाधकन्ति । 


वचीभेदकथावण्णना। 

६. दुक्खाहारकथावण्णना 


३३४. इदानि दुक्खाहारकथा नाम होति। तत्थ “दुक्खं दुक्खन्ति वाचं भासन्तो दुक्खे जाणं आहरति, तं दुकखाहारो नाम वुच्चति । तञ्च पनेतं मग्गङ्गं मग्गपरियापन्नन्ति 
येसं लद्भि, सेय्यथापि एतरहि पुब्बसेलियानं; ते सन्धाय दुक्खाहारोति पुच्छा सकवादिस्स, पटिञ्ञा परवादिस्स । ये केचीति पठमपञ्हे अविपस्सके सन्धाय पटिक्खिपति, 
दुतियपञ्हे विपस्सके सन्धाय पटिजानाति, तं पनस्स लद्धिमत्तमेव | तस्मा “सब्बे तेति वादस्स भिन्दनत्थं बालपुथुज्जनातिआदिमाह । तं उत्तानत्थमेवाति। 


दुक्खाहारकथावण्णना। 
७. चित्तद्रितिकथावण्णना 


३३५. इदानि चित्तद्टितिकथा नाम होति। तत्थ येसं समापत्तिचित्तञ्चेव भवङ्गचित्तञ्च अनुप्पबन्धेन पवत्तमानं दिस्वा “एकमेव चित्तं चिरं तिट्ठती 'ति लद्धि सेय्यथापि 
एतरहि हेट्टा वुत्तप्पभेदानं अन्धकानं, तंलद्धिविसोधनत्थं एकं, चित्तं दिवसं तिट्टुतीति पुच्छा सकवादिस्स, पटिञ्ञा परवादिस्स। उपड्डदिवसो उप्पादक्खणोति एत्थ 
ठितिक्खणं अनामसित्वा “अनिच्चा वत सङ्कारा, उप्पादवयधम्मिनो"ति (सं० नि० १.१८६; २.१४३) देसनानयेन उप्पादवयवसेनेव पुच्छा कता । 


ते धम्मा चित्तेन लहुपरिवत्ताति पुट्टो चित्ततो लहुतरपरिवत्तिनो धम्मे अपस्सन्तो पटिक्खिपति । दुतियं पुट्ठो यस्स चित्तस्स दीघट्ठिति इच्छति, तं सन्धाय पटिजानाति । 
यावतायुकं तिट्ठतीति पञ्हे “चुल्लासीतिसहस्सानि, कप्पा तिइुन्ति ये मरू "तिआदिवचनवसेन (महानि० १०) आरुप्पतो अञ्ञत्र पटिक्खिपति, आरुप्पे पटिजानाति । मुहुत्तं 
मुहुत्तं उप्पज्जतीति पञ्हे परवादिस्स “उप्पादवयधम्मिनो”तिआदिसुत्तविरोधभयेन पटिजानाति। ठितिं पनस्स लद्धिवसेन इच्छति। सेसमेत्थ उत्तानत्थमेवाति। 


चित्तट्वितिकथावण्णना । 
८. कुक्कुळकथावण्णना 


३३८. इदानि कुक्कुळकथा नाम होति। तत्थ येसं “सब्बं, भिक्खवे, आदित्तं (सं? नि० ४.२८; महाव० ५४) सब्बे सङ्घारा दुक्खा 'तिआदीनि (ध० प° २७८) सुत्तानि 
अयोनिसो गहेत्वा “निप्परियायेनेव सब्बे सङ्घारा कुक्कुळा वीतच्चितङ्गारसम्मिस्सा छारिकनिरयसदिसा"ति लद्धि, सेस्यथापि एतरहि गोकुलिकानं; तेसं 
नानप्पकारसुखसन्दस्सनेन तं लद्धि विवेचेतुं पुच्छा सकवादिस्स, पटिञ्ञा परवादिस्स | तत्थ अनोधि कत्वाति ओधि मरियादं कोड्ठासं अकरित्वा, अविसेसेन सब्बेयेवाति 
अत्थो। सेसं सब्बं पाळिनयेनेव वेदितब्बं सद्धि सुत्तसाधनायाति। 


कुक्कुळकथावण्णना। 
९. अनुपुब्बाभिसमयकथावण्णना 
३३९. इदानि अनुपुब्बाभिसमयकथा नाम होति। तत्थ येसं - 


“अनुपुब्बेन मेधावी, थोकं थोकं खणे खणे। 
कम्मारो रजतस्सेव, निद्धमे मलमत्तनोति॥ (ध० प० २३९) - 


आदीनि सुत्तानि अयोनिसो गहेत्वा “सोतापत्तिफलसच्छिकिरियाय पटिपन्नो एकच्चे किलेसे दुक्खदस्सनेन पजहति, एकच्चे समुदयनिरोधमग्गदस्सनेन, तथा सेसापीति एवं 
सोळसहि कोट्ठासेहि अनुपुब्बेन किलेसप्पहानं कत्वा अरहत्तपटिलाभो होती "ति एवरूपा नानाभिसमयलद्धि उप्पन्ना, सेय्यथापि एतरहि 
अन्धकसनब्बत्थिकसम्मितियभद्रयानिकानं; तेसं लद्धिविवेचनत्थं अनुपुब्बाभिसमयोति पुच्छा सकवादिस्स, पटिञ्जा इतरस्स। अनुपुब्बेन सोतापत्तिमग्गन्ति पुद्ठो पन एकस्स 
मग्गस्स बहुभावापत्तिभयेन पटिक्खिपति। दुतियं पुट्ठो दुक्खदस्सनादिवसेन पटिजानाति। तानि वा चत्तारिपि जाणानि एको सोतापत्तिमग्गोयेबाति पटिजानाति, फलं पन एकमेव 
इच्छति, तस्मा पटिक्खिपति। सकदागामिमग्गादीसुपि एसेव नयो। 


३४४. मग्गे दिट्रे फले ठितोति पज्हे यस्मा दुक्खदस्सनादीहि दस्सनं अपरिनिड्डितं, मग्गदस्सनेन परिनिड्डितं नाम होति, तदा सो फले ठितोति सङ्घ गच्छति, तस्मा 
पटिजानाति। 


३४५. दुक्खे दिट्ठे चत्तारि सच्चानीति पुच्छा परवादिस्स, एकाभिसमयवसेन पटिञ्ञा सकवादिस्स। पुन दुक्खसच्चं चत्तारि सच्चानीति अनुयोगे चतुन्नम्पि 
नानासभावत्ता पटिकखेपो तस्सेव। 


रूपक्खन्धे अनिच्चतो दिट्टेति पुच्छा सकवादिस्स, समुद्दतो एकबिन्दुस्स रसे पटिविद्धे सेसउदकस्स पटिवेधो विय एकधम्मे अनिच्चादितो पटिविद्धे सब्बेपि पटिविद्धा 
होन्तीति लद्धिया पटिञ्ञा परवादिस्स। 


चतूहि आणेहीति दुकखे जाणादीहि। अट्टहि आणेहीति सावकानं साधारणेहि सच्चजाणेहि चेव पटिसम्भिदाजाणेहि च । द्वादसहि ञाणेहीति 
द्वादसङ्गपटिच्चसमुप्पादजाणेहि । चतुचत्तारीसाय ञाणेहीति ` जरामरणे जाणं, जरामरणसमुदये जाण”न्ति एवं निदानवग्गे वुत्तजाणेहि । सत्तसत्ततिया ञाणेहीति “जरामरणं, 
भिक्खवे, अनिच्चं सङ्घतं पटिच्चसमुप्पन्नं खयधम्मं वयधम्मं विरागधम्मं निरोधधम्म' न्ति (सं? नि० २.२०) एवं तत्थेव वुत्तजाणेहि। सेसमेत्थ पाळिनयेनेव वेदितब्बं सद्धि 
सुत्तसाधनेनाति। 

अनुपुब्बाभिसमयकथावण्णना। 
१०. वोहारकथावण्णना 


३४७. इदानि बोहारकथा नाम होति । तत्थ बुद्धो भगवा लोकुत्तरेन बोहारेन वोहरतीति येसं लद्भि, सेय्यथापि एतरहि अन्धकानं; ते सन्धाय पुच्छा सकवादिस्स, 
लद्धिवसेन पटिञ्जा परवादिस्स। लोकुत्तरे सोतेतिआदीनि तस्स अयुत्तवादीभावदीपनत्थं वुत्तानि। अयञ्हेत्थ अधिप्पायो -- “सद्दायतनमेव ते लोकुत्तरं, उदाहृ 
सोतादीनिपी”ति। 


हञ्चि बुद्धस्स भगवतो वोहारो लोकिये सोते पटिहञ्ञतीति एत्थ यदि सो लोकुत्तरे पटिहञ्जेय्य। लोकुत्तरो सियाति एवमत्थो न गहेतब्बो । लोकिये पटिहञ्ञमानस्स 
पन लोकुत्तरता नाम नत्थीति अयमेत्थाधिप्पायो। लोकियेन विञ्ञाणेनाति एत्थापि लोकियेनेवाति अत्थो। इतरथा अनेकन्तता सिया । लोकुत्तरञ्हि लोकियेनपि जाणेन 
जायती। एवं सब्बं यथानुरूपतो वेदितब्बं । सब्बे ते मग्गं भावेन्तीति पञ्हेसु ये मग्गं नप्पटिलभन्ति, ते सन्धाय पटिक्खिपति । ये पटिलभन्ति, ते सन्धाय पटिजानाति। 


३५९. सोवण्णमयायाति सुवण्णमयाय। इदं परवादिस्स उदाहरणं । 


एळण्डियायाति एळण्डमयाय। इदं सकवादिस्स उदाहरणं। लोकियं वोहरन्तस्स लोकियोति अयम्पि एका लद्धि। सा एतरहि एकच्चानं अन्धकानं लद्धि। सेसमेत्थ 
उत्तानत्थमेवाति। 


वोहारकथावण्णना। 
११. निरोधकथावण्णना 


३५३. इदानि निरोधकथा नाम होति। तत्थ येसं अप्पटिसङ्कानिरोधञ्च पटिसङ्कानिरोधञ्च द्रेपि एकतो कत्वा निरोधसच्चन्ति लद्धि, सेय्यथापि एतरहि महिसासकानञ्चेव 
अन्धकानञ्च; ते सन्धाय द्वे निरोधाति पुच्छा सकवादिस्स, पटिञ्ञा परवादिस्स। द्वे दुक्खनिरोधाति पञ्हेसु यस्मा द्वे दुक्खसच्चानि न इच्छति, तस्मा पटिक्खिपति। यस्मा 
द्वीहाकारेहि दुक्खं निरुज्झतीति इच्छति, तस्मा पटिजानाति। द्वे निरोधसच्चानीतिपञ्हेसु द्विन्नं दुकखसच्चानं निरोधवसेनअनिच्छन्तो पटिक्खिपति। द्वीहाकारेहि दुकखस्स 
निरुज्झनतो पटिजानाति । द्वे ताणानीतिआदीसुपि एसेव नयो। 


अत्थि द्विन्नं निब्बानानन्तिआदीसु पुच्छासु उच्चनीचतादीनि अपस्सन्तो पटिक्खिपति। 


अप्पटिसङ्कानिरुद्धेति ये पटिसङ्घाय लोकुत्तरेन आणेन अनिरुद्धा सुद्धभपकतिकत्ता वा उद्देसपरिपुच्छादीनं वा वसेन न समुदाचरणतो निरुद्धाति बुच्चन्ति, ते सङ्घारे । 
पटिसङ्का निरोधेन्तीति। लोकुत्तरजाणेन निरोधेन्ति अनुप्पत्तिभावं गमेन्ति। ननु अप्पटिसङ्कानिरुद्धा सङ्काराति पुच्छा परवादिस्स। तत्थ भग्गानं पुन अभञ्जनतो 
अप्पटिसङ्घानिरुद्धानं वा अरियमग्गे उप्णन्ने तथा निरुज्झनतोव सकवादी अच्चन्तभग्गतं पटिजानाति। सेसमेत्थ उत्तानत्थमेवाति। 


निरोधकथावण्णना। 


दुतियो वग्गो। 


३. ततियवग्गो 
९. बलकथावण्णना 


३५४. इदानि बलकथा नाम होति। तत्थ येसं अनुरुद्धसंयुत्ते “इमेसञ्च पनाहं, आवुसो, चतुन्नं सतिपट्ठानानं भावितत्ता बहुलीकतत्ता ठानञ्च ठानतो अट्ठानञ्च अट्टानतो 
यथाभूतं पजानामी”तिआदीनि (सं० नि० ५.९१३) दससुत्तानि अयोनिसो गहेत्वा “तथागतबलं सावकसाधारण'न्ति लद्धि, सेय्यथापि एतरहि अन्धकानं; ते सन्धाय पुच्छा 
सकवादिस्स, लाद्धियं ठत्वा पटिञ्ञा परवादिस्स। तथागतबलञ्च नामेतं सावकेहि साधारणम्पि अत्थि असाधारणम्पि साधारणासाधारणम्पि। तत्थ आसवानं खये जाणं 
साधारणं । इन्द्रियपरोपरियत्तिञाणं असाधारणं। सेसं साधारणञ्च असाधारणञ्च। ठानाड्रानादीनि हि सावका पदेसेन जानन्ति, तथागता निप्पदेसेन। इति तानि उद्देसतो 
साधारणानि, न निद्देसतो। अयं पन अविसेसेन सब्बम्पि साधारणन्ति आह | तमेनं ततो विवेचेतुं तथागतबलं सावकबलन्ति पुन अनुयोगो आरद्भो। तत्थ पठमपज्हे निद्देसतो 
सब्बाकारविसयतं सन्धाय पटिक्खिपति। दुतियपज्हे उद्देसतो ठानाड्रानमत्तादिजाननवसेन पटिजानाति । तञ्जेबातिआदिपञ्हेसु सब्बाकारेन निन्नानाकरणताय अभावेन 
पटिक्खिपति । पुब्बयोगो च पुब्बचरिया च अत्थतो एकं, तथा धम्मक्खानञ्च धम्मदेसना च। 


इन्द्रियपरोपरियत्तिपञ्हे एकदेसेन साधारणतं सन्धाय सावकविसये पटिजानाति। 


३५५. इदानि यस्मा उद्देसतो ठानाड्ठानादीनि सावको जानाति, तस्मा सावकस्स तथा जाननं पकासेत्वा तेन जाननमत्तसामञ्जेन तेसं सावकसाधारणत्तं पतिड्टापेतुं सावको 
ठानाड्रानं जानातीतिआदयो परवादिपज्हा होन्ति। तत्थ इन्द्रियपरोपरियत्तिजाणं छन्नं असाधारणजाणानं अञ्ञतरन्ति न गहितं। आसवक्खयेन वा आसवक्खयन्ति यं 
तथागतस्स आसवक्खयेन सद्धि सावकस्स आसवकखयं पटिच्च वत्तब्बं सिया नानाकरणं, तं नत्थि। विमुत्तिया वा विमृत्तिन्ति पदेपि एसेव नयो। सेसमेत्थ उत्तानत्थमेव। 


३५६. इदानि यं सकवादिना “आसवानं खये जाणं साधारण न्ति अनुञ्ञातं, तेन सद्धिं संसन्दित्वा सेसानम्पि साधारणभावं पुच्छितुं पुन आसवानं खयेतिआदयो 

परवादिपञ्हाव होन्ति। तेसं विस्सज्जने सकवादिना आसवक्खये विसेसाभावेन तं जाणं साधारणन्ति अनुञ्ञातं | इतरेसुपि विसेसाभावेन साधारणता पटिक्खित्ता। पुन 
ठानाट्ठानादीन॑ आसवक्खयेनेव सद्धि संसन्दित्वा असाधारणपुच्छा परवादिस्सेव । तत्थ आसवक्खयजाणे पटिकखेपो, सेसेसु च पटिञ्ञा सकवादिस्स । ततो इन्द्रियपरोपरियत्तेन 
सद्धि संसन्दित्वा असाधारणपुच्छा परवादिस्स। सा सङ्किपित्वा दस्सिता। तथापि इन्द्रियपरोपरियत्ते पटिञ्ञा, सेसेसु च पटिक्खेपो सकवादिस्स। ततो ठानाट्वानादीहि सद्धि 
संसन्दित्वा इन्द्रियपरोपरियत्तस्स साधारणपुच्छा परवादिस्स। सापि सङ्किपित्वाव दस्सिता । तत्थ इन्द्रियपरोपरियत्ते पटिक्खेपो। सेसेसु च पटिञ्ञा सकवादिस्साति । 


बलकथावण्णना। 
२. अरियन्तिकथावण्णना 


३५७. इदानि अरियन्तिकथा नाम होति। तत्थ येसं “न केवलं आसवक्खयजाणमेव अरियं, अथ खो पुरिमानिपि नव बलानि अरियानि*च्चेब लद्धि, सेय्यथापि एतरहि 
अन्धकानं; ते सन्धाय अरियन्ति पुच्छा सकवादिस्स, पटिञ्जा इतरस्स। पुन यदि तं अरियं, मग्गादीसु तेन अञ्जतरेन भवितब्बन्ति मग्गादिवसेन पुच्छा सकवादिस्स, पटिक्खेपो 
इतरस्स। 


पुन सुञ्जतारम्मणादिवसेन पुच्छा सकवादिस्स । तत्थ द्वे सुज्जता - सत्तसुञ्जता च सङ्घारसुञ्ञता च। सत्तसुञ्जता नाम दिड्टिया परिकप्पितेन सत्तेन सुञ्ञा पञ्चक्खन्धा। 
सङ्घारसुञ्जता नाम सब्बसङ्घारेहि सुञ्ञं विवित्तं निस्सटं निब्बानं। तत्थ परवादी निब्बानारम्मणतं सन्धाय पटिक्खिपति, सङ्घारारम्मणतं सन्धाय पटिजानाति। मनसि करोतीति 
पुड्डोपि निब्बानमेव सन्धाय पटिक्खिपति, सङ्कारे सन्धाय पटिजानाति। ततो सकवादिना “ठानाड्ानादिमनसिकारो सङ्घारारम्मणो, सुञ्जतमनसिकारो निब्बानारम्मणो “ति इमं 
नयं गहेत्वा “द्विन्नं फस्सानं द्विन्नं चित्तानं समोधानं होतीति पुद्ठो लेसोकासं अलभन्तो पटिक्खिपति। अनिमित्तापणिहितेसुपि एसेव नयो। सत्तनिमित्ताभावतो हि खन्धा 
अनिमित्ता। सङ्घारनिमित्ताभावतो निब्बानं। एकधम्मस्मिम्पि आरोपेत्वा ठपेतब्बसङ्कातेन च पणिदहितब्बड्रेन पणिहितसङ्घं गतेन सत्तपणिधिना अप्पणिहिता खन्धा। 
तण्हापणिधिना तण्हाय वा आरम्मणभूतेन सब्बसङ्कारपणिधिना अप्पणिहितं निब्बानं । तस्मा इधापि पटिक्खेपो च पटिञ्ञा च पुरिमनयेनेव वेदितब्बा । 


३५८. ततो “यथा सतिपट्ठानादयो लोकुत्तरधम्मा अरिया चेव सुञ्जतादिआरम्मणा च, किं ते एवं ठानाड्ठानजाण” न्ति अनुलोमपटिलोमपुच्छा होन्ति। तत्थ सब्बापि 
पटिञ्ञा सब्बे च पटिक्खेपा परवादिस्सेव | इमिनाबुपायेन सेसजाणेसुपि पुच्छाविस्सज्जनं वेदितब्बं | पाळियं पन सेसानि सङ्किपित्वा अवसाने चुतूपपातजाणमेव विभत्तं। ततो 
परं सकसमयेपि “अरिय”न्ति सिद्धेन आसवानं खयजाणेन सद्धि संसन्दित्वा सेसञाणानं अनुलोमतो च पटिलोमतो च अरियभावपुच्छा होन्ति । ता सब्बा परवादिस्स, पटिञ्ञा 
पटिक्खेपो च सकवादिस्स । ते उत्तानत्थायेव। पाळियं पनेत्थ पठमनवमानेव दस्सेत्वा सत्त जाणानि सङ्षित्तानीति। 


अरियन्तिकथावण्णना। 
३. विमुत्तिकथावण्णना 


३६३. इदानि विमुत्तिकथा नाम होति। तत्थ येसं “वीतरागचित्तानं विमुत्तिपयोजनं नाम नत्थि। यथा पन मलीनं वत्थं धोवियमानं मला विमुच्चति, एवं सरागं चित्तं रागतो 
विमुच्चती' ति लद्धि, सेय्यथापि एतरहि अन्धकानं; ते सन्धाय सरागन्ति पुच्छा सकवादिस्स, पटिञ्ञा इतरस्स। ततो रागसहगतन्तिआदिना नयेन पुट्ठो मग्गक्खणे चित्तं 
विमुच्चति नाम। तदा च एबरूपं चित्तं नत्थीति पटिक्खिपति। 


सफस्सन्तिआदिना नयेन पुड्ठोपि यथा फस्सो च चित्तञ्च उभो रागतो विमुच्चन्ति, एवं रागस्स विमुत्ति अपस्समानो पटिक्खिपति। सदोसादीसुपि इमिनाबुपायेन अत्थो 
वेदितब्बो। 


विमुत्तिकथावण्णना। 
४. विमुच्चमानकथावण्णना 


३६६. इदानि विमुच्चमानकथा नाम होति। तत्थ येसं “झानेन विक्खम्भनविमृत्तिया विमुत्त॑, मग्गक्खणे समुच्छेदविमुत्तिया विमुच्चमानं नाम होती 'ति लद्धि, ते सन्धाय 
विमुत्तं विमुच्चमानन्ति पुच्छा सकवादिस्स, पटिञ्ञा इतरस। 


पुन एकदेसन्ति पुच्छा सकवादिस्स। तत्थ एकदेसन्ति भावनपुंसकं । यथा विमुत्तं, एकदेसेन वा एकदेसे वा अविमुत्तै होति कि एवं एकदेसं विमुत्तं, एकदेसं अविमुत्तन्ति 
पुच्छति। कि कारणा एवं पुच्छतीति? “विमुत्तं विमुच्चमान' न्ति विप्पकतभावेन वुत्तत्ता। यथा हि करियमाना कटादयो विप्पकतत्ता एकदेसेन कता एकदेसेन अकता होन्ति, 
तथा इदम्पि एकदेसं विमुत्तं एकदेसं अविमृत्तन्ति आपज्जति। ततो परवादी कटादीनं विय चित्तस्स एकदेसाभावा पठमपञ्हे पटिक्खिपित्वा दुतिये विमुच्चमानस्स 
अपरिनिद्टितविमुत्तिताय पटिजानाति। लोकियज्झानक्खणं वा सन्धाय पटिक्खिपति। न हि तं तदा समुच्छेदविमुत्तिया विमुच्चमानं | लोकुत्तरज्झानक्खणं सन्धाय पटिजानाति। 
तञ्हि तदा समुच्छेदविमृत्तिया विमृत्तेकदेसेन विमुच्चमानन्तिस्स लद्धि। ततो सकवादी “यदि ते एकमेव चित्तं एकदेसं विमुत्तं एकदेसं अविमुत्तं, एवं सन्ते यो एकेनेव चित्तेन 
सोतापन्नो होति, सोपि ते एकदेसं सोतापन्नो, एकदेसं न सोतापन्नो आपज्जती"ति चोदनत्थं एकदेसं सोतापन्नोतिआदिमाह । इतरो तं विधानं अपस्सन्तो पटिक्खिपति। 
सेसवारेसुपि एसेव नयो। 


उप्पादक्खणपञ्हे यदि एकमेव चित्तं विमुत्तञ्च विमुच्चमानञ्च, एकस्मिं खणे विमुत्तं एकस्मिं विमुच्चमानं आपज्जति । किं ते एवरूपं चित्तन्ति अत्थो। 


३६७. सुत्तसाधने पठमसुत्तं परवादिस्स । तत्रास्सायमधिप्पायो - बिमुच्चतीति विप्पकतनिद्देसो । तस्मा यं तस्स योगिनो एवं जानतो एवं पस्सतो एतेहि आसवेहि चित्तं 
विमुच्चति, तं विमुच्चमानं नाम होतीति। दुतियसुत्तं सकवादिस्स । तत्रास्सायमधिप्पायो -- यदि ते विमुच्चतीति वचनतो विमुत्तं विमुच्चमानं, इध विमुच्चतीति वचनाभावतो 

विमुत्तमेव सिया, न विमुच्चमानन्ति। 


इदानि “यथा ते विप्पकतविमुत्तिताय विमुच्चमानं, कि एवं बिप्पकतरागादिताय रज्जमानादीनिपि अत्थी"ति चोदनत्थं पुन अत्थि चित्तन्तिआदि आरद्धं। परवादिनापि 
तथारूपं चित्तं अपस्सन्तेन सब्बं पटिक्खित्तं। अथ नं सकवादी “द्वेयेव कोटियो, ततिया नत्थी"ति अनुबोधेन्तो ननु रत्तञ्चेव अरत्तञ्चातिआदिमाह | तस्सत्थो - ननु भद्रमुख, 
रागसम्पयुत्त चित्तं रत्तं विप्पयुत्तं अरत्तन्ति द्वेव कोटियो, रज्जमानं नाम ततिया कोटि नत्थीति? दुड्ादीसुपि एसेव नयो। अथ नं आमन्ताति पटिजानित्वा ठितं। विमृत्तिपक्खेपि 
द्वेयेब कोटियो दस्सेतुं हञ्चि रत्तञ्चेवातिआदिमाह । तस्सत्थो - यदि एता द्वे कोटियो सम्पटिच्छसि, अविमुत्तञ्चेव विमुत्तञ्चा ति इमापि सम्पटिच्छ। किलेससम्पयुत्तञ्हि चित्तं 
अविमुत्तं, विप्पयुत्तं विमुत्तं । विमुच्चमानं नामाति परमत्थतो ततिया कोटि नत्थीति । 


विमुच्चमानकथावण्णना। 
५. अहुमककथावण्णना 


३६८. इदानि अद्मककथा नाम होति। तत्थ येसं अनुलोमगोत्रभुमग्गक्खणे किलेसानं समुदाचाराभावतो अट्टमकस्स सोतापत्तिमग्गडपुग्गलस्स द्वे परियुट्डाना पहीनाति 
लद्धि, सेय्यथापि एतरहि अन्धकानञ्चेव सम्मितियानञ्च; तेसं अञ्ञतरं सन्धाय पुच्छा सकवादिस्स, मग्गक्खणतो पट्टाय दिट्टिया अनुप्पत्ति सन्धाय पटिञ्ञा इतरस्स। ततो 
यस्मा दिड्टि नामेसा सोतापन्नस्सेव पहीना, न मग्गट्ठस्स, तस्मा अट्ठमको पुग्गलो सोतापन्नोति अनुयोगो सकवादिस्स। विचिकिच्छापञ्हेपि एसेव नयो। अनुसयपज्हे 
परियुट्ठानतो अञ्जो अनुसयोति तेसं लद्धि, तस्मा “न हेव" न्ति पटिक्खित्तं। 


सीलब्बतपरामासपज्हेपि सीलब्बतपरामासपरियुट्ठानन्ति बोहारं न पस्सति, तस्मा पटिक्खिपति। परियुट्ठानमेवस्स पहीनन्ति लद्धि । 


३६९. मग्गो भावितोति पज्हे तस्मिं खणे भावेति, न भावितो। तस्मा पटिक्खिपति। अमग्गेनातिआदिअनुयोगे पठममग्गेनेव पहीनभावं सन्धाय पटिक्खिपति। यदि हि 
अमग्गेन पहीयेथ, गोत्रभुपुग्गलादीनम्पि पहीयेथाति आपज्जनतो | उप्पज्जिस्सतीति पुच्छा परवादिस्स, विस्सज्जनं सकवादिस्स। सेसं सब्बत्थ उत्तानत्थमेवाति। 


अड्टरमककथावण्णना। 
६. अट्टमकस्स इन्द्रियकथावण्णना 


३७१. इदानि अट्टमकस्स इन्द्रियकथा नाम होति। तत्थ येसं “अड्टमको मग्गक्खणे इन्द्रियानि पटिलभति नाम, नो चस्स पटिलद्धानि होन्ती”ति लद्धि, सेय्यथापि एतरहि 
अन्धकानं; ते सन्धाय नत्थि सद्धिन्द्रियन्ति पुच्छा सकवादिस्स, पटिञ्ञा इतरस्स। नत्थि सद्धाति पुटटी पन सद्धिन्द्रियतो सद्धाय नानत्तं सल्लक्खेत्वा पटिक्खिपति । सेसेसुपि 
एसेव नयो। यथा पन यस्स अत्थि मनो, तस्स मनिन्द्रियम्पि अत्थि; एवं यस्स सद्धादयो अत्थि, तस्स अत्थि सद्भिन्द्रियादीनिपीति दीपनत्थं अत्थि मनो अत्थि 
मनिन्द्रियन्तिआदि आरद्धं । तं सब्बं उत्तानत्थमेव सद्धि सुत्तसाधनेनाति। 


अट्टमकस्स इन्द्रियकथावण्णना। 
७. दिब्बचक्खुकथावण्णना 


३७३. इदानि दिब्बचक्खुकथा नाम होति। तत्थ येसं चतुत्थज्झानधम्मूपत्थद्धं मंसचक्खुमेव दिब्बचक्खु नाम होतीति लद्धि, सेय्यथापि एतरहि अन्धकानञ्चेव 
सम्मितियानञ्च; ते सन्धाय मंसचक्खुन्ति पुच्छा सकवादिस्स, पटिञ्ञा इतरस्स। 


पुन “मंसचक्खु दिब्बचक्खु, दिब्बचक्खु मंसचक्खू''ति पुट्ट तं मत्तमेव तं न होतीति पटिक्खिपति। यादिसन्तिआदिपुच्छासुपि उभिन्नं एकसभावाभावेनेव पटिक्खिपति। 


विसयोतिआदीसु उभिन्नम्पि रूपायतनमेव विसयो। मंसचक्खु पन आपाथगतमेव पस्सति। इतरं अनापाथगतं तिरोपब्बतादिगतम्पि। दिब्बचक्खुस्स च अतिसुखुमम्पि 
रूपं गोचरो, न तादिसं इतरस्साति एवमेतेसं आनुभावगोचरा असदिसा । 


उपादिण्णं हुत्वा अनुपादिण्णं होतीति पुटो यस्मा मंसचक्खु उपादिण्णं, दिब्बचक्खु अनुपादिण्णं, न च मंसचकखुमेव दिब्बचक्खूति इच्छति, तस्मा पटिक्खिपति। दुतियं 
पुट्टो यस्मा “मंसचक्खुस्स उप्पादो, मग्गो दिब्बस्स चक्खुनो "ति वचनं निस्साय मंसचक्खुपच्चया दिन्बचक्खु उप्पज्जति, तञ्च रूपावचरिकानं चतुन्नं महाभूतानं पसादोति 
इच्छति, तस्मा पटिजानाति। कामावचरं हुत्वाति पुट्ठोपि यस्मा न मंसचक्खुमेव दिव्बचक्खूति इच्छति, तस्मा पटिक्खिपति। दुतियं पुटटी रूपावचरज्झानपच्चयेन उप्पन्नत्ता 
रूपावचरं नाम जातन्ति पटिजानाति। 


रूपावचरं हुत्वा अरूपावचरन्ति पुट्ठोपि ततो परं भावनाय अरूपावचरक्खणे रूपावचरचित्तस्स अभावा पटिक्खिपति। दुतियं पुद्ठो अरूपावचरिकानं चतुन्नं महाभूतानं 
पसादो हुत्वा उप्पज्जतीति लद्भिया पटिजानाति। अपरियापन्नभावं पनस्स न इच्छति, तस्मा पटिक्खिपतियेव। 


३७४. दिब्बचक्खुं धम्मुपत्थद्धन्ति कामावचरधम्मेन उपत्थम्भितं हत्वा । पुन धम्मुपत्थद्धन्ति लोकुत्तरधम्मेन उपत्थद्धं द्वेव चक्खूनीति पुटटी किञ्चापि दिब्बचक्खुनो 
धम्मुपत्थद्धस्स पञ्जाचकखुभावं न इच्छति, पञ्जाचक्खुस्स पन अत्थिताय पटिक्खिपति । पुन पुट्डो मंसचकखु धम्मुपत्थद्धं दिब्बचकखु होतीति लद्धिवसेन पटिजानाति। सेसमेत्थ 
उत्तानत्थमेवाति। 


दिब्बचकखुकथावण्णना। 

८. दिब्बसोतकथावण्णना 


३७५. इदानि दिब्बसोतकथा नाम होति। तत्थ एकंयेब सोतन्ति पुट्टो द्विन्नं अत्थिताय पटिक्खिपति । पुन पुड्ठो यस्मा तदेव धम्मुपत्थद्धं दिब्बसोतं नाम होति, तस्मा 
पटिजानाति। सेसं हेट्ठा वुत्तनयमेवाति। 


दिब्बसोतकथावण्णना। 
९. यथाकम्मूपगतञाणकथावण्णना 


३७७. इदानि यथाकम्मूपगतजाणकथा नाम होति। तत्थ येसं “इति दिब्बेन चक्खुना विसुद्धेन...पे०... यथाकम्मूपगे सत्ते पजानाती”ति (दी० नि० १.२४६; पटि० म० 
१.१०६) सुत्तं अयोनिसो गहेत्वा यथाकम्मूपगतजाणमेव दिब्बचक्खुन्ति लद्धि, ते सन्धाय पुच्छा सकवादिस्स, पटिञ्ञा इतरस्स । पुन यथाकम्मृपगतञ्च मनसि करोतीति पुठ्ठो 
एकचित्तस्स आरम्मणद्वयाभावा पटिक्खिपति। दुतियं पुट्ठी नानाचित्तवसेन पटिजानाति। पुन लेसोकासं अदत्वा द्विन्नं फस्सानन्ति पुड्टो पटिक्खिपति। इति यथा इमिना 
यथाकम्मूपगतपदेन, एवमेव इमे वत भोन्तो, सत्तातिआदिपदेहिपि सद्धिं योजनासु अत्थो वेदितब्बो। 


३७८. आयस्मा सारिपुत्तो यथाकम्मूपगतं जाणं जानातीति इदं सकवादी यस्मा थेरो अप्पिच्छताय अभिञ्ञाजाणानि न वळञ्जेतीति एकच्चे न जानन्ति, तानि पनस्स 
नेव अत्थीति मञ्जन्ति, तस्मा तं “दिब्बचक्खुनो अलाभी थेरो "ति मञ्ञमानं पुच्छति। तेनेव कारणेन “अत्थायस्मतो सारिपृत्तस्स दिब्बचकखू "ति परतो पुठ्ठो पटिक्खिपति। 
दुतियं पुट्ठो यंकिञ्चि सावकेन पत्तब्बं, सब्बं तं थेरेन अनुप्पत्तन्ति पटिजानाति। इदानिस्स विक्खेपं करोन्तो सकवादी ननु आयस्मा सारिपुत्तोतिआदिमाह | इमञ्हि गाथं थेरो 
वळञ्जनपणिधिया एव अभावेन आह, न अभिञ्ञाजाणस्स अभावेन। परवादी पन अभावेनेवाति अत्थं सल्लक्खेति । तस्मा तस्स लद्धिया थेरस्स यथाकम्मृपगतजाणमेव 
अत्थि, नो दिब्बचक्खु। तेन वुत्तं “तेन हि न वत्तब्बं यथाकम्मूपगतञाणं दिब्बचक्खू”ति। 


यथाकम्मूपगतजाणकथावण्णना । 
१०. संवरकथावण्णना 


३७९. इदानि संवरकथा नाम होति। तत्थ येसं तावतिसे देवे उपादाय ततुत्तरि देवेसु यस्मा ते पञ्च वेरानि न समाचरन्ति, तस्मा संवरो अत्थीति लद्धि, ते सन्धाय पुच्छा 
सकवादिस्स, वेरसमुदाचारं अपस्सतो पटिञ्ञा इतरस्स। ततो यस्मा संवरो नाम संवरितब्बे असंवरे सति होति, तस्मा असंवरपुच्छा सकवादिस्स, देवेसु पाणातिपातादीनं 
अभावेन पटिकखेपो इतरस्स। 


अत्थि मनुस्सेसूतिआदि संवरे सति असंवरस्स असंवरे च सति संवरस्स पवत्तिदस्सनत्थं वुत्तं । 


३८०. पाणातिपाता वेरमणीति आदिपज्हेसु पाणातिपातादीनं असमाचरणवसेन पटिञ्ञा, पाणातिपातादीनं नत्थिताय पटिकखेपो वेदितब्बो । पटिलोमपञ्हा 
उत्तानत्थायेव। 


अवसाने नत्थि देवेसु संवरोतिपञ्हे पाणातिपातादीनि कत्वा पुन ततो संवराभावं सन्धाय पटिञ्ञा सकवादिस्स | ततो छलवसेन यदि संवरो नत्थि, सब्बे देवा 
पाणातिपातिनोतिआदिपुच्छा परवादिस्स। देवानं वेरसमुदाचारस्स अभावेन पटिक्खेपो सकवादिस्स। नहेबन्ति बचनमत्तं गहेत्वा लद्भधिपतिट्ठापनं परवादिस्स। एवं पतिट्टिता पन 
लद्धि अप्पतिट्टिताव होतीति। 


संवरकथावण्णना। 
११. असञ्ञजकथावण्णना 


३८९. इदानि असञ्जकथा नाम होति। तत्थ येसं “सङ्घारपच्चया विञ्ञाण*न्ति बचनतो विना विञ्ञाणेन पटिसन्धि नाम नत्थि। “सञ्जुप्पादा च पन ते देवा तम्हा काया 
चवन्ती*ति वचनतो असञ्जसत्तानम्पि चुतिपटिसन्धिक्खणे सञ्ञा अत्थीति लद्भि, सेय्यथापि एतरहि अन्धकानं; ते सन्धाय पुच्छा सकवादिस्स, पटिञ्ञा इतरस्स। ततो नं 
सकवादी “कि ते तं ठानं सञ्जाभवो"तिआदीहि चोदेतुं सञ्ञाभवो सञ्ञागतीतिआदिमाह | तं सब्बं ततो परञ्च पाळिनयेनेव वेदितब्बन्ति। 


असञ्जकथावण्णना। 
१२. नेवसञ्जानासञ्ञायतनकथावण्णना 


३८४. इदानि नेवसञ्ञानासञ्जायतनकथा नाम होति। तत्थ येसं “नेवसञ्जानासञ्जायतन” न्ति वचनतो न वत्तब्बं “तस्मिं भवे सञ्ञा अत्थी”ति लद्धि, सेय्यथापि 
एतरहि अन्धकानं; ते सन्धाय पुच्छा सकवादिस्स, पटिञ्ञा इतरस्स। सेसमेत्थ सब्बं पाळिनयेनेव वेदितब्बन्ति । 


नेवसञ्ञजानासञ्ञजायतनकथावण्णना। 


ततियो वग्गो। 

४. चतुत्थवग्गो 
१. गिहिस्स अरहातिकथावण्णना 


३८७. इदानि गिहिस्स अरहाति कथा नाम होति । तत्थ येसं यसकुलपुत्तादीनं गिहिब्यञ्जने ठितानं अरहत्तप्पत्ति दिस्वा “गिहि अस्स अरहा”ति लद्धि, सेय्यथापि एतरहि 
उत्तरापथकानं; ते सन्धाय पुच्छा सकवादिस्स | तत्थ गिहिस्साति यो गिहिसंयोजनसम्पयुत्तताय गिहि, सो अरहं अस्साति अत्थो। परवादी पन अधिप्पायं असल्लक्खेत्वा 
गिहिब्यञ्जनमत्तमेव पस्सन्तो पटिजानाति । इदानिस्स “गिहि नाम गिहिसंयोजनेन होति, न ब्यञ्जनमत्तेन । यथाह भगवा - 


“अलङ्कतो चेपि समं चरेय्य, 

सन्तो दन्तो नियतो ब्रह्मचारी । 

सब्बेसु भूतेसु निधाय दण्डं, 

सो ब्राह्मणो सो समणो स भिक्खू*””ति॥ (ध० प° १४२) | 


इमं नयं दस्सेतुं अत्थि अरहतोतिआदि आरद्धं। तं सब्बं उत्तानत्थमेवाति। 
गिहिस्स अरहातिकथावण्णना। 
२. उपपत्तिकथावण्णना 


३८८. इदानि उपपत्तिकथा नाम होति | तत्थ येसं “ओपपातिको होति तत्थपरिनिब्बायी”तिवचनानि (पु० प° ३५-४०) अयोनिसो गहेत्वा सुद्भावासेसु उपपत्तिया अरहाति 
लद्धि, “येसं वा उपहच्चपरिनिब्बायी"ति पदं परिवत्तित्वा “उपपज्जपरिनिब्बायी”ति परियापुणन्तानं सह उपपत्तिया अरहा होतीति लद्धि, सेय्यथापि एतरहि उत्तरापथकानं; ते 
सन्धाय पुच्छा सकवादिस्स, पटिञ्ञा इतरस्स। तत्थ यस्मा उपपत्तिचित्तं नाम लोकियं, तेन सोतापन्नादयोपि न होन्ति, पगेव अरहा। तस्मास्स इमं नयं दस्सेतुं सह उपपत्तिया 
सोतापन्नोतिआदि आरद्धं। 


३८९. सारिपृत्तोतिआदि इमेसु महाथेरेसु को एकोपि सह उपपत्तिया अरहा नामाति चोदनत्थं वृत्तं । 
३९०. उपपत्तेसियेनाति पटिसन्धिचित्तेन। तञ्हि उपपत्ति एसति गवेसति, तस्मा उपपत्तेसियन्ति वुच्चति। सेसमेत्थ उत्तानत्थमेवाति। 
उपपत्तिकथावण्णना। 
३. अनासवकथावण्णना 


३९१. इदानि अनासवकथा नाम होति। तत्थ ये धम्मा अनासवस्स अरहतो, सब्बे ते अनासवाति येसं लद्धि, सेय्यथापि एतरहि उत्तरापथकानं; ते सन्धाय अरहतोति पुच्छा 
सकवादिस्स, पटिञ्ञा इतरस्स। अथ नं अनासवा नाम मग्गादयो, किं तस्स तेयेव उप्पज्जन्तीति चोदनत्थं मग्गो फलन्तिआदि आरद्धं। चक्खु अनासवन्ति पुट्ठो तस्स 
सासवत्ता पटिक्खिपति। दुतियं पुडो अनासवस्सेतन्ति पटिजानाति। 


३९२. चीवरपञ्हे एकोव धम्मो अनासवो सासवो च होतीति लक्खणविरोधभया पटिक्खिपति। दुतियं पुडो अनासवस्स हुत्वा सासवस्स होतीति पटिजानाति। तञ्जेव 
अनासवन्ति पञ्हाद्वयेपि एसेव नयो। सकवादी पन तञ्जेवाति अनुञ्ञातत्ता “मग्गो अनासवो हुत्वा”तिआदीहि चोदेति। इमिना उपायेन सब्बत्थ अत्थो वेदितब्बोति। 


अनासवकथावण्णना। 
४. समन्नागतकथावण्णना 


३९३. इदानि समन्नागतकथा नाम होति। तत्थ द्वे समन्नागमा पच्चुप्पन्नकखणे समङ्गीभावसमन्नागमो च रूपावचरादीसु अञ्ञतरभूमिप्पत्तितो पटिलाभसमन्नागमो च। 
सो याव अधिगतविसेसा न परिहायति, तावदेव लब्भति। येसं पन ठपेत्वा इमे द्वे समन्नागमे अञ्जो उपपत्तिधम्मवसेन एको समन्नागमो नाम होतीति लद्धि, सेय्यथापि एतरहि 
उत्तरापथकानं, तेसं पत्तिधम्मो नाम कोचि नत्थीति अनुबोधनत्थं अरहा चतूहि फलेहि समन्नागतोति पुच्छा सकवादिस्स, पत्ति सन्धाय पटिञ्ञा इतरस्स। अथस्स “यदि ते 
अरहा चतूहि खन्धेहि विय चतूहि फलेहि समन्नागतो, एवं सन्ते ये चतूसु फलेसु चत्तारो फस्सादयो, तेहि ते अरहतो समन्नागतता पापुणाती ति चोदनत्थं अरहा चतूहि 
फस्सेहीतिआदि आरद्धं। तं सब्बं परवादिना एकक्खणे चतुन्नं फस्सादीनं अभावा पटिक्खित्तं। अनागामिपञ्हादीसुपि एसेव नयो। 


३९५. सोतापत्तिफलं वीतिवत्तोति न पठमज्झानं विय दुतियज्झानलाभी; पुन अनुप्पत्तिया पन वीतिवत्तोति पुच्छति | सोतापत्तिमग्गन्तिआदि यं वीतिवत्तो, तेनस्स पुन 
असमन्नागमं दस्सेतुं आरद्धं। 


३९६. तेहि च अपरिहीनोति पञ्हे यस्मा यथा पच्चनीकसमुदाचारेन लोकियज्झानधम्मा परिहायन्ति, न एवं लोकुत्तरा। मग्गेन हि ये किलेसा पहीयन्ति, फलेन च 
पटिप्पस्सम्भन्ति, ते तथा पहीनाव तथा पटिप्पस्सद्धायेब च होन्ति, तस्मा सकवादिना आमन्ताति पटिञ्ञातं । स्वायमत्थो परतो “अरहता चत्तारो मग्गा पटिलद्धा"तिआदीसु 
पकासितोयेव। सेसं उत्तानत्थमेवाति। 


www.tipitaka.org Vipassana Research Institute 


Page 58 sur 163 


'समन्नागतकथावण्णना। 
५. उपेक्खासमन्नागतकथावण्णना 


३९७. अरहा छहि उपेक्खाहीति कथायपि इमिनाव नयेन अत्थो वेदितब्बो। अरहा हि छसु द्वारेसु उपेक्खानं उप्पत्तिभब्बताय ताहि समन्नागतोति वुच्चति, न एकक्खणे 
सब्बासं उप्पत्तिभावेनाति। 


उपेक्खासमन्नागतकथावण्णना। 
६. बोधियाबुद्धोतिकथावण्णना 


३९८. इदानि बोधिया बुद्धोतिकथा नाम होति। तत्थ बोधीति चतुमग्गजाणस्सापि सब्बञ्जुतञ्ञाणस्सापि अधिवचनं। तस्मा येसं यथा ओदातेन वण्णेन ओदातो, सामेन 
वण्णेन सामो, एवं बोधिया बुद्धोति लद्धि, सेय्यथापि एतरहि उत्तरापथकानंयेव; ते सन्धाय पुच्छा च अनुयोगो च सकवादिस्स, पटिञ्ञा च पटिक्खेपो च इतरस्स। 


अतीतायाति पञ्हे तस्मिं खणे अभावतो पटिक्खिपति । दुतियं पुट्ठो पटिलाभं सन्धाय पटिजानाति। पुन किच्चवसेन पुट्टो किच्चाभावतो पटिक्खिपति । दुतियं पुट्ठो यं तेन 
ताय करणीयं कतं, तत्थ सम्मोहाभावं पटिजानाति। लेसोकासं पन अदत्वा दुक्खं परिजानातीतिआदिना नयेन पुट्ठो तस्स किच्चस्स अभावा पटिक्खिपति। 


अनागतपज्हे तस्मिं खणे मग्गजाणस्स अभावा पटिक्खिपति। दुतियं पुटटी “अगमा राजगहं बुद्धो*ति (सु० नि? ४१०) अनागताय बोधिया बुद्धभावं मञ्जमानो 
पटिजानाति। बोधिकरणीयं करोतीति पुट्टो तस्मिं खणे किच्चाभावेन पटिक्खिपति । दुतियं पुड्ठो यदि न करेय्य, बुद्धोति न वुच्चेय्य यस्मा अवस्सं करिस्सति, तस्मा करोतियेव 
नामाति पटिजानाति। पुन लेसोकासं अदत्वा पुड्ठो पटिक्खिपति । पच्चुप्पन्नपञ्हो सद्भि संसन्दनाय उत्तानत्थोव । 


३९९. तिस्सो बोधियो एकतो कत्वा पुड़ो सब्बञ्जुतञ्ञाणं सन्धाय तीहिपि बुद्धोति वत्तब्बभावतो पटिजानाति। पुन तीहिति पुड्ठो सब्बासं एकक्खणे अभावा पटिक्खिपति। 
दुतियं पुडो अतीतानागतपच्चुप्पन्नस्स सब्बञ्जुतञ्जाणस्स वसेन पटिजानाति। पुन लेसोकासं अदत्वा सततं समितन्ति पुट्टो पटिक्खिपति। 


न बत्तब्बं बोधियाति पुच्छा परवादिस्स, बोधिया अभावक्खणे अबुद्धभावापत्तितो पटिञ्ञा सकवादिस्स। ननु बोधिपटिलाभाति पञ्हे पन यस्मिं सन्ताने बोधिसङ्कातं 
मग्गजाणं उप्पन्नं, तत्थ बुद्धोति सम्मुतिसब्भावतो पटिञ्ञा तस्सेव। तस्स अधिप्पायं अजानित्वा हञ्चीति लद्धिद्दपना परवादिस्स। इदानिस्स असल्लवखणं पाकटं कातुं 
बोधिपटिलाभा बुद्धोति बोधिया बुद्धोति पुच्छा सकवादिस्स। तस्सत्थो - “कि ते यस्मा बोधिपटिलाभा बुद्धो, तस्मा बोधिया बुद्धो*ति । इतरो “बोधिपटिलाभो नाम बोधिया 
उप्पज्जित्वा निरुद्धायपि सन्ताने उप्पन्नभावोयेव। बोधि नाम मग्गक्खणे जाण” न्ति इमं विभागं असल्लवखेन्तोव पुन पटिजानाति। ततो सकवादिना बोधिपटिलाभा बोधीति 
पुड़ो बचनोकासं अलभन्तो पटिक्खिपतीति। 


बोधियाबुद्धोतिकथावण्णना। 
इति इमा तिस्सोपि कथा उत्तरापथकानंयेव । 
७. लक्खणकथावण्णना 


४००. इदानि लक्खणकथा नाम होति। तत्थ “येहि समन्नागतस्स महापुरिसस्स द्वेव गतियो भवन्तीति (दी? नि० १.२५८) इमं सुत्तं अयोनिसो गहेत्वा 
लवखणसमन्नागतो बोधिसत्तोब होतीति येसं लद्धि, सेय्यथापि एतरहि उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। 


चक्कवत्तिसत्तोति पञ्हेसु यस्मा चक्कवत्ती सत्तोपि च बोधिसत्तोपि, तस्मा अबोधिसत्तं सन्धाय पटिक्खिपति । बोधिसत्तं सन्धाय पटिजानाति। 
४०२. इत्तिसिमानीतिसुत्तं बोधिसत्तमेव सन्धाय वुत्तं। सो हि पच्छिमे भवे बुद्धो होति, इतरेसु चक्कवत्ती, तस्मा आभतम्पि अनाभतसदिसमेवाति। 
लक्खणकथावण्णना। 
८. नियामोक्कन्तिकथावण्णना 


४०३. इदानि नियामोक्कन्तिकथा नाम होति। तत्थ येसं घटिकारसुत्ते जोतिपालस्स पब्बज्जं सन्धाय “बोधिसत्तो कस्सपभगवतो पावचने ओक्कन्तनियामो 
चरितब्रह्मचरियो”ति लद्भि, सेय्यथापि एतरहि अन्धकानं; ते सन्धाय बोधिसत्तोति पुच्छा सकवादिस्स, लद्धियं ठत्वा पटिञ्जा इतरस्स | ततो यस्मा नियामोति वा ब्रह्मचरियन्ति 
वा अरियमग्गस्स नामं, बोधिसत्तानञ्च ठपेत्वा पारमीपूरणं अञ्ञा नियामोक्कन्ति नाम नत्थि। यदि भवेय्य, बोधिसत्तो सोतापन्नो सावको भवेय्य। न चेतमेवं | केवलञ्हि नं 
बुद्धा अत्तनो जाणबले ठत्वा -- “अयं बुद्धो भविस्सती"ति व्याकरोन्ति, तस्मा पुन बोधिसत्तोति अनुयोगो सकवादिस्स। पच्छिमभवं सन्धाय पटिक्खेपो इतरस्स। दुतियपज्हे 
जोतिपालकालं सन्धाय पटिञ्ञा तस्सेव। सावको हुत्वातिआदीसुपि एसेव नयो। अनुस्सवियोति अनुस्सवेन पटिविद्धधम्मो। पच्छिमभवं सन्धाय पटिक्खिपित्वा 
जोतिपालकाले अनुस्सबं सन्धाय पटिजानाति। 


४०४. अञ्जं सत्थारन्तिआळारञ्च रामपुत्तञ्च सन्धाय वुत्तं। आयस्मा आनन्दोतिआदि “ओक्कन्तनियामाव सावका होन्ति, न इतरे ओक्कन्तनियामा एवरूपा 
होन्ती*ति दस्सेतुं वत्तं । 

सावको जातिं वीतिवत्तोति याय जातिया सावको, तं वीतिवत्तो अञ्जस्मिं भवे असावको होतीति पुच्छति। इतरो सोतापन्नादीनं सोतापन्नादिसावकभावतो 
पटिक्खिपति। सेसमेत्थ उत्तानत्थमेवाति। 


नियामोक्कन्तिकथावण्णना। 
९. अपरापि समन्नागतकथावण्णना 


४०६. इदानि अपरापि समन्नागतकथा नाम होति | तत्थ येसं “चतुत्थमग्गट्टो पुग्गलो पत्तिधम्मवसेन तीहि फलेहि समन्नागतो^ति लद्धि, सेय्यथापि एतरहि अन्धकानं; ते 
सन्धाय पुच्छा सकवादिस्स, पटिञ्ञा इतरस्स। सेसमेत्थ हेड्ठा चतूहि फलेहि समन्नागतकथायं वुत्तनयेनेव वेदितब्बन्ति। 


अपरापि समन्नागतकथावण्णना। 
१०. सब्बसंयोजनप्पहानकथावण्णना 


४१३. इदानि संयोजनप्पहानकथा नाम होति। तत्थ येसं ` निप्परियायेनेव सब्बसंयोजनप्पहानं अरहत्त' न्ति लद्धि, सेय्यथापि एतरहि अन्धकानं; ते सन्धाय पुच्छा 
सकवादिस्स, पटिञ्ञा इतरस्स। पुन सब्बे संयोजनाति पुठ्ठो हेट्ठा वुत्तमग्गत्तयेन पहीने सन्धाय पटिक्खिपति । दुतियं पुट्डो तेन मग्गेन अप्पहीनस्स अभावा पटिजानाति। 
सक्कायदिट्रिआदीसुपि पठममग्गेन पहीनभावं सन्धाय पटिक्खिपति, चतुत्थमग्गेन अनवसेसप्पहानं सन्धाय पटिजानाति। एसेव नयो सब्बत्थाति । 


सब्बसंयोजनप्पहानकथावण्णना। 


चतुत्थो वग्गो । 


५. पञ्चमवग्गो 
९. विमृत्तिकथावण्णना 


४९८. इदानि विमृत्तिकथा नाम होति। तत्थ विपस्सना, मग्गो, फलं, पच्चवेक्खणन्ति चतुन्नं जाणानं विमृत्तिजाणन्ति नामं । तेसु विपस्सनाजाणं निच्चनिमित्तादीहि 
विमृत्तत्ता, तदङ्गविमुत्तिभावेन वा विमृत्तत्ता विमुत्तिजाणं। मग्गो समुच्छेदविमृत्ति, फलं पटिप्पस्सद्भिविमृत्ति, पच्चवेक्खणञाणं पन विमृत्ति जानातीति विमुत्तिजाणं | एवं 
चतुब्बिधे विमुत्तिजाणे निप्परियायेन फलजाणमेव विमृत्ति। सेसानि “विमुत्तानी^ति वा “अविमुत्तानी”ति वा न वत्तब्बानि। तस्मा “इदं नाम विमुत्तिजाणं विमुत्त*न्ति अवत्वा 
अविसेसेनेव “विमुत्तिञाणं विमुत्त न्ति येसं लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा परवादिस्स। पुन यंकिञ्चीति पुड्ठो पच्चवेक्खणादीनि सन्धाय 
पटिक्खिपति | पटिपन्नस्साति पुट्ठो मग्गजाणस्स अनासवतं सन्धाय पटिजानाति। यस्मा पन तं सोतापन्नस्स फले ठितस्स जाणं न होति, तस्मा विमुत्तं नाम न होतीति चोदनत्थं 
पुन सकवादी सोतापन्नस्सातिआदिमाह। इमिना उपायेन सब्बत्थ अत्थो वेदितन्बो। 


विमुत्तिकथावण्णना। 
२. असेखजाणकथावण्णना 


४२१. इदानि असेखकथा नाम होति | तत्थ यस्मा आनन्दत्थेरादयो सेखा “उळारो भगवा”तिआदिना नयेन असेखे जानन्ति, तस्मा “सेखस्स असेखजाणं अत्थी”ति येसं 
लद्धि, सेय्यथापि उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। जानाति पस्सतीति इदं अत्तना अधिगतस्स जाननवसेन वुत्तं । गोत्रभुनोतिआदि हेड्टिमाय 
भूमियं ठितस्स उपरूपरिजाणस्स अभावदस्सनत्थं वुत्तं । ननु आयस्मा आनन्दो सेखो “उळारो भगवा”ति जानातीति परवादी असेखे भगवति पवत्तत्ता तं असेखञाणन्ति 
इच्छति, न पनेतं असेखं। तस्मा एवं पतिड्रापितापि लद्धि अप्पतिट्ठापिताव होतीति। 


असेखजाणकथावण्णना। 
३. विपरीतकथावण्णना 


४२४. इदानि विपरीतकथा नाम होति। तत्थ “स्वायं पथबीकसिणे पथवीसञ्जी समापज्जति, तस्स तं जाणं विपरीतजार्ण न्ति येसं लद्धि, सेय्यथापि अन्धकानं, ते 
सन्धाय पुच्छा सकवादिस्स, पटिञ्ञा इतरस्स। पथविं निस्साय उप्पन्ननिमित्तज्हि न पथवीयेव, तत्र चायं पथवीसञ्जी। तस्मा विपरीतजाणन्ति अयमेतस्स अधिप्पायो। ततो 
सकवादी “लक्खणपथवीपि ससम्भारपथवीपि निमित्तपथबीपि पथबीदेवतापि सब्बा पथवीयेव, तासु पथवीति जाणं विपरीतं न होति। अनिच्चे निच्चन्तिआदिविपरियेसो पन 
विपरीतजाणं नाम। कि ते इदं एतेसु अञ्जतर'न्ति चोदेतुं अनिच्चे निच्चन्तिआदिमाह । इतरो विपल्लासलक्खणाभावं सन्धाय पटिक्खिपति, पथवीनिमित्तं सन्धाय 
पटिजानाति। 


कुसलन्ति सेक्खपुथुज्जनानं जाणं सन्धाय वुत्तं। अत्थि अरहतोति पञ्हेसुपि विपल्लासलक्खणाभावेन पटिक्खिपति। पथवीनिमित्तं सन्धाय पटिजानाति। सब्बेव 
पथवीति सब्बं तं पथवीकसिणं लक्खणपथवीयेव होतीति पुच्छति। सकवादी तथा अभावतो पटिक्खिपति। ननु पथवी अत्थि, अत्थि च कोचि पथविं पथवितो 
समापज्जतीति पुच्छा सकवादिस्स। तस्सत्थो - ननु निमित्तपथवी अत्थि, अत्थि च कोचि तं पथविं पथवितोयेव समापज्जति, न आपतो वा तेजतो वाति। पथवी 

अत्थीतिआदि “यदि यं यथा अत्थि, तं तथा समापज्जन्तस्स जाणं विपरीतं होति, निब्बानं अत्थि, तम्पि समापज्जन्तस्स सब्बविपरियेससमुग्घातनं मग्गजाणम्मि ते 
विपरीतं होतू”ति दस्सनत्थं वुत्तन्ति। 


विपरीतकथावण्णना। 
४. नियामकथावण्णना 


४२८-४३९. इदानि नियामकथा नाम होति। तत्थ यो पुग्गलो सम्मत्तनियामं ओक्कमिस्सति, तं “भब्बो एस धम्मं अभिसमेतु”न्ति यस्मा भगवा जानाति, तस्मा 
“अनियतस्स पुथुज्जनस्सेव सतो पुग्गलस्स नियामगमनाय जाणं अत्थी"ति येसं लद्धि, सेय्यथापि एतरहि उत्तरापथकानं; ते सन्धाय अनियतस्साति पुच्छा सकवादिस्स। तत्थ 
नियामगमनायाति नियामो वुच्चति मग्गो, मग्गगमनाय मग्गोक्कमनायाति अत्थो। यं पनस्स जाणं दिस्वा भगवा “भब्बो अय*न्ति जानाति, तं सन्धाय पटिञ्ञा परवादिस्स। 


अथस्स सकवादी अयुत्तवादितं दीपेतुं नियतस्साति विपरीतानुयोगमाह | तत्थ पठमपञ्हे मग्गेन नियतस्स अनियामगमनाय जाणं नाम नत्थीति पटिक्खिपति । दुतिये 
नत्थिभावेन पटिजानाति। ततिये अनियतस्स नत्थीति पुटुत्ता लद्भिविरोधेन पटिक्खिपति। पुन पठमपञ्हमेव चतुत्थं कत्वा नियतस्स नियामगमनादिवसेन तयो पञ्हा कता। तेसु 
पठमे यस्मा आदिमग्गेन नियतस्स पुन तदत्थाय जाणं नत्थि, तस्मा पटिक्खिपति। दुतिये नत्थिभावेनेब पटिजानाति। ततिये लद्धिविरोधेनेव पटिक्खिपति। पुन पठमपञ्हं अट्ठमं 
कत्वा अनियतस्स अनियामगमनादिवसेन तयो पञ्हा कता। तेसं अत्थो वुत्तनयेनेव वेदितब्बो | पुन पठमपञ्हमेव द्वादसमं कत्वा तंमूलका अत्थि नियामोतिआदयो पञ्हा 
कता। तत्थ यस्मा नियामगमनाय जाणं नाम मग्गजाणमेव होति, तस्मा तं सन्धाय अत्थि नियामोति वुत्तं । इतरो पन नियामोति वृत्ते पटिक्खिपति, जाणन्ति वृत्ते पटिजानाति। 
सतिपट्ठानादीसुपि एसेव नयो। पच्चनीकं उत्तानत्थमेव। गोत्रभुनोतिआदि येन यं अप्पत्तं, तस्स तं नत्थीति दस्सनत्थं वुत्तं। भगवा जानातीति अत्तनो जाणबलेन जानाति, न 
तस्स नियामगमनञाणसब्मावतो । तस्मा इमिना कारणेन पतिद्टितापिस्स लद्धि अप्पतिद्वितायेवाति। 


नियामकथावण्णना। 
५. पटिसम्भिदाकथावण्णना 


४३२-४३३. इदानि पटिसम्भिदाकथा नाम होति। तत्थ येसं “यंकिञ्चि अरियानं जाणं, सब्बं लोकुत्तरमेवा "ति गहेत्वा “सब्बं जाणं पटिसम्भिदा "ति लद्धि, सेय्यथापि 
अन्धकानं; ते सन्धाय पुच्छा सकवादिस्स, पटिञ्ञा इतरस्स | सम्मुतिआणपञ्हेसु पथवीकसिणसम्मुतियं समापत्तिञाणं सन्धाय पटिक्खिपति, निरुत्तिजाणं सन्धाय 
पटिजानाति। ये केचि सम्मुतिन्ति पज्हे पुथुज्जने सन्धाय पटिक्खिपति। चेतोपरियायपज्हेसु पुथुज्जनस्स जाणं सन्धाय पटिक्खिपति, अरियस्स जाणं सन्धाय पटिजानाति। सब्बा 
पञ्ञातिपञ्हेसु कसिणसमापत्तिपञ्हं सन्धाय पटिक्खिपति, लोकुत्तरं सन्धाय पटिजानाति । पथवीकसिणसमापत्तिन्तिआदि “या एतेसु एत्तकेसु ठानेसु पञ्जा, कि सब्बा सा 
पटिसम्भिदा'ति पुच्छनत्थं वुत्तं । तेन हि सब्बं जाणन्ति यस्मा सब्बा लोकुत्तरपञ्ञा पटिसम्भिदा, तस्मा सब्बन्ति वचनं सामञ्जफलेन सद्धि पतिट्ठापेतीति। 


पटिसम्मिदाकथावण्णना। 
६. सम्मुतिजाणकथावण्णना 


४३४-४३५. इदानि सम्मुतिआणकथा नाम होति। तत्थ सम्मृतिसच्चं परमत्थसच्चन्ति द्वे सच्चानि। ये पन एवं विभागं अकत्वा सच्चन्ति वचनसामञ्ञेन 
सम्मुतिजाणम्पि “सच्चारम्मणमेवा"ति वदन्ति, सेय्यथापि अन्धका; ते अयुत्तवादिनोति तेसं वादविसोधनत्थं अयं कथा आरद्धा। तत्थ न वत्तब्बन्ति पुच्छा परवादिस्स, 
परमत्थसच्चं सन्धाय पटिञ्ञा सकवादिस्स । सम्मृतिसच्चम्हीति सम्मुति अनुपविट्ठे सच्चम्हि। पच्चत्ते वा भुम्मवचनं, सम्मुतिसच्चन्ति अत्थो। सम्मुतिञाणं 
सच्चारम्मणञ्ञेवाति पुच्छा सकवादिस्स, पटिञ्जा इतरस्स। ततो नं “यदि तं अविसेसेन सच्चारम्मणञ्जेव, तेन जाणेन दुक्खपरिञ्जादीनि करेय्या"ति चोदेतुं तेन 
जाणेनातिआदिमाह । 


सम्मुतिजाणकथावण्णना । 
७. चित्तारम्मणकथावण्णना 


४३६-४३८. इदानि चित्तारम्मणकथा नाम होति । तत्थ चेतोपरियाये जाणन्ति वचनमत्तमेव गहेत्वा “तं जाणं चित्तारम्मणमेवा”ति येसं लद्धि, सेय्यथापि एतरहि 
अन्धकानं; ते सन्धाय पुच्छा सकवादिस्स, पटिञ्ञा इतरस्स । अथस्स “यो सरागादिवसेन चित्तं जानाति, तस्स रागादयोपि आरम्मणा होन्ति, तस्मा न वत्तब्बं तं 
चित्तारम्मणञ्जेवा ति चोदनत्थं ननु अत्थि कोचीतिआदि आरद्धं । फस्सारम्मणेति फस्ससङ्घाते आरम्मणे। बेदनारम्मणेतिआदीसुपि एसेव नयो। पुन फस्सारम्मणे जाणं न 
वत्तब्बन्ति पुडे फस्सस्स फुसनलक्खणं मनसिकरोतो फस्सोवारम्मणं होतीति पटिजानाति। कि पनेतं फस्सपरियाये ञाणन्ति पुट्ठी पन तादिसस्स सुत्तपदस्स अभावा 
पटिक्खिपति । वेदनादीसुपि एसेव नयो । इदानि यं निस्साय लद्धि, तदेव दस्सेत्वा लद्धि पतिट्ठापेतुं ननु चेतोपरियाये आणन्तिआदिमाह | सा पनेसा वचनमत्ताभिनिवेसेन 
पतिट्ठापितापि अप्पतिट्ठापिताव होतीति। 


चित्तारम्मणकथावण्णना। 
८. अनागतञाणकथावण्णना 


४३९-४४०. इदानि अनागतजाणकथा नाम होति। तत्थ अनागतं नाम अन्तरम्पि अत्थि, अनन्तरम्पि। तेसु अनन्तरे एकन्तेनेब जाणं नत्थि। यथा च अनन्तरे, तथा 

एकवीथिएकजवनपरियापन्नेपि । तत्थ ये सब्बस्मिम्पि अनागते जाणं इच्छन्ति, सेय्यथापि अन्धका; ते सन्धाय पुच्छा सकवादिस्स, पटिञ्ञा इतरस्स। अथ नं “यं ते 
अनागते जाणं, कि तेन अनन्तरं अनागतं मूलादिवसेन जानाती”ति चोदेतुं अनागतं मूलतोतिआदिमाह । तत्थ मूलतोतिआदीनि सब्बानि कारणवेवचनानेव | कारणज्हि यं 
अत्तनो फलं करोति, तं तत्थ मूलयति पतिठ्ठातीति मूलं । ततो च तं हिनोति पवत्तयतीति हेतु । तदेव तं निदेति “हन्द नं गण्हथा”ति । निय्यातेति वियाति निदान । ततो तं 
सम्भवतीति सम्भवो | पभवतीति पभवो । तत्थ च तं समुद्दाति, तं वा नं समुट्ठापेतीति समुट्ठानं | तदेव नं आहरतीति आहारो | तञ्चस्स अपरिच्चजितब्बट्ठेन आरम्मणं । तदेव 
चेतं पटिच्च एतीति पच्चयो । ततो नं समुदेतीति समुदयोति वुच्चति | यस्मा पन अनन्तरं चित्तं एतेहाकारेहि न सक्का जानितुं, तस्मा न हेवन्ति पटिक्खिपति। अनागतं 
हेतुपच्चयतन्ति या अनन्तरानागते चित्ते हेतुपच्चयता, तं जानाति। ये तत्थ धम्मा हेतुपच्चया होन्ति, ते जानातीति अत्थो। सेसपदेसुपि एसेव नयो। गोत्रभुनोतिआदि यस्मि 
अनागते जाणं न उप्पज्जति, तं सरूपतो दस्सेतुं वुत्तं । पाटलिपुत्तस्साति सुत्तं यस्मिं अनागते जाणं उप्पज्जति, तं दस्सेतुं आहटं । यस्मा पनेतं न सब्बस्मिं अनागते जाणस्स 
साधकं; तस्मा अनाहटमेवाति। 


अनागतञाणकथावण्णना। 
९. पट्प्पन्नञाणकथावण्णना 


४४१-४४२. इदानि पटुप्पन्नजाणकथा नाम होति। तत्थ येसं “सब्बसङ्घारेसु अनिच्चतो दिड्टेसु तम्पि जाणं अनिच्चतो दिं होती”ति वचनं निस्साय “अविसेसेन 
सब्बस्मिं पच्चुप्पन्ने जाणं अत्थी"ति लद्धि, सेय्यथापि अन्धकानं; ते सन्धाय पटुष्पन्नेति पुच्छा सकवादिस्स, पटिञ्जा इतरस्स। अथ नं “यदि अविसेसेन पटुप्पन्ने जाणं अत्थि, 
खणपच्चुप्पन्नेपि तेन भवितब्बं । एवं सन्ते द्विन्नं जाणानं एकतो अभावा तेनेव जाणेन तं जानितब्बं होतीति चोदनत्थं तेनाति अनुयोगो सकवादिस्स । तत्थ पठमपज्हे तेनेव तं 
जानितुं न सक्काति पटिकखेपो इतरस्स। दुतियपज्हे सन्तति सन्धाय पटिञ्जा तस्सेव। पटिपाटितो भङ्गं पस्सन्तो भङ्गानुपस्सनेनेव भङ्गानुपस्सनाजाणं पस्सतीति अधिप्पायो। 
तेन ञाणेन तं जाणं जानातीतिआदीसुपि एसेव नयो। तेन फस्सेन तं फस्सन्तिआदीनिस्स लेसोकासनिवारणत्थं वृत्ताने | यं पनेतेन लद्धिपतिट्ठापनत्थं ननु 
सब्बसङ्कारेतिआदि वुत्तं । तत्थ नयतो तं जाणं दिट्ठु होति, न आरम्मणतोति अधिप्पायेन पटिञ्ञा सकवादिस्स। तस्मा एवं पतिट्टितापिस्स लद्धि अप्पतिट्टिताव होति। 


पटुप्पन्नञाणकथावण्णना। 
१०. फलञजाणकथावण्णना 


४४३-४४४. इदानि फले जाणकथा नाम होति। तत्थ “बुद्धापि सत्तानं अरियफलप्पत्तिया धम्मं देसेन्ति सावकापि, इति इमिना सामञ्जेन बुद्धानं विय सावकानम्पि तेन 
तेन सत्तेन पत्तब्बे फले जाणं अत्थी”ति येसं लद्धि, सेय्यथापि अन्धकानं; ते सन्धाय सावकस्साति पुच्छा सकवादिस्स, पटिञ्ञा इतरस्स। अथ नं “यदि सावकस्स फले जाणं 
अत्थि, यथा बुद्धा समानेपि सोतापत्तिफले अत्तनो जाणबलेन “अयं एकबीजी, अयं कोलंकोलो, अयं सत्तक्खत्तुपरमोति फलस्सकतं पञ्जपेन्ति, कि ते एवं सावकोपी”ति 
चोदेतुं सावको फलस्स कतं पञ्ञपेतीति आह । इतरो पटिक्खिपति। 


अत्थि सावकस्स फलपरोपरियत्तीतिआदि फले जाणस्स अत्थिताय पच्चयपुच्छनत्थं वुत्तं। अयज्हेत्थ अधिप्पायो - बुद्धानं “इदं फलं परं, इदं ओपर न्ति एवं फलानं 
उच्चावचभावजाननसङ्घाता फले परोपरियत्ति नाम अत्थि। तथा इन्द्रियपुग्गलपरोपरियत्तियो, तासं अत्थिताय तस्स तस्स पुग्गलस्स तेसं तेसं इन्द्रियानं बसेन तं तं फलं जानन्ति, 
कि ते सावकस्सापि एता परोपरियत्तियो अत्थीति। 


अत्थि सावकस्स खन्धपञ्ञत्तीतिआदीनिपि “यदि ते सावकस्स बुद्भानं विय फले जाणं अत्थि, इमा हि पिस्स पञ्जत्तीहि भवितब्बं । किमस्स ता अत्थि, सक्कोति सो 
एता पञ्जत्तियो अत्तनो बलेन जानितुं वा पञ्ञपेतुं वाति चोदनत्थं बुत्तानि। सावको जिनोतिआदि “यदि सावकस्स बुद्धानं विय फले जाणं अत्थि, एवं सन्ते स्वेव जिनो"ति 
चोदनत्थं वृत्तं । सावको अनुष्पन्नस्साति पञ्हेपि अयमेव नयो। अञ्ञाणीति पञ्हे अविज्जासङ्घातस्स अञ्जाणस्स विहतत्ता पटिक्खित्तो, न पनस्स बुद्धानं विय फले जाणं 
अत्थि। तस्मा अप्पतिट्टितोव परवादीवादोति। 


फलञजाणकथावण्णना। 
पञ्चमो वग्गो। 


महापण्णासको समत्तो। 


६. छट्टुवग्गो 
१. नियामकथावण्णना 


४४५-४४७. इदानि नियामकथा नाम होति | तत्थ नियामोति “भब्बो नियामं ओक्कमितुं कुसलेसु धम्मेसु सम्मत्त" न्ति (पु० प० १३) वचनतो अरियमग्गो वुच्चति। 
यस्मा पन तस्मिं उप्पज्जित्वा निरुद्धेपि पुग्गलो अनियतो नाम न होति, तस्मा “सो नियामो निच्चड्रेन असङ्कतो"ति येसं लद्धि, सेय्यथापि अन्धकानं; ते सन्धाय पुच्छा 
सकवादिस्स, पटिञ्ञा इतरस्स। ततो “यदि सो असङ्घतो, एवरूपेन तेन भवितब्ब'न्ति दीपेन्तो निब्बानन्तिआदिमाह । संसन्दनपुच्छा उत्तानत्थायेव। 


अत्थि केचीतिआदि नियामस्स सङ्घतभावदीपनत्थं वुत्तं । मग्गो असङ्कतोतिपज्हे तस्स उप्पादनिरोधभावतो पटिक्खिपतीति। नियामो सङ्कतोतिपञ्हे निरुद्धेपि मग्गे 
नियामस्स अत्थितं सन्धाय पटिक्खिपति । सोतापत्तिनियामोतिआदिपञ्हेसुपि अनुलोमतो च पटिलोमतो च इमिनाव नयेन अत्थो वेदितब्बो । पञ्च असङ्कतानीति पुठ्ठो पञ्चन्नं 

असङ्कतानं आगतट्ठानं अपस्सन्तो पटिक्खिपति। दुतियं पुटटी चतुन्नं सम्मत्तनियामानं नियामवचनतो निब्बानस्स च असङ्कतभावतो पटिजानाति । मिच्छत्तनियामपञ्हो 
नियामवचनमत्तेन असङ्कतताय अयुत्तभावदीपनत्थं वुत्तोति। 


नियामकथावण्णना। 
२. पटिच्चसमुप्पादकथावण्णना 


४४८. इदानि पटिच्चसमुप्पादकथा नाम होति। तत्थ येसं निदानवग्गे “उप्पादा वा तथागतानं अनुप्पादा वा तथागतानं ठिताव सा धातु धम्मद्टितता"तिआदिवचनतो (सं० 
नि० २.२०) “पटिच्चसमुप्पादो असङ्घतो ति लद्धि, सेय्यथापि पुब्बसेलियानञ्च महिसासकानञ्च; ते सन्धाय पुच्छा सकवादिस्स, पटिञ्ञा इतरस्स। 


४४९. अविज्जा असङ्कताति आदयो पञ्हा अविज्जादीनंयेव पटिच्चसमुप्पादभावदस्सनत्थं वुत्ता। येन पनत्थेन तत्थ एकेकं अङ्गं “पटिच्चसमुप्पादो^ति वुच्चति, सो 
पटिच्चसमुप्पादविभङ्गे वृत्तोयेव। 


४५९. अविज्जापच्चया सङ्काराति या तत्थ धम्मद्विततातिआदि येन सुत्तेन लद्धि पतिट्टापिता, तस्सेव अत्थदस्सनेन लद्धिभिन्दनत्थं वुत्तं। अयज्हेत्थ अत्थो - या अयं 
हेड्ठा “ठिताव सा धातु धम्मट्टितता धम्मनियामता' ति वुत्ता न सा अञ्ञत्र अविज्जादीहि विसुं एका अत्थि। अविज्जादीनं पन पच्चयानंयेवेतं नामं । उप्पन्नेपि हि तथागते 
अनुष्पन्नेपि अविज्जातो सङ्घारा सम्भवन्ति, सङ्घारादीहि च विञ्जाणादीनि, तस्मा “अविज्जापच्चया सङ्घारा”ति या एतस्मिं पदे सङ्कारधम्मानं कारणड्रेन ठितताति धम्मड्टितता। 
तेसंयेब च धम्मानं कारणड्रेनेव नियामताति धम्मनियामताति अविज्जा वुच्चति। सा च असङ्कता, निब्बानञ्च असङ्कतन्ति पुच्छति। परवादी लद्भिवसेन पटिजानित्वा पुन द्वे 
असङ्कतानीति पुठ्ठो सुत्ताभावेन पटिक्खिपित्वा लद्धिवसेनेव पटिजानाति। सेसपदेसुपि एसेव नयो । हेट्ठा वुत्तसदिसं पन तत्थ वुत्तनयेनेव वेदितब्बन्ति । 


पटिच्चसमुप्पादकथावण्णना। 
३. सच्चकथावण्णना 


४५२-४५४. इदानि सच्चकथा नाम होति। तत्थ येसं “चत्तारिमानि, भिक्खवे, तथानि अवितथानी' "ति (सं० नि० ५.१०९०) सुत्तं निस्साय “चत्तारि सच्चानि निच्चानि 
असङ्कतानी”ति लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। अयज्हिस्स अधिप्पायो - दुक्खसमुदयमग्गेसु वत्थुसच्चं सङ्कतं, 
लक्खणसच्चं असङ्कतं । निरोधे वत्थुसच्चं नाम नत्थि असङ्कतमेव तन्ति। तस्मा आमन्ताति आह । तं पनस्स लद्भिमत्तमेव। सो हि दुक्खं वत्थुसच्चं इच्छति, तथा समुदयं 
मग्गञ्च। यानि पन नेसं बाधनपभवनिय्यानिकलक्खणानि, तानि लक्खणसच्चं नामाति, न च बाधनलक्खणादीहि अञ्जानि दुक्खादीनि नाम अत्थीति। ताणानीतिआदीसु 
अधिप्पायो वुत्तनयेनेव वेदितब्बो । 


दुक्खसच्चन्ति पञ्हे लद्धिवसेन लक्खणं सन्धाय पटिजानाति । दुक्खन्ति पञ्हे वत्थुं सन्धाय पटिक्खिपति। इतो परं सुद्धिकपञ्हा च संसन्दनपञ्हा च सब्बे 
पाळिअनुसारेनेव वेदितब्बा । अवसाने लद्भधिपतिट्ठापनत्थं आहटसुत्तं अत्थस्स मिच्छा गहितत्ता अनाहटसदिसमेवाति। 


सच्चकथावण्णना। 
४. आरुप्पकथावण्णना 


४५५-४५६. इदानि आरुप्पकथा नाम होति। तत्थ येसं “चत्तारो आरुप्पा आनेञ्जा”ति वचनं निस्साय “सब्बेपि ते धम्मा असङ्घता ति लद्धि, ते सन्धाय 
आकासानञ्चायतनन्ति पुच्छा सकवादिस्स, पटिञ्ञा इतरस्स। सेसमेत्थ उत्तानत्थमेबाति। साधकसुत्तम्पि अत्थं अजानित्वा आहटत्ता अनाहटसदिसमेवाति। 


आरुप्पकथावण्णना। 
५. निरोधसमापत्तिकथावण्णना 


४५७-४५९. इदानि निरोधसमापत्तिकथा नाम होति। तत्थ निरोधसमापत्तीति चतुन्नं खन्धानं अप्पवत्ति। यस्मा पन सा करियमाना करियति, समापज्जियमाना 
समापज्जियति, तस्मा निप्फन्नाति वुच्चति । सङ्घतासङ्घतलक्खणानं पन अभावेन न वत्तब्बा “सङ्घताति वा असङ्कता”ति वा। तत्थ येसं “यस्मा सङ्कता न होति, तस्मा 
असङ्घता ति लद्भि, सेय्यथापि अन्धकानञ्चेव उत्तरापथकानञ्च; ते सन्धाय निरोधसमापत्तीति पुच्छा सकवादिस्स, पटिञ्जा इतरस्स। उप्पादेन्तीतिआदि 
समापज्जनपटिलाभवसेनेव वुत्तं। यथा पन रूपादयो असङ्कतधम्मे उप्पादेन्ति; न तथा तं केचि उप्पादेन्ति नाम | निरोधा वोदानं वुट्ठानन्ति फलसमापत्ति वेदितब्बा। असङ्कता 
पन तं नत्थियेव, तस्मा पटिक्खिपति। तेन हीति यस्मा सङ्घता न होति, तस्मा असङ्घताति लद्धि। इदं पन असङ्कतभावे कारणं न होतीति वुत्तम्पि अवुत्तसदिसमेवाति। 


निरोधसमापत्तिकथावण्णना। 
६. आकासकथावण्णना 


४६०-४६२. इदानि आकासकथा नाम होति | तत्थ तिविधो आकासो - परिच्छेदाकासो, कसिणुग्घाटिमाकासो, अजटाकासो । “तुच्छाकासो”तिपि तस्सेव नामं । तेसु 
परिच्छेदाकासो सङ्घतो, इतरे द्वे पञ्जत्तिमत्ता। येसं पन “दुविधोपि यस्मा सङ्घतो न होति, तस्मा असङ्घतो ति लद्धि, सेय्यथापि उत्तरापथकानं महिसासकानञ्च; ते सन्धाय 
आकासोति पुच्छा सकवादिस्स, पटिञ्ञा इतरस्स । सेसमेत्थ उत्तानत्थमेवाति। 

आकासकथावण्णना। 
७. आकासो सनिदस्सनोतिकथावण्णना 


४६३-४६४. इदानि आकासो सनिदस्सनोतिकथा नाम होति। तत्थ येसं ताळच्छिद्दादीसु जाणप्पवत्ति निस्साय “सब्बोपि अजटाकासो सनिदस्सनो"ति लद्धि, सेय्यथापि 
अन्धकानं; ते सन्धाय आकासो सनिदस्सनोति पुच्छा सकवादिस्स, पटिञ्जा इतरस्स। अथ नं “यदि सनिदस्सनो, एवंविधो भवेय्या”ति चोदनत्थं रूपन्तिआदि वुत्तं । 
चक्खुञ्च पटिच्चातिपञ्हेसु एवरूपस्स सुत्तस्स अभावेन पटिक्खिपित्वा तुलन्तरिकादीनं उपलब्धि निस्साय पटिजानाति । द्विन्नं रुक्खानं अन्तरन्ति एत्थ रुक्खरूपं चक्खुना 
दिस्वा अन्तरे रूपाभावतो आकासन्ति मनोद्वारनिञ्ञाणं उप्पज्जति, न चक्खुविञ्जाणं। सेसेसुपि एसेव नयो। तस्मा असाधकमेतन्ति। 


आकासो सनिदस्सनोतिकथावण्णना। 
१०. पथवीधातुसनिदस्सनातिआदिकथावण्णना 


४६५-४७०. इदानि पथवीधातु सनिदस्सनातिआदिकथा नाम होति। तत्थ येसं पासाणउदकजालरुक्खचलनानञ्चेव पञ्चिन्द्रियपतिट्ठोकासानञ्च वण्णायतनं 
कायविञ्जत्तिकाले हत्थपादादिरूपञ्च दिस्वा “पथवीधातुआदयो सनिदस्सना”ति लद्धि, सेय्यथापि अन्धकानं; ते सन्धाय सब्बकथासु आदिपुच्छा सकवादिस्स, पटिञ्ञा 
इतरस्स। सेसं सब्बत्थ पाळिअनुसारेन चेव हेट्ठा वृत्तनयेन च वेदितब्बन्ति। पथवीधातु सनिदस्सनाति आदिं कत्वा कायकम्मं सनिदस्सनन्ति परियोसानकथा निट्टिता। 


छट्टो वग्गो। 


७. सत्तमवग्गो 
९. सङ्गहितकथावण्णना 


४७१-४७२. इदानि सङ्गहितकथा नाम होति। तत्थ यस्मा दामादीहि बलिबद्दादयो विय केचि धम्मा केहिचि धम्मेहि सङ्गहिता नाम नत्थि, तस्मा “नत्थि केचि धम्मा 
केहिचि धम्मेहि सङ्गहिता, एवं सन्ते एकविधेन रूपसङ्गहोतिआदि निरत्थक न्ति येसं लद्भि, सेय्यथापि राजगिरिकानञ्चेव सिद्धत्थिकानञ्च; ते सन्धाय अञ्जेनत्थेन सङ्गहभावं 
दस्सेतुं पुच्छा सकवादिस्स, अत्तनो लद्धिवसेन पटिञ्ञा इतरस्स । इदानि येनत्थेन सङ्गहो लब्भति, तं दस्सेतुं ननु अत्थि केचि धम्मातिआदि आरद्धं। तं सब्बं हेट्ठा वुत्तनयत्ता 
उत्तानत्थमेव। या पनेसा परवादिना लद्भिपतिद्ठापनत्थं यथा दामेन वातिआदिका उपमा आहटा, सकवादिना तं अनभिनन्दित्वा अप्पटिक्कोसित्वा “हञ्चि दामेन वाति तस्स 
लद्धि भिन्नाति वेदितब्बा । अयज्हेत्थ अत्थो -- यदि ते दामादीहि बलिबद्दादयो सङ्गहिता नाम, अत्थि केचि म्मा केहिचि धम्मेहि सङ्गहिताति। 


सङ्गहितकथावण्णना। 
२. सम्पयुत्तकथावण्णना 


४७३-४७४. इदानि सम्पयुत्तकथा नाम होति। तत्थ यस्मा तिलम्हि तेलं विय न वेदनादयो सञ्जादीसु अनुपविट्ठा, तस्मा “नत्थि केचि धम्मा केहिचि धम्मेहि सम्पयुत्ता, 
एवं सन्ते जाणसम्पयुत्तन्तिआदि निरत्थकं होती^ति येसं लद्धि, सेय्यथापि राजगिरिकसिद्धत्थिकानञ्जेव; ते सन्धाय अज्जेनेवत्थेन सम्पयुत्ततं दस्सेतुं पुच्छा सकवादिस्स, 
अत्तनो लद्भिवसेन पटिञ्ञा इतरस्स। सेसमिधापि हेट्टा वुत्तनयत्ता उत्तानत्थमेव। यो पनेस परवादिना “यथा तिलम्हि तेल'न्तिआदिको उपमापज्हो आहटो, सो यस्मा 
वेदनासञ्जानं विय तिलतेलानं लक्खणतो नानत्तववत्थानं नत्थि। सब्बेसुपि हि तिलअट्टितचेसु तिलोति वोहारमत्तं, तेनेव तिलं निन्वत्तेत्वा गहिते पुरिमसण्ठानेन तिलो नाम न 
पञ्जायति, तस्मा अनाहटसदिसोव होतीति। 


सम्पयुत्तकथावण्णना। 
३. चेतसिककथावण्णना 


४७५-४७७. इदानि चेतसिककथा नाम होति। तत्थ यस्मा फस्सिकादयो नाम नत्थि, तस्मा “चेतसिकेनापि न भवितब्बं, इति नत्थि चेतसिको धम्मो "ति येसं लद्धि, 
सेय्यथापि राजगिरिकसिद्धत्थिकानं; ते सन्धाय पुच्छा सकवादिस्स, पटिञ्जा इतरस्स। सहजातोति सम्पयुत्तसहजातं सन्धाय वृत्तं। फस्सिकाति तादिसं वोहारं अपस्सन्तस्स 
पुच्छा परवादिस्स। कि बोहारेन, यथा चित्तनिस्सितकोति चेतसिको, एवं सोपि फस्सनिस्सितत्ता फस्सिकोति वुत्ते दोसो नत्थीति पटिञ्ञा सकवादिस्स। सेसं उत्तानत्थमेवाति। 


चेतसिककथावण्णना। 
४. दानकथावण्णना 


४७८. इदानि दानकथा नाम होति। तत्थ दानं नाम तिविधं - चागचेतनापि, विरतिपि, देय्यधम्मोपि। “सद्धा हिरियं कुसलञ्च दान न्ति (अ० नि० ८.३०) आगतद्वाने 
चागचेतना दानं । “अभयं देती”ति (अ० नि० ८.३९) आगतद्ठाने विरति। “दानं देति अन्नं पान" न्ति आगतद्वाने देय्यधम्मो । तत्थ चागचेतना “देति वा देय्यधम्मं, देन्ति वा 
एताय देय्यधम्म” न्ति दानं । विरति अवखण्डनड्रेन लवनड्डेन वा दानं। सा हि उप्पज्जमाना भयभेरवादिसङ्कातं दुस्सील्यचेतनं दाति खण्डेति लुनाति वाति दानं । देय्यधम्मो 
दिय्यतीति दानं । एवमेतं तिविधम्पि अत्थतो चेतसिको चेव धम्मो देय्यधम्मो चाति दुविधं होति। तत्थ येसं “चेतसिकोव धम्मो दानं, न देय्यधम्मोˆति लद्भि, सेय्यथापि 
राजगिरिकसिद्भत्थिकानं; ते सन्धाय चेतसिकोति पुच्छा सकवादिस्स, पटिञ्ञा इतरस्स। अथ नं देय्यधम्मवसेन चोदेतुं लब्भाति पुच्छा सकवादिस्स, अन्नादीनि विय सो न 

सक्का दातुन्ति पटिक्खेपो इतरस्स। पुन दळ्हं कत्वा पुट्ठे “अभयं देती” ति सुत्तवसेन पटिञ्ञा तस्सेव। फस्सपञ्हादीसु पन फस्सं देतीतिआदिवोहारं अपस्सन्तो 
पटिक्खिपतेव। 


४७९. अनिट्टफलन्तिआदि अचेतसिकस्स धम्मस्स दानभावदीपनत्थं वुत्तं । न हि अचेतसिको अन्नादिधम्मो आयतिं विपाकं देति, इडुफलभावनियमनत्थं पनेतं वुत्तन्ति 
वेदितब्बं। अयम्पि हेत्थ अधिप्पायो - यदि अचेतसिको अन्नादिधम्मो दानं भवेय्य, हितचित्तेन अनिट्टं अकन्तं भेसज्जं देन्तस्स निम्बबीजादीहि विय निम्बादयो अनिड्ठमेव फलं 
निब्बत्तेय्य। यस्मा पनेत्थ हितफरणचागचेतना दानं, तस्मा अनिद्ठेपि देय्यधम्मे दानं इडुफलमेव होतीति। 


एवं परवादिना चेतसिकधम्मस्स दानभावे पतिट्टापिते सकवादी इतरेन परियायेन देय्यधम्मस्स दानभावं साधेतुं दानं इट्टफलं वुत्तं भगवतातिआदिमाह। परवादी पन 
चीवरादीनं इट्टुविपाकतं अपस्सन्तो पटिक्खिपति। सुत्तसाधनं परवादीवादेपि युज्जति सकवादीवादेपि, न पन एकेनत्थेन । देय्यधम्मो इडुफलोति इडुफलभावमत्तमेव पटिक्खित्तं । 
तस्मा तेन हि न वत्तब्बन्ति इड्डफलभावेनेव न वत्तब्बता युज्जति। दातब्बद्देन पन देय्यधम्मो दानमेव । दिन्नज्हि दानानं सङ्करभावमोचनत्थमेव अयं कथाति। 


दानकथावण्णना। 
५. परिभोगमयपुञ्जकथावण्णना 


४८३. इदानि परिभोगमयपुञ्ञजकथा नाम होति। तत्थ “तेसं दिवा च रत्तो च, सदा पुञ्ञं पवड़ती "ति (सं० नि० १.४७) च “यस्स भिक्खवे, भिक्खु चीवरं 
परिभुञ्जमानो”ति (अ० नि० ४.५१) च एवमादीनि सुत्तानि अयोनिसो गहेत्वा येसं परिभोगमयं नाम पुञ्जं अत्थी"ति लद्धि, सेय्यथापि राजगिरिकसिद्धत्थिकसम्मितियानं; ते 
सन्धाय परिभोगमयन्ति पुच्छा सकवादिस्स, पटिञ्ञा इतरस्स। अथ नं “पुञ्जं नाम फस्सादयो कुसला धम्मा, न ततो परं, तस्मा फस्सादीहि ते वड्डितब्ब”न्ति चोदेतुं 
परिभोगमयो फस्सोतिआदि आर्धं । तं सब्बं इतरेन तेसं अवड्डनतो पटिक्खित्तं। लतावियातिआदीनि “किरियाय वा भावनाय वा विनापि यथा लतादीनि सयमेव वडुन्ति, किं 
ते एवं वडन्ती”ति चोदनत्थं बुत्तानि। तथा पनस्स अवड्डनतो न हेवाति पटिक्खित्तं। 


४८४. न समन्नाहरतीति पञ्हे पटिग्गाहकानं परिभोगेन पुरिमचेतना बडुति, एवं तं होति पुञ्जन्ति लद्भिवसेन पटिजानाति। ततो अनावड्टेन्तस्सातिआदीहि पुट्टो 
दायकस्स चागचेतनं सन्धाय पटिक्खिपति। तत्थ अनावट्टेन्तस्साति दानचेतनाय पुरेचारिकेन आवज्जनेन भवङ्गं अनावट्टेन्तस्स अपरिवड्देन्तस्स । अनाभोगस्साति 
निराभोगस्स। असमन्नाहरन्तस्साति न समन्नाहरन्तस्स। आवज्जनञ्हि भवङ्गं विच्छिन्दित्वा अत्तनो गतमग्गे उप्पज्जमानं दानचेतनं समन्नाहरति नाम | एवंकिच्चेन इमिना 
चित्तेन असमन्नाहरन्तस्स पुञ्ञं होतीति पुच्छति। अमनसिकरोन्तस्साति मनं अकरोन्तस्स। आवज्जनेन हि तदनन्तरं उप्पज्जमानं मनं करोति नाम। एवं अकरोन्तस्साति 
अत्थो। उपयोगवचनस्मिञ्हि एतं भुम्मं । अचेतयन्तस्साति चेतनं अनुप्पादेन्तस्स। अपत्थेन्तस्साति पत्थनासङ्घातं कुसलच्छन्दं अकरोन्तस्स। अप्पणिदहन्तस्साति 
दानचेतनावसेन चित्तं अट्टपेन्तस्साति अत्थो। ननु आदढट्टेन्तस्साति वारे आभोगस्साति आभोगवतो। अथ वा आभोगा अस्स, आभोगस्स वा अनन्तरं तं पुञ्ञं होतीति अत्थो। 


४८५. द्विन्नं फस्सानन्तिआदीसुपि एकक्खणे दायकस्स द्विन्नं फस्सादीनं अभावा पटिक्खिपति, दायकस्स च परिभुञ्जन्तस्स चाति उभिन्नं फस्सादयो सन्धाय 
पटिजानाति। अपिचस्स पञ्चन्नं विज्ञाणानं समोधानं होतीति लद्धि, तस्सापि बसेन पटिजानाति। अथ नं सकवादी परियायस्स द्वारंपिदहित्वा उजुविपच्चनीकवसेन चोदेतुं 
कुसलादिपञ्हं पुच्छति। तत्रापि कुसलाकुसलानं एकस्सेकक्खणे सम्पयोगाभावं सन्धाय पटिक्खिपति । परिभोगमयं पन चित्तविप्पयुत्तं उप्पज्जतीति लद्धिया पटिजानाति। अथ 
नं सकवादी सृत्तेन निग्गण्हाति। 


४८६. सुत्तसाधने आरामरोपकादीनं अनुस्सरणपटिसङ्करणादिवसेन अन्तरन्तरा उप्पज्जमानं पुञ्जं सन्धाय सदा पुञ्ञं पवड्डतीति वुत्तं। अप्पमाणो तस्स 
पुञ्जाभिसन्दोति इदं अप्पमाणविहारिनो दिन्नपच्चयत्ता च “एवरूपो मे चीवरं परिभुञ्जती”ति अनुमोदनवसेन च वुत्तं । तं सो परिभोगमयन्ति सल्लक्खेति । यस्मा पन 
पटिग्गाहकेन पटिग्गहेत्वा अपरिभुत्तेपि देय्यधम्मे पुञ्जं होतियेव, तस्मा सकवादीवादोव बलवा, तत्थ पटिग्गाहकेन पटिग्गहितेति अत्थो दडुब्बो। सेसं उत्तानत्थमेवाति। 


परिभोगमयपुञ्जकथावण्णना। 
६. इतोदिन्नकथावण्णना 


४८८-४९१९. इदानि इतो दिन्नकथा नाम होति। तत्थ येसं “इतो दिन्नेन यापेन्ति, पेता कालङ्कता तहि न्ति (पे व° १९) वचनं निस्साय “यं इतो चीवरादि दिन्नं तेनेव 
यापेन्ती”ति लद्भि, सेय्यथापि राजगिरिकसिद्धत्थिकानं; ते सन्धाय इतो दिन्नेनाति पुच्छा सकवादिस्स, पटिञ्ञा इतरस्स। पुन चीवरादिवसेन अनुयुत्तो पटिक्खिपति। अञ्जो 
अञ्ञस्स कारकोति अञ्ञस्स विपाकदायकानं कम्मानं अञ्जो कारको, न अत्तनाव अत्तनो कम्मं करोतीति वुत्तं होति। एवं पुट्ठो पन इतरो सुत्तविरोधभयेन पटिक्खिपति। दानं 
देन्तन्ति दानं ददमानं दिस्वाति अत्थो। तत्थ यस्मा अत्तनो अनुमोदितत्ता च तेसं तत्थ भोगा उप्पज्जन्ति, तस्मास्स इमिना कारणेन लद्धि पति्ठपेन्तस्सापि अप्पतिद्विताव होति। 

न हि ते इतो दिन्नेनेव वत्थुना यापेन्ति । सेसेसुपि सुत्तसाधनेसु एसेव नयोति। 


इतो दिन्नकथावण्णना । 
७. पथवीकम्मविपाकोतिकथावण्णना 


४९२. इदानि पथवी कम्मविपाकोतिकथा नाम होति। तत्थ यस्मा “अत्थि इस्सरियसंवत्तनियं कम्मं, आधिपच्चसंवत्तनियं कम्म”न्ति एत्थ इस्सरानं भावो इस्सरियं नाम, 
अधिपतीनञ्च भावो आधिपच्चं नाम, पथविस्सरियआधिपच्चसंवत्तनिकञ्च कम्मं अत्थीति वुत्तं। तस्मा येसं “पथवी कम्मविपाको ति लद्धि, सेय्यथापि अन्धकानं; ते सन्धाय 
पथवीति पुच्छा सकवादिस्स, पटिञ्ञा इतरस्स। सुखवेदनीयातिआदि कम्मविपाकसभावदस्सनवसेन वुत्तं। “फस्सो होती”तिआदिना नयेन निद्दिट्ठेसु विपाकेसु फस्सो 
सुखवेदनीयादिभेदो होति। सो च सञ्ञजादयो च सुखवेदनादीहि सम्पयृत्ता, वेदनादयो सञ्जादीहि, सब्बेपि सारम्मणा, अत्थि च नेसं पुरेचारिकआवड्टनादिसङ्घातं आवज्जनं, 


www.tipitaka.org Vipassana Research Institute 


Page 65 sur 163 


कम्मपच्चयभूता चेतना, यो तत्थ इड्डविपाको, तस्स पत्थना, पणिधानवसेन पवत्ता मूलतण्हा, कि ते एवरूपा पथवीति पुच्छति। इतरो पटिक्खिपति | पटिलोमपुच्छादीनि 
उत्तानत्थानेव । 


४९३. कम्मविपाको परेसं साधारणोति पञ्हे फस्सादयो सन्धाय पटिक्खिपति, कम्मसमुट्ठान॑ रूपञ्च पथवीआदीनंयेव च साधारणभावं सन्धाय पटिजानाति। 
असाधारणमञ्जेसन्ति सुत्तं परसमयतो आहरित्वा दस्सितं। सब्बे सत्ता पथविं परिभुञ्जन्तीति पञ्हे पथवि अनिस्सिते सन्धाय पटिक्खिपति, निस्सिते सन्धाय पटिजानाति। 
पथविं अपरिभुञ्जित्वा परिनिब्बायन्तीति पञ्हे आरुप्पे परिनिब्बायन्तानं वसेन पटिजानाति। कम्मविपाकं अखेपेत्वाति इदं परसमयवसेन वुत्तं । कम्मविपाकञ्हि खेपेत्वाव 
परिनिब्बायन्तीति तेसं लद्धि। सकसमये पन कतोकासस्स कम्मस्स उप्पन्नं विपाकं अखेपेत्वा परिनिब्बानं नत्थि। तेसञ्च लद्धिया पथवी साधारणविपाकत्ता उप्पन्नविपाकोयेव 
होति। तं विपाकभावेन ठितं अखेपेत्वा परिनिब्बानं न युज्जतीति चोदेतुँ बट्धति । इतरो लद्धिवसेन पटिक्खिपति। चक्कवत्तिसत्तस्स कम्मविपाकन्ति पञ्हे असाधारणं फस्सादिं 
सन्धाय पटिक्खिपति, साधारणं सन्धाय पटिजानाति | पथवीसमुद्दसूरियचन्दिमादयो हि सब्बेसं साधारणकम्मविपाकोति तेसं लद्धि । 


४९४. इस्सरियसंवत्तनियन्ति एत्थ इस्सरियं नाम बहुधनता। आधिपच्चं नाम सेसजने अत्तनो वसे वत्तेत्वा तेहि गरुकातब्बद्वेन अधिपतिभावो । तत्थ कम्मं 
पटिलाभवसेन तंसंवत्तनिकं नाम होति, न जनकवसेन । तस्मा विपाकभावे असाधकमेतन्ति। 


पथवी कम्मविपाकोतिकथावण्णना । 
८. जरामरणं विपाकोतिकथावण्णना 


४९५. इदानि जरामरणं विपाकोतिकथा नाम होति। तत्थ येसं “अत्थि दुब्बण्णसंवत्तनियं कम्मं अप्पायुकसंवत्तनियं कम्म''न्ति एत्थ दुब्बण्णता नाम जरा। अप्पायुकता 
नाम मरणं। तंसंवत्तनियञ्च कम्मं अत्थि। तस्मा जरामरणं विपाकोति लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स | पटिलोमपञ्हे 
अनारम्मणन्ति रूपधम्मानं ताव अनारम्मणमेव, अरूपानं पन जरामरणं सम्पयोगलक्खणाभावा अनारम्मणमेव। 


४९६. अकुसलानं धम्मानं जरामरणं अकुसलानं धम्मानं विपाकोति पञ्हे जरामरणेन नाम अनिट्टविपाकेन भवितब्बन्ति लद्धिया पटिजानाति। तेनेव कारणेन 
कुसलानं धम्मानं जरामरणस्स कुसलविपाकतं पटिक्खिपति। परतो चस्स अकुसलविपाकतञ्ञेव पटिजानाति। 


कुसलानञ्च अकुसलानञ्चाति पुच्छावसेन एकतो कतं, एकक्खणे पन तं नत्थि। अब्याकतानं अविपाकानं जरामरणं विपाकोति वत्तब्बताय परियायो नत्थि, तस्मा 
अब्याकतवसेन पुच्छा न कता। 


४९७. दुब्बण्णसंवत्तनियन्ति एत्थ दुब्बण्णियं नाम अपरिसुद्धवण्णता। अप्पायुकता नाम आयुनो चिरं पवत्तितुं असमत्थता । तत्थ अकुसलकम्मं कम्मसमुट्ठानस्स 
दुब्बण्णरूपस्स कम्मपच्चयो होति, असदिसत्ता पनस्स तंविपाको न होति। उतुसमुड्डानादिनो पन तंपटिलाभवसेन आयुनो च उपच्छेदकवसेन पच्चयो होति। एवमेतं परियायेन 
तंसंवत्तनिकं नाम होति, न विपाकफस्सादीनं विय जनकवसेन, तस्मा विपाकभावे असाधकं । सेसमेत्थ हेट्ठा वुत्तसदिसमेवाति। 


जरामरणं विपाकोतिकथावण्णना। 
९. अरियधम्मविपाककथावण्णना 


४९८. इदानि अरियधम्मविपाककथा नाम होति । तत्थ येसं किलेसप्पहानमत्तमेव सामञ्ञफलं, न चित्तचेतसिका धम्माति लद्धि, सेय्यथापि अन्धकानं; ते सन्धाय नत्थि 
अरियधम्मविपाकोति पुच्छा सकवादिस्स। तत्थ अरियधम्मविपाकोति मग्गसङ्घातस्स अरियधम्मस्स विपाको । किलेसक्खयमत्तं अरियफलन्ति लद्धिया पटिञ्ञा इतरस्स। 
सामञ्ञन्ति समणभावो, मग्गस्सेतं नामं । “सामञ्जञ्च वो, भिक्खवे, देसेस्सामि सामञ्जफलञ्चा'ति हि वुत्तं । ब्रह्मञ्जेपि एसेव नयो। 


सोतापत्तिफलं न विपाकोतिआदीसु सोतापत्तिमग्गादीनं अपचयगामितं सन्धाय अरियफलानं नविपाकभावं पटिजानाति, दानफलादीनं पटिक्खिपति। सो हि 
आचयगामित्तिकस्स एवं अत्थं धारेति - विपाकसङ्घातं आचयं गच्छन्ति, तं वा आचिनन्ता गच्छन्तीति आचयगामिनो, विपाकं अपचिनन्ता गच्छन्तीति अपचयगामिनोति। 
तस्मा एवं पटिजानाति च पटिक्खिपति च। 


५००. कामावचरं कुसलं सविपाकं आचयगामीतिआदिका पुच्छा परवादिस्स, पटिञ्ञा च पटिक्खेपो च सकवादिस्स। लोकियञ्हि कुसलं वरिपाकचुतिपटिसन्धियो 
चेव वट्टञ्च आचिनन्तं गच्छतीति आचयगामि। लोकुत्तरकुसलं चुतिपटिसन्धियो चेव वट्टञ्च अपचिनन्तं गच्छतीति अपचयगामि। एवमेतं सविपाकमेव होति, न 
अपचयगामिवचनमत्तेन अविपाकं । इममत्थं सन्धायेत्थ सकवादिनो पटिञ्ञा च पटिकखेपो च वेदितब्बाति । 


अरियधम्मविपाककथावण्णना । 
१०. विपाको विपाकधम्मधम्मोतिकथावण्णना 


५०१. इदानि विपाको विपाकधम्मधम्मोतिकथा नाम होति। तत्थ यस्मा विपाको विपाकस्स अञ्जमञ्ञादिपच्चयवसेन पच्चयो होति, तस्मा विपाकोपि 
विपाकधम्मधम्मोति येसं लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। तस्स विपाकोति तस्स विपाकधम्मधम्मस्स विपाकस्स यो विपाको, 
सोपि ते विपाकधम्मधम्मो होतीति पुच्छति। इतरो आयतिं बिपाकदानाभावं सन्धाय पटिक्खिपति। दुतियं पुद्टो तप्पच्चयापि अञ्ञस्स विपाकस्स उप्पत्ति सन्धाय पटिजानाति। 
एवं सन्ते पनस्स कुसलाकुसलस्स विय तस्सापि विपाकस्स विपाको, तस्सापि विपाकोति वड्टानुपच्छेदो आपज्जतीति पुड्ठो समयविरोधभयेन पटिक्खिपति । 

विपाकोति वातिआदिम्हि वचनसाधने पन यदि विपाकस्स विपाकधम्मधम्मेन एकत्थता भवेय्य, कुसलाकुसलब्याकतानं एकत्थतं आपज्जेय्याति पटिक्खिपति। 
विपाको च विपाकधम्मधम्मो चाति एत्थ अयं अधिप्पायो - सो हि चतूसु विपाकक्खन्धेसु एकेकं अञ्जमञ्जपच्चयादीसु पच्चयट्ठेन विपाकधम्मधम्मतं पच्चयुप्पन्नद्वेन च 
विपाकं मञ्जमानो “विपाको विपाकधम्मधम्मो "ति पुट्ठो आमन्ताति पटिजानाति। अथ नं सकवादी “यस्मा तया एकक्खणे चतूसु खन्धेसु विपाको विपाकधम्मधम्मोपि 
अनुञ्ञातो, तस्मा तेसं सहगतादिभावो आपज्जती 'ति चोदेतुं एवमाह । इतरो कुसलाकुसलसङ्कातं वरिपाकधम्मधम्मं सन्धाय पटिक्खिपति। तञ्ञेव अकुसलन्ति यदि ते 
बिपाको विपाकधम्मधम्मो, यो अकुसलविपाको, सो अकुसलं आपज्जति। कस्मा? विपाकधम्मधम्मेन एकत्ता। तञ्जेव कुसलन्तिआदीसुपि एसेव नयो। 


५०२. अञ्ञमञ्जपच्चयाति इदं सहजातानं पच्चयमत्तवसेन वुत्तं, तस्मा असाधकं | महाभूतानम्पि च अञ्जमञ्ञपच्चयता वृत्ता, न च तानि विपाकानि, न च 
विपाकधम्मधम्मानीति । 


विपाको विपाकधम्मधम्मोतिकथावण्णना। 


सत्तमो वग्गो। 


८. अट्टमवग्गो 
१. छगतिकथावण्णना 


५०३-५०४. इदानि छगतिकथा नाम होति। तत्थ असुरकायेन सद्धि छगतियोति येसं लद्धि, सेय्यथापि अन्धकानञ्चेव उत्तरापथकानञ्च; ते सन्धाय पुच्छा सकवादिस्स, 
पटिञ्ञा इतरस्स। अथ नं सकवादी “पञ्च खो पनिमा, सारिपुत्त, गतियो”ति (म० नि० १.१५३) लोमहंसनपरियाये परिच्छिन्नानं गतीनं वसेन चोदेतुं ननु पञ्च 
गतियोतिआदिमाह। इतरो सुत्तविरोधभयेन पटिजानाति। कस्मा पन सकवादी छ गतियो न सम्पटिच्छति, ननु “चतूहापायेहि च विप्पमुत्तो”ति एत्थ असुरकायोपि गहितोति। 
सच्चं गहितो, न पनेसा गति। कस्मा? विसुं अभावतो। असुरकायस्मिञ्हि कालकञ्चिका असुरा पेतगतिया सङ्गहिता, वेपचित्तिपरिसा देवगतिया, असुरकायोति विसुं एका गति 
नाम नत्थि। 


इदानि एतमेव अत्थं दस्सेतुं ननु कालकञ्चिकातिआदि आरद्धं । तत्थ समानवण्णाति सदिसरूपसण्ठाना बीभच्छा विरूपा दुइस्सिका | समानभोगाति 
सदिसमेथुनसमाचारा। समानाहाराति सदिसखेळसिङ्घाणिकपुब्बलोहितादिआहारा । समानायुकाति सदिसआयुपरिच्छेदा । आवाहविवाहन्ति कञ्जागहणञ्चेब कञ्जादानञ्च । 
सुक्कपक्खे समानवण्णाति सदिसरूपसण्ठाना अभिरूपा पासादिका दस्सनीया पभासम्पन्ना। समानभोगाति सदिसपञ्चकआमगुणभोगा । समानाहाराति 
सदिससुधाभोजनादिआहारा। सेसं वुत्तनयमेव। ननु अत्थि असुरकायोति इदं असुरकायस्सेव साधकं । तस्स पन विसुं गतिपरिच्छेदाभावेन न गतिसाधकन्ति। 


छगतिकथावण्णना। 
२. अन्तराभवकथावण्णना 


५०५. इदानि अन्तराभवकथा नाम होति। तत्थ येसं “अन्तरा परिनिब्बायी^ति सुत्तपदं अयोनिसो गहेत्वा “अन्तराभवो नाम अत्थि, यत्थ सत्तो दिन्बचक्खुको विय 
अदिब्बचक्खुको, इद्भिमा विय अनिद्धिमा मातापितिसमागमञ्चेब उतुसमयञ्च ओलोकयमानो सत्ताहं वा अतिरेकसत्ताहं वा तिड्टती"ति लद्धि, सेय्यथापि पुब्बसेलियानञ्चेव 
सम्मितियानञ्च; ते सन्धाय अत्थीति पुच्छा सकवादिस्स, लद्धियं ठत्वा पटिज्जा इतरस्स। अथ नं ये च भगवता तयो भवा वृत्ता, तेसं वसेन चोदेतुं कामभवोतिआदिमाह। 
तत्रायं अधिप्पायो - यदि ते अन्तराभवो नाम कोचि भवो अत्थि, तेन कामभवादीनंयेव अञ्जतरेन भवितब्बं पञ्चबोकारभवादिना विय, तेन तं पुच्छामि - “कि ते अयं 
अन्तराभवो नाम कामभवो, उदाहु रूपभवो अरूपभवो वा“ ति? इतरो तथा अनिच्छन्तो सब्बं पटिक्खिपति। कामभवस्स चातिआदि यदि अन्तराभवो नाम अत्थि, इमेसं 
भवानं अन्तरा द्विन्नं सीमानं सीमन्तरिका विय भवेय्याति चोदेतुं आरद्धं परवादी पन तथा अनिच्छन्तो सब्बपञ्हे पटिक्खिपति केवलं लद्धिया, न सहधम्मेन। तेनेव नं सकवादी 
“नो बत रे'ति पटिसेधेति। 


५०६. पञ्चमी सा योनीतिआदीनिपि यथापरिच्छिन्नयोनिआदीसु सो समोधानं न गच्छति, अथ तेन ततो ततो अतिरेकेन भवितब्बन्ति चोदेतुं ुत्तानि। अन्तराभवूपगं 
कम्मन्ति यदि सोपि एको भवो, यथा कामभवूपगादीनि कम्मानि अत्थीति सत्थारा विभजित्वा दस्सितानि, एवं तदुपगेनापि कम्मेन भवितब्बन्ति चोदनत्थं वुत्तं । यस्मा पन 
परसमये अन्तराभवूपगं नाम पाटियेक्कं कम्मं नत्थि, यं यं भवं उपपज्जिस्सति, तदुपगेनेव कम्मेन अन्तराभवे निब्बत्ततीति तेसं लद्धि, तस्मा 'नहेवःन्ति पटिक्खित्तं। अत्थि 
अन्तराभवूपगा सत्ताति पुट्टोपि कामभवूपगायेव नाम तेति लद्धिया पटिक्खिपति। जायन्तीतिआदीनि पुट्टोपि तत्थ जातिजरामरणानि चेव चुतिपटिसन्धिपरम्परञ्च अनिच्छन्तो 
पटिक्खिपति। रूपादिवसेन पुट्ठोपि यस्मा अन्तराभवसत्तस्स अनिदस्सनं रूपं, वेदनादयोपि अञ्जेसं विय न ओळारिकाति तस्स लद्धि, तस्मा पटिक्खिपति। इमिनाव कारणेन 
पञ्चबोकारभवभावेपि पटिक्खेपो वेदितब्बो। 


५०७. इदानि कामभवो भवो गतीतिआदि भवसंसन्दनं नाम होति। तत्रायं अधिप्पायो - यदि ते अन्तराभवो नाम कोचि भवो भवेय्य, यथा कामभवादीसु 
भवगतिआदिभेदो लब्भति, तथा तत्रापि लब्भेथ। यथा वा तत्थ न लब्भति, तथा इमेसुपि न लब्भेथ। समानस्मिज्हि भवभावे एतेस्वेवेस विभागो अत्थि, न इतरस्मिन्ति को एत्थ 
विसेसहेतूति। इतरो पुन लद्धिमत्तवसेन तं तं पटिजानाति चेव पटिक्खिपति च। 


५०८. सब्बेसञ्ञेव सत्तानं अत्थि अन्तराभवोति पुठ्ठो यस्मा निरयूपगअसञ्जसत्तृपगअरूपूपगानं अन्तराभवं न इच्छति, तस्मा पटिक्खिपति। तेनेव कारणेन पटिलोमे 
पटिजानाति। आनन्तरियस्सातिआदि येसं सो अन्तराभवं न इच्छति, ते ताव विभजित्वा दस्सेतुं वुत्तं । तं सब्बं पाळिअनुसारेनेव वेदितब्बं सद्भि सुत्तसाधनेनाति। 

अन्तराभवकथावण्णना। 
३. कामगुणकथावण्णना 


५१०. इदानि कामगुणकथा नाम होति। तत्थ सकसमये ताव कामधातूति वत्थुकामापि वुच्चन्ति - किलेसकामापि कामभवोपि। एतेसु हि वत्थुकामा कमनीयट्ठेन कामा, 
सभावनिस्सत्तसुञ्जतड्डेन धातूति कामधातु । किलेसकामा कमनीयड्डेन चेव कमनड्रेन च कामा, यथावुत्तेनेवत्थेन धातूति कामधातु। कामभवो कमनीयड्रेन कमनड्टेन 
बत्थुकामपवत्तिदेसड्टेनाति तीहि कारणेहि कामो, यथावुत्तेनेवत्थेन धातूति कामधातु। परसमये पन -- “पञ्चिमे, भिकखवे, कामगुणा”ति वचनमत्तं निस्साय पञ्चेव कामगुणा 
कामधातूति गहितं। तस्मा येसं अयं लद्धि, सय्यथापि एतरहि पुब्बसेलियानं; ते सन्धाय कामधातुनानत्तं बोधेतुं पञ्चेवाति पुच्छा सकवादिस्स, लद्धिवसेन पटिञ्ञा इतरस्स। 
ननु अत्थीतिआदि किलेसकामदस्सनत्थं वृत्तं । तत्थ तष्पटिसंयुत्तोति कामगुणपटिसंयुत्तो, कामगुणारम्मणोति अत्थो। नो च वत रे वत्तब्बे पञ्चेवाति इमेसु 
तप्पटिसंयुत्तछन्दादीसु सति पञ्चेब कामगुणा कामधातूति न वत्तब्बं। एतेपि हि छन्दादयो कमनीयड्टेन कामा च धातु चातिपि कामधातु । कमनड्डेन कामसङ्घाता धातूतिपि 
कामधातूति अत्थो। 


मनुस्सानं चक्खुन्तिआदि वत्थुकामदस्सनत्थं वुत्तं । तत्थ परवादी छन्नम्पि आयतनानं वत्थुकामभावेन नकामधातुभावं पटिक्खिपित्वा पुन मनोति पुट्ठो महग्गतलोकुत्तरं 
सन्धाय नकामधातुभावं पटिजानाति। यस्मा पन सब्बोपि तेभूमकमनो कामधातुयेव, तस्मा नं सकवादी सुत्तेन निग्गण्हाति। 


५११. कामगुणा भवोतिआदि भवस्स कामधातुभावदस्सनत्थं वृत्तं । यस्मा पन कामगुणमत्ते भवोति वोहारो नत्थि, तस्मा परवादी नहेवाति पटिक्खिपति | कामगुणूपगं 
कम्मन्तिआदि सब्बं कामगुणमत्तस्स नकामधातुभावदस्सनत्थं वुत्तं। कामधातुसङ्घातकामभवूपगमेव हि कम्मं अत्थि, कामभवूपगा एव च सत्ता होन्ति। तत्थ जायन्ति जियन्ति 
मियन्ति चवन्ति उपपज्जन्ति, न कामगुणेसूति इमिना उपायेन सब्बत्थ अत्थो वेदितब्बोति। 


कामगुणकथावण्णना। 
४. कामकथावण्णना 


५१३-५१४. इदानि कामकथा नाम होति। तत्थ येसं “पञ्चमे, भिक्खवे, कामगुणा "ति वचनमत्तं निस्साय रूपायतनादीनि पञ्चेबायतनानि कामाति लद्धि, सेय्यथापि 
पुब्बसेलियानं; तेसं किलेसकामस्सेव निप्परियायेन कामभावं दस्सेतुं पञ्चेवाति पुच्छा सकवादिस्स, पटिञ्ञा इतरस्स। सेसमेत्थ उत्तानत्थमेवाति। 


कामकथावण्णना। 
५. सूपधातुकथावण्णना 


५१५-५१६. इदानि रूपधातुकथा नाम होति। तत्थ “रूपिनो धम्मा रूपधातु नामा “ति येसं लद्धि, सेय्यथापि अन्धकानं; ते सन्धाय रूपिनोति पुच्छा सकवादिस्स, 
पटिञ्ञा इतरस्स। अथ नं सकवादी यस्मा रूपधातु नाम रूपभवो, न रूपमत्तमेव, तस्मा तेनत्थेन चोदेतुं रूपधातूतिआदिमाह । तं सब्बं कामगुणकथायं वृत्तनयेनेव वेदितब्बं । 
साव कामधातूति पुट्टी भूमिपरिच्छेदेन विरोधं पस्समानो पटिक्खिपति। पुन दळहं कत्वा पुट्ठो अत्तनो लद्धिवसेन पटिजानाति। एवं सन्ते पन द्वीहि भवेहि समन्नागतता 
आपज्जति, तेन तं सकवादी कामभवेन चाति आदिमाह । इतरो एकस्स द्वीहि समन्नागताभावतो पटिक्खिपतीति। 


रूपधातुकथावण्णना। 


६. अरूपधातुकथावण्णना 


५१७-५१८. अरूपधातुकथायपि इमिनावुपायेन अत्थो वेदितब्बो। अरूपधम्मेसु पन वेदनाक्खन्धमेव गहेत्वा वेदना भवोतिआदिना नयेनेत्थ देसना कता। तत्थ कि ते 
अरूपिनो धम्माति सङ्घं गता वेदनादीसु अञ्ञतरा होतीति एवमत्थो दडुब्बो । सेसं हेट्ठा वुत्तनयेनेव वेदितब्बन्ति। 


अरूपधातुकथावण्णना। 
७. सूपधातुया आयतनकथावण्णना 


५१९. इदानि रूपधातुया आयतनकथा नाम होति। तत्थ येसं “रूपी मनोमयो सब्बङ्गपच्चङ्गी अहीनिन्द्रियो”ति (दी० नि० १.८७) सुत्तं निस्साय ब्रह्मकायिकानं 
घानादिनिमित्तानिपि आयतनानेवाति कण्पेत्वा सळायतनिको तेसं अत्तभावोति लद्भि, सेय्यथापि अन्धकानञ्चेव सम्मितियानञ्च; ते सन्धाय सळायतनिकोति पुच्छा 
सकवादिस्स, लद्धिवसेन पटिञ्ञा इतरस्स। अथ नं यं तत्थ आयतनं नत्थि, तस्स वसेन चोदेतुं अत्थि तत्थ घानायतनन्तिआदि आरद्धं । ततो परवादी यं तत्थ अञ्झत्तिकानं 
तिण्णं आयतनानं घानादिकं सण्ठाननिमित्तं तदेव आयतनन्ति लद्धिया पटिजानाति । बाहिरानं गन्धायतनादीनं वसेन पुट्टो घानप्पसादादयो तत्थ न इच्छति, तस्मा तेसं गोचरं 
पटिसेधेन्तो पटिक्खिपति। पटिलोमपञ्हसंसन्दनपञ्हेसुपि इमिनावुपायेन अत्थो वेदितब्बो। 


५२१. अत्थि तत्थ घानायतनं अत्थि गन्धायतनं तेन घानेन तं गन्धं घायतीति तस्मिंयेब परसमये एकच्चे आचरिये सन्धाय वुत्तं । ते किर तत्थ छ अज्झत्तिकानि 
आयतनानि परिपुण्णानि इच्छन्ति, आयतनेन च नाम सकिच्चकेन भवितन्बन्ति तेहि घानादीहि ते गन्धादयो घायन्ति सायन्ति फुसन्तीतिपि इच्छन्ति । तं लद्धि सन्धाय परवादी 
आमन्ताति पटिजानाति। 


www.tipitaka.org Vipassana Research Institute 


Page 68 sur 163 


५२२. अत्थि तत्थ मूलगन्धोतिआदीनि पन पुट्ठो अत्थिभावं साधेतुं असक्कोन्तो पटिक्खिपति। ननु अत्थि तत्थ घाननिमित्तन्तिआदि सण्ठानमत्तस्सेव साधकं, न 
आयतनस्स, तस्मा उदाहटम्पि अनुदाहटसदिसमेवाति। 


रूपधातुया आयतनकथावण्णना। 
८. अरूपे रूपकथावण्णना 


५२४-५२६. इदानि अरूपे रूपकथा नाम होति। तत्थ येसं “विञ्ञाणपच्चया नामरूप" न्ति वचनतो आरुप्पभवेपि ओळारिकरूपा निस्सटं सुखुमरूपं अत्थीति लद्धि, 
सेय्यथापि अन्धकानं; ते सन्धाय अत्थि रूपन्ति पुच्छा सकवादिस्स, पटिञ्ञा इतरस्स। सेसमेत्थ उत्तानत्थमेवाति। 


अरूपे रूपकथावण्णना। 
९. रूपं कम्मन्तिकथावण्णना 


५२७-५३७. इदानि रूपं कम्मन्तिकथा नाम होति। तत्थ येसं कायवचीविञ्जत्तिसङ्कातं रूपमेव कायकम्मं वचीकम्मं नाम, तञ्च कुसलसमुट्डानं कुसलं, 
अकुसलसमुद्वानं अकुसलन्ति लद्धि, सेय्यथापि महिसासकानञ्चेव सम्मितियानञ्च; ते सन्धाय कुसलेन चित्तेन समुद्ितन्ति पुच्छा सकवादिस्स, पटिञ्ञा इतरस्स। अथ नं 
सचे तं कुसलं, य्वायं सारम्मणादिभेदो कुसलस्स लब्मति, अत्थि ते सो तस्साति चोदेतुं सारम्मणन्तिआदि आरद्धं । तत्थ पत्थना पणिधीति चेतनायेवेतं वेवचनं । 
कुसलचेतनायेब हि पकप्पयमाना पत्थनाति। पकप्पनवसेन ठितत्ता पणिधीति च वुच्चति। परतो पन कुसलेन चित्तेन समुट्टिता वेदना सञ्ञा चेतना सद्धातिआदीसु 
वेदनादीनञ्जेव चेत्थ पत्थना पणिधीति लब्भति, न चेतनाय। कस्मा? द्विन्नं चेतनानं एकतो अभावा, सोतपतितत्ता पन एवं तन्ति गताति वेदितब्बा रूपायतनन्तिआदि 
पुरिमवारे “सन्बन्तं कुसल'न्ति संखित्तस्स पभेददस्सनत्थं वुत्तं । सेसा संसन्दननया, बचीकम्मकथा “अकुसलेन चित्तेन समुद्ठित न्तिआदिविधानञ्च सब्बं पाळिअनुसारेनेव 
वेदितब्बं । असुचीति पनेत्थ सुक्कं अधिप्पेतं। सुत्तसाधनं उत्तानत्थमेव। 


रूपं कम्मन्तिकथावण्णना। 
१०. जीवितिन्द्रियकथावण्णना 


५४०. इदानि जीवितिन्द्रियकथा नाम होति। तत्थ येसं जीवितिन्द्रियं नाम चित्तविप्पयुत्तो अरूपधम्मो, तस्मा रूपजीवितिन्द्रियं नत्थीति लद्धि, सेय्यथापि 
पुब्बसेलियानञ्चेब सम्मितियानञ्च; ते सन्धाय पुच्छा सकवादिस्स, पटिञ्ञा इतरस्स। नत्थि रूपीनं धम्मानं आयूति पञ्हे उपादिन्नरूपानम्पि तिणकट्टादीनम्पि सन्तानवसेन 
पवत्तिमेब आयु ठिति यपना यापना इरियना वत्तना पालनाति इच्छति, तस्मा पटिकिखिपति। अत्थीति पञ्हेपि इमिना कारणेन पटिजानाति। अत्थि अरूपजीवितिन्द्रियन्ति पञ्हे 
अरूपधम्मानं चित्तविप्पयुत्तं जीवितिन्द्रियसन्तानं नाम अत्थीति इच्छति, तस्मा पटिजानाति। 


५४९. रूपीनं धम्मानं आयु अरूपजीवितिन्द्रियन्ति पञ्हे सत्तसन्ताने रूपिनो वा होन्तु अरूपिनो वा, सब्बेसं चित्तविप्पयुत्तं अरूपजीवितिन्द्रियमेव इच्छति, तस्मा 
पटिजानाति। 


५४२. निरोधसमापन्नपञ्हेसुपि चित्तविप्पयृत्तं अरूपजीवितमेव सन्धाय पटिक्खिपति च पटिजानाति च। सकवादी पन तं असम्पटिच्छन्तो यं अरूपपवत्ते असति अत्थि, 
रूपेन तेन भवितब्बन्ति चोदेतुं हञ्चीतिआदिमाह। सङ्घारक्खन्धपञ्हे फस्सादिसङ्घारक्खन्धं सन्धाय पटिक्खिपति, कायकम्मादिसङ्घारकखन्धं सन्धाय पटिजानाति। 
कायविञ्जत्ति वचीविञ्जत्ति सम्मावाचा सम्माकम्मन्तो जीवितिन्द्रियन्ति एवमादयोपि थम्मा सङ्घारक्खन्धपरियापन्नातिस्स लद्धि । सकवादी पन तं असम्पटिच्छन्तो यदि 
निरुद्धेपि अरूपपवत्ते सङ्कारक्खन्धो अत्थि, चतुन्नम्पि खन्धानं अत्थिता होतूति चोदेतुं अत्थि वेदनाक्खन्धोति आदिमाह। इतरो अन्तोसमापत्ति सन्धाय पटिक्खिपति, 
समापज्जन्तस्स च वुट्टहन्तस्स च पुब्बापरभागं सन्धाय पटिजानाति। 


५४३. असञ्ञसत्तवारेपि एसेव नयो। तस्स हि लद्धिया असञ्जसत्तानं पटिसन्धिकाले चित्तं उप्पज्जित्वा निरुज्झति, तेन सह चित्तविप्पयुत्तअरूपजीवितिन्द्रियं 
उप्पज्जित्वा यावतायुकं पवत्तति। तस्मा तेसं जीवितिन्द्रियं नत्थीति पुट्ठो पटिक्खिपति, अत्थीति पुट्ठो पटिजानाति। वेदनाक्खन्धादयोपि तेसं पवत्तिवसेन पटिक्खिपति, 
चुतिपटिसन्धिवसेन पटिजानाति। सकवादी पन तं अनिच्छन्तो “सचे तत्थ एकक्खणेपि वेदनादयो अत्थि, पञ्चबोकारभवत्तं पापुणाती”ति चोदेतुं पञ्चवोकारभवोति आह। 
इतरो सुत्तविरोधभया पटिक्खिपति। 


५४४-५४५. एकदेसं भिज्जतीति पञ्हे सम्पयृत्तं भिज्जति, विप्पयुत्तं तिट्ठतीति तस्स लद्धि, तस्मा पटिजानाति । द्वे जीवितिन्द्रियानीति पुच्छा परवादिस्स, पटिञ्ञा 
सकवादिस्स। रूपारूपवसेन हि द्वे जीवितिन्द्रियानि, तेहियेव सत्तो जीवति, तेसं भङ्गेन मरतीति वुच्चति। चुतिक्खणस्मिञ्हि द्वेपि जीवितानि सहेव भिज्जन्ति। 


जीवितिन्द्रियकथावण्णना। 
११. कम्महेतुकथावण्णना 


५४६. इदानि कम्महेतुकथा नाम होति। तत्थ येन अरहता पुरिमभवे अरहा अब्भाचिक्खितपुब्बो, सो तस्स कम्मस्स हेतु अरहत्ता परिहायतीति येसं लद्धि, सेय्यथापि 
पुब्बसेलियानञ्चेव सम्मितियानञ्च; ते सन्धाय कम्महेतूति पुच्छा सकवादिस्स, पटिञ्ञा इतरस्स। सेसं परिहानिकथायं वुत्तनयमेव। 

हन्द हि अरहन्तानं अब्भाचिक्खतीति इदं यस्स कम्मस्स हेतु परिहायति, तं सम्पटिच्छापेतुँ बदति। अथ नं सकवादी तं पक्खं पटिजानापेत्वा “यदि एवं येहि अरहन्तो न 
अब्भाचिक्खितपुब्बा, ते सब्बे अरहत्तं पापुणेय्यु"न्ति चोदेतुं ये केचीतिआदिमाह । इतरो तस्स कम्मस्स अरहत्तं सम्पापुणने नियामं अपस्सन्तो पटिक्खिपति। 


कम्महेतुकथावण्णना। 


अट्टमो वग्गो। 


९. नवमवग्गो 
१. आनिसंसदस्सावीकथावण्णना 


५४७. इदानि आनिसंसदस्सावीकथा नाम होति। तत्थ सकसमये सङ्कारे आदीनवतो निब्बानञ्च आनिसंसतो पस्सन्तस्स संयोजनप्पहानं होतीति निच्छयो। येसं पन तेसु 
द्वीसुपि एकंसिकवादं गहेत्वा  आनिसंसदस्साविनोव संयोजनप्पहानं होती”ति लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्जा इतरस्स। अथस्स 
“एकंसिकवादो तया गहितो, आदीनवोपि दडुब्बोयेवा”ति विभागदस्सनत्थं सकवादी सङ्कारेतिआदिमाह। 


सङ्कारे च अनिच्चतो मनसिकरोति, निब्बाने च आनिसंसदस्सावी होतीति पञ्हस्मि अयमधिप्पायो - आनिसंसदस्साविस्स संयोजनानं पहानं होतीति तेसं लद्भि। 
ननु सङ्कारे अनिच्चतो मनसिकरोतो संयोजना पहीयन्तीति च पुड्ठो आमन्ताति पटिजानाति। तेन ते सङ्कारे च अनिच्चतो मनसिकरोति, निब्बाने च आनिसंसदस्सावी होतीति इदं 
आपज्जति, कि सम्पटिच्छसि एतन्ति। ततो परवादी एकचित्तकखणं सन्धाय पटिक्खिपति, दुतियं पुठ्ठे नानाचित्तवसेन पटिजानाति। सकवादी पनस्स अधिप्पायं मद्दित्वा 
अनिच्चमनसिकारस्स आनिसंसदस्साविताय च एकतो पटिञ्ञातत्ता द्विन्नं फस्सानं द्विन्नं चित्तानं समोधानं होतीति पुच्छति। इतरो विन्नं समोधानं अपस्सन्तो 
पटिक्खिपति। दुक्खतोतिआदिपञ्हेसुपि एसेव नयो। कि पनेत्थ सन्निट्ठानं, कि अनिच्चादितो मनसिकरोतो संयोजना पहीयन्ति, उदाहु निब्बाने आनिसंसदस्साविस्स, उदाहु द्वेपि 
एकतो करोन्तस्साति। यदि ताव अनिच्चादितो मनसिकरोतो पहानं भवेय्य, विपस्सनाचित्तेनेव भवेय्य। अथ आनिसंसदस्साविनो, अनुस्सववसेन निब्बाने आनिसंसं 
पस्सन्तस्स विपस्सनाचित्तेनेव भवेय्य, अथ द्वेपि एकतो करोन्तस्स भवेय्य, द्विन्नं फस्सादीनं समोधानं भवेय्य। यस्मा पन अरियमग्गक्खणे अनिच्चादिमनसिकारस्स किच्चं 
निप्फत्ति गच्छति पुन निच्चतोतिआदिगहणस्स अनुप्पत्तिधम्मभावतो, निब्बाने च पच्चक्खतोव आनिसंसदस्सनं इज्झति, तस्मा किच्चनिप्फत्तिवसेन अनिच्चादितो मनसिकरोतो 
आरम्मणं कत्वा पवत्तिवसेन च निब्बाने आनिसंसदस्साविस्स संयोजनानं पहानं होतीति वेदितब्बं । 


५४८. निब्बाने सुखानुपस्सीति सुत्तं निब्बाने सुखानुपस्सनादिभावमेव साधेति, न आनिसंसदस्सावितामत्तेन संयोजनानं पहानं | तस्मा आभतम्पि 
अनाभतसदिसमेवाति। 


आनिसंसदस्सावीकथावण्णना। 
२. अमतारम्मणकथावण्णना 


५४९. इदानि अमतारम्मणकथा नाम होति। तत्थ येसं “निब्बानं मञ्जती”तिआदीनं अयोनिसो अत्थं गहेत्वा अमतारम्मणं संयोजनं होतीति लद्भि, सेय्यथापि 
पुब्बसेलियानं, ते सन्धाय पुच्छा सकवादिस्स, पटिञ्ञा इतरस्स। अथ नं सचे अमतारम्मणं संयोजनं, अमतस्स संयोजनियादिभावो आपज्जतीति चोदेतुं अमतं 
संयोजनियन्तिआदिमाह। इतरो सुत्तविरोधभयेन सब्बं पटिक्खिपति । इमिना उपायेन सब्बवारेसु अत्थो वेदितब्बो। निब्बानं निब्बानतोति आहटसुत्तं पन दिट्टधम्मनिन्बानं 
सन्धाय भासितं, तस्मा असाधकन्ति। 


अमतारम्मणकथावण्णना। 
३. रूपं सारम्मणन्तिकथावण्णना 


५५२-५५३. इदानि रूपं सारम्मणन्तिकथा नाम होति। तत्थ रूपं सप्पच्चयट्रेन सारम्मणं नाम होति, न अञ्जं आरम्मणं करोतीति आरम्मणपच्चयवसेन। येसं पन 
अविसेसेन रूपं सारम्मणन्ति लद्धि, सेय्यथापि उत्तरापथकानं; ते सन्धाय आरम्मणत्थस्स विभागदस्सनत्थं पुच्छा सकवादिस्स, पटिञ्ञा इतरस्स। सेसमेत्थ पाळिअनुसारेनेव 
वेदितब्बं। न वत्तब्बन्ति पञ्हे ओलुब्भारम्मणं सन्धाय पटिञ्ञा सकवादिस्स। दुतियपञ्हेपि पच्चयारम्मणं सन्धाय पटिञ्ञा तस्सेव। इति सप्पच्चयट्टेनेवेत्थ सारम्मणता 
सिद्धाति। 


रूपं सारम्मणन्तिकथावण्णना। 
४. अनुसया अनारम्मणकथावण्णना 


५५४-५५६. इदानि अनुसया अनारम्मणातिकथा नाम होति। तत्थ येसं अनुसया नाम चित्तविप्पयुत्ता अहेतुका अब्याकता, तेनेव च अनारम्मणाति लद्धि, सेय्यथापि 
अन्धकानञ्चेव एकच्चानञ्च उत्तरापथकानं; ते सन्धाय अनुसयाति पुच्छा सकवादिस्स, पटिञ्ञा इतरस्स। अथ नं अनारम्मणेन नाम एवंविधेन भवितब्बन्ति चोदेतुं 
सूपन्तिआदिमाह | कामरागोतिआदि कामरागानुसयतो अनञ्जत्ता दस्सितं। सङ्घारक्खन्धो अनारम्मणोति पञ्हे चित्तसम्पयृत्तसङ्घारक्खन्धं सन्धाय पटिक्खिपति। अनुसयं 
जीवितिन्द्रियं कायकम्मादिरूपञ्च सङ्घारक्खन्धपरियापन्नं, तं सन्धाय पटिजानाति। इमिनाबुपायेन सब्बवारेसु अत्थो वेदितब्बो | सानुसयोति पञ्हे पन अप्पहीनानुसयत्ता 
सानुसयता अनुञ्ञाता। न अनुसयानं पवत्तिसब्भावा। यो हि अप्पहीनो, न सो अतीतो, नानागतो, न पच्चुप्पन्नो च । मग्गवज्झकिलेसो पनेस अप्पहीनत्ताव अत्थीति वुच्चति। 

एवरूपस्स च इदं नाम आरम्मणन्ति न वत्तब्बं । तस्मा तं पटिक्खित्तं। तं पनेतं न केवलं अनुसयस्स, रागादीनम्पि तादिसमेव, तस्मा अनुसयानं अनारम्मणतासाधकं न 
होतीति। 


अनुसया अनारम्मणातिकथावण्णना। 
५. जाणं अनारम्मणन्तिकथावण्णना 


५५७-५५८. इदानि जाणं अनारम्मणन्तिकथा नाम होति। तत्थ यस्मा अरहा चक्खुविञ्जाणसमङ्गी जाणीति वुच्चति, तस्स जाणस्स तस्मिं खणे आरम्मणं नत्थि, तस्मा 
जाणं अनारम्मणन्ति येसं लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। सेसमेत्थ अनुसयकथायं वुत्तनयेनेव वेदितब्बन्ति। 


जाणं अनारम्मणन्तिकथाबण्णना। 
६. अतीतानागतारम्मणकथावण्णना 


५५९-५६९. इदानि अतीतानागतारम्मणकथा नाम होति। तत्थ यस्मा अतीतानागतारम्मणं नाम नत्थि, तस्मा तदारम्मणेन चित्तेन आरम्मणस्स नत्थिताय अनारम्मणेन 
भवितब्बन्ति अतीतं अनारम्मणन्ति येसं लद्धि, सेय्यथापि उत्तरापथकानं, ते सन्धाय अतीतारम्मणन्ति पुच्छा सकवादिस्स, पटिञ्ञा इतरस्स। सेसमेत्थ यथापाळिमेब 
निय्यातीति। 


अतीतानागतारम्मणकथावण्णना। 
७. वितक्कानुपतितकथावण्णना 


५६२. इदानि वितक्कानुपतितकथा नाम होति। तत्थ वितक्कानुपतिता नाम दुविधा - आरम्मणतो च सम्पयोगतो च। तत्थ असुकचित्तं नाम वितक्कस्सारम्मणं न 
होतीति नियमाभावतो सिया सब्बं चित्तं वितक्कानुपतितं, वितक्कविप्पयुत्तचित्तसब्भावतो पन न सब्बं चित्तं वितक्कानुपतितं । इति इमं विभागं अकत्वा अविसेसेनेव सब्बं चित्तं 
वितक्कानुपतितन्ति येसं लद्धि, सेय्यथापि उत्तरापथकानं, ते सन्धाय पुच्छा सकवादिस्स, पटिञ्ञा इतरस्स । सेसमेत्थ पाळिवसेनेव निय्यातीति। 


वितक्कानुपतितकथावण्णना। 
८. वितक्कविप्फारसहकथावण्णना 


५६३. इदानि वितक्कविप्फारसद्दकथा नाम होति। तत्थ यस्मा “वितक्कविचारा वचीसङ्घारा "ति वुत्ता, तस्मा सब्बसो वितक्कयतो विचारयतो अन्तमसो 
मनोधातुपवत्तिकालेपि वितक्कविप्फारो सद्दोयेवाति येसं लद्धि, सेय्यथापि पुब्बसेलियानं; ते सन्धाय सब्बसोति पुच्छा सकवादिस्स पटिञ्ञा इतरस्स। अथ नं यदि 
बितक्कविप्फारमत्तं सद्दो, फस्सादिविप्फारोपि सद्दो भवेय्याति चोदेतुं सब्बसो फुसयतोतिआदिमाह । इतरो तादिसं सुत्तलेसं अपस्सन्तो पटिक्खिपति। वितक्कविप्फारो सद्दो 
सोतविञ्जेय्योति वितक्कस्स विप्फारमत्तमेव सद्दोति कत्वा पुच्छति, न वितक्कविप्फारसमुट्वितं सुत्तपमत्तानं सहं, इतरो पटिक्खिपति। ननु वितक्कविप्फारसद्दो न 
सोतविञ्ञेय्योति इदं तस्सेव लद्भिया दस्सेति। सो हि वितक्कविप्फारमत्तमेव सद्दं बदति, सो न सोतविञ्जेस्योति । इतरो पन “वितक्कविप्फारसदं सुत्वा आदिसती” ति (दी० 
नि० ३.१४८) वचनतो सोतविञ्जेय्योबाति बदति । 


वितक्कविप्फारसद्दकथावण्णना। 
९. नयथाचित्तस्स वाचातिकथावण्णना 


५६४. इदानि नयथाचित्तस्स वाचातिकथा नाम होति। तत्थ यस्मा कोचि अज्ञं भणिस्सामीति अञ्ञं भणति, तस्मा नयथाचित्तस्स वाचा चित्तानुरूपा चित्तानुगतिका न 
होति, विनापि चित्तेन पवत्ततीति येसं लद्धि; सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि तंसमुड्ठापकं चित्तं न सिया, फस्सादयोपि 
तस्मिं खणे न सियु”न्ति चोदेतुं अफस्सकस्सातिआदिमाह | न भणितुकामोतिआदीसु यस्मा अञ्ञं भणिस्सामीति अञ्ञं भणन्तोपि भणितुकामोयेव नाम होति, तस्मा न 
हेवाति पटिक्खिपति । 


५६५. ननु अत्थि कोचि अञ्ञं भणिस्सामीतिआदीसु चीवरन्ति भणितुकामो चीरन्ति भणेय्य। तत्थ अञ्जं भणितुकामताचित्तं, अज्जं भणनचित्तं, इति पुब्बभागेन 
चित्तेन असदिसत्ता अयथाचित्तो नाम होति, तेनस्स केवलं अनापत्ति नाम होति, न पन चीरन्ति वचनसमुड्ठापकचित्तं नत्थि, इति अचित्तका सा वाचाति अत्थं सन्धाय इमिना 
उदाहरणेन “नयथाचित्तस्स वाचा”ति पतिड्ठापितापि अप्पतिद्ठापिताव होतीति। 


नयथाचित्तस्स वाचातिकथावण्णना। 
१०. नयथाचित्तस्स कायकम्मन्तिकथावण्णना 


५६६-५६७. इदानि नयथाचित्तस्स कायकम्मन्तिकथा नाम होति। तत्थ यस्मा कोचि अञ्ञत्र गच्छिस्सामीति अञ्जत्र गच्छति, तस्मा नयथाचित्तस्स कायकम्मं 
चित्तानुरूपं चित्तानुगतिकं न होति, विनापि चित्तेन पवत्ततीति येसं लद्धि, सेय्यथापि पुब्बसेलियानंयेव, ते सन्धाय पुच्छा सकवादिस्स, पटिञ्ञा इतरस्स। सेसमेत्थ हेट्टा 

वुत्तनयेनेव वेदितब्बन्ति । 
नयथाचित्तस्स कायकम्मन्तिकथावण्णना । 
११. अतीतानागतसमन्नागतकथावण्णना 


५६८-५७०. इदानि अतीतानागतेहि समन्नागतकथा नाम होति। तत्थ समन्नागतपञ्ञत्ति पटिलाभपञ्ञत्तीति द्वे पञ्जत्तियो वेदितब्बा। तासु पच्चुप्पन्नधम्मसमङ्गी 
समन्नागतोति वुच्चति। अट्ट समापत्तिलाभिनो पन समापत्तियो किञ्चापि न एकक्खणे पवत्तन्ति, अञ्ञा अतीता होन्ति, अञ्ञा अनागता, अज्ञा पच्चुप्पन्ना, पटिविज्झित्वा 
अपरिहीनताय पन लाभीति वुच्चति । तत्थ येसं इमं विभागं अग्गहेत्वा यस्मा झानलाभीनं अतीतानागतानि झानानिपि अत्थि, तस्मा “ते अतीतेनपि अनागतेनपि 
समन्नागता”ति लद्धि, सेय्यथापि अन्धकानं । ते सन्धाय पुच्छा सकवादिस्स, पटिञ्ञा इतरस्स। सेसमेत्थ उत्तानत्थमेवाति। ““अड्टविमोक्खझायी”तिआदि पन लाभीभावस्स 
साधकं, न समन्नागतभावस्साति। 


अतीतानागतसमन्नागतकथावण्णना। 


नवमो वग्गो। 


९०. दसमवग्गो 
१. निरोधकथावण्णना 


५७१-५७२. इदानि निरोधकथा नाम होति। तत्थ येसं “उपपत्तेसियन्ति सङ्घं गतस्स भवङ्गचित्तस्स भङ्गकखणेन सहेव किरियाति सङ्घं गता कुसला वा अकुसला वा 
चत्तारो खन्धा चित्तसमुड्ठानरूपञ्चाति पञ्चक्खन्धा उप्पज्जन्ति। तेसु हि अनुप्पन्नेसु भवङ्गे निरुद्धे सन्ततिविच्छेदो भवेय्या^ति लद्धि, सेय्यथापि अन्धकानं; ते सन्धाय 
उपपत्तेसियेति पुच्छा सकवादिस्स, पटिञ्ञा इतरस्स। तत्थ उपपत्तेसियेति चतूसुपि पदेसु बहुवचनभुम्मत्थे एकवचनभुम्मं । उपपत्तेसियेसु पञ्चसु खन्धेसु अनिरुद्धेसृति 
अयज्हेत्थ अत्थो। दसन्नन्ति उपपत्तेसियखन्धानञ्च किरियखन्धानञ्च वसेन वृत्तं । तत्थ पठमपञ्हे खन्धलक्खणवसेन किरियवसेन च पञ्चेव नाम ते खन्धाति पटिक्खिपति। 
दुतियपज्हे पुरिमपच्छिमवसेन उपपत्तेसियकिरियवसेन च नानत्तं सन्धाय पटिजानाति । द्विन्नं पन फस्सानं चित्तानञ्च समोधानं पुट्टो सुत्तलेसाभावेन पटिक्खिपति। 


किरिया चत्तारोति रूपेन विना कुसला अकुसला वा चत्तारो गहिता। किरियाजाणन्ति परवादिना चक्खुविञ्ञाणसमङ्गिक्खणे अरहतो अनुञ्ञातं अनारम्मणञाणं। 
निरुद्धे मग्गो उप्पज्जतीति पुच्छा परवादिस्स, अनिरुद्धे अनुप्पज्जनतो पटिञ्ञा सकवादिस्स। मतो मग्गं भावेतीति छलेन पुच्छा परवादिस्स। यस्मा पन पटिसन्धितो याव 
चुतिचित्ता सत्तो जीवतियेव नाम, तस्मा सकवादी न हेबन्ति पटिक्खिपति। 


निरोधकथावण्णना। 
२. रूपंमग्गोतिकथावण्णना 


५७३-५७५. इदानि रूपं मग्गोतिकथा नाम होति। तत्थ येसं “सम्मावाचाकम्मन्ताजीवा रूपः न्ति लद्धि, सेय्यथापि महिसासकसम्मितियमहासंघिकानं; ते सन्धाय 
मग्गसमङ्गिस्साति पुच्छा सकवादिस्स, पटिञ्ञा इतरस्स। अथ नं “यदि ते सम्मावाचादयो रूपं, न विरतियो, यथा सम्मादिड्ठादिमग्गो सारम्मणादिसभावो, एवं तम्पि रूपं 
सिया“ ति चोदेतुं सारम्मणोतिआदिमाह । तत्थ पटिक्खेपो च पटिञ्ञा च परवादिनो लद्भिअनुरूपेन वेदितब्बा । सेसमेत्थ उत्तानत्थमेवाति। 


रूपं मग्गोतिकथावण्णना। 
३. पञ्चविञ्ञाणसमङ्गिस्स मग्गकथावण्णना 


५७६. इदानि पञ्चविञ्जाणसमङ्गिस्स मग्गकथा नाम होति। तत्थ येसं “चक्खुना रूपं दिस्वा न निमित्तग्गाही होती"ति सुत्तं निस्साय “पञ्चविञ्जाणसमङ्गिस्स अत्थि 
मग्गभावना ति लद्धि, सेय्यथापि महासंघिकानं, ते सन्धाय पुच्छा सकवादिस्स, पटिञ्ञा इतरस्स। अथ नं “सचे तस्स मग्गभावना अत्थि, पञ्चविञ्ञाणगतिकेन वा मग्गेन, 
मग्गगतिकेहि वा पञ्चविञ्ञाणेहि भवितब्बं, न च तानि मग्गगतिकानि अनिब्बानारम्मणत्ता अलोकुत्तरत्ता च, न मग्गो पञ्चविञ्ञाणगतिको तेसं लक्खणेन असङ्गहितत्ता”ति 
चोदेतुं ननु पञ्चविञ्जाणा उप्पन्नवत्थुकातिआदिमाह । तत्रायं अधिप्पायो - यदि पञ्चविञ्ञाणसमङ्गिस्स मग्गभावना सिया, येन मनोविञ्ञाणेन मग्गो सम्पयुत्तो, तम्पि 
पञ्चविञ्जाणसमङ्गिस्स सिया । एवं सन्ते यदिदं “पञ्चविञ्ञजाणा उप्पन्नवत्थुका'तिआदि लक्खं वुत्तं, तं एवं अवत्वा “छ विञ्ञाणा ति वत्तब्बं सिया। तथा पन अवत्वा 
“नपञ्चविञ्ञाणा' त्वेव वुत्तं, तस्मा न वतब्बं “पञ्चविञ्ञाणसमङ्गिस्स अत्थि मग्गभावना"ति। यस्मा चेत्थ अयमेव अधिप्पायो, तस्मा सकवादी तं लक्खणं परवादिं 
सम्पटिच्छापेत्वा नो च वत रे वत्तब्बे पञ्चविञ्ञाणसमङ्गिस्स अत्थि मग्गभावनाति आह। 


अपरो नयो - पञ्चविञ्ञाणा उप्पन्नवत्थुका, मग्गो अवत्थुकोपि होति । ते च उप्पन्नारम्मणा, मग्गो नवत्तब्बारम्मणो। ते पुरेजातवत्थुकाव मग्गो अवत्थुकोपि। ते 
पुरेजातारम्मणा, मग्गो अपुरेजातारम्मणो। ते अज्झत्तिकवत्थुकाव मग्गो अवत्थुकोपि होति। ते च रूपादिवसेन बाहिरारम्मणा, मग्गो निब्बानारम्मणो। ते अनिरुद्धं वत्थुं निस्सयं 
कत्वा पवत्तनतो असम्भिन्नवत्थुका, मग्गो अवत्थुकोपि । ते अनिरुद्धानेव रूपादीनि आरब्भ पवत्तनतो असम्भिन्नारम्मणा, मग्गो निब्बानारम्मणो । ते नानावत्थुका, मग्गो 
अवत्थुको वा एकवत्थुको वा | ते नानारम्मणा मग्गो एकारम्मणो। ते अत्तनो अत्तनोव रूपादिगोचरे पवत्तनतो न अञ्ञमञ्ञस्स गोचरविसयं पच्चनुभोन्ति, मग्गो रूपादीसु 
एकम्पि गोचरं न करोति। ते किरियमनोधातुं पुरेचारिकं कत्वा उप्पज्जनतो न असमन्नाहारा न अमनसिकारा उप्पज्जन्ति, मग्गो निरावज्जनोव । ते सम्पटिच्छनादीहि बोकिण्णा 

उप्पज्जन्ति, मग्गस्स वोकारोयेव नत्थि। ते अञ्ञमञ्जं पुब्बचरिमभावेन उप्पज्जन्ति, मग्गस्स तेहि सद्धि पुरिमपच्छिमताव नत्थि, तेसं अनुप्पत्तिकाले 
तिक्खविपस्सनासमये, तेसं अनुप्पत्तिदेसे आरुप्पेपि च उप्पज्जनतो । ते सम्मटिच्छनादीहि अन्तरितत्ता न अञ्ञमञ्जस्स समनन्तरा उप्पज्जन्ति, मग्गस्स सम्पटिच्छनादीहि 
अन्तरितभावोव नत्थि। तेसं अञ्ञत्र अभिनिपाता आभोगमत्तम्पि किच्चं नत्थि, मग्गस्स किलेससमुग्घातनं किच्चन्ति। यस्मा चेत्थ अयम्पि अधिप्पायो, तस्मा सकवादी 
इमेहाकारेहि परवादिं मग्गस्स अपञ्चविञ्जाणगतिकभावं सम्पटिच्छापेत्वा नो च वत रे वत्तब्बे पञ्चविञ्ञाणसमङ्गिस्स अत्थि मग्गभावनाति आह। 


५७७. सुञ्ञतं आरब्भाति “यथा लोकुत्तरमग्गो सुञ्जतं निब्बानं आरब्भ, लोकियो सुद्धसङ्कारपुञ्जं आरब्भ उप्पज्जति, किं ते एवं चक्खुविञ्ञाणन्ति पुच्छति। इतरो 
““चक्खुञ्च पटिच्च रूपे चा*ति वचनतो पटिक्खिपति। दुतियं पुठी “न निमित्तग्गाही "ति वचनतो यं तत्थ अनिमित्तं, तदेव सुञ्जतन्ति सन्धाय पटिजानाति। चक्खुञ्च 
पटिच्चाति पञ्हद्वयेपि एसेव नयो। 


५७८-५७९. चक्खुविञ्ञाणं अतीतानागतं आरब्भाति एत्थ अयमधिप्पायो - मनोविञ्ञाणसमङ्गिस्स अत्थि मग्गभावना, मनोविञ्जाणञ्च अतीतानागतम्पि आरब्भ 
उप्पज्जति, कि ते एवं चक्खुविञ्ञाणम्पीति। फस्सं आरब्भातिआदीसुपि एसेव नयो। चक्खुना रूपं दिस्वा न निमित्तग्गाहीति एत्थ जवनकखणे न निमित्तग्गाहिता वृत्ता, न 
चक्खुविञ्ञाणक्खणे | तस्मा लोकियमग्गम्पि सन्धायेतं असाधकन्ति। 


पञ्चविञ्ञाणसमङ्गिस्स मगाकथावण्णना । 
४. पञ्चविञ्ञाणा कुसलापीतिकथावण्णना 
५८०-५८३. इदानि पञ्चविञ्ञाणा कुसलापीतिकथा नाम होति | सा हेट्ठा वुत्तनयेनेब अत्थतो वेदितब्बाति। 
पञ्चविञ्जाणा कुसलापीतिकथावण्णना। 
५. पञ्चविञ्ञाणा साभोगातिकथावण्णना 


५८४-५८६. इदानि पञ्चविञ्जाणा साभोगातिकथा नाम होति। तत्थ आभोगो नाम कुसलाकुसलवसेन होति सत्थारा च “चक्खुना रूपं दिस्वा निमित्तग्गाही होति, न 
निमित्तग्गाही होती 'तिआदि वुत्तं, तं अयोनिसो गहेत्वा “पञ्चविञ्ञाणा साभोगा”ति येसं लद्धि, सेय्यथापि महासंघिकानं, ते सन्धाय पुच्छा सकवादिस्स, पटिञ्ञा इतरस्स। 
सेसमेत्थ पुरिमकथासदिसमेवाति। 


पञ्चविञ्जाणा साभोगातिकथावण्णना। 
६. द्वीहि सीलेहीतिकथावण्णना 


५८७-५८१९. इदानि द्वीहि सीलेहीतिकथा नाम होति। तत्थ “सीले पतिट्ठाय नरो सपञ्ञजो"तिआदिवचनतो (सं० नि० १.२३) यस्मा लोकियेन सीलेन सीलवा लोकुत्तरं 
मग्गं भावेति, तस्मा “पुरिमेन च लोकियेन मग्गक्खणे लोकुत्तरेन चाति द्वीहि सीलेहि समन्नागतो नाम होती”ति येसं लद्धि, सेय्यथापि महासंघिकानंयेव, ते सन्धाय 
मग्गसमङ्गीति पुच्छा सकवादिस्स, पटिञ्ञा इतरस्स। अथ नं “यदि सो एकक्खणे लोकियलोकुत्तरेहि द्वीहि सीलेहि समन्नागतो, द्वीहि फस्सादीहिपि तेन समन्नागतेन 
भवितब्ब”न्ति चोदेतुं द्वीहि फस्सेहीतिआदिमाह। इतरो तथारूपं नयं अपस्सन्तो पटिक्खिपति। लोकियेन च लोकुत्तरेन चाति पज्हे पुब्बे समादिन्नञ्च मग्गक्खणे 
उप्पन्नसम्मावाचादीनि च सन्धाय पटिजानाति। 


लोकिये सीले निरुद्धेति पुच्छा परवादिस्स, खणभङ्गनिरोधं सन्धाय पटिञ्ञा सकवादिस्स। इतरो पन तं वीतिक्कमं विय सल्लकखेन्तो दुस्सीलोतिआदिमाह। 
लद्भिपतिड्टापनं पनस्स पुब्बे अभिन्नसीलतंयेव दीपेति, न द्वीहि समन्नागततं। तस्मा अप्पतिट्ठिताव लद्धीति । 


द्वीहि सीलेहीतिकथावण्णना। 
७. सीलं अचेतसिकन्तिकथावण्णना 


५९०-५९४. इदानि सीलं अचेतसिकन्तिकथा नाम होति। तत्थ यस्मा सीले उप्पज्जित्वा निरुद्धेपि समादानहेतुको सीलोपचयो नाम अत्थि, येन सो सीलवायेव नाम 
होति, तस्मा “सीलं अचेतसिक न्ति येसं लद्धि, सेय्यथापि महासंघिकानं, ते सन्धाय पुच्छा सकवादिस्स, पटिञ्ञा इतरस्स। सेसमेत्थ “दानं अचेतसिक'न्तिकथायं वुत्तनयेनेव 
वेदितब्बं। लद्भिपतिड्ापनम्पि अयोनिसो गहितत्ता अप्पतिड्ठापनमेवाति। 


सीलं अचेतसिकन्तिकथावण्णना। 
८. सीलं न चित्तानुपरिवत्तीतिकथावण्णना 
५९५-५९७. इदानि सीलं न चित्तानुपरिवत्तीतिकथा नाम होति। तत्थ न चित्तानुपरिवत्तीति भासन्तरमेव नानं, सेसं पुरिमकथासदिसमेवाति। 


सीलं न चित्तानुपरिवत्तीतिकथावण्णना । 

९. समादानहेतुकथावण्णना 


५९८-६००. इदानि समादानहेतुकथा नाम होति। तत्थ “आरामरोपा"ति गाथाय अत्थं अयोनिसो गहेत्वा “सदा पुञ्जं पवडुती”ति बचनतो “समादानहेतुकं सीलं 
बडती"ति येसं लद्भि, सेय्यथापि महासंघिकानञ्जेव, ते सन्धाय पुच्छा सकवादिस्स, चित्तविप्पयुत्तं सीलोपचयं सन्धाय पटिञ्ञा परवादिस्स । सेसं पुरिमकथासदिसमेवाति। 


समादानहेतुकथावण्णना। 
१०. विञ्जत्ति सीलन्तिकथावण्णना 


६०९-६०२. इदानि विञ्जत्ति सीलन्तिकथा नाम होति। तत्थ कायविञ्जत्ति कायकम्मं, बचीविञ्जत्ति वचीकम्मन्ति गहितत्ता “विञ्जत्ति सील न्ति येसं लद्धि, सेय्यथापि 
महासंधिकानञ्चेव सम्मितियानञ्च; ते सन्धाय बिञ्जत्तीति पुच्छा सकवादिस्स, पटिञ्जा इतरस्स। अथ नं यस्मा सीलं नाम विरति, न रूपधम्मो, तस्मा तेनत्थेन चोदेतुं 
पाणातिपाता वेरमणीतिआदिमाह। अभिवादनं सीलन्तिआदि यथारूपं विञ्जत्ति सो सील" न्ति मञ्जति तं उद्धरित्वा दस्सेतुं वुत्तं । यस्मा पन सा विरति न होति, तस्मा पुन 
पाणातिपातातिआदिमाह | लद्धि पनस्स छलेन पतिट्ठितत्ता अप्पतिट्ठितायेवाति। 


विञ्जत्ति सीलन्तिकथावण्णना। 
११. अविञ्जत्ति दुस्सील्यन्तिकथावण्णना 


६०३-६०४. इदानि अविञ्जत्ति दुस्सील्यन्तिकथा नाम होति। तत्थ चित्तविप्पयृत्तं अपुञ्जूपचयञ्चेब आणत्तिया च पाणातिपातादीसु अङ्गपारिपूरिं सन्धाय “अविञ्ञत्ति 
दुस्सील्य' न्ति येसं लद्धि, सेय्यथापि महासंघिकानं, ते सन्धाय पुच्छा सकवादिस्स, पटिञ्ञा इतरस्स। अथ नं “सचे सा दुस्सील्यं, पाणातिपातादीसु अञ्ञतरा सिया"ति चोदेतुं 
पाणातिपातोतिआदिमाह। पापकम्मं समादियित्वाति “असुकं नाम घातेस्सामि, असुकं भण्डं अवहरिस्सामी”ति एवं पापसमादानं कत्वा। उभो वडुन्तीति पुड्ठो दानक्खणे 
पापस्स अनुप्पत्ति सन्धाय पटिक्खिपति । दुतियं पुट्टी चित्तविप्पयुत्तं पापूपचयं सन्धाय पटिजानाति। सेसमेत्थ परिभोगमयकथायं वुत्तनयेनेव वेदितन्बं । लद्धिपतिद्वापनम्पिस्स 
पापसमादिन्नपुब्बभागमेव साधेति; न अविञ्जत्तिया दुस्सीलभावन्ति। 


अविज्जत्ति दुस्सील्यन्तिकथावण्णना | 
दसमो वग्गो। 


दुतियपण्णासको समत्तो। 


११. एकादसमवग्गो 
९-३. तिस्सोपि अनुसयकथावण्णना 


६०५-६१३. इदानि अनुसया अब्याकता, अहेतुका, चित्तविप्पयुत्ताति तिस्सोपि अनुसयकथा नाम होन्ति। तत्थ यस्मा पुथुज्जनो कुसलाब्याकते चित्ते वत्तमाने 
“सानुसयो*ति वत्तब्बो, यो चस्स तस्मिं खणे हेतु, न तेन हेतुना अनुसया सहेतुका, न तेन चित्तेन सम्पयुत्ता, तस्मा “ते अब्याकता, अहेतुका, चित्तविप्पयुत्ता"ति येसं लद्धि, 
सेय्यथापि महासंधिकानञ्चेव सम्मितियानञ्च; ते सन्धाय तीसुपि कथासु पुच्छा सकवादिस्स, पटिञ्ञा इतरस्स। सेसं हेट्ठा वुत्तनयत्ता सक्का पाळिमग्गेनेव जानितुन्ति, तस्मा न 
वित्थारितन्ति। 


तिस्सोपि अनुसयकथावण्णना। 
४. ञाणकथावण्णना 


६१४-६१५. इदानि जाणकथा नाम होति। तत्थ मग्गजाणेन अञ्ञाणे विगतेपि पुन चक्खुविञ्ञाणादिवसेन जाणविप्पयृत्तचित्ते वत्तमाने यस्मा तं मग्गचित्तं न पवत्ति, 
तस्मा “न वत्तब्बं जाणी”ति येसं लद्धि, सेय्यथापि महासंघिकानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि अञ्जाणे विगते “जाणी'ति पञ्जत्ति न सिया, 
रागादीसु विगतेसु बीतरागादिपञ्जत्तिपि न सियाति पुग्गलपञ्जत्तियं अकोविदोसी''ति चोदेतुं रागे विगतेतिआदिमाह। इतरो तेसु विगतेसु सरागादिभावे युत्ति अपस्सन्तो 
पटिक्खिपति। परियोसाने यस्मा जाणपटिलाभेन सो जाणीति वत्तब्बतं अरहति, तस्मा न हेवन्ति पटिक्खेपो सकवादिस्साति। 


जाणकथावण्णना। 
५. जाणं चित्तविप्पयृत्तन्तिकथावण्णना 


६१६-६९७. इदानि जाणं चित्तविप्पयुत्तन्तिकथा नाम होति। तत्थ यस्मा अरहा चक्खुविञ्जाणादिसमङ्गी पटिलद्धं मग्गजाणं सन्धाय जाणी" ति वुच्चति, न चस्स तं तेन 
चित्तेन सम्पयुत्तं, तस्मा “जाणं चित्तविप्पयुत्तन्ति येसं लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि ते जाणं चित्तविप्पयुत्तं 
चित्तविप्पयुत्तेसु रूपादीसु अञ्ञतरं सिया^ति चोदेतुं रूपन्तिआदिमाह। इतरो पटिक्खिपति । सेसं हेट्ठा वुत्तनयमेव । परियोसाने पन पञ्ञवाति पुट्टो पटिलाभवसेन तं पवत्ति 
इच्छति, तस्मा पटिजानातीति। 

जाणं चित्तविप्पयुत्तन्तिकथावण्णना। 
६. इदं दुक्खन्तिकथावण्णना 


६१८-८२०. इदानि इदं दुक्खन्तिकथा नाम होति। तत्थ येसं “लोकुत्तरमग्गक्खणे योगावचरो इदं दुक्खन्ति वाचं भासति, एवमस्स इदं दुक्खन्ति वाचं भासतो च इदं 
दुक्खन्ति जाणं पवत्तती "ति लद्धि, सेय्यथापि अन्धकानं; ते सन्धाय पुच्छा सकवादिस्स, मग्गक्खणे तथा वाचाभासनं जाणप्पवत्तिञ्च सन्धाय पटिञ्ञा इतरस्स। यस्मा पन सो 
सेससच्चपटिसंयुत्तं वाचं पुथुज्जनोब भासति, न च तस्स तथा जाणप्पवत्तीति इच्छति, तस्मा समुदयादिपञ्हेसु पटिक्खिपति । रूपं अनिच्चन्तिआदि दुक्खपरियायदस्सनवसेन 
बुत्तं। इतरो पन सकसमये तादिसं बोहारं अपस्सन्तो पटिक्खिपति। इति च दन्ति चातिआदि यदि तस्स दुक्खे जाणं पवत्ति, इ-कार दं-कार दु-कार ख-कारेसु पटिपाटिया 
चतूहि जाणेहि पवत्तितब्बन्ति दस्सेतुं वुत्तं। इतरो पन तथा न इच्छति, तस्मा पटिक्खिपति। 


इदं दुक्खन्तिकथावण्णना । 
७. इद्धिबलकथावण्णना 


६२९-६२४. इदानि इद्धिबलकथा नाम होति। तत्थ इद्धिपादभावनानिसंसस्स अत्थं अयोनिसो गहेत्वा “इद्धिबलेन समन्नागतो कप्पं तिट्ेय्या*ति येसं लद्धि, सेय्यथापि 
महासंघिकानं; ते सन्धाय इद्धिबलेन समन्नागतो कष्पं तिट्टेय्याति पुच्छा सकवादिस्स । तत्थ कप्पो नाम महाकप्पो, कप्पेकदेसो, आयुकप्पोति तिविधो । “चत्तारिमानि, 
भिक्खवे, कप्पस्स असङ्ख्येय्यानी”ति (अ० नि० ४.१५६) एत्थ हि महाकप्पोव कण्पोति वृत्तो। “ब्रह्मकायिकानं देवानं कप्पो आयुप्पमाण न्ति (अ० नि० ४.१२३) एत्थ 
कप्पेकदेसा | “कप्पं निरयम्हि पच्चति, कप्पं सग्गम्हि मोदती ति (चूळव° ३५४) एत्थ आयुकप्पो। आयुकप्पनं आयुविधानं कम्मस्स विपाकवसेन वा वस्सगणनाय वा 
आयुपरिच्छेदोति अत्थो। तेसु महाकप्पं सन्धाय पुच्छति, इतरो पटिजानाति। 


अथ नं सकवादी “सचे ते इद्धिबलेन समन्नागतो, “यो चिरं जीवति, सो वस्ससतं अप्पं वा भिय्यो'ति (सं० नि० २.१४३) एवं परिच्छिन्ना आयुकप्पा उद्धं महाकण्पं वा 
महाकप्पेकदेसं वा जीवेय्य इद्धिमयिकेनस्स आयुना भवितनब्ब'न्ति चोदेतुं इद्धिमयिको सो आयूतिआदिमाह। इतरो ““जीवितिन्द्रियं नाम इद्धिमयिकं नत्थि, 
कम्मसमुड्टानमेवा”ति वुत्तत्ता पटिक्खिपति। को पनेत्थ इद्भिमतो विसेसो, ननु अनिद्भिमापि आयुकण्पं तिड्टेय्याति? अयं विसेसो -- इद्धिमा हि यावतायुकं जीवितप्पवत्तिया 
अन्तरायकरे धम्मे इद्धिबलेन पटिबाहित्वा अन्तरा अकालमरणं निवारेतुं सक्कोति, अनिद्धिमतो एतं बलं नत्थि। अयमेतेसं विसेसो। 


अतीतं अनागतन्ति इदं अविसेसेन कप्पं तिड्टेय्याति पटिञ्ञातत्ता चोदेति । द्वे कप्पेतिआदि “यदि इद्धिमा जीवितपरिच्छेदं अतिक्कमितुं सक्कोति, न केवलं एकं अनेकेपि 
कप्पे लिड्टेय्या”ति चोदनत्थं वृत्तं । उप्पन्नो फस्सोतिआदि न सब्बं इद्धिया लब्भति, इद्धिया अविसयोपि अत्थीति दस्सेतु वुत्तं । सेसमेत्थ उत्तानत्थमेवाति। 


इद्धिबलकथावण्णना। 
८. समाधिकथावण्णना 


६२५-६२६. इदानि समाधिकथा नाम होति | तत्थ येसं एकचित्तक्खणे उप्पन्नापि एकग्गता समाधानड्रेन समाधीति अग्गहेत्वा “सत्त रत्तिन्दिवानि एकन्तसुखपटिसंवेदी 
विहरितु"न्तिआदिवचनं (म° नि० १.१८०) निस्साय “चित्तसन्तति समाधी" ति लद्धि, सेय्यथापि सब्बत्थिवादानञ्चेव उत्तरापथकानञ्च; ते सन्धाय चित्तसन्ततीति पुच्छा 
सकवादिस्स, पटिञ्ञा इतरस्स। अथ नं “यदि चित्तसन्तति समाधि, चित्तसन्तति नाम अतीतापि अत्थि, अनागतापि अत्थि। न हि एकं पच्चुप्पन्नचित्तमेव चित्तसन्तति नाम 
होति, किं ते सब्बापि सा समाधी"ति चोदेतुं अतीतातिआदिमाह, इतरो तथा अनिच्छन्तो पटिक्खिपति। 


ननु अतीतं निरुद्धन्तिआदि “चित्तसन्ततियं पच्चुप्पन्नमेव चित्तं किच्चकरं, अतीतानागतं निरुद्धत्ता अनुप्पन्नत्ता च नत्थि, कथं तं समाधि नाम होतीति दस्सेतुं वुत्तं । 
एकचित्तकखणिकोति पुच्छा परवादिस्स। ततो या सकसमये “समाधि, भिक्खवे, भावेथा"तिआदीसु पच्चुप्पन्नकुसलचित्तसम्पयृत्ता एकग्गता समाधीति वुत्ता, तं सन्धाय 
पटिञ्ञा सकवादिस्स | चक्खुविञ्जाणसमङ्गीतिआदि “एकचित्तक्खणिको''ति वचनमत्तं गहेत्वा छलेन वुत्तं, तेनेव सकवादिना पटिक्खित्तं। ननु वुत्तं भगवताति सुत्तं 
पुरिमपच्छिमवसेन पवत्तमानस्स समाधिस्स अब्बोकिण्णतं साधेति, न सन्ततिया समाधिभावं, तस्मा असाधकन्ति। 


समाधिकथावण्णना। 
९. धम्मद्रितताकथावण्णना 


६२७. इदानि धम्मद्ठितताकथा नाम होति। तत्थ “ठिताव सा धातू"ति वचनं निस्साय “पटिच्चसमुप्पादसङ्काता धम्मद्धितता नाम एका अत्थि, सा च परिनिप्फन्ना”ति येसं 
लद्भि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि परिनिप्फन्नानं अविज्जादीनं अञ्ञा धम्मड्टितता नाम परिनिप्फन्ना अत्थि, तायपि 
च ते धम्मड्टितताय अज्जा ठितता परिनिप्फन्ना आपज्जती”ति चोदेतुं ताय ठिततातिआदिमाह। परवादी एवरूपाय लद्धिया अभावेन पटिक्खिपति । दुतियं पुट्टो 
अनन्तरपच्चयतञ्चेव अञ्जमञ्ञपच्चयतञ्च सन्धाय पटिजानाति। सेसं हेट्टा वुत्तनयत्ता उत्तानत्थमेवाति। 


धम्मद्वितताकथावण्णना। 
१०. अनिच्चताकथावण्णना 


६२८. इदानि अनिच्चताकथा नाम होति। तत्थ “अनिच्चानं रूपादीनं अनिच्चतापि रूपादयो विय परिनिप्फन्ना^ति येसं लद्धि, सेय्यथापि अन्धकानं; ते सन्धाय पुच्छा 

सकबवादिस्स, पटिञ्जा इतरस्स। अथ नं “यदि ते रूपादयो विय अनिच्चता परिनिप्फन्ना, तस्सापि अज्ञाय परिनिप्फन्नाय अनिच्चताय भवितब्ब”न्ति चोदेतुं ताय 
अनिच्चतायातिआदिमाह । इतरो द्विन्नं अनिच्चताय एकतो अभावेन पटिक्खिपित्वा पुन यस्मा सा अनिच्चता निच्चा न होति, तेनेव अनिच्चेन सद्भि अन्तरधायति, तस्मा 
पटिजानाति। अथस्स सकवादी लेसोकासं अदत्वा या तेन दुतिया अनिच्चता पटिञ्ञाता, तायपि ततो परायपीति परम्परवसेन अनुपच्छेददोसं आरोपेन्तो ताय 
तायेवातिआदिमाह। जरा परिनिष्फन्नातिआदि यस्मा उप्पन्नस्स जरामरणतो अज्ञा अनिच्चता नाम नत्थि, तस्मा अनिच्चताविभागानुयुञ्जनवसेन वुत्तं । तत्रापि परवादिनो 
पुरिमनयेनेव पटिञ्ञा च पटिकखेपो च वेदितब्बो । 


६२९. रूपं परिनिप्फन्नन्तिआदि येसं सा अनिच्चता, तेहि सद्भि संसन्दनत्थं वुत्तं । तत्थ “यथा परिनिप्फन्नानं रूपादीनं अनिच्चताजरामरणानि अत्थि, एवं परिनिप्फन्नानं 
अनिच्चतादीनं तानि नत्थी”ति मञ्जमानो एकन्तेन पटिक्खिपतियेवाति। 


अनिच्चताकथावण्णना। 


एकादसमो वग्गो। 


९२. द्वादसमवग्गो 
९. संवरो कम्मन्तिकथावण्णना 


६३०-६३२. इदानि संवरो कम्मन्तिकथा नाम होति। तत्थ “चक्खुना रूपं दिस्वा निमित्तग्गाही होति, न निमित्तग्गाही होतीति सुत्तं निस्साय “संवरोपि असंवरोपि 
कम्म'न्ति येसं लद्धि, सेय्यथापि महासंघिकानं; ते सन्धाय पुच्छा सकवादिस्स, पटिञ्ञा इतरस्स। 


अथ नं या सकसमये चेतना “कम्म” न्ति बुत्ता यथा सा कायवचीमनोद्वारेसु पवत्तमाना कायकम्मादिनामं लभति, तथा “यदि ते संवरो कम्मं, सोपि चक्खुन्द्रियादीसु 
पवत्तमानो चक्खुकम्मादिनामं लभेय्या ति चोदेतुं चक्खुन्द्रियसंवरो चक्खुकम्मन्तिआदिमाह। इतरो तादिसं सुत्तपदं अपस्सन्तो चतूसु द्वारेसु पटिक्खिपित्वा पञ्चमे कायद्वारे 
पसादकायं सन्धाय पटिक्खिपति, विञ्जत्तिकायं सन्धाय पटिजानाति। सो हि पसादकायम्पि विञ्जत्तिकायम्पि कायिन्द्रियन्त्वेव इच्छति। मनोद्वारेपि विपाकद्वारं सन्धाय 
पटिक्खिपति, कम्मद्वारं सन्धाय पटिजानाति। असंवरेपि एसेव नयो। “चक्खुना रूपं दिस्वा*ति सुत्तं तेसु द्वारेसु संवरासंवरमेव दीपेति, न तस्स कम्मभावं, तस्मा असाधकन्ति। 


संवरो कम्मन्तिकथावण्णना। 
२. कम्मकथावण्णना 


६३३-६३५. इदानि कम्मकथा नाम होति। तत्थ “नाहं, भिक्खवे, सञ्चेतनिकानं कम्मान"न्ति (अ० नि० १०.२१७) सृत्तपदं निस्साय “सब्बं कम्मं सविपाकः न्ति येसं 
लद्धि, सेय्यथापि महासंघिकानं; तेसं “चेतनाहं, भिक्खवे, कम्मं वदामी "ति (अ० नि० ६.६३) सत्थारा अविसेसेन चेतना “कम्म' न्ति वुत्ता; सा च कुसलाकुसलाव सविपाका, 
अब्याकता अविपाकाति इमं विभागं दस्सेतुं सब्बं कम्मन्ति पुच्छा सकवादिस्स, पटिञ्जा इतरस्स। पुन सब्बा चेतनाति पञ्हेसु अब्याकतं सन्धाय पटिक्खेपो, कुसलाकुसले 
सन्धाय पटिञ्ञा वेदितब्बा। विपाकाब्याकतातिआदि सविपाकाविपाकचेतनं सरूपेन दस्सेतुं वुत्तं । सेसमेत्थ उत्तानत्थमेव। “नाहं, भिक्खवे ति सुत्तं सति पच्चये 
दिट्टधम्मादीसु विपाकपटिसंवेदनं सन्धाय वुत्तं, तस्मा असाधकन्ति। 


कम्मकथावण्णना। 
३. सद्दो विपाकोतिकथावण्णना 


६३६-६३७. इदानि सद्दो विपाकोतिकथा नाम होति। तत्थ “सो तस्स कम्मस्स कतत्ता उपचितत्ता उस्सन्नत्ता विपुलत्ता ब्रह्मस्सरो होती”तिआदीनि (दी० नि० ३.२३६) 
अयोनिसो गहेत्वा “सद्दो विपाको "ति येसं लद्धि, सेय्यथापि महासंघिकानं; तेसं “कम्मसमुद्ठाना अरूपधम्माव विपाकाति नामं लभन्ति । रूपधम्मेसु पनायं वोहारो नत्थी”ति 
दस्सेतुं पुच्छा सकवादिस्स, पटिञ्ञा इतरस्स। सुखवेदनीयोतिआदि “विपाको नाम एवरूपो होतीति दस्सनत्थं वुत्तं । “सो तस्स कम्मस्सा"ति सुत्तं 
लवक्खणपटिलाभदस्सनत्थं वुत्तं । महापुरिसो हि कम्मस्स कतत्ता सुचिपरिवारोपि होति, न च परिवारो विपाको, तस्मा असाधकमेतन्ति । 


सद्दो विपाकोतिकथावण्णना। 
४. सळायतनकथावण्णना 


६३८-६४०. इदानि सळायतनकथा नाम होति। तत्थ यस्मा सळायतनं कम्मस्स कतत्ता उप्पन्नं, तस्मा “विपाको ति येसं लद्धि, सेस्यथापि महासंघिकानं; ते सन्धाय 
चक्खायतनं विपाकोति पुच्छा सकवादिस्स, पटिञ्ञा इतरस्स। सेसं हेट्ठा वुत्तनयमेव | सळायतनं विपाकोति एत्थ मनायतनं सिया विपाको। सेसानि केवलं कम्मसमुट्ठानानि, 
न विपाको। तस्मा असाधकमेतन्ति। 


सळायतनकथावण्णना। 


५. सत्तक्खत्तुपरमकथावण्णना 

५४१-५४५. इदानि सत्तक्खत्तुपरमकथा नाम होति, तत्थ यस्मा “सत्तक्खत्तुपरमो “ति वुत्तं, तस्मा “सत्तक्खत्तुपरमो पुग्गलो सत्तक्खत्तुपरमताय नियतो"ति येसं लद्धि, 
सेय्यथापि उत्तरापथकानं; तेसं ठपेत्वा “अरियमग्गं अञ्जो तस्स नियमो नत्थि, येन सो सत्तक्खत्तुपरमताय नियतो भवेय्या"ति इमं विभागं दस्सेतुं पुच्छा सकवादिस्स, पटिञ्ञा 
इतरस्स। 


माता जीवितातिआदीसु अयमधिप्पायो - द्वे नियामा सम्मत्तनियामो च मिच्छत्तनियामो च। सम्मत्तनियामो अरियमग्गो। सो अविनिपातधम्मतञ्चेव फलुप्पत्तिञ्च 
नियमेति। मिच्छत्तनियामो आनन्तरियकम्मं। तं अनन्तरा निरयूपपत्ति नियमेति। तत्थ सत्तक्खत्तुपरमो सोतापत्तिमग्गेन अविनिपातधम्मताय च फलुप्पत्तिया च नियमितो । 
सेसमग्गनियामो पनस्स नत्थि अनधिगतत्ता, आनन्तरियम्पि कातुं सो अभब्बो । त्वं पनस्स नियामं इच्छसि, तेन तं बदाम -- “कि ते सो इमिना मिच्छत्तनियामेन नियमितो”ति। 


अभवब्बो अन्तराति पञ्हेसु आनन्तरियाभावं सन्धाय पटिक्खिपति, सत्तवखत्तुपरमं सन्धाय पटिजानाति। अत्थि सो नियामोति पञ्हे सत्तवखत्तुपरमताय नियामं 
अपस्सन्तो पटिक्खिपति। अत्थि ते सतिपट्ठानातिआदि नियामसङ्घाते मग्गधम्मे दस्सेतुं वुत्तं । तस्स पन पुन पठममग्गानुप्पत्तितो तेपि नत्थि, तस्मा पटिक्खिपति। सेसमेत्थ 
उत्तानत्थमेव । ननु सो सत्तकखत्तुपरमोति एत्थ भगवा “अयं पुग्गलो एत्तके भवे सन्धावित्वा परिनिब्बायिस्सति, अयं एत्तके”ति अत्तनो जाणबलेन व्याकरोति, न भवनियामं 
नाम किञ्चि तेन सत्तक्खत्तुपरमो, कोलंकोलो, एकबीजी वाति वुत्तं, तस्मा असाधकमेतन्ति। 


सत्तकखत्तुपरमकथावण्णना। 
६४६-६४७. कोलंकोलएकबीजिकथायोपि इमिनावुपायेन वेदितब्बा। 
कोलंकोलएकबीजिकथावण्णना। 
८. जीवितावोरोपनकथावण्णना 


६४८-६४९. इदानि जीवितावोरोपनकथा नाम होति। तत्थ यस्मा दोससम्पयुत्तेन चित्तेन पाणातिपातो होति, दोसो च दिट्टिसम्पन्नस्स अप्पहीनो, तस्मा “दिट्िसम्पन्नो 
सञ्चिच्च पाणं जीविता वोरोपेय्या”ति येसं लद्धि, सेय्यथापि पुब्बसेलियापरसेलियानं; ते सन्धाय दिट्टिसम्पन्नोति पुच्छा सकवादिस्स, पटिञ्ञा इतरस्स। सञ्चिच्च 
मातरन्तिआदिपज्हेसु पन “अट्टानमेतं अनवकासो”ति सुत्तभयेन पटिक्खिपति। सत्थरि अगारवोतिआदि सत्थारादीसु सगारवस्स सिकखापदस्स वीतिक्कमाभावदस्सनत्थं 
बुत्तं। इतरो पन अकुसलवसेन तस्स अगारवो नाम नत्थीति पटिक्खिपित्वा सगारवभावञ्च सम्पटिच्छित्वा पुन अगारबोति पुट्टो तेसु तेसु किच्चेसु पसुतताय विक्खित्तानं 
असतिया अमनसिकारेन चेतिये अभिवादनपदक्खिणकरणाभावं सन्धाय पटिजानाति। पुन ओहदेय्यातिआदिना नयेन पुठ्ठे तादिसाय किरियाय सञ्चिच्च अकरणतो 
पटिक्खिपति। सेसमेत्थ उत्तानत्थमेबाति। 


जीवितावोरोपनकथावण्णना। 
९. दुग्गतिकथावण्णना 


६५०-६५२. इदानि दुग्गतिकथा नाम होति। तत्थ ये दुग्गतिञ्च दुग्गतिसत्तानं रूपादिआरम्मणं तण्हञ्चाति उभयम्पि दुग्गतीति गहेत्वा पुन तथा अविभजित्वा 
अविसेसेनेव “दिट्टिसम्पन्नस्स पहीना दुग्गती”ति वदन्ति, सेय्यथापि उत्तरापथका; ते सन्धाय पुच्छा सकवादिस्स, पटिञ्ञा इतरस्स। आपायिके रूपे रज्जेय्यातिआदि 
परवादिनो लद्धिया दिड्टिसम्पन्नस्स दुग्गति अप्पहीना, तस्स वसेन चोदेतुं वुत्तं। सेसमेत्थ उत्तानत्थमेव। निरयं उपपज्जेय्यातिआदि दुग्गतिपहानमेव दुग्गतिगामिनितण्हापहानं 
वा दीपेति, न दुग्गतिसत्तानं रूपादिआरम्मणाय तण्हाय पहानं, तस्मा असाधकन्ति। 


दुग्गतिकथावण्णना। 
६५३. सत्तमभविककथायपि एसेव नयोति। 


द्वादसमो वग्गो। 


९३. तेरसमवग्गो 
१. कप्पटुकथावण्णना 


६५४-६५७. इदानि कप्पट्ठकथा नाम होति। तत्थ येसं “सङ्घ समग्गं भेत्वान, कप्पं निरयम्हि पच्चती”ति “सकलम्पि कप्पं सङ्घभेदको निरये तिट्ठती 'ति लद्धि, 
सेय्यथापि राजगिरिकानं; ते सन्धाय कप्पट्टोति पुच्छा सकवादिस्स, पटिञ्ञा इतरस्स। बुद्धो च लोकेति इदं विना बुद्धुप्पादेन सङ्घभेदस्स अभावदस्सनत्थं वुत्तं । कप्पो च 
सण्ठाति सङ्घो च भिज्जतीतिआदि “यदि सो सकलं कप तिट्ठति, सण्ठहनतो पट्टाय तं कम्मं कत्वा तत्थ उप्पज्जित्वा तिड्टेय्या”ति दस्सेतुं वुत्तं। अतीतन्तिआदि हेट्ठा 
वुत्ताधिप्पायमेव। कप्पट्टो इद्धिमाति पञ्हे भावनामयं सन्धाय पटिक्खिपति, परसमये पनस्स जातिमयं इद्धि इच्छन्ति, तं सन्धाय पटिजानाति। छन्दिद्धिपादोतिआदि 
“जातिमयाय इद्धिया इद्धिमाति लद्भिमत्तमेतं, किं तेन, यदि पनस्स इद्धि अत्थि, इमिना नयेन इद्धिपादा भाविता भवेय्यु''न्ति चोदनत्थं वुत्तं। आपायिको नेरयिकोति सुत्तं यं सो 
एकं कप्मं असीतिभागे कत्वा ततो एकभागमत्तं कालं तिड्ेय्य, तं आयुकप्पं सन्धाय वृत्तं, तस्मा असाधकन्ति। 


कप्पट्ठकथावण्णना । 

२. कुसलपटिलाभकथावण्णना 


६५८-६५९. इदानि कुसलपटिलाभकथा नाम होति। तत्थ कप्पट्ठोसकसमये कामावचरकुसलमेव पटिलभति। येन पन तं उपपत्ति पटिबाहेस्य, तं महग्गतं लोकुत्तरं वा न 
पटिलभति। येसं पन इमं विभागं अकत्वा अविसेसेनेव “सो कुसलचित्तं न पटिलभती"ति लद्धि, सेय्यथापि उत्तरापथकानं; तेसं विभागदस्सनेन तं लद्धि भिन्दितुं पुच्छा 
सकवादिस्स, पटिञ्ञा इतरस्स। सेसमेत्थ उत्तानत्थमेवाति। 


कुसलपटिलाभकथावण्णना | 
३. अनन्तरापयुत्तकथावण्णना 


६६०-६६२. इदानि अनन्तरापयुत्तकथा नाम होति। तत्थ अनन्तरापयुत्तो नाम येन खन्धभेदतो अनन्तरा विपाकदायकं मातुघातादि आनन्तरियकम्मं आणत्तं । तत्थ यस्स 
नियताय आणत्तिया आणत्तो तं कम्मं करिस्सति, सो अत्थसाधिकाय चेतनाय उप्पादितत्ता मिच्छत्तनियतो होति, अभब्बो सम्मत्तनियामं ओक्कमितुं। यस्स अनियताय 
आणत्तिया आणत्तो तं कम्मं करिस्सति, सो अत्थसाधिकाय चेतनाय अनुप्पादितत्ता न मिच्छत्तनियतो, भब्बो सम्मत्तनियामं ओक्कमितुन्ति इदं सकसमये सन्निद्ठानं। येसं पन 
“अनियतायपि आणत्तिया अभब्बोयेव सम्मत्तनियामं ओक्कमितु''न्ति लद्धि, सेय्यथापि उत्तरापथकानं; तेसं तं लद्धि भिन्दितुं सकवादी पुब्बपक्खं दत्वा अनन्तरापयुत्तोति 
परवादिना अत्तानं पुच्छापेति। तेनेत्थ पठमपुच्छा परवादिस्स, अत्थसाधिकचेतनाय अभावं सन्धाय पटिञ्ञा सकवादिस्स। ततो परवादी मातुघातादिकम्मस्स आणत्तत्ताव “सो 
मिच्छत्तनियतो ति मञ्ञजति। तस्मा मिच्छत्तनियामञ्चाति पउहं पुच्छति। सकवादी पन एकस्स पुग्गलस्स द्विन्नं नियामानं अनोक्कन्तिमत्तमेव सन्धाय न हेवन्ति पटिक्खिपति। 


ननु तं कम्मन्ति मातुघातादिकम्मं | तत्थ अनियताणत्ति सन्धाय “आमन्ता*ति पटिञ्जा सकवादिस्स। अनियतम्पि हि आणत्ति पयोजेत्वा ठितस्स “अननुच्छविकं मया 
कत न्ति कुक्कुच्चं उप्पज्जतेव, विप्पटिसारो जायतेव । हञ्चीतिआदि कुक्कुच्चुप्पत्तिमत्तं गहेत्वा परवादिना लद्धिपतिट्ठापनत्थं वुत्तं । 


६६९. इदानि यस्स अनियताणत्तिकस्सापि अनन्तरापयुत्तस्स परवादिना सम्मत्तनियामोक्कमनं पटिसिद्धं, तमेव पुग्गलं गहेत्वा अनन्तरापयृत्तो पुग्गलो अभब्बोति पुच्छा 
सकवादिस्स, अत्तनो लद्भिवसेन पटिञ्ञा इतरस्स। अथ नं सकवादी “अभब्बो नाम मातुघातादिकम्मानं कारको, किं ते तेन तानि कम्मानि कतानी ति चोदेतुं माता जीविता 
बोरोपितातिआदिमाह । इतरो तेसं वत्थूनं अरोगताय तथारूपं किरियं अपस्सन्तो “न हेव”न्ति पटिक्खिपति। 


तं कम्मं पटिसंहरित्वाति अनियताणत्तिकम्मं सन्धाय वुत्तं । तञ्हि “मा खो मया आणत्तं आकासी ति आणत्तं निवारेन्तेन पटिसंहटं नाम होति। पटिसंहटत्तायेव चेत्थ 
कुक्कुच्चं पटिविनोदितं, विप्पटिसारो पटिविनीतो नाम होति। एवं सन्तेपि पनेत्थ पुरिमाणत्तियायेव नियतभावं मञ्जमानो परवादी “आमन्ता”ति पटिजानाति। अथ नं सकवादी 
तस्स कम्मस्स पटिसंहटभावं सम्पटिच्छापेत्वा अत्तनो लद्धि पतिट्ठापेत्वा हञ्चीतिआदिमाह। 


६६२. पुन अनन्तरापयृत्तोति परियोसानपञ्हे पठमपञ्हे विय पुच्छा परवादिस्स, पटिञ्ञा सकवादिस्स। ननु तं कम्मन्ति अनुयोगो परवादिस्स, पटिसंहटकालतो पुन्बे 
पयुत्तकालं सन्धाय पटिञ्ञा सकवादिस्स । पयुत्तपुब्बतामत्तं गहेत्वा अनियताणत्तिवसेन हञ्चीति लद्भिपतिड्टापनं परवादिस्स। अयं पन लद्धि अयोनिसो पतिद्टितत्ता 
अप्पतिट्टिताव होतीति। 


अनन्तरापयृत्तकथावण्णना। 
४. नियतस्स नियामकथावण्णना 


६६३-६६४. इदानि नियतस्स नियामकथा नाम होति। तत्थ दुविधो नियामो - मिच्छत्तनियामो च आनन्तरियकम्मं, सम्मत्तनियामो च अरियमग्गो। इमे द्वे नियामे ठपेत्वा 
अञ्जो नियामो नाम नत्थि। सब्बेपि हि सेसा तेभूमकधम्मा अनियता नाम। तेहि समन्नागतोपि अनियतोयेव । बुद्धेहि पन अत्तनो जाणबलेन “अयं सत्तो अनागते बोधिं 
पापुणिस्सती 'ति ब्याकतो बोधिसत्तो पुञ्जुस्सदत्ता नियतोति वुच्चति । इति इमं वोहारमत्तं गहेत्वा “पच्छिमभविको बोधिसत्तो ताय जातिया भब्बो धम्मं अभिसमेतु”न्ति 
अधिप्पायेन “नियतो नियामं ओक्कमती"”ति येसं लद्धि, सेय्यथापि पुब्बसेलियापरसेलियानं; ते सन्धाय पुच्छा सकवादिस्स, पटिञ्ञा इतरस्स। मिच्छत्तनियतोतिआदि अञ्जेन 
नियामेन नियतस्स अञ्ञनियामाभावदस्सनत्थं वुत्तं । पुब्बे मग्गं भावेत्वातिआदि नियामप्पभेददस्सनत्थं वृत्तं । सतिपट्ठानन्तिआदि एकस्मिम्पि नियामे धम्मप्पभेददस्सनत्थं 
वुत्तं। भब्बो बोधिसत्तोति वचनं केवलं बोधिसत्तस्स भन्बतं दीपेति, न नियतस्स नियामोक्कमनं, तस्मा असाधकं । सो हि पुब्बे एकेनपि नियतधम्मेन अनियतो बोधिमूले 
सच्चदस्सनेन नियामं ओक्कन्तोति । 


नियतस्स नियामकथावण्णना। 
५. निवुतकथावण्णना 


६६५-६६७. इदानि निवुतकथा नाम होति। तत्थ सुद्धस्स सुद्धकिच्चाभावतो नीवरणेहि निबुतो ओफुटो परियोनद्धो च नीवरणं जहतीति येसं लद्धि, सेय्यथापि 
उत्तरापथकानं; ते सन्धाय निवुतोतिपुच्छा सकवादिस्स, पटिञ्ञा इतरस्स । रत्तो रागन्तिआदि निवुतस्स नीवरणजहने दोसदस्सनत्थं वुत्तं। परिसुद्धे परियोदातेतिआदि 
विक्खम्भनविसुद्धिया विसुद्भस्स समुच्छेदविसुद्धिदस्सनत्थं वुत्तं । तस्स एवं जानतोतिआदि जानतो पस्सतो आसवक्खयं दीपेति, न निबुतस्स नीवरणजहनं, तस्मा 
असाधकन्ति। 


निबुतकथावण्णना। 

६. सम्मुखीभूतकथावण्णना 
६६८-६७०. इदानि सम्मुखीभूतकथा नाम होति। तत्थ सम्मुखीभूतोति संयोजनानं सम्मुखीभावं तेहि समङ्गीभावं उपगतो । सेसमेत्थ निवुतकथासदिसमेवाति। 
सम्मुखीभूतकथावण्णना। 
७. समापन्नो अस्सादेतीतिकथावण्णना 


६७१-६७३. इदानि समापन्नो अस्सादेतीतिकथा नाम होति। तत्थ “पठमं झानं उपसम्पज्ज विहरति, सो तदस्सादेती”तिआदिवचनं (अ० नि० ४.१२३) निस्साय 
“समापन्नो अस्सादेति, सा चस्स झाननिकन्ति झानारम्मणा होतीति येसं लद्धि, सय्यथापि अन्धकानं, ते सन्धाय समापन्नोति पुच्छा सकवादिस्स, पटिञ्ञा इतरस्स। तं झानं 
तस्स झानस्स आरम्मणन्ति पज्हेसु तस्सेव तदारम्मणतं अपस्सन्तो सुत्तविरोधभयेन पटिक्खिपति, “तदस्सादेती”तिवचनमत्तेन पटिजानाति। सो तदस्सादेतीति सुत्तं 
झानलाभिनो झाना वुड्ाय झानस्सादं साधेति, न अन्तोसमापत्तियंयेव झाननिकन्तिया झानारम्मणतं, तस्मा असाधकन्ति। 


समापन्नो अस्सादेतीतिकथावण्णना। 
८. असातरागकथावण्णना 


६७४. इदानि असातरागकथा नाम होति। तत्थ “यंकिञ्चि वेदनं वेदेति सुखं वा दुक्खं वा अदुक्खमसुखं वा, सो तं वेदनं अभिनन्दति अभिवदती^ति (म० नि० १.४०९) 
सृत्ते दिड्टाभिनन्दनवसेन वुत्तं।  अभिनन्दती”तिवचनं निस्साय “दुक्खवेदनायपि रागस्सादवसेन अभिनन्दना होति। तस्मा अत्थि असातरागो" ति येसं लद्धि, सेय्यथापि 
उत्तरापथकानं; ते सन्धाय अत्थि असातरागोति पुच्छा सकवादिस्स। तत्थ असातरागोति असाते दुक्खवेदयिते “अहो वत मे एतदेव भवेय्या”"ति रज्जना। आमन्ताति 
लद्धिवसेन पटिञ्ञा इतरस्स। सेसमेत्थ उत्तानत्थमेव। 


६७५. सो तं वेदनं अभिनन्दतीति सुत्ते पन विनिवट्टेत्वा दुकखवेदनमेव आरब्भ रागुप्पत्ति नाम नत्थि, समूहग्गहणेन पन वेदयितलक्खणं धम्मं दुक्खवेदनमेव वा अत्ततो 
समनुपस्सन्तो दिड्टिमञ्जनासङ्काताय दिट्ठाभिनन्दनाय वेदनं अभिनन्दति, दुक्खाय वेदनाय विपरिणामं अभिनन्दति, दुक्खाय वेदनाय अभिभूतो तस्सा पटिपकखं कामसुखं 
पत्थयन्तोपि दुक्खवेदनं अभिनन्दति नाम। एवं दुक्खवेदनाय अभिनन्दना होतीति अधिप्पायो । तस्मा असाधकमेतं असातरागस्साति। 


असातरागकथावण्णना। 
९. धम्मतण्हाअब्याकतातिकथावण्णना 


६७६-६८०. इदानि धम्मतण्हा अव्याकतातिकथा नाम होति। तत्थ रूपतण्हा...पे०... धम्मतण्हाति इमासु छसु तण्हासु यस्मा सब्बपच्छिमा तण्हा धम्मतण्हाति वुत्ता, तस्मा 
सा अब्याकताति येसं लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। सेसपञ्हानं पाळिया अत्थो निय्याति। कामतण्हातिआदीहि तीहि 
कोड्डासेहि छपि तण्हा सङ्किपित्वा दस्सिता। रूपादीसु हि छसु आरम्मणेसु कामस्सादवसेन पवत्ता तण्हा कामतण्हा। “भविस्सति अत्ता च लोको चाति सस्सतदिड्टिसहगता 
तण्हा भवतण्हा। “न भविस्सती"ति उच्छेददिड्टिसहगता तण्हा विभवतण्हाति। ननु सा धम्मतण्हाति पदं तण्हाय धम्मारम्मणं आरब्भ पवत्ति दीपेति, न अब्याकतभावं तस्मा 
असाधकन्ति। 


धम्मतण्हा अब्याकतातिकथावण्णना। 
९०. धम्मतण्हानदुक्खसमुदयोतिकथावण्णना 


६८१-६८५. इदानि धम्मतण्हा नदुक्खसमुदयोतिकथा नाम होति। तत्रापि यस्मा सा धम्मतण्हाति वृत्ता, तस्मा न दुक्खसमुदयोति येसं लद्धि, सेय्यथापि पुब्बसेलियानंयेव; 
ते सन्धाय पुच्छा सकवादिस्स, पटिञ्ञा इतरस्स। सेसं पुरिमकथासदिसमेवाति। 


धम्मतण्हा नदुक्खसमुदयोतिकथावण्णना। 


तेरसमो वग्गो। 


१४. चुइसमवग्गो 
९. कुसलाकुसलपटिसन्दहनकथावण्णना 


६८६-६९०. इदानि कुसलाकुसलपटिसन्दहनकथा नाम होति। तत्थ कुसलं वा अकुसलस्स, अकुसलं वा कुसलस्स अनन्तरा उप्पज्जनकं नाम नत्थीति तेसं अज्ञमज्जं 
पटिसन्धानं न युज्जति। ये पन यस्मा एकवत्थुस्मिञ्जेव रज्जति विरज्जति च, तस्मा तं अञ्ञमञ्जं पटिसन्दहतीति लद्धि गहेत्वा ठिता, सेय्यथापि महासङ्किका; ते सन्धाय पुच्छा 
सकवादिस्स; पटिञ्जा इतरस्स। आवट्टना पणिधीति उभयं आवज्जनस्सेव नामं । तञ्हि भवङ्गं आवड्टेतीति आवट्टना। भवङ्गारम्मणतो अञ्जस्मिं आरम्मणे चित्तं पणिदहति 
ठपेतीति पणिधि। कुसलं अनावट्टेन्तस्साति यं तं अकुसलानन्तरं पटिसन्दहन्तं कुसलं उप्पज्जति, तं अनावट्टेन्तस्स उप्पज्जतीति पुच्छति। इतरो पन विना आवज्जनेन 
कुसलस्स उप्पत्ति अपस्सन्तो पटिक्खिपति। कुसलं अयोनिसो मनसिकरोतोति इदं यदि अकुसलानन्तरं कुसलं उप्पज्जेय्य, अकुसलस्सेव आवज्जनेन अयोनिसो 

मनसिकरोतो उप्पज्जेय्याति चोदनत्थं वृत्तं। सेसं यथापाळिमेव निय्याति। ननु यस्मियेव वत्थुस्मिन्ति वचनं एकारम्मणे सरागविरागुप्पत्ति दीपेति, न कुसलाकुसलानं 
अनन्तरतं, तस्मा असाधकन्ति। 


कुसलाकुसलपटिसन्दहनकथावण्णना। 
२. सळायतनुप्पत्तिकथावण्णना 


६९१-६९२. इदानि सळायतनुप्पत्तिकथा नाम होति । तत्थ उपपत्तेसियेन पटिसन्धिचित्तेन सहेव ओपपातिकानं सळायतनं उप्पज्जति। गब्भसेय्यकानं अज्झत्तिकायतनेसु 
मनायतनकायायतनानेव पटिसन्धिक्खणे उप्पज्जन्ति। सेसानि चत्तारि सत्तसत्ततिरत्तिम्हि। तानि च खो येन कम्मुना पटिसन्धि गहिता, तस्सेव अञ्ञस्स वा कतत्ताति अयं 
सकसमये वादो। येसं पन एककम्मसम्भवत्ता सम्पन्नसाखाविटपानं रुक्खादीनं अंकुरो विय बीजमत्तं सळायतनं मातुकुच्छिस्मिं पटिसन्धिक्खणेयेव उप्पज्जतीति लद्धि, 
सेय्यथापि पुब्बसेलियानं; ते सन्धाय सळायतनन्ति पुच्छा सकवादिस्स, पटिञ्ञा इतरस्स। सब्बङ्गपच्चङ्गीतिआदि सळायतने सति एवरूपो हुत्वा ओक्कमेय्याति चोदनत्थं 
वुत्तं । मातुकुच्छिगतस्साति पुच्छा परवादिस्स। परतो मातुकुच्छिगतस्स पच्छा केसाति पुच्छा सकवादिस्स। सेसमेत्थ उत्तानत्थमेवाति। 


सळायतनुप्पत्तिकथावण्णना। 
३. अनन्तरपच्चयकथावण्णना 


६९३-६९७. इदानि अनन्तरपच्चयकथा नाम होति। तत्थ नच्चगीतादीसु रूपदस्सनसद्दसवनादीनं लहुपरिवत्तितं दिस्वा “इमानि विञ्ञाणानि अञ्ञमञ्ञस्स अनन्तरा 
उप्पज्जन्ती "ति येसं लद्धि, सेय्यथापि उत्तरापथकानं; ते सन्धाय चक्खुविञ्जाणस्साति पुच्छा सकवादिस्स, पटिञ्ञा इतरस्स। सोतविञ्ञाणं रूपारम्मणंयेवाति यदि 
चक्खुविञ्ञाणस्स अनन्तरा उप्पज्जेय्य, विपाकमनोधातु विय रूपारम्मणं सियाति चोदेतुंवृत्तं। चक्खुञ्च पटिच्च रूपे च उप्पज्जति सोतविञ्ञाणन्ति पञ्हेसु सुत्ताभावेन 
पटिक्खिपित्वा अनन्तरुप्पत्ति सल्लकखेन्तो लद्धिवसेन पटिजानाति। तञ्जेव चक्खुविञ्ञाणं तं सोतविञ्ञाणन्ति यथा पठमजवनानन्तरं दुतियजवनं मनोविञ्ञाणभावेन 
तञ्जेव होति, कि ते तथा एतम्पि द्वयं एकमेवाति पुच्छति। इमिना नयेन सन्बवारेसु अत्थो वेदितब्बो । नच्चति गायतीतिआदिवचनं आरम्मणसमोधाने लहुपरिवत्तिताय 
वोकिण्णभावं दीपेति, न अनन्तरपच्चयतं, तस्मा असाधकन्ति। 


अनन्तरपच्चयकथावण्णना। 
४. अरियरूपकथावण्णना 


६९८-६९९. इदानि अरियरूपकथा नाम होति | तत्थ सम्मावाचाकम्मन्ता रूपं, तञ्च खो “सब्बं रूपं चत्तारि च महाभूतानि चतुन्नञ्च महाभूतानं उपादायरूप'न्ति (म० 
नि० ३.६७) वचनतो उपादायरूपन्ति येसं लद्भि, सेय्यथापि उत्तरापथकानं; ते सन्धाय अरियरूपं महाभूतानं उपादायाति पुच्छा सकवादिस्स। तत्थ अरियानं रूपं, अरियं वा 
रूपन्ति अरियरूपं। आमन्ताति लद्धियं ठत्वा पटिञ्ञा इतरस्स। कुसलन्ति पुट्टो लद्धिवसेनेव पटिजानाति। अनासवपुच्छादीसुपि एसेव नयो। यं किञ्चि रूपन्ति सुत्तं ठपेत्वा 
भूतानि सेसरूपस्स उपादाभावं दीपेति, न सम्मावाचाकम्मन्तानं । तेसञ्हि रूपमत्तञ्जेव असिद्धं, कुतो उपादारूपता; तस्मा असाधकन्ति। 


अरियरूपकथावण्णना। 
५. अञ्जो अनुसयोतिकथावण्णना 


७००-७७०९. इदानि अञ्जो अनुसयोतिकथा नाम होति। तत्थ यस्मा पुथुज्जनो कुसलाब्याकते चित्ते वत्तमाने सानुसयोति वत्तब्बो, न परियुद्धितोति तस्मा अञ्जो अनुसयो, 
अञ्जँ परियुद्ठानन्ति येसं लद्धि, सय्यथापि अन्धकानं; ते सन्धाय अञ्जो कामरागानुसयोति पुच्छा सकवादिस्स पटिञ्जा इतरस्स । सेसं हेट्ठा अनुसयकथायं वुत्तनयेनेव 
वेदितब्बं। सानुसयोतिआदि पन तस्मिं समये अनुसयस्स अप्पहीनत्ता सानुसयोति वत्तब्बतं, अनुप्पन्नत्ता च परियुट्टितोति अवत्तन्बतं दीपेति, न अनुसयपरियुट्ठानानं अज्जत्तं, 
तस्मा असाधकन्ति। 


अञ्जो अनुसयोतिकथावण्णना। 
६. परियुट्ठानं चित्तविप्पयुत्तन्तिकथावण्णना 


७०२. इदानि परियुद्दानं चित्तविप्पयृत्तन्तिकथा नाम होति। तत्थ यस्मा अनिच्चादितो मनसिकरोतोपि रागादयो उप्पज्जन्ति। वुत्तम्पि चेतं - “अप्पेकदा, भो भारद्वाज, 
असुभतो मनसिकरिस्सामीति सुभतोव मनसिकरोती”ति (सं० नि० ४.१२७) । तस्मा परियुट्टानं चित्तविप्पयृत्तन्ति येसं लद्धि, सेय्यथापि अन्धकानंयेव; ते सन्धाय पुच्छा 
सकवादिस्स, पटिञ्ञा इतरस्स। सेसमेत्थ उत्तानत्थमेवाति। 


परियुट्ठानं चित्तविप्पयुत्तन्तिकथावण्णना। 
७. परियापन्नकथावण्णना 


७०३-७०५. इदानि परियापन्नकथा नाम होति | तत्थ यस्मा कामरागो कामधातुं अनुसेति, कामधातुपरियापन्नोति च वुच्चति, तस्मा रूपरागारूपरागापि 
रूपधातुअरूपधातुयो अनुसेन्ति। रूपधातुअरूपधातुपरियापन्नायेव च नाम होन्तीति येसं लद्धि, सेय्यथापि अन्धकानञ्चेव सम्मितियानञ्च; ते सन्धाय रूपरागोति पुच्छा 

सकवादिस्स, पटिञ्जा इतरस्स। तत्थ अनुसेतीति यथा कामरागो कामवितक्कसङ्घातं कामधातुं सहजातवसेन अनुसेति, कि ते एवं रूपरागो रूपधातुन्ति पुच्छति। 
परियापन्नोति यथा च सो तिविधाय कामधातुया किलेसकामवसेन परियापन्नत्ता कामधातुपरियापन्नो, कि ते एवं रूपरागोपि रूपधातुपरियापन्नोति पुच्छति। इतरो पनस्स 
अधिप्पायं असल्लक्खेन्तो केबलं लद्धिवसेन आमन्ताति पटिजानाति। अथ नं तमत्थं सल्लक्खापेतुं कुसलविपाककिरियसङ्कातेहि समापत्तेसियादीहि संसन्दित्वा पुच्छितुं 
समापत्तेसियोतिआदिमाह। सेसमेत्थ यथापाळिमेव निय्याति। ननु कामरागोतिआदिवचनम्पि कामरागस्सेव कामधातुयं अनुसयभावं परियापन्नतञ्च दीपेति, न इतरेसं 
इतरधातूसूति । 


परियापन्नकथावण्णना। 
८. अब्याकतकथावण्णना 


७०६-७०८. इदानि अब्याकतकथा नाम होति। तत्थ विपाककिरियरूपनिब्बानसङ्कातं चतुब्बिधं अब्याकतं अविपाकत्ता अब्याकतन्ति वुत्तं । दिड्टिगतं “सस्सतो लोकोति 
खो, वच्छ, अब्याकतमेत”न्ति (सं? नि० ४.४१६ थोकं विसदिसं) सस्सतादिभावेन अकथितत्ता। येसं पन इमं विभागं अग्गहेत्वा पुरिमाब्याकतं विय दिट्टिगतम्पि अब्याकतन्ति 
लद्धि, सेय्यथापि अन्धकानञ्चेव उत्तरापथकानञ्च; तेसं तं विभागं दस्सेतुं दिद्विगतं अब्याकतन्ति पुच्छा सकवादिस्स, पटिञ्जा इतरस्स। सेसमेत्थ यथापाळिमेव निय्यातीति। 


अब्याकतकथावण्णना। 
९. अपरियापन्नकथावण्णना 


७०९-७१०. इदानि अपरियापन्नकथा नाम होति। तत्थ यस्मा पुथुज्जनो झानलाभी कामेसु वीतरागोति वत्तब्बो होति, न पन विगतदिद्विकोति, तस्मा दिट्टिगतं 
अपरियापन्नन्ति येसं लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स । सेसमेत्थ यथापाळिमेब निय्यातीति। 


अपरियापन्नकथावण्णना। 


चुद्दसमो वग्गो । 


९५. पन्नरसमवग्गो 
९. पच्चयताकथावण्णना 


७११-७९७. इदानि पच्चयताकथा नाम होति। तत्थ यो धम्मो हेतुपच्चयेन पच्चयो, सो येसं हेतुपच्चयेन पच्चयो, तेसञ्ञेब यस्मा आरम्मणानन्तरसमनन्तरपच्चयेन 
पच्चयो न होति, यो वा आरम्मणपच्चयेन पच्चयो, सो यस्मा तेसंयेब अनन्तरसमनन्तरपच्चयेन पच्चयो न होति, तस्मा पच्चयता ववत्थिताति येसं लद्धि, सेय्यथापि 
महासङ्किकानं; ते सन्धाय पुच्छा सकवादिस्स, पटिञ्ञा इतरस्स। सेसमेत्थ यथापाळिमेव निय्यातीति। 


पच्चयताकथावण्णना। 
२. अञ्ञमञ्ञपच्चयकथावण्णना 


७१८-७९९. इदानि अञ्ञमञ्ञजपच्चयकथा नाम होति। तत्थ येसं समये “अविज्जापच्चया सङ्घारा”ति अयमेव तन्ति, “सङ्घारपच्चयापि अविज्जा”ति अयं नत्थि, तस्मा 
अविज्जाव सङ्घारानं पच्चयो, न पन सङ्घारा अविज्जायाति लद्धि, सेय्यथापि महासङ्किकानं; ते सन्धाय अविज्जासङ्घारादीनं अञ्ञमञ्ञपच्चयतापि अत्थीति दस्सेतुं पुच्छा 
सकवादिस्स, पटिञ्ञा इतरस्स। अविज्जा सङ्घारेनाति एत्थ अपुञ्जाभिसङ्घारोब गहितो । तस्मा सङ्घारपच्चयापि अविज्जाति एत्थ 
सहजातअञ्ञमञ्जअत्थिअविगतसम्पयुत्तवसेन पच्चयता वेदितब्बा । उपादानपच्चयापि तण्हाति एत्थ ठपेत्वा कामुपादानं सेसानि तीणि उपादानानि अविज्जाय सङ्कारा विय 
तण्हाय पच्चया होन्तीति वेदितब्बानि। सेसं यथापाळिमेव निय्याति। जरामरणपच्चयाति पुच्छा परवादिस्स, नामरूपं विञ्जाणपच्चयाति सकवादिस्साति। 


अञ्जञमञ्ञपच्चयकथावण्णना। 
३. अद्धाकथावण्णना 


७२०-७२९. इदानि अद्धाकथा नाम होति। तत्थ “तीणिमानि, भिक्खवे, कथावत्थूनी”ति (अ० नि० ३.६८) सुत्तं निस्साय कालसङ्घातो अद्धा नाम परिनिप्फन्नो अत्थीति 
येसं लद्धि; तेसं “अद्धा नाम कोचि परिनिप्फन्नो नत्थि अञ्जत्र कालपञ्जत्तिमत्ता। रूपादयो पन खन्धाव परिनिप्फन्ना”ति विभागं दस्सेतुं अद्धा परिनिप्फन्नोति पुच्छा 
सकवादिस्स, पटिञ्ञा इतरस्स। अथ नं “सचे सो परिनिप्फन्नो, रूपादीसु अनेन अञ्जतरेन भवितनब्ब'न्ति चोदेतुं रूपन्तिआदिमाह | इतरो पटिक्खिपति। सेसं यथापाळिमेव 
निय्यातीति। 


अद्भाकथावण्णना। 


४. खणलयमुहुत्तकथावण्णना 

७२२-७२३. खणलयमुहुत्तकथासुपि एसेव नयो। सब्बेपि हेते खणादयो अद्धापरियाया एवाति। 
खणलयमुहुत्तकथावण्णना। 
५. आसवकथावण्णना 


७२४-७२५. इदानि आसवकथा नाम होति। तत्थ यस्मा चतूहि आसवेहि उत्तरे अञ्जो आसवो नाम नत्थि, येन चत्तारो आसवा सासवा सियुं, तस्मा चत्तारो आसवा 
अनासवाति येसं लद्धि, सेय्यथापि हेतुवादानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि ते आसवा अनासवा, एवं सन्ते तेहि मग्गादिलक्खणप्पत्तेहि 
भवितनब्ब' न्ति चोदेतुं मग्गोतिआदिमाह । सेसमेत्थ उत्तानत्थमेवाति। 


आसवकथावण्णना। 
६. जरामरणकथावण्णना 


७२६-७२७. इदानि जरामरणकथा नाम होति | तत्थ जरामरणं नाम अपरिनिप्फन्नत्ता लोकियन्ति वा लोकुत्तरन्ति वा न वत्तब्बं। “लोकिया धम्मा लोकुत्तरा धम्मा”ति हि 
दुके जरामरणं नेव लोकियपदे, न लोकुत्तरपदे निद्विटुँ। तत्थ येसं इमं लक्खणं अनादियित्वा लोकुत्तरानं धम्मानं जरामरणं लोकुत्तरन्ति लद्धि, सेय्यथापि महासङ्किकानं, ते 
सन्धाय पुच्छा सकवादिस्स, पटिञ्ञा इतरस्स। सेसमेत्थ यथापाळिमेव निय्यातीति। 


जरामरणकथावण्णना। 
७. सञ्जावेदयितकथावण्णना 


७२८-७२९. इदानि सञ्जावेदयितकथा नाम होति। तत्थ सञ्जावेदयितनिरोधसमापत्ति नाम न कोचि धम्मो, चतुन्नं पन खन्धानं निरोधो। इति सा नेव लोकिया न 
लोकुत्तरा। यस्मा पन लोकिया न होति, तस्मा लोकुत्तराति येसं लद्धि, सेय्यथापि हेतुवादानंयेव; ते सन्धाय पुच्छा सकवादिस्स, पटिञ्ञा इतरस्स । सेसं पुरिमकथासदिसमेवाति। 


सञ्ञजावेदयितकथावण्णना। 
८. दुतियसञ्जावेदयितकथावण्णना 


७३०-७३९. इदानि यस्मा सा लोकुत्तरा न होति, तस्मा लोकियाति येसं लद्भि, सेय्यथापि हेतुवादानं, ते सन्धाय पुच्छा सकवादिस्स, पटिञ्ञा इतरस्स। सेसं 
पुरिमसदिसमेवाति। 


दुतियसञ्ञावेदयितकथावण्णना। 
९. ततियसञ्जावेदयितकथावण्णना 


७३२. इदानि यस्मा “असुको मरणधम्मो, असुको न मरणधम्मो "ति सत्तानं मरणधम्मताय नियामो नत्थीति सञ्जाबेदयितनिरोधं समापन्नोपि कालं करेय्याति येसं लद्धि, 
सेय्यथापि राजगिरिकानं; तेसं समापन्नायपि मरणधम्मताय मरणसमयञ्च अमरणसमयञ्च दस्सेतुं पुच्छा सकवादिस्स, पटिञ्ञा इतरस्स। अथ नं यस्मा कालं करोन्तस्स नाम 
मरणन्तिकेहि फस्सादीहि भवितब्बं, तस्मा तेनाकारेन चोदेतुं अत्थीतिआदिमाह। 


अफस्सकस्स कालकिरियातिआदीनि पुड़ो सेससत्ते सन्धाय पटिक्खिपति विसं कमेय्यातिआदीनि पुट्ठो समापत्तिआनुभावं सन्धाय पटिक्खिपति। दुतियवारे सरीरपकतिं 
सन्धाय पटिजानाति। एवं सन्ते पन समापत्तिआनुभावो नाम न होति, तेनेव न निरोधसमापन्नोति अनुयुञ्जति। 


७३३-७३४. न कालं करेय्याति पुच्छा परवादिस्स। अत्थि सो नियामोति परवादिस्स पञ्हे पन यस्मा एवरूपो नियामो नाम नत्थि, तस्मा पटिक्खिपति। 
चक्खुविञ्जाणसमङ्गीतिआदि सकवादिना “नियामे असन्तेपि मरणसमयेनेव मरति, नासमयेना”ति दस्सेतुं वुत्तं । तत्रायमधिप्पायो - यदि नियामाभावेन कालकिरिया भवेय्य, 
चक्खुविञ्जाणसमङ्गिनोपि भवेय्य | ततो “पञ्चहि विञ्जाणेहि न चवति, न उपपज्जती”ति सुत्तविरोधो सिया। यथा पन चक्खुविञ्जाणसमङ्गिस्स कालकिरिया न होति, तथा 
निरोधसमापन्नस्सापीति। 


ततियसञ्ञावेदयितकथावण्णना। 
१०. असञ्ञसत्तुपिकाकथावण्णना 


७३५. इदानि असञ्जसत्तुपिकाकथा नाम होति। तत्थ सञ्जाविरागवसेन पवत्तभावना असञ्जसमापत्तिपि निरोधसमापत्तिपि सञ्जावेदयितनिरोधसमापत्ति नाम। इति द्वे 
सञ्ञजावेदयितनिरोधसमापत्तियो लोकिया च लोकुत्तरा च। तत्थ लोकिया पुथुज्जनस्स असञ्जसत्तुपिका होति, लोकुत्तरा अरियानं, सा च नासञ्जसत्तुपिका। इमं पन विभागं 
अकत्वा अविसेसेन सञ्जावेदयितनिरोधसमापत्ति असञ्ञसत्तुपिकाति येसं लद्भि, सेय्यथापि हेतुवादानं; ते सन्धाय पुच्छा सकवादिस्स, पटिञ्ञा इतरस्स। अथ नं यस्मा 
असञ्ञसमापत्ति समापन्नस्स अलोभादयो अत्थि, न निरोधसमापत्ति, तस्मा तेसं बसेन चोदेतुं अत्थीतिआदिमाह। 

७३६. इधापि असञ्ञजीति पञ्हे इध सञ्जाविरागवसेन समापन्नत्ता असञ्जिता अनुज्ञाता, तत्रापि असञ्ञसत्तेनेव । तस्मा इमं पटिञ्ञं गहेत्वा लद्धि पतिठ्ठपेन्तेन छलेन 
पतिट्ठापिता होति। इध वा निरोधसमापत्ति सन्धाय असञ्जिता अनुञ्ञाता। तत्रापि इतो चुतस्स अनागामिनो निरोधसमापत्तिमेव तस्मापि इमाय पटिञ्ञाय पतिट्ठापिता लद्धि 
अप्पतिद्टितायेवाति। 


असञ्जसत्तुपिकाकथावण्णना । 
११. कम्मूपचयकथावण्णना 


७३७. इदानि कम्मूपचयकथा नाम होति । तत्थ येसं कम्मूपचयो नाम कम्मतो अञ्जो चित्तविप्पयुत्तो अब्याकतो अनारम्मणोति लद्धि, सेय्यथापि अन्धकानञ्चेव 
सम्मितियानञ्च; ते सन्धाय अञ्ञं कम्मन्ति पुच्छा सकवादिस्स, पटिञ्ञा इतरस्स। अथ नं “यदि कम्मतो अञ्जो कम्मूपचयो, फस्सादितोपि अज्जेन फस्सूपचयादिना 
भवितब्ब”न्ति चोदेतुं अञ्जो फस्सोतिआदिमाह । इतरो लद्धिया अभावेन पटिक्खिपति। 


७३८-७३९. कम्मेन सहजातोति पञ्हेसु चित्तविप्पयुत्तं सन्धाय पटिक्खिपति, चित्तसम्पयूत्तं सन्धाय पटिजानाति। कुसलोति पञ्हेसुपि चित्तविप्पयुत्तं सन्धाय 
पटिजानाति। परतो अकुसलोतिपञ्हेसुपि एसेव नयो। 


७४०. सारम्मणोति पुट्ठो पन एकन्तं अनारम्मणमेव इच्छति, तस्मा पटिक्खिपति । चित्तं भिज्जमानन्ति यदा चित्तं भिज्जमानं होति, तदा कम्मं भिज्जतीति अत्थो। 
भुम्मत्थे वा पच्चत्तं, चित्ते भिज्जमानेति अत्थो। अयमेव वा पाठो। तत्थ यस्मा सम्पयुत्तो भिज्जति, विप्पयृत्तो न भिज्जति, तस्मा पटिजानाति चेव पटिक्खिपति च। 


७४१. कम्मम्हि कम्मूपचयोति कम्मे सति कम्मूपचयो, कम्मे वा पतिट्टिते कम्मूपचयो, कम्मूपचयतोव विपाको निब्बत्तति। तस्मिं पन कम्मे निरुद्धे याव अंकुरुप्पादा 
बीजं विय याव विपाकुप्पादा कम्मूपचयो तिड्टतीतिस्स लद्धि, तस्मा पटिजानाति। तञ्ञेव कम्मं, सो कम्मूपचयो, सो कम्मविपाकोति यस्मा कम्मम्हि कम्मूपचयो, सो च याव 
बिपाकुप्पादा तिट्टतीतिस्स लद्धि, तस्मा नं तेसं तिण्णम्पि एकत्तं पुच्छति विपाको सारम्मणोति इदं विपाको विय विपाकधम्मधम्मोपि आरम्मणपटिबद्धोयेबाति चोदनत्थं 
पुच्छति। इतरो पन लद्धिवसेनेकं पटिजानाति, एकं पटिक्खिपति। पटिलोमेपि एसेव नयो। सेसमेत्थ यथापाळिमेव निय्यातीति। 


कम्मृपचयकथावण्णना। 
पन्नरसमो वग्गो। 


ततियपण्णासको समत्तो। 


१६. सोळसमवग्गो 
१. निग्गहकथावण्णना 


७४३-७४४. इदानि निग्गहकथा नाम होति। तत्थ ये लोके बलप्पत्ता बसीभूता, ते यदि परस्स चित्तं निग्गण्हितुं न सक्कुणेय्युं, का तेसं बलप्पत्ति, को बसीभावो। 
बलप्पत्तिया पन बसीभावेन च अद्धा ते परस्स चित्तं निग्गण्हन्तीति येसं लद्धि, सेय्यथापि महासङ्किकानं; ते सन्धाय परो परस्साति पुच्छा सकवादिस्स, पटिञ्ञा इतरस्स। तत्थ 
निग्गण्हातीति संकिलेसापत्तितो निवारेति। सेसमेत्थ यथापाळिमेव निय्यातीति। पग्गहकथायपि एसेव नयो। 


निग्गहकथावण्णना। 
३. सुखानुप्पदानकथावण्णना 


७४७-७४८. इदानि सुखानुप्पदानकथा नाम होति। तत्थ “बहूनं बत नो भगवा सुखधम्मानं उपहत्ता”ति (म° नि० २.१४८) सुत्तं निस्साय परो परस्स सुखं अनुप्पदेतीति 
येसं लद्धि, सेय्यथापि हेतुवादानं; ते सन्धाय पुच्छा सकवादिस्स, पटिञ्ञा इतरस्स। दुक्खं अनुष्पदेतीति पुट्टो पन तादिसं सुत्तपदं अपस्सन्तो पटिक्खिपति। अत्तनो 
सुखन्तिआदिपउ्हे यं अत्तनो परस्स वा, तं अनुप्पदातुं न सक्का । यं तस्सेव, कि तत्थ अनुप्पदानं नामाति पटिक्खिपति। नेवत्तनोतिआदिपउहे पन यं एवरूपं, न तं अनुप्पदिन्नं 
नाम भवितुमरहतीति लद्भियापटिजानाति। नो च वत रेतितादिसस्स सुखस्स अभावा वुत्तं। सुखधम्मानं उपहत्तातिवचनं भगवतो परेसं सुखुप्पत्तिया पच्चयभावं दीपेति, न 
अन्नादीनं विय सुखस्स अनुप्पदानं, तस्मा असाधकन्ति। 


सुखानुप्पदानकथावण्णना। 
४. अधिगय्हमनसिकारकथावण्णना 


७४९-७५३. इदानि अधिगस्ह मनसिकारकथा नाम होति | तत्थ दुविधो मनसिकारो नयतो च आरम्मणतो च। तत्थ एकसङ्घारस्सापि अनिच्चताय दिट्टाय सब्बे सङ्घारा 
अनिच्चाति अवसेसेसु नयतो मनसिकारो होति। अतीते पन सङ्कारे मनसिकरोन्तो न अनागते मनसिकातुं सक्कोति। अतीतादीसु अञ्ञजतरं मनसिकरोतो आरम्मणतो 
मनसिकारो होति। तत्थ पच्चुप्पन्ने मनसिकरोन्तो येन चित्तेन ते मनसिकरोति, तं पच्चुप्पन्नक्खणे मनसिकातुं न सक्कोति। तत्थ येसं “सब्बे सङ्घारा अनिच्चाँतिआदिवचनं 
निस्साय “मनसिकरोन्तो नाम अधिगय्ह अधिगण्हित्वा सङ्गण्हित्वा सब्बे सङ्घारे एकतो मनसिकरोती”ति लद्धि, सेय्यथापि पुब्बसेलियापरसेलियानं; ते सन्धाय पुच्छा 

सकवादिस्स, पटिञ्ञा इतरस्स। 


अथ नं यस्मा सब्बे एकतो मनसिकरोन्तेन येन चित्तेन ते मनसिकरोति, तम्पि मनसिकातब्बं होति । तस्मा तंचित्तताय चोदेतुँ तेन चित्तेनाति आह । इतरो आरम्मणं कत्वा 
न सक्का जानितुन्ति सन्धाय पटिक्खिपति | एबंलक्खणं चित्तन्ति जातत्ता पन तम्पि चित्तं जातमेव होतीति सन्धाय पटिजानाति। अथ वा तज्जेव तस्स आरम्मणं न होतीति 
पटिक्खिपति। “सब्बे सङ्घारा अनिच्चा, यदा पञ्ञाय पस्सती”तिआदीनि निस्साय उप्पन्नलद्भिवसेन पटिजानाति। सेसपञ्हद्वयेपि एसेव नयो। तेन फस्सेनातिआदीसु पन 
तथारूपं सुत्तं अपस्सन्तो पटिक्खिपतेव । अतीतादिपञ्हेसु हेट्ठा वुत्तनयेनेव पटिक्खेपपटिञ्ञा वेदितब्बा। सेसं यथापाळिमेव निय्यातीति। सब्बे सङ्कारातिआदिवचनं नयतो 
दस्सनं सन्धाय वुत्तं, न एकक्खणे आरम्मणतो, तस्मा असाधकन्ति। 


अधिगस्हमनसिकारकथावण्णना। 


५. रूपं हेतृतिकथावण्णना 


७५४-७५६. इदानि रूपं हेतूति कथानाम होति। तत्थ हेतूति कुसलमूलादिनो हेतुहेतुस्सापि नामं, यस्स कस्सचि पच्चयस्सापि। इमं पन विभागं अकत्वा “चत्तारो 
महाभूता हेतू"ति वचनमत्तं निस्साय अविसेसेनेव रूपं हेतृति येसं लद्धि, सेय्यथापि उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। अलोभो हेतूति किं ते रूपं 
अलोभसङ्घातो हेतूति पुच्छति, इतरो पटिक्खिपति। सेसेसुपि एसेव नयो। महाभूता उपादायरूपानं उपादायहेतूति एत्थ पच्चयट्टेन हेतुभावो वृत्तो, न मूलड्टेन, तस्मा 
असाधकन्ति। 


रूपं हेतृतिकथावण्णना। 
७५७-७५९. सहेतुककथायम्पि इमिनाव नयेन अत्थो वेदितब्बोति। 
रूपं सहेतुकन्तिकथावण्णना। 
७. रूपं कुसलाकुसलन्तिकथावण्णना 


७६०-७६४. इदानि रूपं कुसलाकुसलन्तिकथा नाम होति। तत्थ “कायकम्मं वचीकम्मं कुसलम्पि अकुसलम्पी"तिवचनं निस्साय कायवचीकम्मसङ्घातं 
कायविञ्जत्तिवचीबिञ्जत्तिरूपं कुसलम्पि अकुसलम्पीति येसं लद्धि, सेय्यथापि महिसासकानञ्चेव सम्मितियानञ्च; ते सन्धाय रूपं कुसलन्ति पुच्छा सकवादिस्स पटिञ्जा 
इतरस्स। अथ नं “यदि ते रूपं कुसलं, एवंविधेन अनेन भवितब्ब''न्ति चोदेतुं सारम्मणन्ति आदिमाह। परतो अकुसलपञ्हेपि एसेव नयो। सेसमेत्थ उत्तानत्थमेवाति। 


रूपं कुसलाकुसलन्तिकथावण्णना। 
८. रूपं विपाकोतिकथावण्णना 


७६५-७६७. इदानि रूपं विपाकोतिकथा नाम होति। तत्थ यं कम्मस्स कतत्ता उप्पन्ना चित्तचेतसिका विय कम्मस्स कतत्ता उप्पन्नं तं रूपम्पि विपाकोति येसं लद्धि, 
सेय्यथापि अन्धकानञ्चेव सम्मितियानञ्च; ते सन्धाय पुच्छा सकवादिस्स, पटिञ्ञा इतरस्स। अथ नं “यदि ते रूपं विपाको, एवंविधेन अनेन भवितब्ब'न्ति चोदेतुं 
सुखवेदनीयन्तिआदिमाह । सेसं यथापाळिमेव निय्यातीति। 


रूपं विपाकोतिकथावण्णना। 
९. रूपं रूपावचरारूपावचरनत्तिकथावण्णना 


७६८-७७०. इदानि रूपं रूपावचरारूपावचरन्तिकथा नाम होति। तत्थ यं कामावचरकम्मस्स कतत्ता रूपं, तं यस्मा कामावचरं, तस्मा रूपावचरारूपावचरकम्मानम्पि 
कतत्ता रूपेन रूपावचरारूपावचरेन भवितब्बन्ति येसं लद्धि, सेय्यथापि अन्धकानं; ते सन्धाय अत्थि रूपं रूपावचरारूपावचरन्ति पुच्छा सकवादिस्स, पटिञ्जा इतरस्स। 
सेसमेत्थ हेट्ठा वुत्तनयमेवाति। 


रूपं रूपावचरारूपावचरन्तिकथावण्णना। 
१०. रूपारूपधातुपरियापन्नकथावण्णना 


७७९-७७७५. इदानि रूपरागो रूपधातुपरियापन्नो अरूपरागो अरूपधातुपरियापन्नोति कथा नाम होति। तत्थ यस्मा कामरागो कामधातुपरियापन्नो, तस्मा 
रूपरागारूपरागेहिपि रूपधातुअरूपधातुपरियापन्नेहि भवितब्बन्ति येसं लद्धि, सेय्यथापि अन्धकानं, ते सन्धाय पुच्छा सकवादिस्स, पटिञ्ञा इतरस्स। सेसं हेट्टा वुत्तनयेनेव 
वेदितब्बं। केवलञ्हि तत्थ “रूपधातुं अनुसेति, अरूपधातुं अनुसेती"ति पदं विसेसो। सा च लद्धि अन्धकानञ्चेव सम्मितियानञ्च। अयं अन्धकानंयेवाति। 


रूपरागो रूपधातुपरियापन्नो अरूपरागो अरूपधातुपरियापन्नोतिकथावण्णना। 


रूपारूपधातुपरियापन्नकथावण्णना | 

सोळसमो वग्गो। 


९७. सत्तरसमवग्गो 
९. अत्थि अरहतो पुञ्जूपचयकथावण्णना 


७७६-७७९. इदानि अत्थि अरहतो पुञ्जूपचयोतिकथा नाम होति। तत्थ येसं अरहतो दानसंविभागचेतियवन्दनादीनि कम्मानि दिस्वा अत्थि अरहतो पुञ्जूपचयोति 
लद्भि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। अथ नं “अरहा नाम पहीनपुञ्जपापो, सो यदि पुञ्जं करेय्य, पापम्पि करेय्या”ति चोदेतुं 
अपुञ्ञजूपचयोति आह । इतरो पाणातिपातादिकिरियं अपस्सन्तो पटिक्खिपति । पुञ्ञाभिसङ्घारन्तिआदीसु भवगामिकम्मं अरहतो नत्थीति पटिक्खिपति । दानं 
ददेय्यातिआदीसु किरियचित्तेन दानादिपवत्तिसब्भावतो सकवादी पटिजानाति। इतरो चित्तं अनादियित्वा किरियापवत्तिमत्तदस्सनेनेव लद्भि पतिट्टपेति। सा पन अयोनिसो 
पतिट्ठापितत्ता अप्पतिट्ठापिता होतीति। 


अत्थि अरहतो पुञ्जूपचयोतिकथावण्णना। 
२. नत्थि अरहतो अकालमच्चूतिकथावण्णना 


७८०. इदानि नत्थि अरहतो अकालमच्चूतिकथा नाम होति। तत्थ “नाहं, भिक्खवे, सञ्चेतनिकानं कम्मानं कतानं उपचितानं अपटिसंवेदित्वा ब्यन्तीभावं वदामीति 
(३० नि० १०.२१७) सुत्तस्स अत्थं अयोनिसो गहेत्वा “अरहता नाम सब्बकम्मविपाकं पटिसंवेदयित्वाव परिनिन्बायितन्बं, तस्मा नत्थि, अरहतो अकालमच्चू'ति येसं लद्धि, 
सेय्यथापि राजगिरिकानञ्चेव सिद्धत्थिकानञ्च; ते सन्धाय पुच्छा सकवादिस्स, पटिञ्ञा इतरस्स। अथ नं “सचे तस्स नत्थि अकालमच्चु, अरहन्तघातकेन नाम न 
भवितब्ब”न्ति चोदेतुं नत्थि अरहन्तघातकोति आह। इतरो आनन्तरियकम्मस्स चेव तादिसानञ्च पुग्गलानं सब्भावतो पटिक्खिपति। 


७८९. विसं न कमेय्याति पञ्हे “याव पुब्बे कतकम्मं परिक्खयं न गच्छति, ताव न कमती ति लद्धिया पटिक्खिपति | सेसमेत्थ यथापाळिमेव निय्याति। 


७८२. नाहं, भिक्खवेति सुत्तं इदं सन्धाय वुत्तं - सञ्चेतनिकानं कम्मानं कतानं विपाकं अपटिसंवेदित्वा अविन्दित्वा अननुभवित्वा ब्यन्तीभावं तेसं कम्मानं 
परिवटुमपरिच्छिन्नभावं न वदामि, तञ्च खो दिट्टधम्मवेदनीयानं दिड्ठेव धम्मे, न ततो परं, उपपज्जवेदनीयानं अनन्तरं उपपत्तिं उपपज्जित्वाव न ततो परं, अपरापरियवेदनीयानं 
यदा विपाकोकासं लभन्ति, तथारूपे अपरापरे वा परियाये। एवं सब्बथापि संसारपवत्ते सति लद्धविपाकवारे कम्मे न विज्जतेसो जगतिप्पदेसो, यत्थद्टितो मुच्चेय्य पापकम्माति। 
एवं सन्ते यदेतं “अलद्धविपाकवारम्पि कम्मं अवस्सं अरहतो पटिसंवेदितब्ब''न्ति कप्पनावसेन “नत्थि अरहतो अकालमच्चू ति लद्धिपतिट्ठापनं कतं, तं दुक्कटमेवाति। 


नत्थि अरहतो अकालमच्चूतिकथावण्णना। 
३. सब्बमिदं कम्मतोतिकथावण्णना 


७८३. इदानि सब्बमिदं कम्मतोतिकथा नाम होति । तत्थ “कम्मुना वत्तति लोको ˆति सुत्तं निस्साय “सब्बमिदं कम्मकिलेसबिपाकवड्ं कम्मतोव होती 'ति येसं लद्धि, 
सेय्यथापि राजगिरिकानञ्चेव सिद्धत्थिकानञ्च; ते सन्धाय सब्बमिदन्ति पुच्छा सकवादिस्स, पटिञ्ञा इतरस्स। अथ नं “एवं सन्ते कम्मम्पि कम्मतो आपज्जती"ति चोदेतुं 
कम्मम्पि कम्मतोति आह । इतरो यदि कम्मम्पि कम्मतोव नाम तं कम्मं विपाकोयेव सियाति पटिक्खिपति । पुब्बेकतहेतृति “यदि सब्बमिदं कम्मतो, पुब्बेकतहेतुना तेन 
भवितब्ब*न्ति चोदेतुं पुच्छति, इतरो पुब्बेकतहेतुबादभयेन पटिक्खिपति। 


७८४. कम्मविपाकतोति “यदि सब्बमिदं कम्मतो, यं अतीतभवे पवत्तस्स हेतुभूतं कम्मं, तम्पि पुरिमतरे भवे कम्मतोति कम्मविपाको सम्पज्जति, तेन ते सब्बमिदं 
कम्मविपाकतो आपज्जती”ति चोदेतुं पुच्छति। इतरो बीजतो अंकुरस्सेव पच्चुप्पन्नपवत्तस्स कम्मतो निब्बत्ति सन्धाय पटिक्खिपति। दुतियं पुट्ठो तस्सापि कम्मस्स बीजस्स 
पुरिमबीजतो विय पुरिमकम्मतो पवत्तत्ता पटिजानाति। पाणं हनेय्यातिआदि “यदि सब्बं कम्मविपाकतो, पाणातिपातादीनि कम्मविपाकेनेव करेय्या "ति चोदेतुं वृत्तं । इतरो 
दुस्सील्यचेतनापि पुरिमकम्मनिब्बत्ता एकेन परियायेन विपाकोयेवाति लद्धिया पटिजानाति। अथ नं “यदि ते पाणातिपातो कम्मविपाकतो निब्बत्तति, पाणातिपातो विय 
विपाकोपि सफलो आपज्जती" ति चोदेतुं सफलोति आह। इतरो पाणातिपातस्स निरयसंवत्तनिकादिभावतो सफलतं पस्सन्तो पटिजानाति। कम्मविपाकस्स पन इदं नाम 
फलन्ति वुत्तद्वान॑ अपस्सन्तो पटिक्खिपति। अदिन्नादानादीसुपि एसेव नयो । गिलानपच्चयभेसज्जपरिक्खारो सफलोति देय्यधम्मवसेन दानफलं पुच्छति। कम्मुना वत्ततीति 
सुत्तं “नत्थि कम्म”न्ति अकम्मवादितं पटिक्खिपित्वा “अत्थि कम्म”न्ति कम्मवादितं कम्मस्सकतं दीपेति। न सब्बस्सेव कम्मतो निन्बत्ति, तस्मा असाधकन्ति। 


सब्बमिदं कम्मतोतिकथावण्णना। 
४. इन्द्रियबद्धकथावण्णना 


७८६-७८७. इदानि इन्द्रियबद्धकथा नाम होति। तत्थ दुविधं दुक्खं ¬ इन्द्रियबद्धं, अनिन्द्रियबद्धञ्च | इन्द्रियबद्धं दुक्खवत्थुताय दुक्खं, अनिन्द्रियबद्धं 
उदयब्बयपटिपीळनड्रेन ““यदनिच्चं तं दुक्ख''न्ति सङ्गहितत्ता दुक्खं। इमं विभागं अग्गहेत्वा “यस्स परिञ्ञाय भगवति ब्रह्मचरियं बुस्सति, तं इन्द्रियबद्धमेव दुक्खं, न इतर न्ति 
येसं लद्धि, सेय्यथापि हेतुवादानं, तेसं इतरस्सापि दुक्खभावं दस्सेतुं इन्द्रियबद्धञ्ञेवाति पुच्छा सकवादिस्स, पटिञ्जा इतरस्स। अथ नं “यस्मा भगवता *यदनिच्चं तं दुक्खः न्ति 
वुत्तं, तस्मा इन्द्रियबद्धेनेव तेन अनिच्चेन भवितन्ब न्ति चोदेतुं इन्द्रियबद्धञ्जेव अनिच्चन्तिआदिमाह। ननु अनिन्द्रियबद्धं अनिच्चन्ति ननु पथवीपब्बतपासाणादि 
अनिन्द्रियबद्धम्पि अनिच्चन्ति अत्थो। 

७८८. न वत्तब्बं इन्द्रियबद्धञ्जेव दुक्खन्ति पञ्हे आमन्ताति पटिञ्ञा सकवादिस्स। अनिन्द्रियबद्धञ्हि दुक्खदोमनस्सानं आरम्मणं होति | उण्हकालस्मिञ्हि अग्गि 
सीतकाले च वातो दुक्खस्स आरम्मणं, निच्चम्पि भोगविनासादयो दोमनस्सस्स। तस्मा विनापि अनिच्चट्टेन अनिन्द्रियबद्धं दुक्खन्ति वत्तब्बं। कम्मकिलेसेहि पन अनिब्बत्तत्ता 
दुक्खं अरियसच्चन्ति न वत्तब्बं, तथा मग्गेन अपरिज्जेस्यत्ता । यस्मा पन तिणकट्टादिनिरोधो वा उतुबीजादिनिरोधो वा दुक्खनिरोधं अरियसच्चं नाम न होति, तस्मा इन्द्रियबद्धं 
दुक्खञ्चेव अरियसच्चञ्च, इतरं पन दुक्खमेवाति इदं नानत्तं दस्सेतुं पटिजानाति। यथा इन्द्रियबद्धस्सातिआदिवचनं इन्द्रियबद्धस्स परिञ्ञाय ब्रह्मचरियवासं परिञ्ञातस्स पुन 
अनुप्पत्ति दीपेति। तेनेवेत्थ सकवादिना पटिक्खेपो कतो | “यदनिच्चं तं दुक्ख”न्ति वचनेन पन सङ्गहितस्स अनिन्द्रियबद्धस्स दुकखभावं पटिसेधेतुं न सक्काति, तस्मा 
असाधकन्ति। 


इन्द्रियबद्धकथावण्णना। 
५. ठपेत्वा अरियमग्गन्तिकथावण्णना 


७८९-७९०. इदानि ठपेत्वा अरियमग्गन्तिकथा नाम होति। तत्थ “यस्मा अरियमग्गो 'दुक्खनिरोधगामिनिपटिपदा'ति वुत्तो, तस्मा ठपेत्वा अरियमग्गं अवसेसा सङ्घारा 
दुक्खा”ति येसं लद्धि, सेय्यथापि हेतुवादानं; ते सन्धाय पुच्छा सकवादिस्स, पटिञ्जा इतरस्स। अथ नं “यदि एवं समुदयस्सापि दुक्खभावो आपज्जती”ति चोदेतुं 
दुक्खसमुदयोपीति आह। इतरो हेतुलक्खणं सन्धाय पटिक्खिपति। पुन पुट्ठो पवत्तपरियापन्नभावं सन्धाय पटिजानाति। तीणेवाति पज्हेसु सुत्तविरोधभयेन पटिक्खिपति, 
लद्धिवसेन पटिजानाति। सेसमेत्थ उत्तानत्थमेवाति। 


ठपेत्वा अरियमग्गन्तिकथाबण्णना। 
६. न वत्तब्बं सङ्घो दक्खिणं पटिग्गण्हातीतिकथावण्णना 


७९१-७९२. इदानि न वत्तब्बं सङ्घो दक्खिणं पटिग्गण्हातीतिकथा नाम होति। तत्थ “परमत्थतो मग्गफलानेव सङ्घो, मग्गफलेहि अञ्ञो सङ्घो नाम नत्थि, मग्गफलानि च 
न किञ्चि पटिग्गण्हन्ति, तस्मा न वत्तब्बं सङ्घो दक्खिणं पटिग्गण्हाती”ति येसं लद्धि, सेय्यथापि एतरहि महापुञ्जवादीसङ्कातानं वेतुल्लकानं; ते सन्धाय न वत्तब्बन्ति पुच्छा 
सकवादिस्स, पटिञ्ञा इतरस्स। अथ नं “यदि सङ्घो न पटिग्गण्हेय्य, न नं सत्था आहुनेय्यातिआदीहि थोमेय्या"ति चोदेतुं ननु सङ्घो आहुनेय्योतिआदिमाह । सङ्घस्स दानं 
देन्तीति “ये ते सङ्घस्स देन्ति, ते पटिग्गाहकेसु असति कस्स ददेय्यु न्ति चोदनत्थं वुत्तं। आहुतिं जातवेदो वाति सुत्तं परसमयतो आगतं । तत्थ महामेघन्ति मेघवुट्टि सन्धाय 
वुत्तं । वुद्घिञ्हि मेदनी पटिग्गण्हाति, न मेघमेव | मग्गो पटिग्गण्हातीति “मग्गफलानि सङ्घो "ति लद्भिया बदति, न च मग्गफलानेव सङ्घो । मग्गफलपातुभावपरिसुद्धे पन खन्धे 
उपादाय पञ्जत्ता अड पुग्गला सङ्घो, तस्मा असाधकमेतन्ति। 


न वत्तब्बं सङ्घो दक्खिणं पटिग्गण्हातीतिकथावण्णना। 
७. न वत्तब्बं सङ्घो दक्खिणं विसोधेतीतिकथावण्णना 


७९३-७९४. इदानि न वत्तब्बं सङ्घो दक्खिणं विसोधेतीतिकथा नाम होति। तत्थ “मग्गफलानेव सङ्घो नाम, न च तानि दक्खिणं विसोधेतुं सक्कोन्ति, तस्मा न वत्तब्बं 
सङ्घो दक्खिणं विसोधेती'ति येसं लद्धि, सेय्यथापि तेसञ्जेव; ते सन्धाय पुच्छा सकवादिस्स, पटिञ्ञा इतरस्स। आहुनेव्योतिआदि “यदि सङ्घो दक्खिणं विसोधेतुं न 
सक्कुणेय्य, न नं सत्था एवं थोमेय्या”ति दस्सनत्थं वुत्तं। विसोधेतीति महप्फलं करोति । सङ्घस्मिञ्हि अप्पं दिन्नं बहु होति, बहु दिन्नं बहुतरं | दक्खिणेय्याति दक्खिणारहा 
दक्खिणाय अनुच्छविका, दक्खिणं विसोधेतुं समत्थाति अत्थो। दक्खिणं आराधेन्तीति सम्पादेन्ति, अप्पमत्तिकायपि दक्खिणाय महन्तं फलं पापुणन्तीति अत्थो। सेसं हेड्ठा 
बुत्तनयमेवाति। 


न वत्तब्बं सङ्घो दक्खिणं विसोधेतीतिकथावण्णना। 
८. न वत्तब्बं सङ्घो भुञ्जतीतिकथावण्णना 


७९५-७९६. इदानि न वत्तब्बं सङ्घो भुञ्जतीतिकथा नाम होति। तत्रापि “मग्गफलानेव सङ्घो नाम, न च तानि किञ्चि भुञ्जन्ति, तस्मा न वत्तब्बं सङ्घो भुञ्जति, पिवति, 
खादति, सायती”ति येसं लद्धि, सेय्यथापि तेसंयेव; ते सन्धाय पुच्छा सकवादिस्स, पटिञ्ञा इतरस्स। अथ नं “यदि सङ्घो न भुञ्जेय्य, सङ्घभत्तादिकरणं निरत्थकं भवेय्या”ति 
चोदेतुं ननु अत्थि केचि सङ्घभत्तानि करोन्तीतिआदिमाह । गणभोजनन्तिआदि “यदि सङ्घो न भुञ्जेय्य, कस्स गणभोजनादीनि सियु न्ति चोदनत्थं वृत्तं । अट्ट पानानीति 
इदम्पि “यदि सङ्घो न पिवेय्य, कस्सेतानि पानानि सत्था अनुजानेय्या”ति चोदनत्थं वुत्तं। सेसमिधापि हेट्ठा वुत्तनयेनेव वेदितब्बन्ति। 


न वत्तब्बं सङ्घो भुञ्जतीतिकथावण्णना। 
९. न वत्तब्बं सङ्घस्स दिन्नं महप्फलन्तिकथावण्णना 


७९७-७९८. इदानि न वत्तब्बं सङ्घस्स दिन्नं महप्फलन्तिकथा नाम होति। तत्रापि “मग्गफलानेव सङ्घो नाम, न च सक्का तेसं किञ्चि दातुं, न च तेहि पटिग्गण्हितुं, नापि 
तेसं दानेन कोचि उपकारो इज्झति, तस्मा न वत्तब्बं सङ्घस्स दिन्नं महप्फल' न्ति येसं लद्धि, सेय्यथापि तेसंयेव; ते सन्धाय पुच्छा सकवादिस्स, पटिञ्ञा इतरस्स। 
आहुनेय्योतिआदि “यदि सङ्घस्स दिन्नं महण्फलं न भवेस्य, न नं सत्था एवं थोमेय्या^ति दस्सनत्थं वुत्तं । सेसं यथापाळिमेव निय्यातीति। 


न वत्तब्बं सङ्घस्स दिन्नं महप्फलन्तिकथावण्णना। 

१०. न वत्तब्बं बुद्धस्स दिन्नं महप्फलन्तिकथावण्णना 


७९९. इदानि न वत्तब्बं बुद्धस्स दिन्नं महप्फलन्तिकथा नाम होति। तत्थ “बुद्धो भगवा न किञ्चि परिभुञ्जति, लोकानुवत्तनत्थं पन परिभुञ्जमानं विय अत्तानं दस्सेति, 
तस्मा निरुपकारत्ता न वत्तब्बं तस्मिं दिन्नं महप्फल' न्ति येसं लद्धि, सेय्यथापि तेसंयेव; ते सन्धाय पुच्छा सकवादिस्स, पटिञ्ञा इतरस्स। द्विषदानं अग्गोतिआदि 
““मनुस्सदुस्सीलेपि दानं सहस्सगुणं होति, किमङ्गं पन एवरूपे अग्गपुग्गले ति दस्सनत्थं वुत्तं । सेसमेत्थ यथापाळिमेव निय्यातीति। 


न वत्तब्बं बुद्धस्स दिन्नं महण्फलन्तिकथावण्णना। 
११. दक्खिणाविसुद्धिकथावण्णना 


८००-८०९. इदानि दक्खिणाविसुद्धिकथा नाम होति। तत्थ “यदि पटिग्गाहकतो दक्खिणा विसुज्झेय्य, महप्फला भवेस्य। दायकेन दानं दिन्नं, पटिग्गाहकेन विपाको 
निब्बत्तितोति अञ्जो अञ्ञस्स कारको भवेय्य, परंकतं सुखदुक्खं आपज्जेय्य, अञ्जो करेय्य, अञ्जो पटिसंवेदेय्य। तस्मा दायकतोव दानं विसुज्झति, नो पटिग्गाहकतो, 
दायकस्सेव चित्तविसुद्धि विपाकदायिका होती" ति येसं लद्धि, सेय्यथापि उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। आहुनेय्यातिआदि “यदि 
पटिग्गाहकतो दानं न विसुज्झेय्य, किमस्स आहुनेय्यादिभावो करेय्या"ति दस्सनत्थं वुत्तं। अञ्जो अञ्ञस्स कारकोति यदि दायकस्स दानचेतना पटिग्गाहकेन कता भवेय्य, 
युत्तरूपं सिया । तस्स पन दानचेतना परिसुद्धा पटिग्गाहकसङ्कातं वत्थुं पटिच्च महाविपाकट्टेन विसुज्झति, तस्मा अचोदना एसा “पटिग्गाहकतो दानं विसुज्झती”ति। 


दक्खिणाविसुद्धिकथावण्णना। 


सत्तरसमो वग्गो। 


१८. अट्टारसमवग्गो 
१. मनुस्सलोककथावण्णना 


८०२-८०३. इदानि मनुस्सलोककथा नाम होति | तत्थ “तथागतो लोके, जातो लोके संवड्डो, लोकं अभिभुय्य विहरति अनुपलित्तो लोकेना”ति (सं० नि० ३.९४) सुत्तं 
अयोनिसो गहेत्वा “भगवा तुसितभवने निब्बत्तो तत्थेव वसति, न मनुस्सलोकं आगच्छति, निम्मितरूपमत्तकं पनेत्थ दस्सेती"ति येसं लद्धि, सेय्यथापि एतरहि वेतुल्लकानंयेव, 
ते सन्धाय पुच्छा सकवादिस्स, पटिञ्ञा इतरस्स। अथ नं पुट्टोकासेन चेव सुत्तसाधनेन च सञ्ञापेतु ननु अत्थीतिआदिमाह | लोके जातोति परवादी तुसितपुरं सन्धाय बदति । 
सत्थारा पनेतं मनुस्सलोकञ्जेव सन्धाय लोकं वृत्तं। लोकं अभिभुय्याति परवादी मनुस्सलोकं अभिभवित्वाति दिट्टिया बदति, सत्था पन आरम्मणलोकं अभिभवित्वा 
बिहासि। अनुपलित्तो लोकेनाति परवादी मनुस्सलोकेन अनुपलित्ततंब सन्धाय वदति, सत्था पन लोकधम्मेसु किलेसेहि अनुपलित्तो विहासि । तस्मा असाधकमेतन्ति। 


मनुस्सलोककथावण्णना। 
२. धम्मदेसनाकथावण्णना 


८०४-८०६. इदानि धम्मदेसनाकथा नाम होति। तत्थ “तुसितपुरे ठितो भगवा धम्मदेसनत्थाय अभिनिम्मितं पेसेसि, तेन चेव तस्स च देसनं सम्पटिच्छित्वा आयस्मता 
आनन्देन धम्मो देसितो, न बुद्धेन भगवता ति येसं लद्धि, सेस्यथापि वेतुल्लकानञ्जेव; ते सन्धाय पुच्छा सकवादिस्स, पटिञ्जा इतरस्स। अथ नं “यदि तेन धम्मो देसितो, स्वेव 
सत्था भवेय्या ति चोदेतुं अभिनिम्मितो जिनोतिआदिमाह। इतरो तथा असम्पटिच्छन्तो पटिक्खिपति। सेसमेत्थ उत्तानत्थमेवाति। 


धम्मदेसनाकथावण्णना । 
३. करुणाकथावण्णना 


८०७-८०८. इदानि करुणाकथा नाम होति। तत्थ पियायितानं वत्थूनं विपत्तिया सरागानं रागवसेन करुणापतिरूपिकं पवत्ति दिस्वा “रागोव करुणा नाम, सो च भगवतो 
नत्थि, तस्मा नत्थि बुद्धस्स भगवतो करुणा" ति येसं लद्भि, सेय्यथापि उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। अथ नं “करुणा नामेसा 
निक्किलेसताय चेव सत्तारम्मणताय च चेतोविमुत्तिताय च एकादसानिसंसताय च मेत्तादीहि समानजातिका, तस्मा यदि भगवतो करुणा नत्थि, मेत्तादयोपिस्स न सियु”न्ति 
चोदनत्थं नत्थि बुद्धस्स भगवतो मेत्तातिआदिमाह। आकारुणिकोति पञ्हे तथारूपं वोहारं अपस्सन्तो पटिक्खिपति । सेसमेत्थ उत्तानत्थमेवाति । 


करुणाकथावण्णना। 
४. गन्धजातकथावण्णना 


८०९. इदानि गन्धजातकथा नाम होति | तत्थ येसं बुद्धे भगवति अयोनिसो पेमवसेन “भगवतो उच्चारपस्सावो अज्ञे गन्धजाते अतिविय अधिगण्हाति, नत्थि ततो च 
सुगन्धतरं गन्धजात” न्ति लद्भि, सेय्यथापि एकच्चानं अन्धकानञ्चेव उत्तरापथकानञ्च; ते सन्धाय पुच्छा सकवादिस्स, पटिञ्ञा इतरस्स। सेसमेत्थ यथापाळिमेव निय्यातीति। 


गन्धजातकथावण्णना। 

५. एकमग्गकथावण्णना 


८१०-८९९. इदानि एकमग्गकथा नाम होति। तत्थ येसं बुद्धे भगवति अयोनिसो पेमवसेनेव “भगवा सोतापन्नो हुत्वा सकदागामी, सकदागामी हुत्वा अनागामी, 
अनागामी हुत्वा अरहत्तं सच्छाकासि, एकेनेव पन अरियमग्गेन चत्तारि फलानि सच्छाकासी"ति लद्धि, सेय्यथापि तेसञ्जेव; ते सन्धाय पुच्छा सकवादिस्स, पटिञ्जा इतरस्स। 
अथ नं चतूहि फलेहि सद्वि उप्पन्नानं चतुन्नं फस्सादीनं एकतो समोधानवसेन चोदेतुं चतुन्नं फस्सानन्तिआदिमाह । सोतापत्तिमग्गेनातिआदि “कतरमग्गेन सच्छिकरोती”ति 
पुच्छनत्थं वुत्तं। अरहत्तमग्गेनाति च वृत्ते तेन सक्कायदिट्टिआदीनं पहानाभाववसेन चोदेति। भगवा सोतापन्नोति बुद्धभूतस्स सोतापन्नभावो नत्थीति पटिक्खिपति। परतो 
पञ्हद्वयेपि एसेव नयो। सेसमेत्थ यथापाळिमेव निय्यातीति। 


एकमग्गकथावण्णना। 
६. झानसङ्कन्तिकथावण्णना 


८१३-८९६. इदानि झानसङ्कन्तिकथा नाम होति। तत्थ येसं “इध, भिक्खवे, भिक्खु विविच्चेब कामेहि पठमं झानं उपसम्पज्ज विहरति, वितक्कविचारानं वूपसमा दुतियं 
झानं, ततियं झानं, चतुत्थं झानं उपसम्पज्ज विहरती^ति (सं० नि० ५.९२३-९३४) इमं पटिपाटिदेसनं निस्साय “तस्स तस्स झानस्स उपचारणप्पवत्ति विनाव झाना झानं 
सङ्कमती ति लद्भि, सेय्यथापि महिसासकानञ्चेव एकच्चानञ्च अन्धकानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि ते दुतियज्झानूपचारं अप्पत्वा 
उप्पटिपाटिया पठमज्झाना दुतियज्झानमेव सङ्कमति, पठमतो ततियं, दुतियतो चतुत्थम्पि सङ्कमेय्या"ति चोदेतुं पठमा झानातिआदिमाह। या पठमस्सातिआदि “यदि पठमतो 
अनन्तरं दुतियं, दुतियादीहि वा ततियादीनि समापज्जति, एकावज्जनेन समाजज्जेय्या ति चोदनत्थं वृत्तं। कामे आदीनवतोति पठमं कामे आदीनवतो मनसि करोतो पच्छा 
उप्पज्जति। झानक्खणे पनेस निमित्तमेव मनसि करोति। तञ्जेव पठमन्ति “यदि पुरिमजवनतो पच्छिमजवनं विय अनन्तरं उप्पज्जेय्य, ठपेत्वा पुरिमपच्छिमभावं लक्खणतो 
तञ्जेव तं भवेय्या"ति चोदेतुं पुच्छति। इमिना उपायेन सब्बत्थ अत्थो वेदितब्बो । विविच्चेव कामेहीतिआदीहि पटिपाटिया झानानं देसितभावं दीपेति, न अनन्तरुष्पत्ति, तस्मा 
असाधकन्ति। 


झानसङ्कन्तिकथावण्णना। 
७. झानन्तरिककथावण्णना 


८१७-८१८. इदानि झानन्तरिककथा नाम होति। तत्थ येसं समये “पञ्चकनये पञ्च झानानि विभत्तानि, केवलं तयो समाधी उद्दिड्डाति अवितक्कविचारमत्तस्स 
समाधिनो ओकासं अजानन्तानं “पठमस्स च दुतियस्स च झानस्स अन्तरे झानन्तरिका नाम एसा"ति लद्धि, सेय्यथापि सम्मितियानञ्चेब एकच्चानञ्च अन्धकानं; ते सन्धाय 
पुच्छा सकवादिस्स, पटिञ्ञा इतरस्स। अथ नं “झानम्पि चेतसिका धम्मा, फस्सादयोपि, तस्मा यदि झानन्तरिका नाम भवेय्य, फस्सन्तरिकादीहिपि भवितब्ब* न्ति चोदनत्थं 
अत्थि फस्सन्तरिकातिआदिमाह। 


दुतियस्स च झानस्साति “यदि झानन्तरिका नाम भवेय्य, दुतियततियादीनिपि झानानेव, तेसम्पि अन्तरिकाय भवितब्ब'न्ति चोदनत्थं वुत्तं । सो केवलं लद्धिया अभावेन 
पटिक्खिपति चेव पटिजानाति च। पठमस्स चाति पुड़ो लद्धिवसेन पटिजानाति। 


८१९. सवितक्को सविचारोतिआदि “तिण्णम्पि समाधीनं समाधिभावे समाने अवितक्को विचारमत्तोब समाधि झानन्तरिको, न इतरोति को एत्थ विसेसहेतू"ति 
चोदनत्थं वुत्तं । 


८२०-८२२. द्विन्नं झानानं पटुष्पन्नानन्ति पठमदुतियानि सन्धाय पुच्छति। इतरो “तेसं पच्चुप्पन्नानंयेव अन्तरे अवितक्को विचारमत्तो समाधि झानन्तरिको नाम 
होती ति लद्भिया पटिजानाति। पठमं झानं निरुद्धन्ति पुद्ठो तिण्णं एकक्खणे पवत्ति न युत्ताति पटिजानाति। अवितक्को विचारमत्तो समाधि पठमं झानन्ति 
चतुक्कनयवसेन पुच्छति। सकवादी तस्मिं नये तस्स अभावा पटिक्खिपति। ननु तयो समाधीति एत्थायमधिप्पायो - यथा तेसु तीसु समाधीसु द्वे समाधी झानानेव, न 
झानन्तरिका, एवं इतरेनपि झानेनेव भवितब्बं, न झानन्तरिकायाति। 


झानन्तरिककथावण्णना। 
८. समापन्नो सहं सुणातीतिकथावण्णना 


८२३-८२५. इदानि समापन्नो सद्द सुणातीतिकथा नाम होति। तत्थ “यस्मा पठमस्स झानस्स सद्दो कण्डको वृत्तो भगवता, यदि च समापन्नो तं न सुणेय्य, कथं कण्डको 
सिया। तस्मा समापन्नो सद्द, सुणाती”ति येसं लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। चक्खुना रूपं पस्सतीतिआदि “समापन्नस्स 
ताव पञ्चद्वारप्पवत्तं नत्थि, तस्मिं असति यदि सो सहं सुणेय्य, रूपम्पि पस्सेय्या"ति चोदनत्थं वृत्तं । सद्दो कण्डकोति विक्खेपकरत्ता वुत्तं। ओळारिकेन हि सद्देन सोते घट्टिते 
पठमज्झानतो बुट्टानं होति, तेनेतं वृत्तं, तस्मा असाधकं । दुतियस्स झानस्सातिआदि “यथा अञ्जोपि कण्डको अन्तोसमापत्तियं नत्थि, एवं सद्दस्सवनम्पी "ति बोधनत्थं वृत्तं, तं 
सब्बं उत्तानत्थमेवाति। 


समापन्नो सद्द सुणातीतिकथावण्णना। 


९. चक्खुनारूपंपस्सतीतिकथावण्णना 

८२६-८२७. इदानि चक्खुना रूपं पस्सतीतिकथा नाम होति। तत्थ “चक्खुना रूपं दिस्वा*ति वचनं निस्साय “पसादचक्खुमेव रूपं पस्सती 'ति येसं लद्धि, सेय्यथापि 
महासङ्किकानं, ते सन्धाय पुच्छा सकवादिस्स, पटिञ्ञा इतरस्स। अथ नं “यदि चक्खुना रूपं पस्सेय्य, रूपेन रूपं पस्सेय्याती"ति चोदेतुं रूपेन रूपं पस्सतीति आह । इतरो 
रूपायतनं सन्धाय पटिक्खिपित्वा पुन पुट्टो चक्खुमेव सन्धाय पटिजानाति। पटिविजानातीति एत्थ अयमधिप्पायो - पस्सतीति हि मयं पटिजाननं सन्धाय पुच्छाम, न 
चकखूपसंहारमत्तं । तस्मा वदेहि ताव “कि ते चक्खुमा रूपेन रूपं पटिविजानाती”ति। इतरो पुरिमनयेनेव पटिक्खिपति चेव पटिजानाति च। अथ नं “एवं सन्ते रूपं 
मनोविञ्ञाणं आपज्जति, तञ्हि पटिविजानाति नामा"ति चोदेतुं रूपं मनोविञ्ञाणन्ति आह । इतरो लेसं अलभन्तो पटिक्खिपतेव। अत्थि चक्खुस्स आवट्टनातिआदि “यदि 
चक्खु पटिविजाननड्डेन पस्सति, चक्खुविञ्ञाणस्स विय तस्सापि आवज्जनाय भवितन्ब'न्ति चोदेतुं पुच्छति। इतरो यस्मा न आवज्जनपटिबद्धं चक्खु, न तं आवज्जनानन्तरं 
उप्पज्जति, तस्मा न हेवन्ति पटिक्खिपति। सोतेन सद्दन्तिआदीसुपि एसेव नयो। इध, भिक्खवे, भिक्खु चक्खुना रूपं पस्सतीति ससम्भारकथानयेन वुत्तं। यथा हि उसुना 
बिज्झन्तोपि “धनुना विज्झती"ति वुच्चति, एवं चक्खुविञ्ञाणेन पस्सन्तोपि “चक्खुना पस्सती' ति वुत्तो, तस्मा असाधकमेतं । सेसेसुपि एसेव नयोपि। 


चक्खुना रूपं पस्सतीतिकथावण्णना। 


अट्टारसमो वग्गो। 


१९. एकूनवीसतिमवग्गो 
१. किलेसपजहनकथावण्णना 


८२८-८३९. इदानि किलेसपजहनकथा नाम होति | तत्थ “यस्मा किलेसपहानं नाम अत्थि, पहीनकिलेसस्स च अतीतापि किलेसा पहीनाव होन्ति, अनागतापि, 
पच्चुप्पन्नापि, तस्मा अतीतेपि किलेसे पजहति, अनागतेपि, पच्चुप्पन्नेपी"ति येसं लद्भि, सेय्यथापि एकच्चानं उत्तरापथकानं; ते सन्धाय अतीतेतिआदिपुच्छा सकवादिस्स, 
पटिञ्ञा इतरस्स। सेसं यथापाळिमेव निय्याति। नत्थि किलेसे जहतीति इमस्मिं पन परवादिस्स पञ्हे यस्मा कचवरं पजहन्तस्स कचवरे छइनवायामो विय किलेसे पजहन्तस्स 
न अतीतादिभेदेसु किलेसेसु वायामो अत्थि, निब्बानारम्मणे पन अरियमग्गे पवत्तिते किलेसा अनुप्पन्नायेव नुप्पज्जन्तीति पहीना नाम होन्ति, तस्मा न हेबन्ति पटिक्खिपति। 
तेन हि अतीते किलेसे पजहतीतिआदि पन यस्मा “नत्थि किलेसपजहना"ति न वत्तब्बं, तस्मा अतीतादिभेदे पजहतीति छलेन वुत्तं । 


किलेसपजहनकथावण्णना। 
२. सुञ्जतकथावण्णना 


८३२. इदानि सुञ्जतकथा नाम होति। तत्थ सुञ्ञताति द्वे सुञ्ञता खन्धानञ्च अनत्तलकखणं निब्बानञ्च। तेसु अनत्तलक्खणं ताव एकच्चं एकेन परियायेन सिया 
सङ्घारक्खन्धपरियापन्नं, निब्बान, अपरियापन्नमेव। इमं पन विभागं अग्गहेत्वा “सुञ्जता सङ्घारक्खन्धपरियापन्ना ति येसं लद्धि, सेय्यथापि अन्धकानं, ते सन्धाय पुच्छा 
सकवादिस्स, पटिञ्जा इतरस्स। अनिमित्तन्ति सब्बनिमित्तरहितं निब्बानं । “अप्पणिहितो”तिपि तस्सेव नामं। कस्मा पनेतं आभतन्ति? अविभज्जवादीवादे दोसारोपनत्थं । 
यस्स हि अविभजित्वा “एकदेसेनेव सुञ्ञता सङ्घारक्खन्धपरियापन्ना"ति लद्धि, तस्स निब्बानम्पि सङ्घारक्खन्धपरियापन्नन्ति आपज्जति। इमस्स दोसस्सारोपनत्थं “अनिमित्तं 
अप्पणिहित"न्ति आभतं। इतरो तस्स परियापन्नभावं अनिच्छन्तो पटिक्खिपति। सङ्कारक्खन्धो न अनिच्चोतिआदि निब्बानसङ्घाताय सुञ्जताय 
अनिच्चभावापत्तिदोसदस्सनत्थं वृत्तं । 


८३३. सङ्घारक्खन्धस्स सुञ्ञताति “यदि अञ्ञस्स खन्धस्स सुञ्जता अञ्जक्खन्धपरियापन्ना, सङ्घारक्खन्धसुञ्जतायपि सेसक्खन्धपरियापन्नाय भवितब्ब''न्ति 
चोदनत्थं वृत्तं । सङ्कारक्खन्धस्स सुञ्ञता न वत्तब्बातिआदि “यदि सङ्कारक्खन्धसुञ्जता सेसक्खन्धपरियापन्ना न होति, सेसक्खन्धसुञ्जतापि सङ्घारक्खन्धपरियापन्ना न 
होती”ति पटिलोमदस्सनत्थं वुत्तं । 


८३४. सुञ्ञमिदं, भिक्खवे, सङ्काराति सुत्तं परसमयतो आभतं। तत्थ सङ्काराति “सब्बे सङ्कारा अनिच्चा ति आगतद्वाने विय पञ्चक्खन्धा, ते च अत्तत्तनियसुञ्जत्ता 
सुञ्जताति सासनावचरं होति, न विरुज्झति, तस्मा अनुञ्जातं। यस्मा पनेतं न सुञ्जताय सङ्घारक्खन्धपरियापन्नभावं दीपेति, तस्मा असाधकन्ति। 


सुञ्जतकथावण्णना। 
३. सामञ्ञफलकथावण्णना 


८३५-८३६. इदानि सामञ्ञफलकथा नाम होति। तत्थ मग्गवीथियम्पि फलसमापत्तिवीथियम्पि अरियमग्गस्स विपाकचित्तं सामञ्ञफलं नामाति सकसमये सन्निट्ठानं । 
येसं पन तथा अग्गहेत्वा “किलेसपहानञ्चेव फलुप्पत्ति च सामञ्ञफलं, तस्मा असङ्कत"न्ति लद्धि, सेय्यथापि पुब्बसेलियानं; ते सन्धाय पुच्छा सकवादिस्स, पटिञ्ञा इतरस्स। 
सेसमेत्थ हेट्टा वुत्तनयत्ता यथा पाळिमेव निय्यातीति। 


सामञ्ञफलकथावण्णना। 
४. पत्तिकथावण्णना 


८३७-८४०. इदानि पत्तिकथा नाम होति। तत्थ “यं यं पटिलब्भति, तस्स तस्स पटिलाभो पत्ति नाम। सा च असङ्घता ति येसं लद्धि, सेय्यथापि पुब्बसेलियानञ्जेव; ते 
सन्धाय पुच्छा सकवादिस्स, पटिञ्जा इतरस्स। सेसमिधापि हेट्टा वुत्तनयत्ता यथापाळिमेव निय्यातीति। न वत्तब्बन्तिआदि याय लद्धिया पत्ति असङ्कताति मञ्ञति, तं पकासेतुं 

बुत्तं। तत्थ सकवादी “न हेवं वत्तब्बे”ति पटिक्खिपन्तो केवलं पत्तिया रूपादिभावं न सम्पटिच्छति। न हि पत्ति नाम कोचि धम्मो अत्थि, न पन असङ्कतभावं अनुजानाति। 
इतरो पन पटिक्खेपमत्तेनेव असङ्कताति लद्धि पतिद्रुपेति, सा अयोनिसो पतिद्वापितत्ता अप्पतिद्वितायेवाति। 


पत्तिकथावण्णना। 
५. तथताकथावण्णना 


८४९-८४३. इदानि तथताकथा नाम होति। तत्थ येसं “रूपादीनं सब्बधम्मानं रूपादिसभावतासङ्काता तथता नाम अत्थि, सा च सङ्कतेसु रूपादीसु अपरियापन्नत्ता 
असङ्कता”ति लद्धि, सेय्यथापि एकच्चानं उत्तरापथकानं, ते सन्धाय पुच्छा सकवादिस्स, पटिञ्ञा इतरस्स। सेसमिधापि हेट्ठा वुत्तनयत्ता पाकटमेवाति। 


तथताकथावण्णना। 
६. कुसलकथावण्णना 


८४४-८४६. इदानि कुसलकथा नाम होति। तत्थ अनवज्जम्पि कुसलं इट्ठपाकम्पि। अनवज्जं नाम किलेसविप्पयुत्तं । अयं नयो ठपेत्वा अकुसलं सब्बधम्मे भजति। 
इटुविपाकं नाम आयतिं उपपत्तिपवत्तेसु इड्डफलनिप्फादकं पुञ्ञं । अयं नयो कुसलत्तिके आदिपदमेव भजति। येसं पन इमं विभागं अग्गहेत्वा अनवज्जभावमत्तेनेव निब्बानं 
कुसलन्ति लद्भि, सेय्यथापि अन्धकानं, तेसं इटुविपाकट्टेन निब्बानस्स कुसलताभावं दीपेतुं पुच्छा सकवादिस्स, अत्तनो लद्धिवसेन पटिञ्ञा इतरस्स। सेसमिधापि हेट्ठा 
वुत्तनयत्ता उत्तानत्थमेवाति। 


कुसलकथावण्णना। 
७. अच्चन्तनियामकथावण्णना 


८४७. इदानि अच्चन्तनियामकथा नाम होति। तत्थ येसं “सकि निमुग्गो निमुग्गोब होतीति (अ० नि० ७.१५) सुत्तं निस्साय “अत्थि पुथुज्जनस्स अच्चन्तनियामता^ति 
लद्भि, सय्यथापि एकच्चानं उत्तरापथकानं, ते सन्धाय पुच्छा सकवादिस्स, पटिञ्ञा इतरस्स। मातुघातकोतिआदि “नियतमिच्छादिट्टिकस्स च मातुघातकादीनञ्च समाने 
मिच्छत्तनियामे मातुधातकादीहिपि ते अच्चन्तनियतेहि भवितब्ब''न्ति चोदनत्थं वुत्तं । इतरो “नियतमिच्छादिट्टिको संसारखाणुको भवन्तरेपि नियतोव इमे पन एकस्मिञ्जेव 
अत्तभावे "ति लद्धिया न हेवन्ति पटिक्खिपति। 


८४८. विचिकिच्छा उप्पज्जेय्याति “अयं नियतो वा नो वा ति एवं उप्पज्जेय्याति पृच्छति । इतरो अनुप्पत्तिकारणं अपस्सन्तो पटिजानाति । नुष्पज्जेय्याति पुट्टो पन यं 
दिट्टि आसेवन्तो नियामं ओक्कन्तो, तत्थ अनुप्पत्ति सन्धाय पटिजानाति। ततो पहीनाति पुट्टो मग्गेन अप्पहीनत्ता पटिकिखिपति, तं दिट्टिं आरब्भ असमुदाचारतो पटिजानाति। 
अथ नं यस्मा पहानं नाम विना अरियमग्गेन नत्थि, तस्मा तस्स वसेन चोदेतुं सोतापत्तिमग्गेनातिआदिमाह। सो एकमग्गेनापि अप्पहीनत्ता पटिक्खिपति। पुन कतमेनाति पुठ्ठो 
मिच्छामग्गं सन्धाय अकुसलेनातिआदिमाह। 


८४९. उच्छेददिट्टि उप्पज्जेय्याति दुतियनियामुप्पत्ति पुच्छति। इतरो यस्मा “येपि ते ओक्कला बयभिञ्ञा नत्थिकवादा अकिरियवादा अहेतुकवादा"ति (म० नि० 
३.१४३) वचनतो तिस्सोपि नियतमिच्छादिद्रियो एकस्स उप्पज्जन्ति, तस्मा पटिजानाति। 


८५०. अथ नं “न च नाम सो अच्चन्तनियामो"ति चोदेतुं हञ्चीतिआदिमाह। अच्चन्तनियतस्स हि दुतियनियामो निरत्थको । नुष्पज्जेय्याति पञ्हे यं सस्सतदिट्टिया 
सस्सतन्ति गहितं, तदेव उच्छिज्जिस्सतीति गहेत्वा अनुप्पत्ति सन्धाय पटिजानाति। पहीनाति पुट्ठो मग्गेन अप्पहीनत्ता पटिक्खिपति, वुत्तनयेन अनुप्पज्जनतो पटिजानाति। 
सस्सतदिट्टि उप्पज्जेय्यातिआदीसुपि एसेव नयो। सेसं विचिकिच्छावारे वुत्तनयमेव। 


८५९-८५२. न वत्तब्बन्ति पुच्छा परवादिस्स, सुत्तस्स अत्थिताय पटिञ्ञा सकवादिस्स | न पन सो भवन्तरेपि निमुग्गोव । इमस्मिञ्जेब हि भवे अभब्बो सो तं दिट्टि 
पजहितुन्ति अयमेत्थ अधिप्पायो, तस्मा असाधकमेतन्ति। सब्बकालं उम्मुज्जित्वा निमुज्जतीतिआदि वचनमत्ते अभिनिवेसं अकत्वा अत्थो परियेसितब्बोति दस्सनत्थं 
बुत्तन्ति। 


अच्चन्तनियामकथावण्णना। 
८. इन्द्रियकथावण्णना 


८५३-८५६. इदानि इन्द्रियकथा नाम होति। तत्थ लोकिया सद्धा सद्धा एव नाम, न सद्धिनद्रियं। तथा लोकियं वीरियं...पे०... सति... समाधि... पञ्जा पञ्ञायेव नाम, न 
पञ्जिन्द्रियन्ति येसं लद्भि, सेय्यथापि हेतुवादानञ्चेव महिसासकानञ्च; ते सन्धाय पुच्छा सकवादिस्स, पटिञ्जा इतरस्स। नत्थि लोकिया सद्धातिआदि यस्मा लोकियापि 
सद्धादयोव धम्मा अधिपतियड्डेन इन्द्रियं, न सद्धादीहि अज्ञं सद्धिन्द्रियादि नाम अत्थि, तस्मा लोकियानम्पि सद्भादीनञ्जेव सद्धिन्द्रियादिभावदस्सनत्थं वुत्तं । अत्थि लोकियो 
मनोतिआदि यथा ते लोकियापि मनादयो धम्मा मनिन्द्रियादीनि, एवं लोकिया सद्धादयोपि सद्िन्द्रियानीति उपमाय तस्सत्थस्स विभावनत्थं वुत्तं । सेसमेत्थ यथापाळिमेव 
निय्यातीति। 


इन्द्रियकथावण्णना। 

एकूनवीसतिमो वग्गो । 


२०. वीसतिमवग्गो 


१. असञ्चिच्चकथावण्णना 


८५७-८६२. इदानि असञ्चिच्चकथा नाम होति। तत्थ “आनन्तरियवत्थूनि नाम गरूनि भारियानि, तस्मा असञ्चिच्चापि तेसु वत्थूसु विकोपितेसु आनन्तरिको होती"ति 
येसं लद्धि, सेय्यथापि एकच्चानं उत्तरापथकानं; ते सन्धाय असञ्चिच्चाति पुच्छा सकवादिस्स, लद्भिवसेन पटिञ्ञा इतरस्स। अथ नं “यस्मा आनन्तरियकम्मं नाम 
कम्मपथप्पत्तं। यदि च असञ्चिच्च कम्मपथभेदो सिया, अवसेसा पाणातिपातादयोपि असञ्चिच्च भवेय्यु न्ति चोदनत्थं असञ्चिच्चपाणं हन्त्वातिआदिमाह। इतरो 
तथारूपाय लद्धिया अभावेन पटिक्खिपति। सेसं यथापाळिमेव निय्याति। न वत्तब्बं मातुघातकोति पुच्छा परवादिस्स, रोगपटिकारादिकाले असञ्चिच्च घातं सन्धाय पटिञ्ञा 
सकवादिस्स। ननु माता जीविता बोरोपिताति पञ्हेपि असञ्चिच्च वोरोपितं सन्धाय पटिञ्ञा सकवादिस्सेव | एवं अधिप्पायं पन अग्गहेत्वा हञ्चीति लद्धिपतिट्ठापनं 
इतरस्स। तं अयोनिसो पतिट्ठापितत्ता अप्पतिद्टितमेव । पितुघातकादीसुपि एसेव नयो। सङ्घभेदके पन धम्मसञ्जि सन्धाय सङ्घभेदो आनन्तरिकोति पुच्छा सकवादिस्स, “सङ्घं 
समग्गं भेत्वान, कप्पं निरयम्हि पच्चती 'ति वचनं अयोनिसो गहेत्वा पटिञ्ञा परवादिस्स। पुन सब्बेति पुडो सकपक्खे धम्मसञ्जिं सन्धाय पटिक्खिपति, परपकखे धम्मसञ्जि 
सन्धाय पटिजानाति। धम्मसञ्जीति पञ्हद्वयेपि एसेव नयो। ननु वुत्तं भगवताति सुत्तं एकन्तेनेव धम्मवादिस्स आनन्तरिकभावदस्सनत्थं वुत्तं। आपायिको नेरयिकोति 
गाथायपि अधम्मवादीयेव अधिप्पेतो। इतरो पन अधिप्पायं अग्गहेत्वा लद्धिं पतिड्रपेति। सा अयोनिसो पतिद्ठापितत्ता अप्पतिठ्ठितायेवाति । 


असञ्चिच्चकथावण्णना। 
२. जाणकथावण्णना 


८६३-८६५. इदानि जाणकथा नाम होति। तत्थ दुविधं जाणं - लोकियञ्च लोकुत्तरञ्च। लोकियं समापत्तिजाणम्पि होति दानादिवसेन पवत्तं कम्मस्सकतजाणम्पि; 
लोकुत्तरं सच्चपरिच्छेदकं मग्गजाणम्पि फलजाणम्पि। इमं पन विभागं अकत्वा “सच्चपरिच्छेदकमेव जाणं न इतरं, तस्मा नत्थि पुथुज्जनस्स जाण'न्ति येसं लद्धि, सेय्यथापि 
हेतुवादानं, ते सन्धाय पुच्छा सकवादिस्स, पटिञ्ञा इतरस्स | पञ्जातिआदि जाणवेवचनदस्सनत्थं वुत्तं । तेनेतं दीपेति - यदि तस्स जाणं नत्थि, पञ्जादयोपि नत्थि। अथ 
पञ्जादयो अत्थि, जाणम्पि अत्थि। कस्मा? पञ्जादीनं जाणतो अनञ्जत्ताति। पठमं झानन्तिआदि समापत्तिजञाणस्स दस्सनत्थं वुत्तं। दानं ददेय्यातिआदि 
कम्मस्सकतजाणस्स। दुक्खं परिजानातीति लोकुत्तरमग्गजाणमेव दीपेति, न च लोकुत्तरमेव जाणन्ति। 


जाणकथावण्णना। 
३. निरयपालकथावण्णना 


८६६. इदानि निरयपालकथा नाम होति। तत्थ “निरये नेरयिककम्मानेव निरयपालरूपवसेन वधेन्ति, नत्थि निरयपाला नाम सत्ता”ति येसं लद्धि, सेय्यथापि अन्धकानं; ते 
सन्धाय पुच्छा सकवादिस्स, पटिञ्ञा इतरस्स। अथ नं “यदि तत्थ निरयपाला न सियुं, कम्मकारणापि न भवेय्युं। कारणिकेसु हि सति कारणा”ति चोदेतुं नत्थि 
निरयेसूतिआदिमाह। 


८६७-८६८. अत्थि मनुस्सेसूति पच्चक्खेन जापनत्थं । यथा हि मनुस्सेसु सति कारणिकेसु कारणा, एवं तत्थापीति अयमेत्थ अधिप्पायो। अत्थि निरयेसूति पुच्छा 
परवादिस्स, पटिञ्ञा इतरस्स। न वेस्सभू नोपि च पेत्तिराजाति परवादिना सकसमयतो सुत्तं आभतं। तं पन सासनावचरिकन्ति सकवादिना अनुञ्ञातं। तत्थ बेस्सभूति एको 
देवो। पेत्तिराजाति पेत्तिविसये पेतमहिद्धिको । सोमादयो पाकटा एव । इदं वुत्तं होति -- अत्तनो कम्मेहि इतो पणुन्नं परलोकं पत्तं पुरिसं न एते वेस्सभूआदयो हनन्ति। येहि पन 
सो कम्मेहि तत्थ पणुन्नो, तानि सकानि कम्मानियेव नं तत्थ हन्तीति कम्मस्सकतं दीपेति, न निरयपालानं अभावं | सकवादिना पन तमेनं, भिक्खवेति आभतानि सुत्तपदानि 
नीतत्थानेवाति। 


निरयपालकथावण्णना। 
४. तिरच्छानकथावण्णना 


८६९-८७९. इदानि तिरच्छानकथा नाम होति। तत्थ देवेसु एरावणादयो देवपृत्ता हत्थिवण्णं अस्सवण्णं विकुन्बन्ति, नत्थि तत्थ तिरच्छानगता। येसं पन 
तिरच्छानवण्णिनो देवपुत्ते दिस्वा “अत्थि देवेसु तिरच्छानगता"ति लद्धि, सय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। अथ नं “यदि देवयोनियं 
तिरच्छानगता सियुं, तिरच्छानयोनियम्मि देवा सियु" न्ति चोदेतुं अत्थि तिरच्छानगतेसृतिआदिमाह | कीटातिआदि येसं सो अभावं इच्छति, ते दस्सेतुं वृत्तं । एरावणोति पञ्हे 
तस्स अत्थिताय पटिञ्ञा सकवादिस्स, न तिरच्छानगतस्स । हत्थिबन्धातिआदि “यदि तत्थ हत्थिआदयो सियुं, हत्थिबन्धादयोपि सियु”न्ति चोदनत्थं वुत्तं । तत्थ यावसिकाति 
यवस्स दायका। कारणिकाति हत्थाचरियादयो, येहि ते नानाविधं कारणं करेय्युं। भत्तकारकाति हत्थिआदीनं भत्तरन्धका। न हेबन्ति तथा अनिच्छन्तो पटिक्खिपतीति। 


तिरच्छानकथावण्णना। 
५. मग्गकथावण्णना 


८७२-८७५. इदानि मग्गकथा नाम होति। तत्थ येसं “पुब्बेब खो पनस्स कायकम्मं वचीकम्मं आजीवो सुपरिसुद्धो होती ति (अ० नि० ३.४३१) इदञ्चेव सुत्तं 

सम्मावाचाकम्मन्ताजीवानञ्च चित्तविप्पयुत्ततं निस्साय “निप्परियायेन पञ्चङ्गिकोव मग्गो^ति लद्धि, सेय्यथापि महिसासकानं, ते सन्धाय पञ्चङ्गिकोति पुच्छा 
सकवादिस्स, पटिञ्ञा इतरस्स। सम्मावाचा मग्गङ्ग, सा च न मग्गोतिआदि परसमयवसेन वृत्तं। परसमयस्मिञ्हि सम्मावाचादयो मग्गङ्गन्ति आगता | रूपत्ता पन मग्गो न 
होतीति वण्णिता। सम्मादिद्ठि मग्गङ्गन्तिआदि मग्गङ्गस्स अमग्गता नाम नत्थीति दस्सनत्थं वृत्तं । पुब्बेव खो पनस्साति सुत्ते परिसुद्धसीलस्स मग्गभावना नाम होति, न 
इतरस्साति आगमनियपटिपदाय विसुद्धिभावदस्सनत्थं “कायकम्मं वचीकम्मं आजीवो सुपरिसुद्धो होती ति वुत्तं, न इमेहि विना पञ्चङ्गिकभावदस्सनत्थं | तेनेवाह 
“एवमस्सायं अरियो अद्टङ्गिको मग्गो भावनापारिपूरिं गच्छती”ति। सकवादिना आभतसुत्तं नीतत्थमेवाति । 


मग्गकथावण्णना। 
६. आणकथावण्णना 


८७६-८७७. इदानि जाणकथा नाम होति। तत्थ धम्मचक्कप्पवत्तने द्वादसाकारजाणं सन्धाय “द्वादसवत्थुकं जाणं लोकुत्तर”न्ति येसं लद्धि, सेय्यथापि पुब्बसेलियानं, ते 
सन्धाय पुच्छा सकवादिस्स, पटिञ्ञा इतरस्स । अथ नं “सचे तं द्वादसवत्थुकं, द्वादसहि मग्गजाणेहि भवितब्ब''न्ति चोदेतुं द्वादसातिआदिमाह । इतरो मग्गस्स एकत्तं सन्धाय 
पटिक्खिपति, एकेकस्मिं सच्चे सच्चञाणकिच्चञाणकतजाणानं वसेन जाणनानत्तं सन्धाय पटिजानाति। द्वादस सोतापत्तिमग्गातिआदीसुपि एसेव नयो। ननु वुत्तं भगवताति 
सुत्तं सद्धि पुब्बभागपरभागेहि ञाणनानत्तं दीपेति, न अरियमग्गस्स द्वादस ञाणतं । तस्मा असाधकन्ति। 


जाणकथावण्णना। 
वीसतिमो वग्गो। 


चतुत्थपण्णासको समत्तो। 


२९. एकवीसतिमवग्गो 
९. सासनकथावण्णना 


८७८. इदानि सासनकथा नाम होति। तत्थ तिस्सो सङ्गीतियो सन्धाय “सासन नवं कत" न्ति च “अत्थि कोचि तथागतस्स सासनं नवं करोतीति च “लब्भा तथागतस्स 
सासनं नवं कातु”न्ति च येसं लद्धि, सेय्यथापि एकच्चानं उत्तरापथकानं; ते सन्धाय तीसुपि कथासु पुच्छा सकवादिस्स, पटिञ्ञा इतरस्स। सतिपट्ठानातिआदि सासनं नाम 
सतिपट्ठानादयो चेव अरियधम्मा, कुसलादीनञ्च देसना। तत्थ येसं भगवता देसिता सतिपट्टानादयो, ठपेत्वा ते अञ्जेसं वा सतिपट्ठानादीनं करणेन अकुसलादीनं वा 
कुसलादिभावकरणेन सासनं नवंकतं नाम भवेय्य, कि तं एवं कतं केनचि, अत्थि वा कोचि एवं करोति, लब्भा वा एवं कातुन्ति तीसुपि पुच्छासु चोदनत्थं वृत्तं। सेसं सब्बत्थ 
यथापाळिमेव निय्यातीति। 


सासनकथावण्णना। 
२. अविवित्तकथावण्णना 


८७९-८८०. इदानि अविवित्तकथा नाम होति। तत्थ यस्स पुग्गलस्स यो धम्मो पच्चुप्पन्नो, सो तेन अविवित्तो नामाति इदं सकसमये सन्निट्ठानं । यस्मा पन पुथुञ्जनेन 
तेधातुका धम्मा अपरिञ्ञाता, तस्मा सो एकक्खणेयेव सब्बेहिपि तेधातुकेहि धम्मेहि अविवित्तोति येसं लद्धि, सेय्यथापि तेसज्जेव, ते सन्धाय पुच्छा सकवादिस्स, पटिञ्ञा 
इतरस्स। फस्सेहीतिआदि सब्बेसं फस्सादीनं एकक्खणे पवत्तिदोसदस्सनत्थं वुत्तं । सेसं सब्बत्थ उत्तानत्थमेवाति। 


अविवित्तकथावण्णना । 
३. सञ्जोजनकथावण्णना 


८८९-८८२. इदानि सञ्जोजनकथा नाम होति | तत्थ यस्मा अरहा सब्बं बुद्धविसयं न जानाति, तस्मा तस्स तत्थ अविज्जाविचिकिच्छाहि अप्पहीनाहि भवितब्बन्ति 
सञ्जाय “अत्थि किञ्चि सञ्जोजनं अप्पहाय अरहत्तप्पत्ती "ति येसं लद्धि, सय्यथापि महासङ्किकानं, ते सन्धाय पुच्छा सकवादिस्स, पटिञ्ञा इतरस्स। अत्थि किञ्चि 
सक्कायदिट्टीतआदि अरहतो सब्बसंयोजनप्पहानदस्सनत्थं वृत्तं । सब्बं बुद्धविसयन्ति पञ्हद्वये अरहतो सन्बञ्जुतञ्जाणाभावेन पटिसेधो कतो, न अविज्जाविचिकिच्छानं 
अप्पहानेन। इतरो पन तेसं अप्पहीनतं सन्धाय तेन हीति लद्धि पतिट्टपेति। सा अयोनिसो पतिद्ठापितत्ता अप्पतिट्ठिताव होतीति। 


सञ्ञजोजनकथावण्णना। 
४. इद्धिकथावण्णना 


८८३-८८४. इदानि इद्धिकथा नाम होति। तत्थ इद्धि नामेसा कत्थचि इज्झति, कत्थचि न इज्झति, अनिच्चादीनं निच्चादिकरणे एकन्तेनेव न इज्झति। सभागसन्ततिं पन 
परिवत्तेत्वा विसभागसन्ततिकरणे वा सभागसन्ततिवसेनेव चिरतरप्पवत्तने वा येसं अत्थाय करियति, तेसं पुञ्जादीनि कारणानि निस्साय कत्थचि इज्झति, भिकखूनं अत्थाय 
पानीयस्स सप्पिखीरादिकरणे विय महाधातुनिधाने दीपादीनं चिरसन्तानप्पवत्तने विय चाति इदं सकसमये सन्निड्टानं। यं पन आयस्मा पिलिन्दवच्छो रज्ञो पासादं सुवण्णन्त्वेव 

अधिमुच्चि, तं निस्साय येसं “अत्थि अधिप्पायइद्धी "ति लद्धि, सेय्यथापि अन्धकानं; ते सन्धाय अत्थि अधिप्पायइद्धीति पुच्छा सकवादिस्स। तत्थ अधिप्पायइद्धीति 
अधिप्पायइद्भि, यथाधिप्पायं इज्झनइद्धीति अत्थो। आमन्ताति लद्धिमत्ते ठत्वा पटिञ्जा परवादिस्स। अथ नं अनिच्चादीनं निच्चादिताय अनुयुञ्जितुं निच्चपण्णा रुक्खा 
होन्तूतिआदिमाह । सेसमेत्थ उत्तानत्थमेव । लद्धिपतिट्ठापने सुवण्णो च पनासीति रञ्जो पुञ्जूपनिस्सयेन आसि, न केवलं थेरस्स अधिप्पायेनेव । तस्मा असाधकमेतन्ति। 


इद्धिकथावण्णना। 
५. बुद्धकथावण्णना 


८८५. इदानि बुद्धकथा नाम होति। तत्थ ठपेत्वा तस्मिं तस्मिं काले सरीरवेमत्ततं आयुवेमत्ततं पभावेमत्ततञ्च सेसेहि बुद्भधम्मेहि बुद्धानं बुद्धेहि हीनातिरेकता नाम नत्थि। 
येसं पन अविसेसेनेव अत्थीति लद्धि, सेय्यथापि अन्धकानं; ते सन्धाय अत्थि बुद्धानन्ति पुच्छा सकवादिस्स, पटिञ्ञा इतरस्स। अथ नं बुद्धधम्मेहि अनुयुञ्जितुं 
सतिपट्टानतोतिआदिमाह । इतरो तेसं बसेन हीनातिरेकतं अपस्सन्तो पटिक्खिपतियेबाति। 


बुद्धकथावण्णना। 
६. सब्बदिसाकथावण्णना 


८८६. इदानि सब्बदिसाकथा नाम होति। तत्थ चतूसु दिसासु हेड्ठा उपरीति समन्ततो लोकधातुसन्निवासं, सब्बलोकधातूसु च बुद्धा अत्थीति अत्तनो विकप्पसिप्पं 
उप्पादेत्वा “सब्बदिसासु बुद्धा तिट्ठन्ती*ति येसं लद्धि, सेय्यथापि महासङ्किकानं; ते सन्धाय पुच्छा सकवादिस्स, पटिञ्ञा इतरस्स। पुरत्थिमायाति पुड्ो सक्यमुनिं सन्धाय 
पटिक्खिपति । पुन पुटटी लद्धिवसेन अञ्जलोकधातुयं ठितं सन्धाय पटिजानाति। किन्नामो सो भगवातिआदि “सचे त्वं जानासि, नामादिवसेन नं कथेही”ति चोदनत्थं वुत्तं । 
इमिना उपायेन सब्बत्थ अत्थो वेदितब्बोति। 


सब्बदिसाकथावण्णना। 
७. धम्मकथावण्णना 


८८७-८८८. इदानि धम्मकथा नाम होति। तत्थ यस्मा रूपादयो रूपादिसभावेन नियता न तं सभावं विजहन्ति, तस्मा सब्बधम्मा नियताति येसं लद्धि, सेय्यथापि 
अन्धकानञ्चेव एकच्चानञ्च उत्तरापथकानं; ते सन्धाय सब्बे धम्माति पुच्छा सकवादिस्स, पटिञ्ञा इतरस्स। अथ नं “सचे ते नियता, मिच्छत्तनियता वा सियुं सम्मत्तनियता 
वा, इतो अज्जो नियामो नाम नत्थी”ति चोदेतुं मिच्छत्तनियतातिआदिमाह। तत्थ पटिकखेपो च पटिञ्ञा च परवादिस्स। रूपं रूपट्रेनातिआदि येनत्थेन नियताति बदति, तस्स 
वसेन चोदेतुं वृत्तं । तत्रायं अधिप्पायो -- रूपञ्हि रूपट्टेन नियतन्ति रूपं रूपमेव, न वेदनादिसभावन्ति अधिप्पायेन वत्तब्बं, इतो अञ्जथा न वत्तब्बं । कस्मा? रूपट्टतो अञ्ञस्स 
रूपस्स अभावा। रूपसभावो हि रूपड़ो, रूपसभावो च रूपमेव, न रूपतो अञ्जो। वेदनादीहि पनस्स नानत्तपञ्ञापनत्थं एस वोहारो होतीति। तस्मा “रूपं रूपट्टेन नियत" न्ति 
बदन्तेन रूपं नियतन्ति वुत्तं होति। नियतञ्च नाम मिच्छत्तनियतं वा सिया सम्मत्तनियतं वा, इतो अञ्जो नियामो नाम नत्थीति। अथ कस्मा पटिजानातीति? अत्थन्तरवसेन। 
रूपं रूपट्ठेन नियतन्ति एत्थ हि रूपं रूपमेव, न वेदनादिसभावन्ति अयमत्थो । तस्मा पटिजानाति। इतो अञ्जथा पनस्स नियतत्तं नत्थीति पुन तेनेव नयेन चोदेतुं 
मिच्छत्तनियतन्तिआदिमाह। तं सब्बं उत्तानत्थमेव। तेन हि रूपन्ति लद्धिपि अयोनिसो पतिट्ठापितत्ता अप्पतिठ्ठिताव होतीति। 


धम्मकथावण्णना। 
८. कम्मकथावण्णना 


८८९-८९१. इदानि कम्मकथा नाम होति। तत्थ “यस्मा दिट्ठधम्मवेदनीयादीनि दिड्टधम्मवेदनीयद्ठादीहि नियतानि, तस्मा सब्बे कम्मा नियता"ति येसं लद्भि, सेस्यथापि 
तेसञ्जेव; ते सन्धाय पुच्छा सकवादिस्स, पटिञ्ञा इतरस्स। दिट्ुधम्मवेदनीयट्रेन नियतन्ति एत्थ दिटटधम्मवेदनीयं दिट्टधम्मवेदनीयड्टमेव। सचे दिट्देव धम्मे विपाकं दातुं 
सक्कोति देति, नो चे अहोसिकम्मं नाम होतीति इममत्थं सन्धाय पटिञ्ञा सकवादिस्स । मिच्छत्तसम्मत्तनियामवसेन पनेतं अनियतमेवाति सब्बं हेट्ठा वुत्तनयेनेव वेदितब्बन्ति। 


कम्मकथावण्णना। 


एकवीसतिमो वग्गो। 


२२. बावीसतिमवग्गो 
९. परिनिब्बानकथावण्णना 


८९२. इदानि परिनिब्बानकथा नाम होति। तत्थ “यस्मा अरहा सब्बञ्जुविसये अप्पहीनसंयोजनोव परिनिब्बायति, तस्मा अत्थि किञ्चि संयोजनं अप्पहाय 
परिनिब्बान" न्ति येसं लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्ञा इतरस्स। सेसमेत्थ हेट्ठा वुत्तनयमेवाति। 


परिनिब्बानकथावण्णना। 


२. कुसलचित्तकथावण्णना 


www.tipitaka.org Vipassana Research Institute 


Page 93 sur 163 


८९४-८९५. इदानि कुसलचित्तकथा नाम होति। तत्थ यस्मा अरहा सतिवेपुल्लप्पत्तो परिनिब्बायन्तोपि सतो सम्पजानोव परिनिन्बाति, तस्मा कुसलचित्तो 
परिनिब्बायतीति येसं लद्धि, सेय्यथापि अन्धकानं; ते सन्धाय पुच्छा सकवादिस्स, पटिञ्जा इतरस्स। अथ नं यस्मा कुसलचित्तो नाम पुञ्जाभिसङ्घाराभिसङ्करणादिवसेन होति, 
तस्मा तेनत्थेन चोदेतुं अरहा पुञ्जाभिसङ्कारन्तिआदिमाह। सेसमेत्थ यथापाळिमेव निय्याति। सतो सम्पजानोति इदं जवनक्खणे किरियसतिसम्पजञ्ञानं वसेन 
असम्मोहमरणदीपनत्थं वुत्तं, न कुसलचित्तदीपनत्थं । तस्मा असाधकन्ति। 


कुसलचित्तकथावण्णना। 
३. आनेञ्जकथावण्णना 


८९६. इदानि आनेञ्जकथा नाम होति। तत्थ भगवा चतुत्थज्झाने ठितो परिनिब्बायीति सल्लवखेत्वा “अरहा आनेज्जे ठितो परिनिब्बायती”ति येसं लद्धि, सय्यथापि 
एकच्चानं उत्तरापथकानं, ते सन्धाय पुच्छा सकवादिस्स, पटिञ्ञा इतरस्स। पकतिचित्तेति भवङ्गचित्ते। सब्बे हि सञ्जिनो सत्ता भवङ्गचित्ते ठत्वा भवङ्गपरियोसानेन चुतिचित्तेन 
कालं करोन्ति। इति नं इमिना अत्थेन चोदेतुं एवमाह | तत्थ किञ्चापि चतुबोकारभवे अरहतो पकतिचित्तम्पि आनेञ्जं होति, अयं पन पञ्हो पञ्चबोकारभववसेन उद्धटो । 
तस्मा नो च वत रे वत्तब्बेति आह। सेसमेत्थ उत्तानत्थमेवाति। 


आनेञ्जकथावण्णना। 
४. धम्माभिसमयकथावण्णना 


८९७. इदानि धम्माभिसमयकथा नाम होति। तत्थ अतीतभवे सोतापन्नं मातुकुच्छियं वसित्वा निक्खन्तं दिस्वा “अत्थि गब्भसेय्याय धम्माभिसमयो"ति येसं लद्धि, 
सेय्यथापि एकच्चानं उत्तरापथकानं, ते सन्धाय पुच्छा सकवादिस्स, पटिञ्ञा इतरस्स। अथ नं “यदि तत्थ धम्माभिसमयो अत्थि, धम्माभिसमयस्स कारणेहि धम्मदेसनादीहि 
भवितब्ब”न्ति चोदेतुं अत्थि गब्भसेय्याय धम्मदेसनातिआदिमाह । सुत्तस्सातिआदि भवङ्गवारं सन्धाय वृत्तं। गब्भसेय्याय हि येभुय्येन भवङ्गमेव पवत्तति। तेनेव सत्तो 
किरियमयप्पवत्ताभावा सुत्तो, भावनानुयोगस्स अभावा पमत्तो, कम्मड्ठानपरिग्गाहकानं सतिसम्पजञ्ञानं अभावा मुट्टस्सति असम्पजानो नाम होति, तथारूपस्स कुतो 
धम्माभिसमयोति? 


धम्माभिसमयकथावण्णना। 
५-७. तिस्सोपिकथावण्णना 


८९८-९००. इदानि तिस्सोपिकथा नाम होन्ति। तत्थ अचिरजातानं पन सोतापन्नानं अरहत्तप्पत्ति सुप्पबासाय च उपासिकाय सत्तवस्सिकं गब्भं दिस्वा “अत्थि 
गब्भसेय्याय अरहत्तप्पत्ती”ति च सुपिने आकासगमनादीनि दिस्वा “अत्थि धम्माभिसमयो”ति च “अत्थि तत्थ अरहत्तप्पत्ती ति च इधापि येसं लद्धियो, सेय्यथापि तेसञ्जेव; ते 
सन्धाय पुच्छा सकवादिस्स, पटिञ्ञा इतरस्स। सेसमेत्थ पुरिमकथा सदिसमेवाति। 


तिस्सोपिकथावण्णना। 
८. अब्याकतकथावण्णना 


९०१-९०२. इदानि अब्याकतकथा नाम होति। तत्थ “अत्थेसा, भिक्खवे, चेतना, सा च खो अब्बोहारिका ति (पारा? २३५) वचनतो “सब्बं सुपिनगतस्स चित्तं 
अब्याकत' न्ति येसं लद्धि, सेय्यथापि एकच्चानं उत्तरापथकानञ्जेव, ते सन्धाय पुच्छा सकवादिस्स, पटिञ्ञा इतरस्स। सेसमेत्थ यथा पाळिमेव निय्याति। सुपिनगतस्स चित्तं 
अब्बोहारिकन्ति इदं आपत्ति सन्धाय वुत्तं । सुपिनगतस्स हि पाणातिपातादिवसेन किञ्चापि अकुसलचित्तं पवत्तति, वत्थुविकोपनं पन नत्थीति न सक्का तत्थ आपत्ति पञ्जपेतुं। 
इमिना कारणेन तं अब्बोहारिकं, न अब्याकतत्ताति। 


अब्याकतकथावण्णना। 
९. आसेवनपच्चयकथावण्णना 


९०३-९०५. इदानि आसेवनपच्चयकथा नाम होति। तत्थ यस्मा सब्बे धम्मा खणिका, न कोचि मुहुत्तम्पि ठत्वा आसेवनपच्चयं आसेवति नाम । तस्मा नत्थि किञ्चि 
आसेवनपच्चयता। आसेवनपच्चयताय उप्पन्नं पन न किञ्चि अत्थीति येसं लद्धि, सेय्यथापि तेसञ्जेव; ते सन्धाय पुच्छा सकवादिस्स, पटिञ्ञा इतरस्स। अथ नं सुत्तवसेनेव 
पञ्ञापेतुं ननु वुत्तं भगवता पाणातिपातोतिआदि आभतं । तं सब्बं उत्तानत्थमेवाति। 


आसेवनपच्चयकथावण्णना। 
२०. खणिककथावण्णना 


९०६-९०७. इदानि खणिककथा नाम होति। तत्थ यस्मा सब्बसङ्कतधम्मा अनिच्चा, तस्मा एकचित्तक्खणिकायेव। समानाय हि अनिच्चताय एको लहुं भिज्जति, एको 
चिरेनाति को एत्थ नियामोति येसं लद्धि, सेय्यथापि पुब्बसेलियापरसेलियानं; ते सन्धाय एकचित्तक्खणिकाति पुच्छा सकवादिस्स, पटिञ्ञा इतरस्स । चित्ते 
महापथवीतिआदीसु तेसं तथा सण्ठानं अपस्सन्तो पटिक्खिपति। चक्खायतनन्तिआदि “यदि सब्बे एकचित्तक्खणिका भवेय्युं, चकखायतनादीनि चक्खुविञ्जाणादीहि 

सद्धियेव उप्पज्जित्वा निरुज्झेय्यु'न्ति चोदनत्थं वुत्तं। इतरो पन अन्तोमातुकुच्छिगतस्स विञ्ञाणुप्पत्ति सन्धाय पटिक्खिपति, पवत्तं सन्धाय लद्भिवसेन पटिजानाति। 
सेसमेत्थ उत्तानत्थमेवाति। तेन हि एकचित्तक्खणिकाति यस्मा निच्चा न होन्ति, तस्मा एकचित्तक्खणिकाति अत्तनो रुचिया कारणं वदति। तं अवुत्तसदिसमेवाति। 


खणिककथावण्णना। 


बावीसतिमो वग्गो। 


२३. तेवीसतिमवग्गो 


९. एकाधिप्पायकथावण्णना 


९०८. इदानि एकाधिप्पायकथा नाम होति। तत्थ कारुञ्ञेन वा एकेन अधिप्पायेन एकाधिप्पायो, संसारे वा एकतो भविस्सामाति इत्थिया सद्धि बुद्धपूजादीनि कत्वा 
पणिधिवसेन एको अधिप्पायो अस्साति एकाधिप्पायो। एवरूपो द्विन्नम्पि जनानं एकाधिप्पायो मेथुनो धम्मो पटिसेवितब्बोति येसं लद्धि, सेस्यथापि अन्धकानञ्चेव 
वेतुल्लकानञ्च; ते सन्धाय पुच्छा सकवादिस्स, पटिञ्ञा इतरस्स। सेसमेत्थ यथापाळिमेव निय्यातीति। 


एकाधिप्पायकथावण्णना। 
२. अरहन्तवण्णकथावण्णना 


९०९. इदानि अरहन्तवण्णकथा नाम होति। तत्थ इरियापथसम्पन्ने आकप्पसम्पन्ने पापभिक्खू दिस्वा “अरहन्तानं वण्णेन अमनुस्सा मेथुनं धम्मं पटिसेवन्ती^ति येसं 
लद्धि, सेय्यथापि एकच्चानं उत्तरापथकानं; ते सन्धाय पुच्छा सकवादिस्स, पटिञ्ञा इतरस्स। सेसमेत्थ उत्तानत्थमेवाति। 


अरहन्तबण्णकथावण्णना। 
३-७. इस्सरियकामकारिकाकथावण्णना 


९१०-९१४. इदानि इस्सरियकामकारिकाकथा नाम होति। छद्दन्तजातकादीनि सन्धाय “बोधिसत्तो इस्सरियकामकारिकाहेतु विनिपातं गच्छति, गब्भसेय्यं ओक्कमति, 
दुक्करकारिकं अकासि, अपरन्तपं अकासि, अज्जं सत्थारं उद्दिसी ति येसं लद्धि, सेय्यथापि अन्धकानं, ते सन्धाय पुच्छा सकवादिस्स, पटिञ्ञा इतरस्स। सेसं पठमकथायं 
उत्तानत्थमेव। दुतियकथायं इद्धिमाति यदि इस्सरियकामकारिकाहेतु गच्छेय्य, इद्धिया गच्छेय्य, न कम्मवसेनाति चोदनत्थं वुत्तं। इतरो पन पठमपञ्हे भावनामयं सन्धाय 
पटिक्खिपति। दुतियपज्हे पुञ्जिद्धि सन्धाय पटिजानाति। ततियकथायं इस्सरियकामकारिकाहेतु नाम दुक्करकारिका मिच्छादि्टिया करियति। यदि च सो तं करेय्य, 
सस्सतादीनिपि गण्हेय्याति चोदनत्थं सस्सतो लोकोतिआदि वुत्तं । चतुत्थकथायम्पि एसेव नयोति। 


इस्सरियकामकारिकाकथावण्णना। 
८. पतिरूपकथावण्णना 


९१५-९१६. इदानि रागपतिरूपकथा नाम होति। तत्थ मेत्ताकरुणामुदितायो सन्धाय “न रागो रागपतिरूपको”ति च इस्सामच्छरियकुक्कुच्चानि सन्धाय “न दोसो 
दोसपतिरूपको”ति च हसितुप्पादं सन्धाय “न मोहो मोहपतिरूपको"ति च दुम्मङ्कनं पुग्गलानं निग्गहं पेसलानं भिकखूनं अनुग्गहं पापगरहितं कल्याणपसंसं आयस्मतो 
पिलिन्दवच्छस्स वसलवादं भगवतो खेळासकवादं मोघपुरिसवादञ्च सन्धाय “न किलेसो किलेसपतिरूपको"ति च येसं लद्भि, सय्यथापि अन्धकानं; ते सन्धाय सब्बकथासु 
पुच्छा सकवादिस्स, पटिञ्जा इतरस्स। अथ नं यस्मा फस्सादिपतिरूपका नफस्सादयो नाम नत्थि, तस्मा रागादिपतिरूपका नरागादयोपि नत्थीति चोदेतुं अत्थि न 
फस्सोतिआदिमाह । इतरो तेसं अभावा पटिक्खिपति । सेसं सब्बत्थ उत्तानत्थमेवाति। 


पतिरूपकथावण्णना। 
९. अपरिनिप्फन्नकथावण्णना 
९१७-९१८. इदानि अपरिनिप्फन्नकथा नाम होति। तत्थ - 


““दुक्खमेव हि सम्भोति, दुक्खं तिट्ठति वेति च। 
नाञ्ञत्र दुक्खा सम्भोति, नाञ्जं दुक्खा निरुज्झती"ति॥ (सं० नि० १.१७१) - 


वचनं निस्साय दुक्खञ्जेव परिनिप्फन्नं, सेसा खन्धायतनधातुइन्द्रियधम्मा अपरिनिप्फन्नाति येसं लद्धि, सेय्यथापि एकच्चानं उत्तरपथकानञ्चेव हेतुवादानञ्च; ते सन्धाय 
सूपं अपरिनिप्फन्नन्ति पुच्छा सकवादिस्स, पटिञ्ञा इतरस्स। अथ नं “सचे रूपं अपरिनिप्फन्नं, न अनिच्चादिसभावं सिया" ति चोदेतुं रूपं न अनिच्चन्तिआदिमाह | इतरो 
तथारूपं रूपं अपस्सन्तो पटिक्खिपति। सकवादी ननु रूपं अनिच्चन्तिआदि वचनेन तस्स एकं लद्धि पटिसेधेत्वा दुतियं पुच्छन्तो दुक्खञ्जेव परिनिप्फन्नन्तिआदिमाह। 
अथस्स तम्पि लद्धि पटिसेधेतुं न यदनिच्चन्तिआदिमाह । तत्रायं अधिप्पायो - न केवलञ्हि पठमसच्चमेव दुक्खं | यं पन किञ्चि अनिच्चं, तं दुक्खमेव । रूपञ्च अनिच्चं, 
तस्मा तम्पि परिनिप्फन्नं । इति यं त्वं वदेसि “रूपं अपरिनिप्फन्नं, दुक्खञ्जेव परिनिप्फन्न” न्ति, तं नो वत रे वत्तब्बे “दुक्खञ्जेव परिनिप्फन्न"न्ति । वेदनादिमूलिकादीसुपि 

अपरिनिप्फन्नकथावण्णना। 
तेवीसतिमो वग्गो। 
निगमनकथा 
एत्तावता च - 

पण्णासकेहि चतूहि, तीहि वग्गेहि चेव च। 
सङ्गहेत्वा कथा सब्बा, ऊनतिसतभेदना॥ 
कथावत्थुप्पकरणं, कथामग्गेसु कोबिदो। 
यं जिनो देसयि तस्स, निट्टिता अत्थवण्णना॥ 
इमं तेरसमत्तेहि, भाणवारेहि तन्तिया। 
चिरद्ितत्थं धम्मस्स, सङ्घरोन्तेन यं मया॥ 
यं पत्तं कुसलं तेन, लोकोयं सनरामरो। 
धम्मराजस्स सद्धम्म-रसमेवाधिगच्छतृति॥ 

कथावत्थु-अट्ठकथा निट्टिता । 

॥ नमो तस्स भगवतो अरहतो सम्मासम्बुद्धस्स॥ 
अभिधम्मपिटके 
यमकप्पकरण-अट्ठकथा 

सङ्घेपेनेव देवानं, देवदेवो सुरालये। 


कथावत्थुप्पकरणं, देसयित्वा रणञ्जहो॥ 


यमस्स विसयातीतो, नानायमकमण्डितं । 
अभिधम्मप्पकरणं, छट छट्ठान देसको॥ 


यमकं अयमावत्त-नीलामलतनूरुहो । 
यं देसयि अनुप्पत्तो, तस्स संबण्णनाक्कमो । 
इदानि यस्मा तस्मास्स, होति संवण्णना अयन्ति॥ 


१. मूलयमकं 

योजनासु एसेव नयो। धम्मायतनधम्मधातूसु पन ठपेत्वा निब्बानं सेसधम्मानं वसेन अनिच्चता वेदितन्बा। इन्द्रियानि अनिच्चानेवाति। 


१. मूलयमकं, खन्धयमकं, आयतनयमकं, धातुयमकं, सच्चयमकं, सङ्घारयमकं, अनुसययमकं, चित्तयमकं, धम्मयमकं, इन्द्रिययमकन्ति इमेसं दसन्नं यमकानं वसेन इदं 
पकरणं दसविधेन विभत्तन्ति हि वुत्तं। तत्थ येसं दसन्नं यमकानं वसेन इदं पकरणं दसविधेन विभत्तं, तेसञ्चेब इमस्स च पकरणस्स नामत्थो ताव एवं वेदितब्बो - केनड्रेन 
यमकन्ति? युगळट्टेन । युगळज्हि यमकन्ति वुच्चति  'यमकपाटिहारियं, यमकसालाःतिआदीसु विय | इति युगळसङ्कातानं यमकानं वसेन देसितत्ता इमेसु दससु एकेकं यमकं 


नाम। इमेसं पन यमकानं समूहभावतो सन्बम्पेतं पकरणं यमकन्ति वेदितब्बं । 


तत्थ मूलवसेन पुच्छाविस्सज्जनं कत्वा देसितत्ता दसन्नं ताव सब्बपठमं मूलयमकन्ति वृत्तं । तस्स उद्देसवारो, निद्देसवारोति द्वे वारा होन्ति। तेसु उद्दिड्ञानुककमेन 
निद्दिसितब्बत्ता उद्देसवारो पठमो। तस्स ये केचि कुसला धम्मा, सब्बे ते कुसलमूला; ये वा पन कुसलमूला, सब्बे ते धम्मा कुसलाति इदं यमकं आदि । तस्स 
कुसलाकुसलमूलसङ्घातानं द्विन्नं अत्थानं बसेन अत्थयमकन्ति वा, तेसञ्जेव अत्थानं वसेन अनुलोमपटिलोमतो पवत्तपाळिधम्मवसेन धम्मयमकन्ति वा, अनुलोमपटिलोमतो 


पवत्तपुच्छावसेन पुच्छायमकन्ति वा तिधा यमकभावो वेदितब्बो। सेसेसुपि एसेव नयो। 

इदानि इमेसं यमकानं वसेन देसिते इमस्मिं मूलयमके उद्देसवारस्स ताव नययमकपुच्छाअत्थवारप्पभेदवसेन पाळिववत्थानमेव एवं वेदितब्बं - कुसलत्तिकमातिकाय हि 
"कुसला धम्मा'ति इदं आदिपदं निस्साय मूलनयो, मूलमूलनयो, मूलकनयो, मूलमूलकनयोति इमे चत्तारो नया होन्ति। तेसं एकेकस्मिं नये मूलयमकं, एकमूलयमकं, 
अञ्जमञ्ञमूलयमकन्ति तीणि तीणि यमकानि। एवं चतूसु नयेसु द्वादस यमकानि, एकेकस्मिं यमके अनुलोमपटिलोमवसेन द्वे द्वे पुच्छाति चतुवीसति पुच्छा, एकेकाय पुच्छाय 
सन्निट्ठानसंसयवसेन द्वे द्वे अत्थाति अद्टुचत्तालीस अत्थाति। 


तत्थ ये केचि कुसला धम्माति कुसलेसु “कुसला नु खो, न कुसला नु खो ति सन्देहाभावतो इमस्मिं पदे सन्निट्ठानत्थो वेदितब्बो। सब्बे ते कुसलमूलाति “सब्बे ते 
कुसला धम्मा कुसलमूला नु खो, ननु खो”ति एवं विमतिवसेन पुच्छितत्ता इमस्मिं पदे संसयत्थो वेदितब्बो। सो च खो वेनेय्यानं संसयट्टाने संसयदीपनत्थं वुत्तो, तथागतस्स पन 
संसयो नाम नत्थि। इतो परेसुपि पुच्छापदेसु एसेव नयो। 


यथा च कुसलपदं निस्साय इमे चत्तारो नया, एकेकस्मिं नये तिण्णं तिण्णं यमकानं वसेन द्वादस यमकानि, एकेकस्मिं यमके द्विन्नं द्विन्नं पुच्छानं वसेन चतुवीसति पुच्छा; 
एकेकाय पुच्छाय द्विन्नं द्विन्नं अत्थानं वसेन अट्टचत्तालीस अत्था च होन्ति। अकुसलपदं निस्सायपि तथेव। अब्याकतपदं निस्सायपि तथेव | तीणिपि पदानि एकतो कत्वा 
निदिट्ठु नामपदं निस्सायपि तथेवाति कुसलत्तिकमातिकाय चतूसु पदेसु सब्बेपि सोळस नया, अट्टचत्तालीस यमकानि, छन्नवुति पुच्छा, ्वेनबुतिसतं अत्था च उद्देसवसेन वुत्ताति 
वेदितब्बा। एत्तावता मूलवारो नाम पठमं उदिट्ठो होति। 


ततो परं ये केचि कुसला धम्मा, सब्बे ते कुसलहेतूतिआदयो तस्सेव मूलवारस्स वेवचनवसेन नव वारा उद्दिट्ठा। इति मूलवारो, हेतुवारो, निदानवारो, सम्भववारो, 
पभववारो, समुद्ठानवारो, आहारवारो, आरम्मणवारो, पच्चयवारो, समुदयवारोति सब्बेपि दस वारा होन्ति। तत्थ मूलवारे आगतपरिच्छेदेनेव सेसेसुपि नयादयो वेदितब्बाति 
सब्बेसुपि दससु वारेसु सट्टिसतनया, असीतिअधिकानि चत्तारि यमकसतानि, सट्टिअधिकानि नवपुच्छासतानि, वीसाधिकानि एकूनवीसति अत्थसतानि च उद्दिड्डानीति 
वेदितब्बानि। एवं ताव उद्देसवारे नययमकपुच्छाअत्थवारप्पभेदवसेन पाळिववत्थानमेव वेदितब्बं । 


मूलं हेतु निदानञ्चाति गाथा दसन्नम्पि वारानं उद्दानगाथा नाम | तत्थ मूलादीनि सब्बानिपि कारणवेवचनानेव । कारणञ्हि पतिट्ठानड्टेन मूलं । अत्तनो फलनिप्फादनत्थं 
हिनोति पवत्ततीति हेतु। 'हन्द, नं गण्हाथा'ति दस्सेन्तं विय अत्तनो फलं निदेतीति निदानं । एतस्मा फलं सम्भोतीति सम्भवो। पभवतीति पभवो। समुद्ठाति एत्थ फलं, एतेन वा 
समुट्ठातीति समुड्ठानं। अत्तनो फलं आहरतीति आहारो। अप्पटिक्खिपितब्बेन अत्तनो फलेन आलम्बियतीति आलम्बणं | एतं पटिच्च अप्पटिक्खिपित्वा फलं एति पवत्ततीति 
पच्चयो। एतस्मा फलं समुदेतीति समुदयो। एवमेतेसं पदानं वचनत्थो वेदितब्बो। 


उद्देसवारवण्णना। 
निद्देसवारवण्णना 


५०. इदानि येकेचि कुसला धम्मातिआदिना नयेन निद्देसवारो आरद्धो। तत्थ ये केचीति अनवसेसवचनं। कुसला धम्माति कुसलत्तिकस्स पदभाजने वुत्तलक्खणा 
अनवज्जसुखविपाका कुसलसभावा। सब्बे ते कुसलमूलाति किं ते सब्बेयेव कुसलमूलाति पुच्छति। तीणेव कुसलमूलानीति न ते सब्बे कुसलमूलानि, अलोभादीनि पन 
तीणि एव कुसलमूलानीति अत्थो। अवसेसा कुसला धम्मा न कुसलमूलाति अवसेसा फस्सादयो कुसला धम्मा कुसलमूलानि नाम न होन्ति। अथ वा अवसेसा फस्सादयो 
कुसला धम्मायेव नाम, न कुसलमूलानीतिपि अत्थो। ये वा पन कुसलमूलाति ये वा पन पठमपुच्छाय दुतियपदेन कुसलमूलाति तयो अलोभादयो गहिता। सब्बे ते धम्मा 
कुसलाति किं ते सब्बे तयोपि म्मा कुसलाति पुच्छति। आमन्ताति सब्बेसम्पि कुसलमूलानं कुसलभावं सम्पटिच्छन्तो आह। अयं ताव मूलनये मूलयमकस्स अत्थो। इमिना 
उपायेन सब्बपुच्छासु विस्सज्जननयो वेदितब्बो । यं पन यत्थ विसेसमत्तं अत्थि, तदेव वण्णयिस्साम | 


५९. एकमूलयमके ताव सब्बे ते कुसलमूलेन एकमूलाति गणनड्ढेन एकमूलकं अग्गहेत्वा समानड्रेन गहेतब्बा। अयज्हेत्थ अत्थो - सब्बे ते कुसलमूलेन समानमूला। यं 
फस्सस्स मूलं, तदेव वेदनादीनन्ति। अथ नेसं तथाभावं सम्पटिच्छन्तो आमन्ताति आह | कुसलसमुट्ठानन्ति कुसलचित्तसमुट्ठानरूपं दस्सितं । एकमूलन्ति अलोभादिना 
कुसलमूलेन समानमूलं । यथेव हि फस्सादीनं अलोभादयो हेतुपच्चयत्ता मूलं, तथा तं समुड्ानरूपस्सापि, कुसललक्खणाभावेन पन तं न कुसलं। 


५२. अञ्ञमञ्जयमके 'येकेचि कुसला'ति अपुच्छित्वा येकेचि कुसलमूलेन एकमूलाति पुच्छा कता। कस्मा? इमिनापि ब्यञ्जनेन तस्सेवत्थस्स सम्भवतो। 
कुसलमूलानीति इदं पुरिमस्स विसेसनं । मूलानि यानि एकतो उप्पज्जन्ती'ति हि वुत्तं, तानि पन कुसलमूलानिपि होन्ति अकुसलअब्याकतमूलानिपि, इध कुसलमूलानीति 
विसेसदस्सनत्थमिदं वुत्तं। अञ्जमञ्ञमूलानि चाति अज्ञमज्जं हेतुपच्चयेन पच्चया होन्तीति अत्थो। तस्सेव पटिलोमपुच्छाय “सब्बे ते धम्मा कुसलमूलेन एकमूला'ति 
अवत्वा सब्बे ते धम्मा कुसलाति वुत्तं। कस्मा? अत्थविसेसाभावतो। कुसलमूलेन एकमूलाति हि पुच्छाय कताय “मूलानि यानि एकतो उप्पज्जन्ती ति हेट्ठा वुत्तनयेनेव 
विस्सज्जनं कातब्बं भवेय्य, एवञ्च सति अत्थविसेसाभावो होति। तस्मा तथा अकत्वा एवं पुच्छा कता | इमिना उपायेन मूलमूलनयादीसुपि अञ्ञमञ्ञमूलयमके पुच्छाविसेसो 
वेदितब्बो। 


५३-५५. मूलमूलनये सब्बे ते कुसलमूलमूलाति सब्बे ते कुसलमूलसङ्काता मूलाति पुच्छति। एकमूलमूलाति समानट्ठेन एकमेव मूलमूलं एतेसन्ति एकमूलमूला । 
अञ्ञमञ्ञमूलमूलाति अञ्जमञ्जस्स मूलं अञ्ञमञ्ञमूलं, अञ्जमञ्ञमूलं हेतुपच्चयद्टेन मूलं एतेसन्ति अञ्ञमञ्ञमूलमूला । 


५६. मूलकनये कुसलमूलकाति हेतुपच्चयड्टेन कुसलं मूलं एतेसन्ति कुसलमूलका। 


५७-६९. मूलमूलकनये कुसलमूलमूलकाति कुसलानं मूलं कुसलमूलं। हेतुपच्चयट्रेनेव कुसलमूलं मूलं एतेसन्ति कुसलमूलमूलकाति। अयं ताव कुसलपदं निस्साय 
नययमकपुच्छासु विसेसत्थो। 

६२-७३. अकुसलपदादीसुपि एसेव नयो। अयं पन विसेसो, अहेतुकं अकुसलन्ति विचिकिच्छाय चेव उद्धच्चेन च सम्पयुत्तं मोहं सन्धाय वुत्तं । 


७४-८५. अहेतुकं अब्याकतन्ति अट्टारस चित्तुप्पादा रूपं, निब्बानञ्च। अब्याकतमूलेन न एकमूलन्ति इध पन ठपेत्वा सहेतुकअब्याकतसमुट्वानं रूपं, सेसं लब्भति। 
सहेतुकअब्याकतसमुट्टानं रूपं अब्याकतमूलेन एकमूलं होति, तं अब्बोहारिकं कत्वा एकतो लब्भमानकवसेनेव चेतं विस्सज्जनं कतं । 


८६-९७. नामा धम्माति नामसङ्घाता धम्मा। ते अत्थतो चत्तारो अरूपिनो खन्धा, निब्बानञ्च। नवेव नाममूलानीति कुसलाकुसलअब्याकतमूलवसेन नव मूलानि । 
अहेतुकं नामं नाममूलेन न एकमूलन्ति अहेतुकं सब्बम्पि अट्ठारस चित्तुप्पादविचिकिच्छुद्धच्चसम्पयुत्तमोहनिब्बानसङ्कातं नामं नाममूलेन न एकमूलं । न हि तं तेन सदधि 
उप्पज्जति । सहेतुकं नामं नाममूलेनाति पदेपि सहेतुकं नामं नाममूलेनाति अत्थो। सेसं सब्बत्थ उत्तानत्थमेवाति। 


मूलवारवण्णना। 
९८-९९. हेतुवारादीसुपि इमिनावुपायेन अत्थो वेदितब्बो। मूलं हेतु निदानञ्चातिगाथा यथानिद्दिट्ठानं दसन्नम्मि वारानं पुन उद्दानवसेनेव वुत्ताति। 


मूलयमकवण्णना। 


२. खन्धयमकं 
१. पण्णत्तिउद्देसवारवण्णना 


९. इदानि मूलयमके देसितेयेव कुसलादिधम्मे खन्धवसेन सङ्गण्हित्वा मूलयमकानन्तरं देसितस्स खन्धयमकस्स वण्णना होति। तत्थ पाळिववत्थानं ताव एवं वेदितब्बं - 
इमस्मिज्हि खन्धयमके तयो महावारा होन्ति - पण्णत्तिवारो, पवत्तिवारो, परिञ्ञावारोति। तेसु पण्णत्तिवारो खन्धानं नामाभिधानसोधनवसेनेव गतत्ता पण्णत्तिवारोति वुच्चति । 
पवत्तिवारो तेन सोधितनामाभिधानानं खन्धानं उप्पादनिरोधवसेन पवत्ति सोधयमानो गतो, तस्मा पवत्तिवारोति वुच्चति । परिञ्ञावारो इमिनानुक्कमेन पवत्तानं खन्धानं सङ्घेपेनेव 
तिस्सो परिज्ञा दीपयमानो गतो, तस्मा परिञ्ञावारोति वुच्चति । तत्थ पण्णत्तिवारो उद्देसनिद्देसवसेन द्वीहाकारेहि ववत्थितो। इतरेसु विसुं उद्देसवारो नत्थि। आदितो पट्टाय 
पुच्छाविस्सज्जनवसेन एकधा ववत्थिता । तत्थ पञ्चक्खन्धातिपदं आदिं कत्वा याव न खन्धा, न सङ्घाराति पदं ताव पण्णत्तिवारस्स उद्देसवारो वेदितब्बो। पुच्छावारोतिपि 
तस्सेव नामं । तत्थ पञ्चक्खन्धाति अयं यमकवसेन पुच्छितन्बानं खन्धानं उद्देसो । रूपक्खन्धो...पे०... विञ्ञाणक्खन्धोति तेसञ्जेव पभेदतो नामववत्थानं । 


२-३. इदानि इमेसं खन्धानं वसेन पदसोधनवारो, पदसोधनमूलचक्कवारो, सुद्धखन्धवारो, सुद्धखन्धमूलचक्कवारोति चत्तारो नयवारा होन्ति। तत्थ रूपं रूपक्खन्धो, 
सूपक्खन्धो रूपन्तिआदिना नयेन पदमेव सोधेत्वा गतो पदसोधनवारो नाम। सो अनुलोमपटिलोमवसेन दुविधो होति। तत्थ अनुलोमवारे 'रूपं रूपक्खन्धो, रूपक्खन्धो 
रूप'न्तिआदीनि पञ्च यमकानि। पटिलोमवारेपि “न रूपं, न रूपक्खन्धो; न रूपक्खन्धो न रूप'न्तिआदीनि पञ्चेव। ततो परं तेसञ्जेव पदसोधनवारे सोधितानं खन्धानं रूपं 
रूपक्खन्धो, खन्धा वेदनाक्खन्धो'तिआदिना नयेन एकेकखन्धमूलकानि चत्तारि चत्तारि चक्कानि बन्धित्वा गतो पदसोधनमूलकानं चक्कानं अत्थिताय पदसोधनमूलचक्कवारो 
नाम। सोपि अनुलोमपटिलोमवसेन दुविधो होति। तत्थ अनुलोमवारे 'रूपं रूपक्खन्धो, खन्धा वेदनाकखन्धो'तिआदीनि एकेकखन्धमूलकानि चत्तारि चत्तारि कत्वा वीसति 
यमकानि। पटिलोमवारेपि “न रूपं, न रूपक्खन्धो; न खन्धा न वेदनाक्खन्धोतिआदीनि वीसतिमेव। 


ततो परं रूपं खन्धो खन्धा रूपन्तिआदिना नयेन सुद्धखन्धवसेनेव गतो सुद्भखन्धवारो नाम | तत्थ खन्धा रूपन्तिआदीसु खन्धा रूपक्खन्धो, खन्धा वेदनाक्खन्धोति 
अत्थो गहेतब्बो। कस्मा? निद्देसवारे एवं भाजितत्ता। तत्थ हि 'रूपं खन्धोति आमन्ता । खन्धा रूपक्खन्धोति रूपक्खन्धो खन्धो चेव रूपक्खन्धो च, अवसेसा खन्धा न 
रूपक्खन्धो'ति एवं 'खन्धा रूप'न्तिआवीनं खन्धा रूपक्खन्धोतिआदिना नयेन पदं उद्धरित्वा अत्थो विभत्तो। तेनेव च कारणेनेसे सुद्धखन्धवारोति वृत्तो। वचनसोधने विय हि 
एत्थ न वचनं पमाणं। यथा यथा पन सुद्धखन्धा लब्भन्ति, तथा तथा अत्थोव पमाणं। परतो आयतनयमकादीसुपि एसेव नयो। एसोपि च सुद्धखन्धवारो अनुलोमपटिलोमवसेन 
दुविधो होति। तत्थ अनुलोमवारे "रूपं खन्धो खन्धा रूप'न्तिआदीनि पञ्च यमकानि। पटिलोमवारेपि “न रूपं न खन्धो, न खन्धा न रूप न्तिआदीनि पञ्चेव। 


ततो परं तेसञ्जेव सुद्धखन्धानं रूपं खन्धो, खन्धा वेदनातिआदिना नयेन एकेकखन्धमूलकानि चत्तारि चत्तारि चक्कानि बन्धित्वा गतो सुद्धखन्धमूलकानं चक्कानं 
अत्थिताय सुद्धखन्धमूलचक्कवारो नाम | तत्थ खन्धा वेदनातिआदीसु खन्धा वेदनाक्खन्धोतिआदिना नयेन अत्थो वेदितब्बो। इतरथा निद्देसवारेन सद्धिं विरोधो होति। सोपि 
अनुलोमपटिलोमवसेन दुविधो होति। तत्थ अनुलोमवारे रूपं खन्धो, खन्धा वेदना तिआदीनि एकेकखन्धमूलकानि चत्तारि चत्तारि कत्वा वीसति यमकानि। पटिलोमवारेपि “न 
रूपं, न खन्धो, न खन्धा न वेदना तिआदीनि वीसतिमेव। एवं ताव एकेन यमकसतेन द्वीहि पुच्छासतेहि एकेकपुच्छाय सन्निड्ठानसंसयवसेन द्वे दवे अत्थे कत्वा चतूहि च 
अत्थसतेहि पटिमण्डितो पण्णत्तिवारस्स उद्देसवारो वेदितब्बोति । 


पण्णत्तिउद्देसवारवण्णना। 
१. पण्णत्तिनिहेसवारवण्णना 


२६. इदानि रूपं रूपक्खन्धोतिआदिना नयेन निद्देसवारो आरद्धो । तत्थ रूपं रूपक्खन्धोति यंकिञ्चि रूपन्ति वुच्चति । सब्बं तं रूपं रूपक्खन्धोति वचनसोधनत्थं 
पुच्छति। पियरूपं सातरूपं, रूपं, न रूपक्खन्धोति यं 'पियरूपं सातरूपःन्ति एत्थ रूपन्ति वृत्तं, तं रूपमेव, न रूपक्खन्धोति अत्थो। रूपक्खन्धो रूपञ्चेव रूपक्खन्धो 
चाति यो पन रूपक्खन्धो, सो रूपन्तिपि रूपक्खन्धोतिपि वत्तुं वट्ठतीति अत्थो। रूपक्खन्धो रूपन्ति एत्थ पन यस्मा रूपक्खन्धो नियमेनेव रूपन्ति वत्तब्बो। तस्मा आमन्ताति 
आह। इमिना उपायेन सब्बविस्सज्जनेसु अत्थो वेदितब्बो । यो पन यत्थ विसेसो भविस्सति, तथेव तं बण्णयिस्साम। सञ्जायमके ताव दिट्टिसञ्जाति 'पपञ्चसञ्जातिआदीसु 
आगता दिट्टिसञ्ञा। सङ्घारयमके अवसेसा सङ्काराति :अनिच्चा वत सङ्घारातिआदीसु आगता सङ्घारक्खन्धतो अवसेसा सङ्कतधम्मा। पटिलोमवारेपि एसेव नयोति। 

पदसोधनवारो निद्टितो। 


२८. पदसोधनमूलचक्कवारे खन्धा वेदनाक्खन्धोति येकेचि खन्धा, सब्बे ते वेदनाक्खन्धोति पुच्छति। सेसपुच्छासुपि एसेव नयो। पटिलोमे न खन्धा न 
वेदनाक्खन्धोति एत्थ ये पञ्जत्तिनिब्बानसङ्घाता धम्मा खन्धा न होन्ति, ते यस्मा वेदनाक्खन्धोपि न होन्ति, तस्मा आमन्ताति आह। सेसविस्सज्जनेसुपि एसेव नयोति। 


पदसोधनमूलचक्कवारो निट्टितो। 


३८. सुद्धखन्धवारे रूपं खन्धोति यंकिञ्चि रूपन्ति वुत्तं, सब्बं तं खन्धोति पुच्छति। तत्थ यस्मा पियरूपसातरूपसङ्कातं वा रूपं होतु, भूतुपादारूपं वा, सब्बं पञ्चसु 
खन्धेसु सङ्गहं गच्छतेव। तस्मा आमन्ताति पटिजानाति। दुतियपदे 'खन्धा रूप'न्ति पुच्छितन्बे यस्मा रूपन्तिवचनेन रूपक्खन्धोव अधिप्पेतो, तस्मा वचनं अनादियित्वा 
अत्थवसेन पुच्छन्तो खन्धा रूपक्खन्धोति आह । इमिना नयेन सब्बपदेसु अत्थो वेदितब्बो | परतो आयतनयमकादीनं निद्देसवारेपि एसेव नयो। सञ्जा खन्धोति एत्थापि 
दिड्टिसञ्ञा वा होतु, सञ्जा एव वा, सब्बायपि खन्धभावतो आमन्ताति वुत्तं। सङ्कारा खन्धोति पदेपि एसेव नयो। खन्धविनिमुत्तको हि सङ्कारो नाम नत्थि। 


३९. पटिलोमे न रूपं न खन्धोति यं धम्मजातं रूपं न होति, तं खन्धोपि न होतीति पुच्छति। विस्सज्जने पनस्स रूपं ठपेत्वा अवसेसा खन्धा न रूपं, खन्धाति रूपतो 
अज्जे वेदनादयो खन्धा रूपमेव न होन्ति, खन्धा पन होन्तीति अत्थो। रूपञ्च खन्धे च ठपेत्वा अवसेसाति पञ्चक्खन्धविनिमुत्तं निब्बानञ्चेव पञ्जत्ति च । इतो परेसुपि 
"अवसेसा'ति पदेसु एसेव नयोति। 


सुद्धखन्धवारो निट्टितो। 
४०-४४. सुद्धखन्धमूलचक्कवारे रूपं खन्धोतिआदीनं हेट्ठा वुत्तनयेनेव अत्थो वेदितब्बोति । 
सुद्धखन्धमूलचक्कवारो निट्टितो। 
पण्णत्तिनिद्वेसवारवण्णना। 
२. पवत्तिवारवण्णना 


५०-२०५. इदानि यस्स रूपक्खन्धोतिआदिना नयेन पवत्तिवारो आरद्भो। कस्मा पनेत्थ उद्देसवारो न वुत्तोति? हेट्ठा दस्सितनयत्ता। पण्णत्तिवारस्मिज्हि उद्देसवारे नयो 
दस्सितो। तेन पन नयेन सक्का सो इध अवुत्तोपि जानितुन्ति तं अवत्वा निद्देसवारोव आरद्धो। इमस्मिं पन पवत्तिवारसङ्काते महावारे उप्पादवारो, निरोधवारो, 
उप्पादनिरोधवारोति तयो अन्तरवारा होन्ति । तेसु पठमो धम्मानं उप्पादलक्खणस्स दीपितत्ता उष्पादवारोति बुच्चति। दुतियो तेसञ्जेव निरोधलक्खणस्स दीपितत्ता 
निरोधवारोति वुच्चति। ततियो उभिन्नम्पि लक्खणानं दीपितत्ता उप्पादनिरोधवारोति वुच्चति। उप्पादवारेन चेत्थ धम्मानं उप्पज्जनाकारोव दीपितो। निरोधवारेन 'उप्पन्नं नाम 
निच्चं नत्थीःति तेसञ्जेव अनिच्चता दीपिता। उप्पादनिरोधवारेन तदुभयं । 


तत्थ उप्पादवारे ताव तिण्णं अद्धानं वसेन छ कालभेदा होन्ति - पच्चुप्पन्नो, अतीतो, अनागतो, पच्चुप्पन्नेनातीतो, पच्चुप्पन्नेनानागतो, अतीतेनानागतोति। तेसु यस्स 
रूपक्खन्धो उप्पज्जती'ति पच्चुप्पन्नाभिधानवसेन पच्चुप्पन्नो वेदितब्बो। सो पच्चुप्पन्नानं धम्मानं पच्चकखतो गहेतब्बत्ता अतिविय सुविज्जेय्योति पठमं वुत्तो। यस्स 
रूपक्खन्धो उप्पज्जित्थाति अतीताभिधानवसेन अतीतो वेदितब्बो। सो पच्चकखतो अनुभूतपुब्बानं अतीतधम्मानं अनुमानेन अनागतेहि सुविञ्जेय्यतरत्ता दुतियं वुत्तो । यस्स 
सूपक्खन्धो उप्पज्जिस्सतीति अनागताभिधानवसेन अनागतो वेदितब्बो। सो पच्चकखतो च अनुभूतपुब्बवसेन च गहितधम्मानुमानेन 'अनागतेपि एवरूपा धम्मा 
उप्पज्जिस्सन्ती'ति गहेतब्बतो ततियं वुत्तो। 


यस्स रूपक्खन्धो उप्पज्जति, तस्स वेदनाक्खन्धो उप्पज्जित्थाति पच्चुप्पन्नेन सद्भि अतीताभिधानवसेन पच्चुप्पन्नेनातीतो वेदितब्बो । सो मिस्सकेसु तीसु 
सुविञ्जेस्यतरत्ता चतुत्थं वुत्तो। यस्स रूपक्खन्धो उप्पज्जति तस्स वेदनाक्खन्धो उप्पज्जिस्सतीति पच्चुप्पन्नेन सद्धि अनागताभिधानवसेन पच्चुप्पन्नेनानागतो वेदितब्बो । 
सो पच्चक्खतो गहेतब्बानं धम्मानं अत्थिताय अत्थतो सुविञ्जेय्यतरोति पञ्चमं वुत्तो। यस्स रूपक्खन्धो उप्पज्जित्थ, तस्स वेदनाक्खन्धो उप्पज्जिस्सतीति अतीतेन सद्भि 
अनागताभिधानवसेन अतीतेनानागतो वेदितब्बो । सो पुरिमेहि दुविञ्जेय्योति छट्ंवुत्तो। 


एवमेतेसु छसु कालभेदेसु य्वायं पठमो पच्चुप्पन्नो, तत्थ पुग्गलतो, ओकासतो, पुग्गलोकासतोति तयो वारा होन्ति। तेसु यस्साति पुग्गलवसेन खन्धानं उप्पत्तिदीपनो 
पुग्गलवारो । यत्थाति ओकासवसेन खन्धानं उप्पत्तिदीपनो ओकासवारो। यस्स यत्थाति पुग्गलोकासवसेन खन्धानं उप्पत्तिदीपनो पुग्गलोकासवारो | इमे पन तयोपि वारा 
पठमं अनुलोमनयेन निद्दिसित्वा पच्छा पटिलोमनयेन निदिड्ठा । तेसु “उप्पज्जति' 'उप्पज्जित्थ,' 'उप्पज्जिस्सती'ति वचनतो उप्पत्तिदीपनो अनुलोमनयो। 'नुप्पज्जति', 
“नुप्पज्जित्थ,' 'नुप्पज्जिस्सती'ति वचनतो अनुप्पत्तिदीपनो पटिलोमनयो। 


तत्थ पच्चुप्पन्नकाले ताव पुग्गलवारस्स अनुलोमनये “यस्स रूपक्खन्धो उप्पज्जति, तस्स वेदनाक्खन्धो उप्पज्जति। यस्स वा पन वेदनाक्खन्धो उप्पज्जति, तस्स 
रूपक्खन्धो उप्पज्जति। यस्स रूपक्खन्धो उप्पज्जति, तस्स सञ्जाक्खन्धो सङ्घारक्खन्धो, विञ्जाणक्खन्धो, उप्पज्जति। यस्स वा पन विञ्जाणक्खन्धो उप्पज्जति, तस्स 
रूपक्खन्धो उप्पज्जती "ति एवं रूपक्खन्धमूलकानि चत्तारि यमकानि; “यस्स वेदनाक्खन्धो उप्पज्जति, तस्स सञ्ञाक्खन्धो उप्पज्जती”तिआदिना नयेन वेदनाक्खन्धमूलकानि 
तीणि; सञ्जाक्खन्धमूलकानि द्वे; सङ्घारक्खन्धमूलकं एकन्ति अग्गहितग्गहणेन दस यमकानि होन्ति। 


तत्थ रूपक्खन्धमूलकेसु चतूसु आदितो एकमेव विस्सज्जितं । सेसानि तेन सदिसविस्सज्जनानीति तन्तिया लहुभावत्थं सङ्कित्तानि। वेदनाक्खन्धादिमूलकेसुपि 
“आमन्ता ति एकसदिसमेव विस्सज्जनं। तस्मा तानिपि तन्तिया लहुभावत्थं सङ्कित्तानेवाति एवमेतानि पच्चुप्पन्नकाले पुग्गलवारे अनुलोमनये एकयमकविस्सज्जनेनेव दस 

यमकानि विस्सज्जितानि नाम होन्तीति वेदितब्बानि। यथा च पुग्गलवारे दस, एवं ओकासवारे दस, पुग्गलोकासवारे दसाति पच्चुप्पन्नकाले तीसु वारेसु अनुलोमनये 
तिस यमकानि होन्ति। यथा च अनुलोमनये, एवं पटिलोमनयेपीति सब्बानिपि पच्चुप्पन्नकाले सट्ठि यमकानि होन्ति। तेसु वीसपुच्छासतं, चत्तारीसानि च द्वे अत्थसतानि 
होन्तीति वेदितब्बानि। एवं सेसेसुपि पञ्चसु कालभेदेसु पुग्गलादिभेदतो अनुलोमपटिलोमनयवसेन छ छ वारा। एकेकस्मिं वारे दस दस कत्वा सट्टि सट्टि यमकानीति तीणि 
यमकसतानि। तानि पुरिमेहि सद्भि सट्ठाधिकानि तीणि यमकसतानि, वीसाधिकानि सत्तपुच्छासतानि, चत्तारीसानि च चुद्दस अत्थसतानि होन्ति। इदं ताव उप्पादवारे 
पाळिववत्थानं। यथा च उप्पादवारे, तथा निरोधवारेपि, उप्पादनिरोधवारेपीति सब्बस्मिम्पि पवत्तिमहावारे असीति यमकसहस्सं, सट्टिसताधिकानि द्वे पुच्छासहस्सानि, वीसं 
तिसताधिकानि च चत्तारि अत्थसहस्सानि वेदितब्बानि। 


पाळि पन उप्पादवारे निरोधवारे च तीसु असम्मिस्सककालभेदेसु तस्मिं तस्मिं वारे एकेकमेब यमकं विस्सज्जेत्वा सङ्कित्ता। तीसु मिस्सककालभेदेसु यस्स वेदनाक्खन्धो 
उप्पज्जति, तस्स सञ्जाक्खन्धो उप्पज्जित्थातिआदिना नयेन वेदनाक्खन्धादिमूलकेसुपि एकं यमकं विस्सज्जितं। उप्पादनिरोधवारे पन छसुपि कालभेदेसु तं विस्सज्जितमेव। 
सेसानि तेन समानविस्सज्जनत्ता सङ्कित्तानीति । इदं सकलेपि पवत्तिमहावारे पाळिववत्थानं। 


अत्थविनिच्छयत्थं पनस्स इदं लक्खणं वेदितब्बं - इमस्मिज्हि पवत्तिमहावारे चतुन्नं पञ्हानं पञ्च विस्सज्जनानि सत्तवीसतिया ठानेसु पक्खिपित्वा अत्थविनिच्छयो 
वेदितब्बो । तत्थ पुरेपञ्हो, पच्छापञ्हो, परिपुण्णपञ्हो, मोघपञ्होति इमे चत्तारो पञ्हा नाम | एकेकस्मिज्हि यमके द्वे द्वे पुच्छा। एकेकपुच्छायपि द्वे द्वे पदानि । तत्थ याय पुच्छाय 
विस्सज्जने एकेनेव पदेन गहितक्खन्धस्स उप्पादो वा निरोधो वा लब्भति, अयं पुरेपञ्हो नाम | याय पन पुच्छाय विस्सज्जने द्रीहिपि पदेहि गहितक्खन्धानं उप्पादो वा निरोधो वा 
लब्भति, अयं पच्छापञ्हो नाम। याय पन पुच्छाय विस्सज्जने एकेनपि पदेन गहितक्खन्धस्स द्वीहिपि पदेहि गहितकखन्धानं उप्पादो वा, निरोधो वा लब्भति, अयं परिपुण्णपञ्हो 
नाम। याय पन पुच्छाय विस्सज्जने पटिक्खेपो वा, पटिसेधो वा लब्भति, अयं मोघपञ्हो नाम। यस्मा पनेस अदस्सियमानो न सक्का जानितुं, तस्मा नं दस्सयिस्साम। 


“यत्थ रूपक्खन्धो नुप्पज्जति, तत्थ वेदनाक्खन्धो नुप्पज्जती'ति पुच्छाय ताव उप्पज्जतीति इमस्मिं विस्सञ्जने एकेनेव पदेन गहितस्स वेदनाकखन्धस्स उप्पादो लब्भति, 
इति अयञ्चेव अञ्जो च एवरूपो पज्हो पुरेपज्होति वेदितब्बो । 'यस्स रूपक्खन्धो उप्पज्जित्थ, तस्स वेदनाक्खन्धो उप्पज्जित्था'ति पुच्छाय पन *आमन्ता'ति इमस्मिं विस्सज्जने 
द्वीहि पदेहि गहितानं रूपवेदनाक्खन्धानं यस्स कस्सचि सत्तस्स अतीते उप्पादो लब्भति। इति अयञ्चेव अञ्जो च एवरूपो पञ्हो पच्छापञ्होति वेदितब्बो । 


"यस्स रूपकखन्धो उप्पज्जति, तस्स वेदनाक्खन्धो उप्पज्जती'ति इमाय पन पठमपुच्छाय “असञ्ञसत्तै उपपज्जन्तान' न्तिआदिके इमस्मिं विस्सज्जने 'असञ्जसत्तं 
उपपज्जन्तानं तेसं रूपक्खन्थो उप्पज्जति, नो च तेसं वेदनाक्खन्धो उप्पज्जती'ति इमस्मिं कोट्ठासे एकेनेव पदेन गहितस्स रूपक्खन्धस्सपि उप्पादो लब्मति। 'पञ्चवोकारं 
उपपज्जन्तानं तेसं रूपक्खन्धो च उप्पज्जति वेदनाक्खन्धो च उप्पज्जती'ति इमस्मिं कोद्ठासे द्रीहिपि पदेहि सङ्गहितानं रूपवेदनाकखन्धानम्पि उप्पादो लब्भति। इति अयञ्चेव 
अञ्जो च एवरूपो पञ्हो परिपुण्णपञ्होति वेदितब्बो । पुरेपच्छापञ्होतिपि एतस्सेव नामं। एतस्स हि विस्सज्जने पुरिमकोद्ठासे एकेन पदेन सङ्गहितस्स रूपक्खन्धस्सेब उप्पादो 
दस्सितो। दुतियकोट्टासे द्वीहि पदेहि सङ्गहितानं रूपवेदनाक्खन्धानं | इमिनायेव च लक्खणेन यत्थ एकेन पदेन सङ्गहितस्स खन्धस्स उप्पादो वा निरोधो वा लब्भति, सो 
पुरेपञ्होति वुत्तो। यत्थ द्वीहिपि पदेहि सङ्गहितानं खन्धानं उप्पादो वा निरोधो वा लब्भति, सो पच्छापञ्होति वुत्तो। 


"यस्स रूपकखन्धो नुप्पज्जित्थ, तस्स वेदनाक्खन्धो नुप्पज्जित्था'ति इमाय पन पुच्छाय 'नत्थी'ति इमस्मिं विस्सज्जने पटिक्खेपो लब्भति। 'यस्स रूपकखन्धो उप्पज्जति, 
तस्स वेदनाक्खन्धो निरुज्झती'ति पुच्छाय 'नो'ति इमस्मिं विस्सज्जने पटिसेधो लब्भति। तस्मा अयञ्चेव दुविधो अञ्जो च एवरूपो पञ्हो मोघपञ्होति वेदितब्बो । 
तुच्छपञ्होतिपि वुच्चति | एवं ताव चत्तारो पज्हा वेदितब्बा। 


पाळिगतिया विस्सज्जनं, पटिवचनविस्सज्जनं, सरूपदस्सनेन विस्सज्जनं, पटिकखेपेन विस्सज्जनं, पटिसेधेन विस्सज्जनन्ति इमानि पन पञ्च विस्सज्जनानि नाम। तत्थ 
यं विस्सज्जनं पाळिपदमेव हुत्वा अत्थं विस्सज्जेति, इदं पाळिगतिया विस्सज्जनं नाम । तं पुरेपञ्हे लब्भति। “यत्थ रूपक्खन्धो नुप्पज्जति तत्थ वेदनाक्खन्धो नुप्पज्जती'ति हि 
पञ्हे 'उप्पज्जती'ति इदं विस्सज्जनं पाळिपदमेव हुत्वा अत्थं विस्सज्जयमानं गतं, तस्मा एवरूपेसु ठानेसु पाळिगतिया विस्सज्जनं वेदितब्बं । यं पन विस्सज्जनं पटिवचनभावेन 
अत्थं विस्सज्जेति, इदं पटिवचनविस्सज्जनं नाम। तं पच्छापञ्हे लब्भति। यस्स रूपक्खन्धो उप्पज्जित्थ, तस्स वेदनाक्खन्धो उप्पज्जित्था'ति हि पञ्हे “आमन्ता'ति इदं 
विस्सज्जनं पटिबचनवसेनेव अत्थं विस्सज्जयमानं गतं, तस्मा एवरूपेसु ठानेसु पटिवचनविस्सज्जनं वेदितब्बं। यं विस्सज्जनं सरूपेन दस्सेत्वा अत्थं विस्सज्जेति; इदं 
सरूपदस्सनेन विस्सज्जनं नाम | तं परिपुण्णपञ्हे लब्भति। 'यस्स रूपक्खन्धो उप्पज्जति; तस्स वेदनाक्खन्धो उप्पज्जती'ति हि पञ्हे असञ्जसत्तं उपपज्जन्तान'न्ति इदं 
विस्सज्जनं 'इमेसं रूपक्खन्धो उप्पज्जति, नो च वेदनाक्खन्धो, इमेसं रूपक्खन्धो च उप्पज्जति, वेदनाक्खन्धो चा'ति सरूपदस्सनेनेव अत्थं विस्सज्जयमानं गतं। तस्मा 
एवरूपेसु ठानेसु सरूपदस्सनेन विस्सज्जनं वेदितब्बं । यं पन विस्सज्जनं तथारूपस्स अत्थस्साभावतो अत्थपटिक्खेपेन पव्हं विस्सज्जेति, इदं पटिक्खेपेन विस्सज्जनं नाम । यं 
तथारूपस्स अत्थस्स एकक्खणे अलाभतो अत्थपटिसेधनेन पव्हं विस्सज्जेति, इदं पटिसेधेन विस्सज्जनं नाम । तं मोघपञ्हे लब्भति। “यस्स रूपक्खन्धो नुप्पज्जित्थ, तस्स 
वेदनाक्खन्धो नुप्पज्जित्था'ति हि पज्हे “नत्थी'ति इदं विस्सज्जनं; एवरूपो नाम सत्तो नत्थीति अत्थपटिक्खेपेन पज्हं विस्सज्जयमानं गतं; तस्मा एवरूपेसु ठानेसु पटिक्खेपेन 
विस्सज्जनं वेदितब्बं । यस्स रूपक्खन्धो उप्पज्जति, तस्स वेदनाक्खन्धो निरुज्झती'ति पञ्हे पन “नो ति इदं विस्सज्जनं एकस्मिं पटिसन्धिक्खणे उप्पादेन सद्भि निरोधो नाम न 
लब्भतीति अत्थपटिसेधनेन पज्हं विस्सज्जयमानं गतं, तस्मा एवरूपेसु ठानेसु पटिसेधेन विस्सज्जनं वेदितब्बं । 


इदानि इमे चत्तारो पञ्हा, इमानि च पञ्च विस्सज्जनानि, येसु सत्तबीसतिया ठानेसु पक्खिपितब्बानि, तानि एवं वेदितब्बानि - असञ्ञसत्तं उपपज्जन्तानन्ति एकं ठानं, 
असञ्ञसत्ते तत्थाति एकं, असञ्ञसत्तानन्ति एकं; असञ्जसत्ता चवन्तानन्ति एकं; अरूपं उपपज्जन्तानन्ति एकं, अरूपे तत्थाति एकं, अरूपानन्ति एकं, अरूपा चवन्तानन्ति 
एकं, अरूपे पच्छिमभविकानन्ति एकं, अरूपे परिनिन्बन्तानन्ति एकं; ये च अरूपं उपपज्जित्वा परिनिब्बायिस्सन्तीति एकं; पञ्चवोकारं उपपज्जन्तानन्ति एकं, पञ्चवोकारे 
तत्थाति एकं, पञ्चवोकारानन्ति एकं पञ्चवोकारा चवन्तानन्ति एकं, पञ्चवोकारे पच्छिमभविकानन्ति एकं, पञ्चवोकारे परिनिब्बन्तानन्ति एकं; सुद्धावासं उपपज्जन्तानन्ति 
एकं, सुद्भावासे तत्थाति एकं, सुद्धावासानन्ति एकं, सुद्धावासे परिनिब्बन्तानन्ति एकं; सब्बेसं उपपज्जन्तानन्ति एकं, सब्बेसं चवन्तानन्ति एकं; सब्बसाधारणवसेन 
पच्छिमभविकानन्ति एकं, परिनिब्बन्तानन्ति एकं, चतुवोकारं पञ्चवोकारं उपपज्जन्तानन्ति एकं, चवन्तानन्ति एकं। एवं इमेसं चतुन्नं पञ्हानं इमानि पञ्च विस्सज्जनानि इमेसु 
सत्तवीसतिया ठानेसु पक्खिपित्वा इमस्मिं पवत्तिमहावारे अत्थविनिच्छयो वेदितब्बो। एवं विदित्वा हि पञ्हं विस्सज्जन्तेन सुविस्सज्जितो होति, अत्थञ्च विनिच्छयन्तेन 
सुविनिच्छितो होति। 

तत्थायं नयो -- यस्स रूपक्खन्धो उप्पज्जतीति यस्स पुग्गलस्स उप्पादकखणसमङ्गिताय रूपक्खन्धो उप्पज्जति। तस्स वेदनाक्खन्धो उप्पज्जतीति वेदनाक्खन्धोपि 
तस्स तस्मिञ्ञेव खणे उप्पज्जतीति पुच्छति। असञ्ञसत्तं उपपज्जन्तानन्ति अचित्तकपटिसन्धिवसेन असञ्जसत्तभवं उपपज्जन्तानं । तेसं रूपक्खन्धो उप्पज्जतीति तेसं 
एकन्तेन रूपक्खन्धो उप्पज्जतियेव । पवत्ते उप्पन्नानं रूपक्खन्धो उप्पज्जतिपि निरुज्झतिपि, तस्मा “असञ्जसत्तान'न्ति अवत्वाःअसञ्ञसत्तं उपपज्जन्तान न्ति वृत्तं। नो च 
तेसं वेदनाक्खन्धो उप्पज्जतीति अचित्तकत्ता पन तेसं वेदनाक्खन्धो नुप्पज्जतेव। इदं सत्तवीसतिया ठानेसु पठमे ठाने परिपुण्णपञ्हस्स पुरिमकोड्ठासे सरूपदस्सनेन 
विस्सज्जनं | पञ्चबोकारं उपपज्जन्तानन्ति रूपारूपमिस्सकपटिसन्धिवसेन पञ्चबोकारभवं उपपज्जन्तानं । तेसं रूपक्खन्धो च उप्पज्जति, वेदनाक्खन्धो चाति तेसं 
एकन्तेन रूपवेदनाक्खन्धसङ्घाता द्वेपि खन्धा उप्पज्जन्तियेव । पवत्ते पन तत्थ उप्पन्नानं ते खन्धा उप्पज्जन्तिपि निरुज्झन्तिपि, तस्मा 'पञ्चवोकारानः न्ति अवत्वा 'पञ्चवोकारं 
उपपज्जन्तान न्ति वुत्तं । इदं पञ्चबोकारं उपपज्जन्तानन्ति ठाने परिपुण्णपञ्हस्स पच्छिमकोद्ठासे सरूपदस्सनेन विस्सज्जनं । इमिना उपायेन सब्बानि विस्सज्जनानि 
वेदितब्बानि। 


इदं पनेत्थ उप्पादनिरोधेसु नियमलक्खणं -- सकलेपि हि इमस्मिं खन्धयमके तत्थ तत्थ उप्पन्नानं पवत्ते याव मरणा खन्धानं अपरियन्तेसु उप्पादनिरोधेसु विज्जमानेसुपि 
लहुपरिवत्तानं धम्मानं विनिब्भोगं कत्वा उप्पादनिरोधे दस्सेतुं न सुकरन्ति पवत्तियं उप्पादनिरोधे अनामसित्वा अभिनवं विपाकवं निप्फादयमानेन नानाकम्मेन निब्बत्तानं 
पटिसन्धिखन्धानं उप्पादं दस्सेतुं सुखन्ति पटिसन्धिकाले उप्पादवसेनेव उप्पादवारो कथितो । उप्पन्नस्स पन विपाकवट्टस्स परियोसानेन निरोधं दस्सेतुं सुखन्ति मरणकाले 
निरोधवसेन निरोधवारो कथितो। 


कि पनेत्थ पवत्तियं उप्पादनिरोधानं अनामद्ुभावे पमाणन्ति? पाळियेव। पाळियञ्हि विसेसेन उप्पादवारस्स अनागतकालवारे 'पच्छिमभविकानं तेसं रूपक्खन्धो च 
नुप्पज्जिस्सति, वेदनाक्खन्धो च नुप्पज्जिस्सती'ति अयं पाळि अतिपमाणमेव। पच्छिमभविकानज्हि पवत्ते रूपारूपधम्मानं उप्पज्जितुं युत्तभावे सतिपि 'रूपक्खन्धो च 
नुप्पज्जिस्सति, वेदनाक्खन्धो च नुप्पज्जिस्सती'ति सन्निट्ठानं कत्वा वुत्तभावेन पवत्ते उप्पादो न गहितोति वेदितब्बो। “सुद्धावासे परिनिन्बन्तानं तेसं तत्थ सञ्जाक्खन्धो न 
निरुञ्झित्थ, नो च तेसं तत्थ वेदनाक्खन्धो न निरुज्झती'ति अयं पन पाळि पवत्ते निरोधस्स अनामट्टभावे अतिविय पमाणं। सुद्धावासे परिनिब्बन्तानज्हि चुतिचित्तस्स भङ्गक्खणे 
ठितानं पटिसन्धितो पट्ठाय पवत्ते उप्पज्जित्वा निरुद्धसञ्जाक्खन्धानं गणनपथो नत्थि। “एवं सन्तेपि तेसं तत्थ सञ्ञाक्खन्धो न निरुज्झित्था'ति सन्निद्ठानं कत्वा वुत्तभावेन पवत्ते 
निरोधो न गहितोति वेदितब्बो। 


एवमेत्थ उप्पादनिरोधेसु नियमलक्खणं विदित्वा पटिसन्धिउप्पादमेव चुतिनिरोधमेव च गहेत्वा तेसु तेसु ठानेसु आगतानं विस्सज्जनानं अत्थविनिच्छयो वेदितब्बो। सो पन 
सक्का आदिविस्सज्जने वुत्तनयेन सब्बत्थ विदितुन्ति विस्सज्जनपटिपाटिया न वित्थारितो। इमिना पन एवं दिन्नेनपि नयेन यो एतेसं अत्थनिनिच्छयं जानितुं न सक्कोति, तेन 
आचरिये पयिरुपासित्वा साधुकं सुत्वापि जानितब्बो। 


उप्पादस्स निरोधस्स, उप्पन्नञ्चापि एकतो। 
नयस्स अनुलोमस्स, पटिलोमनयस्स च॥ 


बसेन यानि खन्धेसु, यमकानि च पञ्चसु 
पुग्गलं अथ ओकासं, पुग्गलोकासमेव च॥ 


आमसित्वा पवत्तेसु, ठानेसु कथयी जिनो 
तेसं पाळिववत्थानं, दस्सितं अनुपुब्बतो॥ 


विनिच्छयत्थं अत्थस्स, पञ्हाविस्सज्जनानि च। 
विस्सज्जनानं ठानानि, यानि तानि च सब्बसो॥ 


दस्सेत्वा एकपञ्हस्मिं, योजनापि पकासिता। 
वित्थारेन गते एत्थ, पञ्हाविस्सज्जनक्कमे॥ 


अत्थं बण्णयता कातुं, किं नु सक्का इतो परं। 
नयेन इमिना तस्मा, अत्थं जानन्तु पण्डिताति॥ 


पवत्तिमहावारवण्णना । 
३. परिञ्ञावारवण्णना 


२०६-२०८. तदनन्तरे परिञ्जावारेपि छळेव कालभेदा। अनुलोमपटिलोमतो द्वेयेब नया | पुग्गलवारो, ओकासवारो, पुग्गलोकासवारोति इमेसु पन तीसु पुग्गलवारोब 
लब्भति, न इतरे द्वे। कि कारणा? सदिसविस्सज्जनताय। यो हि कोचि पुग्गलो यत्थ कत्थचि ठाने रूपक्खन्धं चे परिजानाति, वेदनाक्खन्धम्पि परिजानातियेव | वेदनाक्खन्धं चे 
परिजानाति, रूपक्खन्धम्पि परिजानातियेव। रूपक्खन्धं चे न परिजानाति, वेदनाक्खन्धम्पि न परिजानातियेव। वेदनाकखन्धं चे न परिजानाति, रूपक्खन्धम्पि न परिजानातियेव । 
तस्मा तेसुपि “यत्थ रूपक्खन्धं परिजानाति, तत्थ वेदनाक्खन्धं परिजानातीति आदिवसेन पुच्छं कत्वा “आमन्ता' त्वेव विस्सज्जनं कातब्बं। सियाति सदिसविस्सज्जनताय ते 
इध न लब्मन्तीति वेदितब्बा। 


अथ वा परिञ्जाकिच्चं नाम पुग्गलस्सेब होति, नो ओकासस्स, पुग्गलोव परिजानितुं समत्थो, नो ओकासोति पुग्गलवारोवेत्थ गहितो, न ओकासवारो। तस्स पन 

अग्गहितत्ता तदनन्तरो पुग्गलोकासवारो लब्भमानोपि न गहितो। यो पनेस पुग्गलवारो गहितो, तत्थ पच्चुप्पन्नकाले रूपक्खन्धमूलकानि चत्तारि, वेदनाक्खन्धमूलकानि 
तीणि, सञ्जाक्खन्धमूलकानि द्वे, सङ्घारक्खन्धमूलकं एकन्ति हेट्ठा वुत्तनयेनेब अनुलोमनये अग्गहितग्गहणेन दस यमकानि। पटिलोमनये दसाति वीसति। तथा सेसेसुपीति 
एकेकस्मिं काले बीसति वीसति कत्वा छसु कालेसु वीसं यमकसतं, चत्तारीसानि द्वे पुच्छासतानि, असीत्याधिकानि चत्तारि अत्थसतानि च होन्तीति इदमेत्थ पाळिववत्थानं। 


अत्थविनिच्छये पनेत्थ अतीतानागतपच्चुप्पन्नसङ्घाता तयो अद्धा पवत्तिवारे विय चुतिपटिसन्धिवसेन न लब्भन्ति। पवत्ते चित्तक्खणवसेनेव लब्भन्ति। तेनेवेत्थ “यो 
रूपकखन्धं परिजानाति, सो वेदनाक्खन्धं परिजानातीतिआदीसु पुच्छासु “आमन्ता'ति विस्सज्जनं कतं। लोकुत्तरमग्गक्खणस्मिञ्हि निब्बानारम्मणेन चित्तेन पञ्चसु खन्धेसु 
परिञ्ञाकिच्चनिब्बत्तिया यं किञ्चि एकं खन्धं परिजानन्तो इतरम्पि परिजानातीति वुच्चति। एवमेत्थ 'परिजानाती'ति पज्हेसु अनुलोमनये परिञ्जाकिच्चस्स मत्थकण्पत्तं 
अग्गमग्गसमङ्गिं सन्धाय “आमन्ता'ति वुत्तन्ति वेदितब्बं। पटिलोमनये पन “न परिजानाती'ति पज्हेसु पुथुज्जनादयो सन्धाय 'आमन्ता' ति वुत्तं । 'परिजानित्था'ति इमस्मिं पन 
अतीतकालवारे मग्गानन्तरअग्गफले ठितोपि परिञ्जाकिच्चस्स निट्टितत्ता परिजानित्थयेव नाम। 


२०९. यो रूपक्खन्धं परिजानाति, सो वेदनाक्खन्धं परिजानित्थाति पञ्हेन अग्गमग्गसमङ्गि पुच्छति। यस्मा पनेस खन्धपञ्चकं परिजानातियेव नाम, न ताव 
निट्टितपरिञ्ञाकिच्चो; तस्मा “नो ति पटिसेधो कतो। दुतियपञ्हे पन परिजानित्थाति अरहन्तं पुच्छति। यस्मा पनेसो निट्टितपरिञ्ञाकिच्चो । नत्थि तस्स परिञ्जेय्यं नाम; तस्मा 
“नो ति पटिसेधो कतो । पटिलोमनयविस्सज्जने पनेत्थ अरहा रूपक्खन्धं न परिजानातीति अरहतो परिञ्ञाय अभावेन वुत्तं। अग्गमग्गसमङ्गी वेदनाक्खन्धं न 
परिजानित्थाति अरहत्तमग्गट्टस्स अनिद्वितपरिञ्ञाकिच्चताय वुत्तं । न केवलञ्च वेदनाक्खन्धमेव, एकधम्मम्पि सो न परिजानित्थेव। इदं पन पुच्छावसेन वुत्तं । नो च 
सूपक्खन्धन्ति इदम्पि पुच्छावसेनेव वुत्तं। अञ्ञम्पि पन सो खन्धं परिजानाति। 


२१०-२११. यो रूपक्खन्धं परिजानाति, सो वेदनाक्खन्धं परिजानिस्सतीति एत्थ यस्मा मग्गट्ठपुग्गलो एकचित्तवखणिको, तस्मा सो परिजानिस्सतीति सङ्घं न 
गच्छति। तेन वुत्तं 'नो'ति। ते रूपक्खन्धञ्च न परिजानित्थाति पुच्छासभागेन वुत्तं, न परिजानिंसूति पनेत्थ अत्थो। इमिना उपायेन सब्बत्थ अत्थविनिच्छयो वेदितब्बोति । 


परिञ्ञावारवण्णना । 


खन्धयमकवण्णना निट्टिता। 


३. आयतनयमक 
१. पण्णत्तिउद्देसवारवण्णना 


९-९. इदानि मूलयमके देसितेयेव कुसलादिधम्मे आयतनवसेनापि सङ्गण्हित्वा खन्धयमकानन्तरं देसितस्स आयतनयमकस्स वण्णना होति | तत्थ खन्धयमके वुत्तनयेनेव 
पाळिववत्थानं वेदितन्बं । यथेव हि तत्थ पण्णत्तिवारो, पवत्तिवारो, परिञ्ञावारोति तयो महावारा होन्ति, तथा इधापि। वचनत्थोपि नेसं तत्थ वुत्तनयेनेव वेदितब्बो। इधापि च 
पण्णत्तिवारो उद्देसनिद्देसवसेन द्विधा ववत्थितो । इतरे निद्देसवसेनेव। 'तत्थ द्वादसायतनानी'ति पदं आदि कत्वा याव नायतना न मनोति, ताव पण्णत्तिवारस्स उद्देसवारो 
वेदितब्बो। तत्थ द्वादसायतनानीति अयं यमकवसेन पुच्छितब्बानं आयतनानं उद्देसो | चक्खायतनं...पे०... धम्मायतनन्ति तेसञ्जेव पभेदतो नामववत्थानं। यमकवसेन 
पुच्छासुखत्थञ्चेत्थ पठमं पटिपाटिया अज्झत्तरूपायतनानि वुत्तानि। पच्छा बाहिररूपायतनानि। परियोसाने मनायतनध्षम्मायतनानि। 


यथा पन हेट्ठा खन्धवसेन, एवमिध इमेसं आयतनानं वसेन पदसोधनवारो, पदसोधनमूलचक्कवारो, सुद्धायतनवारो, सुद्धायतनमूलचक्कवारोति, चत्तारोव नयवारा 
होन्ति। एकेको चेत्थ अनुलोमपटिलोमवसेन दुविधोयेव। तेसमत्थो तत्थ वुत्तनयेनेव वेदितब्बो यथा पन खन्धयमके पदसोधनवारस्स अनुलोमवारे रूपं रूपक्खन्धो, 
रूपक्खन्धो रूप'न्तिआदीनि पञ्च यमकानि, तथा इध "चक्खु, चक्खायतनं; चक्खायतनं; चक्खू तिआदीनि द्वादस पटिलोमवारेपि “न चक्खु, न चक्खायतनं; न चक्खायतनं, 
न चकखू'तिआदीनि द्वादस, पदसोधनमूलचक्कवारस्स पनेत्थ अनुलोमवारे एकेकायतनमूलकानि एकादस एकादस कत्वा द्रत्तिससतं यमकानि | पटिलोमवारेपि 
द्वत्तिससतमेव | सुद्धायतनवारस्सापि अनुलोमवारे द्वादस, पटिलोमवारे द्वादस, सुद्धायतनमूलचक्कवारस्सापि अनुलोमवारे एकेकायतनमूलकानि एकादस एकादस कत्वा 
दत्तिससतं यमकानि। पटिलोमवारेपि दरत्तिससतमेवाति एवमिध छसत्तताधिकेहि पञ्चहि यमकसतेहि, द्विपञ्जासाधिकेहि एकादसहि पुच्छासतेहि, चतुराधिकेहि तेवीसाय 
अत्थसतेहि च पटिमण्डितो पण्णत्तिवारस्स उद्देसवारो वेदितब्बो । 


पण्णत्तिउद्देसवारवण्णना। 
१. पण्णत्तिनिहेसवारवण्णना 


१०-१७. निद्देसवारे पन हेट्ठा खन्धयमकस्स पण्णत्तिवारनिद्देसे वुत्तनयेनेव अत्थो वेदितब्बो। अञ्ञत्र विसेसा। तत्रायं विसेसो - दिब्बचक्खूति दुतियविज्जाजाणं। 
पञ्ञाचक्खूति ततियविज्जाजाणं | दिब्बसोतन्ति दुतियअभिञ्ञाजाणं । तण्हासोतन्ति तण्हाव। अवसेसो कायोति नामकायो, रूपकायो, हत्थिकायो, अस्सकायोति एवमादि । 
अवसेसं रूपन्ति रूपायतनतो सेसं भूतुपादायरूपञ्चेव पियरूपसातरूपञ्च। सीलगन्धोतिआदीनि वायनट्ठेन सीलादीनंयेव नामानि। अत्थरसोतिआदीनिपि साधुमधुरड्रेन 
अत्थादीनञ्ञेव नामानि। अवसेसो धम्मोति परियत्तिधषम्मादिअनेकप्पभेदोति अयमेत्थ विसेसो। 


पण्णत्तिनिद्देसवारवण्णना। 


२. पवत्तिवारवण्णना 

१८-२९. इधापि च पवत्तिवारस्स उप्पादवारादीसु तीसु अन्तरवारेसु एकेकस्मि छळेव कालभेदा । तेसं एकेकस्मि काले पुग्गलवारादयो तयो वारा । ते सब्बेपि 
अनुलोमपटिलोमनयवसेन दुविधाव होन्ति। तत्थ पच्चुप्पन्नकाले पुग्गलवारस्स अनुलोमनये यथा खन्धयमके रूपक्खन्धमूलकानि चत्तारि, वेदनाक्खन्धमूलकानि तीणि, 
सञ्जाक्खन्धमूलकानि द्वे, सङ्घारक्खन्धमूलकं एकन्ति अग्गहितग्गहणेन दस यमकानि होन्ति। एवं “यस्स चक्खायतनं उप्पज्जति, तस्स सोतायतनं उप्पज्जति; यस्स वा पन 
सोतायतनं उप्पज्जति, तस्स चक्खायतनं उप्पज्जति; यस्स चक्खायतनं उप्पज्जति, तस्स घाणायतनं, जिव्हायतनं, कायायतनं, रूपायतनं, सद्दायतनं, गन्धायतनं, रसायतनं, 
फोडुब्बायतनं, मनायतनं, धम्मायतनं, उप्पज्जति; यस्स वा पन धम्मायतनं उप्पज्जति, तस्स चक्खायतनं उप्पज्जती”ति एवं चक्खायतनमूलकानि एकादस। “यस्स सोतायतनं 
उप्पज्जति, तस्स घानायतनं उप्पज्जती”तिआदिना नयेन सोतायतनमूलकानि दस; घानायतनमूलकानि नव, जिव्हायतनमूलकानि अट्ट; कायायतनमूलकानि सत्त; 
रूपायतनमूलकानि छ; सद्दायतनमूलकानि पञ्च; गन्धायतनमूलकानि चत्तारि; रसायतनमूलकानि तीणि; फोडुब्बायतनमूलकानि द्वे; मनायतनमूलकं एकन्ति अग्गहितग्गहणेन 
छसद्ि यमकानि होन्ति। 


तत्थ चक्खायतनमूलकेसु एकादससु “यस्स चक्खायतनं उप्पज्जति, तस्स सोतायतनं, घानायतनं, रूपायतनं, मनायतनं, धम्मायतनं उप्पज्जती"ति इमानि पञ्चेव 
विस्सज्जितानि । तेसु पठमं विस्सज्जेतब्बं ताव विस्सज्जितं | दुतियं किञ्चापि पठमेन सदिसविस्सज्जनं, चक्खुसोतायतनानं पवत्तिट्ठाने पन घानायतनस्स न एकन्तेन पवत्तितो 
“कथं नु खो एतं विस्सज्जेतब्ब''न्ति विमतिनिवारणत्थं विस्सज्जितं । रूपायतनमनायतनधम्मायतनेहि सदधि तीणि यमकानि असदिसविस्सज्जनत्ता विस्सज्जितानि । सेसेसु 
जिव्हायतनकायायतनेहि ताव सद्धि द्वे यमकानि पुरिमेहि द्वीहि सद्धि सदिसविस्सज्जनानि । सद्दायतनस्स पटिसन्धिक्खणे अनुप्पत्तितो तेन सद्धिं यमकस्स विस्सज्जनमेव नत्थि। 
गन्धरसफोडुब्बायतनेहिपि सद्भि तीणि यमकानि पुरिमेहि द्वीहि सदिसविस्सज्जनानेव होन्तीति तन्तिया लहुभावत्थं सङ्कित्तानि । सोतायतनमूलकेसु यं लब्भति, तं पुरिमेहि 
सदिसविस्सज्जनमेवाति एकम्पि पाळिं नारुळ्हं | घानायतनमूलकेसु रूपायतनेन सद्धि एकं, मनायतनधम्मायतनेहि सद्धि द्वेति तीणि यमकानि पाळिं आरुळ्हानि। सेसानि 
घानायतनयमकेन सदिसविस्सज्जनत्ता नारुळहानि । तथा जिव्हायतनकायायतनमूलकानि | रूपायतनमूलकेसु मनायतनधम्मायतनेहि सद्भि द्वेयेव विस्सज्जितानि। 
गन्धरसफोडुब्बेहि पन सद्धि तीणि रूपायतनमनायतनेहि सद्धि सदिसविस्सज्जनानि। यथेव हेत्थ “सरूपकानं अचित्तकान''न्तिआदि वुत्तं, तथा इधापि “सरूपकानं 
अगन्धकानं, अरसकानं अफोट्डब्बकान''न्ति योजना वेदितब्बा। गन्धादीनि चेत्य आयतनभूतानेव अधिप्पेतानि । तस्मा “सरूपकानं सगन्धायतनान''न्ति आयतनवसेनेत्थ 
अत्थो दडुब्बो। 


सद्दायतनमूलकानि अत्थाभावतो पाठि नारुळ्हानेव | गन्धरसफोटटब्बमूलकानि चत्तारि तीणि द्वे च हेट्डिमेहि सदिसविस्सज्जनत्ता पाळि नारुळ्हानि। मनायतनमूलकं 
विस्सज्जितमेवाति एवमेतानि पच्चुप्पन्नकाले पुग्गलवारस्स अनुलोमनये कतिपययमकविस्सज्जनेनेव छसट्डियमकानि विस्सज्जितानि नाम होन्तीति वेदितब्बानि। यथा च 
पुग्गलवारे, एवं ओकासवारेपि पुग्गलोकासवारेपि छसट्टीति पच्चुप्पन्नकाले तीसु वारेसु अनुलोमनये अद्टनवुतिसतं यमकानि होन्ति। यथा च अनुलोमनये, एवं 
पटिलोमनयेपीति सब्बानिपि पच्चुप्पन्नकाले छन्नवुताधिकानि तीणि यमकसतानि होन्ति। तेसु द्वानवुताधिकानि सत्त पुच्छासतानि, चतुरासीताधिकानि च पन्नरस अत्थसतानि 
होन्तीति वेदितब्बानि । एवं सेसेसुपि पञ्चसु कालभेदेसूति सब्बानिपि छसत्तताधिकानि तेवीसति यमकसतानि। ततो दिगुणा पुच्छा, ततो दिगुणा अत्थाति इदमेत्थ उप्पादवारे 
पाळिववत्थानं । निरोधवारउप्पादनिरोधवारेसुपि एसेव नयोति । सब्बस्मिम्पि पवत्तिवारे अट्टुबीसानि एकसत्तति यमकसतानि । ततो दिगुणा पुच्छा, ततो दिगुणा अत्था वेदितब्बा । 
पाळि पन मनायतनं धम्मायतनञ्च एकसदिसं, नानं नत्थि। उपरि पन “वारसङ्केपो होती तिआदीनि वत्वा तत्थ तत्थ सब्डित्ता। तस्मा यं तत्थ तत्थ सङ्कित्तं, तं सब्बं 
असम्मुय्हन्तेहि सल्लक्खेतन्बं । 


अत्थविनिच्छये पनेत्थ इदं नयमुखं । सचक्खुकानं असोतकानन्ति अपाये जातिबधिरओपपातिकं सन्धाय वुत्तं। सो हि सचक्खुको असोतको हुत्वा उपपज्जति। यथाह 
-- “कामधातुया उपपत्तिक्खणे कस्सचि अपरानि दसायतनानि पातुभवन्ति। ओपपातिकानं पेतानं, ओपपातिकानं असुरानं, ओपपातिकानं तिरच्छानगतानं, ओपपातिकानं 
नेरयिकानं; जच्चबधिरानं उपपत्तिक्खणे दसायतनानि पातुभवन्ति, चक्खायतनं रूपघानगन्धजिव्हारसकायफोडुब्बायतनं मनायतनं धम्मायतन "न्ति। सचक्खुकानं 
ससोतकानन्ति सुगतिदुग्गतीसु परिपुण्णायतने च ओपपातिके रूपीब्रह्मानो च सन्धाय वुत्तं। ते हि सचक्खुका ससोतका हृत्वा उपपज्जन्ति। यथाह -- “कामधातुया 
उपपत्तिक्खणे कस्सचि एकादसायतनानि पातुभवन्ति; कामावचरानं देवानं, पठमकप्पिकानं मनुस्सानं, ओपपातिकानं पेतानं, ओपपातिकानं असुरानं, ओपपातिकानं 
तिरच्छानगतानं, ओपपातिकानं नेरयिकानं, परिपुण्णायतनानं | रूपधातुया उपपत्तिकखणे पञ्चायतनानि पातुभवन्ति, चक्खायतनं रूपसोतमनायतनं धम्मायतन'न्ति। 


अघानकानन्ति ब्रह्मपारिसज्जादयो सन्धाय वुत्तं। ते हि सचक्खुका अघानका हुत्वा उपपज्जन्ति। कामधातुयं पन अघानको ओपपातिको नत्थि। यदि भवेय्य “कस्सचि 
अट्टायतनानि पातुभवन्ती”ति बेदस्य। यो गब्भसेय्यको पन अघानको सिया, सो “सचक्खुकान'"न्ति वचनतो इध अनधिप्पेतो । सचक्खुकानं सघानकानन्ति जच्चबधिरम्पि 
परिपुण्णायतनम्पि ओपपातिकं सन्धाय वृत्तं। सघानकानं अचक्खुकानन्ति जच्चन्धम्पि जच्चबधिरम्पि ओपपातिकं सन्धाय वृत्तमेव । सघानकानं सचक्खुकानन्ति 
परिपुण्णायतनमेव ओपपातिकं सन्धाय वुत्तं। 


सरूपकानं अचक्खुकानन्ति एत्थ जच्चन्धजच्चबधिरओपपातिकेसु अञ्ञतरोपि गब्भसेय्यकोपि लब्भतियेव। सचित्तकानं अचक्खुकानन्ति एत्थ हेट्ठा वृत्तेहि 
जच्चन्धादीहि तीहि सद्धि अरूपिनोपि लब्भन्ति। अचक्खुकानन्ति एत्थ पुरिमपदे वुत्तेहि चतूहि सद्धि असञ्ञसत्तापि लब्भन्ति। सरूपकानं अघानकानन्ति एत्थ गब्मसेय्यका 
च असञ्जसत्ता च सेसरूपीब्रह्मानो च लब्भन्ति। सचित्तकानं अघानकानन्ति एत्थ गब्भसेय्यका च रूपारूपब्रह्मानो च लब्भन्ति। अचित्तकानं अरूपकानन्तिपदेसु पन 
एकवोकारचतुवोकारसत्ताव लब्भन्तीति इमिना नयेन सब्बेसु पुग्गलवारेसु पुग्गलविभागो वेदितब्बो। 


२२-२५४. ओकासवारे यत्थ चक्खायतनन्ति रूपीब्रह्मलोकं पुच्छति । तेनेव आमन्ताति वृत्तं । तस्मिञ्हि तले नियमतो तानि आयतनानि पटिसन्धियं उप्पज्जन्ति। 
इदमेत्थ नयमुखं । इमिना नयमुखेन सकलेपि पवत्तिवारे अत्थो वेदितब्बो | परिञ्ञावारो खन्धयमके वुत्तनयोयेबाति। 


पवत्तिवारवण्णना। 


आयतनयमकवण्णना निड्िता। 

४. धातुयमकं 


१-१९. इदानि तेयेव मूलयमके देसिते कुसलादिधम्मे धातुवसेन सङ्गण्हित्वा आयतनयमकानन्तरं देसितस्स धातुयमकस्स वण्णना होति। तत्थ आयतनयमके वुत्तनयेनेव 
पाळिववत्थानं वेतिदब्बं | इधापि हि पण्णत्तिवारादयो तयो महावारा, अवसेसा अन्तरवारा च सद्धिं कालप्पभेदादीहि आयतनयमके आगतसदिसायेव। इधापि च 
यमकपुच्छासुखत्थं पटिपाटिया अज्झत्तिकबाहिरा रूपधातुयोब वत्वा विञ्ञाणधातुयो वुत्ता। धातूनं पन बहुत्ता इध आयतनयमकतो बहुतरानि यमकानि, यमकदिगुणा पुच्छा, 
पुच्छादिगुणा च अत्था होन्ति। तत्थ चक्खुधातुमूलकादीसु यमकेसु लब्भमानानं यमकानं अत्थविनिच्छयो आयतनयमके वुत्तनयेनेव वेदितब्बो। तंसदिसायेब हेत्थ अत्थगति, 
तेनेव च कारणेन पाळिपि सङ्षित्ता। परिञ्ञावारो पाकतिकोयेवाति। 


धातुयमकवण्णना निड्टिता। 


५. सच्चयमक 
९. पण्णत्तिवारवण्णना 


९-९. इदानि तेयेव मूलयमके देसिते कुसलादिधम्मे सच्चवसेन सङ्गण्हित्वा धातुयमकानन्तरं देसितस्स सच्चयमकस्स वण्णना होति। तत्थापि हेट्टा वुत्तनयेनेव 
पण्णत्तिवारादयो तयो महावारा अन्तरवारादयो च अवसेसप्पभेदा वेदितब्बा । पण्णत्तिवारे पनेत्थ चतुन्नं सच्चानं बसेन पदसोधनवारो, पदसोधनमूलचक्कवारो, सुद्धसच्चवारो, 
सुद्धसच्चमूलचक्कवारोति इमेसु चतूसु वारेसु यमकगणना वेदितन्बा । 


१०-२६. पण्णत्तिवारनिद्देसे पन अवसेसं दुक्खसच्चन्ति दुकखवेदनाय चेव तण्हाय च विनिमृत्ता तेभूमकधम्मा वेदितब्बा। अवसेसो समुदयोति सच्चविभङ्गे 
निद्दिट्कामावचरकुसलादिभेदो दुक्खसच्चस्स पच्चयो। अवसेसो निरोधोति तदङ्गविक्खम्भनसमुच्छेदपटिपस्सद्भिनिरोधो चेव खणभङ्गनिरोधो च। अवसेसो मग्गोति “तस्मिं 
खो पन समये पञ्चङ्गिको मग्गो होति, अद्टङ्गिको मग्गो, मिच्छामग्गो, जङ्घमग्गो, सकटमग्गो"ति एवमादिको। 


पण्णत्तिवारवण्णना। 
२. पवत्तिवारवण्णना 


२७-१६४. पवत्तिवारे पनेत्थ पच्चुप्पन्नकाले पुग्गलवारस्स अनुलोमनये “यस्स दुक्खसच्चं उप्पज्जति, तस्स समुदयसच्चं उप्पज्जति; यस्स वा पन समुदयसच्चं 
उप्पज्जति, तस्स दुकखसच्चं उप्पज्जती”ति दुक्खसच्चमूलकेहि तीहि, समुदयसच्चमूलकेहि द्वीहि, निरोधसच्चमूलकेन एकेनाति लब्भमानञ्च अलब्भमानञ्च गहेत्वा 
पाळिवसेन छहि यमकेहि भवितब्बं। तेसु यस्मा निरोधस्स नेव उप्पादो, न निरोधो युज्जति, तस्मा दुक्खसच्चमूलकानि समुदयसच्चमग्गसच्चेहि सद्धि द्वे, समुदयसच्चमूलकं 
मग्गसच्चेन सदधि एकन्ति तीणि यमकानि आगतानि । तस्स पटिलोमनयेपि ओकासवारादीसुपि एसेव नयो। एवमेत्थ सब्बवारेसु तिण्णं तिण्णं यमकानं वसेन यमकगणना 
वेदितब्बा। अत्थविनिच्छये पनेत्थ इदं लक्खणं - इमस्स हि सच्चयमकस्स पवत्तिवारे निरोधसच्चं ताव न लब्भतेव। सेसेसु पन तीसु समुदयसच्चमग्गसच्चानि एकन्तेन 
पवत्तियंयेव लब्भन्ति। दुक्खसच्चं चुतिपटिसन्धीसुपि पवत्तेपि लब्भति | पच्चुप्पन्नादयो पन तयो काला चुतिपटिसन्धीनम्पि पवत्तियापि वसेन लब्भन्ति। एवमेत्थ यं यं लब्भति, 
तस्स तस्स बसेन अत्थविनिच्छयो वेदितब्बो । 


तत्रिदं नयमुखं -- सब्बेसं उपपज्जन्तानन्ति अन्तमसो सुद्धावासानम्पि। तेपि हि दुक्खसच्चेनेव उपपज्जन्ति | तण्हाविष्पयुत्तचित्तस्साति इदं दुखसच्चसमुदयसच्चेसु 
एककोड्ठासस्स उप्पत्तिदस्सनत्थं वुत्तं । तस्मा पञ्चवोकारवसेनेव गहेतब्बं । चतुवोकारे पन तण्हाविप्पयुत्तस्स फलसमापत्तिचित्तस्स उप्पादक्खणे एकम्पि सच्चं नुप्पज्जति। इदं 
इध न गहेतब्बं। तेसं दुक्खसच्चञ्चाति तस्मिञ्हि खणे तण्हं ठपेत्वा सेसं दुकखसच्चं नाम होतीति सन्धायेतं वुत्तं । मग्गस्स उप्पादकखणेपि एसेव नयो। तत्थ पन रूपमेव 
दुक्खसच्चं नाम । सेसा मग्गसम्पयुत्तका धम्मा सच्चविनिमुत्ता। तेनेव कारणेन “अरूपे मग्गस्स उप्पादकखणे तेसं मग्गसच्चं उप्पज्जति, नो च तेसं दुक्खसच्चं उप्पज्जती”ति 
वुत्तं। सब्बेसं उपपज्जन्तानं पवत्ते तण्हाविष्पयुत्तचित्तस्स उप्पादक्खणे तेसं तत्थाति तेसं तस्मिं उपपत्तिकखणे तण्हाविप्पयृत्तचित्ुपपत्तिक्खणे चाति एवमेत्थ खणवसेन 
ओकासो वेदितब्बो। अञ्जेसुपि एवरूपेसु एसेव नयो। अनभिसमेतावीनन्ति चतुसच्चपटिवेधसङ्घातं अभिसमयं अप्पत्तसत्तानं। अभिसमेतावीनन्ति अभिसमितसच्चानन्ति। 
इमिना नयमुखेन सब्बत्थ अत्थविनिच्छयो वेदितब्बो। 


पवत्तिवारवण्णना। 
३. परिञ्ञावारवण्णना 


९६५-१७०. परिञ्ञावारे पन जातपरिञ्ञा, तीरणपरिञ्ञा, पहानपरिञ्जाति तिस्सोपेत्थ परिञ्ञायो लब्भन्ति। यस्मा च लोकुत्तरधम्मेसु परिञ्ञा नाम नत्थि; तस्मा इध द्वे 
सच्चानि गहितानि । तत्थ दुक्खसच्चं परिजानातीति ञाततीरणपरिञ्जावसेनेव वुत्तं । समुदयसच्चं पजहतीति जातपहानपरिञ्ञावसेन | इति इमासं परिञ्ञानं वसेन सब्बपदेसु 
अत्थो वेदितब्बोति। 


परिञ्ञावारवण्णना । 


सच्चयमकवण्णना निद्टिता। 

६. सङ्कारयमकं 
१. पण्णत्तिवारवण्णना 


१. इदानि तेसञ्ञेव मूलयमके देसितानं कुसलादिधम्मानं लब्भमानवसेन एकदेसं सङ्गण्हित्वा सच्चयमकानन्तरं देसितस्स सङ्घारयमकस्स वण्णना होति। तत्थापि हेट्ठा 
बुत्तनयेनेव पण्णत्तिवारादयो तयो महावारा, अन्तरवारादयो च अवसेसपभेदा वेदितब्बा। अयं पनेत्थ विसेसो - पण्णत्तिवारे ताव यथा हेट्टा खन्धादयो धम्मे उद्दिसित्वा “रूपं 
रूपक्खन्धो; चक्खु चकखायतनं; चक्खु चकखुधातु; दुक्खं दुकखसच्च'न्ति पदसोधनवारो आरद्धो । तथा अनारभित्चा “अस्सासपस्सासा कायसङ्कारो "ति पठमं तयोपि सङ्घारा 
विभजित्वा दस्सिता। 


तत्थ कायस्स सङ्घारो कायसङ्घारो । “अस्सासपस्सासा कायिका, एते धम्मा कायप्पटिबद्धा ति (म० नि० १.४६३; सं० नि० ४.३४८ अत्थतो समानं) हि वचनतो 
कारणभूतस्स करजकायस्स फलभूतो एव सङ्घारोति कायसङ्घारो। अपरो नयो - सङ्करियतीति सङ्घारो। केन सङ्घरियतीति? कायेन। अयज्हि वातो विय भस्ताय करजकायेन 
सङ्घारियतीति। एवम्पि कायस्स सङ्घारोति कायसङ्कारो। कायेन कतो अस्सासपस्सासवातोति अत्थो। “पुब्बेव खो, आवुसो विसाख, वितक्केत्वा विचारेत्वा पच्छा वाचं 
भिन्दति, तस्मा वितक्कविचारा वचीसङ्घारो”ति (म० नि० १.४६३; सं० नि० ४.३४८) वचनतो पन सङ्घरोतीति सङ्घारो। कि सङ्करोति? वचिं। वचिया सङ्घारोति बचीसङ्कारो। 
वबचीभेदसमुड्ापकस्स वितक्कविचारद्वयस्सेत नामं । “सञ्जा च वेदना च चेतसिका एते धम्मा चित्तपटिबद्धा"ति (म० नि० १.४६३; सं० नि ४.३४८) वचनतोयेव पन 
ततियपदेपि सङ्घरियतीति सङ्घारो। केन सङ्करियति? चित्तेन। करणत्थे सामिवचनं कत्वा चित्तस्स सङ्घारोति चित्तसङ्कारो। सब्बेसम्पि चित्तसमुड्ानानं चेतसिकधम्मानमेतं 
अधिवचनं । वितक्कविचारानं पन वचीसङ्कारभावेन विसुं गहितत्ता “ठपेत्वा वितक्कविचारे "ति वुत्तं । 


२-७. इदानि कायो कायसङ्कारोति पदसोधनवारो आरद्धो। तस्स अनुलोमनये तीणि, पटिलोमनये तीणीति छ यमकानि। पदसोधनमूलचक्कवारे एकेकसङ्घारमूलकानि 
वे वे कत्वा अनुलोमनये छ, पटिलोमनये छाति द्वादस यमकानि । सुद्धसङ्कारवारे पन यथा सुद्धखन्धवारादीसु “रूपं खन्धो, खन्धा रूपं; चक्खु आयतनं, आयतना 
चक्खू”तिआदिना नयेन यमकानि बुत्तानि। एवं “कायो सङ्घारो, सङ्घारा कायो”ति अवत्वा “कायसङ्कारो वचीसङ्घारो, वचीसङ्घारो कायसङ्घारोतिआदिना नयेन 
कायसङ्कारमूलकानि द्वे, बचीसङ्कारमूलकं एकन्ति अनुलोमे तीणि, पटिलोमे तीणीति सब्बानिपि सुद्धिकवारे छ यमकानि वुत्तानि। कि कारणा? सुद्धिकएकेकपदवसेन 
अत्थाभावतो। यथा हि खन्धयमकादीसु रूपादिबिसिट्ठानं खन्धानं चक्खादिविसिट्ठानञ्च आयतनादीनं अधिप्पेतत्ता “रूपं खन्धो, खन्धा रूपं, चक्खु आयतनं, आयतना 
चकखू'ति सुद्भधिकएकेकपदवसेन अत्थो अत्थि। एवमिध “कायो सङ्घारो, सङ्घारा कायो”ति नत्थि। कायसङ्कारोति पन द्वीहिपि पदेहि एकोव अत्थो लब्भति। अस्सासो वा 
पस्सासो बाति सुद्धिकएकेकपदवसेन अत्थाभावतो “कायो सङ्घारो, सङ्घारा कायो”ति न वुत्तं। “कायो कायसङ्कारोतिआदि पन वत्तब्ं सिया। तम्पि कायवचीचित्तपदेहि इध 
अधिप्पेतानं सङ्कारानं अग्गहितत्ता न युज्जति। सुद्धसङ्कारवारो हेस। पदसोधने पन विनापि अत्थेन वचनं युज्जतीति तत्थ सो नयो गहितोव। इध पन कायसङ्घारस्स 
वबचीसङ्घारादीहि, वचीसङ्घारस्स च चित्तसङ्घारादीहि, चित्तसङ्घारस्स च कायसङ्कारादीहि, अञ्जत्ता “कायसङ्कारो वचीसङ्कारो, बचीसङ्घारो, कायसङ्घारो”ति 
एकेकसङ्घारमूलकानि दवे ढ्वे कत्वा छ यमकानि युज्जन्ति। तेसु अग्गहितग्गहणेन तीणेव लब्भन्ति। तस्मा तानेव दस्सेतुं अनुलोमनये तीणि, पटिलोमनये तीणीति छ यमकानि 
बुत्तानि। सुद्धसङ्घारमूलचक्कवारो पनेत्थ न गहितोति। एवं पण्णत्तिवारस्स उद्देसवारो वेदितब्बो । 


८-९८. निद्देसवारे पनस्स अनुलोमे ताव यस्मा न कायादयोव कायसङ्कारादीनं नामं, तस्मा नोति पटिसेधो कतो। पटिलोमे न कायो न कायसङ्घारोति यो न कायो सो 
कायसङ्कारोपि न होतीति पुच्छति। कायसङ्कारो न कायो कायसङ्घारोति कायसङ्कारो कायो न होति, कायसङ्घारोयेब पनेसोति अत्थो। अवसेसन्ति न केवलं 
सेससङ्घारद्वयमेव। कायसङ्घारविनिमुत्तं पन सेसं सब्बम्पि सङ्कतासङ्कतपण्णत्तिभेदं धम्मजातं नेव कायो, न कायसङ्घारोति इमिना उपायेन सब्बविस्सज्जनेसु अत्थो वेदितब्बोति। 


पण्णत्तिवारवण्णना। 
२. पवत्तिवारवण्णना 


१९. पवत्तिवारे पनेत्थ पच्चुप्पन्नकाले पुग्गलवारस्स अनुलोमनये “यस्स कायसङ्कारो उप्पज्जति, तस्स वचीसङ्घारो उप्पज्जती”ति कायसङ्कारमूलकानि द्वे, 
वबचीसङ्कारमूलकं एकन्ति तीणेव यमकानि लब्भन्ति; तानि गहितानेव। तस्स पटिलोमनयेपि ओकासवारादीसुपि एसेव नयो। एवमेत्थ सब्बवारेसु तिण्णं तिण्णं यमकानं वसेन 
यमकगणना वेदितब्बा । 


अत्थविनिच्छये पनेत्थ इदं लक्खणं - इमस्मिञ्हि सङ्घारयमके “अस्सासपस्सासानं उप्पादकखणे वितक्कविचारानं उप्पादक्खणेतिआदिवचनतो पच्चुप्पन्नादिकालभेदो 
पवत्तिवसेनापि गहेतब्बो, न चुतिपटिसन्धिवसेनेव। “दुतियज्झाने ततियज्झाने तत्थ कायसङ्कारो उप्पज्जती"तिआदिवचनतो च झानम्पि ओकासवसेन गहितन्ति वेदितब्बं । 
एवमेत्थ यं यं लब्भति, तस्स तस्स वसेन अत्थविनिच्छयो वेदितब्बो। 


तत्रिदं नयमुखं - विना वितक्कविचारेहीति दुतियततियज्झानवसेन वुत्तं। तेसन्ति तेसं दुतियततियज्झानसमङ्गीनं। कामावचरानन्ति कामावचरे उप्पन्नसत्तानं। 
रूपावचरदेवानं पन अस्सासपस्सासा नत्थि। अरूपावचरानं रूपमेव नत्थि। विना अस्सासपस्सासेहीति रूपारूपभवेसु निब्बत्तसत्तानं वितक्कविचारुप्पत्ति सन्धाय वुत्तं । 


२१. पठमज्झाने कामावचरेति कामावचरभूमियं उप्पन्ने पठमज्झाने। अङ्गमत्तवसेन चेत्थ पठमज्झानं गहेतब्बं, न अप्पनावसेनेव। अनप्पनापत्तेपि हि 
सवितक्कसविचारचित्ते इदं सङ्घारद्वयं उप्पज्जतेव। 


२४. चित्तस्स भङ्गकखणेति इदं कायसङ्घारस्स एकन्तचित्तसमुटटानत्ता वुत्तं । उप्पज्जमानमेव हि चित्तं रूपं वा अरूपं वा समुद्ठापेति, न भिज्जमानं । 


३७. सुद्धावासानं दुतिये चित्ते वत्तमानेति पटिसन्धितो दुतिये भवङ्गचित्ते। कामञ्चेतं पटिसन्धिचित्तेपि वत्तमाने तेसं तत्थ नुप्पज्जित्थेव । याव पन अब्बरोकिण्णं 

विपाकचित्तं वत्तति, ताव नुप्पज्जित्थेव नामाति दस्सनत्थमेतं वुत्तं । यस्स वा झानस्स विपाकचित्तेन ते निब्बत्ता, तं सतसोपि सहस्ससोपि उप्पज्जमानं पठमचित्तमेव। 
विपाकचित्तेन पन विसदिसं भवनिकन्तिया आवज्जनचित्तं दुतियचित्तं नाम | तं सन्धायेतं वुत्तन्ति वेदितब्बं । 


४४. पच्छिमचित्तसमङ्गीनन्ति सब्बपच्छिमेन अप्पटिसन्धिकचित्तेन समङ्गीभूतानं खीणासवानं। अवितक्कअविचारं पच्छिमचित्तन्ति रूपावचरानं 
दुतियज्झानिकादिचुतिचित्तवसेन, अरूपावचरानञ्च चतुत्थञ्झानिकचुतिचित्तवसेनेतं वुत्तं। तेसन्ति तेसं पच्छिमचित्तसमङ्गीआदीनं । 


७९. यस्स कायसङ्घारो निरुज्झति, तस्स चित्तसङ्घारो निरुज्झतीति एत्थ नियमतो कायसङ्कारस्स चित्तसङ्घारेन सद्धि एकक्खणे निरुज्झनतो आमन्ताति पटिवचनं 
दिन्नं। न चित्तसङ्कारस्स कायसङ्कारेन सद्भि । कि कारणा? चित्तसङ्घारो हि कायसङ्कारेन विनापि उप्पज्जति च निरुज्झति च। कायसङ्कारो पन चित्तसमुद्ठानो 
अस्सासपस्सासवातो। चित्तसमुड्ानरूपञ्च चित्तस्स उप्पादकखणे उप्पज्जित्वा याव अञ्जानि सोळसचित्तानि उप्पज्जन्ति, ताव तिट्ठति। तेसं सोळसन्नं सब्बपच्छिमेन सद्धिं 
निरुज्झतीति येन चित्तेन सद्भि उप्पज्जति, ततो पट्टाय सत्तरसमेन सद्धिं निरुज्झति। न कस्सचि चित्तस्स उप्पादक्खणे वा ठितिक्खणे वा निरुज्झति, नापि ठितिक्खणे वा 
भङ्गक्खणे वा उप्पज्जति। एसा चित्तसमुड्डानरूपस्स धम्मताति नियमतो चित्तसङ्घारेन सद्भि एककखणे निरुज्झनतो आमन्ताति वुत्तं । यं पन विभङ्गप्पकरणस्स सीहळड्टकथायं 
“चित्तसमुद्वानं रूपं सत्तरसमस्स चित्तस्स उप्पादक्खणे निरुज्झती'ति वुत्तं, तं इमाय पाळिया विरूज्झति। अट्टकथातो च पाळियेव बलवतराति पाळियं वुत्तमेव पमाणं। 


१२८. यस्स कायसङ्कारो उप्पज्जति, तस्स वचीसङ्कारो निरुज्झतीति एत्थ यस्मा कायसङ्कारो चित्तस्स उप्पादक्खणे उप्पज्जति, न च तस्मिं खणे वितक्कविचारा 
निरुज्झन्ति, तस्मा नोति पटिसेधो कतोति। इमिना नयमुखेन सब्बत्थ अत्थविनिच्छयो वेदितब्बो । परिञ्ञावारो पाकतिकोयेवाति। 


पवत्तिवारवण्णना। 


सङ्घारयमकवण्णना निट्टिता । 


७. अनुसययमकं 
परिच्छेदपरिच्छिन्नुद्देसवारवण्णना 


१. इदानि तेसञ्ञेब मूलयमके देसितानं कुसलादिधम्मानं लब्भमानवसेन एकदेसं सङ्गण्हित्वा सङ्घारयमकानन्तरं देसितस्स अनुसययमकस्स अत्थवण्णना होति। तत्थ 
पाळिववत्थानं ताव वेदितब्बं -- इमस्मिञ्हि अनुसययमके खन्धयमकादीसु विय देसनं अकत्वा अञ्जेन नयेन पाळिदेसना कता । कथं? पठमं ताव परिच्छेदतो, उद्देसतो, 
उप्पत्तिद्ठानतोति तीहाकारेहि अनुसये गहापेतुं परिच्छेदवारो, परिच्छिन्नुद्देसवारो, उप्पत्तिद्वानवारोति, तयो वारा देसिता। ततो सत्तन्नं महावारानं वसेन अनुसये योजेत्वा 
यमकदेसना कता । तत्थ सत्तानुसयाति अयं “सत्तेव, न ततो उद्धं, न हेट्ठा' ति गणनपरिच्छेदेन परिच्छिन्दित्वा अनुसयानं देसितत्ता परिच्छेदवारो नाम | कामरागानुसयो...पे०... 
अविज्जानुसयोति अयं परिच्छेदवारेन परिच्छिन्नानं नाममत्तं उद्दिसित्वा “इमे नाम तेति देसितत्ता परिच्छिन्नुद्देसवारो नाम | कत्थ कामरागानुसयो अनुसेति...पे०... एत्थ 
अविज्जानुसयो अनुसेतीति अयं “इमेसु नाम ठानेसु इमे अनुसया अनुसेन्ति”ति एवं तेसंयेव उप्पत्तिट्ठानस्स देसितत्ता उप्पत्तिद्वानवारो नाम। 


येसं पन सत्तन्नं महावारानं बसेन अनुसये योजेत्वा यमकदेसना कता, तेसं इमानि नामानि -- अनुसयवारो, सानुसयवारो, पजहनवारो, परिञ्ञावारो, पहीनवारो, 
उप्पज्जनवारो धातुवारोति। तेसु पठमो अनुसयवारो। सो अनुलोमपटिलोमनयवसेन दुविधो होति। 


तत्थ अनुलोमनये “यस्स अनुसेति, यत्थ अनुसेति, यस्स यत्थ अनुसेती"ति पुग्गलोकासतदुभयवसेन तयो अन्तरवारा होन्ति। तेसु पठमे पुग्गलवारे “यस्स 
कामरागानुसयो अनुसेति, तस्स पटिघानुसयो अनुसेति; यस्स वा पन पटिघानुसयो अनुसेति, तस्स कामरागानुसयो अनुसेति; यस्स कामरागानुसयो अनुसेति, तस्स 
मानानुसयो, दिड्ठानुसयो, विचिकिच्छानुसयो, भवरागानुसयो, अविज्जानुसयो अनुसेति। यस्स वा पन अविज्जानुसयो अनुसेति, तस्स कामरागानुसयो अनुसेती”ति 
कामरागानुसयमूलकानि छ यमकानि। पुन अगहितग्गहणवसेन पटिघानुसयमूलकानि पञ्च, मानानुसयमूलकानि चत्तारि, दिड्ठानुसयमूलकानि तीणि, 
वबिचिकिच्छानुसयमूलकानि द्वे, भवरागानुसयमूलकं एकन्ति एवं सब्बानिपि एकमूलकानि एकवीसति। पुन “यस्स कामरागानुसयो च पटिघानुसयो च अनुसेन्ती”ति एवं 
आगतानि दुकमूलकानि पञ्च, तिकमूलकानि चत्तारि, चतुक्कमूलकानि तीणि, पञ्चकमूलकानि द्वे, छक्कमूलकं एकन्ति अपरानिपि पन्नरस होन्ति। तानि पुरिमेहि 
एकवीसतिया सद्भि छत्तिसाति पुग्गलवारे छत्तिस यमकानि। तथा ओकासवारे, तथा पुग्गलोकासवारेति सब्बानिपि अनुलोमनये अट्टसतं यमकानि। तथा पटिलोमनयेति 
अनुसयवारे सोळसाधिकानि द्वे यमकसतानि, ततो दिगुणा पुच्छा, ततो दिगुणा अत्था च वेदितब्बा। यथा चेत्थ, एवं सानुसयवारो, पजहनवारो, परिञ्ञावारो, पहीनवारो, 
उप्पज्जनवारोति इमेसम्पि पञ्चन्नं वारानं, एकेकस्मिं यमकगणना; यमकदिगुणा पुच्छा, पुच्छादिगुणा च अत्था वेदितब्बा। अयं पनेत्थ पुरिमेसु तीसु वारेसु विसेसो। 
ओकासवारे “यत्थ तत्था“ति अवत्वा यतो ततोति निस्सक्कवचनेन देसना कता | सेसं तादिसमेव। 


यो पनायं सब्बपच्छिमो धातुवारो नाम, सो पुच्छावारो, विस्सज्जनावारोति द्विधा ठितो। तस्स पुच्छावारे कामधातुया चुतस्स कामधातुं उपपज्जन्तस्साति वत्वा 
“कामधातुं वा पन उपपज्जन्तस्स कामधातुया चुतस्सा”ति न वुत्तं। कि कारणा? अत्थविसेसाभावतो। द्वेपि हि एता पुच्छा एकत्थायेव, तस्मा एकेकस्मा यमका एकेकमेव पुच्छं 
पच्छित्वा सब्बपुच्छावसाने पुच्छानुक्कमेनेव “कामधातुया चुतस्स कामधातुं उपपज्जन्तस्स कस्सचि सत्त अनुसया अनुसेन्ती"तिआदिना नयेन विस्सज्जनं कतं। 


तत्थ “कामधातुया चुतस्स कामधातुं उपपज्जन्तस्स, रूपधातुं, अरूपधातुं, नकामधातुं, नरूपधातुं नअरूपधातुं, उपपज्जन्तस्सा"ति छ सुद्धिकपुच्छा; “नकामधातुं, 
नअरूपधातुं, नरूपधातुं; नअरूपधातुं, नकामधातुं, नरूपधातुं, उपपज्जन्तस्सा "ति तिस्सो मिस्सका पुच्छा चाति कामधातुमूलका नव अनुलोमपुच्छा होन्ति। तथा 
रूपधातुमूलका नव, अरूपधातुमूलका नवाति सत्तवीसति अनुलोमपुच्छा होन्ति। तथा नकामधातुनरूपधातुनअरूपधातुमूलका सत्तवीसति पटिलोमपुच्छा । पुन 
“नकामधातुया, नअरूपधातुया, नरूपधातुया, नअरूपधातुया, नकामधातुया, नअरूपधातुया"ति सत्तवीसति दुकमूलका पुच्छाति सब्बापि सम्पिण्डिता एकासीति पुच्छा 
होन्ति। तासं बसेनेत्थ विस्सज्जनं कतन्ति इदं धातुवारे पाळिववत्थानं। एवं ताव सकलेपि अनुसययमके पाळिववत्थानमेतं वेदितब्बं । 

आदितो पट्टाय पनेत्थ यं यं अनुत्तानं, तत्थ तत्थ अयं विनिच्छयकथा - अनुसयाति केनट्रेन अनुसया? अनुसयनड्रेन। को एस अनुसयनट्ठो नामाति? अप्पहीनड्टो | एते हि 
अप्पहीनट्ठेन तस्स तस्स सन्ताने अनुसेन्ति नाम, तस्मा अनुसयाति वुच्चन्ति। अनुसेन्तीति अनुरूपं कारणं लभित्वा उप्पज्जन्तीति अत्थो। अथापि सिया - अनुसयनट्ठो नाम 
अप्पहीनाकारो। अप्पहीनाकारो च उप्पज्जतीति वत्तुं न युज्जति, तस्मा न अनुसया उप्पज्जन्तीति। तत्रिदं पटिबचनं -- अप्पहीनाकारो अनुसयो, अनुसयोति पन अप्पहीनड्डेन 
थामगतकिलेसो वुच्चति। सो चित्तसम्पयृत्तो सारम्मणो सप्पच्चयट्टेन सहेतुको एकन्ताकुसलो अतीतोपि होति अनागतोपि पच्चुप्पन्नोपि, तस्मा उप्पज्जतीति वत्तु युज्जति। 


तत्रिदं पमाणं - अभिधम्मे ताव कथावत्थुस्मि (कथा० ५५४ आदयो) “अनुसया अब्याकता, अनुसया अहेतुका, अनुसया चित्तविप्पयुत्ता^ति सब्बे वादा पटिसेधिता । 
पटिसम्भिदामग्गे (पटि० म० ३.२१) “पच्चुप्पन्ने किलेसे पजहती' ति पुच्छं कत्वा अनुसयानं पच्चुप्पन्नभावस्स अत्थिताय ““थामगतानुसयं पजहती" ति वुत्तं । धम्मसङ्गहे पन 
मोहस्स पदभाजने “अविज्जानुसयो अविज्जापरियुद्ठानं अविज्जालङ्गी मोहो अकुसलमूलं, अयं तस्मिं समये मोहो होतीति (ध० स० ३९०) अकुसलचित्तेन सद्ध 
अविज्जानुसयस्स उप्पन्नभावो वुत्तो। इमस्मियेव अनुसययमके सत्तन्नं महावारानं अञ्ञजतरस्मिं उप्पज्जनवारे “यस्स कामरागानुसयो उप्पज्जति, तस्स पटिघानुसयो 
उप्पज्जती”तिआदि वुत्तं । तस्मा “अनुसेन्तीति अनुरूपं कारणं लभित्वा उप्पज्जन्ती'ति यं वुत्तं, तं इमिना तन्तिप्पमाणेन सुवृत्तन्ति वेदितब्बं । यम्पि “चित्तसम्पयुत्तो 
सारम्मणो"तिआदि वुत्तं, तम्पि सुवुत्तमेव | अनुसयो हि नामेस परिनिप्फन्नो चित्तसम्पयुत्तो अकुसलधम्मोति निट्ठमेत्थ गन्तब्बं। कामरागानुसयोतिआदीसु कामरागो च सो 
अप्पहीनद्वेन अनुसयो चाति कामरागानुसयो। सेसपदेसुपि एसेव नयो। 


परिच्छेदपरिच्छिन्नुद्देसवारवण्णना। 
उप्पत्तिट्टानवारवण्णना 


२. इदानि तेसं उप्पत्तिट्ठानं पकासेतुं कत्थ कामरागानुसयो अनुसेतीतिआदिमाह | तत्थ कामधातुया द्वीसु वेदनासूति कामावचरभूमियं सुखाय च उपेक्खाय चाति द्वीसु 
वेदनासु। एत्थ कामरागानुसयो अनुसेतीति इमासु द्वीसु वेदनासु उप्पज्जति। सो पनेस अकुसलवेदनासु सहजातवसेन आरम्मणवसेन चाति द्वीहाकारेहि अनुसेति। 
अकुसलाय सुखाय वेदनाय चेव उपेक्खाय वेदनाय च सहजातोपि हुत्वा उप्पज्जति। ता वेदना आरम्मणं कत्वापि उप्पज्जतीति अत्थो। अवसेसा पन 
कामावचरकुसलविपाककिरियवेदना आरम्मणमेव कत्वा उप्पज्जति। कामधातुया द्वीसु वेदनासु अनुसयमानो चेस ताहि वेदनाहि सम्पयृत्तेसु सञ्जासङ्घारविञ्ञाणेसुपि 
अनुसेतियेव। न हि सक्का वेदनासु अनुसयमानेन तंसम्पयुत्तेहि सञ्जादीहि सद्भि असहजातेन वा भवितुं, तंसम्पयुत्ते वा सञ्जादयो आरम्मणं अकत्वा उप्पज्जितुं। एवं सन्तेपि 
पन यस्मा इमा द्वे वेदनाव सातसन्तसुखत्ता अस्सादड्ठेन कामरागानुसयस्स उप्पत्तिया सेससम्पयृत्तधम्मेसु पधाना, तस्मा “द्वीसु वेदनासु एत्थ कामरागानुसयो अनुसेती" ति वुत्तं, 
ओळारिकवसेन हि बोधनेय्ये सुखं बोधेतुन्ति। 


ननु चेस आरम्मणवसेन अनुसयमानो न केवलं इमासु द्वीसु वेदनासु चेव वेदनासम्पयुत्तधम्मेसु च अनुसेति, इड्टेसु पन रूपादीसुपि अनुसेतियेव। वुत्तम्पि चेत 
विभङ्गप्पकरणे (विभ० ८१६) “यं लोके पियरूपं सातरूपं, एत्थ सत्तानं कामरागानुसयो अनुसेती”ति इमस्मिम्पि पकरणे अनुसयवारस्स पटिलोमनये वुत्तं । “यत्थ 
कामरागानुसयो नानुसेति तत्थ दिट्ठानुसयो नानुसेतीति दुक्खाय वेदनाय रूपधातुया अरूपधातुया एत्थ कामरागानुसयो नानुसेति, नो च तत्थ दिट्ठानुसयो नानुसेति। अपरियापन्ने 
एत्थ कामरागानुसयो च नानुसेति, दिट्टानुसयो च नानुसेती”ति। एत्थ हि दुकखवेदनाय चेव रूपधातुआदीसु च नानुसेतीति वुत्तत्ता ससम्पयुत्तधम्मं दुक्खवेदनं सओकासे 
रूपारूपावचरधम्मे नव च, लोकुत्तरधम्मे ठपेत्वा अवसेसेसु रूपसद्दगन्धरसफोडब्बेसु अनुसेतीति वुत्तं होति। तं इध कस्मा न वुत्तन्ति? अनोळारिकत्ता। हेट्ठा वुत्तनयेन हि 
वेदनानञ्जेव ओळारिकत्ता इमेसं पन अनोळारिकत्ता एतेसु रूपादीसु अनुसेतीति न वुत्तं, अत्थतो पन लब्भति। तस्मा एतेसुपि कामरागानुसयो अनुसेतियेबाति वेदितब्बो। न हि 
सत्था सब्बं सब्बत्थ कथेति। बोधनेस्यसत्तानं पन वसेन कत्थचि यं लब्भति, तं सब्बं कथेति, कत्थचि न कथेति। तथा हि अनेन कत्थचि दिट्ठानुसयो अनुसेतीति पुच्छित्वा 
“नसब्बसक्कायपरियापन्नेसु धम्मेसु एत्थ दिड्ञानुसयो अनुसेती"ति यं लब्भति तं सब्बं कथितं। अपरस्मिं ठाने विस्सज्जन्तेन “रूपधातुया अरूपधातुया एत्थ विचिकिच्छानुसयो 
च मानानुसयो च दिट्टानुसयो च अनुसेन्ति, कामधातुया द्वीसु वेदनासु एत्थ विचिकिच्छानुसयो च कामरागानुसयो च मानानुसयो च दिड्डानुसयो च अनुसेन्ति, दुक्खाय बेदनाय 
एत्थ विचिकिच्छानुसयो च पटिघानुसयो च दिड्ानुसयो च अविज्जानुसयो च अनुसेन्ती”ति यं लब्भति तं सब्बं अकथेत्वा रूपधातुअरूपधातूहि सद्भि तिस्सो वेदनाव कथिता। 
वेदनासम्पयुत्ता पन अरूपधम्मा, सब्बञ्च रूपं न कथितं । किञ्चापि न कथितं, दिट्ठानुसयो पनेत्थ अनुसेतियेव । एवमेव किञ्चापि इध रूपादिइट्ठारम्मणं न कथितं, 
कामरागानुसयो पनेत्थ अनुसेतियेवाति। एवं ताव कामरागानुसयस्स अनुसयनड्टानं वेदितब्बं। 


पटिघानुसयस्स पन “दुक्खाय वेदनाया”ति वचनतो द्वे दोमनस्सबेदना कायविञ्ञाणसम्पयुत्ता दुकखवेदनाति तिस्सो वेदना अनुसयनड्टानं । सो पनेस दोमनस्सवेदनासु 
सहजातवसेन आरम्मणवसेन चाति द्वीहाकारेहि अनुसेति। अवसेसदुक्खवेदनाय पन आरम्मणवसेनेव अनुसेति। तासु वेदनासु अनुसयमानो चेस ताहि सम्पयुत्तेसु 
सञ्ञजाक्खन्धादीसुपि अनुसेतियेव। याय हि वेदनाय एस सहजातो, तंसम्पयुत्तेहि सञ्ञादीहिपि सहजातोव। या च वेदना आरम्मणं करोति, ताहि सम्पयुत्ते सञ्जादयोपि 
करोतियेव । एवं सन्तेपि पन यस्मा दुक्खवेदनाव असातदुक्खवेदयितत्ता निरस्सादड्रेन पटिघानुसयस्स उप्पत्तिया सेससम्पयुत्तधम्मेसु अधिका; तस्मा “दुक्खाय वेदनाय एत्थ 
पटिघानुसयो अनुसेती'ति वुत्तं, ओळारिकवसेन हि बोधनेय्ये सुखं बोधेतुन्ति। 


ननु चेस आरम्मणवसेन अनुसयमानो न केवलं दुक्खवेदनाय चेव तंसम्पयुत्तधम्मेसु च अनुसेति, अनिड्टेसु पन रूपादीसुपि अनुसेतियेव? वुत्तम्पि चेतं विभङ्गप्पकरणे 
(विभ० ८१६) “यं लोके अप्पियरूपं असातरूपं, एत्थ सत्तानं पटिघानुसयो अनुसेती"ति इमस्मिम्पि पकरणे अनुसयवारस्स पटिलोमनये वुत्तं -- “कामधातुया द्वीसु वेदनासु 
एत्थ पटिघानुसयो नानुसेति, नो च तत्थ कामरागानुसयो नानुसेति। रूपधातुया अरूपधातुया अपरियापन्ने एत्थ पटिघानुसयो च नानुसेति, कामरागानुसयो च नानुसेती”ति। 
एत्थ हि द्वीसु कामावचरवेदनासु चेव रूपधातुआदीसु च नानुसेतीति वुत्तत्ता ससम्पयुत्तधम्मा द्वे वेदना सओकासे रूपारूपावचरधम्मे नव च, लोकुत्तरधम्मे ठपेत्वा अवसेसेसु 
रूपादीसु अनुसेतीति वुत्तं होति। तं इध कस्मा न वुत्तन्ति? अनोळारिकत्ता। हेट्टा वुत्तनयेन हि दुक्खवेदनाय एव ओळारिकत्ता इमेसं पन अनोळारिकत्ता एतेसु रूपादीसु 
अनुसेतीति न वुत्तं। अत्थतो पन लब्भति, तस्मा एतेसुपि पटिघानुसयो अनुसेतियेबाति वेदितब्बो। 


कि पन इतरा द्वे वेदना इट्ठारम्मणं वा पटिघस्स आरम्मणं न होन्तीति? नो न होन्ति। परिहीनज्झानस्स विप्पटिसारवसेन ससम्पयुत्तधम्मा ता वेदना आरब्भ दोमनस्सं 
उप्पज्जति | इट्ठारम्मणस्स च पटिलद्धस्स विपरिणामं वा अप्पटिलद्धस्स अप्पटिलाभं वा समनुस्सरतोपि दोमनस्सं उप्पज्जति | दोमनस्समत्तमेव पन तं होति, न पटिघानुसयो। 

पटिघानुसयो हि अनिट्ठारम्मणे पटिहञ्जनवसेन उपपन्नो थामगतो किलेसो, तस्मा एत्थ दोमनस्सेन सद्भि पटिघो उप्पन्नोपि अत्तनो पटिघकिच्चं अकरणभावेन एव 
पटिघानुसयो न होति अब्बोहारिकत्तं गच्छति। यथा हि पाणातिपातचेतनाय सद्भि उप्पन्नोपि ब्यापादो मनोकम्मं नाम न होति अब्बोहारिकत्तं गच्छति, एवं पटिघानुसयो न होति, 
अब्बोहारिकत्तं गच्छति। वुत्तम्पि चेतं एकच्चं इड्टारम्मणं नेक्खम्मसितम्पि वा दोमनस्सं सन्धाय “यं एवरूपं दोमनस्सं पटिघं तेन पजहति न तत्थ पटिघानुसयो अनुसेती"ति (म° 
नि० १.४६५) । एवं पटिघानुसयस्स अनुसयनड्टानं वेदितब्बं। 


मानानुसयस्स पन “कामधातुया द्वीसु वेदनासू"तिआदिवचनतो द्वे कामावचरवेदना रूपारूपधातुयो चाति इदं तिविधं अनुसयनङ्ठानं । तस्स अकुसलासु वेदनासु 
कामरागानुसयस्स विय सहजातानुसयता वेदितब्बा। ससम्पयुत्तधम्मासु पन सब्बासुपि कामावचरासु सुखअदुक्खमसुखवेदनासु रूपारूपधातूसु च आरम्मणवसेनेव अनुसेति। 
अनुसयवारस्स पन पटिलोमनये “दुक्खाय वेदनाय अपरियापन्ने एत्थ कामरागानुसयो च नानुसेति, मानानुसयो च नानुसेती"ति वृत्तत्ता ठपेत्वा दुक्खवेदनञ्चेव नवविध॑ 
लोकुत्तरधम्मञ्च सेसरूपारूपधम्मेसुपि अयं अनुसेतियेवाति । एवं मानानुसयस्स अनुसयनड्ठानं वेदितब्बं। 


दिड्ठानुसयविचिकिच्छानुसया पन केवलं लोकुत्तरधम्मेस्वेव नानुसेन्ति। तेभूमकेसु पन सब्बेसुपि अनुसेन्तियेव । तेन वुत्तं - “सब्बसक्कायपरियापन्नेसु धम्मेसु एत्थ 
दिट्ठानुसयो अनुसेति, एत्थ विचिकिच्छानुसयो अनुसेती "ति । तत्थ सब्बसक्कायपरियापन्नेसूति संसारवट्टनिस्सितट्वेन सक्कायपरियापन्नेसु सब्बधम्मेसृति अत्थो। तत्थ पनेते 
पञ्चसु चित्तुप्पादेसु सहजातानुसयनवसेन अनुसेन्ति। ते वा पन पञ्च चित्तुप्पादे अज्ञे वा तेभूमकधम्मे आरब्भ पवत्तिकाले आरम्मणानुसयनवसेन अनुसेन्तीति। एवं 
दिड्टानुसयविचिकिच्छानुसयानं अनुसयनद्वानं वेदितब्बं। 


भवरागानुसयो पन किञ्चापि दिट्टिविप्पयुत्तेसु चतूसु चित्तेसु उप्पज्जनतो सहजातानुसयनवसेन “कामधातुया द्वीसु वेदनासु अनुसेती 'ति वत्तब्बो भवेय्य। कामधातुयं 
पनेस द्वीहि वेदनाहि सद्धिं उप्पज्जमानोपि रूपारूपावचरधम्ममेव पटिलभति। कामधातुया परियापन्नं एकधम्मम्पि आरम्मणं न करोति, तस्मा आरम्मणानुसयनवसेन नियमं 
कत्वा “रूपधातुया अरूपधातुया एत्थ भवरागानुसयो अनुसेती 'ति वुत्तं। अपिच रागो नामेस कामरागभवरागवसेन दुविधो । तत्थ कामरागो कामधातुया द्वीसु वेदनासु 
अनुसेतीति वुत्तो। सचे पन भवरागोपि कामरागो विय एवं वुच्चेय्य, कामरागेन सद्धि देसना संकिण्णा विय भवेय्याति रागकिलेसं द्विधा भिन्दित्वा कामरागतो भवरागस्स 
विसेसदस्सनत्थम्पि एवं देसना कताति। एवं भवरागानुसयस्स अनुसयनद्टानं वेदितन्बं । 


अविज्जानुसयो पन सब्बेसुपि तेभूमकधम्मेसु अनुसेति । तेन वुत्तं “सब्बसक्कायपरियापन्नेसु धम्मेसु एत्थ अविज्जानुसयो अनुसेती 'ति। तस्स द्वादससु चित्तुप्पादेसु 
सहजातानुसयता वेदितब्बा। आरम्मणकरणवसेन पन न किञ्चि तेभूमकधम्मं आरब्भ न पवत्ततीति। एवं अविज्जानुसयस्स अनुसयनड्टानं वेदितब्बं । अयं ताव 
परिच्छेदवारपरिच्छिन्नुद्देसवारउप्पत्तिड्ठानवारेसु विनिच्छयकथा। 


उप्पत्तिट्ठानवारवण्णना। 
महावारो 
१. अनुसयवारवण्णना 


३. सत्तन्नं पन महावारानं पठमे अनुसयवारे यस्स कामरागानुसयो अनुसेति, तस्स पटिघानुसयो अनुसेतीति एत्थ यदेतं “आमन्ता”ति पटिवचनं दिन्नं, तं दुददिन्नं 
विय खायति। कस्मा? कामरागपटिघानं एकक्खणे अनुप्पत्तितो। यथा हि “यस्स मनायतनं उप्पज्जति, तस्स धम्मायतनं उप्पज्जतीति *आमन्ता', अस्सासपस्सासानं 
उप्पादकखणे तेसं कायसङ्घारो च उप्पज्जति, वचीसङ्घारो च उप्पज्जती”तिआदीसु मनायतनधम्मायतनानि कायसङ्कारवचीसङ्घारा च एकक्खणे उप्पज्जन्ति, न तथा 
कामरागपटिघा। कामरागो हि अट्टुसु लोभसहगतचित्तुप्पादेसु उप्पज्जति। पटिघो द्वीसु दोमनस्ससहगतेसूति, नत्थि नेसं एकक्खणे उप्पत्ति; तस्मा एत्थ “नो ति पटिसेधो कत्तब्बो 
सिया। तं अकत्वा पन 'आमन्ता'ति पटिवचनस्स दिन्नत्ता हेड्ायमकेसु विय एत्थ खणपच्चुप्पन्नवसेन वत्तमानबोहारं अग्गहेत्वा अञ्ञथा गहेतब्बो। 


कथं? अप्पहीनवसेन। अप्पहीनतञ्हि सन्धाय अयं “अनुसेती”ति वत्तमानवोहारो वुत्तो, न खणपच्चुप्पन्नतं । यस्मा च अप्पहीनतं सन्धाय वृत्तो, तस्मा “यस्स 
कामरागानुसयो अनुसेति, तस्स पटिघानुसयो अनुसेती 'ति पुच्छाय यस्स कामरागानुसयो अप्पहीनो, न अनुप्पत्तिधम्मतं आपादितो, तस्स पटिघानुसयोपि अप्पहीनोति एवमत्थो 
दट्ठुब्बो। यस्मा च तेसु यस्सेको अप्पहीनो, तस्स इतरोपि अप्पहीनोव होति, तस्मा “आमन्ता' ति वृत्तं । यदि एवं, यं उपरि उप्पज्जनवारे 'यस्स कामरागानुसयो उप्पज्जति, तस्स 
पटिघानुसयो उप्पज्जती'ति पुच्छित्वा 'आमन्ता'ति वुत्तं; तत्थ कथं अत्थो गहेतब्बोति? तत्थापि अप्पहीनवसेनेव उप्पत्तिपच्चये सति उप्पत्तिया अनिवारितवसेन वा। यथा हि 
चित्तकम्मादीनि आरभित्वा अपरिनिठ्ठितकम्मन्ता चित्तकारादयो तेसं कम्मन्तानं अकरणक्खणेपि मित्तसुहज्जादीहि दिट्टदिट्टट्टाने “इमेसु दिवसेसु कि करोथा" ति वुत्ता, 
“चित्तकम्मं करोम, कडुकम्मं करोमा”ति वदन्ति। ते किञ्चापि तस्मिं खणे न करोन्ति अविच्छिन्नकम्मन्तत्ता पन कतखणञ्च कत्तब्बखणञ्च उपादाय करोन्तियेव नाम होन्ति। 
एवमेव यम्हि सन्ताने अनुसया अप्पहीना, यम्हि वा पन नेसं सन्ताने उप्पत्तिपच्चये सति उप्पत्ति अनिवारिता, तत्थ अनुप्पज्जनक्खणेपि उप्पन्नपुब्बञ्चेव कालन्तरे 
उप्पज्जनकञ्च उपादाय यस्स कामरागानुसयो उप्पज्जति, तस्स पटिघानुसयो उप्पज्जतियेब नामाति एवमत्थो वेदितब्बो। इतो परेसुपि एवरूपेसु विस्सज्जनेसु एसेव नयो। नो 
च तस्साति इदं अनागामिस्स कामरागब्यापादानं अनवसेसतो पहीनत्ता वुत्तं । तिण्णं पुग्गलानन्ति पुथुज्जनसोतापन्नसकदागामीनं । द्विन्नं पुग्गलानन्ति 
सोतापन्नसकदागामीनं । परतोपि एवरूपेसु ठानेसु एसेव नयो। 


१४. ओकासवारस्स पठमदुतियपुच्छासु यस्मा कामरागानुसयो कामधातुया द्वीसु वेदनासु अनुसेति, पटिघानुसयो दुक्खवेदनाय; तस्मा *नो'ति पटिसेधो कतो। 
ततियपुच्छायं उभिन्नम्पि कामधातुया द्वीसु वेदनासु अनुसयनतो 'आमन्ता'ति पटिवचनं दिन्नं | रूपधातुअरूपधातुया पन मानानुसयस्स कामरागानुसयेन सद्धिं असाधारणं 
उप्पत्तिट्टानं। तस्मा नो च तत्थ कामरागानुसयोति वुत्तं । इमिना नयेन सब्बेसं उप्पत्तिद्ठानवारं ओलोकेत्वा साधारणासाधारणं उप्पत्तिट्ठानं वेदितब्बं । 


२०. दुकमूलकपुच्छायं यस्मा कामरागपटिघानुसया नापि एकस्मिं ठाने उप्पज्जन्ति, न एकं धम्मं आरम्मणं करोन्ति, तस्मा नत्थीति पटिक्खेपो कतो। अयज्हेत्थ 
अधिप्पायो। यस्मिं इमे द्वे अनुसया अनुसयेय्युं, तं ठानमेव नत्थि। तस्मा “कत्थ मानानुसयो अनुसेती”ति अयं पुच्छा अपुच्छायेवाति। अञ्जेसुपि एवरूपेसु एसेव नयो। 

२७. पुग्गलोकासवारे चतुन्नन्ति पृथुज्जनसोतापन्नसकदागामिअनागामीनं । 
३६. पटिलोमनये यस्स कामरागानुसयो नानुसेतीति अयं पुच्छा अनागामि गहेत्वा पुच्छति। 


५६. द्विन्ने पुग्गलानं सब्बत्थ कामरागानुसयो नानुसेतीति अनागामिअरहन्तानं | कामधातुया तीसु वेदनासूति च वेदनाग्गहणेन वेदनासम्पयुत्तकानम्पि तेसं 
बत्थारम्मणानम्पीति सब्बेसम्पि कामावचरधम्मानं गहणं वेदितब्बं। अयं अनुसयवारे विनिच्छयकथा। 


अनुसयवारवण्णना। 
२. सानुसयवारवण्णना 


६६-१३१. सानुसयवारे पन यो कामरागानुसयेन सानुसयोति यथा एकन्तरिकजरादिरोगेन आबाधिको याव तम्हा रोगा न मुच्चति, ताव तस्स रोगस्स अनुप्पत्तिक्खणेपि 
सरोगोयेव नाम होति। एवं ससंकिलेसस्स वट्टगामिसत्तस्स याव अरियमग्गेन अनुसया समुग्घातं न गच्छन्ति, ताव तेसं अनुसयानं अनुप्पत्तिकखणेपि सानुसयोयेव नाम होति। 
एवरूपं सानुसयतं सन्धाय “आमन्ता' ति वुत्तं । सेसमेत्थ अनुसयवारसदिसमेव। 


ओकासवारे पन “रूपधातुया अरूपधातुया एत्थ मानानुसयेन सानुसयो" ति वुत्ते तासु धातूसु पुग्गलस्स सानुसयता पञ्ञायेय्य, अनुसयस्स उप्पत्तिट्ठानं न पञ्ञायेय्य । 
अनुसयस्स च उपत्तिड्ठानदस्सनत्थं अयं वारो आरद्धो, तस्मा ततो मानानुसयेन सानुसयोति वुत्तं । एवञ्हि सति ततो धातुद्वयतो उप्पन्नेन मानानुसयेन सानुसयोति अनुसयस्स 
उप्पत्तिद्ठानं दस्सितं होति । इमस्स पन पञ्हस्स अत्थे अवुत्ते आदिपञ्हस्स अत्थो पाकटो न होतीति पठमं न वुत्तो, तस्मा सो एवं वेदितब्बो। यतो कामरागानुसयेनाति यतो 
उप्पन्नेन कामरागानुसयेन सानुसयो, कि सो ततो उप्पन्नेन पटिघानुसयेनपि सानुसयोति? यस्मा पनेते द्वे एकस्मा ठाना नुप्पज्जन्ति; तस्मा “नो”ति पटिसेधो कतो। अरहा 
सब्बत्थाति अरहा सब्बधम्मेसु उप्पज्जनकेन केनचि अनुसयेन निरानुसयोति। इमिना अत्थवसेन निप्पदेसड्डानेसु भुम्मवचनमेव कतन्ति। इमिना उपायेन सब्बत्थ 
अत्थविनिच्छयो वेदितब्बोति। 


सानुसयवारवण्णना। 
३. पजहनवारवण्णना 


९३२-१९७. पजहनवारे पजहतीति तेन तेन मग्गेन पहानपरिञ्ञावसेन पजहति, आयतिं अनुप्पत्तिधम्मतं आपादेति। आमन्ताति अनागामीमग्गटं सन्धाय पटिवचनं । 
तदेकटुं पजहतीति पहानेकट्ट॒तं सन्धाय वुत्तं। नोति अरहत्तमग्गटुं सन्धाय पटिसेधो । 


यतो कामरागानुसयं पजहतीति यतो उप्पज्जनकं कामरागानुसयं पजहतीति अत्थो। अटुमकोति अरहत्तफलड्ठतो पट्टाय पच्चोरोहनगणनाय गणियमानो सोतापत्तिमग्गट्ठो 
अट्टमको नाम | दक्खिणेय्यगणनाय हि अरहा अग्गदक्खिणेय्यत्ता पठमो, अरहत्तमग्गट्ठो दुतियो, अनागामी ततियो...पे०... सोतापत्तिमग्गड्टो अट्ठमो। सो इध ““अड्टमको”ति 
बुत्तो। नामसञ्जायेव वा एसा तस्साति। अनागामिमग्गसमङ्गिञ्च अट्ुमकञ्च ठपेत्वा अवसेसाति सद्धि पुथुज्जनेन सेक्खासेक्खा। तेसु हि पुथुज्जनो पहानपरिञ्ञजाय 
अभावेन नप्पजहति। सेसा तेसं अनुसयानं पहीनत्ता । द्विन्नं मग्गसमङ्गीनन्ति द्वे मग्गसमङ्गिनो ठपेत्वाति अत्थो। इमिना नयेन सब्बत्थ विनिच्छयो वेदितब्बोति। 


पजहनवारवण्णना। 
४. परिञ्जावारवण्णना 
१९८-२६३. परिञ्ञावारे परिजानातीति तीहि परिञ्ञाहि परिजानाति। सेसमेत्थ हेट्ठा वुत्तनयमेव। अयम्पि हि वारो पजहनवारो विय मग्गट्टानञ्ञेब वसेन विस्सज्जितोति। 
परिञ्ञाबारवण्णना। 
५. पहीनवारवण्णना 
२६४-२७४. पहीनवारे फलट्टवसेनेव देसना आरद्धा । अनागामिस्स हि उभोपेते अनुसया पहीना, तस्मा “आमन्ताति वुत्तं । 


२७५-२९६. ओकासवारे यत्थ कामरागानुसयो पहीनो तत्थ पटिघानुसयो पहीनोति पुच्छित्वा न वत्तब्बो पहीनोति वा अप्पहीनोति वाति वुत्तं तं कस्माति? 
उप्पत्तिड्ठानस्स असाधारणत्ता। अज्जं हि कामरागानुसयस्स उप्पत्तिड्टानं, अञ्जं पटिघानुसयस्स। अभावितमग्गस्स च यत्थ अनुसयो उप्पज्जति, मग्गे भाविते तत्थेव सो पहीनो 
नाम होति। तत्थ यस्मा नेव कामरागानुसयट्टाने पटिघानुसयो उप्पज्जति, न पटिघानुसयट्टाने कामरागानुसयो, तस्मा तत्थ सो पहीनोति वा अप्पहीनोति वा न वत्तब्बो। सो हि 
यस्मिं अत्तनो उप्पत्तिड्ठाने कामरागानुसयो पहीनो, तस्मिं अप्पहीनत्ता तत्थ पहीनोति न वत्तब्बो। यं कामरागानुसयस्स उप्पत्ति्टानं, तस्मिं अड्डितत्ता तत्थ अप्पहीनोति न वत्तब्बो। 


यत्थ कामरागानुसयो पहीनो, तत्थ मानानुसयो पहीनोति एत्थ पन साधारणट्टानं सन्धाय आमन्ताति वुत्तं। कामरागानुसयो हि कामधातुया द्वीसु वेदनासु अनुसेति। 
मानानुसयो तासु चेव रूपारूपधातूसु च। सो ठपेत्वा असाधारणट्टानं साधारणट्टाने तेन सद्धि पहीनो नाम होति । तस्मा 'आमन्ता'ति वुत्तं । इमिना नयेन सब्बस्मिम्पि ओकासवारे 
पहीनता च नवत्तब्बता च वेदितब्बा । 'नत्थी'ति आगतड्टानेसु पन हेड्टा वुत्तसदिसोव विनिच्छयो। पुग्गलोकासवारो, ओकासवारगतिकोयेव। 


२९७-३०७. पटिलोमनये यस्स कामरागानुसयो अप्पहीनोति पुथुज्जनसोतापन्नसकदागामिवसेन पुच्छति। किञ्चापि हि इमे द्वे अनुसया पृथुज्जनतो पट्ठाय याव 

अनागामिमग्गड्टा छन्नं पुग्गलानं अप्पहीना । इध पन परतो “तिण्णं पुग्गलानं द्विन्नं पुग्गलान^न्तिआदिवचनतो मग्गड्ा अनधिप्पेता, तस्मा 
पुथुज्जनसोतापन्नसकदागामिनोव सन्धाय 'आमन्ता' ति वुत्तं ।द्विन्नं पुग्गलानन्ति सोतापन्नसकदागामीनं | इमिना नयेन पुग्गलवारे विनिच्छयो वेदितब्बो। 


३०८-३२९. ओकासवारपुग्गलोकासवारा पन हेट्ठा वुत्तनयेनेव वेदितब्बाति । 
पहीनवारवण्णना। 
६. उप्पज्जनवारवण्णना 
३३०. उप्पज्जनवारो अनुसयवारसदिसोयेव। 
७. धातुपुच्छावारवण्णना 


३३२-३४०. धातुवारस्स पुच्छावारे ताव कति अनुसया अनुसेन्तीति कति अनुसया सन्तानं अनुगता हुत्वा सयन्ति। कति अनुसया नानुसेन्तीति कति अनुसया 
सन्तानं न अनुगता हुत्वा सयन्ति। कति अनुसया भङ्गाति कति अनुसया अनुसेन्ति नानुसेन्तीति एवं विभजितन्बाति अत्थो। सेसमेत्थ यं वत्तब्बं सिया, तं हेट्ठा पाळिववत्थाने 
वुत्तमेव। 


७. धातुविस्सज्जनावारवण्णना 


३४१-३४९. निद्देसवारे पनस्स कस्सचि सत्त अनुसया अनुसेन्तीति पुथुज्जनवसेन वुत्तं। कस्सचि पञ्चाति सोतापन्नसकदागामिवसेन वृत्तं । तेसञ्हि दिट्ठानुसयो च 
विचिकिच्छानुसयो च पहीनाति पञ्चेव अनुसेन्ति। तत्थ यथा अनुसयवारे “अनुसेन्ती”ति पदस्स उप्पज्जन्तीति अत्थो गहितो, एवमिध न गहेतब्बो। कस्मा? तस्मिं खणे 
अनुप्पज्जनतो । कामधातुं उपपज्जन्तस्स हि विपाकचित्तञ्चेव कम्मसमुदट्वानरूपञ्च उप्पज्जति, अकुसलचित्तं नत्थि। अनुसया च अकुसलचित्तक्खणे उप्पज्जन्ति, न 
विपाकचित्तक्खणेति तस्मिं खणे अनुप्पज्जनतो तथा अत्थो न गहेतब्बो। कथं पन गहेतब्बोति? यथा लब्भति तथा गहेतब्बो कथञ्च लब्भति? अप्पहीनड्ेन। यथा हि 
रागदोसमोहानं अप्पहीनत्ता । कुसलाब्याकतचित्तसमङ्गी पुग्गलो “सरागो सदोसो समोहो”ति वुच्चति, एवं मग्गभावनाय अप्पहीनत्ता पटिसन्धिक्खणेपि तस्स तस्स पुग्गलस्स ते 
ते अनुसया अनुसेन्तीति वुच्चन्ति। न केवलञ्च वुच्चन्ति, अप्पहीनत्ता पन ते अनुसेन्तियेव नामाति वेदितब्बा । 


अनुसया भङ्गा नत्थीति यस्स हि यो अनुसेति, सो अनुसेतियेव; यो नानुसेति, सो नानुसेतियेव । अयं अनुसेति च नानुसेति च, अयं सिया अनुसेति सिया नानुसेतीति, एवं 
विभजितब्बो अनुसयो नाम नत्थि। रूपधातुं उपपज्जन्तस्स कस्सचि तयोति अनागामिवसेन वुत्तं । तस्स हि कामरागपटिघदिद्विविचिकिच्छानुसया चत्तारोपि अनवसेसतो 
पहीना। इतरे तयोव अप्पहीना। तेन वुत्तं - “कस्सचि तयो अनुसया अनुसेन्ती”ति। 


न कामधातुन्ति कामधातुया पटिसिद्धत्ता सेसा द्वे धातुयो उपपज्जन्तस्साति अत्थो । सत्ते वाति यस्मा अरियसावकस्स रूपधातुया चुतस्स कामधातुयं उपपत्ति नाम नत्थि, 
पुथुज्जनस्सेव होति, तस्मा सत्तेवाति नियमेत्वा वुत्त । “अरूपधातुया चुतस्स कामधातुं उपपज्जन्तस्स सत्तेवा*ति एत्थापि एसेव नयो। रूपधातुया उपपत्ति नत्थीति कस्मा 
नत्थि? उपपत्तिनिप्फादकस्स रूपावचरज्झानस्स अभावा । सो हि सब्बसो रूपसञ्ञानं समतिक्कमा तं धातुं उपपन्नोति नास्स तत्थ रूपावचरज्झानं अत्थि। तदभावा रूपधातुयं 
उपपत्ति नत्थीति वेदितब्बा । अरूपधातुया चुतस्स न कामधातुन्ति एत्थ अरूपधातुयेव अधिप्पेता । इमिना नयेन सब्बविस्सज्जनेसु अत्थो वेदितब्बोति । 


धातुवारवण्णना | 


अनुसययमकठ9ण्णना निट्टिता । 


८. चित्तयमकं 
उद्देसवारवण्णना 


१-६२. इदानि तेसञ्ञेब मूलयमके देसितानं कुसलादिधम्मानं लब्भमानवसेन एकदेसमेव सङ्गण्हित्वा अनुसययमकानन्तरं देसितस्स चित्तयमकस्स अत्थवण्णना होति । 
तत्थ पाळिववत्थानं ताव वेदितब्बं । इमस्मिज्हि चित्तयमके मातिकाठपनं, ठपितमातिकाय विस्सज्जनन्ति द्वे वारा होन्ति। तत्थ मातिकाठपने पुग्गलवारो, धम्मवारो, 
पुग्गलधम्मवारोति आदितोव तयो सुद्धिकमहावारा होन्ति। 


तत्थ “यस्स चित्तं उप्पज्जति, न निरुज्झती”ति एवं पुग्गलवसेन चित्तस्स उप्पज्जननिरुज्झनादिभेदं दीपेन्तो गतो पुग्गलवारो नाम । “यं चित्तं उप्पज्जति, न निरुज्झती”ति 
एवं धम्मवसेनेव चित्तस्स उप्पज्जननिरुज्झनादिभेदं दीपेन्तो गतो धम्मवारो नाम । “यस्स यं चित्तं उप्पज्जति, न निरुज्झती ति एवं उभयवसेन चित्तस्स 
उप्पज्जननिरुज्झनादिभेदं दीपेन्तो गतो पुग्गलधम्मवारो नाम | ततो “यस्स सरागं चित्त''न्ति सोळसन्नं पदानं बसेन अपरे सरागादिपदविसेसिता सोळस पुग्गलवारा, सोळस 
धम्मवारा, सोळस पुग्गलधम्मवाराति अट्टचत्तालीसं मिस्सकवारा होन्ति। ते सरागादिपदमत्तं दस्सेत्वा सक्चित्ता । ततो “यस्स कुसलं चित्त*न्तिआदिना नयेन छसद्विद्विसतसङ्घानं 
अभिधम्ममातिकापदानं वसेन अपरे कुसलादिपदविसेसिता छसट्टिद्विसतपुग्गलवारा, छसट्रिद्रिसतधम्मवारा छसट्टिद्रिसतपुग्गलधम्मवाराति अट्टनवुतिसत्तसता मिस्सकवारा 
होन्ति। तेपि कुसलादिपदमत्तं दस्सेत्वा सङ्कित्तायेव । यानिपेत्थ सनिदस्सनादीनि पदानि चित्तेन सद्धि न युज्जन्ति, तानि मोघपुच्छावसेन ठपितानि। 


तेसु पन तीसु वारेसु सब्बपठमे सुद्धिकपुग्गलमहावारे उप्पादनिरोधकालसम्भेदवारो, उप्पादुप्पन्नवारो, निरोधुप्पन्नवारो, उप्पादवारो, निरोधवारो, उप्पादनिरोधवारो 

उप्पज्जमाननिरोधवारो, उप्पज्जमानुप्पन्नवारो, निरुज्झमानुप्पन्नवारो, उप्पन्नुप्पादवारो, अतीतानागतवारो, उप्पन्नुप्पज्जमानवारो, निरुद्धनिरुज्झमानवारो, 
अतिक्कन्तकालवारोति चुद्दस अन्तरवारा। तेसु उप्पादवारो, निरोधवारो, उप्पादनिरोधवारोति इमेसु तीसु वारेसु अनुलोमपटिलोमवसेन छ छ कत्वा अट्टारस यमकानि। 
उप्पन्नुप्पादवारे अतीतानागतकालवसेन अनुलोमतो द्वे, पटिलोमतो द्वेति चत्तारि यमकानि। सेसेसु आदितो निद्दिड्टेसु तीसु, अनन्तरे निद्विड्ेसु तीसु; अवसाने निद्दिट्ठेसु चतूसूति 
दससु वारेसु अनुलोमतो एकं, पटिलोमतो एकन्ति द्वे ढवे कत्वा वीसति यमकानि। एवं सब्बेसुपि चुद्दससु अन्तरवारेसु द्वाचत्तालीस यमकानि, चतुरासीति पुच्छा अट्ठडसट्ठिअत्थसतं 
होति। यथा च एकस्मिं सुद्भिकपुग्गलमहावारे, तथा सुद्धिकधम्मवारेपि सुद्धिकपुग्गलधम्मवारेपीति तीसु महावारेसु छब्बीसतियमकसतं, ततो दिगुणा पुच्छा, ततो दिगुणा अत्था 
च वेदितब्बा। इदं पन वारत्तयं सरागादिवसेन सोळसगुणं, कुसलादिवसेन छसट्टिद्विसतगुणं कत्वा इमस्मिं चित्तयमके अनेकानि यमकसहस्सानि, ततो दिगुणा पुच्छा, ततो 
दिगुणा अत्था च होन्तीति। पाठो पन संखित्तोति। एवं ताव इमस्मिं चित्तयमके पाळिववत्थानं वेदितन्बं । 


मातिकाठपनवण्णना। 
निद्देसो 
१. पुग्गलवारवण्णना 


६३. इदानि ठपितानुक्कमेन मातिकं विस्सज्जेतुं यस्स चित्तं उप्पज्जति न निरुज्झतीतिआदि आरद्धं। तत्थ उप्पज्जतीति उप्पादक्खणसमङ्गिताय उप्पज्जति न 
निरुज्झतीति निरोधक्खणं अप्पत्तताय न निरुज्ञति। तस्स चित्तन्ति तस्स पुग्गलस्स ततो पट्टाय चित्तं निरुज्झिस्सति नुप्पज्जिस्सतीति पुच्छति। तेसं चित्तन्ति येसं 
परिच्छिन्नबट्टदुक्खानं खीणासवानं सब्बपच्छिमस्स चुतिचित्तस्स उप्पादक्खणो वत्तति, एतेसं तदेव चुतिचित्तं उप्पादप्पत्तताय उप्पज्जति नाम, भङ्गं अप्पत्तताय न निरुज्झति। 
इदानि पन भङ्गं पत्वा तं तेसं चित्तं निरुज्झिस्सति, ततो अप्पटिसन्धिकत्ता अज्ञं नुप्पज्जिस्सति । इतरेसन्ति पच्छिमचित्तसमङ्गि खीणासवं ठपेत्वा अवसेसानं 
सेक्खासेक्खपुथुज्जनानं निरुज्झिस्सति चेव उप्पज्जिस्सति चाति यं तं उप्पादकखणप्पत्तं तं निरुज्झिस्सतेव | अञ्ञं पन तस्मिं वा अञ्जस्मिं वा अत्तभावे उप्पज्जिस्सति चेव 
निरुज्झिस्सति च। दुतियपुच्छाविस्सज्जनेपि तथारूपस्सेव खीणासवस्स चित्तं सन्धाय “आमन्ता'ति वुत्तं । नुप्पज्जति निरुज्झतीति भङ्गवखणे अरहतो पच्छिमचित्तम्पि सेसानं 
भिज्जमानचित्तम्पि। ततो पट्टाय पन अरहतो चित्तं न निरुज्झिस्सतीति सक्का वत्तुं उप्पज्जिस्सतीति पन न सक्का। सेसानं उप्पज्जिस्सतीति सक्का वत्तुं, न निरुज्झिस्सतीति न 
सक्का। तस्मा “नो ति पटिसेधो कतो। दुतियपञ्हे यस्स चित्तं न निरुज्झिस्सति, उप्पज्जिस्सतीति सो पुग्गलोयेव नत्थि, तस्मा नत्थीति पटिक्खेपो कतो। 


६५-८२. उप्पन्नन्ति उप्पादसमङ्गिनोपेतं नामं । उप्पादं पत्वा अनिरुद्धस्सापि। तत्थ उप्पादसमङ्गितं सन्धाय “आमन्ता'ति, उप्पादं पत्वा अनिरुद्धभावं सन्धाय “तेसं चित्तं 
उप्पन्न”न्ति वुत्तं। अनुप्पन्नन्ति उप्पादं अप्पत्तं। तेसं चित्तं उप्पज्जित्थाति एत्थापि सब्बेसं ताव चित्तं खणपच्चुप्पन्नमेव हुत्वा उप्पादक्खणं अतीतत्ता उप्पज्जित्थ नाम, 
निरोधसमापन्नानं निरोधतो पुब्बे उप्पन्नपुब्बत्ता, असञ्ञसत्तानं सञ्जीभवे उप्पन्नपुब्बत्ता । उप्पज्जित्थ चेव उप्पज्जति चाति उप्पादं पत्तत्ता उप्पज्जित्थ, अनतीतत्ता उप्पज्जति 
नामाति अत्थो। 


उप्पादक्खणे अनागतञ्चाति उप्पादक्खणे च चित्तं अनागतञ्च चित्तन्ति अत्थो। 


८३. अतिक्कन्तकालवारे उप्पज्जमानं खणन्ति उप्पादक्खणं | तत्थ किञ्चापि उप्पादक्खणो उप्पज्जमानो नाम न होति, उप्पज्जमानस्स पन खणत्ता एवं वुत्तो। खणं 
वीतिक्कन्तं अतिक्कन्तकालन्ति न चिरं वीतिक्कन्तं तमेव पन उप्पादकखणं वीतिक्कन्तं हुत्वा अतिक्कन्तकालन्ति सङ्घं गच्छति । निरुज्झमानं खणन्ति निरोधक्खणं। तत्थ 
किञ्चापि निरोधक्खणो निरुज्झमानो नाम न होति, निरुज्झमानस्स पन खणत्ता एवं वुत्तो। खणं वीतिक्कन्तं अतिक्कन्तकालन्ति कि तस्स चित्तं एवं निरोधक्खणम्पि 
बीतिक्कन्तं हुत्वा अतिक्कन्तकालं नाम होतीति पुच्छति । तत्थ यस्मा भङ्गक्खणे चित्तं उप्पादकखणं खणं बीतिक्कन्तं हृत्वा अतिक्कन्तकालं होति, निरोधकखणं खणं 
बीतिक्कन्तं हुत्वा अतिक्कन्तकालं नाम न होति। अतीतं पन चित्तं उभोपि खणे खणं वीतिक्कन्तं हृत्वा अतिक्कन्तकालं नाम, तस्मा “भङ्गक्खणे चित्तं उप्पादक्खणं 
बीतिक्कन्तं, भङ्गकखणं अवीतिक्कन्तं, अतीतं चित्तं उप्पादकखणञ्च वीतिक्कन्तं भङ्गक्खणञ्च वीतिक्कन्तन्ति विस्सज्जनमाह। दुतियपञ्हस्स विस्सज्जने यस्मा अतीतं चित्तं 
उभोपि खणे बीतिक्कन्तं हुत्वा अतिक्कन्तकालं नाम होति, तस्मा अतीतं चित्तन्ति वुत्तं। पटिलोमपञ्हस्स विस्सज्जने यस्मा उप्पादक्खणे च चित्तं अनागतञ्च चित्तं उभोपि खणे 
खणं बीतिक्कन्तं हुत्वा अतिक्कन्तकालं नाम न होति, तेसं खणानं अवीतिक्कन्तत्ता। तस्मा ““उप्पादक्खणे चित्तं अनागतं चित्त" न्ति वुत्तं । दुतियविस्सज्जनं पाकटमेव। 


८४-१९३. धम्मवारेपि इमिनावुपायेन सब्बविस्सज्जनेसु अत्थो वेदितब्बो । पुग्गलधम्मवारो धम्मवारगतिकोयेव। 


९१४-११६. सब्बेपि मिस्सकवारा यस्स सरागं चित्तन्तिआदिना नयेन मुखमत्तं दस्सेत्वा सङ्कित्ता । वित्थारो पन नेसं हेट्ठा वुत्तनयेनेव वेदितब्बो । तेसु पन “यस्स सरागं 
चित्तं उप्पज्जति, न निरुज्झति; तस्स चित्तं निरुज्झिस्सति, नुप्पज्जिस्सती ति एवं वित्थारेतब्बताय पुच्छाव सदिसा होति। यस्मा पन सरागं चित्तं पच्छिमचित्तं न होति, तस्मा 
“यस्स सरागं चित्तं उप्पज्जति, न निरुज्झति; तस्स चित्तं निरुञ्झिस्सति, नुप्पज्जिस्सतीति नोति एवं विस्सज्जितब्बत्ता विस्सज्जनं असदिसं होति। तं तं तस्सा तस्सा पुच्छाय 
अनुरूपवसेन वेदितब्बन्ति। 


चित्तयमकवण्णना निट्टिता। 


९. धम्मयमक 
१. पण्णत्तिउद्देसवारवण्णना 


१-१६. इदानि तेसञ्ञेव मूलयमके देसितानं कुसलादिधम्मानं मातिकं ठपेत्वा चित्तयमकानन्तरं देसितस्स धम्मयमकस्स वण्णना होति | तत्थ खन्धयमके वुत्तनयेनेब 
पाळिववत्थानं वेदितब्बं। यथा हि तत्थ पण्णत्तिवारादयो तयो महावारा, अवसेसा अन्तरवारा च होन्ति, तथा इधापि। “यो कुसलं धम्मं भावेति, सो अकुसलं धम्मं पजहती”ति 

आगतत्ता पनेत्थ परिञ्ञावारो, भावनावारो नामाति वेदितब्बो। तत्थ यस्मा अब्याकतो धम्मो नेव भावेतब्बो, न पहातब्बो, तस्मा तं पदमेव न उद्भटं । पण्णत्तिवारे पनेत्थ 
तिण्णं कुसलादिधम्मानं वसेन पदसोधनवारो, पदसोधनमूलचक्कवारो, सुद्धधम्मवारो, सुद्धधम्ममूलचक्कवारोति इमेसु चतूसु वारेसु यमकगणना वेदितब्बा। 


१. पण्णत्तिनिद्देसवारवण्णना 


९७-३२. पण्णत्तिवारनिद्देसे पन कुसला कुसलधम्माति कुसलानं एकन्तेन कुसलधम्मत्ता “आमन्ता*ति वुत्तं । सेसविस्सज्जनेसुपि एसेव नयो। अवसेसा धम्मा न 
अकुसला धम्माति अवसेसा धम्मा अकुसला न होन्ति, धम्मा पन होन्तीति अत्थो। इमिना नयेन सब्बविस्सज्जनानि वेदितब्बानि। 


पण्णत्तिवारवण्णना। 
२. पवत्तिवारवण्णना 


३३-३४. पवत्तिवारे पनेत्थ पच्चुप्पन्नकाले पुग्गलवारस्स अनुलोमनये “यस्स कुसला धम्मा उप्पज्जन्ति, तस्स अकुसला धम्मा उप्पज्जन्ति; यस्स वा पन अकुसला 
धम्मा उप्पज्जन्ति, तस्स कुसला धम्मा उप्पज्जन्ती”ति कुसलधम्ममूलकानि द्वे यमकानि, अकुसलधम्ममूलकं एकन्ति तीणि यमकानि होन्ति। तस्स पटिलोमनयेपि 
ओकासवारादीसुपि एसेब नयो। एवमेत्थ सब्बबारेसु तिण्णं तिण्णं यमकानं वसेन यमकगणना वेदितब्बा। अत्थविनिच्छये पनेत्थ इदं लकखणं -- इमस्स हि धम्मयमकस्स 
पवत्तिमहावारे “उप्पज्जन्ति निरुज्झन्ती”ति इमेसु उप्पादनिरोधेसु कुसलाकुसलधम्मा ताव एकन्तेन पवत्तियंयेव लब्भन्ति, न चुतिपटिसन्धीसु । अब्याकतधम्मा पन पवत्ते च 
चुतिपटिसन्धीसु चाति तीसुपि कालेसु लब्भन्ति। एवमेत्थ यं यत्थ यत्थ लब्भति, तस्स वसेन तत्थ तत्थ विनिच्छयो वेदितब्बो। 


तत्रिदं नयमुखं -- कुसलाकुसलानं ताव एकक्खणे अनुप्पज्जनतो “नो"ति पटिसेधो कतो। अब्याकता चाति चित्तसमुड्ठानरूपवसेन वुत्तं । 


३५-३६. यत्थ कुसला धम्मा नुष्पज्जन्तीति असञ्जभवं सन्धाय वृत्तं। तेनेवेत्थ “आमन्ता”ति विस्सज्जनं कतं । उप्पज्जन्तीति इदम्पि असञ्जभवंयेव सन्धाय वुत्तं । 
अब्याकतानं पन अनुप्पत्ति्ठानस्स अभावा “नत्थी "ति पटिक्खेपो कतो। 


४९. दुतिये अकुसलेति भवं अस्सादेत्वा उप्पन्नेसु निकन्तिजवनेसु दुतिये जवनचित्ते। दुतिये चित्ते वत्तमानेति पटिसन्धितो दुतिये भवङ्गचित्ते वत्तमाने सह वा 
पटिसन्धिया भवङ्गं विपाकवसेन एकमेव कत्वा भवनिकन्तिया आवज्जनचित्ते। तञ्हि किरियचित्तत्ता अब्याकतजातियं विपाकतो दुतियं नाम होति। 


५७. यस्स चित्तस्स अनन्तरा अग्गमग्गन्ति गोत्रभुचित्तं सन्धाय वत्तं। कुसला धम्मा उप्पज्जिस्सन्तीति ते अग्गमग्गधम्मेयेव सन्धाय वुत्ं। 


७९. यस्स चित्तस्स अनन्तरा अग्गमग्गं पटिलभिस्सन्ति, तस्स चित्तस्स उप्पादक्खणेति इदं चित्तजातिवसेन वुत्तं । तज्जातिकस्स हि एकावज्जनेन उप्पन्नस्स ततो 
ओरिमचित्तस्स उप्पादक्खणेपि एतं लक्खणं लब्भतेव | 


९९. निरोधवारेपि कुसलाकुसलानं एकतो अनिरुज्झनतो “नो"ति वुत्तं। इमिना नयमुखेन सब्बत्थ विनिच्छयो वेदितब्बोति। 


धम्मयमकवण्णना निद्टिता। 


१०. इन्द्रिययमकं 


इदानि तेसञ्जेव मूलयमके देसितानं कुसलादिधम्मानं लब्भमानवसेन एकदेसं संगण्हित्वा धम्मयमकानन्तरं देसितस्स इन्द्रिययमकस्स बण्णना होति। तत्थ 
खन्धयमकादीसु वुत्तनयेनेव पाळिववत्थानं वेदितब्बं। इधापि हि पण्णत्तिवारादयो तयो महावारा अवसेसा अन्तरवारा च सद्धिं कालप्पभेदादीहि खन्धयमकादीसु 
आगतसदिसाव । इन्द्रियानं पन बहुताय धातुयमकतोपि बहुतरानि यमकानि होन्ति। यथा पन हेट्ठा पुग्गलवारादीसु चकखायतनचक्खुधातुमूलके नये चक्खायतनचकखुधातूहि 
सद्भि जिव्हायतनकायायतनानि न योजितानि । जिव्हायतनकायायतनमूलकानि च यमकानेव न गहितानि, तथा इधापि चक्खुन्द्रियमूलके नये जिव्हिन्द्रियकारिन्द्रियानि न 
योजितानि, जिव्हिन्द्रियकार्यिन्द्रियमूलकानि च यमकानेव न गहितानि। तेसं अग्गहणे कारणं तत्थ वुत्तनयेनेव वेदितब्बं । मनिन्द्रियं पन यथा चक्खुन्द्रियादिमूलकेहि तथेव 
इत्थिन्द्रियादिमूलकेहिपि सद्धि यस्मा योजनं गच्छति, तस्मा निक्खित्तपटिपाटिया अयोजेत्वा सब्बेहिपि चक्खुन्द्रियमूलकादीहि सद्धि परियोसाने योजितन्ति वेदितब्बं । 
चकखुन्द्रियेन सद्धि इत्थिन्द्रियपुरिसिन्द्रियजीवितिन्द्रियानि योजितानि सुखिन्द्रियदुक्खिन्द्रियदोमनस्सिन्द्रियानि पटिसन्धियं नत्थीति न गहितानि। सोमनस्सिन्द्रियउपेक्खिन्द्रियानि 
पटिसन्धियं उप्पत्तिसब्भावतो गहितानि। तथा सद्धिन्द्रियादीनि पञ्च। लोकुत्तरानि तीणि पटिसन्धियं अभावेनेव न गहितानि। इति यानि गहितानि, तेसं वसेनेत्थ 
चकखुन्द्रियमूलके नये यमकगणना वेदितब्बा । यथा चेत्थ, एवं सब्बत्थ। यानि पन न गहितानि, तेसं वसेन यमकानि न गणेतब्बानि। गणेन्तेन वा मोघपुच्छावसेन गणेतब्बानीति 
एवं ताव सब्बवारेसु पाळिववत्थानमेव वेदितब्बं। 


पवत्तिवारवण्णना 


१-८६. अत्थविनिच्छये पनेत्थ इदं नयमुखं - सचक्खुकानं न इत्थीनन्ति ब्रह्मपारिसज्जादीनञ्चेव रूपीनं पुरिसनपुंसकानञ्च वसेन वुत्तं । तेसञ्हि इत्थिन्द्रियं नुप्पज्जति। 
सचक्खुकानं न पुरिसानन्ति रूपीब्रह्मानञ्चेव इत्थिनपुंसकानञ्च वसेन वुत्तं । तेसञ्हि पुरिसिन्द्रियं नुप्पज्जति। अचक्खुकानं उपपज्जन्तानं तेसं जीवितिन्द्रियं उप्पज्जतीति 
एकवोकारचतुवोकारकामधातुसत्ते सन्धाय वुत्तं। सचक्खुकानं विना सोमनस्सेनाति उपेवखासहगतानं चतुन्नं महाविपाकपटिसन्धीनं वसेन वुत्तं। सचक्खुकानं विना 
उपेक्खायाति सोमनस्ससहगतपटिसन्धिकानं वसेन वुत्तं । उपेक्खाय अचक्खुकानन्ति अहेतुकपटिसन्धिवसेन वुत्तं। अहेतुकानन्ति अहेतुकपटिसन्धिचित्तेन सदधि 
सद्भिन्द्रियादीनं अभावतो वुत्तं । तत्थ हि एकन्तेनेव सद्भासतिपञ्ञायो नत्थि। समाधिवीरियानि पन इन्द्रियप्पत्तानि न होन्ति। सहेतुकानं अचक्खुकानन्ति गब्भसेय्यकवसेन चेव 

अरूपीवसेन च वुत्तं। अञ्जो हि सहेतुको अचकखुको नाम नत्थि। सचक्खुकानं अहेतुकानन्ति अपाये ओपपातिकवसेन वुत्तं। सचक्खुकानं ञाणविप्पयुत्तानन्ति 
कामधातुयं दुहेतुकपटिसन्धिकानं वसेन वुत्तं। सचक्खुकानं जाणसम्पयृत्तानन्ति रूपीब्रह्मानो चेव कामावचरदेवमनुस्से च सन्धाय वुत्तं। जाणसम्पयुत्तानं अचक्खुकानन्ति 
अरूपिनो च तिहेतुकगब्भसेय्यके च सन्धाय वुत्तं । 


१९०. जीवितिन्द्रियमूलके विना सोमनस्सेन उपपज्जन्तानन्ति द्वेपि जीवितिन्द्रियानि सन्धाय वृत्तं । पवत्ते सोमनस्सविष्पयुत्तचित्तस्स उप्पादक्खणेति 
अरूपजीवितिन्द्रियं सन्धाय वुत्तं । इमिना नयेन सब्बत्थापि पटिसन्धिपवत्तिवसेन जीवितिन्द्रिययोजना वेदितब्बा | सोमनस्सिन्द्रियादिमूलकेसुपि पटिसन्धिपवत्तिवसेनेवत्थो 
गहेतब्बो । पटिलोमनये पन निरोधवारे च एतेसञ्चेव अञ्जेसञ्च धम्मानं यथालाभवसेन चुतिपटिसन्धिपवत्तेसु तीसुपि अनुप्पादनिरोधा वेदितब्बा । 


२८९. अनागतवारे एतेनेव भावेनाति एतेन पुरिसभावेनेव, अन्तरा इत्थिभावं अनापज्जित्वा पुरिसपटिसन्धिग्गहणेनेवाति अत्थो। कतिचि भवे दस्सेत्वा 
परिनिब्बायिस्सन्तीति कतिचि पटिसन्धियो गहेत्वा इत्थिभावं अप्पत्वाव परिनिब्बायिस्सन्तीति अत्थो। दुतियपुच्छायपि एसेव नयो। 


३६९. पच्चुप्पन्नेन अतीतवारे सुद्धावासानं उपपत्तिचित्तस्स भङ्गक्खणे मनिन्द्रियञ्च नुप्पज्जित्थाति चित्तयमके विय उप्पादक्खणातिक्कमवसेन अत्थं अग्गहेत्वा 
तस्मिं भवे अनुप्पन्नपुब्बवसेन गहेतब्बोति | इमिना नयमुखेन सब्बस्मिम्पि पवत्तिवारे अत्थविनिच्छयो वेदितब्बो। 


पवत्तिवारवण्णना। 
परिञ्ञावारवण्णना 


४३५-४८२. परिञ्ञावारे पन चक्खुमूलकादीसु एकमेव चक्खुसोतयमकं दस्सितं। यस्मा पन सेसानिपि लोकियअब्याकतानि चेव लोकियअब्याकतमिस्सकानि च 
परिञ्जेय्यानेव, तस्मा तानि अनुपदिट्ठानिपि इमिनाव दस्सितानि होन्ति। यस्मा पन अकुसलं एकन्ततो पहातब्बमेव, एकन्तं कुसलं भावेतब्बमेव, लोकुत्तराब्याकतं 
सच्छिकातन्बं, तस्मा “दोमनस्सिन्द्रियं पजहती "ति '“अनञ्ञातञ्जस्सामीतिन्द्रियं भावेती”ति “अञ्जाताविन्द्रियं सच्छिकरोती' ति वुत्तं । अञ्जिन्द्रियं पन भावेतब्बम्पि अत्थि 
सच्छिकातब्बम्पि, तं भावनावसेनेव गहितं । तत्थ द्वे पुग्गलाति सकदागामिमग्गसमङ्गी च, अरहत्तमग्गसमङ्गी च। तेसु एको समुच्छिन्दितुं असमत्थत्ता दोमनस्सिन्द्रियं न 
पजहति नाम। एको पहीनदोसत्ता चकखुन्द्रियं न परिजानातीति अनुप्पादं आपादेतुं असमत्थताय न परिजानाति। इमिना नयेन सब्बविस्सज्जनेसु अत्थो वेदितब्बोति। 


परिञ्ञावारवण्णना। 
इन्द्रिययमकवण्णना निट्टिता । 
निगमनकथा 
एत्तावता च - 
यस्सोवादे ठत्वा, निट्टितकिच्चस्स किच्चसम्पन्नो । 


युबतिजनोपि अतीतो, सुविहितनियमो यमस्साणं॥ 


देवपरिसाय मज्झे, देवपुरे सब्बदेवदेवेन । 
यमकं नाम पकासितं, यमामललोमेन यं तेन॥ 


पाळिववत्थानविधि, पुच्छाविस्सज्जने च अत्थनयं। 
दस्सेतुं आरद्धा, यमकअट्टकथा मया तस्स॥ 


सा सुबहुअन्तराये, लोकम्हि यथा अनन्तरायेन। 
अयमज्ज पञ्चमत्तेहि, तन्तिया भाणवारेहि॥ 


निट्टं पत्ता एवं, निट्ठानं पापृणन्तु सब्बेपि । 
हितसुखनिब्बत्तिकरा, मनोरथा सब्बसत्तानन्ति॥ 


यमकप्पकरण-अट्ठकथा निद्टिता। 


॥ नमो तस्स भगवतो अरहतो सम्मासम्बुद्धस्स॥ 


अभिधम्मपिटके 


पड्टानप्पकरण-अट्टकथा 

देवातिदेवो देवानं, देवदानवपूजितो, 
देसयित्वा पकरणं, यमकं सुद्धसंयमो॥ 


अत्थतो थम्मतो चेव, गम्भीरस्साथ तस्स यं, 
अनन्तरं महावीरो, सत्तमं इसिसत्तमो॥ 


पढ्ानं नाम नामेन, नामरूपनिरोधनो, 
देसेसि अतिगम्भीर-नयमण्डितदेसनं॥ 


इदानि तस्स सम्पत्तो, यस्मा संवण्णनाक्कमो, 
तस्मा नं बण्णयिस्सामि, तं सुणाथ समाहिताति॥ 


पच्चयुद्देसवण्णना 


सम्मासम्बुद्धेन हि अनुलोमपट्टाने द्वावीसति तिके निस्साय तिकपट्टानं नाम निद्िटुँ, सतं दुके निस्साय दुकपट्टानं नाम निद्िट्ठुं | ततो परं द्वावीसति तिके गहेत्वा दुकसते 
पक्खिपित्वा दुकतिकपड्ठानं नाम दस्सितं । ततो परं दुकसतं गहेत्वा द्वावीसतिया तिकेसु पक्खिपित्वा तिकदुकपड्टानं नाम दस्सितं । तिके पन तिकेसुयेव पक्खिपित्वा 
तिकतिकपड्ठानं नाम दस्सितं। दुके च दुकेसुयेब पक्खिपित्वा दुकदुकपट्टानं नाम दस्सितं | एबं - 


तिकञ्च पट्ठानवरं दुकुत्तमं, 

दुकं तिकञ्चेव तिकं दुकञ्च। 
तिकं तिकञ्चेव दुकं दुकञ्च, 

छ अनुलोमम्हि नया सुगम्भीराति॥ 


पच्चनीयपड्टानेपि द्वावीसति तिके निस्साय तिकपट्टानं नाम | दुकसतं निस्साय दुकपट्टानं नाम | द्वावीसति तिके दुकसते पक्खिपित्वा दुकतिकपट्टानं नाम | दुकसतं 
द्वावीसतिया तिकेसु पक्खिपित्वा तिकदुकपड्टानं नाम | तिके तिकेसुयेव पक्खिपित्वा तिकतिकपट्ठानं नाम । दुके दुकेसुयेव पक्खिपित्वा दुकदुकपट्टानं नामाति एवं पच्चनीयेपि 
छहि नयेहि पड़ानं निद्दिटुं। तेन वुत्तं -- 


“तिकञ्च पट्टानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव दुकं दुकञ्च, 

छ पच्चनीयम्हि नया सुगम्भीरा”ति॥ 


ततो परं अनुलोमपच्चनीयेपि एतेनेवुपायेन छ नया दस्सिता । तेनाह - 


“तिकञ्च पट्ठानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव दुकं दुकञ्च, 

छ अनुलोमपच्चनीयम्हि नया सुगम्भीरा"ति॥ 


तदनन्तरं पच्चनीयानुलोमम्हि एतेहेव छहि नयेहि निह्दिटुं। तेनाह -- 


“तिकञ्च पट्टानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव दुकं दुकञ्च, 

छ पच्चनीयानुलोमम्हि नया सुगम्भीरा"ति॥ 


एवं अनुलोमे छ पट्टानानि, पच्चनीये छ, अनुलोमपच्चनीये छ, पच्चनीयानुलोमे छ पट्टानानीति इदं “चतुवीसतिसमन्तपड्डानसमोधानपट्ठानमहापकरणं नामा" ति हि वुत्तं। 


तत्थ येसं चतुवीसतिया समन्तपड्टानानं समोधानवसेनेतं चतुवीसतिसमन्तपट्ठानसमोधानं पड्ठानमहापकरणं नामाति वुत्तं, तेसञ्चेव इमस्स च पकरणस्स नामत्थो ताव एवं 
वेदितब्बो । केनड्रेन पट्टानन्ति? नानप्पकारपच्चयड्ठेन। 'प-कारो' हि नानप्पकारत्थं दीपेति, ठानसद्दो पच्चयत्थं। ठानाट्ानकुसलतातिआदीसु हि पच्चयो ठानन्ति वुत्तो। इति 
नानप्पकारानं पच्चयानं वसेन देसितत्ता इमेसु चतुवीसतिया पट्टानेसु एकेकं पट्ठानं नाम। इमेसं पन पट्ठानानं समूहतो सब्बम्पेतं पकरणं पट्टानन्ति वेदितब्बं । 


अपरो नयो - केनद्रेन पद्ठानन्ति? विभजनड्रेन। “पञ्ञापना पट्टपना विवरणा विभजना उत्तानीकम्म''न्ति (म° नि० १.३७१) आगतड्रानस्मि्हि विभजनद्रेन पट्ठानं 
पञ्जायति। इति कुसलादीनं धम्मानं हेतुपच्चयादिवसेन विभत्तत्ता इमेसु चतुवीसतिया पट्ठानेसु एकेकं पट्टानं नाम। इमेसं पन पट्टानानं समूहतो सब्बम्पेतं पकरणं पट्ठानं नामाति 

वेदितब्बं। 


अपरो नयो - केनड्डेन पट्टानन्ति? पड्टितत्थेन। गमनड्रेनाति अत्थो। “गोडा पद्टितगावो "ति (म० नि० १.१५६) आगतट्टानस्मिज्हि येन पट्टानेन पट्ठितगावोति वृत्तो, तं 
अत्थतो गमनं होति। इति नातिवित्थारितनयेसु धम्मसङ्गणीआदीसु अनिस्सङ्गगमनस्स सब्बञ्जुतञ्ञाणस्स हेतुपच्चयादिभेदभिन्नेसु कुसलादीसु वित्थारितनयलाभतो 
निस्सङ्गवसेन पवत्तगमनत्ता इमेसु चतुवीसतिया पड्ानेसु एकेकं पट्टानं नाम। इमेसं पन पट्टानानं समूहतो सब्बम्पेतं पकरणं पट्ठानं नामाति वेदितब्ब । 


तत्थ अनुलोमम्हि ताव पठमं तिकवसेन देसितत्ता तिकपट्टानं नाम । तस्स पदच्छेदो - तिकानं पट्ठानं एत्थ अत्थीति तिकपट्ठानं। तिकानं नानप्पकारका पच्चया एतिस्सा 
देसनाय अत्थीति अत्थो। दुतियबिकप्पेपि तिकानं पट्टानन्त्वेब तिकपट्ठानं । हेतुपच्चयादिवसेन तिकानं विभजनाति अत्थो। ततियविकण्पे हेतुपच्चयादिभेदभिन्नताय 
लद्भवित्थारा तिका एव पट्टानं तिकपट्टानं । सब्बञ्जुतञ्जाणस्स निस्सङ्गगमनभूमीति अत्थो। दुकपड्डानादीसुपि एसेव नयो। एवं अनुलोमे छपट्ठानानि विदित्वा पच्चनीयादीसुपि 
इमिनाबुपायेन वेदितब्बानि। 


यस्मा पनेतानि अनुलोमे, पच्चनीये, अनुलोमपच्चनीये, पच्चनीयानुलोमेति समन्ता छ छ हृत्वा चतुवीसति होन्ति; तस्मा “चतुवीसति समन्तपट्ठानानी "ति वुच्चन्ति। इति 
इमेसं चतुवीसतिया खुद्दकपड्ठानसङ्घातानं समन्तपड्डानानं समोधानवसेनेतं चतुवीसतिसमन्तपट्ठानसमोधानं पड्ठानमहापकरणं नाम। 


तं पनेतं ये तिकादयो निस्साय निद्दिइत्ता “तिकपड़ानं दुकपट्ठानं...पे०... दुकदुकपट्ठान” न्ति वुत्तं, ते अनामसित्वा येसं पच्चयानं वसेन ते तिकादयो विभत्ता ते पच्चये दस्सेतुं 
आदितो तावस्स मातिकानिक्खेपवारो नाम वृत्तो; पच्चयविभङ्गवारोतिपि तस्सेव नामं । सो उद्देसनिद्देसतो दुविधो । तस्स हेतुपच्चयो...पे०... अविगतपच्चयोति अयं उद्देसो। 


तत्थ हेतु च सो पच्चयो चाति हेतुपच्चयो। हेतु हुत्वा पच्चयो, हेतुभावेन पच्चयोति वृत्तं होति । आरम्मणपच्चयादीसुपि एसेव नयो। तत्थ हेतूति 
बचनावयवकारणमूलानमेतं अधिवचनं । “पटिञ्जा हेतू 'तिआदीसु हि लोके वचनावयवो हेतूति, बुच्चति। सासने पन “ये म्मा हेतुप्पभवा”तिआदीसु (महाव० ६०) कारणं । 
“तयो कुसला हेतू, तयो अकुसला हेतू"तिआदीसु (ध० स० १०५९) मूलं हेतूति वुच्चति । तं इध अधिप्पेतं | पच्चयोति एत्थ पन अयं वचनत्थो - पटिच्च एतस्मा एतीति 
पच्चयो, अप्पच्चक्खाय नं वत्ततीति अत्थो। यो हि धम्मो यं धम्मं अप्पच्चक्खाय तिट्ठति वा उप्पज्जति वा, सो तस्स पच्चयोति वुत्तं होति। 


लक्खणतो पन उपकारकलक्खणो पच्चयो, यो हि धम्मो यस्स धम्मस्स ठितिया वा उप्पत्तिया वा उपकारको होति, सो तस्स पच्चयोति वुच्चति । पच्चयो, हेतु; कारणं 
निदानं सम्भवो, पभवोति अत्थतो एकं, ब्यञ्जनतो नानं । इति मूलड्डेन हेतु, उपकारकड्रेन पच्चयोति सङ्घेपतो मूलड्रेन उपकारको धम्मो हेतुपच्चयो। सो हि सालिआदीनं 
सालिबीजादीनि विय, मणिप्पभादीनं विय च मणिवण्णादयो कुसलादीनं कुसलादिभावसाधकोति आचरियानं अधिप्पायो। एवं सन्ते पन तंसमुड्ठानरूपेसु हेतुपच्चयता न 
सम्पज्जति। न हि सो तेसं कुसलादिभावं साधेति, न च पच्चयो न होतीति । वृत्तज्हेतं “हेतू हेतुसम्पयुत्तकानं धम्मानं तंसमुद्ठानानञ्च रूपानं हेतुपच्चयेन पच्चयो"ति। 
अहेतुकचित्तानञ्च विना एतेन अब्याकतभावो सिद्धो । 


सहेतुकानम्पि च योनिसोमनसिकारादिपटिबद्धो कुसलादिभावो न सम्पयुत्तहेतुपटिबद्धो । यदि च सम्पयुत्तहेतूसु सभावतोव कुसलादिभावो सिया, तंसम्पयुत्तेसु हेतुपटिबद्धो 
अलोभो कुसलो वा सिया अब्याकतो वा। यस्मा पन उभयथापि होति, तस्मा यथा सम्पयृत्तेसु, एवं हेतूसुपि कुसलादिता परियेसितब्बा। कुसलादिभावसाधनवसेन पन हेतूनं 
मूलड्टं अग्हेत्वा सुप्पतिट्टितभावसाधनवसेन गय्हमाने न किञ्चि विरुज्झति। लद्भहेतुपच्चया हि धम्मा विरुळहमूला विय पादपा थिरा होन्ति सुप्पतिट्ठिता, अहेतुका पन 
तिलबीजकादिसेवाला विय न सुप्पतिड्टिता। इति मूलड्ठेन उपकारकोति सुप्पतिट्ठितभावसाधनेन उपकारको धम्मो हेतुपच्चयोति वेदितब्बो । 


ततो परेसु आरम्मणवसेन उपकारको धम्मो आरम्मणपच्चयो। सो “रूपायतनं चक्खुविञ्ञजाणधातुया^ति आरभित्वापि “यं यं धम्मं आरब्भ ये ये धम्मा उप्पज्जन्ति 
चित्तचेतसिका धम्मा, ते ते धम्मा तेसं तेसं धम्मानं आरम्मणपच्चयेन पच्चयो”ति ओसापितत्ता न कोचि धम्मो न होति। यथा हि दुब्बलो पुरिसो दण्डं वा रज्जुं वा आलम्बित्वाव 
उट्टुहति चेव तिट्ठति च, एवं चित्तचेतसिका धम्मा रूपादिआरम्मणं आरब्भेव उप्पज्जन्ति चेव तिइन्ति च। तस्मा सब्बेपि चित्तचेतसिकानं धम्मानं आरम्मणभूता धम्मा 
आरम्मणपच्चयोति वेदितब्बा। 


जेट्टुकद्वेन उपकारको धम्मो अधिपतिपच्चयो । सो सहजातारम्मणवसेन दुविधो । तत्थ “छन्दाधिपति छन्दसम्पयुत्तकानं धम्मानं तंसमुदड्ठानानञ्च रूपानं अधिपतिपच्चयेन 
पच्चयोतिआदिवचनतो छन्दवीरियचित्तवीमंससङ्काता चत्तारो धम्मा सहजाताधिपतिपच्चयोति वेदितब्बा, नो च खो एकतो । यदा हि छन्द॑ धुरं जेडुकं कत्वा चित्तं पवत्तति, तदा 
छन्दोब अधिपति, न इतरे। एस नयो सेसेसुपि। यं पन धम्मं गरु कत्वा अरूपधम्मा पवत्तन्ति, सो नेसं आरम्मणाधिपति। तेन वुत्तं - “यं यं धम्मं गरु कत्वा ये ये धम्मा 
उप्पज्जन्ति चित्तचेतसिका धम्मा, ते ते धम्मा तेसं तेसं धम्मानं अधिपतिपच्चयेन पच्चयो"ति। 


अनन्तरभावेन उपकारको धम्मो अनन्तरपच्चयो। समनन्तरभावेन उपकारको धम्मो समनन्तरपच्चयो। इदञ्च पच्चयद्वयं बहुधा पपञ्चयन्ति। अयं पनेत्थ सारो - यो 
हि एस चक्खुविञ्ञाणानन्तरा मनोधातु, मनोधातुअनन्तरा मनोविञ्ञजाणधातृतिआदि चित्तनियमो, सो यस्मा पुरिमचित्तवसेनेव इज्झति, न अञ्जथा। तस्मा अत्तनो अत्तनो 
अनन्तरं अनुरूपस्स चित्तुप्पादस्स उप्पादनसमत्थोव धम्मो अनन्तरपच्चयो। तेनेवाह -- “अनन्तरपच्चयोति चक्खुविञ्ञाणधातु तंसम्पयुत्तका च धम्मा मनोधातुया 
तंसम्पयुत्तकानञ्च धम्मानं अनन्तरपच्चयेन पच्चयो"तिआदि। 


यो अनन्तरपच्चयो, स्वेव समनन्तरपच्चयो | ब्यञ्जनमत्तमेव हेत्थ नानं, उपचयसन्ततिआदीसु विय, अधिवचननिरुत्तिदुकादीसु विय च, अत्थतो पन नानं नत्थि। यम्पि 
“अद्धानन्तरताय अनन्तरपच्चयो, कालानन्तरताय समनन्तरपच्चयो"ति आचरियानं मतं, तं “निरोधा वुट्ुहन्तस्स नेवसञ्ञानासञ्जायतनकुसलं फलसमापत्तिया 
समनन्तरपच्चयेन पच्चयो "तिआदीहि विरुज्झति। यम्पि तत्थ वदन्ति -- “धम्मानं समुद्वापनसमत्थता न परिहायति, भावनाबलेन पन वारितत्ता धम्मा समनन्तरं 
नुप्पज्जन्ती”ति, तम्पि कालानन्तरताय अभावमेव साधेति। भावनाबलेन हि तत्थ कालानन्तरता नत्थीति, मयम्पि एतदेव वदाम | यस्मा च कालानन्तरता नत्थि, तस्मा 
समनन्तरपच्चयता न युज्जति। कालानन्तरताय हि तेसं समनन्तरपच्चयो होतीति लद्धि। तस्मा अभिनिवेसं अकत्वा ब्यञ्जनमत्ततोवेत्थ नानाकरणं पच्चेतब्बं, न अत्थतो। 
कथं? नत्थि एतेसं अन्तरन्ति हि अनन्तरा। सण्ठानाभावतो सुटु अनन्तराति समनन्तरा। 

उप्पज्जमानो सह उप्पज्जमानभावेन उपकारको धम्मो सहजातपच्चयो, पकासस्स पदीपो विय। सो अरूपक्खन्धादिवसेन छब्बिधो होति। यथाह - चत्तारो खन्धा 
अरूपिनो अञ्जमञ्ञं सहजातपच्चयेन पच्चयो। चत्तारो महाभूता अञ्ञमञ्जं...पे०... ओक्कन्तिक्खणे नामरूपं अञ्ञमञ्ञं...पे०... चित्तचेतसिका धम्मा चित्तसमुटठानानं रूपानं... 
पे०... महाभूता उपादारूपानं...पे०... रूपिनो धम्मा अरूपीनं धम्मानं किञ्चिकाले सहजातपच्चयेन पच्चयो; किञ्चि काले न सहजातपच्चयेन पच्चयोति। इदं हदयवत्थुमेव 
सन्धाय वुत्तं । 


अज्ञमज्जं उप्पादनुपत्थम्भनभावेन उपकारको धम्मो अञ्ञमञ्जपच्चयो | अञ्जमञ्ञुपत्थम्भकं तिदण्डं विय। सो अरूपक्खन्धादिवसेन तिविधो होति। यथाह -- 
चत्तारो खन्धा अरूपिनो अञ्ञमञ्ञपच्चयेन पच्चयो । चत्तारो महाभूता...पे०... ओक्कन्तिक्खणे नामरूपं अञ्ञमञ्ञपच्चयेन पच्चयोति। 


अधिट्टानाकारेन निस्सयाकारेन च उपकारको धम्मो निस्सयपच्चयो, तरुचित्तकम्मादीनं पथवीपटादयो विय। सो “चत्तारो खन्धा अरूपिनो अञ्ञमञ्ञं निस्सयपच्चयेन 
पच्चयो"ति एवं सहजाते वुत्तनयेनेव वेदितब्बो । छट्टो पनेत्थ कोट्ठासो “चक्खायतनं चक्खुविञ्जाणधातुया, सोतघानजिव्हाकायायतनं कायविञ्ञाणधातुया तंसम्पयुत्तकानञ्च 
धम्मानं निस्सयपच्चयेन पच्चयो। यं रूपं निस्साय मनोधातु च मनोविञ्ञाणधातु च वत्तन्ति, तं रूपं मनोधातुया च मनोविञ्जाणधातुया च तंसम्पयुत्तकानञ्च धम्मानं 
निस्सयपच्चयेन पच्चयो"ति एवं विभत्तो। 


उपनिस्सयपच्चयोति इध पन अयं ताव वचनत्थो -- तदधीनवुत्तिताय अत्तनो फलेन निस्सितो, न पटिक्खित्तोति निस्सयो। यथा पन भुसो आयासो उपायासो, एवं भुसो 
निस्सयो उपनिस्सयो । बलवकारणस्सेतं अधिवचनं । तस्मा बलवकारणभावेन उपकारको धम्मो उपनिस्सयपच्चयोति वेदितब्बो। सो आरम्मणूपनिस्सयो, अनन्तरूपनिस्सयो 
पकतूपनिस्सयोति तिविधो होति। तत्थ “दानं दत्वा सीलं समादियित्वा उपोसथकम्मं कत्वा तं गरु कत्वा पच्चवेक्खति, पुब्बे सुचिण्णानि गरुं कत्वा पच्चवेक्खति, झाना 
बुटहित्वा झानं गरु कत्वा पच्चवेक्खति, सेका गोत्रभुं गरु कत्वा पच्चवेक्खन्ति, वोदानं गरु कत्वा पच्चवेक्खन्ति, सेक्खा मग्गा वुडुहित्वा मग्गं गरु कत्वा पच्चवेक्खन्ती”ति 
एवमादिना नयेन आरम्मणूपनिस्सयो ताव आरम्मणाधिपतिना सद्धि नानत्तं अकत्वा विभत्तो। तत्थ यं आरम्मणं गरु कत्वा चित्तचेतसिका उप्पज्जन्ति, तं नियमतो तेसं 
आरम्मणेसु बलवारम्मणं होति। इति गरुकातब्बमत्तद्वेन आरम्मणाधिपति, बलवकारणड्रेन आरम्मणूपनिस्सयोति एवमेतेसं नानत्तं वेदितन्बं । 


अनन्तरूपनिस्सयोपि “पुरिमा पुरिमा कुसला खन्धा पच्छिमानं पच्छिमानं कुसलानं खन्धानं उपनिस्सयपच्चयेन पच्चयो"तिआदिना नयेन अनन्तरपच्चयेन सद्धिं नानत्तं 
अकत्वाव विभत्तो। मातिकानिक्खेपे पन नेसं “चक्खुविञ्ञाणधातु तंसम्पयुत्तका च धम्मा मनोधातुया तंसम्पयुत्तकानञ्च धम्मानं अनन्तरपच्चयेन पच्चयो"तिआदिना नयेन 
अनन्तरस्स च “पुरिमा पुरिमा कुसला धम्मा पच्छिमानं पच्छिमानं कुसलानं धम्मानं उपनिस्सयपच्चयेन पच्चयो"तिआदिना नयेन उपनिस्सयस्स च आगतत्ता निक्खेपविसेसो 
अत्थि, सोपि अत्थतो एकीभावमेव गच्छति। एवं सन्तेपि अत्तनो अत्तनो अनन्तरं अनुरूपस्स चित्तुप्पादस्स पवत्तनसमत्थताय अनन्तरता पुरिमचित्तस्स च पच्छिमचित्तुप्पादने 
बलवताय अनन्तरूपनिस्सयता वेदितब्बा । यथा हि हेतुपच्चयादीसु कञ्चि धम्मं विनापि चित्तं उप्पज्जति, न एवं अनन्तरचित्तं, विना चित्तस्स उप्पत्ति नाम अत्थि, तस्मा 
बलवपच्चयो होति। इति अत्तनो अत्तनो अनन्तरं अनुरूपचित्तुप्पादवसेन अनन्तरपच्चयो, बलवकारणवसेन अनन्तरूपनिस्सयोति एवमेतेसं नानत्तं वेदितब्बं। 


पकतूपनिस्सयो पन पकतो उपनिस्सयो पकतूपनिस्सयो। पकतो नाम अत्तनो सन्ताने निप्फादितो वा सद्धासीलादि; उपसेवितो वा उतुभोजनादि। पकतियायेव वा 
उपनिस्सयो पकतूपनिस्सयो, आरम्मणानन्तरेहि असम्मिस्सोति अत्थो। तस्स “पकतूपनिस्सयो - सद्धं उपनिस्साय दानं देति, सीलं समादियति, उपोसथकम्मं करोति, झानं 
उप्पादेति, विपस्सनं उप्पादेति, मग्गं उप्पादेति, अभिञ्ञं उप्पादेति, समापत्ति उप्पादेति, सीलं... सुतं... चागं... पञ्ञं उपनिस्साय दानं देति...पे०... समापत्ति उप्पादेति। सद्धा... 
सीलं... सुतं... चागो... पञ्जा सद्भाय... सीलस्स... सुतस्स... चागस्स... पञ्ञाय उपनिस्सयपच्चयेन पच्चयो”तिआदिना नयेन अनेकप्पकारको पभेदो वेदितब्बो । इति इमे 
सद्भादयो पकता चेव बलवकारणद्देन उपनिस्सया चाति पकतूपनिस्सयोति। 


पठमतरं उप्पज्जित्वा वत्तमानभावेन उपकारको धम्मो पुरेजातपच्चयो । सो पञ्चद्वारे वत्थारम्मणहदयवत्थुवसेन एकादसविधो होति। यथाह - चक्खायतनं 
चक्खुविञ्ञाणधातुया तंसम्मयुत्तकानञ्च धम्मानं पुरेजातपच्चयेन पच्चयो। सोत... घान... जिव्हा... कायायतनं, रूपायतनं, सहद... गन्ध... रस... फोडुब्बायतनं, 
कायविञ्ञाणधातुया तंसम्पयुत्तकानञ्च धम्मानं पुरेजातपच्चयेन पच्चयो। रूपसद्दगन्धरसफोदुब्बायतनं मनोधातुया तंसम्पयुत्तकानञ्च धम्मानं पुरेजातपच्चयेन पच्चयो। यं रूपं 
निस्साय मनोधातु च मनोविञ्ञाणधातु च वत्तन्ति, तं रूपं मनोधातुया तंसम्पयुत्तकानञ्च धम्मानं पुरेजातपच्चयेन पच्चयो, मनोविञ्जाणधातुया तंसम्पयुत्तकानञ्च धम्मानं 
किञ्चि काले पुरेजातपच्चयेन पच्चयो, किञ्चि काले न पुरेजातपच्चयेन पच्चयोति। 


पुरेजातानं रूपधम्मानं उपत्थम्भकट्ठेन उपकारको अरूपधम्मो पच्छाजातपच्चयो, गिज्झपोतकसरीरानं आहारासाचेतना विय | तेन वुत्तं - “पच्छाजाता चित्तचेतसिका 
धम्मा पुरेजातस्स इमस्स कायस्स पच्छाजातपच्चयेन पच्चयो"ति। 


आसेवनड्ठेन अनन्तरानं पगुणबलवभावाय उपकारको धम्मो आसेवनपच्चयो, गन्थादीसु पुरिमापुरिमाभियोगो विय। सो कुसलाकुसलकिरियजवनवसेन तिविधो होति। 
यथाह - पुरिमा पुरिमा कुसला धम्मा पच्छिमानं पच्छिमानं कुसलानं धम्मानं आसेवनपच्चयेन पच्चयो। पुरिमा पुरिमा अकुसला...पे०... किरियाब्याकता धम्मा पच्छिमानं 
पच्छिमानं किरियाब्याकतानं धम्मानं आसेवनपच्चयेन पच्चयोति। 


चित्तपयोगसङ्कातेन किरियाभावेन उपकारको धम्मो कम्मपच्चयो। सो नानावखणिकाय चेव कुसलाकुसलचेतनाय सहजाताय च सब्बायपि चेतनाय वसेन दुविधो होति । 
यथाह -- कुसलाकुसलं कम्मं विपाकानं खन्धानं कटत्ता च रूपानं कम्मपच्चयेन पच्चयो। चेतना सम्पयृत्तकानं धम्मानं तं समुड्ठानानञ्च रूपानं कम्मपच्चयेन पच्चयोति। 


निरुस्साहसन्तभावेन निरुस्साहसन्तभावाय उपकारको विपाकधम्मो विपाकपच्चयो । सो पवत्ते चित्तसमुट्ठानानं, पटिसन्धियं कटत्ता च रूपानं, सब्बत्थ च 
सम्पयुत्तधम्मानं विपाकपच्चयो होति। यथाह -- विपाकाब्याकतो एको खन्धो तिण्णं खन्धानं, चित्तसमुट्ठानानञ्च रूपानं, विपाकपच्चयेन पच्चयो...पे०... पटिसन्धिक्खणे 
विपाकाब्याकतो एको खन्धो...पे०... द्वे खन्धा द्विन्नं खन्धानं कटत्ता च रूपानं विपाकपच्चयेन पच्चयो। खन्धा वत्थुस्स विपाकपच्चयेन पच्चयोति। 


रूपारूपानं उपत्थम्भकट्रेन उपकारका चत्तारो आहारा आहारपच्चयो। यथाह - कबळीकारो आहारो इमस्स कायस्स आहारपच्चयेन पच्चयो। अरूपिनो आहारा 

सम्पयुत्तकानं धम्मानं तंसमुड्ठानानज्च रूपानं आहारपच्चयेन पच्चयोति। पञ्हावारे पन “पटिसन्धिक्खणे विपाकाब्याकता आहारा सम्पयुत्तकानं खन्धानं कटत्ता च रूपानं 
आहारपच्चयेन पच्चयो”तिपि वुत्तं । 


अधिपतियटड्डेन उपकारका इत्थिन्द्रियपुरिसिन्द्रियबज्जा वीसतिन्द्रिया इन्द्रियपच्चयो | तत्थ चक्खुन्द्रियादयो पञ्च अरूपधम्मानंयेव, सेसा रूपारूपानं पच्चया होन्ति। 
यथाह - चकखुन्द्रियं चक्खुविञ्ञाणधातुया, सोत... घान... जिव्हा... का्यिन्द्रियं कायविज्ञाणधातुया तंसम्पयुत्तकानञ्च धम्मानं इन्द्रियपच्चयेन पच्चयो । रूपजीवितिन्द्रियं 
कटत्तारूपानं इन्द्रियपच्चयेन पच्चयो। अरूपिनो इन्द्रिया सम्पयुत्तकानं धम्मानं तंसमुद्ठानानञ्च रूपानं इन्द्रियपच्चयेन पच्चयोति। पञ्हावारे पन “पटिसन्धिक्खणे 
विपाकाब्याकता इन्द्रिया सम्पयुत्तकानं खन्धानं कटत्ता च रूपानं इन्द्रियपच्चयेन पच्चयो^तिपि वृत्तं । 


उपनिज्झायनड्रेन उपकारकानि ठपेत्वा द्विपञ्चविञ्ञाणेसु कायिकसुखदुक्खवेदनाद्वयं सब्बानिपि कुसलादिभेदानि सत्त झानङ्गानि झानपच्चयो । यथाह - झानङ्गानि 
झानसम्पयुत्तकानं धम्मानं तंसमुद्ठानानञ्च रूपानं झानपच्चयेन पच्चयोति। पञ्हावारे पन पटिसन्धिक्खणे विपाकाब्याकतानि झानङ्गानि सम्पयुत्तकानं खन्धानं कटत्ता च रूपानं 
झानपच्चयेन पच्चयो"तिपि वुत्तं । 


यतो ततो वा निय्यानड्रेन उपकारकानि कुसलादिभेदानि द्वादस मग्गङ्गानि मग्गपच्चयो। यथाह -- “मग्गङ्गानि मग्गसम्पयुत्तकानं धम्मानं तंसमुड्ञानानञ्च रूपानं 
मग्गपच्चयेन पच्चयो"ति। पञ्हावारे पन “पटिसन्धिक्खणे विपाकाब्याकतानि मग्गङ्गानि सम्पयुत्तकानं खन्धानं कटत्ता च रूपानं मग्गपच्चयेन पच्चयो' ति वुत्तं । न एते पन द्वेपि 
झानमग्गपच्चया यथासङ्ख्यं द्विपञ्चविञ्ञाणाहेतुकचित्तेसु लब्भन्तीति वेदितब्बा । 


एकवत्थुकएकारम्मणएकुप्पादेकनिरोधसङ्कातेन सम्पयृत्तभावेन उपकारका अरूपधम्मा सम्पयुत्तपच्चयो। यथाह -- “चत्तारो खन्धा अरूपिनो अञ्ञमञ्ञं 
सम्पयुत्तपच्चयेन पच्चयो^ति। 


एकवत्थुकादिभावानुपगमेन उपकारका रूपिनो धम्मा अरूपीनं, अरूपिनो धम्मा रूपीनं विष्पयृत्तपच्चयेन पच्चयो। सो सहजातपच्छाजातपुरेजातवसेन तिविधो होति। 
वुत्तज्हेतं - सहजाता कुसला खन्धा चित्तसमुट्ठानानं रूपानं विप्पयुत्तपच्चयेन पच्चयो। पच्छाजाता कुसला खन्धा पुरेजातस्स इमस्स कायस्स विप्पयुत्तपच्चयेन पच्चयोति। 
अब्याकतपदस्स पन सहजातविभङ्गे “ पटिसन्धिक्खणे विपाकाब्याकता खन्धा कटत्तारूपानं विप्पयुत्तपच्चयेन पच्चयो। खन्धा वत्थुस्स, वत्थु खन्धानं विप्पयुत्तपच्चयेन 
पच्चयो ति वृत्तं । पुरेजातं पन चकखुन्द्रियादिवत्थुवसेनेव वेदितब्बं | यथाह - पुरेजातं चक्खायतनं चक्खुविञ्ञाणस्स...पे०... कायायतनं कायविञ्ञाणस्स विप्पयुत्तपच्चयेन 
पच्चयो। वत्थु विपाकाब्याकतानं किरियाब्याकतानं खन्धानं वत्थु कुसलानं खन्धानं, वत्थु अकुसलानं खन्धानं विप्पयुत्तपच्चयेन पच्चयोति। 


पच्चुप्पन्नलक्खणेन अत्थिभावेन तादिसस्सेव धम्मस्स उपत्थम्भकड्रेन उपकारको धम्मो अत्थिपच्चयो । तस्स 
अरूपक्खन्धमहाभूतनामरूपचित्तचेतसिकमहाभूतायतनवत्थुवसेन सत्तधा मातिका निक्खित्ता। यथाह -- चत्तारो खन्धा अरूपिनो अञ्ञमञ्ञं अत्थिपच्चयेन पच्चयो; चत्तारो 
महाभूता अञ्जमञ्जं, ओक्कन्तिक्खणे नामरूपं अञ्जमञ्ञं, चित्तचेतसिका धम्मा चित्तसमुडानानं रूपानं महाभूता उपादारूपानं, चकखायतनं चक्खुविञ्ञाणधातुया...पे०... 
कायायतनं...पे०... रूपायतनं...पे०... फोडुब्बायतनं कायविञ्ञाणधातुया तंसम्पयुत्तकानञ्च धम्मानं अत्थिपच्चयेन पच्चयो । रूपायतनं...पे०... फोडुब्बायतनं मनोधातुया 
तंसम्पयुत्तकानञ्च धम्मानं अत्थिपच्चयेन पच्चयो । यं रूपं निस्साय मनोधातु च मनोविञ्ञाणधातु च वत्तन्ति, तं रूपं मनोधातुया च मनोविञ्जाणधातुया च तंसम्पयुत्तकानञ्च 
धम्मानं अत्थिपच्चयेन पच्चयोति। पञ्हावारे पन सहजातं, पुरेजातं, पच्छाजातं, आहारं, इन्द्रियन्तिपि निक्खिपित्वा सहजाते ताव “एको खन्धो तिण्णं खन्धानं चित्तसमुद्ठानानञ्च 
रूपानं अत्थिपच्चयेन पच्चयो"तिआदिना नयेन निद्देसो कतो। पुरेजाते पुरेजातानं चक्खादीनं बसेन निद्देसो कतो | पच्छाजाते पुरेजातस्स इमस्स कायस्स पच्छाजातानं 
चित्तचेतसिकानं पच्चयवसेन निद्देसो कतो। आहारिन्द्रियेसु पन “कबळीकारो आहारो इमस्स कायस्स अत्थिपच्चयेन पच्चयो। रूपजीवितिन्द्रियं कटत्तारूपानं अत्थिपच्चयेन 
पच्चयो"ति एवं निद्देसो कतोति। 


अत्तनो अनन्तरं उप्पज्जमानानं अरूपधम्मानं पवत्तिओकासस्स दानेन उपकारका समनन्तरनिरुद्धा अरूपथम्मा नत्थिपच्चयो | यथाह -- समनन्तरनिरुद्धा 
चित्तचेतसिका धम्मा पटुप्पन्नानं चित्तचेतसिकानं धम्मानं नत्थिपच्चयेन पच्चयोति। 


ते एव विगतभावेन उपकारकत्ता विगतपच्चयो। यथाह -- समनन्तरविगता चित्तचेतसिका धम्मा पटुप्पन्नानं चित्तचेतसिकानं धम्मानं विगतपच्चयेन पच्चयोति। 


अत्थिपच्चयधम्मा एव अविगतभावेन उपकारकत्ता अविगतपच्चयोति वेदितब्बा | देसनाविलासेन पन तथा विनेतब्बवेनेय्यवसेन वा अयं दुको वुत्तो; सहेतुकदुकं 
बत्वापि हेतुसम्पयृत्तदुको वियाति । 


इमेसु पन चतुवीसतिया पच्चयेसु असम्मोहत्थं - 


धम्मतो कालतो चेव, नानप्पकारभेदतो । 
पच्चयुप्पन्नतो चेव, विञ्ञातब्बो विनिच्छयो॥ 


तत्थ धम्मतोति -- इमेसु हि पच्चयेसु हेतुपच्चयो ताव नामरूपधम्मेसु नामधम्मेकदेसो । आरम्मणपच्चयो सद्धिं पञ्जत्तिया च अभावेन सब्बेपि नामरूपधम्मा। 
अधिपतिपच्चये सहजाताधिपति नामधम्मेकदेसो, तथा कम्मझानमग्गपच्चया। आरम्मणाधिपति सब्बेपि गरुकातब्बा आरम्मणधम्मा । 
अनन्तरसमनन्तरपच्छाजातआसेवनविपाकसम्पयुत्तनत्थिविगतपच्चया नामधम्माव । निब्बानस्स असङ्गहितत्ता नामधम्मेकदेसोतिपि वत्तुं वटति । पुरेजातपच्चयो रूपेकदेसो । 
सेसा यथालाभवसेन नामरूपधम्माति एवं तावेत्थ धम्मतो विञ्ञातन्बो विनिच्छयो। 


कालतोति - 

पच्चुप्पन्नाव होन्तेत्थ, पच्चया दस पञ्च च। 
अतीता एव पञ्चेको, ते काले द्वेपि निस्सितो। 
तयो तिकालिका चेव, विमुत्ता चापि कालतोति॥ 


एतेसु हि हेतुपच्चयो सहजातअञ्जमञ्जनिस्सयपुरेजातपच्छाजातविपाकआहारइन्द्रियझानमग्गसम्पयुत्तविप्पयुत्तअत्थिअविगतपच्चयोति इमे पन्नरस पच्चया 
पच्चुप्पन्नधम्माव होन्ति। अनन्तरपच्चयो समनन्तरआसेवननत्थिविगतपच्चयोति इमे पञ्च अतीतायेव होन्ति। एको पन कम्मपच्चयो, सो पच्चुप्पन्नातीते द्वेपि काले निस्सितो 
होति। सेसा आरम्मणपच्चयो अधिपतिपच्चयो उपनिस्सयपच्चयोति इमे तयो पच्चया तेकालिकापि होन्ति, पञ्जत्तिया सदधि निब्बानस्स सङ्गहितत्ता कालविमुत्तापीति। एवमेत्थ 
कालतोपि विञ्ञातब्बो विनिच्छयो। 


नानप्पकारभेदतो पच्चयुष्पन्नतोति इमेसं पन द्विन्नं पदानं अत्थो निद्देसवारे आविभविस्सतीति। 


पच्चयुद्देसवण्णना। 


पच्चयनिद्देसो 


१. हेतुपच्चयनिद्देसवण्णना 


१. इदानि सब्बेपि ते पच्चये उद्दिट्ठपटिपाटिया निद्विसित्वा दस्सेतुं हेतुपच्चयोति हेतू हेतुसम्पयुत्तकानं धम्मानं तंसमुद्ठानानञ्च रूपानं हेतुपच्चयेन 
पच्चयोतिआदिमाह । तत्थ हेतुपच्चयोति चतुवीसतिया पच्चयेसु निक्खित्तपटिपाटिया सब्बपठमं भाजेतब्बस्स पदुद्धारो । सेसपच्चयेसुपि इमिनाव नयेन पठमं भाजेतब्बपदं 
उद्धरित्वा विस्सज्जनं कतन्ति वेदितब्बं। अयं पनेत्थ सम्बन्धो - यो पच्चयुद्देसे हेतुपच्चयोति उद्दिट्ठो, सो निद्देसतो “हेतू हेतुसम्पयुत्तकानं धम्मानं तंसमुट्ठानानञ्च रूपानं 
हेतुपच्चयेन पच्चयो”ति एवं वेदितब्बो । इमिना उपायेन सब्बपच्चयेसु भाजेतब्बस्स पदस्स विस्सज्जनेन सद्धि सम्बन्धो वेदितब्बो। 


इदानि हेतू हेतुसम्पयुत्तकानन्ति एत्थ “हेतुसम्पयुत्तकान''न्ति अवत्वा “हेतू हेतुसम्पयुत्तकान''न्ति कस्मा वुत्तन्ति? पच्चयस्स चेव पच्चयुप्पन्नानञ्च ववत्थापनतो । 
हेतुसम्पयुत्तकानन्ति हि वुत्ते हेतुना सम्पयुत्तकानं हेतुपच्चयेन पच्चयोति अत्थो भवेय्य | एवं सन्ते असुको नाम धम्मो हेतुपच्चयेन पच्चयोति पच्चयववत्थानं न पञ्ञायेय्य । 
अथापि हेतुना सम्पयुत्तकानं हेतुसम्पयुत्तकानन्ति अत्थं अग्गहेत्वाव येसं केसञ्चि सम्पयुत्तकानं हेतू हेतुपच्चयेन पच्चयोति अत्थो भवेय्य, एवं सन्ते हेतुना विप्पयुत्ता 
चक्खुविञ्ञाणादयोपि सम्पयुत्तकायेव, हेतुना सम्पयुत्ता कुसलादयोपि। तत्थ अयं हेतु असुकस्स नाम सम्पयुत्तकध्षम्मस्स पच्चयोति पच्चयुप्पन्नववत्थानं न पञ्जायेय्य । तस्मा 
पच्चयञ्चेव पच्चयुप्पन्नञ्च ववत्थापेन्तो “हेतू हेतुसम्मयुत्तकान"न्ति आह। तस्सत्थो - हेतुसम्मयुत्तकानं कुसलादिधम्मानं यो हेतु सम्पयुत्तको, सो हेतुपच्चयेन पच्चयोति। 
तत्रापि “पच्चयो"ति अवत्वा “हेतुपच्चयेना”ति वचनं हेतुनो अञ्ञथा पच्चयभावपटिसेधनत्थं । अयञ्हि हेतु हेतुपच्चयेनापि पच्चयो होति, सहजातादिपच्चयेनापि । तत्रास्स 
य्वायं सहजातादिपच्चयवसेन अञ्ञथापि पच्चयभावो, तस्स पटिसेधनत्थं हेतुपच्चयेनाति वुत्तं । एवं सन्तेपि “तंसम्पयुत्तकान' न्ति अवत्वा कस्मा “हेतुसम्पयुत्तकान न्ति 
बुत्तन्ति? निद्विसितब्बस्स अपाकटत्ता। तंसम्पयुत्तकानन्ति हि वृत्ते येन ते तंसम्पयुत्तका नाम होन्ति, अयं नाम सोति निद्विसितब्बो अपाकटो। तस्स अपाकटत्ता येन सम्पयुत्ता ते 
तंसम्पयुत्तकाति वुच्चन्ति, तं सरूपतोव दस्सेतुं “हेतुसम्पयुत्तकान न्ति वुत्तं । 


तंसमुट्ठानानन्ति एत्थ पन निद्विसितब्बस्स पाकटत्ता तं-गहणं कतं । अयज्हेत्थ अत्थो - ते हेतू चेव हेतुसम्पयुत्तका च धम्मा समुद्वानं एतेसन्ति तंसमुठ्ठानानि। तेसं 
तंसमुद्टानानं, हेतुतो चेव हेतुसम्पयुत्तधम्मेहि च निब्बत्तानन्ति अत्थो। इमिना चित्तसमुद्ठानरूपं गण्हाति। कि पन तं चित्ततो अञ्जेनपि समुद्ठातीति? आम, समुद्ठाति। सब्बेपि हि 
चित्तचेतसिका एकतो हुत्वा रूपं समुड्ापेन्ति। लोकियधम्मदेसनायं पन चित्तस्स अधिकभावतो तथाविधं रूपं चित्तसमुट्ठानन्ति वुच्चति। तेनेवाह चित्तचेतसिका धम्मा 
चित्तसमुट्टानानं रूपानं सहजातपच्चयेन पच्चयोति। 


यदि एवं इधापि “तंसमुड्ठानान न्ति अवत्वा चित्तसमुड्डानानन्ति कस्मा न वुत्तन्ति? अचित्तसमुद्ठानानम्पि सङ्गण्हनतो। पञ्हावारस्मिञ्हि “पटिसन्धिक्खणे विपाकाब्याकता 
हेतू सम्पयुत्तकानं खन्धानं कटत्ता च रूपानं हेतुपच्चयेन पच्चयोति आगतं । तस्स सङ्गण्हनत्थं इध चित्तसमुट्ठानानन्ति अवत्वा तंसमुड्ठानानन्ति वत्तं । तस्सत्थो -- चित्तजरूपं 
अजनयमानापि ते हेतू हेतुसम्पयुत्तका धम्मा सहजातादिपच्चयवसेन समुट्ठानं एतेसन्ति तंसमुड्ठानानि । तेसं तंसमुट्ठानानं पवत्ते चित्तजानं पटिसन्धियञ्च कटत्तारूपानम्पि हेतू 
हेतुपच्चयेन पच्चयोति। इमिना उपायेन अञ्जेसुपि तंसमुद्डानानन्ति आगतद्वानेसु अत्थो वेदितब्बो। 


कस्मा पनायं हेतु पटिसन्धियमेब कटत्तारूपानं हेतुपच्चयो होति, न पवत्तेति? पटिसन्धियं कम्मजरूपानं चित्तपटिबद्धवुत्तिताय। पटिसन्धियञ्हि कम्मजरूपानं 
चित्तपटिबद्धा पवत्ति, चित्तवसेन उप्पज्जन्ति चेव तिट्ठन्ति च। तस्मिञ्हि खणे चित्तं चित्तजरूपं जनेतुं न सक्कोति, तानिपि विना चित्तेन उप्पज्जितुं वा ठातुं वा न सक्कोन्ति। 
तेनेवाह - “विञ्ञाणपच्चया नामरूपं, तस्मिं पतिद्टिते विञ्ञाणे नामरूपस्स अवक्कन्ति होतीति (सं० नि० २.३९) | पवत्तियं पन तेसं चित्ते विज्जमानेपि कम्मपटिबद्धाव 
पवत्ति, न चित्तपटिबद्धा । अविज्जमाने चापि चित्ते निरोधसमापन्नानं उप्पज्जन्तियेव । 


कस्मा पन पटिसन्धिक्खणे चित्तं चित्तजरूपं जनेतुं न सक्कोतीति? कम्मवेगक्खित्तताय चेव अप्पतिड्टितवत्थुताय च दुब्बलत्ता। तञ्हि तदा कम्मवेगक्खित्तं 
अपुरेजातवत्थुकत्ता च अप्पतिड्टितवत्थुकन्ति दुब्बलं होति । तस्मा पपाते पतितमत्तो पुरिसो किञ्चि सिप्पं कातुं विय रूपं जनेतुं न सक्कोति; कम्मजरूपमेव पनस्स 
चित्तसमुड्ठानरूपट्ठाने तिठ्ठति । तञ्च कम्मजरूपस्सेव बीजट्ठाने तिट्ठति | कम्मं पनस्स खेत्तसदिसं, किलेसा आपसदिसा। तस्मा सन्तेपि खेत्ते आपे च पठमुप्पत्तियं बीजानुभावेन 
रुक्खुप्पत्ति विय पटिसन्धिकखणे चित्तानुभावेन रूपकायस्स उप्पत्ति। बीजे पन विगतेपि पथबीआपानुभावेन रुक्खस्स उपरूपरि पवत्ति विय; विना चित्तेन कम्मतोब 
कटत्तारूपानं पवत्ति होतीति वेदितब्बा । वुत्तम्पि चेतं - “कम्मं खेत्तं विज्ञाणं बीजं तण्हा स्रेहो”ति (अ० नि० ३.७७)। 


अयञ्च पनत्थो ओकासवसेनेव गहेतब्बो। तयो हि ओकासा - नामोकासो, रूपोकासो, नामरूपोकासोति। तत्थ अरूपभवो नामोकासो नाम। तत्र हि हदयवत्थुमत्तम्पि 

रूपपच्चयं विना अरूपधम्माव उप्पज्जन्ति। असञ्जभवो रूपोकासो नाम। तत्र हि पटिसन्धिचित्तमत्तम्पि अरूपपच्चयं विना रूपधम्माव उप्पज्जन्ति। पञ्चबोकारभवो 
नामरूपोकासो नाम । तत्र हि वत्थुरूपमत्तम्पि विना पटिसन्धियं अरूपधम्मा, पटिसन्धिचित्तञ्च विना कम्मजापि रूपधम्मा नुप्पज्जन्ति। युगनद्धाव रूपारूपानं उप्पत्ति। यथा हि 
सस्सामिके सराजके गेहे सद्वारपालके राजाणत्ति विना पठमप्पवेसो नाम नत्थि, अपरभागे पन विनापि आपत्ति पुरिमाणत्तिआनुभावेनेव होति, एवमेव पञ्चवोकारे 
पटिसन्धिविञ्जाणराजस्स सहजातादिपच्चयतं विना रूपस्स पटिसन्धिवसेन पठमुप्पत्ति नाम नत्थि । अपरभागे पन विनापि पटिसन्धिविञ्जाणस्स सहजातादिपच्चयानुभावं 
पुरिमानुभाववसेन लद्धप्पवेसस्स कम्मतो पवत्ति होति। असञ्जभवो पन यस्मा अरूपोकासो न होति, तस्मा तत्थ विनाव अरूपपच्चया असञ्जोकासत्ता रूपं पवत्तति, 
अस्सामिके सुञ्जगेहे अत्तनो गेहे च पुरिसस्स पवेसो विय। अरूपभवोपि यस्मा रूपोकासो न होति, तस्मा तत्थ विनाव रूपपच्चया अञ्जोकासत्ता अरूपधम्मा पवत्तन्ति। 
पञ्चबोकारभवो पन रूपारूपोकासोति नत्थेत्थ अरूपपच्चयं विना पटिसन्धिकखणे रूपानं उप्पत्तीति। इति अयं हेतु पटिसन्धियमेव कटत्तारूपानं पच्चयो होति, न पवत्तेति। 


ननु “हेतू सहजातानं हेतुपच्चयेन पच्चयोति वुत्ते सब्बोपि अयमत्थो गहितो होति, अथ कस्मा “हेतुसम्पयृत्तकानं धम्मानं तंसमुट्ठानानञ्च रूपान" न्ति इदं गहितन्ति? 
पवत्तियं कटत्तारूपादीनं पच्चयभावपटिबाहनतो। एवञ्हि सति यानि पवत्तियं हेतुना सह एकक्खणे कटत्तारूपानि चेव उतुआहारसमुड्ठानानि च जायन्ति, तेसम्पि हेतू 
हेतुपच्चयोति आपज्जेय्य, न च सो तेसं पच्चयो। तस्मा तेसं पच्चयभावस्स पटिबाहनत्थमेतं गहितन्ति वेदितब्बं। 


इदानि “नानप्पकारभेदतो पच्चयुप्पन्नतो"ति इमेसं पदानं वसेनेत्थ विज्ञातब्बो विनिच्छयो। तेसु नानप्पकारभेदतोति अयज्हि हेतु नाम जातितो 
कुसलाकुसलविपाककिरियभेदतो चतुब्बिधो । तत्थ कुसलहेतु भूमन्तरतो कामावचरादिभेदेन चतुब्बिधो, अकुसलहेतु कामावचरोव विपाकहेतु कामावचरादिभेदेन चतुब्बिधो, 
किरियहेतु कामावचरो रूपावचरो अरूपावचरोति तिविधो। तत्थ कामावचरकुसलहेतु नामतो अलोभादिवसेन तिविधो | रूपावचरादिकुसलहेतूसुपि एसेव नयो। अकुसलहेतु 
लोभादिवसेन तिविधो। विपाककिरियहेतू पन अलोभादिवसेन तयो तयो होन्ति । तंतंचित्तसम्पयोगवसेन पन तेसं तेसं हेतूनं नानप्पकारभेदोयेवाति एवं तावेत्थ नानप्पकारभेदतो 
विञ्ञातब्बो विनिच्छयो। 


पच्चयुष्पन्नतोति इमिना पच्चयेन इमे धम्मा उप्पज्जन्ति, इमेसं नाम धम्मानं अयं पच्चयोति एवम्पि विज्ञातब्बो विनिच्छयोति अत्थो । तत्थ इमस्मिं ताव हेतुपच्चये 
कामावचरकुसलहेतु कामभवरूपभवेसु अत्तना सम्पयुत्तधम्मानञ्चेव चित्तसमुड्ठानरूपानञ्च हेतुपच्चयो होति, अरूपभवे सम्पयुत्तधम्मानंयेव | रूपावचरकुसलहेतु 
कामभवरूपभवेसुयेव सम्पयुत्तधम्मानञ्चेव चित्तसमुड्ठानरूपानञ्च हेतुपच्चयो। अरूपावचरकुसलहेतु कामावचरकुसलहेतुसदिसोब। तथा अपरियापन्नकुसलहेतु, तथा 
अकुसलहेतु। कामावचरविपाकहेतु पन कामभवस्मिंयेब अत्तना सम्पयृत्तधम्मानं, पटिसन्धियं कटत्तारूपानं, पवत्ते चित्तसमुड्ठानरूपानञ्च हेतुपच्चयो। रूपावचरविपाकहेतु 
रूपभवे वुत्तप्पकारानञ्जेव हेतुपच्चयो। अरूपावचरविपाकहेतु अरूपभवे सम्पयुत्तकानञ्जेव हेतुपच्चयो। अपरियापन्नविपाकहेतु कामभवरूपभवेसु सम्पयुत्तकानञ्चेव 
चित्तसमुड्ठानरूपानञ्च अरूपभवे अरूपधम्मानञ्ञेव हेतुपच्चयो। किरियहेतूसु पन तेभूमकेसुपि कुसलहेतुसदिसोब पच्चयोति । एवमेत्थ पच्चयुप्पन्नतोपि विज्ञातब्बो 
बिनिच्छयोति। 


हेतुपच्चयनिद्देसवण्णना। 
२. आरम्मणपच्चयनिद्देसवण्णना 


२. आरम्मणपच्चयनिददेसे रूपायतनन्ति रूपसङ्घातं आयतनं। सेसेसुपि एसेव नयो चक्खुविञ्जाणधातुयाति चक्खुविञ्जाणसङ्काताय धातुया । सेसपदेसुपि एसेव नयो। 
तंसम्पयुत्तकानन्ति ताय चक्खुविञ्ञाणधातुया सम्पयृत्तकानं तिण्णं खन्धानं, सब्बेसम्पि चक्खुपसादवत्थुकानं चतुन्नं खन्धानं रूपायतनं आरम्मणपच्चयेन पच्चयोति अत्थो। 
इतो परेसुपि एसेव नयो। मनोधातुयाति ससम्पयुत्तधम्माय तिविधायपि मनोधातुया रूपायतनादीनि पञ्च आरम्मणपच्चयेन पच्चयो, नो च खो एकक्खणे। सब्बे धम्माति 
एतानि च रूपायतनादीनि पञ्च अवसेसा च सब्बेपि जेय्यधम्मा इमा छ धातुयो ठपेत्चा सेसाय ससम्पयुत्तधम्माय मनोविञ्ञाणधातुया आरम्मणपच्चयेन पच्चयोति अत्थो। यं यं 
धम्मं आरब्भाति इमिना ये एते एतासं सत्तन्नं विञ्ञाणधातूनं आरम्मणधम्मा वुत्ता, ते तासं धातूनं आरम्मणं कत्वा उप्पज्जनक्खणेयेव आरम्मणपच्चयो होन्तीति दीपेति। एवं 
होन्तापि च न एकतो होन्ति, यं यं आरब्भ ये ये उप्पज्जन्ति, तेसं तेसं ते ते विसुं विसुं आरम्मणपच्चयो होन्तीतिपि दीपेति । उप्पज्जन्तीति इदं यथा नज्जो सन्दन्ति, पब्बता 
तिइन्तीति सब्बकालसङ्गहवसेन, एवं वुत्तन्ति वेदितब्बं। तेन येपि आरब्भ ये उप्पज्जिसु, येपि उप्पज्जिस्सन्ति, ते सब्बे आरम्मणपच्चयेनेव उप्पज्जिंसु च उप्पज्जिस्सन्ति चाति 
सिद्धं होति। चित्तचेतसिका धम्माति इदं “ये ये धम्मा' ति वुत्तानं सरूपतो निदस्सनं | ते ते धम्माति ते ते आरम्मणधम्मा। तेसं तेसन्ति तेसं तेसं चित्तचेतसिकश्चम्मानं। अयं 
तावेत्थ पाळिवण्णना। 


इदं पन आरम्मणं नाम रूपारम्मणं सद्दगन्धरसफोडुब्बधम्मारम्मणन्ति कोड्ठासतो छब्बिधं होति। तत्थ ठपेत्वा पञ्जत्ति अवसेसं भूमितो कामावचरं...पे०... अपरियापन्नन्ति 
चतुब्बिधं होति। तत्थ कामावचरं कुसलाकुसलविपाककिरियरूपभेदतो पञ्चविधं; रूपावचरं कुसलविपाककिरियतो तिविधं, तथा अरूपावचरं, अपरियापन्नं 
कुसलविपाकनिब्बानवसेन तिविधं होति । सब्बमेव वा एतं कुसलाकुसलविपाककिरियरूपनिब्बानपञ्जत्तिभेदतो सत्तविधं होति। तत्थ कुसलं भूमिभेदतो चतुब्बिधं होति, 
अकुसलं कामावचरमेव, विपाकं चतुभूमकं, किरियं तिभूमकं, रूपं एकभूमकं कामावचरमेव, निब्बानम्पि एकभूमकं अपरियापन्नमेव, पञ्ञत्ति भूमिविनिमृत्ताति एवमेत्थ 
नानप्पकारभेदतो विञ्ञातब्बो विनिच्छयो। 


एवं भिन्ने पनेतस्मिं आरम्मणे कामावचरकुसलारम्मणं कामावचरकुसलस्स, रूपावचरकुसलस्स, अकुसलस्स, कामावचरविपाकस्स, कामावचरकिरियस्स, 
रूपावचरकिरियस्स चाति इमेसं छन्नं रासीनं आरम्मणपच्चयो होति। रूपावचरकुसलारम्मणं तेसु छसु रासीसु कामावचरविपाकवज्जानं पञ्चन्नं रासीनं आरम्मणपच्चयो 
होति। अरूपावचरकुसलारम्मणं कामावचरकुसलस्स, रूपावचरकुसलस्स, अरूपावचरकुसलस्स, अकुसलस्स, अरूपावरचरविपाकस्स, कामावचरकिरियस्स, 
रूपावचरकिरियस्स, अरूपावचरकिरियस्स चाति इमेसं अइन्नं रासीनं आरम्मणपच्चयो होति। अपरियापन्नकुसलारम्मणं कामावचररूपावचरतो कुसलकिरियानमेब 
आरम्मणपच्चयो होति। अकुसलारम्मणं कामावचररूपावचरकुसलस्स, अकुसलस्स, कामावचरविपाकस्स, कामावचररूपावचरकिरियस्स चाति इमेसं छन्नं रासीनं 
आरम्मणपच्चयो होति। 

कामावचरविपाकारम्मणं कामावचररूपावचरकुसलस्स, अकुसलस्स, कामावचरविपाकस्स, कामावचररूपावचरकिरियस्स चाति इमेसं छन्नं रासीनं आरम्मणपच्चयो 
होति। रूपावचरविपाकारम्मणं कामावचररूपावचरकुसलस्स, अकुसलस्स, कामावचररूपावचरकिरियस्स चाति इमेसं पञ्चन्नं रासीनं आरम्मणपच्चयो होति। 
अरूपावचरविपाकारम्मणम्पि इमेसंयेव पञ्चन्नं रासीनं आरम्मणपच्चयो होति। अपरियापन्नविपाकारम्मणं कामावचररूपावचरकुसलकिरियानञ्जेव आरम्मणपच्चयो होति। 


कामावचरकिरियारम्मणं कामावचररूपावचरकुसलस्स, अकुसलस्स, कामावचरविपाकस्स, कामावचररूपावचरकिरियस्स चाति इमेसं छन्नं रासीनं आरम्मणपच्चयो 
होति। रूपावचरकिरियारम्मणं इमेसु छसु रासीसु कामावचरविपाकवज्जानं पञ्चन्नं रासीनं आरम्मणपच्चयो होति अरूपावचरकिरियारम्मणं तेसं पञ्चन्नं 
अरूपावचरकिरियस्स चाति इमेसं छन्नं रासीनं आरम्मणपच्चयो होति । चतुसमुट्ठानं रूपक्खन्धसङ्कातं रूपारम्मणं कामावचररूपावचरकुसलस्स अकुसलस्स 
कामावचरविपाकस्स कामावचररूपावचरकिरियस्स चाति इमेसं छन्नं रासीनं आरम्मणपच्चयो होति । निब्बानारम्मणं कामावचररूपावचरकुसलस्स, अपरियापन्नतो 
कुसलविपाकस्स, कामावचररूपावचरकिरियस्स चाति इमेसं छन्नं रासीनं आरम्मणपच्चयो होति। रूपावचरकुसलकिरियानं केचि निच्छन्ति, तं युत्तितो उपधारेतब्बं। 
नानप्पकारकं पन पञ्जत्तिआरम्मणं तेभूमककुसलस्स, अकुसलस्स, रूपावचरविपाकस्स, अरूपावचरविपाकस्स, तेभूमककिरियस्स चाति इमेसं नवन्नं रासीनं 
आरम्मणपच्चयो होति। तत्थ यं यं आरम्मणं येसं येसं पच्चयो, ते ते तंतंपच्चयुप्पन्ना नाम होन्तीति एवमेत्थ पच्चयुप्पन्नतोपि विज्ञातब्बो विनिच्छयोति। 


आरम्मणपच्चयनिद्देसवण्णना । 
३. अधिपतिपच्चयनिद्देसवण्णना 


३. अधिपतिपच्चयनिद्देसे छन्दाधिपतीति छन्दसङ्घातो अधिपति। छन्दं धुरं कत्वा छन्दं जेट्कं कत्वा चित्तुप्पत्तिकाले उप्पन्नस्स कत्तुकम्यताछन्दस्सेतं नामं । सेसेसुपि 
एसेव नयो। कस्मा पन यथा हेतुपच्चयनिद्वसे हेतू हेतुसम्पयुत्तकान” न्ति वुत्तं, एवमिध “अधिपती अधिपतिसम्पयुत्तकानन्ति अवत्वा “छन्दाधिपति 
छन्दसम्पयुत्तकान'न्तिआदिना नयेन देसना कताति? एकक्खणे अभावतो । पुरिमनयस्मिज्हि द्वे तयो हेतू एकक्खणेपि हेतुपच्चयो होन्ति मूलड्रेन। उपकारकभावस्स 
अविजहनतो। अधिपति पन जेट्डकट्ठेन उपकारको, न च एकक्खणे बहू जेडुका नाम होन्ति। तस्मा एकतो उप्पन्नानम्पि नेसं एकक्खणे अधिपतिपच्चयभावो नत्थि। तस्स 
अधिपतिपच्चयभावस्स एकक्खणे अभावतो इध एवं देसना कताति। 


एवं सहजाताधिपतिं दस्सेत्वा इदानि आरम्मणाधिपतिं दस्सेतुं यं यं धम्मं गरु कत्वातिआदि आरद्धं। तत्थ यं यं धम्मन्ति यं यं आरम्मणधम्मं। गरु कत्वाति 
गरुकारचित्तीकारवसेन वा अस्सादवसेन वा गरु भारियं लद्भब्बं अविजहितब्बं अनवञ्ञातं कत्वा। ते ते धम्माति ते ते गरुकातब्बधम्मा। तेसं तेसन्ति तेसं तेसं 
गरुकारकधम्मानं । अधिपतिपच्चयेनाति आरम्मणाधिपतिपच्चयेन पच्चयो होतीति अयं तावेत्थ पाळिवण्णना। 


अयं पन अधिपति नाम सहजातारम्मणवसेन दुविधो । तत्थ सहजातो छन्दादिवसेन चतुब्बिधो । तेसु एकेको कामावचरादिवसेन भूमितो चतुब्बिधो। तत्थ कामावचरो 
कुसलाकुसलकिरियवसेन तिविधो। अकुसलं पत्वा पनेत्थ बीमंसाधिपति न लब्भति। रूपारूपावचरो कुसलकिरियवसेन दुविधो, अपरियापन्नो कुसलविपाकवसेन दुविधो। 
आरम्मणाधिपति पन जातिभेदतो कुसलाकुसलविपाककिरियरूपनिन्बानानं वसेन छब्बिधोति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ सहजाताधिपतिम्हि ताव कामावचरकुसलकिरियसङ्कातो अधिपति दुहेतुकतिहेतुकेसु चित्तुप्पादेसु छन्दादीनं अञ्जतरं जेट्ठक॑ कत्वा उप्पत्तिकाले अत्तना 
सम्पयृत्तधम्मानञ्चेव चित्तसमुद्वानरूपस्स च अधिपतिपच्चयो होति। रूपावचरकुसलकिरियसङ्कातेपि एसेव नयो। अयं पन एकन्तेनेव लब्भति। न हि ते धम्मा सहजाताधिपतिं 
बिना उप्पज्जन्ति। अरूपावचरकुसलकिरियसङ्घातो पन पञ्चवोकारे रूपावचरअधिपतिसदिसोब चतुवोकारे पन सम्पयुत्तधम्मानञ्जेब अधिपतिपच्चयो होति। तथा तत्थुप्पन्नो 
सब्बोपि कामावचराधिपति। अपरियापन्नो कुसलतोपि विपाकतोपि पञ्चवोकारे एकन्तेनेव सम्पयुत्तधम्मानञ्चेव चित्तसमुट्ठानरूपानञ्च अधिपतिपच्चयो होति, चतुवोकारे 
अरूपधम्मानञ्जेव। अकुसलो कामभवे मिच्छत्तनियतचित्तेसु एकन्तेनेव सम्पयुत्तकानञ्चेव चित्तसमुड्ठानरूपानञ्च अधिपतिपच्चयो होति। अनियतो कामभवरूपभवेसु 
अत्तनो अधिपतिकाले तेसञ्जेव। अरूपभवे अरूपधम्मानञ्ञेब अधिपतिपच्चयो होति। अयं ताव सहजाताधिपतिम्हि नयो। 


आरम्मणाधिपतिम्हि पन कामावचरकुसलो आरम्मणाधिपति कामावचरकुसलस्स लोभसहगताकुसलस्साति इमेसं द्विन्नं रासीनं आरम्मणाधिपतिपच्चयो होति। 
रूपावचरारूपावचरेपि कुसलारम्मणाधिपतिम्हि एसेव नयो। अपरियापन्नकुसलो पन आरम्मणाधिपति कामावचरतो जाणसम्पयुत्तकुसलस्स चेव जाणसम्पयुत्तकिरियस्स च 
आरम्मणाधिपतिपच्चयो होति। अकुसलो पन आरम्मणाधिपति नाम लोभसहगतचित्तुप्पादो वुच्चति । सो लोभसहगताकुसलस्सेब आरम्मणाधिपतिपच्चयो होति। कामावचरो 
पन विपाकारम्मणाधिपति लोभसहगताकुसलस्सेव आरम्मणाधिपतिपच्चयो होति। तथा रूपावचरारूपावचरविपाकारम्मणाधिपति । लोकुत्तरो पन विपाकारम्मणाधिपति 
कामावचरतो जाणसम्पयुत्तकुसलकिरियानञ्जेव आरम्मणाधिपतिपच्चयो होति। कामावचरादिभेदतो पन तिविधोपि किरियारम्मणाधिपति लोभसहगताकुसलस्सेब 
आरम्मणाधिपतिपच्चयो होति । चतुसमुद्ानिकरूपसङ्घातो रूपक्खन्धो आरम्मणाधिपति लोभसहगताकुसलस्सेव आरम्मणाधिपतिपच्चयो होति। निब्बानं कामावचरतो 
जाणसम्पयुत्तकुसलस्स जाणसम्पयुत्तकिरियस्स लोकुत्तरकुसलस्स लोकुत्तरविपाकस्स चाति इमेसं चतुन्नं रासीनं आरम्मणाधिपतिपच्चयो होतीति एवमेत्थ पच्चयुप्पन्नतोपि 
विञ्ञातब्बो विनिच्छयोति। 


अधिपतिपच्चयनिद्देसवण्णना। 


४. अनन्तरपच्चयनिद्देसवण्णना 


४. अनन्तरपच्चयनिद्देसे मनोधातुयाति विपाकमनोधातुया । मनोविञ्ञाणधातुयाति सन्तीरणकिच्चाय अहेतुकविपाकमनोविञ्ञाणधातुया | ततो परं पन 
बोडुब्बनजवनतदारम्मणभवङ्गकिच्चा मनोविञ्ञाणधातुयो वत्तब्बा सियुं, ता अवुत्तापि इमिनाव नयेन वेदितब्बाति नयं दस्सेत्वा देसना सङ्कित्ता। “पुरिमा पुरिमा कुसला 
धम्मा"तिआदिके च छट्टनये ता सङ्गहितातिपि इध न वुत्ताति वेदितब्बा। तत्थ पुरिमा पुरिमाति छसु द्वारेसुपि अनन्तरातीता कुसलजवनधम्मा दड॒ब्बा। पच्छिमानं 
पच्छिमानन्ति अनन्तरउप्पज्जमानानञ्ञेव। कुसलानन्ति सदिसकुसलानं। अब्याकतानन्ति इदं पन कुसलानन्तरं तदारम्मणभवङ्गफलसमापत्तिवसेन वुत्तं। अकुसलमूलके 

अब्याकतानन्ति तदारम्मणभवङ्गसङ्घातानञ्जेव। अब्याकतमूलके अब्याकतानन्ति आवज्जनजवनवसेन वा भवङ्गवसेन वा पवत्तानं किरियविपाकाब्याकतानं 
किरियमनोधातुतो पट्टाय पन याव वोडुब्बनकिच्चा मनोबिञ्ञाणधातु, ताव पवत्तेसु बीथिचित्तेसुपि अयं नयो लब्भतेव। कुसलानन्ति पञ्चद्वारे वोडुब्बनानन्तरानं मनोद्वारे 
आवज्जनान्तरानं पठमजवनकुसलानं । अकुसलानन्ति पदेपि एसेव नयो। येसं येसन्ति इदं सब्बेसम्पि अनन्तरपच्चयधम्मानं । सङ्केपलक्खणन्ति अयं तावेत्थ पाळिवण्णना । 


अयं पन अनन्तरपच्चयो नाम ठपेत्वा निब्बानं चतुभूमको अरूपधम्मरासियेवाति वेदितब्बो। सो जातिवसेन कुसलाकुसलविपाककिरियतो चतुधा भिज्जति। तत्थ कुसलो 
कामावचरादिभेदतो चतुब्बिधो होति, अकुसलो कामावचरोव विपाको चतुभूमको, किरियानन्तरपच्चयो पन ते भूमकोति एवमेत्थ नानप्पकारभेदतो विञ्ञातब्बो विनिच्छयो। 


एवं भिन्ने पनेत्थ कामावचरकुसलो अत्तना सदिसस्सेब कामावचरकुसलस्स अनन्तरपच्चयो होति। जाणसम्पयुत्तकामावचरकुसलो पन रूपावचरकुसलस्स 
अरूपावचरकुसलस्स लोकुत्तरकुसलस्साति इमेसं तिण्णं रासीनं अनन्तरपच्चयो होति कामावचरकुसलो च कामावचरविपाकस्स, रूपावचरारूपावचरविपाकस्स, 
जाणसम्पयुत्तो लोकुत्तरविपाकस्सापीति इमेसं चतुन्नं रासीनं अनन्तरपच्चयो होति। रूपावचरकुसलो रूपावचरकुसलस्स, जाणसम्पयुत्तकामावचरविपाकस्स, 
रूपावचरविपाकस्साति इमेसं तिण्णं रासीनं अनन्तरपच्चयो होति अरूपावचरकुसलो तेसं द्विन्नं विपाकानं अत्तनो कुसलस्स विपाकस्स चाति अविसेसेन चतुन्नं रासीनं 
अनन्तरपच्चयो होति। विसेसेन पनेत्थ नेबसञ्ञानासञ्ञायतनकुसलो अनागामिफलसङ्घातस्स लोकुत्तरविपाकस्सपि अनन्तरपच्चयो होति। लोकुत्तरकुसलो 
लोकुत्तरविपाकस्सेव अनन्तरपच्चयो होति। अकुसलो अविसेसेन अकुसलस्स चेव कुसलाकुसलविपाकस्स च । विसेसेन पनेत्थ सुखमज्झत्तवेदनासम्पयुत्तो अकुसलो 
रूपावचरारूपावचरविपाकस्सापीति इमेसं चतुन्नं रासीनं अनन्तरपच्चयो होति। 


कामावचरविपाकस्स जाणसम्पयुत्तो वा जाणविप्पयृत्तो वा विपाको कामावचरकिरियावज्जनस्स, जाणसम्पयुत्तविपाको पनेत्थ पटिसन्धिवसेन उप्पज्जमानस्स 
रूपावचरारूपावचरविपाकस्सापीति इमेसं चतुन्नं रासीनं अनन्तरपच्चयो होति । रूपावचरविपाको सहेतुककामावचरविपाकस्स रूपावचरारूपावचरविपाकस्स 
कामावचरकिरियावज्जनस्साति इमेसं चतुन्नं रासीनं अनन्तरपच्चयो होति। अरूपावचरविपाको तिहेतुककामावचरविपाकस्स अरूपावचरविपाकस्स 
कामावचरकिरियावज्जनस्साति तिण्णं रासीनं अनन्तरपच्चयो होति। लोकुत्तरविपाको तिहेतुककामावचरविपाकस्स रूपावचरारूपावचरलोकुत्तरविपाकस्साति चतुन्नं रासीनं 
अनन्तरपच्चयो होति। 


~ 


कामावचरकिरियं कामावचरकुसलाकुसलस्स चतुभूमकविपाकस्स तेभूमककिरियस्साति नवन्नं रासीनं अनन्तरपच्चयो होति। रूपावचरकिरियं 
तिहेतुककामावचरविपाकस्स रूपावचरविपाकस्स रूपावचरकिरियस्साति तिण्णं रासीनं अनन्तरपच्चयो होति। अरूपावचरकिरियं तिहेतुककामावचरविपाकस्स 
रूपावचरारूपावचरलोकुत्तरविपाकस्स अरूपावचरकिरियस्साति पञ्चन्नं रासीनं अनन्तरपच्चयो होतीति। एवमेत्थ पच्चयुप्पन्नतोपि विञ्जातब्बो विनिच्छयोति। 


~ 


अनन्तरपच्चयनिद्देसवण्णना । 
५. समनन्तरपच्चयनिद्वेसवण्णना 
५. समनन्तरपच्चयनिद्देसोपि इमिना समानगतिकोव । इमे पन द्वे पच्चया महावित्थारा, तस्मा सब्बचित्तुप्पत्तिवसेन तेसं उपपरिक्खित्वा वित्थारो गहेतब्बोति। 
समनन्तरपच्चयनिद्देसवण्णना। 
६. सहजातपच्चयनिद्देसवण्णना 


६. सहजातपच्चयनिद्देसे अञ्ञमञ्ञन्ति अञ्जो अञ्जस्स। इमिना एतेसं धम्मानं एकक्खणे पच्चयभावञ्चेव पच्चयुप्पन्नभावञ्च दीपेति। ओक्कन्तिक्खणेति 
पञ्चवोकारभवे पटिसन्धिक्खणे । तस्मिञ्हि खणे नामरूपं ओक्कन्तं विय पक्खन्दन्तं विय परलोकतो इमं लोकं आगन्त्वा पविसन्तं विय उप्पज्जति, तस्मा सो खणो 
“ओक्कन्तिक्खणो ति वुच्चति । एत्थ च रूपन्ति हदयवत्थुमत्तमेब अधिप्पेतं । तञ्हि नामस्स, नामञ्च तस्स अञ्जमञ्जं सहजातपच्चयट्ठं फरति। चित्तचेतसिकाति पवत्तियं 
चत्तारो खन्धा । सहजातपच्चयेनाति एत्थ चित्तसमुद्ठानरूपा चित्तचेतसिकानं पच्चयड्ं न फरन्ति, तस्मा “अज्ञमज्ज''न्ति न वुत्तं। तथा उपादारूपा भूतानं । रूपिनो धम्मा 
अरूपीनं धम्मानन्ति हदयवत्थु चतुन्नं खन्धानं। किञ्चि कालेति किस्मिञ्चि काले । सहजातपच्चयेनाति पटिसन्धिं सन्धाय वुत्तं। न सहजातपच्चयेनाति पवत्ति सन्धाय 


वुत्तं 
अयं पन 'चत्तारो खन्धा अरूपिनो अञ्ञमञ्ञं सहजातपच्चयेन पच्चयो'ति एवं छहि कोड़ासेहि ठितो। तत्थ तयो कोड़ासा अञ्ञमञ्ञवसेन वुत्ता, तयो न 


अज्ञमज्जवसेन | तत्थ पठमकोड्ठासे अरूपमेव पच्चयो चेव पच्चयुप्पन्नञ्च, दुतिये रूपमेव, ततिये नामरूपं, चतुत्थे पच्चयो अरूपं, पच्चयुप्पन्नं रूपं; पञ्चमे पच्चयोपि 
पच्चयुप्पन्नम्पि रूपमेव; छट्ठे पच्चयो रूपं, पच्चयुप्पन्नं अरूपन्ति अयं तावेत्थ पाळिवण्णना । 


अयं पन सहजातपच्चयो जातिवसेन कुसलो अकुसलो विपाको किरियं रूपन्ति पञ्चधा भिज्जति। तत्थ कुसलो भूमितो चतुब्बिधो होति, अकुसलो एकविधोव विपाको 
चतुब्बिधो, किरियसङ्कातो तिविधो, रूपं एकविधं कामावचरमेवाति एवं तावेत्थ नानप्पकारभेदतो विञ्ञातब्बो विनिच्छयो। 


एवं भिन्ने पनेत्थ चतुभूमकम्पि कुसलं पञ्चबोकारभवे अत्तना सम्पयृत्तधम्मानञ्चेव चित्तसमुड्ठानरूपस्स च सहजातपच्चयो होति, तथा अकुसलं। यं पनेत्थ अरूपे 
उप्पज्जति, तं अरूपधम्मानंयेव सहजातपच्चयो होति। 


कामावचररूपावचरविपाकं चित्तसमुट्ठानरूपस्स चेव सम्पयृत्तधम्मानञ्च सहजातपच्चयो होति। यं पनेत्थ रूपं न समुट्डापेति, तं सम्पयुत्तधम्मानञ्ञेव। यं पटिसन्धियं 
उप्पज्जति, तं कटत्तारूपानञ्चापि सहजातपच्चयो होति। अरूपावचरविपाकं सम्पयुत्तधम्मानञ्जेव। लोकुत्तरविपाकं पञ्चवोकारे सम्पयुत्तधम्मानञ्चेव चित्तसमुद्ठानरूपानञ्च, 
चतुवोकारे अरूपानञ्ञेव। कामावचरअरूपावचरकिरिया पञ्चवोकारे सम्पयुत्तकानञ्चेव चित्तसमुद्ठानरूपानञ्च सहजातपच्चयो होति, चतुवोकारे अरूपानञ्जेव। 

रूपावचरकिरिया सम्पयुत्तधम्मानञ्चेव चित्तसमुद्ठानरूपानञ्च एकन्तेन सहजातपच्चयो होति। 


चतुसमुद्ठानिकस्स रूपस्स कम्मसमुट्ठानरूपे एकं महाभूतं तिण्णं, तीणि एकस्स, द्वे द्विन्नं महाभूतानं, महाभूता उपादारूपस्स सहजातपच्चयेन पच्चयो। 
कामावचररूपावचरपटिसन्धिक्खणे वत्थुरूपं विपाकक्खन्धानं सहजातपच्चयेन पच्चयो। उतुचित्ताहारसमुट्ठानेसु पन महाभूतानि अञ्ञमञ्जञ्चेव उपादारूपस्स च 
सहजातपच्चयेन पच्चयोति एवमेत्थ पच्चयुप्पन्नतोपि विज्ञातब्बो विनिच्छयोति। 


सहजातपच्चयनिद्देसवण्णना। 
७. अज्ञमज्ञपच्चयनिद्देसवण्णना 


७. अञ्जमञ्ञपच्चयनिद्देसे सहजातपच्चयनिद्देसस्स पुरिमानं तिण्णं कोड्ासानं वसेन पाळि आगता। तस्सा तत्थ वुत्तसदिसाव वण्णनाति पुन न गहिता। अयम्पि च 
अञ्जमञ्ञपच्चयो जातिवसेन कुसलो अकुसलो विपाको किरियं रूपन्ति पञ्चधा भिन्नो। तत्थ कुसलो भूमितो चतुब्बिधो । सब्बं पुरिमसदिसमेवाति एवमेत्थ नानप्पकारभेदतो 
विञ्ञातब्बो विनिच्छयो। 


एवं भिन्ने पनेत्थ सब्बम्पि चतुभूमकं कुसलं अत्तना सम्पयुत्तधम्मानं अञ्जमञ्ञपच्चयेन पच्चयो। तथा अकुसलं। विपाके पन कामावचररूपावचरविपाकं पटिसन्धियं 
बत्थुरूपस्स, पवत्ते सम्पयुत्तधम्मानञ्ञेब । अरूपावचरलोकुत्तरविपाकं अत्तना सम्पयृत्तधम्मानञ्जेव अञ्जमञ्ञपच्चयेन पच्चयो। सब्बम्पि किरियं सम्पयुत्तधम्मानञ्जेव 
अञ्जमञ्जपच्चयेन पच्चयो। चतुसमुड्डानिकरूपस्स कम्मसमुट्ठाने एकं महाभूतं तिण्णं, तीणि एकस्स, द्वे द्विन्नं महाभूतानं अञ्ञमञ्ञपच्चयेन पच्चयो। 
कामावचररूपावचरपटिसन्धियं बत्थुरूपं विपाकक्खन्धानं अञ्जमञ्ञपच्चयेन पच्चयो। उतुचित्ताहारसमुट्ठानेसु महाभूतानेव महाभूतानं अञ्ञमञ्ञपच्चयेन पच्चयोति एवमेत्थ 
पच्चयुप्पन्नतोपि विज्ञातब्बो विनिच्छयोति। 


अञ्ञमञ्ञपच्चयनिद्देसवण्णना। 
८. निस्सयपच्चयनिहेसवण्णना 


८. निस्सयपच्चयनिद्देसे सहजातपच्चयनिद्देसस्स पुरिमानं पञ्चन्नं कोड्ठासानं बसेन सहजातनिस्सयनयं दस्सेत्वा पुन छट्ठेन कोट्ठासेन पुरेजातनिस्सयनयं दस्सेतुं 
चक्खायतनं चक्खुविञ्जाणधातुयातिआदि आरद्धं। तत्थ यं रूपं निस्सायाति वत्थुरूपं सन्धाय वुत्तं । तञ्हि निस्साय तिविधा मनोधातु, ठपेत्वा अरूपविपाकं द्वासत्ततिविधा 
मनोविञ्ञाणधातूति इमानि पञ्चसत्तति चित्तानि वत्तन्तीति अयं तावेत्थ पाळिवण्णना । अयम्पि निस्सयपच्चयो जातिवसेन कुसलादिभेदतो पञ्चधाव भिज्जति। तत्थ कुसलो 
भूमितो चतुब्बिधोब अकुसलो एकविधो विपाको चतुब्बिधो, किरियसङ्कातो तिविधो, रूपं एकविधमेवाति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ चतुभूमकम्पि कुसलं पञ्चवोकारे सम्पयुत्तकखन्धानञ्चेव चित्तसमुद्ठानरूपस्स च निस्सयपच्चयेन पच्चयो होति। तथा अकुसलं। यं पनेत्थ आरुप्पे 
उप्पज्जति, तं अरूपधम्मानञ्ञेव निस्सयपच्चयो होति। कामावचररूपावचरविपाकं पवत्ते सम्पयुत्तधम्मानञ्चेव चित्तसमुड्ठानरूपस्स च, पटिसन्धियं कटत्तारूपस्सापि 
निस्सयपच्चयो होति। अरूपावचरविपाकं सम्पयुत्तक्खन्धानंयेव होति। लोकुत्तरविपाकं पञ्चवोकारे; सम्पयुत्तकानञ्चेव चित्तसमुड्ानरूपस्स च, चतुवोकारे अरूपस्सेव 
निस्सयपच्चयो होति। कामावचरअरूपावचरकिरिया पञ्चबोकारे सम्पयुत्तकानञ्चेव चित्तसमुड्डानरूपस्स च निस्सयपच्चयो होति, चतुवोकारे अरूपानञ्ञेव। 
रूपावचरकिरिया सम्पयुत्तकानञ्चेव चित्तसमुद्वानरूपस्स च एकन्तेन निस्सयपच्चयो होति। 


चतुसमुद्ानिकरूपस्स च कम्मसमुड्डानरूपे एकं महाभूतं तिण्णं, तीणि एकस्स, दवे द्विन्नं महाभूतानं, महाभूता उपादारूपानं, वत्थुरूपं पञ्चवोकारभवे चतुभूमककुसलस्स, 
अकुसलस्स, ठपेत्वा आरुप्पविपाकञ्चेव द्वे पञ्चविञ्जाणानि च सेसतेभूमकविपाकस्स, तेभूमककिरियस्साति इमेसं चतुन्नं धम्मरासीनं निस्सयपच्चयो होति। 
चक्खायतनादीनि पञ्च ससम्पयुत्तानं चक्खुविञ्ञाणादीनं निस्सयपच्चयो होति। उतुचित्ताहारसमुड्ानेसु पन महाभूता महाभूतानञ्चेव उपादारूपस्स च निस्सयपच्चयेन 
पच्चयोति एवमेत्थ पच्चयुप्पन्नतोपि विञ्ञातब्बो विनिच्छयोति। 


निस्सयपच्चयनिद्देसवण्णना। 
९. उपनिस्सयपच्चयनिद्देसवण्णना 


९. उपनिस्सयपच्चयनिद्देसे पुरिमा पुरिमाति अनन्तरूपनिस्सये समनन्तरातीता लब्भन्ति, आरम्मणूपनिस्सयपकतूपनिस्सयेसु नानावीथिवसेन पुरिमतरा । ते तयोपि 
रासयो कुसलवसेन कुसलपदे लब्भन्ति, कुसलेन पन अकुसले समनन्तरातीता न लब्भन्ति। तेनेव वुत्तं - “अकुसलानं धम्मानं केसञ्चि उपनिस्सयपच्चयेन पच्चयो^ति। 
इदज्हि -- “कुसलो धम्मो अकुसलस्स धम्मस्स उपनिस्सयपच्चयेन पच्चयो; आरम्मणूपनिस्सयो पकतूपनिस्सयो। आरम्मणूपनिस्सयो - दानं दत्वा सीलं समादियित्वा 
उपोसथकम्मं कत्वा तं गरु कत्वा अस्सादेति अभिनन्दति, तं गरुँ कत्वा रागो उप्पज्जति, दिट्टि उप्पज्जति, पुब्बे सुचिण्णानि गरु कत्वा अस्सादेति अभिनन्दति, तं गरु कत्वा 
रागो उप्पज्जति, दिट्टि उप्पज्जति। झाना वुट्टुहित्वा झानं गरु कत्वा अस्सादेति अभिनन्दति, तं गरु कत्वा रागो उप्पज्जति दिड्टि उप्पज्जति। पकतूपनिस्सयो -- सद्धं उपनिस्साय 
मानं जप्पेति, दिट्ठिं गण्हाति। सीलं सुतं चागं पञ्ञं उपनिस्साय मानं जप्पेति, दिड़िं गण्हाति। सद्धा सीलं सुतं चागो पञ्जा रागस्स दोसस्स मोहस्स मानस्स दिट्टिया पत्थनाय 
उपनिस्सयपच्चयेन पच्चयो"ति इमं नयं सन्धाय वुत्तं । कुसलेन अब्याकते तयोपि लब्भन्ति, तथा अकुसलेन अकुसले। 


अकुसलेन पन कुसले समनन्तरातीता न लब्भन्ति। तेन वुत्तं - “कुसलानं धम्मानं केसञ्चि उपनिस्सयपच्चयेन पच्चयो"ति। इदम्पि हि - “अकुसलो धम्मो कुसलस्स 
धम्मस्स उपनिस्सयपच्चयेन पच्चयो। पकतूपनिस्सयो - रागं उपनिस्साय दानं देति, सीलं समादियति, उपोसथकम्मं करोति, झानं उप्पादेति विपस्सनं उप्पादेति, मग्गं 
उप्पादेति, अभिञ्जं उप्पादेति, समापत्ति उप्पादेति; दोसं मोहं मानं दिट्टिं पत्थनं उपनिस्साय दानं देति...पे०... समापत्ति उप्पादेति। रागो दोसो मोहो मानो दिट्टि पत्थना सद्धाय 

सीलस्स सुतस्स चागस्स पञ्जाय उपनिस्सयपच्चयेन पच्चयो । पाणं हन्त्वा तस्स पटिघातत्थाय दानं देती”तिआदिना नयेन पञ्हावारे आगतं पकतूपनिस्सयमेव सन्धाय 
बुत्तं। अकुसलं पन कुसलस्स आरम्मणूपनिस्सयो न होति। कस्मा? तं गरु कत्वा तस्स अप्पवत्तनतोति यथा अनन्तरूपनिस्सयो, एवं आरम्मणूपनिस्सयोपेत्थ न लब्भतीति 
वेदितब्बो । अकुसलेन अब्याकतपदे आरम्मणूपनिस्सयोब न लब्भति। न हि अब्याकता धम्मा अकुसलं गरुँ करोन्ति। यस्मा पन अनन्तरता लब्भति, तस्मा एत्थ 
““केसञ्ची”ति न वुत्तं। अब्याकतेन पन अब्याकते कुसले अकुसलेति तीसु नयेसु तयोपि उपनिस्सया लब्भन्तेव । पुग्गलोपि सेनासनम्पीति इदं द्वयं पकतूपनिस्सयवसेन वृत्तं । 
इदज्हि द्वयं कुसलाकुसलपवत्तिया बलवपच्चयो होति। पच्चयभावो चस्स पनेत्थ परियायवसेन वेदितब्बोति अयं तावेत्थ पाळिवण्णना। 


अयं पन उपनिस्सयपच्चयो नाम सद्धिं एकच्चाय पञ्जत्तिया सब्बेपि चतुभूमकधम्मा । विभागतो पन आरम्मणूपनिस्सयादिवसेन तिविधो होति। तत्थ आरम्मणूपनिस्सयो 
आरम्मणाधिपतिना निन्नानाकरणोति हेट्ठा वुत्तनयेनेव नानप्पकारभेदतो गहेतब्बो । अनन्तरूपनिस्सयो अनन्तरपच्चयेन निन्नानाकरणो, सोपि हेट्ठा वुत्तनयेनेव नानप्पकारभेदतो 
वेदितब्बो । पच्चयुप्पन्नतोपि नेसं तत्थ वृत्तनयेनेव विनिच्छयो वेदितब्बो। पकतूपनिस्सयो पन जातिवसेन कुसलाकुसलविपाककिरियरूपभेदतो पञ्चविधो होति, कुसलादीनं 
पन भूमिभेदतो अनेकविधोति एवं तावेत्थ नानप्पकारभेदतो विञ्ञातब्बो विनिच्छयो। 


एवं भिन्ने पनेत्थ तेभूमककुसलो चतुभूमकस्सापि कुसलस्स अकुसलस्स विपाककिरियस्साति चतुन्नं रासीनं पकतूपनिस्सयो होति। लोकुत्तरो अकुसलस्सेव न होति। 
अम्हाकं आचरियेन “लोकुत्तरधम्मो निब्बत्तितो"ति इमिना पन नयेन अञ्जेसं अकुसलस्सापि होति। यस्स वा उप्पज्जिस्सति, तस्सापि अनुत्तरेसु विमोक्खेसु पिहं उपट्टापयतो 
इमिना नयेन होतियेव। अकुसलो सब्बेसम्पि चतुभूमकानं खन्धानं पकतूपनिस्सयो होति, तथा तेभूमकविपाको । लोकुत्तरविपाके हेट्टिमानि तीणि फलानि अकुसलस्सेव न 
होन्ति, उपरिट्टिमं कुसलस्सापि। पुरिमनयेन पन अज्जेसं वा यस्स वा उप्पज्जिस्सति, तस्स सन्ताने सब्बोपि लोकुत्तरविपाको सब्बेसं कुसलादीनं अरूपकखन्धानं 
पकतूपनिस्सयो होति। किरियसङ्कातोपि पकतूपनिस्सयो चतुभूमकानं अकुसलादिखन्धानं होतियेव, तथा रूपसङ्घातो। सयं पन रूपं इमस्मिं पट्ठानमहापकरणे आगतनयेन 
उपनिस्सयपच्चयं न लभति, सुत्तन्तिकपरियायेन पन लभतीति वत्तुं वट्टति । एवमेत्थ पच्चयुप्पन्नतोपि विञ्जातब्बो विनिच्छयोति। 


उपनिस्सयपच्चयनिद्देसवण्णना। 
१०. पुरेजातपच्चयनिद्वेसवण्णना 


१०. पुरेजातपच्चयनिद्देसे पुरेजातपच्चयेन पच्चयोति एत्थ पुरेजातं नाम यस्स पच्चयो होति, ततो पुरिमतरं जातं जातिक्खणं अतिक्कमित्चा ठितिक्खणप्पत्तं। 
चक्खायतनन्तिआदि वत्थुपुरेजातवसेन वुत्तं । रूपायतनन्तिआदि आरम्मणपुरेजातवसेन। किञ्चिकाले पुरेजातपच्चयेनाति पवत्ति सन्धाय वुत्तं। किज्चिकाले न 
प्रेजातपच्चयेनाति पटिसन्धिं सन्धाय वृत्तं । एवं सब्बथापि पञ्चद्वारे वत्थारम्मणवसेन, मनोद्वारे वत्थुवसेनेवायं पाळि आगता, पञ्हावारे पन “आरम्मणपुरेजातं -- सेक्खा वा 
पृथुज्जना वा चक्खुं अनिच्चतो दुक्खतो अनत्ततो विपस्सन्ती"ति आगतत्ता मनोद्वारेपि आरम्मणपुरेजातं लब्भतेव। इध पन सावसेसवसेन देसना कताति अयं तावेत्थ 
पाळिवण्णना। 


अयं पन पुरेजातपच्चयो सुद्धरूपमेव होति। तञ्च खो उप्पादक्खणं अतिक्कमित्वा ठितिप्पत्तं अट्ठारसविधं रूपरूपमेव । तं सब्बम्पि वत्थुपुरेजातं आरम्मणपुरेजातन्ति 
द्विधा ठितं। तत्थ चकखायतनं...पे०... कायायतनं वत्थुरूपन्ति इदं वत्थुपुरेजातं नाम। सेसं इमाय पाळिया आगतञ्च अनागतञ्च वण्णो सद्दो गन्धो रसो चतस्सो धातुयो तीणि 
इन्द्रियानि कबळीकारो आहारोति द्वादसविधं रूपं आरम्मणपुरेजातपच्चयो नामाति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ चक्खायतनं द्विन्नं चक्खुविञ्जाणानं पुरेजातपच्चयेन पच्चयो, तथा इतरानि चत्तारि सोतविञ्ञाणादीनं। वत्थुरूपं पन ठपेत्वा द्विपञ्चविञ्ञाणानि चत्तारो 
च आरुप्पविपाके सेसानं सब्बेसम्पि चतुभूमकानं कुसलाकुसलाब्याकतानं चित्तचेतसिकानं पुरेजातपच्चयो होति। रूपादीनि पन पञ्चारम्मणानि द्विपञ्चविञ्ञाणानञ्चेव 
मनोधातूनञ्च एकन्तेनेव पुरेजातपच्चया होन्ति। अट्डारसविधम्पि पनेतं रूपरूपं कामावचरकुसलस्स रूपावचरतो अभिञ्जाकुसलस्स अकुसलस्स तदारम्मणभाविनो 
कामावचरविपाकस्स कामावचरकिरियस्स रूपावचरतो अभिञ्ञाकिरियस्साति इमेसं छन्नं रासीनं पुरेजातपच्चयो होतीति एवमेत्थ पच्चयुप्पन्नतोपि विञ्ञातब्बो 
बिनिच्छयोति। 


पुरेजातपच्चयनिद्देसबण्णना। 
११. पच्छाजातपच्चयनिद्देसवण्णना 


११. पच्छाजातपच्चयनिद्देसे पच्छाजाताति यस्स कायस्स पच्चया होन्ति, तस्मिं उप्पज्जित्वा ठिते जाता। पुरेजातस्साति तेसं उप्पादतो पठमतरं जातस्स जातिक्खणं 
अतिक्कमित्वा ठितिप्पत्तस्स। इमस्स कायस्साति इमस्स चतुसमुड्ानिकतिसमुड्ानिकभूतउपादारूपसङ्घातस्स कायस्स | एत्थ च तिसमुदड्ानिककायोति आहारसमुड्डानस्स 
अभावतो ब्रह्मपारिसज्जादीनं कायो वेदितब्बो। अयमेत्थ पाळिवण्णना। अयं पन पच्छाजातपच्चयो नाम सङ्घेपतो ठपेत्वा आरुप्पविपाके अवसेसा चतुभूमका अरूपक्खन्धा । 
सो जातिवसेन कुसलाकुसलविपाककिरियभेदेन चतुधा भिज्जतीति एवमेत्थ नानप्पकारभेदतो विज्ञातब्बो विनिच्छयो । 


एवं भिन्ने पनेत्थ पञ्चवोकारभवे उप्पन्नं चतुभूमककुसलञ्च अकुसलञ्च उप्पादक्खणं अतिक्कमित्चा ठितिप्पत्तस्स चतुसमुड्ानिकतिसमुद्ानिकरूपकायस्स 
पच्छाजातपच्चयो होति। विपाकेपि ठपेत्वा पटिसन्धिविपाकं अवसेसो कामावचररूपावचरविपाको तस्सेव एकन्तेन पच्छाजातपच्चयो होति। लोकुत्तरोपि पञ्चवोकारे 
उप्पन्नविपाको तस्सेव पच्छाजातपच्चयो होति। तेभूमककिरियापि पञ्चवोकारे उप्पन्नाव वुत्तप्पकारस्स कायस्स पच्छाजातपच्चयो होतीति एवमेत्थ पच्चयुप्पन्नतोपि 
विञ्ञातब्बो विनिच्छयोति। 


पच्छाजातपच्चयनिद्देसवण्णना। 

१२. आसेवनपच्चयनिद्देसवण्णना 


१२. आसेवनपच्चयनिद्देसे पुरिमा पुरिमाति सब्बनयेसु समनन्तरातीताव दट्टुब्बा । कस्मा पनेत्थ अनन्तरपच्चये विय “पुरिमा पुरिमा कुसला धम्मा पच्छिमानं पच्छिमानं 
अब्याकतानं धम्मान"न्तिआदिना नयेन भिन्नजातिकेहि सद्धि निद्देसो न कतोति? अत्तनो गति गाहापेतुं असमत्थताय । भिन्नजातिका हि भिन्नजातिकानं अरूपधम्मानं 
आसेवनगुणेन पगुणबलवभावं साधयमाना अत्तनो कुसलादिभावसङ्घातं गति गाहापेतुं न सक्कोन्ति। तस्मा तेहि सद्धि निद्देसं अकत्वा ये येसं वासनासङ्कातेन आसेवनेन 
पगुणतरबलवतरभावविसिड्टं अत्तनो कुसलादिभावसङ्कातं गति गाहापेतुं सक्कोन्ति, तेसं तेहि समानजातिकेहेव सद्धिं निद्देसो कतोति वेदितब्बो। अथ विपाकाब्याकतं कस्मा न 
गहितन्ति? आसेवनाभावेन । विपाकञ्हि कम्मवसेन विपाकभावप्पत्तं कम्मपरिणामितं हुत्वा वत्तति निरुस्साहं दुब्बलन्ति तं आसेवनगुणेन अत्तनो सभावं गाहापेत्वा परिभावेत्वा 
नेव अज्जं विपाकं उप्पादेतुं सक्कोति, न पुरिमनिपाकानुभावं गहेत्वा उप्पज्जितुन्ति। कम्मवेगक्खित्तं पन पतितं विय हुत्वा उप्पज्जतीति सब्बथापि विपाके आसेवनं नत्थीति 
आसेवनाभावेन विपाकं न गहितं। कुसलाकुसलकिरियानन्तरं उप्पज्जमानम्पि चेतं कम्मपटिबद्भवुत्तिताय आसेवनगुणं न गण्हातीति कुसलादयोपिस्स आसेवनपच्चया न 
होन्ति। अपिच नानाजातिकत्तापेते न होन्तियेव । भूमितो पन आरम्मणतो वा नानाजातिकत्तं नाम नत्थि। तस्मा कामावचरकुसलकिरियामहग्गतकुसलकिरियानम्पि, 
सङ्घारारम्मणञ्च अनुलोमकुसलं निब्बानारम्मणस्स गोत्रभुकुसलस्स आसेवनपच्चयो होतियेवाति अयं तावेत्थ पाळिवण्णना। अयं पन आसेवनपच्चयो जातितो ताव कुसलो 
अकुसलो किरियाब्याकतोति तिधा ठितो। तत्थ कुसलो भूमितो कामावचरो रूपावचरो अरूपावचरोति तिविधो होति, अकुसलो कामावचरोब किरियाब्याकतो कामावचरो 
रूपावचरो अरूपावचरोति तिविधोव, लोकुत्तरो आसेवनपच्चयो नाम नत्थीति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ कामावचरकुसलं अत्तनो अनन्तरस्स कामावचरकुसलस्सेव। यं पनेत्थ जाणसम्पयुत्तं, तं अत्तना सदिसवेदनस्स रूपावचरकुसलस्स 
अरूपावचरकुसलस्स लोकुत्तरकुसलस्साति इमेसं रासीनं आसेवनपच्चयो होति। रूपावचरकुसलं पन रूपावचरकुसलस्सेव। अरूपावचरकुसलं अरूपावचरकुसलस्सेव। 
अकुसलं पन अकुसलस्सेब आसेवनपच्चयो होति। किरियतो पन कामावचरकिरियसङ्घातो ताव कामावचरकिरियस्सेव । यो पनेत्थ जाणसम्पयुत्तो, सो अत्तना सदिसवेदनस्स 
रूपावचरकिरियस्स अरूपावचरकिरियस्साति इमेसं रासीनं आसेबनपच्चयो होति। रूपावचरकिरियसङ्घातो पन रूपावचरकिरियस्सेव, अरूपावचरकिरियसङ्कातो 
अरूपावचरकिरियस्सेब आसेवनपच्चयो होति। विपाको पन एकधम्मस्सापि एकधम्मोपि वा कोचि विपाकस्स आसेवनपच्चयो नत्थीति एवमेत्थ पच्चयुप्पन्नतोपि विज्ञातब्बो 
विनिच्छयोति। 


आसेवनपच्चयनिद्देसवण्णना। 
१३. कम्मपच्चयनिहेसवण्णना 


१३. कम्मपच्चयनिद्देसे कम्मन्ति चेतनाकम्ममेव। कटत्ता च रूपानन्ति कम्मस्स कटत्ता उप्पन्नरूपानं | कम्मपच्चयेनाति अनेकानम्पि कप्पकोटीनं मत्थके अत्तनो फलं 
उप्पादेतुं समत्थेन नानाकखणिककम्मपच्चयेनाति अत्थो। कुसलाकुसलज्हि कम्मं अत्तनो पवत्तिक्खणे फलं न देति। यदि ददेय्य, यं मनुस्सो देवलोकूपगं कुसलकम्मं करोति, 
तस्सानुभावेन तस्मिंयेब खणे देवो भवेय्य। यस्मिं पन खणे तं कतं, ततो अञ्ञस्मि खणे अविज्जमानम्पि केवलं कटत्तायेव दिड्टेब धम्मे उपपज्जे वा अपरे वा परियाये 
अवसेसपच्चयसमायोगे सति फलं उप्पादेति निरुद्धापि पुरिमसिप्पादिकिरिया विय कालन्तरे पच्छिमसिप्पादिकिरियाय। तस्मा नानाक्खणिककम्मपच्चयोति वुच्चति । चेतना 
सम्पयुत्तकानं धम्मानन्ति या काचि चेतना अत्तना सम्पयुत्तकानं धम्मानं | तंसमुट्ठानानन्ति इमिना पटिसन्धिकखणे कटत्तारूपम्पि गण्हाति। कम्मपच्चयेनाति इदं सहजातचेतनं 
सन्धाय वुत्तं। कुसलादीसु हि या काचि सहजातचेतना सेसधम्मानं चित्तपयोगसङ्घातेन किरियाभावेन उपकारिका होति। तस्मा सहजातकम्मपच्चयोति बुच्चति। अयं तावेत्थ 
पाळिवण्णना। 


अयं पन कम्मपच्चयो अत्थतो चतुभूमिकचेतनामत्तमेव। सो हि जातिभेदतो कुसलो अकुसलो विपाको किरियाति चतुधा भिज्जति। तत्थ कुसलो भूमितो 
कामावचरादिवसेन चतुधा भिज्जति। अकुसलो एकधाव विपाको चतुधा, किरिया तिधावाति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ सहजाता कामावचरकुसलचेतना पञ्चवोकारे अत्तना सम्पयुत्तधम्मानञ्चेव चित्तसमुड्ठानरूपस्स च, चतुवोकारे सम्पयुत्तकखन्धानञ्ञेव 
सहजातकम्मपच्चयो होति। उप्पज्जित्वा निरुद्धा पन अत्तनो विपाकानं खन्धानं कटत्ता च रूपानं नानाक्खणिककम्मपच्चयेन पच्चयो होति। सा च खो पञ्चबोकारेयेव, न 
अञ्जत्थ। सहजाता रूपावचरकुसलचेतना अत्तना सम्पयृत्तधम्मानञ्चेव चित्तसमुड्ठानरूपानञ्च एकन्तेनेव सहजातकम्मपच्चयेन पच्चयो। उप्पज्जित्वा निरुद्धा पन अत्तनो 
विपाकानञ्चेव कटत्तारूपानञ्च नानाकखणिककम्मपच्चयेन पच्चयो। अरूपावचरा पन लोकुत्तरा च सहजाता कुसलचेतना पञ्चवोकारे अत्तना सम्पयुत्तधम्मानञ्चेव 
चित्तसमुद्ठानरूपानञ्च, चतुवोकारे सम्पयुत्तकखन्धानञ्जेव सहजातकम्मपच्चयेन पच्चयो। उप्पञ्जित्वा निरुद्धा पनेसा दुविधापि अत्तनो अत्तनो विपाकक्खन्धानञ्जेव 
नानाक्खणिककम्मपच्चयेन पच्चयो। सहजाता अकुसलचेतना पञ्चवोकारे अत्तना सम्पयुत्तक्खन्धानञ्चेव चित्तसमुड्ठानरूपानञ्च चतुवोकारे अरूपक्खन्धानञ्ञेव 
सहजातकम्मपच्चयेन पच्चयो। उप्पज्जित्वा निरुद्धा पन विपाकक्खन्धानञ्चेब कटत्तारूपानञ्च नानाक्खणिककम्मपच्चयेन पच्चयो। 


कामावचररूपावचरतो विपाकचेतना अत्तना सम्पयुत्तधम्मानं पवत्ते चित्तसमुद्ठानरूपानं, पटिसन्धियं कटत्तारूपानञ्च सहजातकम्मपच्चयेन पच्चयो। 
अरूपावचरविपाकचेतना अत्तना सम्पयृत्तधम्मानञ्जेव सहजातकम्मपच्चयेन पच्चयो। लोकुत्तरविपाकचेतना पञ्चवोकारे अत्तना सम्पयुत्तधम्मानञ्चेव चित्तसमुट्ठानरूपस्स 
च, चतुवोकारे अरूपस्सेव सहजातकम्मपच्चयेन पच्चयो। तेभूमिका किरियचेतना पञ्चवोकारे सम्पयुत्तधम्मानञ्चेव चित्तसमुद्ठानरूपस्स च सहजातकम्मपच्चयेन पच्चयो। या 
पनेत्थ आरुप्पे उप्पज्जति, सा अरूपधम्मानञ्जेव सहजातकम्मपच्चयेन पच्चयोति एवमेत्थ पच्चयुप्पन्नतोपि विज्ञातब्बो विनिच्छयोति। 


कम्मपच्चयनिद्देसवण्णना। 
९४. विपाकपच्चयनिहेसवण्णना 


१४. विपाकपच्चयनिद्देसे विपाका चत्तारो खन्धाति यस्मा कम्मसमुड्डानापि रूपा विपाका न होन्ति, तस्मा “विपाका” ति वत्वा “चत्तारो खन्धा“ति वुत्तं। एवं अयं पाळि 

अरूपधम्मानञ्जेव विपाकपच्चयवसेन आगता। पञ्हावारे पन “विपाकाब्याकतो एको खन्धो तिण्णं खन्धानं चित्तसमुद्ठानानञ्च रूपानं विपाकपच्चयेन पच्चयो। 
पटिसन्धिक्खणे विपाकाब्याकतो एको खन्धो तिण्णन्नं खन्धानं कटत्ता च रूपानं व्िपाकपच्चयेन पच्चयो"ति आगतत्ता चित्तसमुड्ठानकम्मसमुट्ठानरूपानम्पि विपाकपच्चयो 
लब्भति। इध पन सावसेसवसेन देसना कताति अयं तावेत्थ पाळिवण्णना। अयं पन विपाकपच्चयो विपाकभावेन जातितो एकविधो, भूमिभेदतो कामावचरादिवसेन चतुधा 
भिज्जतीति एवमेत्थ नानप्पकारभेदतो विञ्ञातब्बो विनिच्छयो। 


एवं भिन्ने पनेत्थ कामावचररूपावचरविपाको अत्तना सम्पयुत्तधम्मानं पवत्ते चित्तसमुद्ठानरूपानं पटिसन्धियं कटत्तारूपानञ्च विपाकपच्चयो होति अरूपावचरविपाको 
सम्पयुत्तधम्मानञ्जेव | लोकुत्तरविपाको पञ्चवोकारे सम्पयुत्तधम्मानञ्चेव चित्तसमुड्ानरूपस्स च, चतुवोकारे सम्पयुत्तक्खन्धानञ्ञेब विपाकपच्चयो होतीति एवमेत्थ 
पच्चयुप्पन्नतोपि विज्ञातब्बो विनिच्छयोति। 


विपाकपच्चयनिद्देसवण्णना। 
१५. आहारपच्चयनिद्देसवण्णना 


१५. आहारपच्चयनिद्देसे कबळीकारो आहारोति चतुसन्ततिसमुद्ठाने रूपे ओजा आहारो नाम। सो पन यस्मा कबळं करित्वा अज्झोहरितोब आहारकिच्चं करोति, न 
बहि ठितो, तस्मा आहारोति अवत्वा “कबळीकारो आहारो”ति वुत्तं। कबळं करित्वा अज्झोहरितब्बवत्थुकत्ता वा कबळीकारोति नाममेतं तस्स। अरूपिनो आहाराति 
फस्सचेतनाविञ्ञाणाहारा । तंसमुट्ठानानन्ति इधापि कम्मसमुद्ठानानि गहितानेव । वृत्तज्हेतं पञ्हावारे - पटिसन्धिकखणे विपाकाब्याकता आहारा सम्पयृत्तकानं खन्धानं कटत्ता 
च रूपानं आहारपच्चयेन पच्चयोति। अयं तावेत्थ पाळिवण्णना । 


अयं पन आहारपच्चयो सङ्केपतो कबळीकारो आहारो, फस्सो, चेतना, विञ्जाणन्ति चत्तारोव धम्मा होन्ति। तत्थ ठपेत्वा कबळीकाराहारं सेसा तयो अरूपाहारा 
जातिवसेन कुसलाकुसलविपाककिरियभेदतो चतुधा भिज्जन्ति। पुन भूमिभेदेन कुसलो चतुधा, अकुसलो एकधा, विपाको चतुधा, किरिया तिधाति एवं अनेकधा भिज्जन्ति। 
कबळीकाराहारो पन जातितो अब्याकतो, भूमितो कामावचरोवाति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ चतुभूमकापि तयो कुसलाहारा पञ्चबोकारे अत्तना सम्पयुत्तधम्मानञ्चेव चित्तसमुदड्ानरूपस्स च आहारपच्चयेन पच्चयो, ठपेत्वा पन रूपावचरं अवसेसा 
आरुप्पे सम्पयुत्तधम्मानञ्जेव आहारपच्चयेन पच्चयो। अकुसलाहारेसुपि एसेव नयो। चतुभूमकविपाकाहारा पन सन्बत्थ सम्पयुत्तकानं आहारपच्चया होन्ति। 
कामावचररूपावचरविपाका पनेत्थ पञ्चवोकारे उप्पज्जमाना पवत्ते चित्तसमुड्ठानरूपस्स पटिसन्धियं कटत्तारूपस्सापि आहारपच्चया होन्ति। लोकुत्तरा पन 
चित्तसमुड्ठानरूपस्सेव, आरुप्पे उप्पन्ना रूपस्स पच्चया न होन्ति। तेभूमकापि तयो किरियाहारा पञ्चबोकारे सम्पयुत्तधम्मानञ्चेव चित्तसमुड्ठानरूपस्स च, 
कामावचरारूपावचरा पन आरुप्पे सम्पयृत्तधम्मानञ्जेव आहारपच्चयेन पच्चयो । चतुसन्ततिसमुट्ठानो कबळीकाराहारो किञ्चापि “इमस्स कायस्सा ति अविसेसतो वुत्तो, 
विसेसतो पनायमेत्थ आहारसमुड्ठानरूपस्स जनको चेव अनुपालको च हुत्वा आहारपच्चयेन पच्चयो होति, सेसतिसन्ततिसमुद्ठानस्स अनुपालकोव हुत्वा आहारपच्चयेन 
पच्चयो होतीति एवमेत्थ पच्चयुप्पन्नतोपि विज्ञातब्बो विनिच्छयोति । 


आहारपच्चयनिद्देसवण्णना। 
१६. इन्द्रियपच्चयनिद्देसवण्णना 


१६. इन्द्रियपच्चयनिद्देसे चक्खुन्द्रियन्ति चक्खुसङ्कातं इन्द्रियं । इन्द्रियपच्चयेनाति सयं पुरेजातो हुत्वा अरूपधम्मानं उप्पादतो पट्ठाय याव भङ्गा इन्द्रियपच्चयेन पच्चयो 
होति। सोतिन्द्रियादीसुपि एसेव नयो । अरूपिनो इन्द्रियाति एत्थ अरूपजीवितिन्द्रियम्पि सङ्गहितं। तंसमुट्ठानानन्ति एत्थ हेट्ठा वुत्तनयेनेब कटत्तारूपम्पि सङ्गहितं । वुत्तज्हेतं 
पञ्हावारे - पटिसन्धिक्खणे विपाकाब्याकता इन्द्रिया सम्पयुत्तकानं खन्धानं कटत्ता च रूपानं इन्द्रियपच्चयेन पच्चयोति। एवं तावेत्थ पाळिवण्णना वेदितन्बा । 


अयं पन इन्द्रियपच्चयो इत्थिन्द्रियपुरिसिन्द्रियवज्जानं समवीसतिया इन्द्रियानं वसेन ठितो। इत्थिन्द्रियपुरिसिन्द्रियानि हि किञ्चापि इत्थिलिङ्गपुरिसलिङ्गादीनं बीजभूतानि, 
कललादिकाले पन बिज्जमानेसुपि तेसु इत्थिलिङ्गपुरिसलिङ्गादीनं अभावा तानि नेव तेसं, न अज्जेसं इन्द्रियपच्चयतं फरन्ति। इन्द्रियपच्चयो हि अत्तनो विज्जमानक्खणे 
अविनिन्भुत्तधम्मानं इन्द्रियपच्चयतं अफरन्तो नाम नत्थि, तस्मा तानि इन्द्रियपच्चया न होन्ति। येसं पनेतानि बीजभूतानि, तेसं तानि सुत्तन्तिकपरियायेन पकतूपनिस्सयभावं 
भजन्ति। इति इन्द्रियपच्चयो समवीसतिया इन्द्रियानं बसेन ठितोति वेदितब्बो | सो जातितो कुसलाकुसलविपाककिरियरूपवसेन पञ्चधा भिज्जति। तत्थ कुसलो भूमिवसेन 
चतुधा, अकुसलो कामावचरोव विपाको चतुधाव किरियासङ्घातो तिधा, रूपं कामावचरमेवाति एवं अनेकधा भिज्जतीति एवं तावेत्थ नानप्पकारभेदतो विज्ञातब्बो 
विनिच्छयो। 


एवं भिन्ने पनेत्थ चतुभूमकोपि कुसलिन्द्रियपच्चयो पञ्चवोकारे सम्पयुत्तध्म्मानञ्चेव चित्तसमुट्ठानरूपस्स च इन्द्रियपच्चयेन पच्चयो, तथा अकुसलो। ठपेत्वा पन 
रूपावचरकुसलं अवसेसा कुसलाकुसला आरुण्पे सम्पयुत्तधम्मानञ्ञेव इन्द्रियपच्चयेन पच्चयो। चतुभूमको विपाकिन्द्रियपच्चयो एकन्तेनेव सम्पयुत्तकानं इन्द्रियपच्चयेन 
पच्चयो। कामावचररूपावचरा पनेत्थ पञ्चवोकारे उप्पज्जनतो पवत्ते चित्तसमुड्ठानरूपस्स, पटिसन्धियं कटत्तारूपस्सापि इन्द्रियपच्चयेन पच्चया होन्ति। लोकुत्तरा 
चित्तसमुट्ठानरूपस्सेव । आरुप्पे उप्पन्ना लोकुत्तरविपाका इन्द्रिया रूपस्स पच्चया न होन्ति। तेभूमका किरियिन्द्रिया पञ्चवोकारे सम्पयुत्तधम्मानञ्चेव चित्तसमुड्ानरूपस्स च, 
कामावचरारूपावचरा पन आरुप्पे सम्पयुत्तथम्मानज्जेव इन्द्रियपच्चयतं फरन्ति। चकखुन्द्रियादिवसेन छब्बिधे रूपिन्द्रिये चक्खुन्द्रियं कुसलाकुसलविपाकतो सम्पयुत्तधम्मानं 
विन्नं चक्खुविञ्ञाणानं, सोतिन्द्रियादीनि तथाविधानञ्जेव सोतविञ्ञाणादीनं, रूपजीवितिन्द्रियं अत्तना सहजातरूपानं ठितिक्खणे इन्द्रियपच्चयेन पच्चयो। सहजातपच्चयता 
पन तस्स नत्थौति एवमेत्थ पच्चयुप्पन्नतोपि विज्ञातब्बो विनिच्छयोति। 


इन्द्रियपच्चयनिद्देसवण्णना। 

१७. झानपच्चयनिद्देसवण्णना 


१७. झानपच्चयनिद्देसे झानङ्गानीति द्विपञ्चविञ्ञजाणवज्जेसु सेसचित्तेसु उप्पन्नानि वितक्कविचारपीतिसोमनस्सदोमनस्सुपेकखाचित्तेकग्गतासङ्घातानि सत्त अङ्गानि। 
पञ्चन्नं पन विञ्जाणकायानं अभिनिपातमत्तत्ता तेसु विज्जमानानिपि उपेकखासुखदुक्खानि उपनिज्झानाकारस्स अभावतो झानङ्गानीति न उद्धटानि। तत्थ पच्छिन्नत्ता पन 
सेसाहेतुकेसुपि झानङ्गं न उद्धटमेव | तंसमुट्ठानानन्ति इधापि कटत्तारूपं सङ्गहितन्ति वेदितब्बं । वुत्तज्हेतं पञ्हावारे - “पटिसन्धिक्खणे विपाकाब्याकतानि झानङ्गानि 
सम्पयृत्तकानं खन्धानं कटत्ता च रूपानं झानपच्चयेन पच्चयो”ति। अयं तावेत्थ पाळिवण्णना। अयं पन झानपच्चयो सत्तन्नं झानङ्गानं बसेन ठितोपि जातिभेदतो 
कुसलाकुसलविपाककिरियबसेन चतुधा भिज्जति, पुन भूमिवसेन चतुधा; एकधा, चतुधा, तिधाति द्वादसधा भिज्जतीति एवमेत्थ नानप्पकारभेदतो विज्ञातब्बो विनिच्छयो। 


एवं भिन्ने पनेत्थ चतुभूमकम्पि कुसलझानङ्गं पञ्चवोकारे सम्पयृत्तधम्मानञ्चेव चित्तसमुड्ठानरूपस्स च, ठपेत्वा रूपावचरं अवसेसं आरुप्पे सम्पयुत्तधम्मानञ्जेव 
झानपच्चयेन पच्चयो। अकुसलेपि एसेव नयो। कामावचररूपावचरविपाकं पवत्ते सम्पयुत्तधम्मानञ्चेव चित्तसमुद्ठानरूपस्स च, पटिसन्धियं सम्पयुत्तधम्मानञ्चेब 
कटत्तारूपस्स च, आरुप्पविपाकं सम्पयुत्तधम्मानञ्ञेव, यञ्च आरुप्पे लोकुत्तरविपाकं उप्पज्जति, तञ्च। पञ्चवोकारे पन तं चित्तसमुड्ठानरूपस्सपि झानपच्चयेन पच्चयो 
होति। तेभूमकम्पि किरियझानङ्गं पञ्चवोकारे सम्पयुत्तधम्मानञ्चेव चित्तसमुद्ठानरूपस्स च। यं पनेत्थ आरुप्पे उप्पज्जति, तं सम्पयुत्तधम्मानञ्जेव झानपच्चयेन पच्चयोति 
एवमेत्थ पच्चयुप्पन्नतोपि विञ्ञातब्बो विनिच्छयोति। 


झानपच्चयनिद्देसवण्णना। 
१८. मग्गपच्चयनिद्देसवण्णना 


१८. मग्गपच्चयनिद्देसे मग्गङ्गानीति अहेतुकचित्तुप्पादवज्जेसु सेसचित्तेसु उप्पन्नानि पञ्जा, वितक्को, सम्मावाचाकम्मन्ताजीवा, वीरियं, सति, समाधि, मिच्छादिट्टि, 
मिच्छावाचाकम्मन्ताजीवाति इमानि द्वादसङ्गानि । मग्गस्स पन हेतुपच्छिमकत्ता अहेतुकचित्तेसु मग्गङ्गानि न उद्धटानि | तंसमुट्ठानानन्ति इधापि कटत्तारूपं सङ्गहितमेव। 
वुत्तज्हेतं पञ्हावारे -- “पटिसन्धिक्खणे विपाकाब्याकतानि मग्गङ्गानि सम्पयुत्तकानं खन्धानं कटत्ता च रूपानं मग्गपच्चयेन पच्चयो”ति। अयं तावेत्थ पाळिवण्णना। 


अयं पन मग्गपच्चयो द्वादसन्नं मग्गङ्गानं बसेन ठितोपि जातिभेदतो कुसलादिवसेन चतुधा, कुसलादीनञ्च कामावचरादिभूमिभेदतो द्वादसधा भिज्जतीति एवमेत्थ 
नानप्पकारभेदतो विञ्ञातब्बो विनिच्छयो । एवं भिन्ने पनेत्थ चतुभूमकम्पि कुसलमग्गङ्गं पञ्चवोकारे सम्पयुत्तधम्मानञ्चेव चित्तसमुद्वानरूपस्स च, ठपेत्वा रूपावचरं अवसेसं 
आरुण्पे सम्पयुत्तधम्मानञ्ञेव मग्गपच्चयेन पच्चयोति सब्बं झानपच्चये विय वित्थारेतब्बन्ति एवमेत्थ पच्चयुप्पन्नतोपि विञ्जातब्बो विनिच्छयोति। 


मग्गपच्चयनिद्देसवण्णना। 
१९. सम्पयुत्तपच्चयनिद्वेसवण्णना 


१९. सम्पयुत्तपच्चयनिद्देसे पाळि उत्तानत्था एव | अयं पन सम्पयुत्तपच्चयो नाम सङ्घेपतो सब्बेपि अरूपिनो खन्धा। पभेदतो पनेस जातितो कुसलादीनं, भूमितो च 
कामावचरादीनं वसेन अनेकधा भिज्जतीति एवमेत्थ नानप्पकारभेदतो विज्ञातब्बो विनिच्छयो। एवं भिन्ने पनेत्थ चतुभूमकेसुपि कुसलकखन्धेसु एको खन्धो तिण्णं खन्धानं, 
तयो एकस्स, द्वे द्विन्नन्ति एवं सब्बेपि अञ्ञमञ्जं सम्पयुत्तपच्चयेन पच्चयो। अकुसलविपाककिरियक्खन्धेसुपि एसेव नयोति एवमेत्थ पच्चयुप्पन्नतोपि विज्ञातब्बो 
बिनिच्छयोति। 


सम्पयृत्तपच्चयनिद्वेसवण्णना। 
२०. विष्पयुत्तपच्चयनिद्वेसवण्णना 


२०. विप्पयृत्तपच्चयनिद्देसे रूपिनो धम्मा अरूपीनन्ति इदं ताव हदयवत्थुनो चेव चक्खुन्द्रियादीनञ्च वसेन वेदितब्बं । रूपधम्मेसु हि एतेयेव छ कोड्ठासा अरूपकखन्धानं 
विप्पयुत्तपच्चयेन पच्चया होन्ति। रूपायतनादयो पन आरम्मणधम्मा किञ्चापि विप्पयुत्तधम्मा, विप्पयुत्तपच्चया पन न होन्ति। कि कारणा? सम्पयोगासङ्काय अभावतो। 
अरूपिनो हि खन्धा चक्खादीनं वत्थूनं अब्भन्तरतो निकखमन्ता विय उप्पज्जन्ति। तत्थ आसङ्का होति - “कि नु खो एते एतेहि सम्पयुत्ता, उदाहु विप्पयुत्ता"ति। आरम्मणधम्मा 
पन वत्थुनिस्सयेन उप्पज्जमानानं आरम्मणमत्ता होन्तीति नत्थि तेसु सम्पयोगासङ्का। इति सम्पयोगासङ्काय अभावतो न ते विप्पयुत्तपच्चया। हदयवत्थुआदीसु एव पनायं 
विप्पयृत्तपच्चयता वेदितब्बा । वुत्तम्पि चेतं पञ्हावारे - वत्थु कुसलानं खन्धानं विप्पयुत्तपच्चयेन पच्चयो। वत्थु अकुसलानं खन्धानं विप्पयृत्तपच्चयेन पच्चयो। चक्खायतनं 
चक्खुविञ्ञाणस्स विप्पयुत्तपच्चयेन पच्चयो। सोत... घान... जिव्हा... कायायतनं कायविञ्जाणस्स विप्पयुत्तपच्चयेन पच्चयो। वत्थु विपाकाब्याकतानं किरियाब्याकतानं 
खन्धानं विप्पयुत्तपच्चयेन पच्चयोति। 


अरूपिनो धम्मा रूपीनन्ति इदं पन चतुन्नं खन्धानं वसेन वेदितब्बं। अरूपधम्मेसु हि चत्तारो खन्धाव सहजातपुरेजातानं रूपधम्मानं विप्पयुत्तपच्चया होन्ति, निब्बानं पन 
अरूपम्पि समानं रूपस्स विप्पयुत्तपच्चयो न होति। “चतूहि सम्पयोगो चतूहि विप्पयोगो'ति हि वृत्तं। इति चतुन्नं अरूपक्खन्धानंयेव विप्पयुत्तपच्चयता वेदितब्बा । वुत्तम्पि चेत 
पञ्हावारे - सहजाता कुसला खन्धा चित्तसमुट्ठानानं रूपानं विप्पयुत्तपच्चयेन पच्चयो। पच्छाजाता कुसला खन्धा पुरेजातस्स इमस्स कायस्स विप्पयुत्तपच्चयेन पच्चयो। 
पटिसन्धिक्खणे विपाकाब्याकता खन्धा कटत्तारूपानं विप्पयुत्तपच्चयेन पच्चयो, खन्धा वत्थुस्साति । एवं तावेत्थ पाळिवण्णना वेदितब्बा । 


अयं पन विप्पयुत्तपच्चयो नाम सङ्घेपतो पञ्चबोकारभवे वत्तमाना रूपारूपधम्मा। तेसु रूपं वत्थुनो चक्खादीनञ्च वसेन छधा भिन्नं, अरूपं पञ्चबोकारभवे 
उप्पन्नकुसलाकुसलविपाककिरियवसेन चतुधा भिन्नं। तस्स भूमितो कामावचरादिवसेन चतुधा, एकधा, तिधा, तिधाति एकदसधा भेदो होति। आरुप्पविपाकञ्हि 
बिप्पयुत्तपच्चयो न होतीति एवमेत्थ नानप्पकारभेदतो विज्ञातब्बो विनिच्छयो । 

एवं भिन्ने पनेत्थ पञ्चवोकारभवे उप्मन्नं चतुभूमकम्पि कुसलं अकुसलञ्च अत्तना समुड्ठापितचित्तसमुद्ठानरूपस्स सहजातविप्पयुत्तपच्चयेन पच्चयो होति | उप्पादक्खणं 
पन अतिक्कमित्वा ठितिक्खणं पत्तस्स पुरेजातस्स चतुसमुड्ठानिकतिसमुद्ानिकरूपकायस्स पच्छाजातविप्पयुत्तपच्चयेन पच्चयो होति। एत्थ च तिसमुड्ानिककायोति 
आहारसमुड्ठानस्स अभावतो ब्रह्मपारिसज्जादीनं कायो वेदितब्बो। कामावचररूपावचरविपाकं पन पवत्ते चित्तसमुड्ठानरूपस्स, पटिसन्धियं कटत्तारूपस्स च 
सहजातविप्पयुत्तपच्चयेन पच्चयो होति। लोकुत्तरविपाकं चित्तसमुद्ठानरूपस्सेव। तिविधम्पि पनेतं पुरेजातस्स चतुसमुड्ानिकतिसमुड्ानिककायस्स पच्छाजातविप्पयुत्तपच्चयेन 
पच्चयो। तेभूमकम्पि किरियं चित्तसमुट्ठानस्स सहजातविप्पयुत्तपच्चयेन पच्चयो, पुरेजातस्स चतुसमुड्ानिकतिसमुड्ानिककायस्स पच्छाजातविप्पयुत्तपच्चयेन पच्चयो। छधा 
ठितेसु पन रूपेसु वत्थुरूपं पटिसन्धिक्खणे कामावचररूपावचरविपाकानं सहजातविप्पयुत्तपच्चयेन पच्चयो, पवत्ते उप्पज्जमानानं चतुभूमककुसलानं अकुसलानं 
द्विपञ्चविञ्ञाणवज्जानं तेभूमकविपाकानं तेभूमककिरियानञ्च पुरेजातविप्पयुत्तपच्चयेन पच्चयो। चकखायतनादीनि चक्खुविञ्जाणादीनं पुरेजातविप्पयुत्तपच्चयेन पच्चयोति 
एवमेत्थ पच्चयुप्पन्नतोपि विञ्ञातब्बो विनिच्छयोति। 


विप्पयुत्तपच्चयनिद्देसवण्णना । 
२१. अत्थिपच्चयनिद्देसवण्णना 


२१. अत्थिपच्चयनिद्देसे चत्तारो खन्धातिआदीहि सहजातवसेन अत्थिपच्चयो निद्दिट्ठी। चक्खायतनन्तिआदीहि पुरेजातवसेन। यं रूपं निस्सायाति एत्थ 
सहजातपुरेजातवसेन अत्थिपच्चयो निद्दिट्ठो। एवमयं पाळि सहजातपुरेजातानञ्ञेव अत्थिपच्चयानं वसेन आगता। पञ्हावारे पन सहजातं, पुरेजातं, पच्छाजातं, आहारं, 
इन्द्रियन्ति इमेसं वसेन आगतत्ता पच्छाजातआहारिन्द्रियवसेनापि अत्थिपच्चयो लब्भति। इध पन सावसेसवसेन देसना कताति अयं तावेत्थ पाळिवण्णना। 


अयं पन अत्थिपच्चयो नाम दुविधो - अञ्ञमञ्ञतो, न अञ्जमञ्जतो। तत्थ अञ्ञमञ्जं तिविधं -- अरूपं अरूपेन, रूपं रूपेन, रूपारूपं रूपारूपेन। “चत्तारो खन्धा 
अरूपिनो ति एत्थ हि सब्बचित्तुप्पत्तिवसेन अरूपं अरूपेन वुत्तं । “चत्तारो महाभूता" ति एत्थ सब्बसन्ततिवसेन रूपं रूपेन । “ओक्कन्तिक्खणे नामरूपः'न्ति एत्थ 
पटिसन्धिखन्धानञ्चेव वत्थुनो च बसेन रूपारूपं रूपारूपेन वुत्तं। न अञ्ञमञ्ञम्पि तिविधं - “अरूपं रूपस्स, रूपं रूपस्स, रूपं अरूपस्स चित्तचेतसिका धम्मा^ति एत्थ हि 
पञ्चबोकारवसेन अरूपं रूपस्स वुत्तं। “महाभूता उपादारूपान" न्ति एत्थ सब्बसन्ततिवसेन रूपं रूपस्स। “चक्खायतनं चक्खुविञ्ञाणधातुया”तिआदीसु वत्थारम्मणवसेन 
रूपं अरूपस्स अत्थिपच्चयोति वुत्तं । 


अपिचेस अत्थिपच्चयो नाम सङ्घेपतो खणत्तयप्पत्तं नामञ्चेव रूपञ्च, वत्तमाना पञ्चक्खन्धातिपि वत्तुं बति । सो जातिभेदतो कुसलाकुसलविपाककिरियरूपवसेन 
पञ्चधा भिज्जति। तत्थ कुसलो सहजातपच्छाजातवसेन दुविधो होति, तथा अकुसलो विपाककिरियसङ्घातो च। तेसु कुसलो कामावचरादिभेदेन चतुधा भिज्जति, अकुसलो 
कामावचरोव विपाको चतुभूमको, किरियासङ्कातो तिभूमको। रूपसङ्घातो अत्थिपच्चयो कामावचरोव | सो पन सहजातपुरेजातवसेन दुविधो । तत्थ पञ्च वत्थूनि आरम्मणानि 
च पुरेजातानेव, हदयवत्थु सहजातं वा होति पुरेजातं वा। पञ्हावारे पन आगतो आहारो इन्द्रियञ्च सहजातादिभेदं न लभतीति एवमेत्थ नानप्पकारभेदतो विञ्ञातब्बो 
विनिच्छयो। 


एवं भिन्ने पनेत्थ चतुभूमककुसलोपि सहजातो अत्थिपच्चयो पञ्चवोकारे “एको खन्धो तिण्णन्नं खन्धान"न्तिआदिना नयेन अञ्जमञ्जं खन्धानञ्चेव 
चित्तसमुद्ठानरूपस्स च ठपेत्वा पन रूपावचरकुसलं अवसेसो आरुप्पे सम्पयुत्तकखन्धानञ्जेव सहजातकुसलो अत्थिपच्चयेन पच्चयो होति । चतुभूमको पनेस पञ्चवोकारे 
चतुसमुद्ानिकतिसमुद्ठानिककायस्स पच्छाजातो कुसलो अत्थिपच्चयेन पच्चयो होति । अकुसलेपि एसेव नयो। सोपि हि पञ्चवोकारे सम्पयुत्तक्खन्धानञ्चेव 
चित्तसमुद्ठानरूपस्स च, चतुवोकारे सम्पयुत्तकखन्धानञ्जेव सहजाताकुसलो अत्थिपच्चयेन पच्चयो | पञ्चवोकारे चतुसमुदड्ानिकतिसमुद्ानिककायस्स पच्छाजाताकुसलो 
अत्थिपच्चयेन पच्चयो। 


विपाकतो पन कामावचररूपावचरो अत्थिपच्चयो नियमेनेव पटिसन्धिक्खणे खन्धानञ्चेब कटत्तारूपस्स च सहजातत्थिपच्चयेन पच्चयो । पवत्ते पन 
सम्पयुत्तकखन्धानञ्चेव चित्तसमुद्ठानरूपस्स च सहजातत्थिपच्चयेन पच्चयो, ठितिप्पत्तस्स चतुसमुड्ानिकतिसमुड्ानिककायस्स पच्छाजातत्थिपच्चयेन पच्चयो। 
अरूपावचरविपाको पन आरुप्पे उप्पन्नलोकुत्तरविपाको च अत्तना सम्पयुत्तक्खन्धानञ्जेव सहजातत्थिपच्चयेन पच्चयो। पञ्चवोकारे लोकुत्तरविपाको सम्पयुत्तकखन्धानञ्चेब 
चित्तसमुट्ठानरूपस्स च सहजातत्थिपच्चयेन पच्चयो, चतुसमुड्ानिकतिसमुद्ानिककायस्स पच्छाजातत्थिपच्चयेन पच्चयो। किरियतो रूपावचरो अत्थिपच्चयो 
सम्पयुत्तकखन्धानञ्चेव चित्तसमुद्ठानरूपस्स च सहजातत्थिपच्चयेन पच्चयो, चतुसमुड्ानिकतिसमुद्ानिककायस्स पच्छाजातत्थिपच्चयेन पच्चयो। कामावचरारूपावचरो पन 
आरुप्पे सम्पयुत्तकखन्धानञ्जेव, पञ्चवोकारे चित्तसमुद्ठानरूपस्सापि सहजातत्थिपच्चयेन पच्चयो, चतुसमुद्ठानिकतिसमुड्ानिककायस्स पच्छाजातत्थि पच्चयेन पच्चयो। 


रूपसङ्कातो पन अत्थिपच्चयो सहजातो, पुरेजातो, आहारो, इन्द्रियन्ति चतुब्बिधो। तत्थ सहजातरूपत्थिपच्चयो चतुसमुड्ठानवसेन चतुधा ठितो। तत्थ कम्मसमुड्डानो एकं 
महाभूतं तिण्णन्नं महाभूतानं, तीणि एकस्स, द्वे द्विन्नं, महाभूता उपादारूपानन्ति एवं सहजातत्थिपच्चयेन पच्चयो होति। पटिसन्धिकखणे वत्थुरूपं 
कामावचररूपावचरविपाकक्खन्धानं सहजातत्थिपच्चयेन पच्चयो होति । तेसम्पि तिसमुद्ठानिकरूपं एकं महाभूतं तिण्णन्नं महाभूतानं, तीणि एकस्स, द्वे द्विन्नं, महाभूता 
उपादारूपानन्ति एवं सहजातत्थिपच्चयेन पच्चयो होति। पुरेजातत्थिपच्चयो पन वत्थुपुरेजातआरम्मणपुरेजातवसेन दुविधो होति। सो दुविधोपि हेट्ठा पुरेजातपच्चये वुत्तनयेनेव 
योजेत्वा गहेतब्बो। आहारत्थिपच्चयोपि हेडा कबळीकाराहारपच्चये योजितनयेनेव योजेतब्बो। इध पनेस अत्तनो अनिरुद्धक्खणे पच्चयभावेन अत्थिपच्चयोति वुत्तो। 
रूपजीवितिन्द्रियम्पि हेट्ठा इन्द्रियपच्चये रूपजीवितिन्द्रिययोजनायं वुत्तनयेनेव योजेतब्बं। इध पनेतम्पि अत्तनो अनिरुद्धकखणेयेव पच्चयभावेन अत्थिपच्चयोति वुत्तन्ति एवमेत्थ 
पच्चयुप्पन्नतोपि विज्ञातब्बो विनिच्छयोति। 


अत्थिपच्चयनिद्देसवण्णना। 


२२. नत्थिपच्चयनिद्देसवण्णना 

२२. नत्थिपच्चयनिद्देसे समनन्तरनिरुद्धाति अञ्जेन चित्तुप्पादेन अनन्तरिका हुत्वा समनन्तरनिरुद्धा । पटुष्पन्नानन्ति पच्चुप्पन्नानं । इमिना नत्थिपच्चयस्स 
ओकासदानड्रेन नत्थिपच्चयभावं साधेति। पुरिमेसु हि निरोधवसेन पच्छिमानं पवत्तनोकासं अदेन्तेसु तेसं पटुप्पन्नभावो न सियाति अयमेत्थ पाळिवण्णना। सेसं सब्बं 
अनन्तरपच्चये वुत्तनयेनेव वेदितब्बं । पच्चयलक्खणमेव हेत्थ नानं, पच्चयानं पन पच्चयुप्पन्नानञ्च नानाकरणं नत्थि। केबलं पन तत्थ “चक्खुविञ्ञाणधातु तंसम्पयुत्तका च 
धम्मा मनोधातुया"तिआदिना नयेन पच्चया च पच्चयुप्पन्ना च सरूपतो दस्सिता। इध पन “समनन्तरनिरुद्धा चित्तचेतसिका धम्मा पटुप्पन्नानं चित्तचेतसिकानं धम्मान'न्ति 
सब्बेपि ते निरोधुप्पादवसेन सामञ्ञतो दस्सिताति। 


नत्थिपच्चयनिद्देसवण्णना। 
२३. विगतपच्चयनिद्देसवण्णना 


२३. विगतपच्चयनिद्देसे समनन्तरविगताति समनन्तरमेव विगता। इमिना विगतपच्चयस्स विगच्छमानभावेनेव पच्चयभावं दस्सेति। इति नत्थिपच्चयस्स च इमस्स च 
ब्यञ्जनमत्तेयेव नानत्तं, न अत्थेति। 


विगतपच्चयनिद्देसवण्णना। 
२४. अविगतपच्चयनिहेसवण्णना 


२४. अविगतपच्चयनिद्देसे चत्तारो खन्धातिआदीनं सब्बाकारेन अत्थिपच्चयनिद्देसे वुत्तनयेनेव अत्थो वेदितब्बो। इमस्सपि हि पच्चयस्स अत्थिपच्चयेन सद्धि 
ब्यञ्जनमत्तेयेव नानत्तं, न अत्थेति। 


अविगतपच्चयनिद्देसवण्णना। 
पच्चयनिद्देसपकिण्णकविनिच्छयकथा 


इदानि एवं उद्देसनिद्देसतो दस्सितेसु इमेसु चतुवीसतिया पच्चयेसु जाणचारस्स विसदभावत्थं अनेकधम्मानं एकपच्चयभावतो, एकधम्मस्स अनेकपच्चयभावतो, 
एकपच्चयस्स अनेकपच्चयभावतो, पच्चयसभागतो, पच्चयविसभागतो, युगळकतो, जनकाजनकतो, सब्बड्ानिकासब्बट्ानिकतो, रूपं रूपस्सातिआदिविकप्पतो, भवभेदतोति 
इमेसं दसन्नं पदानं बसेन पकिण्णकविनिच्छयो वेदितब्बो । तत्थ अनेकधम्मानं एकपच्चयभावतोति एतेसु हि ठपेत्वा कम्मपच्चयं अवसेसेसु तेवीसतिया पच्चयेसु 
अनेकधम्मा एकतो पच्चया होन्ति। कम्मपच्चयो पन एको चेतनाधम्मोयेवाति एवं तावेत्थ अनेकधम्मानं एकपच्चयभावतो विनिच्छयो वेदितब्बो। 


एकधम्मस्स अनेकपच्चयभावतोति हेतुपच्चये ताव अमोहो एको धम्मो। सो पुरेजातकम्माहारझानपच्चयोव न होति, सेसानं वीसतिया पच्चयानं वसेन पच्चयो होति । 
अलोभादोसा इन्द्रियमग्गपच्चयापि न होन्ति, सेसानं अट्ठारसन्नं पच्चयानं वसेन पच्चया होन्ति। लोभमोहा विपाकपच्चयापि न होन्ति, सेसानं सत्तरसन्नं पच्चयानं वसेन पच्चया 
होन्ति। दोसो अधिपतिपच्चयोपि न होति, सेसानं सोळसन्नं पच्चयानं वसेन पच्चयो होति। आरम्मणपच्चये रूपायतनं चक्खुविञ्ञाणधातुया 
आरम्मणपुरेजातअत्थिअविगतवसेन चतुधा पच्चयो; तथा मनोधातुया अहेतुकमनोविञ्ञाणधातुया च। सहेतुकाय पन आरम्मणाधिपतिआरम्मणूपनिस्सयवसेनापि पच्चयो 
होति। इमिना नयेन सब्बेसं आरम्मणपच्चयधम्मानं अनेकपच्चयभावो वेदितब्बो। 


अधिपतिपच्चये आरम्मणाधिपतिनो आरम्मणपच्चये वुत्तनयेनेब अनेकपच्चयभावो वेदितब्बो । सहजाताधिपतीसु वीमंसा अमोहहेतु विय वीसतिधा पच्चयो होति। छन्दो 
हेतुपुरेजातकम्मआहारइन्द्रियझानमग्गपच्चयो न होति, सेसानं सत्तरसन्नं पच्चयानं वसेन पच्चयो होति। चित्तं हेतुपुरेजातकम्मझानमग्गपच्चयो न होति, सेसानं एकूनवीसतिया 
पच्चयानं वसेन पच्चयो होति। वीरियं हेतुपुरेजातकम्माहारझानपच्चयो न होति, सेसानं एकूनवीसतिया वसेन पच्चयो होति। 


अनन्तरपच्चये “चक्खुविञ्ञाणधातू”तिआदिना नयेन वुत्तेसु चतूसु खन्धेसु वेदनाकखन्धो हेतुपुरेजातकम्माहारमग्गपच्चयो न होति, सेसानं एकूनवीसतिया वसेन पच्चयो 
होति। सञ्जाक्खन्धो इन्द्रियझानपच्चयोपि न होति, सेसानं सत्तरसन्नं बसेन पच्चयो होति। सङ्घारक्खन्धे हेतू हेतुपच्चये वुत्तनयेन, छन्दवीरियानि अधिपतिपच्चये वुत्तनयेनेब 
पच्चया होन्ति। फस्सो हेतुपुरेजातकम्मइन्द्रियझञानमग्गपच्चयो न होति, सेसानं अट्टारसन्नं बसेन पच्चयो होति। चेतना हेतुपुरेजातइन्द्रियझानमग्गपच्चयो न होति। सेसानं 
एकूनवीसतिया बसेन पच्चयो होति। वितक्को हेतुपुरेजातकम्माहारिन्द्रियपच्चयो न होति, सेसानं एकूनवीसतिया वसेन पच्चयो होति। विचारो मग्गपच्चयोपि न होति, सेसानं 
अट्टारसन्नं बसेन पच्चयो होति। पीति तेसञ्जेव वसेन पच्चयो होति । चित्तेकग्गता हेतुपुरेजातकम्माहारपच्चयो न होति, सेसानं वीसतिया वसेन पच्चयो होति। सद्धा 
हेतुपुरेजातकम्माहारझानमग्गपच्चयो न होति, सेसानं अट्टारसन्नं बसेन पच्चयो होति। सति तेहि चेव मग्गपच्चयेन चाति एकूनबीसतिया बसेन पच्चयो होति। जीवितिन्द्रियं 
सद्धाय वुत्तानं अट्टारसन्नं बसेन पच्चयो होति । हिरोत्तप्पं ततो इन्द्रियपच्चयं अपनेत्वा सेसानं सत्तरसन्नं वसेन पच्चयो होति। तथा कायपस्सद्धादीनि युगळकानि, येवापनकेसु 
अधिमोक्खमनसिकारतत्रमज्झत्तता करुणामुदिता च । विरतियो पन तेहि चेव मग्गपच्चयेन चाति अड्डारसधा पच्चया होन्ति। मिच्छादिड्टि ततो विपाकपच्चयं अपनेत्वा 
सत्तरसधा, मिच्छावाचाकम्मन्ताजीवा तेहि चेव कम्माहारपच्चयेहि चाति एकूनवीसतिधा। अहिरिकं अनोत्तप्पं मानो थिनं मिद्धं उद्धच्चन्ति इमे 
हेतुपुरेजातकम्मविपाकाहारिन्द्रियञझञानमग्गपच्चया न होन्ति, सेसानं पन सोळसन्नं पच्चयानं वसेन पच्चया होन्ति। विचिकिच्छाइस्सामच्छरियकुक्कुच्चानि ततो अधिपतिपच्चयं 
अपनेत्वा पन्नरसधा विञ्ञाणक्खन्धस्स। अधिपतिपच्चये वुत्तनयेनेव अनेकपच्चयभावो वेदितब्बो | समनन्तरपच्चयेपि एसेव नयो। 


सहजातपच्चये चतूसु ताव खन्धेसु एकेकस्स धम्मस्स अनेकपच्चयभावो वुत्तनयेनेव वेदितब्बो । चत्तारि महाभूतानि 
आरम्मणआरम्मणाधिपतिसहजातअञ्ञमञ्जनिस्सयउपनिस्सयपुरेजातअत्थिअविगतवसेन नवधा पच्चया होन्ति। हदयवत्थु तेसञ्चेव विप्पयुत्तस्स च वसेन दसधा पच्चयो 
होति। अञ्ञमञ्ञपच्चये अपुब्बं नत्थि । निस्सयपच्चये चकखायतनादीनि आरम्मणआरम्मणाधिपतिनिस्सयउपनिस्सयपुरेजातइन्द्रियविप्पयुत्तअत्थिअविगतवसेन नवधा 

पच्चया होन्ति। उपनिस्सये अपुब्बं नत्थि। पुरेजातपच्चये रूपसद्दगन्धरसायतनानि आरम्मणआरम्मणाधिपतिउपनिस्सयपुरेजातअत्थिअविगतवसेन छधा पच्चया होन्ति। 
एत्तकमेवेत्थ अपुब्बं । पच्छाजातादीसु अपुब्बं नत्थि। आहारपच्चये कबळीकाराहारो आरम्मणआरम्मणाधिपतिउपनिस्सयआहारअत्थिअविगतवसेन छधा पच्चयो होति। 
इन्द्रियादीसु अपुब्बं नत्थि। एवमेत्थ एकधम्मस्स अनेकपच्चयभावतोपि विज्ञातब्बो विनिच्छयो। 


एकपच्चयस्स अनेकपच्चयभावतोति हेतुपच्चयादीसु यस्स कस्सचि एकस्स पच्चयस्स येनाकारेन येनत्थेन यो पच्चयुप्पन्नानं पच्चयो होति, तं आकारं तं अत्थं 
अविजहित्वाव अञ्जेहिपि येहाकारेहि येहि अत्थेहि सो तस्मिञ्जेव खणे तेसं धम्मानं अनेकपच्चयभावं गच्छति, ततो अनेकपच्चयभावतो तस्स विनिच्छयो वेदितब्बोति अत्थो। 
सेय्यथिदं -- अमोहो हेतुपच्चयो, सो हेतुपच्चयत्तं अविजहन्तोब अधिपतिसहजातअञ्ञमञ्ञनिस्सयविपाकइन्द्रियमग्गसम्पयुत्तविप्पयुत्तअत्थिअविगतानं वसेन अपरेहिपि 
एकादसहाकारेहि अनेकपच्चयभावं गच्छति। अलोभादोसा ततो अधिपतिइन्द्रियमग्गपच्चये तयो अपनेत्वा सेसानं वसेन अनेकपच्चयभावं गच्छन्ति। इदं विपाकहेतूसुयेब 
लब्भति, कुसलकिरियेसु पन विपाकपच्चयता परिहायति। लोभदोसमोहा ते तयो विपाकञ्चाति चत्तारो अपनेत्वा सेसानं वसेन अनेकपच्चयभावं गच्छन्ति। 


आरम्मणपच्चयो तं आरम्मणपच्चयत्तं अविजहन्तंयेव आरम्मणाधिपतिनिस्सयउपनिस्सयपुरेजातविप्पयुत्तअत्थिअविगतानं वसेन अपरेहिपि सत्तहाकारेहि 
अनेकपच्चयभावं गच्छति। अयमेत्थ उक्कद्रपरिच्छेदो, अरूपधम्मानं पन अतीतानागतानं वा रूपथम्मानं आरम्मणपच्चयभावे सति 
आरम्मणाधिपतिआरम्मणूपनिस्सयमत्तञ्ञेव उत्तरि लब्भति। अधिपतिपच्चये वीमंसा अमोहसदिसा । छन्दो अधिपतिपच्चयो अधिपतिपच्चयत्तं अविजहन्तोब 
सहजातअञ्जमञ्जनिस्सयविपाकसम्पयुत्तविप्पयुत्तअत्थिअविगतानं बसेन अपरेहिपि अट्टहाकारेहि अनेकपच्चयभावं गच्छति । वीरियं तेसञ्चेव इन्द्रियमगापच्चयानञ्चाति 
इमेसं बसेन अपरेहिपि दसहाकारेहि अनेकपच्चयभावं गच्छति । चित्तं ततो मग्गपच्चयं अपनेत्वा आहारपच्चयं पक्खिपित्वा इमेसं वसेन अधिपतिपच्चयतो उत्तरि दसहाकारेहि 
अनेकपच्चयभावं गच्छति। आरम्मणाधिपतिनो पन हेडा आरम्मणपच्चये वुत्तनयेनेब अनेकपच्चयभावो वेदितब्बो। 


अनन्तरसमनन्तरपच्चया अनन्तरसमनन्तरपच्चयत्तं अविजहन्ताव उपनिस्सयकम्मआसेवननत्थिविगतानं वसेन अपरेहिपि पञ्चहाकारेहि अनेकपच्चयभावं गच्छन्ति। 
अरियमग्गचेतनायेव चेत्थ कम्मपच्चयतं लभति, न सेसधम्मा। सहजातपच्चयो सहजातपच्चयत्तं अविजहन्तोव 
हेतुअधिपतिअञ्जमञ्जनिस्सयकम्मविपाकआहारइन्द्रियझञानमग्गसम्पयुत्तविप्पयुत्तअत्थिअविगतानं वसेन अपरेहि चुद्दसहाकारेहि अनेकपच्चयभावं गच्छति। अयम्पि 
उक्कट्टपरिच्छेदो वत्थुसहजातादीनं पन वसेनेत्थ हेतुपच्चयादीनं अभावोपि वेदितब्बो । अञ्ञमञ्ञपच्चयेपि एसेव नयो। 


निस्सयपच्चयो निस्सयपच्चयत्तं अविजहन्तोब चतुवीसतिया पच्चयेसु अत्तनो निस्सयपच्चयत्तञ्चेव अनन्तरसमनन्तरपच्छाजातआसेवननत्थिविगतपच्चये च छ 
अपनेत्वा सेसानं वसेन अपरेहिपि सत्तरसहाकारेहि अनेकपच्चयभावं गच्छति। अयम्पि उक्कड्टपरिच्छेदोव वत्थुनिस्सयादीनं पन वसेनेत्थ हेतुपच्चयादीनं आभावोपि वेदितब्बो। 


उपनिस्सयपच्चये आरम्मणूपनिस्सयो आरम्मणाधिपतिसदिसो। अनन्तरूपनिस्सयो अनन्तरूपनिस्सयपच्चयत्तं अविजहन्तोव 
अनन्तरसमनन्तरकम्मआसेवननत्थिविगतानं वसेन अपरेहिपि छहाकारेहि अनेकपच्चयभावं गच्छति। अरियमग्गचेतनायेव चेत्थ कम्मपच्चयतं लभति, न सेसधम्मा । 
पकतूपनिस्सयो पकतूपनिस्सयोव । पुरेजातपच्चयो अत्तनो पुरेजातपच्चयत्तं अविजहन्तोव आरम्मणआरम्मणाधिपतिनिस्सयउपनिस्सयइन्द्रियविप्पयुत्तअत्थिअविगतानं बसेन 
अपरेहिपि अट्टहाकारेहि अनेकपच्चयभावं गच्छति । अयम्पि उक्कइनिद्देसोब आरम्मणपुरेजाते पनेत्थ निस्सयइन्द्रियविप्पयुत्तपच्चयता न लब्भति। इतो उत्तरिपि 
लब्भमानालब्भमानं वेदितब्बं | पच्छाजातपच्चयो अत्तनो पच्छाजातपच्चयभावं अविजहन्तोव विप्पयुत्तअत्थिअविगतानं वसेन अपरेहिपि तीहाकारेहि अनेकपच्चयभावं 
गच्छति। आसेवनपच्चयो आसेवनपच्चयत्तं अविजहन्तोव अनन्तरसमनन्तरउपनिस्सयनत्थिविगतानं बसेन अपरेहिपि पञ्चहाकारेहि अनेकपच्चयभावं गच्छति। 


कम्मपच्चयो कम्मपच्चयत्तं अविजहन्तोब एकक्खणिको ताव सहजातअञ्जमञ्जनिस्सयविपाकआहारसम्पयुत्तविप्पयुत्तअत्थिअविगतानं वसेन अपरेहिपि नबहाकारेहि 
अनेकपच्चयभावं गच्छति | नानाकखणिको उपनिस्सयअनन्तरसमनन्तरनत्थिविगतानं बसेन अपरेहिपि पञ्चहाकारेहि अनेकपच्चयभावं गच्छति | विपाकपच्चयो 
विपाकपच्चयत्तं अविजहन्तोव हेतुअधिपतिसहजातअञ्ञमञ्जनिस्सयकम्मआहारइन्द्रियज्ञानमग्गसम्मयुत्तविप्पयुत्तअत्थिअविगतानं वसेन अपरेहिपि चुद्दसहाकारेहि 
अनेकपच्चयभावं गच्छति। आहारपच्चये कबळीकारो आहारो आहारपच्चयत्तं अविजहन्तोव अत्थिअविगतानं वसेन अपरेहिपि द्वीहाकारेहि अनेकपच्चयभावं गच्छति । सेसा 
तयो आहारपच्चयत्तं अविजहन्ताव यथानुरूपं अधिपतिसहजातअञ्जमञ्जनिस्सयकम्मविपाकइन्द्रियसम्पयुत्तविप्पयुत्तअत्थिअविगतानं वसेन अपरेहिपि एकादसहाकारेहि 
अनेकपच्चयभावं गच्छन्ति। 


इन्द्रियपच्चये रूपिनो पज्चिन्द्रिया इन्द्रियपच्चयत्तं अविजहन्ताव निस्सयपुरेजातविप्पयुत्तअत्थिअविगतानं वसेन अपरेहिपि पञ्चहाकारेहि अनेकपच्चयभावं गच्छन्ति। 
रूपजीवितिन्द्रियम्पि इन्द्रियपच्चयत्तं अविजहन्तञ्जेव अत्थिअविगतानं वसेन अपरेहिपि द्वीहाकारेहि अनेकपच्चयभावं गच्छति। अरूपिनो इन्द्रियानिपि यथानुरूपं 
इन्द्रियपच्चयत्तं अविजहन्तानेव हेतुअधिपतिसहजातअञ्ञमञ्जनिस्सयविपाकआहारझानमग्गसम्पयुत्तविप्पयुत्तअत्थिअविगतानं वसेन अपरेहिपि तेरसहाकारेहि 
अनेकपच्चयभावं गच्छन्ति | झानपच्चयो झानपच्चयत्तं अविजहन्तोब यथानुरूपं सहजातअञ्जमञ्जनिस्सयविपाकइन्द्रियमग्गसम्पयुत्तविप्पयुत्तअत्थिअविगतानं वसेन 
अपरेहिपि दसहाकारेहि अनेकपच्चयभावं गच्छति | मग्गपच्चयो मग्गपच्चयत्तं अविजहन्तोव यथानुरूपं झानपच्चये वृत्तानं दसन्नं हेतुअधिपतीनञ्चाति इमेसं वसेन अपरेहिपि 
द्वादसहाकारेहि अनेकपच्चयभावं गच्छति। 


सम्पयुत्तपच्चयो सम्पयुत्तपच्चयत्तं अविजहन्तोव यथानुरूपं हेतुअधिपतिसहजातअञ्ञमञ्जनिस्सयकम्मविपाकआहारइन्द्रियझ्ञानमग्गअत्थिअविगतानं वसेन अपरेहिपि 
तेरसहाकारेहि अनेकपच्चयभावं गच्छति। विप्पयुत्तपच्चयो विप्पयुत्तपच्चयत्तं अविजहन्तोव अनन्तरसमनन्तरआसेवनसम्पयृत्तनत्थिविगतसङ्काते छ पच्चये अपनेत्वा सेसानं 
बसेन यथानुरूपं अपरेहिपि सत्तरसहाकारेहि अनेकपच्चयभावं गच्छति। तत्थ रूपस्स च अरूपस्स च पच्चयविभागो वेदितब्बो | अत्थिपच्चयो अत्थिपच्चयत्तं अविजहन्तोब 
अनन्तरसमनन्तरआसेवननत्थिविगतसङ्काते पञ्च पच्चये अपनेत्वा सेसानं वसेन यथानुरूपं अपरेहि अट्ठारसहाकारेहि अनेकपच्चयभावं गच्छति | नत्थिपच्चयविगतपच्चया 
अनन्तरपच्चयसदिसा । अविगतपच्चयो अत्थिपच्चयसदिसोयेवाति एवमेत्थ एकपच्चयस्स अनेकपच्चयभावतोपि विञ्ञातब्बो विनिच्छयो । 


पच्चयसभागतोति एतेसु हि चतुवीसतिया पच्चयेसु अनन्तरसमनन्तरअनन्तरूपनिस्सयआसेवननत्थिविगता सभागा, तथा 

आरम्मणआरम्मणाधिपतिआरम्मणूपनिस्सयाति इमिना उपायेनेत्थ पच्चयसभागतोपि विञ्ञातन्बो विनिच्छयो। 


पच्चयविसभागतोति पुरेजातपच्चयो पनेत्थ पच्छाजातपच्चयेन विसभागो, तथा सम्पयुत्तपच्चयो विप्पयुत्तपच्चयेन, अत्थिपच्चयो नत्थिपच्चयेन, विगतपच्चयो 
अविगतपच्चयेनाति इमिना उपायेनेत्थ पच्चयविसभागतोपि विज्ञातब्बो विनिच्छयो। 


युगळकतोति एतेसु च अत्थसरिक्खताय, सदसरिक्खताय, कालपटिपक्खताय, हेतुफलताय, अञ्जमञ्जपटिपक्खतायाति इमेहि कारणेहि युगळकतो विज्ञातब्बो 
बिनिच्छयो। अनन्तरसमनन्तरा हि अत्थसरिक्खताय एकं युगळकं नाम; निस्सयूपनिस्सया सद्दसरिक्खताय, पुरेजातपच्छाजाता कालपटिपक्खताय, कम्मपच्चयविपाकपच्चया 
हेतुफलताय, सम्पयुत्तविप्पयुत्तपच्चया अञ्ञमञ्ञपटिपक्खताय एकं युगळकं नाम, तथा अत्थिनत्थिपच्चया, विगताविगतपच्चया चाति एवमेत्थ युगळकतोपि विज्ञातब्बो 
विनिच्छयो। जनकाजनकतोति एतेसु च अनन्तरसमनन्तरानन्तरूपनिस्सयपकतूपनिस्सयासेवनपच्चया नानाक्खणिको, कम्मपच्चयो, नत्थिविगतपच्चयाति इमे पच्चया 
जनकायेव, न अजनका। पच्छाजातपच्चयो केवलं उपत्थम्भकोयेव, न जनको। सेसा जनका च अजनका च उपत्थम्भका चाति अत्थो। एवमेत्थ जनकाजनकतोपि 
विञ्जातब्बो विनिच्छयो। 


सब्बद्दानिकासब्बट्टानिकतोति एतेसु च सहजातनिस्सयअत्थिअविगतपच्चया सन्बट्ठानिका नाम, सब्बेसं सङ्कतानं रूपारूपधम्मानं ठानभूता कारणभूताति अत्थो। एतेहि 
बिना उप्पज्जमानो एकधम्मोपि नत्थीति। आरम्मणआरम्मणाधिपतिअनन्तरसमनन्तरानन्तरूपनिस्सयपकतूपनिस्सयासेवनसम्पयुत्तनत्थिविगतपच्चया असब्बट्ठानिका नाम। न 
सब्बेसं रूपारूपधम्मानं ठानभूता, अरूपक्खन्धानञ्ञेव पन ठानभूता कारणभूताति अत्थो। अरूपधम्मायेव हि एतेहि उप्पज्जन्ति, न रूपधम्मा। पुरेजातपच्छाजातापि 
असनब्बड्डानिका अरूपरूपानज्जेव यथाक्कमेन पच्चयभावतो । वुत्तावसेसापि एकच्चानं रूपारूपधम्मानं उप्पत्तिहेतुतो न सब्बड्ानिकाति एवमेत्थ सब्बड्ठानिका सब्बद्वानिकतोपि 
विञ्ञातब्बो विनिच्छयो। 


रूपं रूपस्सातिआदिविकप्पतोति एतेसु च चतुवीसतिया पच्चयेसु एकपच्चयोपि एकन्तेन रूपमेव हृत्वा रूपस्सेव पच्चयो नाम नत्थि, एकन्तेन पन रूपं हुत्वा 
अरूपस्सेब पच्चयो नाम अत्थि। कतरो पनेसोति? पुरेजातपच्चयो । पुरेजातपच्चयो हि एकन्तेन रूपमेव हुत्वा अरूपस्सेव पच्चयो होति। एकन्तेन रूपमेव हुत्वा रूपारूपस्सेव 
पच्चयो नामातिपि नत्थि, एकन्तेन पन अरूपं हुत्वा अरूपस्सेव पच्चयो नाम अत्थि। कतरो पनेसोति? अनन्तरसमनन्तरआसेवनसम्पयुत्तनत्थिविगतवसेन छब्बिधो। सो हि 
सब्बोपि एकन्तेन अरूपमेव हुत्वा अरूपस्सेव पच्चयो होति। एकन्तेन अरूपमेव हुत्वापि एकन्तेन रूपस्सेव पच्चयो नामातिपि अत्थि। कतरो पनेसोति? पच्छाजातपच्चयो। सो 
हि एकन्तेन अरूपं हुत्वा रूपस्सेब पच्चयो होति; एकन्तेन पन अरूपधम्मोव हुत्वा रूपारूपानं पच्चयोपि अत्थि। कतरो पनेसोति? हेतुकम्मविपाकझानमग्गवसेन पञ्चविधो । 
सो हि सब्बोपि एकन्तेन अरूपमेव हुत्वा रूपधम्मानं अरूपधम्मानम्पि पच्चयो होति । एकन्तेन पन रूपारूपमेव हुत्वा रूपस्सेव पच्चयो नामातिपि नत्थि, अरूपस्सेव पन होति। 
कतरो पनेसोति? आरम्मणपच्चयो चेव उपनिस्सयपच्चयो च । इदज्हि द्वयं एकन्तेन रूपारूपमेव हुत्वा अरूपस्सेव पच्चयो होति। एकन्तेन रूपारूपमेव हुत्वा पन रूपारूपस्सेव 
पच्चयो नामातिपि अत्थि। कतरो पनेसोति? अधिपतिसहजातअञ्ञमञ्जनिस्सयआहारइन्द्रियविप्पयुत्तअत्थिअविगतवसेन नवविधो। सो हि सब्बोपि एकन्तेन रूपारूपमेव 
हुत्वा रूपारूपस्सेब पच्चयो होतीति एवमेत्थ रूपं रूपस्सातिआदिविकप्पतोपि विज्ञातब्बो विनिच्छयो । 


भवभेदतोति इमेसु पन चतुवीसतिया पच्चयेसु पञ्चबोकारभवे ताव न कोचि पच्चयो न लब्भति नाम | चतुवोकारभवे पन तयो पुरेजातपच्छाजातविप्पयुत्तपच्चये 
अपनेत्वा सेसा एकवीसतिमेव लब्भन्ति। एकवोकारभवे सहजातअञ्ञमञ्जनिस्सयकम्मइन्द्रियअत्थिअविगतवसेन सत्तेव लब्भन्ति। बाहिरे पन अनिन्द्रियबद्धरूपे 
सहजातअञ्ञमञ्जनिस्सयअत्थिअविगतवसेन पञ्चेव लब्मन्तीति एवमेत्थ भवभेदतोपि विञ्ञातब्बो विनिच्छयोति। 


पच्चयनिद्देसवारवण्णना निट्टिता । 
पुच्छावारो 
१. पच्चयानुलोमवण्णना 


एवं अनुलोमपड्डानादीसु तिकपड्डानादिवसेन चतुवीसतिसमन्तपट्ठानसमोधाने पड्डानमहापकरणे ये तिकादयो निस्साय निदिद्वत्ता एतं तिकपड्टानं, दुकपड़ानं...पे०... 
दुकदुकपड्टानन्ति वुत्तं। ते अनामसित्वा येसं पच्चयानं वसेन ते तिकादयो विभत्ता, ते पच्चये एव ताव इमिना मातिकानिक्खेपपच्चयविभङ्गसङ्घातेन वारेन उद्देसतो च निद्देसतो 
च दस्सेत्वा, इदानि ये तिकादयो निस्साय निदिद्ठत्ता एतं तिकपट्ठानं, दुकपट्टानं...पे०... दुकदुकपट्टानन्ति वुत्तं । ते तिकादयो इमेसं पच्चयानं बसेन वित्थारेत्वा दस्सेतुं एकेकं 
तिकदुकं निस्साय सत्तहि महावारेहि देसना कता | तेसं इमानि नामानि -- पटिच्चवारो, सहजातवारो, पच्चयवारो, निस्सयवारो, संसट्टवारो, सम्पयुत्तवारो, पञ्हावारोति। 


तत्थ “कुसलं धम्मं पटिच्च कुसलो धम्मो^ति एवं पटिच्चाभिधानवसेन वुत्तो पटिच्चवारो नाम | कुसलं धम्मं सहजातो कुसलो धम्मो "ति एवं सहजाताभिधानवसेन वुत्तो 
सहजातवारो नाम। सो पुरिमेन पटिच्चवारेन अत्थतो निन्नानाकरणो। पटिच्चाभिधानवसेन बुज्झनकानं वसेन पन पठमो वुत्तो, सहजाताभिधानवसेन बुज्झनकानं वसेन 
दुतियो। द्वीसुपि चेतेसु रूपारूपधम्मवसेन पच्चया चेव पच्चयुप्पन्नधम्मा च वेदितब्बा। ते च खो सहजाताव, न पुरेजातपच्छाजाता लब्भन्ति। “कुसलं धम्मं पच्चया कुसलो 
धम्मो”ति एवं पच्चयाभिधानवसेन वुत्तो पन पच्चयवारो नाम | सोपि पुरिमवारद्वयं विय रूपारूपधम्मवसेनेव वेदितब्बो | पच्चयो पनेत्थ पुरेजातोपि लब्भति। अयमस्स 
पुरिमवारद्वयतो विसेसो। तदनन्तरो “कुसलं धम्मं निस्साय कुसलो धम्मो"ति एवं निस्सयाभिधानवसेन वुत्तो निस्सयवारो नाम। सो पुरिमेन पच्चयवारेन अत्थतो 
निन्नानाकरणो। पच्चयाभिधानवसेन बुज्झनकानं वसेन पन पठमो वुत्तो, निस्सयाभिधानवसेन बुज्झनकानं वसेन दुतियो। ततो परं “कुसलं धम्मं संसट्टो कुसलो धम्मो"ति एवं 
संसट्ठाभिधानवसेन वुत्तो संसटुवारो नाम। “कुसलं धम्मं सम्पयुत्तो कुसलो धम्मो"ति एवं सम्पयुत्ताभिधानवसेन वृत्तो सम्पयृत्तवारो नाम। सो पुरिमेन संसट्टवारेन अत्थतो 
निन्नानाकरणो। संसट्ठाभिधानवसेन बुज्झनकानं वसेन पन पठमो वुत्तो, सम्पयुत्ताभिधानवसेन दुतियो। द्वीसुपि चेतेसु अरूपधम्मवसेनेव पच्चया पच्चयुप्पन्ना च वेदितब्बा । 
सत्तमवारे पन यस्मा “कुसलो धम्मो कुसलस्स धम्मस्स हेतुपच्चयेन पच्चयो"तिआदिना नयेन ते ते पज्हे उद्धरित्वा पुन “कुसला हेतू सम्पयुत्तकानं खन्धानन्तिआदिना नयेन 
सब्बेपि ते पञ्हा निज्जटा निग्गुम्बा च कत्वा विभत्ता, तस्मा सो वारो पज्हानं साधुकं विभत्तत्ता पञ्हावारोत्वेव सङ्ख्यं गतो। रूपारूपधम्मवसेनेव पनेत्थ पच्चयापि 

पच्चयुप्पन्नापि वेदितब्बा । 


तत्थ यो ताव एस सब्बपठमो पटिच्चवारो नाम, सो उद्देसतो निद्देसतो च दुविधो होति। तत्थ उद्देसवारो पठमो, पुच्छावारोतिपि वुच्चति | पण्णत्तिवारोतिपि तस्सेव नामं । सो 
हि कुसलादयो पटिच्च कुसलादीनं हेतुपच्चयादीनं वसेन उद्दि्धत्ता उद्देसवारो, कुसलादयो पटिच्च हेतुपच्चयादिवसेन कुसलादीनं उप्पत्तिया पुच्छितत्ता पुच्छावारो, कुसलादयो 
पटिच्च हेतुपच्चयादिवसेन कुसलादीनं उप्पत्तिया पञ्ञापितत्ता पण्णत्तिवारोतिपि वुत्तो। 


२५-३४. तत्थ सिया कुसलं धम्मं पटिच्च कुसलो धम्मो उप्पज्जेय्य हेतुपच्चयाति परिकप्पपुच्छा। अयञ्हेत्थ अत्थो - यो कुसलो धम्मो उप्पज्जेय्य हेतुपच्चया, कि 
सो कुसलं धम्मं पटिच्च सियाति अथ वा कुसलं धम्मं पटिच्च यो कुसलो धम्मो उप्पज्जेय्य, सो हेतुपच्चया सियाति अयमेत्थ अत्थो। तत्थ पटीति सदिसत्थे वत्तति। 
सदिसपुग्गलो हि पटिपुग्गलो, सदिसभागो च पटिभागोति वुच्चति । इच्चाति गमनुस्सुक्कवचनमेतं | उभयं एकतो कत्वा पटिच्चाति पटिगन्त्वा सहृप्पत्तिसङ्घातेन सदिसभावेन 
पत्वा, तेन सद्धि एकतो उप्पत्तिभावं उपगन्त्वाति वुत्तं होति। कुसलो धम्मोति एवं सहुप्पत्तिभावेन कुसलं धम्मं पटिच्च कुसलो धम्मो उप्पज्जेय्य हेतुपच्चयाति पुच्छति। अथ वा 
पटिच्चाति पच्चयं कत्वा । तं पन पच्चयकरणं पुरेजातेपि पच्चये लब्भति सहजातेपि। इध सहजातं अधिप्पेतं । सिया कुसलं धम्मं पटिच्च अकुसलोतिआदीसुपि एसेव नयो। 
तत्थ किञ्चापि सहजातवसेन कुसलं धम्मं पटिच्च अकुसलो नत्थि, इमस्मिं पन पुच्छावारे यम्पि विस्सज्जियमानं अत्थतो लब्भति, यम्पि न लब्भति, तं सब्बं पुच्छावसेन 
उद्धटं । परतो पन विस्सज्जने यं न लब्भति, तं पहाय यं लब्भति, तदेव विस्सज्जितं । 


एवमेत्थ पुच्छानं अत्थञ्चेव पुच्छागतिञ्च जत्वा इदानि गणनवसेन पुच्छापरिच्छेदो वेदितब्बो। एत्थ हि “कुसलं धम्मं पटिच्चा^ति कुसलपदं आदिं कत्वा 
कुसलाकुसलाब्याकतन्ता तिस्सो पुच्छा, पुन तदेवादिं कत्वा कुसलाब्याकतादिवसेन दुकप्पभेदन्ता तिस्सो, पुन तदेवादिं कत्वा तिकन्ता च एका, एवं कुसलं धम्मं पटिच्चाति 
कुसलादिका सत्त पुच्छा, तथा अकुसलादिका, तथा अब्याकतादिका, तथा कुसलाब्याकतादिका, अकुसलाब्याकतादिका, कुसलाकुसलादिका, कुसलाकुसलाब्याकतादिकाति 
सब्बापि सत्तन्नं सत्तकानं वसेन कुसलत्तिकं निस्साय हेतुपच्चये एकूनपञ्ञासं पुच्छा। 


तत्थ एकमूलकावसाना नव, एकमूलदुकावसाना नव, एकमूलतिकावसाना तिस्सो, दुकमूलएकावसाना नव, दुकमूलदुकावसाना नव, दुकमूलतिकावसाना तिस्सो, 
तिकमूलएकावसाना तिस्सो, तिकमूलदुकावसाना तिस्सो, तिकमूलतिकावसाना एकाति एवमेता मूलवसेनापि वेदितब्बा | यथा च हेतुपच्चये एकूनपञ्जासं, 
आरम्मणपच्चयादीसुपि तथेवाति सब्बेसुपि चतुवीसतिया पच्चयेसु - 


सहस्समेकञ्च सतं, छसत्तति पुनापरा। 
पुच्छा सम्पिण्डिता होन्ति, नयम्हि एकमूलके॥ 


३५-३६. ततो परं हेतुपच्चया आरम्मणपच्चयाति दुमूलकनयो आरद्धो। तत्थ हेतारम्मणदुको...पे०... हेतुअविगतदुकोति हेतुपच्चयेन सद्भि तेबीसति दुका होन्ति। तेसु 
हेतुपच्चये विय हेतारम्मणदुकेपि एकूनपञ्ञासं पुच्छा, तासु पाळियं द्वेयेब दस्सिता। यथा च हेतारम्मणदुके एकूनपञ्ञासं तथा हेताधिपतिदुकादीसुपि । तत्थ पठमपुच्छावसेन 
हेताधिपतिदुको, हेतानन्तरदुको, हेतुसमनन्तरदुकोति पटिपाटिया तयो दुके दस्सेत्वा परियोसाने हेतुअविगतदुको दस्सितो, सेसं सङ्किततं। पुच्छापरिच्छेदो पनेत्थ एवं वेदितब्बो। 


सहस्समेकञ्च सतं, सत्तवीसतिमेव च। 
दुकेसु तेबीसतिया, पुच्छा होन्ति दुमूलके॥ 


३७. ततो परं हेतुपच्चया आरम्मणपच्चया अधिपतिपच्चयाति तिमूलकनयो आरद्धो । तत्थ हेतारम्मणदुकेन सद्धि अधिपतिपच्चयादीसु बावीसतिया पच्चयेसु 
एकमेकस्स योजनावसेन बाबीसति तिका होन्ति। तेसु पठमपुच्छावसेन पठमत्तिकञ्च दुतियत्तिकञ्च दस्सेत्वा परियोसानतिको दस्सितो, सेसं सङ्कित्तं। यथा पन दुकेसु, एवं 
तिकेसुपि एकमेकस्मिं तिके एकूनपञ्ञासं कत्वा सब्बेसुपि बाबीसतिया तिकेसु - 


सहस्समेकं पुच्छानं, अट्डसत्ततिमेव च। 
पुच्छा गणनतो होन्ति, नयम्हि तिकमूलके॥ 


३८. ततो परं हेतुपच्चया आरम्मणपच्चया अधिपतिपच्चया अनन्तरपच्चयाति चतुमूलकनयो आरद्धो। तत्थ पठमत्तिकेन सदधि अनन्तरपच्चयादीसु एकवीसतिया 
पच्चयेसु एकमेकस्स योजनावसेन एकवीसति चतुक्का होन्ति । तेसु द्वे चतुक्के दस्सेत्वा सेसं सङ्कित्तं। इधापि एकमेकस्मिं चतुक्के एकूनपञ्जासं कत्वा सब्बेसुपि एकवीसतिया 
चतुक्केसु - 


सहस्समेकं पुच्छानं, एकूनतिस पुनापरा। 
पुच्छा गणनतो होन्ति, नयम्हि चतुमूलके॥ 


ततो परं पञ्चमूलकं आदिं कत्वा याव सब्बमूलका देसना कता, तं सब्बं सङ्किपित्वा हेट्ठा वुत्तञ्च उपरि वत्तब्बञ्च एकतो कत्वा पाळियं “एकमूलकं, दुमूलकं, तिमूलकं, 
चतुमूलकं, पञ्चमूलकं, सब्बमूलकं असम्मुय्हन्तेन वित्थारेतब्बः'न्ति नयो दस्सितो। तत्थ एकमूलकादीसु यं वत्तब्बं, तं वृत्तमेव । पञ्चमूलके पन पठमचतुक्केन सद्धि 
समनन्तरपच्चयादीसु समवीसतिया पच्चयेसु एकमेकस्स योजनावसेन समवीसति पञ्चका होन्ति। तेसु एकमेकस्मिं एकूनपञ्ञासं कत्वा - 


सतानि नव पुच्छानं, असीति च पुनापरा। 
पुच्छा गणनतो होन्ति, नयम्हि पञ्चमूलके॥ 

छमूलके पठमपञ्चकेन सद्भि सहजातपच्चयादीसु एकूनवीसतिया पच्चयेसु एकमेकस्स योजनावसेन एकूनवीसति छक्का होन्ति। तेसु एकमेकस्मिं एकूनपञ्ञासं कत्वा 


सतानि नव पुच्छानं, एकतिस ततोपरा। 
पुच्छा गणनतो होन्ति, नयम्हि छक्कमूलके॥ 


सत्तमूलके पठमछक्केन सद्भि अञ्जमञ्जपच्चयादीसु अट्टारससु पच्चयेसु एकमेकस्स योजनावसेन अट्टारस सत्तका होन्ति। तेसु एकमेकस्मिं एकूनपञ्जासं कत्वा - 


सतानि अड पुच्छानं, द्रासीति च ततोपरा। 
पुच्छा गणनतो होन्ति, नयम्हि सत्तमूलके॥ 


अड्टमूलके पठमसत्तकेन सद्धि निस्सयपच्चयादीसु सत्तरससु पच्चयेसु एकमेकस्स योजनावसेन सत्तरस अङ्का होन्ति । तेसु एकमेकस्मिं एकूनपञ्ञासं कत्वा - 


सतानि अट्ट पुच्छानं, तेत्तिसा च ततोपरा। 
पुच्छा गणनतो होन्ति, नयम्हि अडुमूलके॥ 


नवमूलके पठमअट्टकेन सद्भि उपनिस्सयपच्चयादीसु सोळससु पच्चयेसु एकमेकस्स योजनावसेन सोळस नवका होन्ति। तेसु एकमेकस्मिं एकूनपञ्जासं कत्वा - 


सतानि सत्त पुच्छानं, चतुरासीति ततोपरा। 
पुच्छा गणनतो होन्ति, नयम्हि नवमूलके॥ 


दसमूलके पठमनवकेन सद्धिं पुरेजातपच्चयादीसु पन्नरससु पच्चयेसु एकमेकस्स योजनावसेन पन्नरस दसका होन्ति। तेसु एकमेकस्मिं एकूनपञ्ञासं कत्वा - 


सतानि सत्त पुच्छानं, पञ्चतिंस ततोपरा। 
पुच्छा गणनतो होन्ति, नयम्हि दसमूलके॥ 


एकादसमूलके पठमदसकेन सद्भि पच्छाजातपच्चयादीसु चुद्दससु पच्चयेसु एकमेकस्स योजनावसेन चुद्दस एकादसका होन्ति। तेसु एकमेकस्मिं एकूनपञ्जासं कत्वा - 


छ सतानि च पुच्छानं, छळासीति ततोपरा। 
नयम्हि पुच्छा गणिता, एकादसकमूलके॥ 


द्रादसमूलके पठमएकादसकेन सद्भि आसेवनपच्चयादीसु तेरससु पच्चयेसु एकमेकस्स योजनावसेन तेरस द्वादसका होन्ति। तेसु एकमेकस्मिं एकूनपञ्जासं कत्वा - 


छ सतानि च पुच्छानं, सत्ततिस ततोपरा। 
पुच्छा गणनतो होन्ति, नये द्वादसमूलके॥ 


तेरसमूलके पठमद्वादसकेन सद्धिं कम्मपच्चयादीसु द्वादससु पच्चयेसु एकमेकस्स योजनावसेन द्वादस तेरसका होन्ति। तेसु एकमेकस्मिं एकूनपञ्ञासं कत्वा - 


सतानि पञ्च पुच्छानं, अड्डासीति पुनापरा। 
पुच्छा गणनतो होन्ति, नये तेरसमूलके॥ 


चुद्दसमूलके पठमतेरसकेन सद्भि विपाकपच्चयादीसु एकादससु पच्चयेसु एकमेकस्स योजनावसेन एकादस चुद्दसका होन्ति। तेसु एकमेकस्मिं एकूनपञ्जासं कत्वा - 


सतानि पञ्च पुच्छानं, तिस चाथ नवापरा। 
पुच्छा गणनतो होन्ति, नये चुद्दसमूलके॥ 


पन्नरसमूलके पठमचुद्दसकेन सद्भि आहारपच्चयादीसु दससु पच्चयेसु एकमेकस्स योजनावसेन दस पन्नरसका होन्ति। तेसु एकमेकस्मिं एकूनपञ्ञासं कत्वा - 


सतानि चत्तारि पुच्छानं, नवुति च ततोपरा। 
पुच्छा गणनतो होन्ति, नये पन्नरसमूलके॥ 


सोळसमूलके पठमपन्नरसकेन सद्भि इन्द्रियपच्चयादीसु नवसु पच्चयेसु एकमेकस्स योजनावसेन नव सोळसका होन्ति। तेसु एकमेकस्मिं एकूनपञ्ञासं कत्वा - 


सतानि चत्तारि चत्ता-लीसेका चेव पुनापरा। 
पुच्छा गणनतो होन्ति, नये सोळसमूलके॥ 

सत्तरसमूलके पठमसोळसकेन सद्धिं झानपच्चयादीसु अट्टसु पच्चयेसु एकमेकस्स योजनावसेन अड्ड सत्तरसका होन्ति। तेसु एकमेकस्मिं एकूनपञ्ञासं कत्वा - 


सतानि तीणि पुच्छानं, नवुति द्वे पुनापरा। 
पुच्छा गणनतो होन्ति, नये सत्तरसमूलके॥ 


अट्टारसमूलके पठमसत्तरसकेन सद्भि मग्गपच्चयादीसु सत्तसु पच्चयेसु एकमेकस्स योजनावसेन सत्त अड्डारसका होन्ति। तेसु एकमेकस्मिं एकूनपञ्ञासं कत्वा - 


सतानि तीणि पुच्छानं, तेचत्तारीसमेव च। 
पुच्छा गणनतो होन्ति, नये अड्डारसमूलके॥ 


एकूनवीसतिमूलके पठमअट्टारसकेन सद्धि सम्पयुत्तपच्चयादीसु छसु पच्चयेसु एकमेकस्स योजनावसेन छ एकूनवीसतिका होन्ति । तेसु एकमेकस्मिं एकूनपञ्ञासं कत्वा 


द्वे सता नवुति चेव, चतस्सो च पुनापरा। 
पुच्छा गणनतो होन्ति, नये एकूनबीसतिके॥ 


बीसतिमूलके पठमएकूनवीसतिकेन सद्भि विप्पयुत्तपच्चयादीसु पञ्चसु पच्चयेसु एकमेकस्स योजनावसेन पञ्चबीसतिका होन्ति। तेसु एकमेकस्मिं एकूनपञ्ञासं कत्वा 


दवे सता होन्ति पुच्छानं, चत्तालीसा च पञ्च च। 
पुच्छा गणनतो होन्ति, नये बीसतिमूलके॥ 


एकवीसतिमूलके पठमवीसतिकेन सद्धिं अत्थिपच्चयादीसु चतूसु पच्चयेसु एकमेकस्स योजनावसेन चत्तारो एकवीसतिका होन्ति। तेसु एकमेकस्मिं एकूनपञ्ञासं कत्वा 


सतं छनवुति चेव, पुच्छा होन्ति सम्पिण्डिता। 
गणिता लक्खणञ्जूहि, एकवीसतिके नये॥ 


द्वावीसतिमूलके पठमएकवीसतिकेन सद्भि नत्थिपच्चयादीसु तीसु पच्चयेसु एकमेकस्स योजनावसेन तयो द्वावीसतिका होन्ति । तेसु एकमेकस्मिं एकूनपञ्ञासं कत्वा - 


चत्तालीसाधिकं सतं, सत्त चेव पुनापरा। 
पुच्छा गणनतो होन्ति, नये द्वावीसतिमूलके ॥ 


तेबीसतिमूलके पठमद्वाबीसतिकेन सद्भि द्वीसु विगताविगतपच्चयेसु एकमेकस्स योजनावसेन द्वे तेबीसतिका होन्ति। तेसु एकमेकस्मिं एकूनपञ्ञासं कत्वा - 


अड्टुनबुतिमेविध, पुच्छा गणनतो मता। 
नयम्हि तेबीसतिमे, तेबीसतिकमूलके ॥ 


चतुवीसतिमूलको पन सब्बपच्चयानं समोधानवसेन वेदितब्बो, तेनेव सब्बमूलकोति वुत्तो । तत्थ एकूनपञ्ञासमेव पुच्छा होन्तीति सब्बापेता हेतुपच्चयपदमेव गहेत्वा 
एकमूलकादीनं सब्बमूलकपरियोसानानं वसेन सत्थारा देवपरिसति वित्थारतो विभत्ता पुच्छा इध सङ्घेपेन दस्सिता। 


तासं पन सब्बासम्पि अयं गणनपिण्डो - एकमूलकनयस्मिञ्हि एकादस सतानि छसत्तति च पुच्छा आगता। हेतुपच्चयनये तेनेव मूलकेन एकूनपञ्ञासं कत्वा इमस्मिं 
हेतुपच्चयमूलके गहेतब्बा, सेसा सेसपच्चयमूलकेसु पक्खिपितब्बा। दुमूलके सत्तवीसानि एकादस सतानि, तिमूलके सहस्सं अट्टसत्तति च, चतुमूलके सहस्सं एकूनतिंसञ्च, 
पञ्चमूलके असीताधिकानि नव सतानि, छमूलके एकतिसानि नव सतानि, सत्तमूलके द्वासीतानि अट्ट सतानि, अट्टमूलके तेत्तिसानि अट्ट सतानि, नवमूलके चतुरासीतानि सत्त 
सतानि, दसमूलके पञ्चतिसानि सत्त सतानि, एकादसमूलके छासीतानि छ सतानि, द्वादसमूलके सत्ततिसानि छ सतानि, तेरसमूलके अट्टासीतानि पञ्च सतानि, चुद्दसमूलके 
एकूनचत्तालीसानि पञ्च सतानि, पन्नरसमूलके नवुतानि चत्तारि सतानि, सोळसमूलके एकचत्तालीसानि चत्तारि सत्तानि, सत्तरसमूलके द्वानबुतानि तीणि सतानि, 
अट्ठारसमूलके तेचत्तालीसानि तीणि सतानि, एकूनबीसतिमूलके चतुनवुतानि द्वे सतानि, वीसतिमूलके पञ्चचत्तालीसानि द्वे सतानि, एकवीसतिमूलके छनवुतिसतं, 
द्वावीसतिमूलके सत्तचत्तालीससतं, तेवीसतिमूलके अट्टनवुति, सब्बमूलके एकूनपञ्ञासाति एवं हेतुपदं आदि कत्वा विभत्तेसु एकमूलकादीसु - 


चुद्दसेव सहस्सानि, पुन सत्त सतानि च। 
पुच्छा हेतुपदस्सेव, एकमूलादिभेदतोति॥ 


३९-४०. एवं हेतुपच्चयं आदिं कत्वा एकमूलकतो पट्टाय याव सब्बमूलकनया पुच्छाभेदं दस्सेत्वा इदानि आरम्मणपच्चयं आदिं कत्वा दस्सेतुं सिया कुसलं धम्मं 
पटिच्च कुसलो धम्मो उप्पज्जेय्य आरम्मणपच्चया हेतुपच्चयातिआदिमाह। तत्थ आरम्मणपच्चया हेतुपच्चयाति एत्तावता आरम्मणपच्चयं आदिं कत्वा 
हेतुपच्चयपरियोसानो एकमूलकनयो दस्सितो। ततो परं आरम्मणपच्चया अधिपतिपच्चयाति दुकमूलकं आरद्धं | तत्थ इमं पठमदुकञ्चेव आरम्मणाविगतदुकञ्च दस्सेत्वा 

सेसं सङ्कित्तं। आरम्मणपच्चया हेतुपच्चयाति अयं ओसानदुकोपि न दस्सितो। सचे पन कत्थचि वाचनामग्गे सन्दिस्सति, स्वेव वाचनामग्गो गहेतब्बो । ततो परं 
आरम्मणपच्चयवसेन तिकमूलकादयो अदस्सेत्वाव अधिपतिपच्चयं आदिं कत्वा एककादयो दस्सेतुं अधिपतिपच्चया, अनन्तरपच्चया, समनन्तरपच्चया, 
सहजातपच्चया, अञ्ञमञ्ञपच्चयाति एत्तकमेव वुत्तं, तं एकमूलकवसेन वा सब्बमूलकवसेन वा वेदितब्बं। 


४९. ततो परं अविगतपच्चयं आदिं कत्वा दुमूलकमेव दस्सेतुं - अविगतपच्चया हेतुपच्चयातिआदि आरद्धं | तत्थ अविगतहेतुदुको, अविगतारम्मणदुको, 
अविगताधिपतिदुकोति पटिपाटिया तयो दुके वत्वा परियोसाने च अविगतविगतदुको एको दुको दस्सितो। ततो अविगतपच्चयवसेनेव तिमूलकं दस्सेतुं - “अविगतपच्चया 
हेतुपच्चया आरम्मणपच्चया, अविगतपच्चया हेतुपच्चया अधिपतिपच्चया, अविगतपच्चया हेतुपच्चया अनन्तरपच्चया ति एवं पटिपाटिया तयो तिके वत्वा “अविगतपच्चया 
हेतुपच्चया विगतपच्चया”ति परियोसानत्तिको वुत्तो। ततो अविगतपच्चयवसेनेव चतुमूलकं दस्सेतुं “अविगतपच्चया हेतुपच्चया आरम्मणपच्चया अधिपतिपच्चया, 
अविगतपच्चया हेतुपच्चया आरम्मणपच्चया अनन्तरपच्चया' ति द्वे चतुक्के वत्वा “विगतपच्चया”ति पदं उद्धरित्वा ठपितं, सेसं सब्बं सङ्कित्तं। तस्स सङ्कित्तभावं दस्सेतुं 
“एकेकस्स पदस्स एकमूलकं, दुमूलकं, तिमूलकं, सब्बमूलकं असम्मुस्हन्तेन वित्थारेतब्ब”न्ति वुत्तं । तस्मा यथा हेतुपच्चयं आदिं कत्वा हेतुआदिपदवसेन एकमूलके एकादस 
पुच्छासतानि छसत्तति च पुच्छा...पे०... सब्बमूलके एकूनपञ्ञासं, एवं आरम्मणपच्चयादीसुपि एकमेकं आदिं कत्वा आरम्मणादिपदवसेन एकमेकस्स पदस्स एकमूलके 
एकादस पुच्छासतानि छसत्तति च पुच्छा...पे०... सब्बमूलके एकूनपञ्जासाति एकेकस्स पदस्स एकमूलकादिभेदे सत्तसताधिकानि चुद्दस पुच्छा सहस्सानि होन्ति। तासं सब्बेसुपि 
चतुवीसतिया पच्चयेसु अयं गणनपरिच्छेदो - 


द्वापञ्ञाससहस्सान-डुसतानि तीणि सतसहस्सानि। 
कुसलत्तिकस्स पुच्छा, अनुलोमनयम्हि सुविभत्ता॥ 


यथा च कुसलत्तिकस्स, एवं वेदनात्तिकादीनम्पीति सब्बेसुपि द्वाीसतिया तिकेसु - 


एकसट्विसहस्सानि, छ सतानि सत्तसत्तति। 
सतसहस्सानि पुच्छानं, तिकभेदे पभेदतो॥ 


सङ्कित्ता वाचनामग्गे। 


दुकेसु पन “सिया हेतुं धम्मं पटिच्च हेतुधम्मो उप्पज्जेय्य हेतुपच्चया"ति एवं हेतुं पटिच्च हेतु, हेतुं पटिच्च नहेतु, हेतुं पटिच्च हेतु च नहेतु च, नहेतुं पटिच्च नहेतु, नहेतुं 
पटिच्च हेतु, नहेतुं पटिच्च हेतु च नहेतु च, हेतुञ्च नहेतुञ्च पटिच्च हेतु, हेतुञ्च नहेतुञ्च पटिच्च नहेतु, हेतुञ्च नहेतुञ्च पटिच्च हेतु च नहेतु चाति एकमेकस्मि दुके 
हेतुपच्चयादीसु एकमेकस्मिं पच्चये नव पुच्छा होन्ति । तासु हेतुपच्चयं आदिं कत्वा एकमूलके द्वेसतानि सोळस च पुच्छा होन्ति। तासु हेतुपच्चयस्सेव अञ्ञेन असम्मिस्सा नव 
पुच्छा गहेतब्बा, सेसा अड वारेन गहिता। 


तासं दुकमूलकादीसु तेवीसतिया वारेसु एकेकं नवकं अपनेत्वा याव सब्बमूलका अयं गणनपरिच्छेदो - दुकमूलके ताव एकमूलके दस्सितेसु द्वीसु सोळसाधिकेसु 
पुच्छासतेसु नव अपनेत्वा द्वेसतानि सत्त च पुच्छा होन्ति, ततो नव अपनेत्वा तिमूलके अट्डनबुतिसतं। एवं पुरिमपुरिमतो नव नव अपनेत्वा चतुमूलके एकूननवुतिसतं, 
पञ्चमूलके असीतिसतं, छमूलके एकसत्ततिसतं, सत्तमूलके द्वासड्टिसतं, अड्टमूलके तेपण्णाससतं, नवमूलके चतुचत्तालीससतं, दसमूलके पञ्चतिंससतं, एकादसमूलके 
छब्बीससतं, द्वादसमूलके सत्तरसाधिकसतं, तेरसमूलके अट्टाधिकसतं, चुद्दसमूलके नवनवुति, पन्नरसमूलके नवुति, सोळसमूलके एकासीति, सत्तरसमूलके द्वासत्तति, 
अड्टारसमूलके तेसट्डि, एकूनवीसतिमूलके चतुपञ्ञासं, बीसतिमूलके पञ्चचत्तालीसं, एकवीसतिमूलके छत्तिसं, द्वावीसतिमूलके सत्तवीस, तेबीसतिमूलके अट्टारस, 
सब्बमूलके नवाति। यथा पनेतानि हेतुपच्चयवसेन एकमूलके सोळसाधिकानि द्वे पुच्छासतानि...पे०... सब्बमूलके नव, एवं आरम्मणपच्चयादीसुपि एकमेकं आदिं कत्वा 
आरम्मणादिपदवसेन एकेकस्स पदस्स एकमूलके सोळसाधिकानि द्वे पुच्छासतानि...पे०... सब्बमूलके नवाति एकेकस्स पदस्स एकमूलकादिभेदे द्वे पुच्छा सहस्सानि सत्तसतानि 
च पुच्छा होन्ति। तासं सब्बेसुपि चतुवीसतिया पच्चयेसु अयं गणनपरिच्छेदो - 


चतुसड्टिसहस्सानि, पुन अट्टसतानि च 
पुच्छा हेतुदुकस्सेब, अनुलोमनये मता। 


यथा च हेतुदुकस्स, एवं सहेतुकदुकादीनम्मीति सब्बस्मिम्पि दुकसते - 


सद्वि सतसहस्सानि, चत्तारि च ततोपरं। 
असीति च सहस्सानि, पुच्छा दुकसते विदू॥ 


अयं ताव सुद्धिके तिकपड्ठाने चेव दुकपट्टाने च पुच्छानं गणनपरिच्छेदो । 


यं पन ततो परं द्वावीसति तिके गहेत्वा दुकसते पक्खिपित्वा दुकतिकपट्टानं नाम देसितं, तत्थ “सिया हेतुं कुसलं धम्मं पटिच्च हेतु कुसलो धम्मो उप्पज्जेय्य 
हेतुपच्चया”ति एवं द्वावीसतिया तिकेसु एकेकं तिकं दुकानं सतेन सतेन सद्भि योजेत्वा दस्सेतब्बानं पुच्छानं हेट्ठा वुत्तनयेन सब्बेसं एकमूलकादीनं बसेन गहेत्वा परिच्छेदो 
वेदितब्बो। 


यम्पि ततो परं दुकसतं गहेत्वा द्वावीसतिया तिकेसु पक्खिपित्वा तिकदुकपद्ठान नाम देसितं, तत्थापि “सिया कुसलं हेतुं धम्मं पटिच्च कुसलो हेतुधम्मो उप्पज्जेय्य 
हेतुपच्चया”ति एवं दुकसते एकेकं दुकं द्वावीसतिया तिकेहि सद्धिं योजेत्वा दस्सेतब्बानं पुच्छानं हेट्ठा वुत्तनयेन सब्बेसं एकमूलकादीनं वसेन गहेत्वा परिच्छेदो वेदितब्बो । 

यम्पि ततो परं तिके तिकेसुयेब पक्खिपित्वा तिकतिकपट्टानं नाम देसितं, तत्थापि “सिया कुसलं सुखाय वेदनाय सम्पयुत्तं धम्मं पटिच्च कुसलो सुखाय वेदनाय सम्पयुत्तो 
धम्मो उप्पज्जेय्य हेतुपच्चया”ति एवं द्वावीसतिया तिकेसु एकेकं तिकं सेसेहि एकवीसतिया तिकेहि सद्भि योजेत्वा दस्सेतब्बानं पुच्छानं हेट्ठा वुत्तनयेन सब्बेसं एकमूलकादीनं 
बसेन गहेत्वा परिच्छेदो वेदितब्बो। 


यम्पि ततो परं दुके दुकेसुयेब पक्खिपित्वा दुकदुकपद्ठान नाम देसितं, तत्थापि “सिया हेतुं सहेतुकं धम्मं पटिच्च हेतु सहेतुको धम्मो उप्पज्जेय्य हेतुपच्चयाति एवं 
दुकसते एकेकं दुकं सेसेहि नवनबुतिया दुकेहि सद्भि योजेत्वा दस्सेतब्बानं पुच्छानं हेट्ठा वुत्तनयेन सब्बेसं एकमूलकादीनं वसेन गहेत्वा परिच्छेदो वेदितब्बो तथागतेन हि 
सब्बम्पेतं पभेदं दस्सेत्वाव देवपरिसाय धम्मो देसितो, धम्मसेनापतिस्स पन तेन “अज्ज इदञ्चिदञ्च देसित*न्ति सङ्किपित्वा नयदस्सनमत्तेनेव देसना अक्खाता। थेरेनापि 
सङ्किपित्वाव वाचनामग्गो पवत्तितो, सो थेरेन पवत्तितनयेनेव सङ्गीतिकाले सङ्गहं आरोपितो। 


तं पनस्स सङ्केपनयं दस्सेतुं तिकञ्च पट्ठानवरन्ति अयं गाथा ठपिता। तस्सत्थो - तिकञ्च पट्ठानवरन्ति पवरं तिकपट्ठानञ्च | दुकुत्तमन्ति उत्तमं सेदं दुकपट्टानञ्च । 
दुकतिकञ्चेवाति दुकतिकपट्टानञ्च । तिकदुकञ्चाति तिकदुकपट्ठानञ्च | तिकतिकञ्चेवाति तिकतिकपट्ठानञ्च। दुकदुकञ्चाति दुकदुकपट्ठानञ्च। छ अनुलोमम्हि नया 
सुगम्भीराति एते तिकपट्टानादयो सुहु गम्भीरा छ नया अनुलोमम्हि वेदितब्बाति। तत्थ द्वे अनुलोमानि - धम्मानुलोमञ्च पच्चयानुलोमञ्च। तत्थ “कुसलं धम्मं पटिच्च 
कुसलो धम्मो”ति एवं अभिधम्ममातिकापदेहि सङ्गहितानं धम्मानं अनुलोमदेसनावसेन पवत्तं धम्मानुलोमं नाम। ` हेतुपच्चया आरम्मणपच्चया"ति एवं चतुवीसतिया 
पच्चयानं अनुलोमदेसनावसेन पवत्तं पच्चयानुलोमं नाम। 


तत्थ हेट्ठा अट्टकथायं “तिकञ्च पट्ठानवरं...पे०... छ अनुलोमम्हि नया सुगम्भीरा”ति अयं गाथा धम्मानुलोमं सन्धाय वुत्ता। इध पन अयं गाथा तस्मिं धम्मानुलोमे 
पच्चयानुलोमं सन्धाय वुत्ता। तस्मा “छ अनुलोमम्हि नया सुगम्भीरा "ति अट्टुकथागाथाय धम्मानुलोमे तिकपट्ठानादयो छ नया सुगम्भीराति एवमत्थो वेदितब्बो । इमस्मिं 
पनोकासे “हेतुपच्चया आरम्मणपच्चया"ति एवं पवत्ते पच्चयानुलोमे एते धम्मानुलोमे तिकपट्टानादयो “छ नया सुगम्भीरा"ति एवमत्थो वेदितब्बो। तेसु अनुलोमे तिकपद्वाने 
कुसलत्तिकमत्तस्सेव बसेन अयं इमस्मिं पटिच्चवारस्स पण्णत्तिवारे सङ्किपित्वा पुच्छापभेदो दस्सितो। सेसेसु पन तिकेसु सेसपट्टानेसु च एकापि पुच्छा न दस्सिता। ततो परेसु 
पन सहजातवारादीसु कुसलत्तिकस्सापि वसेन पुच्छं अनुद्धरित्वा लब्भमानकवसेन विस्सज्जनमेव दस्सितं। “छ अनुलोमम्हि नया सुगम्भीरा"ति वचनतो पन इमस्मिं 
पच्चयानुलोमे छपि एते पट्टाननया पुच्छावसेन उद्धरित्वा दस्सेतब्बा। पट्टानं वण्णयन्तानञ्हि आचरियानं भारो एसोति । 


२. पच्चयपच्चनीयवण्णना 


४२-४४. इदानि पच्चनीयं होति। तं दस्सेतुं सिया कुसलं धम्मं पटिच्च कुसलो धम्मो उप्पज्जेय्य न हेतुपच्चयातिआदि आरद्धं । तत्थ अनुलोमपुच्छाहि 
समप्पमाणोव पुच्छापरिच्छेदो । तेनेवेत्थ “यथा अनुलोमे हेतुपच्चयो वित्थारितो, एवं पच्चनीयेपि नहेतुपच्चयो वित्थारेतब्बो”ति वत्वा पुन परियोसाने “यथा अनुलोमे एकेकस्स 
पदस्स एकमूलकं, दुमूलकं, तिमूलकं, चतुमूलकं याव तेवीसतिमूलकं, एवं पच्चनीयेपि वित्थारेतब्बˆन्ति वृत्तं । तेबीसतिमूलकन्ति इदञ्चेत्थ दुमूलकंयेव सन्धाय वुत्तं । 
परियोसाने पन सब्बमूलकं चतुवीसतिमूलकम्पि होतियेव । तं सब्बं सब्डित्तमेवाति। 


तिकञ्च पट्ठानवरं...पे०... छ पच्चनीयम्हि नया सुगम्भीराति एत्थापि द्वे पच्चनीयानि -- धम्मपच्चनीयञ्च पच्चयपच्चनीयञ्च। तत्थ “कुसला धम्मा^ति एवं 
अभिधम्ममातिकापदेहि सङ्गहितानं धम्मानं “न कुसलं धम्मं पटिच्च न कुसलो धम्मो"ति पच्चनीयदेसनावसेन पवत्तं धम्मपच्चनीयं नाम | “नहेतुपच्चया नारम्मणपच्चया^ति 
एवं चतुवीसतिया पच्चयानं पच्चनीयदेसनावसेन पवत्तं पच्चयपच्चनीयं नाम। तत्थ हेट्ठा अट्ठकथायं “तिकञ्च पट्ठानवरं...पे०... छ पच्चनीयम्हि नया सुगम्भीरा”ति अयं गाथा 
धम्मपच्चनीयं सन्धाय वुत्ता। इध पन अयं गाथा धम्मानुलोमेयेव पच्चयपच्चनीयं सन्धाय वुत्ता। तस्मा “छ पच्चनीयम्हि नया सुगम्भीरा”ति अद्कथागाथाय धम्मपच्चनीये 
तिकपट्टानादयो छ नया सुगम्भीराति एवमत्थो वेदितब्बो । इमस्मिं पनोकासे न हेतुपच्चया नारम्मणपच्चयाति एवं पवत्ते पच्चयपच्चनीये एते धम्मानुलोमेयेब तिकपड्डानादयो छ 
नया सुगम्भीराति एवमत्थो वेदितब्बो । 


तेसु अनुलोमतिकपड्टानेयेब कुसलत्तिकमत्तस्स बसेन अयं इमस्मिं पटिच्चवारस्स पण्णत्तिवारे सङ्किपित्वा पुच्छापभेदो दस्सितो। सेसेसु पन तिकेसु सेसपट्टानेसु च एकापि 
पुच्छा न दस्सिता। ततो परेसु पन सहजातवारादीसु कुसलत्तिकस्सापि वसेन पुच्छं अनुद्धरित्वा लब्भमानकवसेन विस्सज्जनमेव दस्सितं। “छ पच्चनीयम्हि नया सुगम्भीरा”ति 
वचनतो पन इमस्मिं पच्चयपच्चनीये छपि एते पट्टाननया पुच्छावसेन उद्धरित्वा दस्सेतब्बा । पट्टानं वण्णयन्तानञ्हि आचरियानं भारो एसोति। 


३. अनुलोमपच्चनीयवण्णना 


४५-४८. इदानि अनुलोमपच्चनीयं होति। तं दस्सेतुं सिया कुसलं धम्मं पटिच्च कुसलो धम्मो उप्पज्जेय्य हेतुपच्चया नआरम्मणपच्चयातिआदि आरद्धं । तत्थ 
“हेतुपच्चया नआरम्मणपच्चया...पे०... हेतुपच्चया नअविगतपच्चया”ति हेतुपदस्स सेसेसु तेबीसतिया पच्चयेसु एकेकेन सद्धिं योजनावसेन हेतुपदादिके एकमूलके तेवीसति 
अनुलोमपच्चनीयानि। तेसु एकेकस्मिं एकूनपञ्जासं कत्वा सत्तवीसाधिकानि एकादस पुच्छासतानि होन्ति। दुमूलके पन हेतारम्मणपदानं सेसेसु द्वावीसतिया पच्चयेसु एकेकेन 
सद्धि योजनावसेन द्वावीसति अनुलोमपच्चनीयानीति एवं अनुलोमे वुत्तेसु सब्बेसु एकमूलकादीसु एकेकं पदं परिहापेत्वा अवसेसानं वसेन पुच्छागणना वेदितब्बा। 
एकमूलकादीसु चेत्थ या पुच्छा पाळियं आगता, या च न आगता, ता सब्बा हेट्टा वुत्तनयानुसारेनेव वेदितब्बा । 


तिकञ्च पट्टानवरं...पे०... छ अनुलोमपच्चनीयम्हि नया सुगम्भीराति एत्थ पन हेट्ठा वुत्तनयेनेव द्वे अनुलोमपच्चनीयानि -- धम्मानुलोमपच्चनीयं 
पच्चयानुलोमपच्चनीयञ्च। तत्थ “कुसला धम्मा"ति एवं अभिधम्ममातिकापदेहि सङ्गहितानं धम्मानं “कुसलं धम्मं पटिच्च न कुसलो धम्मो "ति अनुलोमपच्चनीयदेसनावसेन 
पवत्तं धम्मानुलोमपच्चनीयं नाम । “हेतुपच्चया नआरम्मणपच्चया”ति एवं चतुवीसतिया पच्चयेसु लब्भमानपदानं अनुलोमपच्चनीयदेसनावसेन पवत्तं 
पच्चयानुलोमपच्चनीयं नाम। तत्थ हेट्ठा अट्टुकथायं “तिकञ्च पट्ठानवरं..पे०... छ अनुलोमपच्चनीयम्हि नया सुगम्भीरा”ति अयं गाथा धम्मानुलोमपच्चनीयं सन्धाय वुत्ता। इध 
पन अयं गाथा धम्मानुलोमेयेव पच्चयानुलोमपच्चनीयं सन्धाय वुत्ता। तस्मा “छ अनुलोमपच्चनीयम्हि नया सुगम्भीरा”ति अट्ठकथागाथाय धम्मानुलोमपच्चनीये 

तिकपड्डानादयो छ नया सुगम्भीराति एवमत्थो वेदितब्बो। इमस्मिं पनोकासे हेतुपच्चया नारम्मणपच्चयाति एवं पवत्ते पच्चयानुलोमपच्चनीये एते धम्मानुलोमेयेब 
तिकपट्ठानादयो छ नया सुगम्भीराति एवमत्थो वेदितब्बो । 


तेसु अनुलोमे तिकपट्टानेयेब कुसलत्तिकमत्तस्स वसेन अयं इमस्मिं पटिच्चवारस्स पण्णत्तिवारे सङ्किपित्वा पुच्छापभेदो दस्सितो। सेसेसु पन तिकेसु सेसपट्टानेसु च 
एकापि पुच्छा न दस्सिता। ततो परेसु पन सहजातवारादीसु कुसलत्तिकस्सापि बसेन पुच्छं अनुद्धरित्वा लब्भमानकवसेन विस्सज्जनमेव दस्सितं। “छ अनुलोमपच्चनीयम्हि 
नया सुगम्भीरा "ति वचनतो पन इमस्मिं पच्चयानुलोमपच्चनीये छपि एते पड्ाननया पुच्छावसेन उद्धरित्वा दस्सेतब्बा । पड़ानं बण्णयन्तानज्हि आचरियानं भारो एसोति। 


४. पच्चनीयानुलोमवण्णना 


४९-५२. इदानि पच्चनीयानुलोमं होति। तं दस्सेतुं सिया कुसलं धम्मं पटिच्च कुसलो धम्मो उप्पज्जेय्य नहेतुपच्चया आरम्मणपच्चयातिआदि आरद्धं । तत्थ 
अनुलोमपच्चनीयपुच्छाहि समप्पमाणो एव पुच्छापरिच्छेदो। एकमूलकादीसु चेत्थ या पुच्छा पाळियं आगता, या च न आगता, ता सब्बा हेट्टा वुत्तनयानुसारेनेव वेदितब्बा । 


तिकञ्च पट्टानवरं...पे०... छ पच्चनीयानुलोमम्हि नया सुगम्भीराति एत्थापि हेट्ठा वुत्तनयेनेव द्वे पच्चयानुलोमानि -- धम्मपच्चनीयानुलोमं पच्चयपच्चनीयानुलोमञ्च। 
तत्थ “कुसला धम्मा”ति एवं अभिधम्ममातिकापदेहि सङ्गहितानं धम्मानं “नकुसलं धम्मं पटिच्च कुसलो धम्मो”ति पच्चनीयानुलोमदेसनावसेन पवत्तं धम्मपच्चनीयानुलोमं 
नाम। ““नहेतुपच्चया आरम्मणपच्चया "ति एवं चतुबीसतिया पच्चयेसु लब्भमानपदानं पच्चयपच्चनीयानुलोमदेसनावसेन पवत्तं पच्चयपच्चनीयानुलोमं नाम । तत्थ हेट्ठा 
अट्टकथायं “तिकञ्च पट्ठानवरं...पे०... छ पच्चनीयानुलोमम्हि नया सुगम्भीरा”ति अयं गाथा धम्मपच्चनीयानुलोमं सन्धाय वुत्ता। इध पन अयं गाथा धम्मानुलोमेयेब 
पच्चयपच्चनीयानुलोमं सन्धाय वुत्ता। तस्मा “छ पच्चनीयानुलोमम्हि नया सुगम्भीरा”ति अट्टुकथाय धम्मपच्चनीयानुलोमे तिकपड्डानादयो छ नया सुगम्भीराति एवमत्थो 
वेदितब्बो । इमस्मिं पनोकासे नहेतुपच्चया आरम्मणपच्चयाति एवं पवत्ते पच्चयपच्चनीयानुलोमे एते धम्मानुलोमेयेव तिकपट्ठानादयो छ नया सुगम्भीराति एवमत्थो वेदितब्बो। 


तेसु अनुलोमतिकपड्टानेयेब कुसलत्तिकमत्तस्सपि बसेन अयं इमस्मिं पटिच्चवारस्स पण्णत्तिवारे सङ्किपित्वा पुच्छापभेदो दस्सितो। सेसेसु पन तिकेसु सेसपट्ठानेसु च 
एकापि पुच्छा न दस्सिता। ततो परेसु पन सहजातवारादीसु कुसलत्तिकस्सपि वसेन पुच्छं अनुद्धरित्वा लब्भमानकवसेन विस्सज्जनमेव दस्सितं। “छ पच्चनीयानुलोमम्हि नया 
सुगम्भीरा ति वचनतो पन इमस्मिं पच्चयपच्चनीयानुलोमे छपि एते पट्टाननया पुच्छावसेन उद्धरित्वा दस्सेतब्बा । पट्ठानं वण्णयन्तानञ्हि आचरियानं भारो एसोति। 


पुच्छाबारवण्णना निड्टिता। 


१. कुसलत्तिकवण्णना 
९. पटिच्चवारवण्णना 
१. पच्चयानुलोमं 
(९.) विभङ्गवारो 


५३. इदानि या एता पण्णत्तिवारे कुसलत्तिकं निस्साय हेतुपच्चयादिवसेन एकूनपञ्ञासं आदिं कत्वा नयमत्तं दस्सेन्तेन अपरिमाणा पुच्छा दस्सिता । तत्थ 
कुसलाकुसलादीनं सहुप्पत्तिया अभावतो या पुच्छा “कुसलं धम्मं पटिच्च अकुसलो धम्मो उप्पज्जति हेतुपच्चया"ति एवं विस्सज्जनं न लभन्ति। ता पहाय या विस्सज्जनं 
लभन्ति, तायेव विस्सज्जेतुं अयं कुसलं धम्मं पटिच्च कुसलो धम्मो उप्पज्जति हेतुपच्चयातिआदिना नयेन पटिच्चवारस्स निद्देसवारो आरद्धो। 


तत्थ सिया - सचे इमा हेतुपच्चयादिवसेन एकूनपञ्ञासं पुच्छा सब्बसो विस्सज्जनं न लभन्ति, अथ कस्मा दस्सिता? ननु या लभन्ति, तायेव दस्सेतब्बाति? आम, 
दस्सेतब्बा सियुं। तथा दस्सियमाना पन सब्बेसु तिकदुकपड्डानादीसु एकेकस्मिं तिके, दुके, दुकतिके, तिकदुके, तिकतिके, दुकदुके च सङ्केपं अकत्वा दस्सेतब्बायेव भवेय्युं। 
कस्मा? यस्मा या कुसलत्तिके लभन्ति, न तायेव बेदनात्तिकादीसु। धम्मानुलोमपच्चनीये च तिकपड्टाने वितक्कत्तिकपीतित्तिकानं विस्सज्जने सब्बापेता विस्सज्जनं लभन्ति, 
तस्मा उक्कट्वपरिच्छेदेन एकेकस्मिं तिके यत्तकाहि पुच्छाहि भवितब्बं सब्बा कुसलत्तिके दस्सिता। एवं दस्सितासु हि या तत्थ विस्सज्जनं न लभन्ति, ता पहाय या लभन्ति, ता 
बुच्चमाना सक्का सुखेन विजानितुन्ति सुखेन विजाननत्थं सब्बापि कुसलत्तिके दस्सिता। या पनेत्थ विस्सज्जनं न लभन्ति, ता पहाय या लभन्ति, तायेब विस्सज्जिताति 
वेदितब्बा। 


तत्थ कुसलं धम्मं पटिच्चाति चतुभूमककुसलधम्मेसु वेदनाक्खन्धादिभेदं एकं धम्मं पटिच्च पटिगन्त्वा सहुप्पत्तिसङ्घातेन सदिसभावेन पत्वा, तेन सद्भि एकतो 
उप्पत्तिभावं उपगन्त्वाति अत्थो। कुसलो धम्मोति चतुभूमककुसलधम्मेसुयेव सञ्जाक्खन्धादिभेदो एको धम्मो। उप्पज्जतीति उप्पादतो याव निरोधगमना उद्धं पज्जति, 
निब्बत्ततीतिपि अत्थो। अत्तानं लभति, उप्पादादयो तयोपि खणे पापृणातीति वृत्तं होति । हेतुपच्चयाति कुसलहेतुना हेतुपच्चयभावं साधेन्तेन। 


एवं “उप्पज्जेय्या^ति पुच्छाय “उप्पज्जतीति विस्सज्जनं वत्वा इदानि यं धम्मं पटिच्च यो धम्मो उप्पज्जति, तं धम्मं खन्धवसेन दस्सेतुं कुसलं एकं खन्धन्तिआदिमाह। 
तत्थ एकन्ति वेदनादीसु चतूसु यंकिञ्चि एकं | तयो खन्धाति यो यो पच्चयभावेन गहितो, तं तं ठपेत्वा अवसेसा तयो खन्धा। तयो खन्धेति वेदनादीसु यो एको खन्धो 
उप्पज्जतीति गहितो, तं ठपेत्वा सेसे तयो। द्वे खन्धेति वेदनासञ्ञादुकादीसु छसु दुकेसु येकेचि द्वे खन्धे पटिच्च। द्वे खन्धाति ये ये पच्चयभावेन गहिता, ते ते ठपेत्वा अवसेसा 
द्वे खन्धा कुसलहेतुना हेतुपच्चयभावं साधेन्तेन उप्पज्जन्तीति अत्थो। 


यस्मा पन एको खन्धो एकस्सेव द्विन्नंयेव वा, द्वे वा पन एकस्सेव पच्चयो नाम नत्थि, तस्मा “एकं खन्धं पटिच्च एको खन्धो, एकं खन्धं पटिच्च द्वे खन्धा, द्वे खन्धे पटिच्च 
एको खन्धों"ति न वुत्तं। कुसलं धम्मं पटिच्च अब्याकतो धम्मो उप्पज्जतीतिआदीसुपि वुत्तनयेनेव अत्थो वेदितब्बो । चित्तसमुट्ठानं रूपन्ति इदं पटिच्चत्थस्स सहजातत्थत्ता 

यं कुसलेन सहजातञ्चेव हेतुपच्चयञ्च लभति, तं दस्सेतुं वुत्तं । परतोपि एवरूपेसु ठानेसु अयमेव नयो। 


विपाकाब्याकतं किरियाब्याकतन्ति एत्थ हेतुपच्चयाभावतो अहेतुकं, रूपेन सद्भि अनुप्पत्तितो आरुप्पविपाकञ्च न गहेतब्बं । पटिसन्धिक्खणेति कटत्तारूपसङ्घातस्स 
अब्याकतस्स अब्याकतं पटिच्च उप्पत्तिदस्सनत्थं वुत्तं । विपाकाब्याकतन्ति तस्मिं खणे विज्जमानाब्याकतवसेन वृत्तं । खन्धे पटिच्च वत्थु, वत्थुं पटिच्च खन्धाति इदं 
कटत्तारूपग्गहणेन वत्थुम्हि गहितेपि वत्थुं पटिच्च खन्धानं उप्पत्तिदस्सनत्थं वुत्तं। 


एकं महाभूतन्तिआदि रूपाब्याकतं पटिच्च रूपाब्याकतस्स उप्पत्तिदस्सनत्थं वुत्तं। एकं खन्धन्तिआदीसु वुत्तनयेनेव पनेत्थ अत्थयोजना वेदितब्बा। एवं रूपाब्याकतम्हि 
भूते पटिच्च भूतानं उप्पत्ति वत्वा इदानि भूते पटिच्च उपादारूपानं उप्पत्ति दस्सेतुं महाभूते पटिच्च चित्तसमुट्ठानन्तिआदि वुत्तं। एवं सन्ते उपादारूपन्ति एत्तकमेव वत्तब्बं, 
इतरद्वयं कस्मा वुत्तन्ति? महाभूतेपि पटिच्च उप्पत्तिदस्सनत्थं । यञ्हि हेडा “चित्तसमुद्ठानञ्च रूपं कटत्ता च रूपः न्ति दस्सितं, तं न केवलं खन्धेयेब च पटिच्च उप्पज्जति, 
महाभूतेपि पन पटिच्च उप्पज्जतीति दस्सनत्थमिदं वुत्तन्ति वेदितब्बं । तत्थ चित्तसमुट्ठानं पवत्तेयेव, कटत्तारूपं पटिसन्धियम्पि। उपादारूपन्ति तस्सेव उभयस्स विसेसनं । 


कुसले खन्धे च महाभूते च पटिच्चाति एत्थ चित्तसमुट्ठानाव महाभूता गहिता। चित्तसमुट्टानं रूपन्ति एत्थ पन भूतरूपम्पि उपादारूपम्पि गहितं । “एकं महाभूतं 
पटिच्च तयो महाभूता"तिआदिना नयेन हि भूतरूपम्पि खन्धे च महाभूते च पटिच्च उप्पज्जति। महाभूते पटिच्च उपादारूपन्ति वुत्तनयेन उपादारूपम्पि। अकुसलञ्च 
अब्याकतञ्चाति पञ्हाविस्सज्जनेसुपि एसेव नयो। एवं हेतुपच्चये नव पुच्छा विस्सज्जिता। एतायेव हि एत्थ लब्भन्ति, सेसा चत्तालीस मोघपुच्छाति न विस्सज्जिता। इमिना 
उपायेन आरम्मणपच्चयादीसुपि पुच्छाविस्सज्जनानं अत्थो वेदितन्बो । तत्थ तत्थ पन विचारेतब्बयुत्तकमेव विचारयिस्साम। 


५४. आरम्मणपच्चये ताव रूपस्स आरम्मणपच्चयवसेन अनुप्पत्तितो तासु नवसु रूपमिस्सका पहाय तिस्सोव पुच्छा विस्सज्जिता। तेनेव च कारणेन “वत्थु पटिच्च 
खन्धा"ति वत्वा “खन्धे पटिच्च वत्थू^ति न वुत्तं । न हि तं आरम्मणपच्चयेन उप्पज्जति। 


५५. अधिपतिपच्चये विपाकाब्याकतन्ति लोकुत्तरमेव सन्धाय वुत्तं । तेनेवेत्थ “पटिसन्धिक्खणे"ति न गहितं। सेसं हेतुपच्चयसदिसमेव। 
५६. अनन्तरसमन्तरेसुपि रूपं न लब्भतीति आरम्मणपच्चये विय तिस्सोव पुच्छा। 


५७. सहजातपच्चये पटिसन्धिक्खणेति पञ्चबोकारे पटिसन्धिवसेन वुत्तं । हेड्डा पन पच्चयविभङ्गे “ओक्कन्तिक्खणे "ति आगतं तम्पि इमिना सद्धिं अत्थतो एकं, 
ब्यञ्जनमत्तमेव हेत्थ नानन्ति। अपिच “तिण्णं सन्निपाता गब्भस्स अवक्कन्ति होती”ति (म° नि० १.४०८) वचनतो ओक्कन्तीति पञ्चनोकारपटिसन्धियावेतं नामं । 
पटिसन्धीति सब्बभवसाधारणं। इध पन “कटत्ता च रूप" न्तिआदिवचनतो पञ्चबोकारपटिसन्धियेब अधिप्पेता । सा हि रूपस्सपि अरूपस्सपि पच्चयभावञ्चेव 
पच्चयुप्पन्नभावञ्च सङ्गण्हाति, तस्मा परिपुण्णविस्सज्जना होतीति गहिता। बाहिरं एकं महाभूतन्ति अनिन्द्रियबद्धेसु पथवीपासाणादीसु महाभूतं सन्धाय वुत्तं । 
पच्चयविभङ्गवारस्मिञ्हि चत्तारो महाभूताति अज्झत्तिकञ्च बाहिरञ्च एकतो कत्वा गहितं। सङ्घेपदेसना हि सा। अयं पन वित्थारदेसना, तस्मा सब्बं विभजित्वा दस्सेन्तो 
“बाहिर एकं महाभूत”न्तिआदिमाह । असञ्जसत्तानं एकं महाभूतं पटिच्चाति द्रिसन्ततिसमुदड्ठानभूतवसेन वुत्तं । महाभूते पटिच्च कटत्तारूपन्ति इदं पन कम्मसमुट्ठानवसेनेव 
वुत्तं । उपादारूपन्ति उतुसमुद्ठानवसेनेव । 


५८. अञ्जमञ्जपच्चये खन्धे पटिच्च वत्थु, वत्थु पटिच्च खन्धाति चतुन्नम्पि खन्धानं एकतो वत्थुना अञ्ञमञ्ञपच्चयतं दस्सेतुं वुत्तं । 


५९. निस्सयपच्चये यस्मा पटिच्चत्थो नाम सहजातत्थो, तस्मा या हेट्ठा पच्चयविभङ्गवारे चक्खायतनादीनं निस्सयपच्चयता दस्सिता, न सा गहिता। चक्खायतनादीनि हि 
पुरेजातानि हुत्वा पच्चया होन्ति, इध सहजातमेव लब्भति । तेनेव वुत्तं - “निस्सयपच्चयो सहजातपच्चयसदिसो"ति। 


६०. उपनिस्सयपच्चये रूपस्स उपनिस्सयपच्चयाभावा तीणेव विस्सज्जनानि लब्भन्ति, तेन वुत्तं “आरम्मणपच्चयसदिस'न्ति। तत्थ किञ्चापि न सब्बे 
कुसलाकुसलाब्याकता आरम्मणूपनिस्सयं लभन्ति, ये पन लभन्ति, तेसं बसेनेतं वुत्तन्ति वेदितब्बं। 


६१. पुरेजातपच्चये वत्थुं पुरेजातपच्चयाति वत्थुं पटिच्च वत्थुना पुरेजातपच्चयतं साधेन्तेन उप्पज्जन्तीति अत्थो। विपाकाब्याकतं एकं खन्धन्ति एत्थ यं 
विपाकाब्याकतस्स वत्थु ओक्कन्तिक्खणे सहजातपच्चयो होति, तं पुरेजातपच्चयभाजनियत्ता इध न गहेतब्बं। येपि कुसलादयो आरुप्पे पुरेजातपच्चयं न लभन्ति, तेपि 
पुरेजातपच्चयभाजनियतोयेव इध न गहेतब्बा। आरम्मणं पन नियमतो पुरेजातपच्चयभावं न लभति | रूपायतनादीनि हि चक्खुविञ्ञाणादीनंयेव पुरेजातपच्चयतं साधेन्ति, 
मनोविञ्ञाणधातुया अतीतानागतानिपि आरम्मणं होन्तियेव। तस्मा इध न गहितं। खन्धवसेन हि अयं देसना, न विञ्ञाणधातुवसेन। “विपाकाब्याकतं एकं खन्ध''न्ति देसनाय 
च सब्बापि विञ्जाणधातुयो गहिता, न चक्खुविञ्ञाणधातुआदयो एवाति। 


पच्छाजातो कुसलाकुसलानं पच्चयो न होति, अब्याकतस्सपि उपत्थम्भकोव न जनको, तस्मा “उप्पज्जति पच्छाजातपच्चया"ति एवं वत्तब्बो एकधम्मोपि नत्थीति 
पच्छाजातपच्चयवसेन विस्सज्जनं न कतं । 


६२. आसेवनपच्चये कामं सब्बा किरिया आसेवनपच्चयं न लभन्ति, लब्भमानवसेन पन “किरियाब्याकत”न्ति वुत्तं। तस्मा जवनकिरियावेत्थ गहिताति वेदितन्बा । 


६३. कम्मपच्चये कुसलाकुसलेसु एकक्खणिको कम्मपच्चयो वेदितब्बो, तथा किरियाब्याकते। विपाकाब्याकते पन नानाक्खणिकोपि, तथा पटिसन्धिक्खणे महाभूतानं । 
चित्तसमुट्ठानानं पन एकक्खणिको । कटत्तारूपानं नानाक्खणिकोव तथा असञ्जसत्तरूपानं । कटत्तारूपं पनेत्थ जीवितिन्द्रियं। सेसं न एकन्ततो कम्मसमुद्ठानत्ता उपादारूपन्ति 
बुत्तं। एवं सन्तेपि इध कम्मसमुद्ठानमेव अधिप्पेतं । 


६४. विपाकपच्चये कुसलाकुसलं किरियञ्च न लब्भतीति अब्याकतवसेनेव विस्सज्जनं कतं । चित्तसमुट्ठानन्ति विपाकचित्तसमुद्ठानमेव | कटत्तारूपन्ति यथालाभवसेन 

इन्द्रियरूपञ्च वत्थुरूपञ्च। उपादारूपन्ति तदवसेसं तस्मि समये विज्जमानकं उपादारूपं | 


६५. आहारपच्चये सब्बेसम्पि कुसलादीनं खन्धानं चित्तसमुद्ठानरूपस्स च अरूपाहारवसेन उप्पत्ति वेदितन्बा, तथा पटिसन्धिक्खणे महाभूतानं । चित्तसमुट्ठानन्ति 
भवङ्गादिचित्तसमुट्ठानं। आहारसमुट्टानन्ति कबळीकाराहारसमुट्वानं । चित्तसमुट्ठानन्ति कुसलाकुसलचित्तसमुट्ठानमेव। पच्चयविभङ्गवारे आहारपटिपाटिया पठमं कबळीकारो 
आहारो दस्सितो, इध पन कुसलं धम्मन्ति पुच्छावसेन पठमं अरूपाहारा दस्सिताति वेदितब्बा । 


६६. इन्द्रियपच्चये पच्चयविभङ्गे इन्द्रियपटिपाटिया पठमं चकखुन्द्रियादीनि दस्सितानि, इध पन कुसलादिपुच्छावसेन पठमं अरूपिन्द्रियानं पच्चयता दस्सिता। तत्थ 
कुसलादीसु यथालाभवसेन अरूपिन्द्रिया गहेतब्बा । असञ्ञसत्तानं भूतरूपेसुपि जीवितिन्द्रियन्ति। 


६७. झानमग्गपच्चयेसु हेतुपच्चयसदिसमेव विस्सज्जनं, तेनेवेत्थ “हेतुपच्चयसदिसः न्ति वृत्तं । 
६८. सम्पयुत्तपच्चये विस्सज्जनं आरम्मणपच्चयगतिकं, तेनेवेत्थ “आरम्मणपच्चयसदिस' न्ति वुत्तं | 


६९. विप्पयृत्तपच्चये वत्थुं विष्पयुत्तपच्चयाति वत्थुं पटिच्च विप्पयृत्तपच्चया, वत्थुना विप्पयुत्तपच्चयतं साधेन्तेन उप्पज्जन्तीति अत्थो। खन्धे विष्पयुत्तपच्चयाति खन्धे 
पटिच्च विप्पयुत्तपच्चया, खन्धेहि विप्पयुत्तपच्चयतं साधेन्तेहि उप्पज्जतीति अत्थो। खन्धा वत्थुं विष्पयृत्तपच्चयाति वत्थुं पटिच्च खन्धा विप्पयुत्तपच्चया। वत्थुना 
विप्पयुत्तपच्चयतं साधेन्तेन उप्पज्जन्तीति अत्थो। चित्तसमुट्ठानरूपं खन्धे विप्पयुत्तपच्चयाति खन्धे पटिच्च विप्पयुत्तपच्चया चित्तसमुद्दानं रूपं खन्धेहि विप्पयुत्तपच्चयतं 
साधेन्तेहि उप्पज्जतीति अत्थो। सेसविस्सज्जनेसुपि वत्थुं विष्पयुत्तपच्चयातिआदीसुपि वृत्तनयेनेवत्थो वेदितब्बो । विपाकाब्याकते चेत्थ वत्थुग्गहणेन चक्खादीनि 
सङ्गहितब्बानि। एकं महाभूतन्तिआदि रूपाब्याकतस्स पच्चयभावं दस्सेतुं वृत्तं । चित्तसमुद्टानन्ति अब्याकतचित्तसमुद्ठानम्पि कुसलाकुसलचित्तसमुद्ठानम्पि। 


७०. अत्थिपच्चये सब्बं सहजातपच्चयगतिकं । तेनेवेत्थ सहजातपच्चयसदिस' न्ति वुत्तं । 


७१-७२. नत्थिविगता आरम्मणपच्चयगतिका, अविगतं सहजातगतिकं । तेनेवेत्थ “आरम्मणपच्चयसदिसं, सहजातपच्चयसदिस' न्ति वुत्तं । इमे तेवीसति पच्चयाति 
सङ्किपित्वा दस्सितानं वसेनेतं वृत्तं । वित्थारेतब्बाति या पुच्छा विस्सज्जनं लभन्ति, तासं बसेन वित्थारेतब्बा। अयं हेतुपच्चयं आदिं कत्वा एकमूलके पच्चयानुलोमे 
पटिच्चवारस्स कुसलत्तिकविस्सज्जने अत्थवण्णना। 


(२.) सङ्ख्यावारो 


७३. इदानि ये एत्थ हेतुपच्चयादीसु एकेकस्मिं पच्चये विस्सज्जनवारा लद्धा, ते गणनवसेन दस्सेतुं हेतुया नवातिआदि आरद्धं । तत्थ हेतुया नवाति हेतुपच्चये नव 
पुच्छाविस्सज्जनवारा होन्ति। सेस्यथिदं - कुसलेन कुसलं, कुसलेन अब्याकतं, कुसलेन कुसलाब्याकतं; अकुसलेन अकुसलं, अकुसलेन अब्याकतं, अकुसलेन 
अकुसलाब्याकतं, अब्याकतेन अब्याकतं, कुसलाब्याकतेन अब्याकतं, अकुसलाब्याकतेन अब्याकतन्ति। 


आरम्मणे तीणीति कुसलेन कुसलं, अकुसलेन अकुसलं, अब्याकतेन अब्याकतं। अधिपतिया नवाति हेतुया वुत्तसदिसाव । द्वादससु हि पच्चयेसु नव नवाति वुत्तं। 
सब्बेसुपि पुच्छाविस्सज्जनानि हेतुपच्चयसदिसानेव। विभङ्गे पन अत्थि विसेसो। दससु पच्चयेसु तीणि तीणीति वुत्तं । सब्बेसुपि पुच्छाविस्सज्जनानि आरम्मणसदिसानेव। 
विभङ्गे पन अत्थि विसेसो । अञ्जमञ्ञपच्चयस्मिञ्हि अब्याकतपदस्स विस्सञ्जने रूपम्पि लब्भति, तथा पुरेजातपच्चये। आसेवनपच्चये विपाकानि चेव वीथिचित्तानि च न 
लब्भन्ति। विपाके एकन्ति अब्याकतमेव। एवमेत्थ सङ्केपतो नव तीणि एकन्ति, तिविधोव वारपरिच्छेदो। वित्थारतो द्वादस नवका, दस तिका, एकं एककन्ति सब्बेसुपि 
तेवीसतिया पच्चयेसु एकूनचत्तालीसाधिकं वारसतं होति, एकूनचत्तालीसाधिकञ्च पुच्छासतं । एकूनचत्तालीसाधिकं पुच्छाविस्सज्जनसतन्तिपि तस्सेव नामं । 


७४. एवं हेतुपच्चयादिके एकमूलके गणनं दस्सेत्वा इतो परेसु दुमूलकादीसु वित्थारदेसनं सङ्किपित्वा एकमूलके दस्सिताय देसनाय लब्भमानगणनञ्जेव आदाय 
वारपरिच्छेदं दस्सेतुं दुमूलके ताव हेतुपच्चया आरम्मणे तीणीतिआदिमाह। तत्रिदं लक्खणं - बहुगणनोपि पच्चयो अबहुगणनेन सद्भि युत्तो तेन समानगणनोव होति। तेन 
वुत्तं “हेतुपच्चया आरम्मणे तीणी"ति। हेतुआरम्मणदुके आरम्मणे वुत्तानि तीणेव विस्सज्जनानि लब्भन्तीति अत्थो। समानगणनो पन समानगणनेन सद्धि युत्तो 
अपरिहीनगणनोव होति। तेन वुत्तं “हेतुपच्चया अधिपतिया नवा”ति। हेताधिपतिदुके नवेव विस्सज्जनानि लब्भन्तीति अत्थो। विपाके एकन्ति हेतुविपाकदुके विपाके वुत्तं 
एकमेव विस्सज्जनं लब्मतीति एवं ताव दुमूलके वारपरिच्छेदो वेदितब्बो। 


७५. तिमूलकादीसुपि इदमेव लक्खणं । तेनेवाह - हेतुपच्चया आरम्मणपच्चया अधिपतिया तीणीति। हेतारम्मणाधिपति तिके आरम्मणे वुत्तानि तीणेब 
विस्सज्जनानि लब्भन्तीति अत्थो। एवं सब्बत्थ नयो नेतब्बो। 


७६-७९. द्वादसमूलके पन विपाकपच्चयो न लब्मति, तस्मा आसेवनपच्चया कम्मे तीणीति वत्वा विपाकं अपरामसित्वा आहारे तीणीति वुत्तं । तेरसमूलकादीसुपि 
एसेव नयो। ते पन सङ्किपित्वा तेबीसतिमूलकोवेत्थ दस्सितो। सो दुविधो होति - सासेबनो वा सविपाको वा। तत्थ पठमं सासेवनो दस्सितो, सो तीणेव विस्सज्जनानि लभति। 
तेन वुत्तं “आसेवनपच्चया अविगते तीणी”ति। सविपाको पन आसेवनं न लभति, तस्मा तं पहाय विपाकवसेन गणनाय दस्सनत्थं अनन्तरायेब “हेतुपच्चया..पे०... 
विपाकपच्चया आहारे एक” न्ति एकं नयं दस्सेत्वा पच्छा तेबीसतिमूलकोव दस्सितो। एतेसु पन द्वीसु तेबीसतिमूलकेसु किञ्चापि एकस्मिं विपाकपच्चयो नत्थि, एकस्मिं 
आसेवनपच्चयो, पच्छाजातपच्चयो पन उभयत्थापि। रुळ्हीसद्देन पनेते तेबीसतिमूलकात्वेव वेदितब्बा। तेसु सासेवने आसेवनस्स वसेन सब्बत्थ तीणेव विस्सज्जनानि, 
सविपाके विपाकपच्चयस्स वसेन एकमेवाति अयं हेतुपच्चयं आदिं कत्वा एकमूलकादीसु गणना। 


यं पनेतं हेतुमूलकानन्तरं “आरम्मणे ठितेन सब्बत्थ तीणेव पञ्हा“ति वुत्तं, तं आरम्मणपच्चयं आदिं कत्वा एकमूलकेपि दुमूलकादीसुपि सब्बत्थ आरम्मणपदे चेव 


www.tipitaka.org Vipassana Research Institute 


Page 138 sur 163 


आरम्मणेन सद्धिं सेसपच्चययोजनासु च यत्थ नवहि भवितब्बं, तत्थ तयोव पञ्हा होन्तीति दस्सनत्थं वुत्तं । विपाकपदे पन विपाकपदेन सद्धिं सेसपच्चययोजनासु च 
एकोव पज्हो होतीति। इति यं हेट्ठा अवोचुम्ह “बहुगणनोपि पच्चयो अबहुगणनेन सद्धि युत्तो तेन समानगणनो होतीति, तं सुवुत्तमेव। 


८०-८५. इदानि ये आरम्मणादीनं पच्चयानं वसेन एकमूलकादयो दस्सेतब्बा, तेसु एकमूलको ताव हेतुएकमूलकेनेब सदिसोति एकस्मिम्पि पच्चये न दस्सितो। 
आरम्मणपच्चयवसेन पन दुमूलके गणनं दस्सेतुं आरम्मणपच्चया हेतुया तीणि, अधिपतिया तीणि...पे०... अविगते तीणीति वुत्तं । एत्थ च “आरम्मणपच्चया अधिपतिया 
तीणि...पे०.. अविगते तीणी”ति वत्तब्बे ये हेतुपच्चयादयो पच्चया बहुगणना, तेसं ऊनतरगणनेहि च समानगणनेहि च सद्भि संसन्दने या गणना लब्भति, तं दस्सेतुं 
आरम्मणपच्चयस्स पुरिमभागे ठितम्पि हेतुपच्चयं पच्छिमभागेव ठपेत्वा “आरम्मणपच्चया हेतुया तीणी"ति वुत्तं । तेनेतं आवि करोति - आरम्मणपच्चयो येन येन 
बहुतरगणनेन वा समानगणनेन वा पच्चयेन सद्भि दुकतिकादिभेदं गच्छति, सब्बत्थ तीणेव पज्हाविस्सज्जनानि वेदितब्बानि । विपाकपच्चयेन पन सद्भि संसन्दने एकमेव 
लब्भति, तं विपाकपच्चयादिकाय गणनाय आवि भविस्सतीति इध न दस्सितं। या चेसा दुमूलके गणना दस्सिता, तिमूलकादीसुपि एसाव गणनाति आरम्मणपच्चयवसेन 
तिमूलकादयो न वित्थारिता। 


इदानि अधिपतिपच्चयादिवसेन दुमूलकादीसु गणनं दस्सेतुं अधिपतिपच्चया हेतुया नवातिआदि वृत्तं | तत्थापि वृत्तनयेनेव पच्चयसन्निवेसो वेदितब्बो। यथा च 
अधिपतिपच्चया हेतुया नव, एवं सेसेसुपि हेतुना समानगणनासु नवेव | इति यो यो पच्चयो आदिम्हि तिट्ुति, तेन तेन सद्धि समानगणनानं संसन्दने आदिम्हि ठितस्स वसेन 
गणना होति। तेन पन सद्धि ऊनतरगणनानं संसन्दने ऊनतरगणनानंयेव वसेन गणना होतीति वेदितब्बो। यथा च आरम्मणपच्चयवसेन एवं अधिपतिपच्चयवसेनापि ततो परेसं 
अनन्तरादीनं वसेनापि तिमूलकादयो न वित्थारिता। तस्मा दुमूलके दस्सितगणनावसेनेव सब्बत्थ साधेतन्बा। तेनेव वुत्तं “एकेकं पच्चयं मूलकं कातुन सज्झायमग्गेन 
गणेतब्बा”ति। 


पच्चयानुलोमवण्णना। 
पटिच्चवारो 
पच्चयपच्चनीयवण्णना 


८६-८७. पच्चयपच्चनीयं पन यस्मा कुसलपदे न लब्भति कुसलधम्मस्स हेतुपच्चयेन विना अनुप्पत्तितो, तस्मा अकुसलं धम्मं पटिच्चातिआदि आरद्धं । तत्थ 
नहेतुपच्चयाति हेतुपच्चयपटिक्खेपो हेतुपच्चयं विना अज्जेन पच्चयेन उप्पज्जतीति अत्थो। विचिकिच्छासहगतो उद्धच्चसहगतो मोहोति अयज्हि सम्पयुत्तधम्मानञ्चेव 
चित्तसमुटड्डानरूपस्स च सयं हेतुपच्चयो होति, अञ्ञस्स पन सम्पयुत्तहेतुनो अभावा न हेतुपच्चया उप्पज्जतीति ठपेत्वा हेतुपच्चयं सेसेहि अत्तनो अनुरूपपच्चयेहि उप्पज्जति। 
इमिना नयेन सब्बपच्चयपटिक्खेपेसु अत्थो वेदितब्बो। अहेतुकं विपाकाब्याकतन्ति इदं रूपसमुद्ठापकवसेनेव वेदितब्बं। अञ्ञेसुपि एवरूपेसु एसेव नयो। 


८८. नअधिपतिपच्चये कामं अधिपतिपि अत्तना सद्धि दुतियस्स अधिपतिनो अभावा नअधिपतिपच्चयं लभति, यथा पन विचिकिच्छुद्धच्चसहगतो मोहो अहेतुको, न तथा 
अधिपतयो एव निराधिपति। छन्दादीसु पन अञ्ञतरं अधिपतिं अकत्वा कुसलादीनं उप्पत्तिकाले सब्बेपि कुसलादयो निराधिपतिनो। तस्मा मोहं विय विसुं अधिपतिमत्तमेव 
अनुद्धरित्वा सब्बसङ्गाहिकवसेन एसा “एकं खन्धं पटिच्च तयो खन्धा"तिआदिका देसना कताति वेदितन्बा। 


८९. नानन्तरनसमनन्तरेसु नारम्मणे विय रूपमेव पच्चयुप्पन्नं । तेन वुत्तं “नारम्मणपच्चयसदिस"न्ति। सहजातपच्चयो परिहीनो। यथा चेस, तथा 
निस्सयअत्थिअविगतपच्चयापि। कि कारणा? एतेहि विना कस्सचि अनुप्पत्तितो। सहजातनिस्सयअत्थिअविगतपच्चयेपि हि पच्चकखाय एकोपि रूपारूपधम्मो नुप्पज्जति, 
तस्मा ते परिहीना। 


९०. नअञ्जमञ्जपच्चयविभङ्गे पटिसन्धिक्खणे विपाकाब्याकते खन्धे पटिच्च कटत्तारूपन्ति हदयवत्थुवज्जं वेदितब्बं । 


९१. नउपनिस्सयपच्चयविभङ्गे रूपमेव पच्चयुप्पन्नं, तञ्हि उपनिस्सयं न लभति। अरूपं पन किञ्चापि आरम्मणूपनिस्सयपकतूपनिस्सये न लभेय्य, 
अनन्तरूपनिस्सयमुत्तकं पन नत्थि। तेन वुत्तं “नारम्मणपच्चयसदिस''न्ति। 


९२. नपुरेजाते चित्तसमुट्टानरूपन्ति पञ्चबोकारवसेन वुत्तं । 


९३. नपच्छाजातपच्चयाति एत्थ सहजातपुरेजातपच्चया सङ्गहं गच्छन्ति । तस्मा सहजातपच्चयसदिसा एत्थ पाळि, सा नअधिपतिपच्चये वित्थारिताति इध सङ्कित्ता। 
नासेबनपच्चये कुसलाकुसला पठमजवनवसेन वेदितब्बा, तथा किरियाब्याकतं। पाळि पन इधापि नअधिपतिपच्चये वित्थारितवसेन वेदितब्बा । तेनेवाह - 
““नपच्छाजातपच्चयम्पि नासेवनपच्चयम्पि नाधिपतिपच्चयसदिस'न्ति। 


९४-९७. नकम्मपच्चये विपाकचेतना नानाक्खणिककम्मपच्चयं लभतीति न गहिता। नाहारपच्चये एकच्चं रूपमेव पच्चयुप्पन्नं, तथा नइन्द्रियपच्चये। 


९८. नझानपच्चये पञ्चविञ्जाणधम्मा चेव एकच्चञ्च रूपं पच्चयुप्पन्नं । पञ्चविञ्ञाणस्मिञ्हि वेदना च चित्तेकग्गता च दुब्बलत्ता उपनिज्झानलक्खणं न पापुणन्तीति 
झानपच्चये न गहिता। 


९९-१०२. नमग्गपच्चये अहेतुकविपाककिरियञ्चेव एकच्चञ्च रूपं पच्चयुप्पन्नं । नसम्पयुत्तनोनत्थिनोविगतेसु रूपमेव पच्चयुप्पन्नं । तेन वुत्तं 
““नारम्मणपच्चयसदिस'"'न्ति। 


www.tipitaka.org Vipassana Research Institute 


Page 139 sur 163 


१०३. नहेतुया द्वेति एकमूलकगणनाय यथापाळिमेव निय्याति। 


१०४. दुमूलके नहेतुपच्चया नारम्मणे एकन्ति एत्थ किञ्चापि बहुगणनेन सद्धि ऊनतरगणनस्स संसन्दने ऊनतरगणनवसेन नहेतुया विय द्वीहि भवितब्बं। 
नारम्मणवसेन पन अरूपधम्मानं परिहीनत्ता अब्याकतं पटिच्च रूपाब्याकतस्स उप्पत्ति सन्धाय “एकः न्ति वुत्तं। सब्बेसु एककेसुपि एसेव नयो । द्वेति वुत्तड्टाने पन नहेतुया 
लद्धवसेन वारद्वयं वेदितब्बं । 


१०५-१०६. तिमूलकादीसु पन सब्बेसु नारम्मणपच्चयस्स अपरिहीनत्ता एकमेव विस्सज्जनन्ति अयं पच्चनीये नहेतुपच्चयं आदिं कत्वा एकमूलकादीसु गणना। 


१०७-१३०. नारम्मणपच्चयादयो पन एकमूलके ताव पुरिमेन सदिसत्ता इधापि न दस्सितायेव। नारम्मणपच्चयवसेन दुमूलके नारम्मणपच्चया, नहेतुया एकन्ति 
नहेतुदुमूलके वुत्तमेव नाधिपतिया पञ्चाति नारम्मणपच्चये लद्धवसेन वेदितब्बाति एवं सब्बसंसन्दनेसु ऊनतरगणनस्सेव पच्चयस्स वसेन गणना वेदितब्बा। यत्थ यत्थ च 
नारम्मणपच्चयो पविसति, तत्थ तत्थ रूपमेव पच्चयुप्पन्नं । नानन्तरनसमनन्तरनअञ्जञमञ्जनउपनिस्सयनाहारनइन्द्रियनसम्पयुत्तनोनत्थिनोविगतपच्चयानं पविट्टड्डानेपि एसेव 
नयो। नाहारनइन्द्रियनझाननमग्गपच्चया सब्बत्थ सदिसविस्सज्जना। नसहजातादिचतुक्कं इधापि परिहीनमेवाति इदमेत्थ लक्खणं | इमिना पन लकखणेन सनब्बेसु दुमूलकादीसु 
“अयं पच्चयो मूलं, अयमेत्थ दुमूलको, अयं तिमूलको, अयं सब्बमूलकोˆति सल्लक्खेत्वा ऊनतरगणनस्स पच्चयस्स वसेन गणना वेदितब्बाति। 


पच्चयपच्चनीयवण्णना। 
पच्चयानुलोमपच्चनीयवण्णना 


९३९-९८९. इदानि अनुलोमपच्चनीये गणनं दस्सेतुं हेतुपच्चया नारम्मणे पञ्चातिआदि आरद्धं । तत्थ हेताधिपतिमग्गपच्चयेसु अनुलोमतो ठितेसु सहजातादयो चत्तारो 
सब्बट्ठानिकपच्चया, आहारिन्द्रियझानमग्गपच्चया चत्तारोति इमे अट्ट पच्चनीयतो न लब्भन्ति। हेतुपच्चयादिवसेन हि उप्पज्जमानो धम्मो इमे अट्ट पच्चये अलभन्तो नाम नत्थि। 
आरम्मणअनन्तरसमनन्तरउपनिस्सयसम्पयुत्तनत्थिविगतपच्चयेसु पन अनुलोमतो ठितेसु अरूपट्टानिका पच्चनीकतो न लब्भन्ति। न हि आरम्मणपच्चयादीहि उप्पज्जमाना 
अनन्तरसमनन्तरपच्चयादयो न लभन्ति । सहजातअञ्ञमञ्ञनिस्सयकम्माहारिन्द्रियअत्थिअविगतपच्चयेसु पन अनुलोमतो ठितेसु चत्तारो सब्बद्वानिकायेव, पच्चनीकतो न 
लब्भन्ति। एतेसञ्हि पच्चयानं वसेन उप्पज्जमानो सब्बड्ठानिके अलभन्तो नाम नत्थि। पच्छाजातपच्चयस्स अनुलोमतो ठानं नाम नत्थि। एवं सेसेसु अनुलोमतो ठितेसु ये च 
लब्भन्ति, ये च न लब्भन्ति, ते सल्लक्खेत्वा सब्बेसुपि दुमूलकादीसु नयेसु तेसं तेसं पच्चयानं संसन्दने ऊनतरगणनानंयेव वसेन गणना वेदितब्बाति। 


पच्चयानुलोमपच्चनीयबण्णना। 
पच्चयपच्चनीयानुलोमवण्णना 


१९०. इदानि पच्चनीयानुलोमे गणनं दस्सेतुं नहेतुपच्चया आरम्मणे द्रेतिआदि आरद्धं। तत्थ हेतुम्हि पच्चनीकतो ठिते ठपेत्वा अधिपतिं अवसेसा अनुलोमतो लब्भन्ति। 
पच्छाजातो पन अनुलोमतो सब्बत्थेव न लब्भति, ये नव पच्चया “अरूपानञ्जेवा”ति वुत्ता, तेसु पुरेजातञ्च आसेवनञ्च ठपेत्वा अवसेसेसु सत्तसु पच्चनीकतो ठितेसु सेसा 
अरूपट्ठानिका अनुलोमतो न लब्भन्ति। यो हि आरम्मणादीहि नुप्पज्जति, न सो अनन्तरादयो लभति। पटिसन्धिविपाको पन पुरेजाततो, सब्बविपाको च सद्भि 
किरियमनोधातुया आसेवनतो अनुप्पज्जमानोपि अनन्तरादयो लभति, तस्मा “पुरेजातञ्च आसेवनञ्च ठपेत्वा' ति वुत्तं। 


पुरेजातपच्छाजातआसेवनविपाकविप्पयुत्तेसु पच्चनीकतो ठितेसु एकं ठपेत्वा अवसेसा अनुलोमतो लब्भन्ति। कम्मपच्चये पच्चनीकतो ठिते ठपेत्वा विपाकपच्चयं 
अवसेसा अनुलोमतो लब्भन्ति। आहारिन्द्रियेसु पच्चनीकतो ठितेसु ठपेत्वा सब्बड्डानिके चेव अञ्जमञ्जकम्माहारिन्द्रियपच्चये च अवसेसा अनुलोमतो न लब्भन्ति, इतरे 
युज्जमानकवसेन लब्भन्ति। झानपच्चये पच्चनीकतो ठिते। हेताधिपतिआसेवनमग्गपच्चया अनुलोमतो न लब्भन्ति। मग्गपच्चये पच्चनीकतो ठिते हेताधिपतिपच्चया 
अनुलोमतो न लब्भन्ति। विप्पयुत्तपच्चये पच्चनीकतो ठिते पुरेजातपच्चयं ठपेत्वा अवसेसा अनुलोमतो लब्भन्ति। एवं तेसु तेसु पच्चयेसु पच्चनीकतो ठितेसु ये ये अनुलोमतो 
न लब्भन्ति, ते ते जत्वा तेसं तेसं पच्चयानं संसन्दने ऊनतरगणनानं वसेन गणना वेदितब्बा । 


१९१-१९५. दुमूलकादीसु च नयेसु यं यं पच्चयं आदिं कत्वा ये ये दुकादयो दस्सिता, ते ते लब्भमानालब्भमानपच्चयवसेन यथा यथा दस्सिता, तथा तथा साधुकं 
सल्लक्खेतब्बा । तत्थ यं नहेतुवसेन दुमूलकादयो नये दस्सेन्तेन नहेतुपच्चया नारम्मणपच्चया...पे०... नासेवनपच्चयाति वत्वा “याव आसेवना सब्बं सदिस" न्ति वृत्तं । 
तस्स, “नअञ्जमञ्जपच्चया सहजाते एक "न्तिआदीहि सदिसता वेदितब्बा। यं पन “नकम्मे गणिते पञ्च गण्हाती”ति सीहळभासाय लिखितं, तस्सत्थो - नहेतुपच्चयं आदिं 
कत्वा नकम्मपच्चयाति एवं नकम्मपच्चयेन घटिते सहजाते एकन्ति एवं दस्सिता पञ्चेव पच्चया अनुलोमतो लब्भन्ति, न अञ्जेति। एवं अञ्जेसुपि एवरूपेसु ठानेसु ब्यञ्जनं 
अनादियित्वा अधिप्पेतत्थोयेव गहेतब्बो। एवरूपञ्हि ब्यञ्जनं अत्तनो सञ्जानिबन्धनत्थं पोराणेहि सकसकभासाय लिखितं । 


अपिच इमस्मिं पच्चनीयानुलोमे पच्चयुप्पन्नधम्मेसुपि अत्थि धम्मो कम्मपच्चयं लभति, न इन्द्रियपच्चयं। सो असञ्जेसु चेव पञ्चवोकारे पवत्ते च रूपजीवितिन्द्रियवसेन 
वेदितब्बो। अत्थि धम्मो मग्गपच्चयं लभति, नहेतुपच्चयं | सो विचिकिच्छुद्धच्चसहजातमोहवसेन वेदितब्बो। अत्थि धम्मो झानपच्चयं लभति, नमग्गपच्चयं | सो 
मनोधातुअहेतुकमनोविञ्ञाणधातुवसेन वेदितब्बो । यत्थ कटत्तारूपानि नानाक्खणिककम्मवसेनेव कम्मपच्चयं लभन्ति, तत्थ रूपधम्मा 
हेताधिपतिबिपाकिन्द्रियझानमग्गपच्चये न लभन्ति, सब्बड्ठानिका पच्चनीया न होन्ति। अहेतुके अधिपतिपच्चयो नत्थीति इमेसम्पि पकिण्णकानं बसेनेत्थ गणनवारो 
असम्मोहतो वेदितब्बो । 


तत्रायं नयो - नहेतुपच्चया आरम्मणे द्वेति एत्थ ताव अहेतुकमोहो चेव अहेतुकविपाककिरिया च पच्चयुप्पन्नं, तस्मा अकुसलेनाकुसलं, अब्याकतेन अब्याकतं 
सन्धायेत्थ द्वेति वुत्तं। सेसेसुपि एसेव नयो। आसेवने पन विपाकं न लब्भति, तथा किरियमनोधातु । तस्मा किरियाहेतुमनोविञ्ञाणधातुवसेनेत्थ अब्याकतेन अब्याकतं 

वेदितब्बं | विपाके एकन्ति अब्याकतेन अब्याकतमेव। मग्गे एकन्ति अकुसलेन अकुसलमेव। 


१९६-१९७. नारम्मणमूलके हेतुया पञ्चाति रूपमेव सन्धाय वुत्तं । तञ्हि कुसलं अकुसलं अब्याकतं कुसलाब्याकतं अकुसलाब्याकतञ्चाति पञ्च कोट्ठासे पटिच्च 
उप्पज्जति। सब्बपञ्चकेसु एसेव नयो। अञ्ञमञ्जे एकन्ति भूतरूपानि चेव वत्थुञ्च सन्धाय वुत्तं । तानि हि नारम्मणपच्चया अञ्जमञ्ञपच्चया उप्पज्जन्ति। तिमूलकेपि एसेव 
नयो। 


१९८-२०२. नाधिपतिमूलके हेतुया नवाति अनुलोमे हेतुम्हि वुत्तानेव । तीणीतिआदीनिपि हेट्ठा अनुलोमे वुत्तसदिसानेब। तिमूलके द्वेति हेड्ठा नहेतुपच्चया आरम्मणे 
बुत्तसदिसानेव। 


२०३-२३३. नपुरेजातमूलके हेतुया सत्ताति हेट्ठा “आरुप्पे कुसलं एकं खन्धं पटिच्चा"तिआदिना नयेन पुरेजाते दस्सितानेव। सब्बसत्तकेसु एसेव नयो। नकम्ममूलके 
हेतुया तीणीतिआदीसु चेतनाव पच्चयुप्पन्ना । तस्मा कुसलं अकुसलं अब्याकतञ्च पटिच्च उप्पत्ति सन्धाय तीणीति वुत्तं । इमिना नयेन “एकं द्वे तीणि पञ्च सत्त नवा”ति 
आगतड्टानेसु गणना वेदितब्बा। “चत्तारि छ अट्ठा”ति इमा पन तिस्सो गणना नत्थेवाति। 


पच्चयपच्चनीयानुलोमबण्णना। 
निद्टिता च पटिच्चवारस्स अत्थवण्णना। 
२. सहजातवारवण्णना 


२३४-२४२. सहजातवारे कुसलं धम्मं सहजातोति कुसलं धम्मं पटिच्च तेन सहजातो हुत्वाति अत्थो। सेसमेत्थ पटिच्चवारे वृत्तनयेनेव वेदितब्बं । अवसाने पनस्स 
““पटिच्चत्तं नाम सहजातत्तं, सहजातत्तं नाम पटिच्चत्त' न्ति इदं उभिन्नम्पि एतेसं वारानं अत्थतो निन्नानाकरणभावदस्सनत्थं वुत्तं । अत्थतो हि एते द्वेपि निन्नानाकरणा। एवं 
सन्तेपि अञ्जमञ्ञस्स अत्थनियमनत्थं वुत्ता। “चक्खुञ्च पटिच्च रूपे चा"तिआदीसु हि असहजातम्पि पटिच्च उप्पज्जतीति वुच्चति। सहजातम्पि च उपादारूपं भूतरूपस्स 
पच्चयो न होति। इति पटिच्चवारेन सहजातपच्चयभावं, सहजातवारेन च पटिच्चाति वुत्तस्स सहजातभावं नियमेतुं उभोपेते बुत्ता। अपिच तथा बुज्झनकानं अज्झासयवसेन 
देसनाविलासेन निरुत्तिपटिसम्भिदाप्पभेदजाननवसेन चापि एते उभोपि वुत्ताति। 


सहजातवारवण्णना निट्टिता । 
३. पच्चयवारवण्णना 


२४३. पच्चयवारे कुसलं धम्मं पच्चयाति कुसलधम्मे पतिट्टितो हुत्वा कुसलं धम्मं निस्सयद्देन पच्चयं कत्वाति अत्थो। कुसलं एकं खन्धं पच्चयाति कुसलं एकं खन्धं 
निस्सयपच्चयं कत्वा तयो खन्धा उप्पज्जन्ति हेतुपच्चयाति वृत्तं होति। इमिनावुपायेन सब्बपदेसु अत्थो वेदितब्बो। वत्थृं पच्चया विपाकाब्याकता किरियाब्याकता खन्धाति 
इदं पञ्चवोकारे पवत्तिवसेन वुत्तं। पञ्चवोकारे पवत्तियञ्हि खन्धानं पुरेजातं वत्थु निस्सयपच्चयो होति। पटिच्चट्टस्स पन सहजातटुत्ता पटिच्चवारे एस नयो न लब्भतीति 
पटिसन्धियं सहजातमेव वत्थु सन्धाय “वत्थुं पटिच्च खन्धा' ति वुत्तं। कुसलं एकं खन्धञ्च वत्थुञ्च पच्चया तयो खन्धातिआदीसुपि इमिनाव नयेन अत्थो वेदितब्बो। 


अब्याकतं धम्मं पच्चया कुसलो च अब्याकतो चाति कुसलाव्याकतानं हेतुपच्चयवसेन एकतो उप्पत्ति सन्धाय वृत्तं । कुसलुप्पत्तिक्खणस्मिञ्हि वत्थुं निस्साय कुसला 
खन्धा, चित्तसमुड्डाने च महाभूते निस्साय चित्तसमुट्ठानं उपादारूपं हेतुपच्चयवसेन एकतो उप्पज्जति। इति पच्चयभूतस्स अब्याकतस्स नानत्तेपि पच्चयुप्पन्नानं हेतुपच्चयवसेन 
एकतो उप्पत्ति सन्धायेतं वुत्तन्ति वेदितब्बं। अञ्ञेसुपि एवरूपेसु ठानेसु एसेव नयो। एवं इमस्मिं हेतुपच्चये सहजातञ्च पुरेजातञ्च निस्सयड्डेन पच्चयं कत्वा सत्तरस पञ्हा 
विस्सज्जिता। तत्थ खन्धा चेव भूता च सहजातवसेन, वत्थु सहजातपुरेजातवसेन गहितं। पटिच्चवारे पन सहजातवसेन पच्चयो लब्भति, तस्मा तत्थ नवेव पज्हा विस्सज्जिता। 
ये पनेते एत्थ सत्तरस पज्हा विस्सज्जिता, तेसु एकादिके एकावसाने विस्सज्जने कुसलादीसु एकपच्चयतो एको पच्चयुप्पन्नो। एकादिके दुकावसाने एकपच्चयतो 
नानापच्चयुप्पन्नो । दुकादिके एकावसाने नानापच्चयतो एको पच्चयुप्पन्नो। दुकादिके दुकावसाने नानापच्चयतो नानापच्चयुप्पन्नो । 


२४८-२५२. आरम्मणपच्चयादीसुपि इमिनावुपायेन पञ्हाविस्सज्जनप्पभेदो वेदितब्बो । यं पनेतं आरम्मणपच्चये बत्थुं पच्चया खन्धाति वृत्तं, तं पटिसन्धिक्खणे 
विपाककखन्धेयेव सन्धाय वुत्तं। चक्खुविञ्ञाणादीनि अब्याकतं निस्साय आरम्मणपच्चयेन उप्पज्जन्तानं पभेददस्सनत्थं वुत्तानि। पुन वत्थु पच्चयाति पवत्ते 
विपाककिरियाब्याकतानं उप्पत्तिदस्सनत्थं वुत्तं । सेसं पुरिमनयेनेव वेदितब्बं। एवं इमस्मिं आरम्मणपच्चये सहजातञ्च पुरेजातञ्च पच्चयं कत्वा सत्त पञ्हा विस्सज्जिता । तत्थ 
खन्धा सहजातवसेन, वत्थु सहजातपुरेजातवसेन, चक्खायतनादीनि पुरेजातवसेनेव गहितानि। पटिच्चवारे पन सहजातवसेनेव पच्चयो लब्भति। तस्मा तत्थ तयोव पञ्हा 
विस्सज्जिता। 


२५३-२५४. अधिपतिपच्चये विपाकाब्याकतं लोकुत्तरमेव वेदितब्बं । अनन्तरसमनन्तरा रूपाभावेन आरम्मणसदिसा। परतो आसेवननत्थिविगतेसुपि एसेव नयो। 
२५५. सहजातपच्चये कटत्तारूपं उपादारूपन्ति उपादारूपसङ्घातं कटत्तारूपं। इदं असञ्जसत्तानञ्जेव रूपं सन्धाय वृत्तं। चक्खायतनादीनि पञ्चवोकारवसेन वृत्तानि। 
२५६-२५७. अञ्ञमञ्ञपच्चये च यथा आरम्मणपच्चया एवन्ति विस्सज्जनसमतं सन्धाय वुत्तं । पच्चयुप्पन्नेसु पन नानत्तं अत्थि। 


२५८. उपनिस्सयपच्चये आरम्मणपच्चयसदिसन्ति रूपाभावतोपि विस्सज्जनसमतायपि वुत्तं । 

२५९-२६०. वत्थु पुरेजातपच्चयातिआदीनं पटिच्चवारे वुत्तनयेनेवत्थो गहेतब्बो । 
२६१-२६६. कम्मपच्चये तीणीति कुसलं पच्चया कुसलो अब्याकतो कुसलाब्याकतो चाति एवं तीणि वेदितब्बानि। अकुसलेपि एसेव नयो। 


२६७-२६८. विप्पयुत्तपच्चये खन्धे विप्पयुत्तपच्चयाति खन्धे निस्साय विप्पयुत्तपच्चया उप्पज्जन्तीति अत्थो । खन्धा वत्थुं विप्पयुत्तपच्चयाति खन्धा वत्थुं निस्साय 
विप्पयुत्तपच्चया उप्पज्जन्तीति अत्थो। सेसं हेड्ठा वुत्तनयेनेव वेदितब्बं । 


२६९-२७६. इदानि यथालद्धानि विस्सज्जनानि गणनवसेन दस्सेतुं हेतुया सत्तरसातिआदिमाह | तत्थ हेतुया सत्तरसाति कुसलेन कुसलं, कुसलेन अब्याकतं, कुसलेन 
कुसलाब्याकतन्ति एवं कुसलवसेन एकादिकानि एकावसानानि द्वे, दुकावसानं एकन्ति तीणि वुत्तानि होन्ति, तथा अकुसलवसेन। अब्याकतेन अब्याकतं, तेनेव कुसलं, 
अकुसलं, कुसलाब्याकतं अकुसलाब्याकतञ्च; कुसलाब्याकतेहि कुसलं, अब्याकतं, कुसलाब्याकतं; अकुसलाब्याकतेहि अकुसलं, अब्याकतं, अकुसलाब्याकतन्ति एवं 
सत्तरस वेदितब्बानि। 


आरम्मणे सत्ताति कुसलेन कुसलं; अकुसलेन अकुसलं, अब्याकतेन अब्याकतं, कुसलं, अकुसलं; कुसलाब्याकतेन कुसलं; अकुसलाब्याकतेन अकुसलन्ति एवं 
सत्त। 


विपाके एकन्ति अब्याकतेन अब्याकतमेव। एवमेत्थ सत्तरस, सत्त, एकन्ति तयो वारपरिच्छेदा होन्ति तेसु द्वादस सत्तरसका, दस सत्तका, एकं एककन्ति ते सब्बे साधुकं 
सल्लक्खेत्वा परतो दुकतिकादिवसेन पच्चयसंसन्दने ऊनतरगणनस्स बसेन गणना वेदितब्बा। सक्का हि इमाय गणनाय दुकमूलादीसु वारपरिच्छेदे जानितुन्ति पुन “कुसलं 
धम्मं पच्चया कुसलो धम्मो"ति अनामसित्वा गणनवसेनेव वारपरिच्छेदं दस्सेतुं हेतुपच्चया आरम्मणे सत्तातिआदि आरद्धं। 


तत्थ कुसलं धम्मं पच्चया कुसलो धम्मो उप्पज्जति हेतुपच्चया आरम्मणपच्चया। कुसलं एकं खन्धं पच्चया तयो खन्धाति इमिना नयेन आरम्मणे लद्धविस्सज्जनानि 
वित्थारेतब्बानि। अयं ताव अनुलोमे नयो। 


२७७-२८५. पच्चनीये पन कुसलं न लब्भतीति अकुसलं धम्मं पच्चयाति अकुसलमेव आदिं कत्वा विस्सज्जनं आरद्धं । तं यथापाळिमेव निय्याति। यज्हेत्थ वत्तब्बं 
सिया, तं पटिच्चवारस्स पच्चनीये वुत्तमेव । 


२८६-२८७. यं पनेतं पच्चनीये लद्भविस्सज्जनपरिच्छेदं गणनतो दस्सेतुं नहेतुया चत्तारीतिआदि वुत्तं, तत्थ चत्तारि, सत्तरस, सत्त, पञ्च, तीणि, एकन्ति छ परिच्छेदा। 
तेसं बसेन दुकतिकादीसु पच्चयसंसन्दने गणना वेदितब्बा । यो हि पच्चयो सत्तरस विस्सज्जनानि लभति, तेन सद्धिं सदिससंसन्दने सत्तरस, ऊनतरसंसन्दने सेसा छपि परिच्छेदा 
लब्भन्ति। एवं सेसेसुपि अधिकपरिच्छेदं ठपेत्वा समसमा ऊनतरा च लब्भन्तीति। 


एत्थ च अधिकतरा न लब्भन्तीति अयमेत्थ नियमो। समसमा पन ऊनतरा च अत्था विरोधे सति लब्भन्ति | तेनेत्थ “नहेतुपच्चया नारम्मणे एक” न्तिआदि वुत्तं। एत्थ हि 
नहेतुया चतुन्नं, नारम्मणे पञ्चन्नं आगतत्ता नहेतुवसेन चत्तारीति वत्तब्बं सिया, नारम्मणेन सद्धि घटितत्ता पन आरम्मणधम्मो विरुज्झतीति अकुसलं धम्मं पच्चया अकुसलो 
धम्मो, अब्याकतं धम्मं पच्चया अकुसलो, अकुसलञ्च अब्याकतञ्च धम्मं पच्चया अकुसलोति तीणि विस्सज्जनानि परिहीनानि। अब्याकतं धम्मं पच्चया अब्याकतोति 
रूपवसेन एकमेव वुत्तं । एवं सब्बत्थ विरुद्धाविरुद्धं जत्वा लब्ममानपरिच्छेदो वेदितब्बो। अपिचेत्थ इदं नयमत्तदस्सनं । नाधिपतिया चत्तारीति नहेतुया लद्धानेव। 
सेसचतुक्केसुपि एसेव नयो। 


नानन्तरे एकन्ति अहेतुकचित्तसमुद्ठानस्स चेव सेसरूपस्स च वसेन अब्याकतेन अब्याकतं। एवं सब्बेसु एककेसु युज्जमानकरूपं जानितब्बं । नपुरेजाते द्वेति इधापि 
नहेतुवसेन चत्तारीति वत्तब्बं सिया, नपुरेजातेन सद्धिं घटितत्ता पन अब्याकतं धम्मं पच्चया अकुसलो, अकुसलञ्च अब्याकतञ्च धम्मं पच्चया अकुसलोति वत्थुपुरेजातवसेन 
द्वे विस्सज्जनानि परिहीनानि। आरुप्पे पन अहेतुकमोहस्स अहेतुककिरियस्स च वसेन द्वे वुत्तानि। नविष्पयुत्ते द्वेति आरुप्पे अहेतुकाकुसलकिरियवसेन द्वे। नोनत्थि नोविगतेसु 
एकन्ति सब्बस्स रूपस्स वसेन अब्याकतेन अब्याकतं दडुब्बं | तिकादीसु अपुब्बं नत्थि। 


२८८. नारम्मणमूलके पन नअधिपतिया पञ्चाति नारम्मणे लद्धानेव । नकम्मे एकन्ति एत्थ चित्तसमुड्ानञ्च कटत्तारूपञ्च अग्गहेत्वा सेसरूपवसेन अब्याकतेन 
अब्याकतं वेदितब्बं 


२८९-२९६. नाधिपतिमूलके नपुरेजाते सत्ताति नपुरेजाते लद्धानेव । नपच्छाजाते सत्तरसाति इमानिपि तत्थ लद्धानि सत्तरसेव। 
नानन्तरनसमनन्तरनअञ्ञमञ्जनउपनिस्सयनसम्पयुत्तनोनत्थिनोविगतमूलकानि नारम्मणमूलकसदिसानेव। इमिनाव नयमत्तदस्सनेन सब्बत्थ आगतानागतं 
लब्भमानालब्भमानञ्च वेदितब्बन्ति। 


पच्चनीयवण्णना निट्टिता। 


२९७-३२८. इमिनायेव पन लक्खणेन अनुलोमं पुरतो कत्वा अनुलोमपच्चनीये पच्चनीयं पुरतो कत्वा पच्चनीयानुलोमे च गणनपरिच्छेदो आगतानागतं 
लब्भमानालब्भमानञ्च वेदितब्बन्ति। 


पच्चयवारवण्णना निट्टिता। 


४. निस्सयवारवण्णना 

३२९-३३७. निस्सयवारे कुसलं धम्मं निस्सायाति कुसलं धम्मं पतिट्टुट्ेन निस्सयं कत्वाति अत्थो। सेसमेत्थ पच्चयवारे वुत्तनयेनेव वेदितब्बं । अवसाने पनस्स 
“पच्चयत्तं नाम निस्सयत्तं, निस्सयत्तं नाम पच्चयत्त" न्ति इदं उभिन्नम्पि एतेसं वारानं अत्थतो निन्नानाकरणभावदस्सनत्थं वुत्तं । अत्थतो हि एतेपि पटिच्चसहजाता विय 
निन्नानाकरणा। एवं सन्तेपि अञ्जमञ्जस्स अत्थनियमनत्थं वुत्ता। अविज्जापच्चया सङ्घारातिआदीसु हि अनिस्साय वत्तमानं नानाक्खणिकम्पि “पच्चया उप्पज्जती  ति वुत्तं । 
अज्ञमज्जं अल्लीयित्वा ठितकट्टादीसु च एकं एकस्स निस्सयपच्चयो न होति, तथा उपादारूपं महाभूतस्स निस्सयपच्चयो न होतियेव। इति पच्चयवारेन निस्सयपच्चयभावं 
निस्सयवारेन च पच्चयाति वुत्तस्स सहजातपुरेजातभावं नियमेतुं उभोपेते वुत्ता। अपिच तथा बुज्झनकानं अज्झासयवसेन देसनाविलासेन निरुत्तिपटिसम्भिदापभेदजाननवसेन 
चापि एते उभोपि वुत्ताति। 


निस्सयवारवण्णना। 
५. संसटुवारवण्णना 


३३८-३४६. संसद्गवारे कुसलं धम्मं संसट्ठोति कुसलं धम्मं एकुप्पादादिलक्खणेन सम्पयोगड्डेन पच्चयं कत्वाति अत्थो। कुसलं एकं खन्धं संसट्टोति कुसलं एकं खन्धं 
सम्पयुत्तपच्चयं कत्वा तयो खन्धा उप्पज्जन्ति हेतुपच्चयाति वुत्तं होति। इमिना उपायेन सब्बपदेसु अत्थो वेदितब्बो। इमस्मिं पन हेतुपच्चये अरूपधम्मस्सेव सम्पयोगड्ठेन पच्चयं 
कत्वा तयो पञ्हा विस्सज्जिता। यथा च हेतुपच्चये, तथा आरम्मणपच्चयादीसुपि, केबलं विपाकपच्चये एकमेव विस्सज्जनं । 


३४७-३५०. इदानि यथालद्धानि विस्सज्जनानि गणनवसेन दस्सेतुं हेतुया तीणीतिआदि वुत्तं । तत्थ सब्बतिकेसु कुसलेन कुसलं, अकुसलेन अकुसलं, अब्याकतेन 
अब्याकतन्ति अयमेव नियमो। एकके पन अब्याकतेन अब्याकतमेव लब्भतीति एवमेत्थ बाबीसतिया पच्चयेसु तीणि, विपाके एकन्ति द्वे परिच्छेदा। पच्छाजाते अनुलोमं 
नत्थि। तस्मा तीणि एकन्ति इमेसञ्जेव वसेन दुकतिकादीसु पच्चयसंसन्दने यत्थ विपाकपच्चयो पविसति; तत्थ एकं, सेसेसु तीणीति एवं गणना वेदितब्बा। सेसमेत्थ अनुलोमे 
उत्तानत्थमेव। 


३५९-३५४. पच्चनीये पन कुसलं न लब्भतीति अकुसलमेव आदिं कत्वा विस्सज्जनं कतं, तं उत्तानत्थमेव। 


३५९. यं पनेत्थ पच्चनीये विस्सज्जनपरिच्छेदं गणनतो दस्सेतुं नहेतुया द्वेतिआदि वुत्तं, तत्थ द्वे तीणि एकन्ति तयो परिच्छेदा। तेसं वसेन दुकतिकादीसु पच्चयसंसन्दने 
गणना वेदितब्बा । इधापि अधिकतरगणनानं ऊनतरगणनेन सद्भि संसन्दने ऊनतरगणनमेव लब्भति, समगणनेन सद्धि समगणनं । यस्मा चेत्थ अरूपधम्मायेव पच्चयुप्पन्ना, 
तस्मा नहेतुनाधिपतिनपुरेजातनपच्छाजातनासेवननकम्मनविपाकनझाननमग्गनविप्पयुत्तवसेन दसेव पच्चया पच्चनीकतो दस्सिता, सेसा चुद्दस न लब्भन्ति। येपि लब्भन्ति, 
तेसुपि विपाके पच्चयुप्पन्ने नकम्मनविपाका न लब्भन्ति। 


३६०-३६८. नहेतुपच्चया नाधिपतिया द्वेति नहेतुया लद्धं द्वयमेव । सेसद्वयेसुपि एसेव नयो। नकम्मे एकन्ति अहेतुककिरियचेतनं पच्चयुप्पन्नं कत्वा अब्याकतेन 
अब्याकतं। नविपाके द्वेति अहेतुकमोहकिरियवसेन द्वे। नझाने एकन्ति अहेतुकपञ्चविञ्जाणवसेन अब्याकतविस्सज्जनं वेदितब्बं | नमग्गे एकन्ति 
अहेतुकविपाककिरियवसेन अब्याकतविस्सज्जनं। इमिनावुपायेन सब्बसंसन्दनेसु अत्थो वेदितब्बोति। 


३६९-३८३. अनुलोमपच्चनीये हेट्ठा वुत्ता नहेतुआदयो दसेव पच्चनीयतो लब्मन्ति, न सेसा। येपि लब्भन्ति, तेसु हेतुम्हि अनुलोमतो ठिते झानमग्गा पच्चनीयतो न 
लब्भन्तीति सब्बं हेट्ठा वुत्तनयेनेव वेदितब्बन्ति। 


३८४-३९१९. पच्चनीयानुलोमे नहेतुपच्चयुप्पन्नेसु अहेतुकमोहोव झानमग्गपच्चयं लभति, सेसा न लभन्ति। नझानपच्चये अड्टाहेतुकचित्तानिपि। नकम्मपच्चया 
नहेतुपच्चया नाधिपतिपच्चया नपुरेजातपच्चया आरम्मणे एकन्ति आरुप्पे अहेतुककिरियचेतनावसेन अब्याकतेन अब्याकतं । इमिना उपायेन यं लब्भति, यञ्च न 
लब्भति, तस्स वसेन सब्बत्थ गणना वेदितब्बाति । 


संसद्खवारवण्णना । 
६. सम्पयुत्तवारवण्णना 


३९२-४००. सम्पयुत्तवारे कुसलं धम्मं सम्पयुत्तोति कुसलं धम्मं सम्पयुत्तपच्चयं कत्वाति अत्थो । सेसमेत्थ संसट्ठवारे वुत्तनयेनेव वेदितब्बं। अवसाने पनस्स “संसड्टत्तं 
नाम सम्पयुत्तत्तं, सम्पयुत्तत्तं नाम संसट्टत्त*न्ति इदं उभिन्नम्पि एतेसं वारानं अत्थतो निन्नानाकरणभावदस्सनत्थं वृत्तं । अत्थतो हि एतेपि पटिच्चसहजाता विय पच्चयनिस्सया 
विय च निन्नानाकरणा । एवं सन्तेपि अञ्ञमञ्ञस्स अत्थनियमनत्थं वुत्ता । “संसट्टा योजिता हया“तिआदीसु (जा० २.२२.७०) हि असम्पयुत्तम्पि संसड्डन्ति वुच्चति। “या सा 
बीमंसा कोसज्जसहगता कोसज्जसम्पयुत्ता“तिआदीसु (सं० नि० ५.८३२) असंसटुं बोकिण्णम्पि सम्पयुत्तन्ति। इति संसट्ठवारेन एकुप्पादलक्खणस्स सम्पयुत्तस्स संसडुभावं 
सम्पयुत्तवारेन च संसट्टस्स एकुप्पादादिलक्खणस्स सम्पयुत्तभावं नियमेतुं उभोपेते वुत्ता। अपिच तथा बुज्झनकानं अज्झासयवसेन देसनाविलासेन 
निरुत्तिपटिसम्भिदापभेदजाननवसेन चापि एते उभोपि वुत्ताति। 


सम्पयुत्तवारवण्णना | 


एतेसु पन छसु वारेसु अत्थि कोचि पच्चयो एकन्तं अनुलोमतो न तिट्ठति, पच्चनीकतोव तिट्ठति; अत्थि एकन्तं पच्चनीकतो न तिट्ठति, अनुलोमतोब तिट्ठति; अत्थि 
अनेकन्तं अनुलोमतो चेव तिट्ठति, पच्चनीकतो चाति इदं पकिण्णकं वेदितब्बं । तत्थ पठमो पञ्हो पच्छाजातस्स, दुतियो महाचतुक्कस्स, ततियो युज्जमानकानं सेसानं वसेन 
वेदितब्बोति। 

७. पञ्हावारविभङ्कगवण्णना 


४०९-४०३. पञ्हावारे “सिया कुसलो धम्मो कुसलस्स धम्मस्स हेतुपच्चयेन पच्चयो"तिआदिना कुसलत्तिके उद्धरितब्बपुच्छानं लब्भमानवसेन विस्सज्जनं दस्सेतुं 
कुसलो धम्मो कुसलस्स धम्मस्स हेतुपच्चयेन पच्चयोतिआदि वुत्तं। कुसलो च नामेस सयं उप्पज्जन्तो ठपेत्वा पच्छाजातञ्च विपाकञ्च सेसेहि द्वावीसतिया पच्चयेहि 
उप्पज्जति। कुसलस्स पच्चयो होन्तो ठपेत्वा पुरेजातपच्छाजातविपाकविप्पयृत्ते सेसेहि वीसतिया पच्चयेहि पच्चयो होति | तस्मा येहि पच्चयेहि कुसलो कुसलस्स पच्चयो होति, 
ते पच्चये पटिपाटिया दस्सेतुं हेतुपच्चयेनातिआदि आरद्धं। 


तत्थ या एसा पच्चयविभङ्गवारे विय “हेतुसम्मयुत्तकानं धम्मान न्ति अकत्वा “हेतू सम्पयृत्तकानं खन्धान"न्ति देसना कता, तस्सा एव करणे इदं पयोजनं - तत्थ हि 
सुञ्ञट्टु दीपेतुं धम्मानन्ति वुत्तं। इध पच्चयतो उप्पज्जमाना धम्मा रासितो उप्पज्जन्ति, न एकेकतोति रास दीपेतुं खन्धानन्ति वुत्तं । पटिच्चवारादीसु वा खन्धवसेन 
पच्चयुप्पन्नदेसना आरुळहाति तेनेवानुक्कमेन इधापि आरुळहाति। कस्मा पनेतेसु एवं आरुळहाति? असङ्करतो विभागदस्सनत्थं । “एकं धम्मं पटिच्च सेसा धम्मा"ति हि 
आदिना नयेन बुच्चमाने असुकधम्मं नाम निस्साय असुकधम्माति न सक्का असङ्करतो पच्चये पच्चयुप्पन्ने च जानितुं, एवं सन्ते उद्देसनिद्देसा निब्बिसेसा सियुं। तस्मा 
असङ्करतो विभागदस्सनत्थं एवं आरुळहाति वेदितब्बा । चित्तसमुट्रानानन्ति इदं यस्स अब्याकतस्स कुसलो हेतुपच्चयेन पच्चयो होति, तमेव दस्सेतुं वुत्तं । पच्चयविभङ्गे पन 
कुसलादिवसेन विभागं अकत्वा सामञ्जतो सब्बेसं हेतूनं बसेन उप्पन्नरूपदस्सनत्थं चित्तसमुड्ठानानन्ति अवत्वा तंसमुट्ठानानन्ति वुत्तं । तस्मा तत्थ अब्याकतहेतुसमुड्ठानरूपं, 
ओक्कन्तिक्खणे कटत्तारूपम्पि सङ्गहं गतं। इमिना उपायेन सेसेसुपि एवरूपेसु विस्सज्जनेसु अत्थो वेदितब्बो। 


४०४. दानं दत्वाति देय्यधम्मं चजित्वा। याय वा चेतनाय सो दिय्यति, सा चेतना दानं। दत्वाति तं चेतनं परियोदापेत्वा विसुद्धं कत्वा। सीलं समादियित्वाति 
पञ्चङ्गादिवसेन निच्चसीलं गण्हित्वा। इमिना समादानविरतियेव दस्सिता। सम्पत्तविरतिसमुच्छेदविरतियो पन लोके सीलन्ति अपाकटत्ता न वुत्ता। किञ्चापि न वृत्ता, 
आरम्मणपच्चया पन होन्तियेव। तत्थ समुच्छेदविरति सेक्खानंयेव कुसलस्स आरम्मणं होति, न इतरेसं। उपोसथकम्मं कत्वाति “पाणं न हने, न चादिन्नमादिये'ति (अ० नि० 
३.७१) एवं वुत्तं उपोसथदिवसेसु अट्ङ्गउपोसथकिरियं कत्वा। तं पच्चवेक्खतीति तं कुसलं सेक्खोपि पुथुज्जनोपि पच्चवेक्खति, अरहापि पच्चवेक्खतेव। अरहतोपि हि पुब्बे 
कतं कुसलं कुसलमेव, येन पन चित्तेन पच्चवेक्खति, तं किरियचित्तं नाम होति। तस्मा “एतं कुसलो धम्मो कुसलस्स धम्मस्सा"ति इमस्मिं अधिकारे न लब्भति। पुब्बे 
सुचिण्णानीति “दत्वा समादियित्वा कत्वा"ति हि आसन्ने कतानि वुत्तानि, इमानि न आसन्ने कतानीति वेदितब्बानि। दानादीहि वा सेसानि कामावचरकुसलानि दस्सेतुं इदं 
वुत्तं। झाना वुटुहित्वाति झाना वुद्ुहित्वा। अयमेव वा पाळ । सेक्खा गोत्रभुन्ति सोतापन्नं सन्धाय वृत्तं। सो हि गोत्रभुं पच्चवेक्खति। बोदानन्ति इदं पन 
सकदागामिअनागामिनो सन्धाय वुत्तं। तेसञ्हि तं चित्तं बोदानं नाम होति। सेक्खाति सोतापन्नसकदागामिअनागामिनो । मग्गा वुट्रुहित्वाति मग्गफलभवङ्गातिक्कमवसेन 
अत्तना पटिलद्धा मग्गा वुडुहित्वा, सुद्धमग्गतोयेव पन वुट्ठाय पच्चवेक्खणं नाम नत्थि। 


कुसलं अनिच्चतोति एत्थ विपस्सनूपगं तेभूमककुसलमेव वेदितब्बं, विपस्सनाकुसलं पन कामावचरमेव | चेतोपरियञाणेनाति रूपावचरकुसलं दस्सेति । 
आकासानञ्चायतनन्तिआदीहि अरूपावचरकुसलारम्मणवसेन उप्पज्जमानं अरूपावचरकुसलमेव | कुसला खन्धा इद्धिविधञाणस्सातिआदीहि पुग्गलं अनामसित्चा 
धम्मवसेन दस्सेति । तेनेवेत्थ हेड्डा गहितम्पि चेतोपरियञाणं पुन वुत्तं । 


४०५. अस्सादेतीति सोमनस्ससहगतलोभसम्पयुत्तचित्तेहि अनुभवति चेव रज्जति च। अभिनन्दतीति सप्पीतिकतण्हावसेन नन्दति हट्टपहट्टो होति, दिड्टाभिनन्दनाय वा 
अभिनन्दति । रागो उप्पज्जतीति अस्सादेन्तस्स रागो उप्पज्जति नाम | इदं अट्टपि लोभसहगतानि गहेत्वा वृत्तं । दिट्टि उप्पज्जतीति अभिनन्दन्तस्स अत्ता 
अत्तनियन्तिआदिवसेन चतूहिपि चित्तेहि सम्पयृत्ता दिट्टि उप्पज्जति। असन्निट्ठानगतस्स पनेत्थ विचिकिच्छा उप्पज्जति। विकखेपगतस्स उद्धच्चं, अकतं वत मे कल्याणन्ति 
बिप्पटिसारिनो दोमनस्सं। तं आरब्भाति तानि सुचिण्णानि आरम्मणं कत्चाति अत्थो। बहुवचनस्स हेस एकवचनादेसो, जातिवसेन वा एकवचनमेवेतं । 


४०६. अरहा मग्गा वुटुहित्वाति मग्गवीथियं फलानन्तरस्स भवङ्गस्स अतिक्कमवसेन वुट्टहित्वा । पच्चवेक्खणचित्तानि पनस्स किरियाब्याकतानि। एवं 
किरियाब्याकतस्स आरम्मणपच्चयं दस्सेत्वा पुन विपाकाब्याकतस्स दस्सेतुं सेक्खा वातिआदिमाह। कुसले निरुद्धेति विपस्सनाजवनवीथिया पच्छिन्नाय। विपाकोति 
कामावचरविपाको । तदारम्मणताति तदारम्मणताय, तं कुसलस्स जवनस्स आरम्मणभूतं विपस्सितकुसलं आरम्मणं कत्वा उप्पज्जतीति अत्थो। न केवलञ्च 
तदारम्मणवसेनेव, पटिसन्धिभवङ्गचुतिवसेनापि। विपाको हि कम्मं आरम्मणं कत्वा गहितपटिसन्धिकस्स कुसलारम्मणो होतियेव, सो पन दुन्बिञ्जेय्यत्ता इध न दस्सितो। 


कुसलं अस्सादेतीतिआदि अकुसलजवनावसाने कुसलारम्मणविपाकं दस्सेतुं वुत्तं । विञ्ञाणञ्चायतनविपाकस्साति इदं दुन्बिञ्जेय्यम्पि समानं महग्गतविपाकस्स 
तदारम्मणभावेन अनुप्पत्तितो लब्भमानकवसेन वुत्तं। किरियस्साति अरहत्तं पत्वा असमापन्नपुब्बे आकासानञ्चायतने पटिलोमतो वा एकन्तरिकवसेन वा समापन्नकिरियाय। 
चेतोपरियञाणस्सातिआदीनि परतो आवज्जनाय योजेतब्बानि। या एतेसं आवज्जना, तस्सा कुसला खन्धा आरम्मणपच्चयेन पच्चयोति अयज्हेत्थ अत्थो। 


४०७-४०९. रागन्ति अत्तनो वा परस्स वा रागं। अत्तनो रागवसेन पनेत्थ वण्णना पाकटा होति। अस्सादेतीतिआदीनि वृत्तत्थानेव। विचिकिच्छादीसु पन तीसु 
अस्सादेतब्बताय अभावेन “अस्सादेती”ति न वुत्तं। दिट्टि पनेत्थ उप्पज्जति, सा अस्सादेतीति पदस्स परिहीनत्ता आगतपटिपाटिया पठमं न वुत्ता । विचिकिच्छादीसुयेव तं तं 
सभागं पठमं वत्वा तस्स तस्स अनन्तरा वुत्ता। इमेसु च पन रागादीसु “किं मे पापधम्मा उप्पज्जन्ती”ति अक्खन्तिवसेन वा, “कतं पापं कतं लुद्धन्ति विप्पटिसारादिवसेन वा 
दोमनस्सुप्पत्ति वेदितब्बा । 


४१०. चक्खुँ अनिच्चतोति विपस्सनानुक्कमेन ओळारिकायतनानि वत्थुरूपञ्चाति एकादस रूपानि पाकटत्ता गहितानि। पुन रूपायतनादीनि चक्खुविञ्ञाणादीनं 
आरम्मणत्ता गहितानि। यस्मा पनेसा विञ्ञाणकायवसेन देसना, न धातुवसेन, तस्मा मनोधातु न गहिता। एवं सब्बत्थ गहितागहितं वेदितब्बं । 


४११. फलं पच्चवेक्खन्ति निब्बानं पच्चवेक्खन्तीति पच्चवेक्खणकुसलस्स आरम्मणदस्सनत्थं वुत्तं 


४१३-४१६. आरम्मणाधिपतिनिद्देसे सेक्खपृथुज्जनानं वसेन चतुभूमककुसलं दस्सितं, तथा सहजाताधिपतिनिद्देसे । अरहतो उत्तमधम्मं अधिगतत्ता लोकियकुसलेसु 

गरुकारो नत्थीति अग्गमग्गोब दस्सितो। 


४१७. अनन्तरपच्चये पुरिमा पुरिमाति एकभूमकापि नानाभूमकापि कुसला एकतो कत्वा वुत्ता। अनुलोमं गोत्रभुस्स, अनुलोमं वोदानस्साति नानारम्मणवसेन। 
गोत्रभु मग्गस्स, वोदानं मग्गस्साति नानाभूमिवसेन। कुसलं वुट्टानस्साति एत्थ पन कुसलन्ति तेभूमककुसलं । वुद्ठानन्ति तेभूमकविपाकं । तेहि कुसलजवनवीथितो 
बुडुहन्ति, तस्मा वुट्ठानन्ति वुच्चति । तं दुविधं होति -- तदारम्मणं भवङ्गञ्च। तत्थ कामावचरकुसलस्स उभयम्पि बुट्ठानं होति, महग्गतस्स भवङ्गमेव। मग्गो फलस्साति इदं 
यस्मा लोकुत्तरविपाकं जवनवीथिपरियापन्नत्ता बुट्ठानं नाम न होति, तस्मा विसुं वुत्तं। अनुलोमं सेक्खायाति असेक्खाय कुसलं अनन्तरं न होति, तस्मा विभागं करोति। 
फलसमापत्तियाति सोतापत्तिफलसकदागामिफलअनागामिफलसमापत्तियापि। फलसमापत्तियाति अनागामिफलसमापत्तिया। अकुसले दुविधम्पि बुट्ठानं लब्भति। 
विपाकाब्याकता किरियाब्याकताति एत्थ विपाकाब्याकता विपाकाब्याकतानंयेव, किरियाब्याकता किरियाब्याकतानंयेव वेदितब्बा। भवङ्गं आवज्जनायातिआदि 
बोमिस्सकवसेन वुत्तं । तत्थ किरियाति कामावचरकिरिया। सा दुविधस्सापि वुड्ठानस्स अनन्तरपच्चयो होति, महग्गता भवङ्गस्सेव । इति ये हेड्ठा पच्चयविभङ्गनिद्देसे “पुरिमा 
पुरिमा कुसला धम्मा पच्छिमानं पच्छिमानं कुसलानं धम्मानं अनन्तरपच्चयेन पच्चयो”ति आरभित्वा कुसलं कुसलस्स, कुसलं अब्याकतस्स, अकुसलं अकुसलस्स, 
अकुसलं अब्याकतस्स, अब्याकतं अब्याकतस्स, अब्याकतं कुसलस्स, अब्याकतं अकुसलस्साति सत्त वारा दस्सिता; तेसं वसेन इध सङ्केपतो अनन्तरपच्चयो विभत्तो। 


वित्थारतो पनेत्थ - 


दसधा सत्तरसथा, समसट्विविधेन च। 
बहुधापि च निद्देसं, साधुकं उपलक्खये॥ 


अयज्हि अनन्तरपच्चयो न केवलं सत्तधाव निद्देसं लभति, कुसलं पन कुसलस्स विपाकस्स; अकुसलं अकुसलस्स विपाकस्स; विपाकं विपाकस्स किरियस्स; किरियं 
कुसलस्स अकुसलस्स विपाकस्स किरियस्साति एवं दसधापि निद्देसं लभति। न केवलं दसधायेव, कुसलं पन कुसलस्स कुसलविपाकस्स अकुसलविपाकस्स; अकुसलं 
अकुसलस्स अकुसलविपाकस्स कुसलविपाकस्स; कुसलविपाकं कुसलविपाकस्स अकुसलविपाकस्स किरियस्स; अकुसलविपाकं अकुसलविपाकस्स कुसलविपाकस्स 
किरियस्स; किरियं किरियस्स कुसलस्स अकुसलस्स कुसलविपाकस्स अकुसलविपाकस्साति एवं सत्तरसधा निद्देसं लभति। 


न केवलञ्च सत्तरसधाव समसट्टिविधेनापि निद्देसं लभतेव। कथं? कामावचरकुसलज्हि भूमिभेदेन चतुब्बिधस्स कुसलस्स अनन्तरपच्चयो होति, रूपावचरारूपावचरं 
सकसकभूमिकस्सेवाति कुसलं कुसलस्स छब्बिधेन अनन्तरपच्चयो। कामावचरकुसलं पन कामावचरकुसलविपाकस्स अकुसलविपाकस्स रूपावचरविपाकस्स 
अरूपावचरविपाकस्स लोकुत्तरविपाकस्स; रूपावचरकुसलं रूपावचरविपाकस्स कामावचरकुसलविपाकस्स; अरूपावचरकुसलं कामावचरकुसलविपाकस्स 
रूपावचरअरूपावचरलोकुत्तरविपाकस्स; लोकुत्तरकुसलं लोकुत्तरविपाकस्साति कुसलं विपाकस्स द्वादसविधेन अनन्तरपच्चयो। अकुसलं अकुसलस्स अकुसलविपाकस्स 
तेभूमककुसलविपाकस्साति पञ्चविधेन अनन्तरपच्चयो। 


कामावचरकुसलविपाकं कामावचरकुसलविपाकस्स अकुसलविपाकस्स रूपावचरविपाकस्स अरूपावचरविपाकस्साति कामावचरकुसलविपाकं विपाकस्स 
चतुब्बिधेन अनन्तरपच्चयो। रूपावचरविपाकं तेभूमककुसलव्पाकस्साति तिविधेन अनन्तरपच्चयो। अरूपावचरविपाकं अरूपावचरविपाकस्स 
कामावचरकुसलविपाकस्साति दुविधेन अनन्तरपच्चयो। लोकुत्तरविपाकं चतुभूमककुसलविपाकस्साति चतुब्बिधेन अनन्तरपच्चयो। एवं कुसलविपाकं विपाकस्स तेरसधापि 
अनन्तरपच्चयो। अकुसलविपाकं अकुसलविपाकस्स कामावचरकुसलविपाकस्साति दुविधेन अनन्तरपच्चयो। एवं सब्बथापि विपाकं विपाकस्स पञ्चदसविधेन 
अनन्तरपच्चयो। कामावचरकुसलविपाकं पन कामावचरकिरियस्स, तथा अकुसलविपाकं, तथा रूपावचरविपाकं, तथा अरूपावचरविपाकञ्चाति विपाकं किरियस्स च 
चतुब्बिधेन अनन्तरपच्चयो। 


कामावचरकिरियं तेभूमककिरियस्स, रूपावचरारूपावचरकिरियं रूपावचरारूपावचरानञ्ञेवाति किरियं किरियस्स पञ्चविधेन अनन्तरपच्चयो। कामावचरकिरियं 
अकुसलविपाकस्स चेव चतुभूमककुसलविपाकस्स च, रूपावचरकिरियं कामावचरकुसलविपाकरूपावचरविपाकानं अरूपावचरकिरियं चतुभूमककुसलविपाकस्सापीति 
किरियं विपाकस्स एकादसविधेन अनन्तरपच्चयो। कामावचरकिरियं पन कामावचरकुसलस्स अकुसलस्साति कुसलाकुसलानं दुविधेन अनन्तरपच्चयो होति। एवं 
समसट्टिविधेनापि निद्देसं लभति। 


न केवलञ्च समसट्टिविधेनेव, बहुविधेनापि लभतेव। कथं? कामावचरपठममहाकुसलचित्तं ताव अत्तनो, चतुन्नञ्च रूपावचरकुसलानं पादकयोगेन सोळसन्नं 
सोमनस्सलोकुत्तरानन्ति एकवीसतिया च कुसलानं, जवनपरियोसाने तदारम्मणभवङ्गवसेन उप्पज्जमानानं एकादसन्नं कामावचरविपाकानं, भवङ्गवसेनेव पवत्तानं 
रूपावचरारूपावचरविपाकानं, फलसमापत्तिवसेन पवत्तानं द्वादसन्नं लोकुत्तरविपाकानन्ति एवं एकवीसतिया कुसलानं; द्वत्तिसाय विपाकानन्ति तेपञ्ञासाय चित्तानं 
अनन्तरपच्चयो होति। तथा दुतियकुसलचित्तं। ततियचतुत्थानि पन ठपेत्वा उपरिभूमककुसलानि च लोकुत्तरविपाकानि च सेसएकवीसतिचित्तानं। पज्चमछट्ठानि अत्तनो च, 
नवन्नञ्च उपरिभूमकउपेक्खाकुसलानं, तेवीसतिया च विपाकानन्ति तेत्तिसाय। सत्तमअट्टमानि एकवीसतियाव। 


पञ्च रूपावचरकुसलानि अत्तनो अत्तनो पच्छिमानं रूपावचरकुसलानं, चतुन्नम्पि जाणसम्पयुत्तमहाविपाकानं, पञ्चन्नं रूपावचरविपाकानञ्चाति दसन्नं | एतेनेव च 
नयेन अरूपावचरकुसलेसु पठमं अत्तनो विपाकेन सद्धि एकादसन्नं, दुतियं द्वादसन्नं, ततियं तेरसन्नं, चतुत्थं चुद्दसन्नं फलसमापत्तिया चाति पन्नरसन्नं लोकुत्तरकुसलं अत्तनो 
अत्तनो विपाकस्सेव। अट्ठसु लोभसहगतेसु एकेकं अकुसलं एकादसन्नं कामावचरविपाकमनोविञ्ञाणधातूनं नवन्नं, महग्गतविपाकानं अत्तनो अत्तनो पच्छिमस्स चाति 
एकवीसतिया। द्वे दोमनस्ससहगतानि उपेक्खासहगतानं छन्नं कामावचरविपाकमनोविञ्ञाणधातूनं अत्तनो पच्छिमस्स चाति सत्तन्नं। विचिकिच्छुद्भच्चसहगतद्वयं 
सोमनस्ससहगताहेतुकविपाकेन सद्भि एकादसन्नं कामावचरविपाकमनोविञ्ञाणधातूनं नवन्नं रूपावचरारूपावचरविपाकानं अत्तनो पच्छिमस्स चाति एकवीसतिया। 


कुसलविपाकपञ्चविञ्जाणा कुसलविपाकमनोधातुया, मनोधातु द्विन्नं विपाकमनोविञ्ञाणधातूनं। तासु द्वीसु सोमनस्ससहगता दसन्नं विपाकमनोविञ्जाणधातूनं 

भवङ्गभूतानं तदारम्मणकाले अत्तनो पच्छिमस्स वोडुब्बनकिरियस्स चाति द्वादसन्नं। उपेक्खासहगताहेतुकमनोविञ्ञाणधातु पन आवज्जनमनोधातुया द्विट्ठानिकाय 
आवज्जनमनोविञ्ञाणधातुया दसन्नञ्च विपाकमनोविञ्ञाणधातूनन्ति द्वादसन्नमेव। तिहेतुकमहाविपाका सोमनस्ससहगताहेतुकवज्जानं दसन्नम्पि 
कामावचरविपाकमनोविञ्ञाणधातूनं रूपावचरारूपावचरविपाकानं आवज्जनद्वयस्स चाति एकवीसतिया, दुहेतुकविपाका ठपेत्वा महग्गतविपाके सेसानं द्वादसन्नं। पञ्च 
रूपावचरविपाका तेभूमककुसलविपाकसहेतुकपटिसन्धिचित्तानं सत्तरसन्नं आवज्जनद्वयस्स चाति एकूनवीसतिया। अरूपावचरविपाकेसु पठमं 
कामावचरकुसलविपाकतिहेतुकपटिसन्धिचित्तानं, चतुन्नं अरूपावचरविपाकचित्तानं चतुन्नं मनोद्वारावज्जनस्स चाति नवन्नं । दुतियं हेट्टिमवरिपाकं वज्जेत्वा अइन्नं, ततियं द्वे 
हेड्टिमानि वज्जेत्वा सत्तन्नं, चतुत्थं तीणि हेड्टिमानि वज्जेत्वा छन्नं चत्तारि लोकुत्तरविपाकानि तिहेतुकविपाकानं तेरसन्नं अत्तनो अत्तनो पच्छिमस्स चाति चुद्दसन्नं। 


अकुसलविपाकपञ्चविञ्जाणा अकुसलविपाकमनोधातुया, मनोधातु अकुसलविपाकाहेतुकमनोविञ्ञाणधातुया । सा तदारम्मणकाले अत्तनो पच्छिमस्स चुतिकाले 
पटिसन्धिवसेन भवङ्गवसेन च पवत्तानं इतरेसम्पि नवन्नं कामावचरविपाकानं उपेक्खासहगतानं द्विन्नं परित्तकिरियानञ्चाति द्वादसन्नं । किरियमनोधातु दसन्नं विञ्ञाणानं 
हसितुप्पादकिरिया पञ्चवोकारे भवङ्गवसेन पवत्तानं नवन्नं तिहेतुकविपाकानं, तदारम्मणवसेन पवत्तानं पञ्चन्नं सोमनस्ससहगतविपाकानं अत्तनो पच्छिमस्स चाति 
अग्गहितग्गहणेन तेरसन्नं। बोडुब्बनकिरिया ठपेत्वा किरियमनोधातुं दसन्नं कामावचरकिरियानं, कामावचरकुसलाकुसलानं पञ्चवोकारे भवङ्गवसेन पवत्तानं पन्नरसन्नं 
विपाकचित्तानञ्चाति पञ्चचत्तालीसाय। 


कामावचरतिहेतुकसोमनस्ससहगतकिरियद्वयं भवङ्गवसेन पवत्तानं तेरसन्नं तिहेतुकविपाकानं तदारम्मणवसेन पञ्चन्नं सोमनस्ससहगतविपाकानं परिकम्मवसेन 
पवत्तमानानं चतुन्नं रूपावचरकिरियानं अरहत्तफलसमापत्तिया अत्तनो पच्छिमस्स चाति अग्गहितग्गहणेन ट्वावीसतिया दुहेतुकसोमनस्ससहगतकिरियद्वयं यथावुत्तानं तेरसन्नं 
भवङ्गचित्तानं पञ्चन्नं तदारम्मणानं अत्तनो पच्छिमस्स चाति अग्गहितग्गहणेन सत्तरसन्नं | कामावचरतिहेतुकउपेक्खासहगतकिरियद्वयं तेसंयेव तेरसन्नं भवङ्गानं, 
तदारम्मणवसेन पवत्तानं छन्नं उपेक्खासहगतविपाकानं, परिकम्मवसेन पवत्तानं एकिस्सा रूपावचरकिरियाय चतुन्नं अरूपावचरकिरियानं अरहत्तफलसमापत्तिया अत्तनो 
पच्छिमस्स चाति अग्गहितग्गहणेन चतुवीसतिया। दुहेतुकउपेक्खासहगतकिरियद्वयं तेसंयेव तेरसन्नं भवङ्गानं छन्नं तदारम्मणानं अत्तनो पच्छिमस्स चाति अग्गहितग्गहणेन 
अड्डारसन्नं । रूपावचरकिरियेसु एकेकं नवन्नं पञ्चवोकारे तिहेतुकभवङ्गानं अत्तनो पच्छिमस्स चाति दसन्नं । अरूपावचरकिरियेसु पठमं पञ्चवोकारे नवन्नं भवङ्गानं, 
चतुवोकारे एकस्स अत्तनो पच्छिमस्स चाति एकादसन्नं । दुतियं चतुवोकारे द्वे भवङ्गानि लभति। ततियं तीणि, चतुत्थं चत्तारि फलसमापत्तिञ्चाति तेसु एकेकं यथापटिपाटिया 
एकादसन्नं द्वादसन्नं तेरसन्नं पञ्चदसन्नञ्च अनन्तरपच्चयो होति। एवं बहुविधेनापि निद्देसं लभति। तेन वुत्तं - 


“दसधा सत्तरसथा, समसट्टिविधेन च। 
बहुधापि च निद्देसं, साधुकं उपलक्खये''ति॥ 


समनन्तरपच्चयादयो उत्तानत्थायेव। 


४२३. उपनिस्सये सद्धं उपनिस्सायाति कम्मकम्मफलइधलोकपरलोकादीसु सद्धं उपनिस्सयं कत्वा । यथा हि पुरिसो हेट्ठापथवियं उदकं अत्थीति सद्दहित्वा पथविं 
खनति, एवं सद्धो कुलपुत्तो दानादीनं फलञ्च आनिसंसञ्च सद्दहित्वा दानादीनि पवत्तेति। तस्मा “सद्धं उपनिस्साया“ति वृत्तं। 


सीलं उपनिस्सायातिआदीसुपि इमे सीलादयो धम्मे उपनिस्सयं कत्चाति अत्थो। सीलवा हि सीलानुभावेसु सीलानिसंसेसु च कुसलो सीलं उपनिस्साय सीलवन्तानं दानं 
देति, उपरूपरि सीलं समादियति सुपरिसुद्धं अखण्डं, चातुद्दसीआदीसु पक्खदिवसेसु उपोसथकम्मं करोति, सीलसम्पदं निस्साय झानादीनि उप्पादेति। बहुस्सुतोपि 
दानादिपुञ्जकिरियायत्ता सब्बसम्पत्तियो दानादीनञ्च सङ्किलेसवोदानादिभेदं सुतमयाय पञ्ञाय पटिविज्झित्वा ठितो सुतं उपनिस्साय दानादीनि पवत्तेति। चागवापि चागाधिमुत्तो 
अत्तनो चागसम्पदं उपनिस्साय दानं देति, सीलवन्तो हुत्वा दिन्नं महप्फलन्ति सीलं समादियति, उपोसथकम्मं करोति, ताय पटिपत्तिया परिसुद्धचित्तो झानादीनि उप्पादेति। 
पञ्जवापि इधलोकपरलोकहितञ्चेब लोकसमतिक्कमनुपायञ्च उपपरिक्खन्तो “सक्का इमाय पटिपत्तिया इधलोकहितम्पि परलोकहितम्पि लोकसमतिक्कमनूपायञ्च 
सम्पादेतु” न्ति पञ्जं उपनिस्साय दानादीनि पवत्तेति। यस्मा पन न केवलं सद्धादयो दानादीनंयेव उपनिस्सया, अत्तनो अपरभागे उप्पज्जमानानं सद्भादीनम्पि उपनिस्सया एव, 
तस्मा सद्धा सीलं सुतं चागो पञ्जा सद्धाय सीलस्स सुतस्स चागस्स पञ्जायाति वुत्तं। 


परिकम्मन्ति अनन्तरं अग्गहेत्वा पुब्बभागे परिकम्मं गहेतब्बं । यथाकम्मूपगञाणस्स अनागतंसजाणस्साति इमेसं दिन्नं दिब्बचक्खुपरिकम्ममेव, परिकम्मं विसुं नत्थि। 
दिब्बचक्खुस्सेव परिभण्डजाणानि एतानि, तस्मिं इज्झमाने इज्झन्ति एवं सन्तेपि तदधिमुत्तताय सहितं दिब्बचक्खुपरिकम्मं तेसं परिकम्मन्ति वेदितब्बं। न हि एतानि सब्बेसं 
दिब्बचक्खुकानं समगतिकानि होन्ति । तस्मा भवितब्बमेत्थ परिकम्मविसेसेनाति। दिब्बचक्खु दिब्बाय सोतधातुयाति दूरे रूपानि दिस्वा तेसं सद्दं सोतुकामस्स दिब्बचकखु 
सोतधातुविसुद्धिया उपनिस्सयो होति। तेसं पन सद्दं सुत्वा तत्थ गन्तुकामतादिवसेन दिब्बसोतधातु इद्भधिविधञाणस्स उपनिस्सयो होति। एवं सब्बत्थ तस्स तस्स 
उपकारकभाववसेन उपनिस्सयपच्चयता वेदितब्बा । 


मग्गं उपनिस्साय अनुष्पन्नं समापत्तिन्ति तेन तेन मग्गेन सिथिलीकतपारिपन्थकत्ता पहीनपारिपन्थकत्ता च तं तं समापत्ति उप्पादेन्तीति तेसं मग्गो समापत्तिया 
उपनिस्सयो होति । विपस्सन्तीति उपरूपरिमग्गत्थाय विपस्सन्ति। अत्थपटिसम्भिदायातिआदि पटिसम्भिदानं मग्गपटिलाभेनेव इज्झनतो वुत्तं | एवंइद्धानञ्च पनेतासं पच्छा 
तेसु तेसु आरम्मणेसु पवत्तिया मग्गोव उपनिस्सयो नाम होति। 


सद्धं उपनिस्साय मानं जप्पेतीति अहमस्मि सद्धो पसन्नोति मानं पवत्तेति। दिट्टिं गण्हातीति तस्मिं तस्मिं बचने सद्धावसेनेव गन्त्वा पञ्जाय अत्थं अनुपपरिक्खन्तो 
“अत्थि पुग्गलो"तिआदिवसेन दिट्टि गण्हाति। सीलं सुतं चागं पञ्जन्ति अहमस्मि सीलवा सुतवा चागी पञ्ञासम्पन्नोति मानं जप्पेति। सीलसुतचागपञ्जासु पन मानमञ्ञनं 
विय दिट्टिमञ्जनं उप्पादेन्तो दिट्टिं गण्हाति। रागस्सातिआदीसु सद्धादिसम्पदं उपनिस्साय अत्तुक्कंसनकाले तेसु एकेको धम्मो रागस्स, परवम्भनकाले दोसस्स, उभयेन 
सम्पयृत्तस्स मोहस्स, वुत्तप्पकारानं मानदिट्टीनं, सद्धादिसम्पदं उपनिस्साय भवभोगसम्पत्तिपत्थनाय उपनिस्सयो होति। एवमेत्थ लोकियकुसलञ्जेव दस्सितं। लोकुत्तरं पन सन्तं 
पणीतं उत्तमं अकुसलविद्धंसनं । तस्मा चन्दो विय अन्धकारतमानं न अकुसलस्स उपनिस्सयो होतीति न गहितं। 

आतापेतीतिआदि कायिकदुक्खवसेन अब्याकतधम्मदस्सनत्थं वृत्तं । सद्धो हि सद्धं निस्साय अतिसीतं अतिउण्हन्ति अनोसक्कित्वा नानप्पकारानि 
नवकम्मवेय्यावच्चादीनि करोन्तो अत्तानं आतापेति परितापेति, भोगं उप्पादेत्वा पुञ्जानि करिस्सामीति परियेट्टिमूलकं दुक्खं पच्चनुभोति। सीलवापि सीलानुरक्खणत्थं 
अब्भोकासिकत्तादिवसेन अत्तानं आतापेति परितापेति, पिण्डचारिकत्तादिवसेन परियेट्टिमूलकं दुक्खं पच्चनुभोति। सुतवापि बाहुस्सच्चानुरूपं पटिपत्ति पटिपज्जिस्सामीति 
बुत्तनयेनेब पटिपज्जन्तो अत्तानं आतापेति परितापेति, परियेट्टिमूलकं दुक्खं पच्चनुभोति। चागवापि चागाधिमुत्तताय अत्तनो यापनमत्तेपि पच्चये अनवसेसेत्वा परिच्चजन्तो, 
अङ्गादिपरिच्चागं वा पन करोन्तो अत्तानं आतापेति परितापेति, परिच्चजितब्बस्स वत्थुनो उप्पादनत्थं परियेट्टिमूलकं दुक्खं पच्चनुभोति। पञ्जवापि उपरूपरि पञ्जं वड्डेस्सामीति 
सप्पञ्जतं निस्साय सीतुण्हादीनि अगणेत्वा सज्झायमनसिकारेसु योगं करोन्तो अत्तानं आतापेति परितापेति, मिच्छाजीवे आदीनवं सम्माजीवे च आनिसंसं दिस्वा मिच्छाजीवं 
पहाय परिसुद्धेन आजीवेन जीवितवुत्ति परियेसन्तो परियेट्टिमूलकं दुक्खं पच्चनुभोति। 


कायिकस्स सुखस्साति सद्धादिसम्पत्ति उपनिस्साय उप्पन्नानि सुखोपकरणानि परिभुञ्जनकाले सद्धादिसमुद्ठानपणीतरूपफुटकायस्स च तेसं वसेन 
अविप्पटिसारमूलकपामोज्जपीतिसमुड्डानरूपफुटकायस्स च सुखुप्पत्तिकाले तेसं कटत्ता उप्पन्नविपाकसुखकाले च कायिकस्स सुखस्स, बुत्तनयेनेव दुक्खुप्पत्तिकाले 
सद्धादिगुणसम्पत्ति असहमानेहि पयुत्तवधबन्धनादिकाले च कायिकस्स दुक्खस्स, सद्धादयो उपनिस्साय पवत्तितफलसमापत्तिकाले पन फलसमापत्तिया एतेसु एकेको 
उपनिस्सयपच्चयेन पच्चयो होतीति वेदितब्बो। कुसलं कम्मन्ति कुसलचेतना अत्तनो विपाकस्स उपनिस्सयपच्चयो, सा पन बलवचेतनाव लब्भति, न दुब्बला । तत्रिदं वत्थु - 
एका किर इत्थी उब्बन्धितुकामा रुक्खे रज्जुं लग्गेत्वा संविधातब्बं संविदहति। अथेको चोरो रत्तिभागे तं गेहं उपसङ्कमित्वा “इमाय रज्जुया किञ्चिदेव बन्धित्वा हरिस्सामी”ति 
सत्थेन छिन्दितुं उपगतो । अथ सा रज्जु आसीविसो हृत्वा सुसूति अकासि। चोरो भीतो अपसक्कि। इत्थी अत्तनो निवेसना निक्खमित्वा रज्जुपासे गीवं पटिमुञ्चित्वा उब्बन्धा 
कालमकासि। एवं बलवचेतना अन्तराये निवारेत्वा अत्तनो विपाकस्स उपनिस्सयो होति। न पनेतं एकन्ततो गहेतब्बं। कतोकासञ्हि कम्मं एव विपाकस्स अन्तरायं 
पटिबाहित्वा विपच्चति, विपाकजनकं पन कम्मं विपाकस्स उपनिस्सयपच्चयो न होतीति न वत्तब्बं। कम्मन्ति एत्थ चतुभूमकम्पि वेदितब्बं । यं पन परतो “मग्गो 
फलसमापत्तिया' ति वुत्तं, तं अचेतनावसेन । तेनेतं दीपेति - यो कोचि विपाकजनको धम्मो, सो अत्तनो विपाकस्स उपनिस्सयपच्चयो होतीति। 


रागं उपनिस्साय पाणं हनतीति यस्मिं वत्थुस्मिं सारत्तो होति, तस्मिं वा विरुद्धं, तस्स वा अत्थाय पाणं हनति। अदिन्नादानादीसुपि एतेनेवुपायेन अत्थो वेदितब्बो । सन्धि 
छिन्दतीति अदिन्नादानवसेन वुत्तं । तत्थ सन्धिन्ति गेहसन्धिं । निल्लोपं हरतीति निलीयित्वा हरति। एकागारिकं करोतीति बहूहि सद्भि एकमेव गेहं परिवारेत्वा विलुम्पति । 
परिपन्थे तिट्ठतीति पन्थदूहनकम्मं करोति। दोसं उपनिस्सायातिआदीसु “अनत्थं मे अचरी"तिआदिवसेन उप्पन्नं दोसं उपनिस्सयं कत्वा। मोहं उपनिस्सायाति 
पाणातिपातादीसु आदीनवपटिच्छादकं मोहं उपनिस्सयं कत्वा। मानं उपनिस्सायाति अहं किं हनितुं न सक्कोमि, आदातुं न सक्कोमीति मानं उपनिस्सयं कत्वा। केनचि वा 
पन अवज्ञातो होति परिभूतो हीळितो, तं ओमानं उपनिस्सयं कत्वातिपि अत्थो। दिट्रिं उपनिस्सायाति यञ्ञादीसु ब्राह्मणादयो विय पादसिकमिलक्खुआदयो विय च दिट्िं 
उपनिस्सयं कत्वा। पत्थनं उपनिस्सायाति “सचे मे इदं नाम इज्झिस्सति, एवरूपं ते बलिकम्मं करिस्सामीति एवं देवतायाचनसङ्कतं वा, असुकं नाम मे घातेत्वा देहि, 
असुकस्स सन्तकं आहर, एहि वा मे एतानि कम्मानि करोन्तस्स सहायो होही”ति एवमादिं वा पत्थनं उपनिस्सयं कत्वा। रागो दोसो मोहो मानो दिट्टि पत्थना रागस्साति। 
एत्थ रागो रागस्सापि उपनिस्सयो होति दोसादीनम्पि। दोसादीसुपि एसेव नयो। 


पाणातिपातो पाणातिपातस्साति पाणातिपाती असंवरे ठितत्ता अञ्ञम्पि पाणं हनति। यो वा एतेन हतो, तस्स जातिमित्तेहि उपद्दुतो तेसु अञ्जम्पि हनति। एवं 
पाणातिपातो पाणातिपातस्स उपनिस्सयपच्चयेन पच्चयो। भण्डसामिकं पन गोपकं वा घातेत्वा परभण्डहरणे, सामिकं घातेत्वा तस्स दारातिक्कमे, नाहं हनामीति मुसाभणने, 
कतस्स पटिच्छादनत्थाय अकतस्स वा करणत्थाय पेसुञ्जं उपसंहारे, तेनेव नयेन फरुसवाचानिच्छारणे, सम्फप्पलापभणने, परं हनित्वा 
अभिज्झायितब्बपरवित्तूपकरणाभिज्झायने, यो तेन घातितो होति; तस्स मित्तामच्चा उच्छिज्जन्तृतिआदिचिन्तने “एवं मे पाणातिपातो निज्जिण्णो भविस्सती”ति 
दुक्करकारिकादिवसेन दिट्टिग्गहणकाले पाणातिपातो अदिन्नादानादीनम्पि उपनिस्सयो होति। इमिना उपायेन अदिन्नादानादिमूलकेसुपि चक्केसु अत्थो वेदितब्बो। 


मातुघातिकम्मं मातुघातिकम्मस्साति अञ्जं मातरं हनन्तं दिस्वा “वटति एवं कातु''न्ति अत्तनो मातरं हनन्तस्स वा, एकस्मिं भवे हन्त्वा अपरस्मिम्पि हननवसेन वा, 
एकस्मिंयेव भवे “गच्छ, मे मातरं हनाही"ति पुनप्पुनं आणापनवसेन वा, द्वीहि पहारेहि नियतमरणाय दुतियपहारदानवसेन वा मातुघातिकम्मं मातुघातिकम्मस्स उपनिस्सयो 
होति। सेसानिपि यथायोगं इमिनाव नयेन वेदितब्बानि। यस्मा पन बलवाकुसलं दुब्बलाकुसलस्स उपनिस्सयो न होति, तस्मा कम्मपथानन्तरियकम्मवसेनेव देसना कताति 
बदन्ति। तं न एकन्ततो गहेतब्बं | पाणातिपातादीनि हि कत्वा “कस्मा एवमकासी”ति चोदियमानो कोपमत्तकम्पि करोति। विप्पटिसारीपि होति। अप्पमत्तकेपि च किलेसे 
उप्पन्ने तं वड़ेत्वा वीतिक्कमं करोति । तस्मा बलवं दुब्बलस्स दुब्बलञ्च बलवस्सापि उपनिस्सयो होतियेव | यं पन पच्चयविभङ्गस्स उद्देसवण्णनायं वुत्तं “बलवकारणट्ठेन 
उपनिस्सयो होती”ति, तं कारणभावस्सेव बलवताय वुत्तं, न उपनिस्सयपच्चयधम्मानं | कम्मकिलेसा हि बलवन्तोपि दुब्बलापि बलवकारणं होन्तियेव । 


रागं उपनिस्साय दानं देतीतिआदीसु अहो बताहं चातुमहाराजिकानं देवानं सहब्यतं उपपज्जेय्यन्ति उपपत्तिभवे वा भोगेसु वा रागं उपनिस्साय दानं देति। 
सीलसमादानउपोसथकम्मेसुपि एसेव नयो। झानं पन रागविक्खम्भनत्थाय, विपस्सनं रागस्स पहानत्थाय, मग्गं समुच्छेदनत्थाय उप्पादेन्तो रागं उपनिस्साय उप्पादेति नाम। 
बीतरागभावत्थाय पन अभिञ्ञं समापत्तिञ्च उप्पादेन्तो रागं उपनिस्साय उप्पादेति नाम। एत्तावता हि वीतरागो नाम होति। 


सद्धायाति दानादिवसेन पवत्तसद्भाय सीलादीसुपि एसेव नयो। यथेव हि दानादिवसेन सद्भादयो उप्पादेन्तो रागं उपनिस्साय उप्पादेति नाम, एवं रागादयोपि सद्धादीनं 
उपनिस्सयपच्चया नाम होन्तीति वेदितब्बा। तस्स पटिघातत्थायाति तस्स पटिबाहनत्थाय, विपाकोकासस्स अनुप्पदानत्थायाति अत्थो। सप्पटिघातेसु ताव एवं होतु, यानि पन 
अप्पटिघातानि आनन्तरियकम्मानि, तेसु “तस्स पटिघातत्थाया"ति कस्मा वुत्तन्ति? तस्स अज्झासयवसेन। तप्पटिघातत्थाय पवत्तेमीति हिस्स अज्झासयो, तं गहेत्वा एवं वुत्तं । 


रागं उपनिस्साय अत्तानं आतापेतीति यत्थ रत्तो, तस्स दुक्करेन पत्ति सम्पस्सन्तो एवं करोतीति सब्बं पुरिमनयेनेव वेदितन्बं । कायिकस्स सुखस्साति 
रागादिसमतिक्कमवसेन कुसलं कत्वा पटिलद्धसुखस्स वा रागादिवसेन अनादीनवदस्साविनो कामे परिभुञ्जनवसेन उप्पन्नसुखस्स वा | दुक्खस्साति आतापनादिवसेन 
उप्पन्नसुखस्स वा रागादिहेतु पवत्तवधबन्धनादिवसेन उप्पन्नदुक्खस्स वा। फलसमापत्तियाति रागादयो समुच्छिन्दित्वा वा उप्पादिताय तेहि वा अट्टीयमानेन समापन्नाय। 


कायिकं सुखन्तिआदीसु सुखे उप्पन्ने तं अस्सादेत्वा पुनप्पुनं तथारूपेहेब पच्चयेहि तं उप्पादेन्तस्स पुरिमं पच्छिमस्स उपनिस्सयो होति। सीतादीसु पन 

अग्गिसन्तापनादीनि अतिसेवन्तस्स पुब्बभागे सुखं अपरभागे दुक्खस्स, “सुखो वति मिस्सा परिब्बाजिकाय तरुणाय लोमसाय बाहाय सम्फस्सो ति कामेसु पातब्यतं 
आपज्जन्तस्स इध कायिकं सुखं नेरयिकस्स कायिकदुक्खस्स, अरोगभावेन पन सुखिनो फलसमापत्ति समापज्जन्तस्स कायिकं सुखं फलसमापत्तिया उपनिस्सयपच्चयो होति। 
दुक्खपटिघाताय पन सुखं सेवन्तस्स दुक्खपटिघाताय च भगवतो विय आबाधं विक्खम्भेत्वा फलसमापत्ति समापज्जन्तस्स कायिकदुक्खं कायिकसुखस्स चेव फलसमापत्तिया 
च, उपनिस्सयपच्चयो होति। उतुसप्पायो सुखस्स चेब फलसमापत्तिया च, असप्पायो दुक्खस्स। उतुअसप्पायं वा अभिभवित्वा समापत्तिसमुद्धितरूपवसेन उप्पन्नं सुखं 
अनुभवितुकामस्स असप्पायोपि उतु फलसमापत्तिया पच्चयोव | भोजनसेनासनेसुपि एसेव नयो। पुन कायिकं सुखन्तिआदीनि केवलं एकतो दस्सितानि। हेट्ठा वुत्तनयेनेव 
पनेसं पच्चयभावो वेदितब्बो। फलसमापत्ति कायिकस्स सुखस्साति समापत्तिसमुद्ठानरूपवसेन उप्पन्नस्स सुखस्स। तं हेस समापत्तितो वुड्ाय अनुभवति। 


कायिकं सुखं उपनिस्साय दानन्तिआदीसु “अहो वत मे इदं सुखं न परिहायेय्या”ति पत्तस्स वा अपरिहायनवसेन; “अहो वताहं आयतिं एवरूपं सुखं पापुणेय्य”न्ति 
अप्पत्तस्स वा पत्तिवसेन; दुक्खेपि “अहो वत मे दुक्खं परिहायेय्या”ति पत्तस्स परिहायनवसेन वा; “आयतिं एवरूपं नुप्पज्जेय्या*ति अनुप्पादपत्थनावसेन वा सुखदुक्खानं 
उपनिस्सयता वेदितब्बा । उतुभोजनसेनासनानि वुत्तनयानेव। पुन कायिकं सुखन्तिआदीसु यस्मा “साधु खो, मारिस, मोग्गल्लान, बुद्धसरणगमन होतीति सुखप्पत्तानम्पि, 
“सम्मासम्बुद्धो वत, सो भगवा, यो एवरूपस्स दुक्खस्स परिज्ञाय धम्मं देसेती"ति (उदा० १८) दुक्खप्पत्तानम्पि सद्धा उप्पज्जति। सुखदुक्खेहि च संयोगवियोगत्थाय 
सीलादिपरिपूरणं करेय्य, तस्मा सुखदुक्खानि सद्धादीनं उपनिस्सयभावेन दस्सितानि। उतुआदीनिपि यथायोगं योजेतब्बानि। कायिकं सुखं उपनिस्साय पाणं 
हनतीतिआदीसुपि वुत्तनयानुसारेनेव सुखादीनं उपनिस्सयता वेदितब्बा । 


इमस्मिं पन उपनिस्सयभाजनीये कुसलो कुसलस्स तिविधेनापि उपनिस्सयो, अकुसलस्स दुविधेन, अब्याकतस्स तिविधेन। अकुसलो अकुसलस्स तिविधेन, कुसलस्स 
एकविधेन, अब्याकतस्स दुविधेन। अब्याकतोपि अब्याकतस्स तिविधेन, तथा कुसलस्स, तथा अकुसलस्साति। एवं कुसलो अट्डविधेन, अकुसलो छब्बिधेन, अब्याकतो 
नवविधेनाति तेवीसतिविधेन उपनिस्सयो भाजितोति वेदितब्बो। 


४२४. पुरेजाते चक्खादीनि ओळारिकवसेन वुत्तानि। आपोधातुआदीनिपि पन पुरेजातारम्मणानि होन्तियेव। वत्थु पुरेजातं चक्खायतनन्तिआदि यं वत्थु हत्वा पुरेजातं 
होति, तं दस्सेतुं वुत्तं । बत्थु विपाकाब्याकतानन्ति पवत्तियं पुरेजातपच्चयं सन्धाय वुत्तं । 


४२५. पच्छाजाते इमस्स कायस्साति चातुमहाभूतिककायस्स। पच्छाजातपच्चयेन पच्चयोति उपत्थम्भनवसेन पच्छाजातो हुत्वा पच्चयो। उपत्थम्भकट्ठेन 
पच्चयत्तायेव हेस पच्छाजातपच्चयोति इमस्मिं पञ्हावारे अनुलोमतो आगतो। 


४२६. आसेवनपच्चये अनुलोमं गोत्रभुस्सातिआदीनं विसुं गहणे हेट्ठा वुत्तनयेनेव कारणं वेदितब्बं । 


४२७. कम्मपच्चये कुसला चेतना सम्पयृत्तकानन्ति एत्थ सहजातनानाक्खणिकविभागस्स अभावतो सहजाताति न वुत्ता। अब्याकतविस्सज्जने पन सो विभागो 
अत्थि, तस्मा तत्थ वुत्ता। पटिसन्धिग्गहणं कटत्तारूपानं बसेन कतं । चेतना वत्थुस्साति किञ्चापि पटिसन्धिक्खणे वत्थुपतिठ्ठिता अरूपधम्मा वत्थुपच्चया वत्तन्ति, चेतना पन 
वत्थुस्सापि पच्चयोति दस्सेतुं वुत्तं । 


४२८. विपाकपच्चये पटिसन्धिवारे इमिनाव नयेन अत्थो वेदितब्बो। 


४२९-४३८. आहारपच्चये इमस्स कायस्साति इमस्मिं चतुसन्ततिवसेन पवत्ते चातुमहाभूतिककाये आहारसमुद्ठानस्स जनकवसेन, सेसस्स उपत्थम्भकवसेन 
आहारपच्चयेन पच्चयो | इन्द्रियपच्चयादीसुपि पटिसन्धिवारो वुत्तनयेनेव वेदितन्बो। सेसं सब्बत्थ उत्तानत्थमेबाति। 


पञ्हावारविभङ्गवण्णना निट्टिता। 
पञ्हावारस्स घटने अनुलोमगणना 


४३९. इदानेत्थ यथालद्धानि विस्सज्जनानि गणनावसेन दस्सेतुं हेतुया सत्तातिआदि वुत्तं । तत्थ सत्ताति कुसलेन कुसलं, अब्याकतं, कुसलाब्याकतन्ति तीणि। तथा 
अकुसलेन; अब्याकतेन अब्याकतमेवाति एवं सत्त। आरम्मणे नवाति एकमूलकएकावसानानि नव । अधिपतिया दसाति कुसलं कुसलस्स सहजाततो चेव आरम्मणतो च; 
अकुसलस्स आरम्मणतोव अब्याकतस्स सहजाततो चेव आरम्मणतो च; कुसलाब्याकतस्स सहजाततोवाति कुसलमूलकानि चत्तारि। अकुसलं अकुसलस्स सहजाततो चेव 
आरम्मणतो च; अब्याकतस्स सहजाततोव तथा अकुसलाब्याकतस्साति अकुसलमूलकानि तीणि। अब्याकतो अब्याकतस्स सहजाततो चेव आरम्मणतो च; कुसलस्स 
आरम्मणतोव तथा अकुसलस्साति अब्याकतमूलकानि तीणीति एबं दस | एत्थ पन आरम्मणाधिपतिपि सत्तधा, सहजाताधिपतिपि सत्तधाव लब्भति। 


अनन्तरे सत्ताति कुसलमूलकानि द्वे, तथा अकुसलमूलकानि, अब्याकतमूलकानि तीणीति एवं सत्त। समनन्तरेपि एतानेव । सहजाते नवाति कुसलमूलकानि तीणि, 
अकुसलमूलकानि तीणि, अब्याकतमूलकं एकं, तथा कुसलाब्याकतमूलकं, अकुसलाब्याकतमूलकञ्चाति एवं नव। अञ्ञमञ्जे तीणीति कुसलेन कुसलं, अकुसलेन 
अकुसलं, अब्याकतेन अब्याकतन्ति एवं तीणि। निस्सये तेरसाति सहजाततोव कुसलमूलकानि तीणि, तथा अकुसलमूलकानि, तथा अब्याकतमूलकानि। एत्थ पन 
पुरेजातम्पि लब्भति। अब्याकतञ्हि अब्याकतस्स सहजातम्पि होति पुरेजातम्पि; कुसलस्स पुरेजातमेव तथा अकुसलस्स। पुन कुसलाब्याकतो सहजातपुरेजाततो कुसलस्स, 
सहजाततोव अब्याकतस्स, तथा अकुसलाब्याकतोति एवं तेरस। उपनिस्सये नवाति एकमूलकेकावसाना नव । तेसं विभङ्गे तेबीसति भेदा दस्सिता। तेसु आरम्मणूपनिस्सये 
सत्त, अनन्तरूपनिस्सये सत्त, पकतूपनिस्सये नव होन्ति। पुरेजाते तीणीति अब्याकतो अब्याकतस्स, कुसलस्स, अकुसलस्साति एवं तीणि। 


पच्छाजाते तीणीति कुसलो अब्याकतस्स, अकुसलो अब्याकतस्स, अब्याकतो अब्याकतस्साति एवं तीणि। आसेवने तीणि अञ्जमञ्जसदिसानि। कम्मे सत्त 
हेतुसदिसानि। तत्थ द्वीसु विस्सज्जनेसु नानाक्खणिककम्मम्पि आगतं, पञ्चसु सहजातमेव। विपाके एकं अब्याकतेन अब्याकतं। आहारइन्द्रियझानमग्गेसु सत्त 

हेतुसदिसानेव। इन्द्रियं पनेत्थ सहजातपुरेजातवसेन आगतं । सम्पयृत्ते तीणि अञ्ञमञ्ञसदिसानि । विष्पयुत्ते पञ्चाति सहजातपच्छाजाततो कुसलेन अब्याकतं, 
अकुसलेन अब्याकतं, सहजातपुरेजातपच्छाजाततो अब्याकतेन अब्याकतं, वत्थुपुरेजाततो अब्याकतेन कुसलं, तथा अकुसलन्ति एकं कुसलमूलं, एकं अकुसलमूलं, तीणि 
अब्याकतमूलानीति एवं पञ्च । 


अत्थिया तेरसाति सहजाततो कुसलेन कुसलं, सहजातपच्छाजाततो कुसलेन अब्याकतं, सहजाततोव कुसलेन कुसलाब्याकतन्ति कुसलमूलानि तीणि, तथा 
अकुसलमूलानि, सहजातपुरेजातपच्छाजाताहारिन्द्रियतो पन अब्याकतेन अब्याकतं, वत्थारम्मणपुरेजाततो अब्याकतेन कुसलं, तथा अकुसलं, सहजातपुरेजाततो कुसलो च 
अब्याकतो च अकुसलस्स; स्वेव अब्याकतस्स सहजातपच्छाजातआहारिन्द्रियतो सहजातपुरेजाततो च कुसलो च अब्याकतो च कुसलस्स; स्वेव अब्याकतस्स 
सहजातपच्छाजातआहारिन्द्रियतोति एवं तेरस | नत्थिविगतेसु सत्त अनन्तरसदिसानि। अविगते तेरस अत्थिसदिसानीति। एवमेत्थ सत्त गणनपरिच्छेदा एकं तीणि पञ्च सत्त 
नव दस तेरसाति। तेसु विपाकवसेन एकमेव एककं, अञ्जमञ्जपुरेजातपच्छाजातासेवनसम्पयुत्तवसेन पञ्च तिका, विप्पयृत्तवसेन एकमेव पञ्चकं, 
हेतुअनन्तरसमनन्तरकम्मआहारिन्द्रियझानमग्गनत्थिविगतवसेन दस सत्तका, आरम्मणसहजातउपनिस्सयवसेन तयो नवका, अधिपतिवसेन एकं दसकं, 
निस्सयअत्थिअविगतवसेन तयो तेरसकाति एवं तस्मिं तस्मिं पच्चये निद्विद्ठवारे गणनवसेन साधुकं सल्लक्खेत्वा तेसं वसेन दुकतिकादीसु पच्चयसंसन्दने गणना वेदितब्बा । 


४४०. ये पन पच्चया येसं पच्चयानं विसभागा वा विरुद्धा वा होन्ति, ते तेहि सद्भि न योजेतब्बा। सेय्यथिदं ~ हेतुपच्चयस्स ताव 
आरम्मणानन्तरसमनन्तरूपनिस्सयपुरेजातपच्छाजातकम्मासेवनाहारझाननत्थिविगता अधिपतिपच्चये च ठपेत्वा वीमंसं सेसाधिपतिनो विसभागा, सहजातादयो सभागा। 
कस्मा? तथा भावाभावतो। हेतुपच्चयो हि येसं हेतुपच्चयो होति, तेसं सहजातादिपच्चयोपि होति, आरम्मणादिपच्चयो पन न होतीति आरम्मणादयो तस्स विसभागा नाम। 
तस्मा सो तेहि, ते वा तेन सद्धि, न योजेतब्बा । पुरेजातपच्छाजातसम्पयुत्तविप्पयुत्तअत्थिनत्थिविगताविगता च अञ्ञमञ्ञविरुद्धा, तेपि अञ्जमञ्जं न योजेतब्बा । तत्थ 
अयोजनीये वज्जेत्वा योजनीयेहि योगे ये वारा लब्भन्ति, ते सङ्घेपतो दस्सेतुं हेतुपच्चया अधिपतिया चत्तारीतिआदि वुत्तं । 


तत्थ किञ्चापि हेतुपच्चयस्स अधिपतिना संसन्दने ऊनतरगणनवसेन सत्तहि वारेहि भवितब्बं, यस्मा पन अधिपतीसु वीमंसाव हेतुपच्चयो, न इतरे, तस्मा विसभागे 
बज्जेत्वा सभागवसेन “चत्तारी” ति वुत्तं । तानि एवं वेदितब्बानि - कुसलो धम्मो कुसलस्स धम्मस्स हेतुपच्चयेन पच्चयो अधिपतिपच्चयेन पच्चयो; कुसला वीमंसा 
सम्पयृत्तकानं खन्धानं, कुसलो धम्मो अब्याकतस्स धम्मस्स हेतुपच्चयेन पच्चयो अधिपतिपच्चयेन पच्चयो; कुसला वीमंसा चित्तसमुड्डानानं रूपानं, कुसलो धम्मो कुसलस्स च 
अब्याकतस्स च धम्मस्स हेतुपच्चयेन पच्चयो अधिपतिपच्चयेन पच्चयो; कुसला वीमंसा सम्पयुत्तकानं खन्धानं चित्तसमुद्ठानानञ्च रूपानं, अब्याकतो धम्मो अब्याकतस्स 
धम्मस्स हेतुपच्चयेन पच्चयो अधिपतिपच्चयेन पच्चयो; विपाकाब्याकता किरियाब्याकता वीमंसा सम्पयुत्तकानं खन्धानं चित्तसमुट्ठानानञ्च रूपानन्ति। एत्थ च 
विपाकाब्याकता लोकुत्तरतोव गहेतब्बा। आरम्मणपच्चयअनन्तरपच्चयादयो पन विसभागत्ता न योजिता। इमिना उपायेन सब्बत्थ लब्भमानञ्च अलब्भमानञ्च जत्वा 
लब्भमानवसेन वारा उद्धरितब्बा । 


सहजाते सत्ताति हेतुया लद्धानेव। अञ्ञमञ्ञे तीणीति सुद्धिकअञ्ञमञ्जे लद्धानेव । निस्सये सत्ताति हेतुया लद्धानेव। विपाके एकन्ति सुद्धिकविपाके लद्धमेव। 
इन्द्रियमग्गेसु चत्तारीति हेट्ठा वुत्तनयानेव | सम्पयुत्ते तीणीति सुद्धिकसम्पयुत्ते लद्धानेव | विप्पयुत्ते तीणीति कुसलादिचित्तसमुट्वानं रूपं पच्चयुप्पन्नं कत्वा वेदितब्बानि। 
अत्थिअविगतेसु सत्ताति हेतुया लद्धानेव। 


४४९-४४३. एवं येहि अधिपतिपच्चयादीहि एकादसहि पच्चयेहि सद्भि हेतुपच्चयो योजनं लभति, तेसं वसेन दुमूलकनये गणनं दस्सेत्वा इदानि तिमूलकादीसु तस्स 
दस्सनत्थं लक्खणं ठपेन्तो हेतुसहजातनिस्सयअत्थिअविगतन्ति सत्तातिआदिमाह। पोत्थकेसु पन निस्सउपनिस्सअधिपाति एवं परिहीनक्खरानि पच्चयनामानि लिखन्ति, तं 
सञ्जाकरणमत्तवसेन लिखितं। तस्मा तादिसेसु ठानेसु परिपुण्णा पाळि कातब्बा। यं पनिदं लक्खणं ठपितं, तेन इदं दीपेति - अयं हेतुपच्चयो सहजातादीहि चतूहि सद्भि 
संसन्दने अत्तनो विभङ्गे लद्धानि सत्तेव विस्सज्जनानि लभति। सचे पनेत्थ अञ्ञमञ्जपच्चयो पविसति, अञ्जमञ्जे लद्धानि तीणि लभति। सचे सम्पयुत्तपच्चयो पविसति, 
तानेव तीणि लभति। सचे विप्पयुत्तपच्चयो पविसति, हेतुविप्पयुत्तदुके लद्धानि तीणि लभति। सचे विपाकपच्चयो पविसति, सब्बेहि विपाकसभागेहि सद्धिं संसन्दने एवमेव 
विस्सज्जनं लभति। सचे पनेत्थ इन्द्रियमग्गपच्चया पविसन्ति, तेहि सद्धि दुमूलके लद्धानि चत्तारियेव लभति। सचे तेहि सद्धि अञ्जमञ्जपच्चयो पविसति, हेताधिपतिदुके 
दस्सितेसु चतूसु विस्सज्जनेसु “कुसलो धम्मो अब्याकतस्स, कुसलो धम्मो कुसलस्स च अब्याकतस्स चा ति द्वे अपनेत्वा सेसानि द्वे लभति। सचेपि तत्थ सम्पयुत्तपच्चयो 
पविसति, तानेव द्वे लभति। सचे पन विप्पयृत्तपच्चयो पविसति, इतरानि द्वे लभति। सचे पन तेसु विपाकपच्चयो पविसति, सब्बत्थ एकमेव लभति। अधिपतिना पन सद्भि 
हेताधिपतिदुकतो ऊनतरगणनेसु अप्पविसन्तेसु चत्तारियेब लभति। ऊनतरगणनेसु पविसन्तेसु तेसं वसेन द्वे एकन्ति लभति। एवं तेसं तेसं पच्चयानं समायोगे लब्भमानं गणनं 
विदित्वा तिमूलकादीसु गणना उद्धरितब्बाति। 


एतेसु पन घटनेसु सब्बपठमानि चत्तारि घटनानि सामञ्ञतो नवन्नम्पि हेतूनं बसेन वृत्तानि अविपाकानि। अब्याकतेन अब्याकतविस्सज्जने पनेत्थ विपाकहेतुपि लब्भति। 


ततो परानि पञ्च घटनानि विपाकहेतुवसेन वुत्तानि। तत्थ सब्बेपि सहजातविपाका चेव विपाकसहजातरूपा च । तेसु पठमे घटने विपाका चेव तंसमुद्ठानरूपा च लब्भन्ति, 
दुतिये विपाका चेव पटिसन्धियञ्च वत्थुरूपं । ततिये अरूपधम्माव । चतुत्थे विपाकचित्तसमुद्ठानरूपमेव लब्भति । पञ्चमे वत्थुरूपमेव । 


ततो परानि पञ्चदस घटनानि इन्द्रियमग्गयुत्तानि अमोहहेतुवसेन वुत्तानि। तत्थ पठमानि नव निराधिपतीनि, पच्छिमानि छ साधिपतीनि। निराधिपतिकेसुपि पठमानि चत्तारि 
सामञ्जतो सब्बत्थ अमोहवसेन वुत्तानि, पच्छिमानि पञ्च विपाकामोहवसेन । तत्थ निराधिपतिकेसु पठमे चत्तारीति हेट्ठा हेताधिपतिदुके दस्सितानेव। दुतिये चित्तसमुट्टानरूपं 
परिहायति। ततिये वत्थुरूपं परिहायति। चतुत्थे कुसलो धम्मो चित्तसमुट्ठानानं, अब्याकतो तंसमुड्ठानानन्ति रूपमेव लब्भति। ततो परानि विपाकयुत्तानि पञ्च हेट्ठा वुत्तनयानेव । 
साधिपतिकेसु पठमानि तीणि घटनानि सामञ्ञतो विपाकाविपाकहेतुवसेन वुत्तानि। तेसु पठमे चत्तारि वुत्तनयानेव। दुतिये रूपं परिहायति, ततिये अरूपं परिहायति। ततो परानि 
तीणि विपाकहेतुवसेन वुत्तानि। तेसु पठमे रूपारूपं लब्भति, दुतिये अरूपमेव, ततिये रूपमेव | एवम्पि तेसं तेसं पच्चयानं समायोगे लब्भमानं गणनं विदित्वा तिमूलकादीसु 
गणना उद्धरितब्बाति। 

हेतुमूलकं निड्टितं | 


४४४. आरम्मणमूलकेपि अधिपतिपच्चयादयो सत्त आरम्मणेन सभागा, सेसा सोळस विसभागाति ते अयोजेत्वा सत्तेव योजिता। तेसु अधिपतिया सत्ताति कुसलो 
धम्मो कुसलस्स धम्मस्स, अकुसलस्स धम्मस्स, अब्याकतस्साति एवं कुसलमूलानि तीणि, अकुसलमूलं एकं, अब्याकतमूलानि तीणीति सत्त। निस्सये तीणीति वत्थुवसेन 
अब्याकतमूलानेव । उपनिस्सये सत्त हेट्टिमानि एव | पुरेजाते तीणीति वत्थारम्मणवसेन अब्याकतमूलानि । बिष्पयुत्ते तीणीति वत्थुवसेनेव | अत्थिअविगतेसु तीणीति 
बत्थारम्मणवसेन। यथा पन हेतुमूलके लक्खणदस्सनत्थं घटनानि ठपितानि, तथा आरम्मणमूलकादीसुपि । 


४४५. तत्थ यानि ताव इमस्मिं आरम्मणमूलके पञ्च घटनानि ठपितानि। तत्थ पठमं आरम्मणाधिपतिवसेन साधिपतिकं । तत्थ सत्ताति आरम्मणाधिपतिदुके 
लद्धविस्सज्जनानेव। दुतियं निराधिपतिकं | तत्थ त्रीणीति वत्थारम्मणवसेन आरम्मणवसेनेव वा अब्याकतमूलानि | ततियं निस्सयेन वुत्तं। तत्थ तीणीति वत्थुवसेन 
अब्याकतमूलानि। चतुत्थपञ्चमानि साधिपतिकानि। तेसु चतुत्थे एकन्ति वत्थारम्मणवसेन आरम्मणवसेनेव वा अब्याकतमूलं अकुसलं । पञ्चमे एकन्ति निस्सयतो 
अब्याकतमूलकं अकुसलं। एवमिधापि लब्भमानवसेन तिकादीसु गणना वेदितब्बा। तथा अधिपतिमूलकादीसु। आरम्मणइन्द्रियविपाकवसेन वित्थारयोजनं पन अवत्वा तत्थ 
तत्थ वत्तब्बयुत्तकमेव वदामाति। 


४४६. अधिपतिमूलके सहजाते सत्ताति सहजाताधिपतिवसेन कुसलमूलानि तीणि, अकुसलमूलानि तीणि, अब्याकतमूलं एकं | सहजातेन पन सद्धिं आरम्मणाधिपति, 
आरम्मणाधिपतिना च सद्धिं सहजातं न लब्भति। अञ्जमञ्ञे तीणीति सहजाताधिपतिवसेनेव | निस्सये अट्टाति कुसलमूलानि तीणि, अकुसलमूलानि तीणि, 
अब्याकतमूलानि द्वे। अब्याकतो हि अधिपति अब्याकतस्स सहजाततो चेव आरम्मणतो च निस्सयो होति, अकुसलस्स आरम्मणतोव। कुसलस्स पन उभयथापि न होतीति 
अब्याकतमूलानि द्वेयेवाति एवं अट्ट । उपनिस्सये सत्त आरम्मणसदिसानेव। पुरेजाते एकन्ति अब्याकताधिपति आरम्मणवसेन अकुसलस्स। विपाके एकं अब्याकतेन 
अब्याकतं लोकुत्तरं । आहारादीसु सत्त हेडा एकमूलके लद्धानेव। बिप्पयृत्ते चत्तारीति कुसलेन अब्याकतं, तथा अकुसलेन, अब्याकतेन अब्याकतञ्च कुसलञ्च। 
अत्थिअविगतेसु अट्ट निस्सयसदिसानेव। 


४४७-४५२. घटनानि पनेत्थ पटिपाटिया आरम्मणादीहि अयोजेत्वा पठमं अत्थिअविगतेहि योजितानि। कि कारणाति? उभयाधिपतिमिस्सकत्ता। तत्थ पठमे घटने 
आरम्मणाधिपतिवसेन वत्थारम्मणं लब्भति, दुतिये निस्सयवसेन गरुँ कत्वा अस्सादेन्तस्स वत्थुमेव, ततिये सहजाताधिपतिवसेन कुसलादयो रूपानं, आरम्मणाधिपतिवसेन 
वत्थु अकुसलस्स। ततो परानि तीणि घटनानि आरम्मणाधिपतिवसेन वुत्तानि। तत्थ पठमे सत्ताति हेट्टा वुत्तानेव। दुतिये एकन्ति पुरेजातानि वत्थारम्मणानि अकुसलस्स। 
ततिये वत्थुमेव अकुसलस्स। ततो परानि तीणि घटनानि विपाकाविपाकसाधारणानि सहजाताधिपतिवसेन वुत्तानि। तत्थ पठमे रूपारूपं लब्भति, दुतिये अरूपमेव, ततिये 
रूपमेव। ततो परानि तीणि वरिपाकाधिपतिवसेन वुत्तानि। तेसुपि पठमे रूपारूपं लब्भति, दुतिये अरूपं, ततिये रूपमेव । ततो परानि छ घटनानि आहारिन्द्रिययुत्तानि 
चित्ताधिपतिवसेन वुत्तानि। तत्थ तीणि अविपाकानि, तीणि सविपाकानि। तेसु गणना पाकटायेव | ततो परानि छ घटनानि तथेव विरियाधिपतिवसेन वुत्तानि। ननु च 
अधिपतिपटिपाटिया पठमं विरियाधिपतिवसेन वत्तब्बानि सियुं, कस्मा तथा न वुत्तानीति? परतो हेतुवसेन वुत्तघटनेहि सदिसत्ता। परतो हि हेतुवसेन घटनानि अमोहस्स 
बीमंसाधिपतित्ता वीमंसाय च सम्मादिद्विभावतो मग्गसम्पयुत्तानि। विरियम्पि च सम्मावायाममिच्छावायामभावेन मग्गोति तेन सद्धि घटनानि परतो हेतुवसेन वुत्तघटनेहि 
सदिसानीति परिवत्तेत्वा वुत्तानि। तेसुपि गणना पाकटायेव। 


४५३-४५६. अनन्तरसमनन्तरमूलकेसु सत्ताति कुसलो कुसलस्स अब्याकतस्स च, तथा अकुसलो, अब्याकतो तिण्णन्नम्पीति एवं सत्त। कम्मे एकन्ति कुसला 
मग्गचेतना अत्तनो विपाकाब्याकतस्स। घटनानि पनेतेसु तीणि तीणियेव | तानि बहुतरपटिपाटिया वुत्तानि। 


४५७-४६०. सहजातअञ्जमञ्जनिस्सयमूलकेसु ये ये दुकमूलके पच्चया वृत्ता ते तेये आदितो ठितेन सभागा। तस्मा दुकमूलके गणनं जत्वा ये उपरि पच्चया घटिता, 
तेसु ऊनतरगणनस्स वसेन सब्बघटनेसु गणना वेदितब्बा । तत्थ सहजातमूलके दस घटनानि। तेसु पञ्च अविपाकानि, पञ्च सविपाकानि। तत्थ अविपाकेसु ताव पठमे कुसलो 
कुसलस्स अब्याकतस्स, कुसलाब्याकतस्स, कुसलाब्याकतो अब्याकतस्साति चत्तारि, तथा अकुसलो, अब्याकतो अब्याकतस्सेवाति एवं नव । तत्थ कुसलाकुसलादिकेसु 
अड्टसु विस्सज्जनेसु अरूपञ्चेव चित्तसमुद्ठानरूपञ्च लब्भति। अब्याकते वत्थुरूपम्पि। दुतिये घटने अब्याकतविस्सज्जने रूपेसु वत्थुमेव लब्मति, ततिये तीसुपि अरूपमेव, 
चतुत्थे चित्तसमुड्डानरूपमेव, पञ्चमे पटिसन्धियं वत्थुना सद्भि अरूपधम्मा | सविपाकेसु पठमे विपाका चेव विपाकचित्तसमुड्ठानरूपञ्च, दुतिये विपाका चेव वत्थुरूपञ्च, ततिये 
विपाकमेव, चतुत्थे विपाकचित्तसमुड्डानमेव, पञ्चमे वत्थुरूपमेव लब्भति। 


अञ्जमञ्ञमूलके छ घटनानि। तेसु पठमानि तीणि अविपाकानि, पच्छिमानि तीणि सविपाकानि । तेसु गणना पाकटायेव। 


४६९. निस्सयमूलके निस्सयपच्चया आरम्मणे तीणीति वत्थुं आरम्मणं कत्वा पवत्तकुसलादिवसेन वेदितब्बानि। उपनिस्सये एकन्ति वत्थुं आरम्मणूपनिस्सयं कत्वा 
उप्पन्नाकुसलं। सेसं दुमूलके हेट्ठा वुत्तनयेनेव वेदितब्बं । 


४६२-४६४. इमस्मिं पन निस्सयपच्चये वीसति घटनानि। तेसु पुरिमानि छ घटनानि पुरेजातसहजातवसेन वुत्तानि, ततो चत्तारि पुरेजातवसेनेव, ततो दस 
सहजातवसेनेव। तत्थ पठमे घटने तेरसाति निस्सयपच्चयविभङ्गे वुत्तानेव। दुतिये अट्टाति सहजाताधिपतिवसेन सत्त, वत्थु गरु कत्वा अकुसलञ्चाति अड्ट। ततिये सत्त 
इन्द्रियपच्चये लद्धानेव | चतुत्थे पञ्च विप्पयुत्ते लद्धानि। पञ्चमे चत्तारीति कुसलादीनि चित्तसमुद्ानानं, वत्थु च अकुसलस्स। छट्ठे तीणीति कुसलादीनि चित्तसमुट्ठानस्स । 
पुरेजातवसेन चतूसु पठमे तीणीति वत्थु कुसलादीनं, चक्खादीनि च अब्याकतस्स। दुतिये वत्थुमेव कुसलादीनं। ततिये एकन्ति वत्थु अकुसलस्स। चतुत्थे चक्खादीनि 
विञ्जाणपञ्चकस्स। सहजातवसेन दस सविपाकाविपाकवसेन द्विधा भिन्दित्वा सहजातमूलके वुत्तनयेनेव वेदितब्बानि। 


४६५. उपनिस्सयमूलके आरम्मणे सत्ताति आरम्मणूपनिस्सये लद्धानेव । अधिपतिया सत्ताति तानेव। अनन्तरसमनन्तरेसु अनन्तरूपनिस्सये लद्धानेव। निस्सये 
एकन्ति वत्थु अकुसलस्स। पुरेजाते एकन्ति तस्सेव वत्थुं वा आरम्मणं वा। आसेवने तीणि अनन्तरूपनिस्सयवसेन। कम्मे द्वे पकतूपनिस्सयवसेन। लोकुत्तरकुसलचेतना 

पन अनन्तरूपनिस्सयोपि होति। विष्पयुत्ते एकं आरम्मणूपनिस्सयवसेन, तथा अत्थिअविगतेसु । नत्थिविगतेसु सत्त अनन्तरसमानेव। 


४६६. उपनिस्सयमूलकानि पन सत्त घटनानि होन्ति। तत्थ पुरिमानि तीणि आरम्मणूपनिस्सयवसेन वुत्तानि। तत्थ पठमे सत्ताति कुसलो कुसलादीनं, तथा अब्याकतो, 
अकुसलो अकुसलस्सेवाति एवं सत्त। दुतिये एकन्ति चक्खादिअब्याकतं अकुसलस्स। ततिये वत्थु अकुसलस्स। ततो परानि द्वे अनन्तरूपनिस्सयवसेन वुत्तानि। तेसु गणना 
पाकटायेव । ततो द्वे अनन्तरपकतूपनिस्सयवसेन वुत्तानि । तत्थ पठमे लोकियकुसलाकुसलचेतनापच्चयभावतो गहेतब्बा, दुतिये लोकुत्तरकुसलाव। 


४६७-४६८. पुरेजातमूलके आरम्मणे तीणीति अब्याकतो कुसलादीनं। अधिपतिया एकन्ति अब्याकतो अकुसलस्स। सेसेसुपि एसेव नयो। एत्थ पन सत्त घटनानि। 
तेसु पठमं वत्थारम्मणवसेन वुत्तं, दुतियं वत्थुवसेनेव, ततियं आरम्मणवसेन, चतुत्थं वत्थुस्स आरम्मणकालवसेन, पञ्चमं आरम्मणाधिपतिवसेन, छटटुं वत्थुनो 
आरम्मणाधिपतिकालवसेन, सत्तमं चक्खादिवसेन। 


४६९-४७२. पच्छाजातमूलके वीसति पच्चया न युज्जन्ति, तयोव योजनं लभन्ति। एकमेवेत्थ घटनं, तं कायस्स कुसलादीनं वसेन वेदितब्बं। आसेवनमूलकेपि एकमेव 
घटनं । 


४७३-४७७. कम्ममूलके अनन्तरे एकन्ति मग्गचेतनावसेन वुत्तं। अञ्ञमञ्ञे तीणीति एत्थ पटिसन्धियं वत्थुपि गहेतब्बं । उपनिस्सये द्वेति 
अनन्तरपकतूपनिस्सयवसेन हेट्ठा वुत्तानेव | एवं सेसानिपि हेट्ठा वुत्तनयेनेव वेदितब्बानि । एत्थ पन एकादस घटनानि । तत्थ पठमानि द्वे पकतूपनिस्सयानन्तरूपनिस्सयविभागतो 
नानाव्खणिककम्मवसेन वुत्तानि। ततो परानि चत्तारि विपाकाविपाकतो एकक्खणिककम्मवसेन वुत्तानि। तत्थ पठमे अरूपेन सद्धि चित्तसमुड्डानरूपं लब्भति, दुतिये अरूपेन 
सद्धि वत्थु, ततिये अरूपमेव, चतुत्थे चित्तसमुड्ठानरूपमेव | पटिसन्धियं पन कटत्तारूपम्पि लब्भति। ततो परानि पञ्च सविपाकानि, तानि हेट्ठा वुत्तनयानेव । विपाकमूलके पञ्च 
घटानानि उत्तानत्थानेव | 


४७८-४८३. आहारमूलके सत्तातिआदीनि वुत्तनयानेव। घटनानि पनेत्थ चतुत्तिस । तेसु पठमानि पञ्च विपाकाविपाकसामञ्जतो वुत्तानि। तत्थ पठमे चत्तारोपि आहारा 
लब्भन्ति; दुतिये तयो अरूपाहाराव । ततिये वत्थुपि पच्चयुप्पन्नं होति, चतुत्थे तं परिहायति | पञ्चमे रूपमेव पच्चयुप्पन्नं । ततो परानि पञ्च सविपाकघटनानि, तानि हेट्ठा 
बुत्तनयानेव। ततो परानि नव घटनानि चेतनाहारवसेन वुत्तानि। ततो परानि नव निराधिपतिविञ्ञाणाहारवसेन। ततो परानि साधिपतिविञ्ञजाणाहारवसेन छ घटनानि वुत्तानि। 
तत्थ तीणि विपाकाविपाकसामञ्जवसेन वुत्तानि। तीणि विपाकवसेनेव | तत्थ लोकियानं विपाकानं अभावतो वत्थु परिहायति। 


४८४-४९५. इन्द्रियमूलके पुरेजाते एकन्ति चक्खुन्द्रियादीनं वसेन अब्याकतेन अब्याकतं। सेसं दुमूलकं हेट्ठा वुत्तनयेनेव वेदितब्बं । घटनानि पनेत्थ छ सत्तति। तत्थ 
पठमे सब्बानिपि इन्द्रियानि पच्चयड्टेन लब्भन्ति। दुतिये रूपजीवितिन्द्रियं हायति । न हि तं निस्सयो होति । ततिये अरूपिन्द्रियानि रूपानं । चतुत्थे चक्खादीनि 
चक्खुविञ्ञाणादीनं। ततो परानि नव घटनानि सहजातअरूपिन्द्रियवसेन वुत्तानि, ततो नव मग्गभूतानं इन्द्रियानं बसेन, ततो नव झानङ्गभूतानं, ततो नव झानमग्गभूतानं, ततो 
नव मनिन्द्रियबसेनेव, ततो साधिपतीनि छ, ततो वीरियवसेन मग्गसम्पयृत्तानि छ, ततो अमोहहेतुबसेन निराधिपतीनि नव, साधिपतीनि छ। तेसु सब्बेसु विपाकपच्चयेन 
अयुत्तानि च युत्तानि च हेट्टा वृत्तनयेनेव वेदितब्बानि। 


४९६-५००. झानमूलकेपि दुमूलकं हेट्ठा वुत्तनयेनेव वेदितन्बं । घटनानि पनेत्थ छत्तिस। तेसु पठमानि नव इन्द्रियमग्गभावं अनामसित्वा साधारणझानङ्गवसेनेव वुत्तानि। 
ततो परानि नव इन्द्रियभूतझानङ्गवसेन, ततो नव मग्गभूतझानङ्गवसेन, ततो नव इन्द्रियमग्गभूतझानङ्गवसेन। चतूसुपि चेतेसु नवकेसु आदितो चत्तारि चत्तारि 
विपाकाविपाकसाधारणानि। अवसाने पञ्च पञ्च विपाकानेव, तानि हेट्ठा वुत्तनयानेव। 


५०१-५०८. मग्गमूलकेपि दुमूलकं वुत्तनयेनेव वेदितब्बं। घटनानि पनेत्थ सत्तपञ्जास। तेसु पठमानि नव इन्द्रियझानभावं अनामसित्वा सुद्धिकमग्गवसेनेव वुत्तानि। 
ततो नव इन्द्रियभूतमग्गवसेन, ततो नव झानभूतमग्गवसेन, ततो नव इन्द्रियझानभूतमग्गवसेन, ततो छ अधिपतिभूतमग्गवसेन, ततो नव निराधिपतिमग्गहेतुवसेन, ततो छ 
साधिपतिमग्गहेतुवसेन, तत्थ नवकेसु पञ्च पञ्च छक्केसु तीणि तीणि विपाकानि। सेसानि साधारणानि, तानि हेट्टा वुत्तनयानेव। 


५०९-५१०. सम्पयुत्तमूलके दुमूलकं उत्तानत्थमेव। एत्थ पन द्वेयेव घटनानि। तत्थ एकं साधारणवसेन, एकं विपाकवसेन वुत्तं । 


५१९१-५९४. विप्पयुत्तमूलकेपि दुमूलकं उत्तानत्थमेव | घटनानि पनेत्थ तेरस। तत्थ पठमे पञ्चाति कुसलो अब्याकतस्स, तथा अकुसलो, अब्याकतो तिण्णन्नम्पि। एत्थ 
च इमे विप्पयुत्तादयो सहजातापि होन्ति, पच्छाजातपुरेजातापि। दुतिये पुरेजातसहजाताव ततिये तेयेब अधिपतिवसेन। तत्थ कुसलो अब्याकतस्स तथा अकुसलो, अब्याकतो 
पन अब्याकतस्स च आरम्मणाधिपतिवसेन अकुसलस्स चाति एवं चत्तारि। चतुत्थे तीणीति कुसलादीनि अब्याकतस्स। इन्द्रियानि पनेत्थ रूपानिपि अरूपानिपि। पञ्चमे 
पच्चया अरूपाव छट्ठे वत्थुवसेन रूपाव सत्तमे कुसलाब्याकतानं विपस्सनावसेन, अकुसलस्स अस्सादनवसेन वत्थुमेव। अट्टमे तदेवाकुसलस्स, नवमे चक्खादीनि 
अब्याकतस्स, दसमे कुसलादयो चित्तसमुड्ठानानं, एकादसमे पटिसन्धियं वत्थु खन्धानं, द्वादसमे पटिसन्धियं खन्धा कटत्तारूपानं, तेरसमे पटिसन्धियं खन्धा वत्थुस्स। 


५१५-५९८. अत्थिपच्चयमूलके उपनिस्सये एकन्ति आरम्मणूपनिस्सयवसेन अब्याकतं अकुसलस्स। सेसं दुमूलके उत्तानमेव | घटनानि पनेत्थ एकूनतिंस । तेसु पठमे 
अरूपवत्थारम्मणमहाभूतइन्द्रियाहारानं वसेन सहजातपुरेजातपच्छाजातपच्चया लब्भन्ति। दुतिये पच्छाजातकबळीकाराहारा न लब्भन्ति। पठमदुतियघटनानेब अधिपतिना 
सद्भि उपरि ततियचतुत्थानि कतानि। पुन पठममेव चतूहि आहारेहि सद्धि पञ्चमं, रूपिन्द्रियेहि सद्धि छट्टु, रूपारूपिन्द्रियेहि सद्धि सत्तमं कतं । दुतियमेव वा पन इन्द्रियेहि सदधि 
सत्तमं कतं । पठमदुतियानेव विप्पयुत्तपच्चयेन सद्धि अट्रमनवमानि । तेसु नवमं अधिपतिना सद्धिं दसमं कतं । ततो एकादसमे पच्चयवसेन वत्थु हायति । द्वादसमे 
अरूपधम्मायेव पच्चया, तेरसमे वत्थारम्मणा, चुद्दसमे वत्थुमेव, पन्नरसमे आरम्मणमेव, सोळसमे वत्थुमेब आरम्मणं, सत्तरसमे पन तदेव आरम्मणाधिपतिभावेन, 
अट्टारसमेपि तदेव आरम्मणूपनिस्सयवसेन, एकूनवीसतिमे चक्खादयोव पच्चया। इमानि एकूनबीसति पकिण्णकघटनानि नाम सहजातं अग्गहेत्वा वुत्तानि। ततो परानि दस 
सहजातवसेन वुत्तानि। 

५१९. नत्थिविगतमूलकेसु अनन्तरसमनन्तरमूलकेसु विय उपनिस्सयासेवनकम्मवसेन तीणियेव घटनानि, अविगतमूलकं अत्थिमूलकसदिसमेवाति। 


यानि पनेतानि इमस्मिं पञ्हावारे घटनानि वुत्तानि, तानि सब्बानिपि दुविधानियेब - पकिण्णकतो सहजाततो च। तत्थ सब्बेसम्पि आरम्मणमूलकादीनं आदितो सहजातं 
अग्गहेत्वा वुत्तानि पकिण्णकानि नाम | तानि आरम्मणमूलके पञ्चपि, अधिपतिमूलके छ, अनन्तरमूलके तीणिपि, तथा समनन्तरमूलके, निस्सयमूलके दस, 
उपनिस्सयमूलके सत्त, पुरेजातमूलके सत्त, पच्छाजातमूलके एकमेव, तथा आसेवनमूलके, कम्ममूलके द्वे, आहारमूलके एकं, इन्द्रियमूलके चत्तारि, विप्पयुत्तमूलके नव, 
अत्थिमूलके एकूनवीसति, नत्थिमूलके तीणिपि, तथाविगतमूलके । अविगतमूलके एकूनवीसतीति सब्बानिपि सतञ्चेब तीणि च होन्ति। सहजातनिस्सयभावेन पनेतानि 
पकिण्णकानीति वुत्तानि। 


यानि पन सहजातं लब्भन्ति, तानि सहजातघटनानि नामाति वुच्चन्ति। तानि आरम्मणमूलके अनन्तरसमनन्तरपुरेजातपच्छाजातआसेवननत्थिविगतमूलकेसु न 
लब्भन्ति। न हि ते पच्चया सहजातानं पच्चया होन्ति। यथा च सहजातानं न होन्ति, तथा हेतुसहजातअञ्ञमञ्ञविपाकझानमग्गसम्पयुत्तपच्चया। असहजातानन्ति हेतुमूलके 
सब्बानि चतुबीसतिपि घटनानि सहजातघटनानेव। तथा अधिपतिमूलके चतुवीसति, सहजातमूलके दसपि, अञ्ञमञ्ञमूलके छपि, निस्सयमूलके दस, कम्ममूलके नव, 
विपाकमूलके पञ्चपि, आहारमूलके तेत्तिस, इन्द्रियमूलके द्वासत्तति झानमूलके छत्तिसापि, मग्गमूलके सत्तपञ्ञासम्पि, सम्पयृत्तमूलके द्वेपि, विप्पयुत्तमूलके चत्तारि, 
अत्थिमूलके दस, अविगतमूलके दसाति सब्बानिपि तीणि सतानि द्वादस च होन्ति। इति पुरिमानि सतं तीणि च इमानि च द्वादसुत्तरानि तीणि सतानीति सब्बानिपि 
पञ्चदसाधिकानि चत्तारि घटनसतानि पञ्हावारे आगतानि । तेसु ये ये पच्चयधम्मा नामवसेन न पाकटा हुत्वा पञ्जायन्ति, तेपि हेतुमूलकादीनं नयानं आदितो 
विपाकाविपाकसामञ्जतो वुत्तेसु घटनेसु दस्सेतब्बा । द्वादसेव हि हेतू छ आरम्मणा चत्तारो अधिपतयो चत्तारो आहारा वीसति इन्द्रियानि सत्त झानङ्गानि द्वादस मग्गङ्गानीति एते 
पच्चयधम्मा नाम। तेसु ये ये धम्मा एकन्तेन कुसला, एकन्तेनेब अकुसला, एकन्तेन कुसलविपाका, एकन्तेनेवाकुसलविपाका, एकन्तेनेब विपाका, एकन्तेनेब अविपाका ते ते 
साधुकं सल्लक्खेत्वा ये तत्थ विपाका, ते विपाकघटनेसु, ये अविपाका, ते अविपाकघटनेसु यथायोगं योजेतब्बाति। 


पञ्हावारस्स घटने अनुलोमगणना। 
पच्चनीयुद्धारवण्णना 


५२७. इदानि पच्चनीयं होति। तत्थ यथा पटिच्च वारादीसु “अकुसलं धम्मं पटिच्च अकुसलो धम्मो उप्पज्जति नहेतुपच्चया”तिआदिना नयेन लब्भमाना पञ्हा 
लब्भमानानं पच्चयानं वसेन सरूपतोव वित्थारिता। एवं अवित्थारेत्वा एकेन लक्खणेन सङ्केपतो पच्चनीयं दस्सेतुं धम्मसङ्गाहकेहि कुसलो धम्मो कुसलस्स धम्मस्स 
आरम्मणपच्चयेन पच्चयोतिआदिना नयेन अनुलोमतो कुसलादीनं पच्चया उद्धटा । ते च खो पच्चया समूहवसेन, नो एकेकपच्चयवसेनेव; तस्मा ये यत्थ समूहतो दस्सिता, ते 
विभजित्वा वेदितब्बा। सब्बेपि हि इमे चतुवीसति पच्चया अङ्टसु पच्चयेसु सङ्गहं गच्छन्ति। कतरेसु अट्ठसु? आरम्मणे, सहजाते, उपनिस्सये, पुरेजाते, पच्छाजाते, कम्मे, 
आहारे, इन्द्रियेति। कथं? ठपेत्वा हि इमे अट्ट पच्चये सेसेसु सोळससु हेतुपच्चयो अञ्ञमञ्ञविपाकझानमग्गसम्पयुत्तपच्चयोति इमे छ पच्चया एकन्तेन सहजाता हुत्वा 
सहजातानञ्ञेव पच्चयभावतो सहजातपच्चये सङ्गहं गच्छन्ति। अनन्तरपच्चयो समनन्तरआसेवननत्थिविगतपच्चयोति इमे पन पञ्च उप्पज्जित्वा निरुद्धा अत्तनो अनन्तरं 
उप्पज्जमानानञ्ञेव पच्चयभावतो अनन्तरूपनिस्सयलक्खणेन उपनिस्सये सङ्गहं गच्छन्ति। निस्सयपच्चयो सहजातपुरेजातभेदतो दुविधो। तत्थ सहजातनिस्सयो 
सहजातानञ्ञेव निस्सयपच्चयभावतो सहजातपच्चये सङ्गहं गच्छति, पुरेजातनिस्सयो पुरेजातपच्चये सङ्गहं गच्छति। 


अधिपतिपच्चयोपि सहजाताधिपतिआरम्मणाधिपतिवसेन दुविधो । तत्थ सहजाताधिपति सहजातानंयेव अधिपतिपच्चयभावतो सहजातपच्चये सङ्गहं गच्छति । 
आरम्मणाधिपति आरम्मणूपनिस्सयो होतियेवाति आरम्मणूपनिस्सयलक्खणेन उपनिस्सयपच्चये सङ्गहं गच्छति । विप्पयुत्तपच्चयो सहजातपुरेजातपच्छाजातभेदतो तिविधो। 
तत्थ सहजातविप्पयुत्तो सहजातानञ्ञेव विप्पयुत्तपच्चयभावतो सहजातपच्चये सङ्गहं गच्छति। पुरेजातविप्पयृत्तो पुरे उप्पज्जित्वा पच्छा उप्पज्जमानानं पच्चयभावतो पुरेजाते 
सङ्गहितो। पच्छाजातविप्पयुत्तो पच्छा उप्पज्जित्वा पुरे उप्पन्नानं उपत्थम्भनवसेन पच्चयभावतो पच्छाजातपच्चये सङ्गहं गच्छति। अत्थिपच्चयअविगतपच्चया 
सहजातपुरेजातपच्छाजातआहारिन्द्रियानञ्चेब अत्थिअविगतेसु च एकेकस्स वसेन छहि भेदेहि ठिता। तत्थ सहजातअत्थिअविगता सहजातानञ्जेव 
अत्थिअविगतपच्चयभावतो। सहजातपच्चये सङ्गहं गच्छन्ति । पुरेजाता पुरे उप्पज्जित्वा पच्छा उप्पज्जमानानं पच्चयभावतो पुरेजातपच्चये सङ्गहं गच्छन्ति। पच्छाजाता पच्छा 
उप्पज्जित्वा पुरे उप्पन्नानं उपत्थम्भनवसेन पच्चयभावतो पच्छाजातपच्चये सङ्गहं गच्छन्ति। आहारभूता कबळीकाराहारपच्चये सङ्गहं गच्छन्ति । इन्द्रियभूता 
रूपजीवितिन्द्रियपच्चये सङ्गहं गच्छन्तीति एवं इमे सोळस पच्चया इमेसु अङ्टसु पच्चयेसु सङ्गहं गच्छन्तीति वेदितब्बा । 


इमेसम्पि पन अद्ुन्नं पच्चयानं अञ्ञमञ्ञं सङ्गहो अत्थियेव। आदितो निद्दिट्ठो हि आरम्मणपच्चयो अधिपतिअनधिपतिभेदेन दुविधो । तत्थ अधिपतिभूतो 
आरम्मणूपनिस्सयलक्खणेन उपनिस्सये सङ्गहं गच्छति। अनधिपतिभूतो सुद्धो आरम्मणपच्चयोव | कम्मपच्चयोपि सहजातनानाक्खणिकवसेन दुविधो । तत्थ सहजातकम्मं 
अत्तना सहजातानञ्ञेव कम्मपच्चयभावतो सहजातेयेव सङ्गहं गच्छति । नानाक्खणिककम्मं बलवदुब्बलवसेन दुविधं । तत्थ बलवकम्मं विपाकधम्मानं उपनिस्सयोव हुत्वा 
पच्चयो होतीति उपनिस्सये सङ्गहं गच्छति । बलवम्पि पन रूपानं दुब्बलञ्च अरूपानं नानाकखणिककम्मपच्चयेनेव पच्चयो। आहारपच्चयोपि रूपारूपतो दुविधो। तत्थ 
अरूपाहारो अत्तना सहजातानञ्जेव पच्चयो होतीति सहजातपच्चये सङ्गहं गच्छति । रूपाहारो सहजातपुरेजातपच्छाजातानं पच्चयो न होति। अत्तनो पन उप्पादक्खणं 
अतिक्कमित्वा ठितिप्पत्तो आहारपच्चयतं साधेतीति आहारपच्चयोव होति । इन्द्रियपच्चयोपि रूपारूपतो दुविधो। तत्थ अरूपिन्द्रियपच्चयो अत्तना सहजातानञ्ञेव 
इन्द्रियपच्चयतं साधेतीति सहजातेयेव सङ्गहं गच्छति | रूपिन्द्रियपच्चयो पन अज्झत्तबहिद्धाभेदतो दुविधो। तत्थ अज्झत्तं इन्द्रियपच्चयो पुरे उप्पञ्जित्वा पच्छा उप्पज्जमानानं 
ससम्पयृत्तधम्मानं चक्खुविञ्जाणादीनं इन्द्रियपच्चयो होतीति पुरेजातेयेव सङ्गहं गच्छति। बाहिरो इन्द्रियपच्चयो नाम रूपजीवितिन्द्रियं, तं सहजातानं पच्चयो होन्तम्पि 
अनुपालनमत्तवसेनेव होति, न जनकवसेनाति इन्द्रियपच्चयोब होति। एवं इमे अट्ट पच्चया अञ्ञमञ्ञम्पि सङ्गहं गच्छन्तीति वेदितब्बा । अयं ताव अट्टसु पच्चयेसु अवसेसानं 
सोळसन्नञ्चेव तेसंयेव च अडुन्नं अञ्जमञ्जवसेन सङ्गहनयो। 


इदानि इमेसं अडुन्नं पच्चयानं एकेकस्मिं चतुवीसतियापि पच्चयेसु ये ये सङ्गहं गच्छन्ति, ते ते वेदितब्बा। तत्थ अडुन्नं ताव सब्बपठमे आरम्मणपच्चये आरम्मणपच्चयोब 
सङ्गहं गच्छति, न सेसा तेवीसति | दुतिये सहजातपच्चये हेतुपच्चयो सहजाताधिपतिपच्चयो सहजातपच्चयो अञ्ञमञ्ञपच्चयो सहजातनिस्सयपच्चयो सहजातकम्मपच्चयो 

विपाकपच्चयो सहजातआहारपच्चयो सहजातइन्द्रियपच्चयो झानपच्चयो मग्गपच्चयो सम्मयुत्तपच्चयो सहजातविप्पयुत्तपच्चयो सहजातत्थिपच्चयो 
सहजाताविगतपच्चयोति इमे पन्नरस पच्चया सङ्गहं गच्छन्ति। ततिये उपनिस्सयपच्चये अधिपतिभूतो आरम्मणपच्चयो आरम्मणभूतो अधिपतिपच्चयो 
अनन्तरसमनन्तरउपनिस्सयआसेवनपच्चया नानाक्खणिको बलवकम्मपच्चयो नत्थिपच्चयो विगतपच्चयोति इमे नव पच्चया सङ्गहं गच्छन्ति । चतुत्थे पुरेजातपच्चये 
पुरेजातनिस्सयपच्चयो पुरेजातपच्चयो पुरेजातिन्द्रियपच्चयो पुरेजातविप्पयुत्तपच्चयो पुरेजातत्थिपच्चयो पुरेजाताविगतपच्चयोति इमे छ पच्चया सङ्गहं गच्छन्ति। पञ्चमे 
पच्छाजातपच्चये पच्छाजातपच्चयो पच्छाजातविप्पयुत्तपच्चयो पच्छाजातत्थिपच्चयो पच्छाजाताविगतपच्चयोति इमे चत्तारो पच्चया सङ्गहं गच्छन्ति। छट्ठे कम्मपच्चये 
नानाक्खणिककम्मपच्चयोव सङ्गहितो। सत्तमे आहारपच्चये कबळीकाराहारवसेनेव आहारपच्चयो आहारत्थिपच्चयो आहाराविगतपच्चयोति इमे तयो पच्चया सङ्गहिता। 
अट्ठमे इन्द्रियपच्चये रूपजीवितिन्द्रियपच्चयो इन्द्रियत्थिपच्चयो इन्द्रियाविगतपच्चयोति इमे तयो पच्चया सङ्गहं गच्छन्ति। एवं इमेसं अडटुन्नं पच्चयानं एकेकस्मिं इमे चिमे च 
पच्चया सङ्गहं गताति जत्वा ये यत्थ सङ्गहं गता, ते तस्स गणनेन गहिताव होन्तीति वेदितब्बा । 


एवं सब्बपच्चयसङ्गाहकानं इमेसं अट्डन्नं पच्चयानं वसेन एकूनपञ्जासाय पञ्हेसु इमस्मिं पच्चनीये “कुसलो धम्मो कुसलस्स धम्मस्स आरम्मणपच्चयेन 
पच्चयोतिआदयो इमे पन्नरस पज्हा उद्धरित्वा विस्सज्जिता। तत्थ कुसलो कुसलस्स, कुसलो अकुसलस्स, कुसलो अब्याकतस्स, कुसलो कुसलाब्याकतस्साति 
कुसलादिका चत्तारो पञ्हा; तथा अकुसलादिका; अब्याकतो पन अब्याकतस्स, अब्याकतो कुसलस्स, अब्याकतो अकुसलस्साति अब्याकतादिका तयो; कुसलो च 
अब्याकतो च कुसलस्स; तथा अब्याकतस्स; अकुसलो च अब्याकतो च अकुसलस्स; तथा अब्याकतस्साति दुमूलकेकावसाना चत्तारो होन्ति। तेसु पठमे पञ्हे येहि भवितन्बं, 
ते सब्बे सङ्गहेत्वा तयो पच्चया वुत्ता। दुतिये द्वे, ततिये पञ्च, चतुत्थे एकोव पञ्चमे तयो, छट्टे द्वे, सत्तमे पञ्च, अट्टमे एकोव नवमे सत्त, दसमे तयो, एकादसमे तयो, द्वादसमे द्वे, 
तेरसमे चत्तारो, चुद्दसमे द्वे, पन्नरसमेपि चत्तारोब। ते “सहजातपच्चयेना”ति अवत्वा “सहजातं पच्छाजात' न्ति वुत्ता। तत्थ कारणं परतो वक्खाम। 


समासतो पनेत्थ एको द्वे तयो चत्तारो पञ्च सत्ताति छळेव पच्चयपरिच्छेदा होन्ति। अयं पञ्हावारस्स पच्चनीये उक्कट्वसेन पञ्हापरिच्छेदो चेव ते ते पच्चये सङ्गहेत्वा 
दस्सितपच्चयपरिच्छेदो च। “न हेतुपच्चयो"तिआदीसु हि चतुवीसतियापि पच्चयपच्चनीयेसु एकपच्चनीयेपि इतो उद्धं पञ्हा वा पच्चया वा न लब्भन्ति, हेड्ठा लब्भन्ति। तस्मा 
येसु पज्हेसु “कुसलो धम्मो कुसलस्स च अब्याकतस्स च धम्मस्स सहजातपच्चयेन पच्चयो”ति एवं एकोव पच्चयो आगतो, तस्मिं पच्चये पटिक्खित्ते ते पञ्हा परिहायन्ति। 
यस्मिं पन पञ्हे “कुसलो धम्मो अकुसलस्स धम्मस्स आरम्मणपच्चयेन पच्चयो उपनिस्सयपच्चयेन पच्चयो "ति एवं द्वे पच्चया आगता। तत्थ नारम्मणपच्चयाति एवं एकस्मिं 
पच्चये पटिक्खित्तेपि इतरस्स पच्चयस्स वसेन सो पज्हो लब्भतेव । तेसु पन द्वीसुपि पच्चयेसु पटिक्खित्तेसु सो वारो पच्छिज्जति। एवमेव येसु पञ्हेसु तयो चत्तारो पञ्च सत्त वा 
लब्भन्ति, तेसु ठपेत्वा पटिक्खित्ते पच्चये अवसेसानं वसेन ते पञ्हा लब्भन्तियेव | सब्बेसु पन पच्चयेसु पटिक्खित्तेसु सब्बेपि ते वारा पच्छिज्जन्तीति इदमेव चेत्थ लक्खणं । 
इमिना लक्खणेन आदितो पट्टाय तेसु तेसु पज्हेसु सङ्किपित्वा वुत्तपच्चयानं पभेदो च तस्मिं तस्मिं पच्चनीये तेसं तेसं पज्हानं परिहानि च वेदितब्बा। 


तत्रायं वित्थारकथा -- पठमपञ्हे ताव तीहि पच्चयेहि एकूनवीसति पच्चया दस्सिता। कथं? कुसलो हि कुसलस्स पुरेजातपच्छाजातविपाकविप्पयुत्तेहेव पच्चयो न होति, 
सेसेहि वीसतिया होति, तेसु आरम्मणपच्चयो एकोव सहजाते पन सब्बसङ्गाहिकवसेन पन्नरस पच्चया सङ्गहं गच्छन्तीति वुत्ता। तेसु हेतुपच्चये पटिक्खित्ते चुद्दस होन्ति। 
कुसलो पन कुसलस्स नेव विपाकपच्चयो न, विप्पयुत्तपच्चयोति ते द्वे अपनेत्वा सेसे द्वादस सन्धाय सहजातपच्चयेन पच्चयोति वृत्तं । उपनिस्सयपच्चयेपि सब्बसङ्गाहिकवसेन 
नव पच्चया सङ्गहं गच्छन्तीति वुत्ता। तेसु अधिपतिभूतो आरम्मणपच्चयो आरम्मणभूतो च अधिपतिपच्चयो आरम्मणूपनिस्सयवसेन उपनिस्सयमेव अनुपविट्टो। कुसलो पन 
कुसलस्स नानाक्खणिककम्मपच्चयो न होतीति तं अपनेत्वा सेसे छ सन्धाय उपनिस्सयपच्चयेन पच्चयोति वुत्तं। एवं पठमपञ्हे तीहि पच्चयेहि एकूनबीसतिपच्चया दस्सिताति 
वेदितब्बा। तेसु इमस्मिं हेतुपच्चनीये “कुसलो धम्मो कुसलस्स धम्मस्स नहेतुपच्चयेन पच्चयोति दानं दत्वा सीलं समादियित्वा उपोसथकम्मं कत्वा तं पच्चवेक्खति, पुब्बे 
सुचिण्णानि पच्चवेक्खती'ति एवमादिना आरम्मणपच्चयादीसु वुत्तनयेनेव उद्धरित्वा पाळि दस्सेतन्बा । 


आरम्मणपच्चये पन पटिक्खित्ते तस्स वित्थारं अपनेत्वा हेतुपच्चयवित्थारं पक्खिपित्वा सायेब पाळि दस्सेतब्बा, सेसपच्चयपटिक्खेपेसुपि एसेव नयो। तस्मिं पन पच्चये 
पटिक्खित्ते ये वारा परिहायन्ति, ते परतो वक्खाम। 


दुतियपञ्हे पन द्वीहि पच्चयेहि तयो पच्चया दस्सिता। कथं? कुसलो हि अकुसलस्स अनन्तरादिवसेन पच्चयो न होति। तस्मा ते अपनेत्वा आरम्मणूपनिस्सयवसेन 
सङ्गहितं आरम्मणाधिपतिञ्चेब पकतूपनिस्सयञ्च सन्धाय उपनिस्सयपच्चयेन पच्चयोति वुत्तं । तस्मा सुद्धो आरम्मणपच्चयो आरम्मणाधिपतिवसेन अधिपतिपच्चयो 
उपनिस्सयपच्चयोति दुतियपज्हे द्वीहि पच्चयेहि इमे तयो पच्चया दस्सिताति वेदितब्बा। 


ततियपञ्हे पन पञ्चहि पच्चयेहि अट्टारस पच्चया दस्सिता। कथं? कुसलो हि अब्याकतस्स अञ्जमञ्जपुरेजातासेवनविपाकसम्पयुत्तेहियेब पच्चयो न होति, सेसेहि 
एकूनवीसतिया होति। तेसु आरम्मणपच्चयो एको। यस्मा पन कुसलो अब्याकतस्स अञ्जमञ्जञविपाकसम्पयुत्तवसेन पच्चयो न होति, हेतुपच्चयो पटिक्खित्तो, कम्मपच्चयो 
विसुं गहितो, तस्मा इमे पञ्च अपनेत्वा सहजातेन दस पच्चया दस्सिता। उपनिस्सयेन हेट्ठा वुत्तेसु छसु ठपेत्वा आसेवनं सेसा पञ्च। पच्छाजातो एकोब तथा 
सहजातनानाव्खणिकवसेन दुविधोपि कम्मपच्चयोति एवं ततियपञ्हे पञ्चहि पच्चयेहि इमे अट्टारस पच्चया दस्सिताति वेदितब्बा । 


चतुत्थपञ्हे पन एकेन पच्चयेन दस। कथं? कुसलो हि कुसलाब्याकतस्स सहजाते वुत्तेसु पन्नरससु अञ्जमञ्जविपाकसम्पयुत्तविप्पयुत्तेहि पच्चयो न होति, हेतुपच्चयो 
पटिक्खित्तो। इति इमे पञ्च अपनेत्वा सेसा दस पच्चया एत्थ एकेन पच्चयेन दस्सिताति वेदितब्बा। 


५२८. यथा च इमेसु कुसलादिकेसु चतूसु, तथा अकुसलादिकेसुपि चतूसु पञ्हेसु तेहि तेहि पच्चयेहि ते तेयेव पच्चया दस्सिताति वेदितब्बा । 


५२९. ततो परानं अब्याकतादीनं तिण्णं पञ्हानं पठमपञ्हे सत्तहि पच्चयेहि तेबीसति पच्चया दस्सिता। कथं? अब्याकतो हि अब्याकतस्स चतुवीसतियापि पच्चयेहि 
पच्चयो होति। हेतुपच्चये पन पटिक्खित्ते तेवीसति होन्ति। तेसु आरम्मणपच्चयो एकोव । यस्मा पनेत्थ असहजातानम्पि सङ्गहणत्थं आहारिन्द्रियपच्चया विसुं गहिता। तस्मा इमे 
तयो अपनेत्वा सहजातेन द्वादस पच्चया दस्सिता। उपनिस्सयेन हेट्ठा वुत्ता छ, पुरेजातो एकोब तथा पच्छाजातआहारिन्द्रियपच्चयाति एवमेत्थ सत्तहि पच्चयेहि इमे तेवीसति 
पच्चया दस्सिताति वेदितन्बा । दुतिये तीहि पच्चयेहि द्वादस दस्सिता। कथं? आरम्मणपच्चयो एको, उपनिस्सयेन पन आरम्मणूपनिस्सयवसेन 

आरम्मणाधिपतिअनन्तरसमनन्तरनत्थिविगतउपनिस्सयपच्चयोति छ दस्सिता। पुरेजातेन पुरेजातनिस्सयविप्पयुत्तअत्थिअविगता पञ्चाति एवमेत्थ तीहि पच्चयेहि इमे 
द्वादस पच्चया दस्सिताति वेदितब्बा । ततियेपि एसेव नयो। 


५३०. ततो परानं दुकमूलकानं चतुन्नं पञ्हानं पठमपञ्हे “सहजातपच्चयेन पुरेजातपच्चयेना”ति अवत्वा “सहजातं पुरेजात' न्ति वुत्तेहि द्वीहि निस्सयअत्थिअविगतवसेन 
तयो पच्चया दस्सिता। कुसला हि खन्धा वत्थुना सद्भि एकतो कुसलस्स पच्चयभावं साधयमाना किञ्चापि सहजाता, सहजातपच्चया पन न होन्ति वत्थुमिस्सकत्ता। तस्मा तेसं 
सहजातानं निस्सयअत्थिअविगतानं वसेन सहजातन्ति वुत्तं । वत्थुम्हिपि एसेब नयो। तम्पि हि किञ्चापि पुरेजातं, खन्धमिस्सकत्ता पन पुरेजातपच्चयो न होति। केवलं 
पुरेजातानं निस्सयादीनं वसेन पुरेजातन्ति वुत्तं । 


दुतियपञ्हे “सहजातं पच्छाजातं आहारं इन्द्रिय न्ति वुत्तेहि चतूहिपि सहजातनिस्सयअत्थिअविगतवसेन चत्तारो पच्चया दस्सिता। इमस्मिञ्हि वारे सहजातपच्चयो 
लब्भति, पच्छाजातपच्चयादयो न लब्भन्ति। पच्छाजातानं पन आहारिन्द्रियसङ्घातानञ्च अत्थिअविगतानं वसेनेतं वृत्तं । कुसला हि खन्धा अब्याकता च महाभूता उपादारूपानं 
सहजातपच्चयेन निस्सयपच्चयेन अत्थिअविगतपच्चयेहीति चतुधा पच्चया होन्ति। पच्छाजाता पन कुसला तेहियेव भूतेहि सद्भि तेसञ्जेव उपादारूपानं अत्थिअविगतवसेन 
पच्चयो। कबळीकाराहारोपि पच्छाजातेहि कुसलेहि सद्भि पुरेजातस्स कायस्स अत्थिअविगतवसेनेव पच्चयो | रूपजीवितिन्द्रियम्पि पच्छाजातेहि कुसलेहि सद्धिं कटत्तारूपानं 
अत्थिअविगतपच्चयेनेव पच्चयो। इति इमं चतुधा पच्चयभावं सन्धाय “सहजातं पच्छाजातं, आहारं इन्द्रियन्ति इदं वुत्तं । पच्छाजाताहारिन्द्रियपच्चया पनेत्थ न लब्भन्तियेव। 
परतो अकुसलमिस्सकपज्हाद्वयेपि एसेव नयोति। एवमेत्थ तेसु तेसु पञ्हेसु सङ्किपित्वा वुत्तपच्चयानं पभेदो वेदितन्बो। तस्मिं तस्मिं पन पच्चये तेसं तेसं पज्हानं 
परिहानापरिहानिं परतो आविकरिस्सामाति। 


पच्चनीयुद्धारस्स अत्थवण्णना। 
पच्चनीयगणनवण्णना 


५३२. इदानि एते “कुसलो धम्मो कुसलस्स धम्मस्सा"तिआदयो अनुलोमवसेन पन्नरस वारा दस्सिता। यस्मा पच्चनीयेपि एतेयेव, न इतो उद्धं; हेड्टा पन होन्ति, तस्मा 
यस्स यस्स पच्चयस्स पच्चनीये ये ये वारा लब्भन्ति, ते ते आदितो पट्टाय गणनवसेन दस्सेतुं नहेतुया पन्नरसातिआदि आरद्धं। 


तत्थ नहेतुया सब्बेसम्पि यथादस्सितानं पच्चयानं वसेन पन्नरस लब्भन्ति। नारम्मणे सहजाते हेतुपच्चयो पविसति। तस्मिं तस्मिं वारे सुद्धो आरम्मणपच्चयो परिहायति, 
सेसपच्चयवसेन ते वारा विस्सज्जनं लभन्ति। यथा च नारम्मणे, एवं सेसेसुपि। सहजाते हेतुपच्चयो पविसति। तस्मिं तस्मिञ्च वारे नउपनिस्सये नअनन्तरेति एवं पच्चनीयतो 
ठिता पच्चया परिहायन्ति, अबसेसपच्चयवसेन ते ते वारा विस्सज्जनं लभन्ति । नसहजाते पन “कुसलो धम्मो कुसलस्स च अब्याकतस्स च, अकुसलो धम्मो अकुसलस्स च 
अब्याकतस्स च, कुसलो च अब्याकतो च धम्मा कुसलस्स, अकुसलो च अब्याकतो च धम्मा अकुसलस्साति इमे चत्तारो वारा परिहायन्ति। एतेसञ्हि चतुन्नं पुरिमेसु द्वीसु 
सहजातपच्चयेन पच्चयोति एकादसन्नं पच्चयानं वसेन एकोव पच्चयसङ्गहो वुत्तो। ते तस्मिं पटिक्खित्ते अञ्जेनाकारेन विस्सज्जनं न लभन्ति | पच्छिमेसु द्वीसु 
निस्सयअत्थिअविगतपच्चये सन्धाय “सहजातं पुरेजात' न्ति वुत्तं। ते सहजाते पटिक्खित्ते अवसेसानं हेतुआदीनञ्च पुरेजातानञ्चेव निस्सयअत्थिअविगतानं वसेन विस्सज्जनं 
न लभन्ति, तस्मा इमे चत्तारोपि वारा परिहायन्ति। अवसेसानं वसेन “एकादसा'ति वुत्तं । 


तत्थ सिया - यथा हेतुम्हि पटिक्खित्ते सेसानं अधिपतिआदीनं बसेन ते वारा लद्धा, एवं सहजाते पटिविखत्ते अवसेसानं हेतुआदीनं वसेन कस्मा न लब्भन्तीति? 
निप्पदेसत्ता। हेतुआदयो हि सहजातानं एकदेसमत्ततो सप्पदेसा, तस्मा तेसु पटिक्खित्तेसु अञ्जेसं बसेन ते वारा लब्भन्ति। सहजातो पन निप्पदेसो सब्बेपि हेतुआदयो गण्हाति, 
तस्मा तस्मिं पटिक्खित्ते सब्बेपि ते पटिक्खित्ता होन्ति। न हि असहजाता हेतुपच्चयादयो नाम अत्थि। इति सहजातस्स निप्पदेसत्ता तस्मिं पटिक्खित्ते सब्बेपि ते उभोपि वारा न 
लब्भन्ति। “सहजातं पुरेजात" न्ति विस्सज्जितवारेसु पन किञ्चापि सहजातपच्चयोयेव नत्थि, यस्मा पनेत्थ सहजाताव अरूपक्खन्धा निस्सयअत्थिअविगतवसेन पच्चया, 
सहजाते च पटिक्खित्ते एकन्तेन सहजातनिस्सयअत्थिअविगता पटिक्खित्ता होन्ति, तस्मा तस्स पटिक्खित्तत्ता तेपि वारा न लब्भन्तीति एवं सब्बथापेत्थ इमे चत्तारो वारा 
परिहायन्ति। अवसेसानञ्ञेव वसेन एकादसाति वुत्तं | 


नअञ्ञमञ्ञननिस्सयनसम्पयत्तेपि तेयेव वारा परिहायन्ति। कस्मा? सहजातगतिकत्ता। यथेव हि अरूपधम्मभूतो सहजातपच्चयो निप्पदेसेन चत्तारो अरूपक्खन्धे 
गण्हाति, तथा अञ्जमञ्जनिस्सयसम्पयुत्तापीति सहजातगतिकत्ता एतेसुपि पटिक्खित्तेसु ते वारा न लब्भन्तीति वेदितब्बा । तेन वुत्तं नअञ्ञमञ्ञे एकादस, ननिस्सये 
एकादस, नसम्पयृत्ते एकादसाति। 


तत्थ सिया - किञ्चापि इमे अविसेसेन कुसलादिभेदानं चतुन्नं खन्धानं सङ्गाहकत्ता सहजातगतिका, कुसलो पन कुसलाब्याकतस्स ठपेत्वा सहजातपच्चयं अञ्ञथा 
पच्चयोव न होति, तस्मा तस्मिं पटिक्खित्ते सो वारो परिहायतु। कुसलो पन कुसलाब्याकतानं नेव अञ्जमञ्जपच्चयो होति, तस्मिं पटिक्खित्ते सो वारो कस्मा परिहायतीति? 
अञ्जमञ्जपच्चयधम्मवसेन पवत्तिसब्भावतो। यथेव हि कुसलाब्याकता कुसलस्स सहजातपच्चयोव न होन्ति। सहजातधम्मवसेन पन निस्सयपच्चयादीहि पवत्तिसब्भावतो 
तस्मिं पटिक्खित्ते सो वारो परिहायति, एवमिधापि अञ्ञमञ्ञपच्चयधम्मवसेन सहजातादीहि पवत्तिसब्भावतो तस्मिं पटिक्खित्ते सो वारो परिहायति नअञ्ञमञ्ञपच्चयेन 
पच्चयोति पदस्स हि अयमत्थो -- ये धम्मा अञ्ञमञ्ञपच्चयसङ्गहं गता, न तेहि पच्चयो। कुसलो च कुसलाब्याकतानं सहजातादिवसेन पच्चयो होन्तो 
अञ्जमञ्ञपच्चयधम्मेहेव पच्चयो होति, तस्मा तस्मिं पटिक्खित्ते सो वारो परिहायति। यथा च सो वारो, तथा सेसापि तयोति चत्तारोपि ते वारा परिहायन्ति। 


ननिस्सये एकादसाति एत्थापि यस्मा तेसं वारानं एकेन्तेन सहजातपच्चयधम्माव निस्सयभूता, तस्मा निस्सये पटिक्खित्ते परिहायन्ति। नपुरेजाते तेरसाति सहजातं 
पुरेजातन्ति वुत्तविस्सज्जने द्विमूलके द्वे अपनेत्वा तेरस। यथा हि ते सहजाते पटिक्खित्ते पुरेजातानञ्जेव निस्सयअत्थिअविगतानं वसेन विस्सज्जनं न लभन्ति, तथा पुरेजातेपि 
पटिक्खित्ते सहजातानञ्ञेव निस्सयअत्थिअविगतानं बसेन विस्सज्जनं न लभन्ति, तस्मा ते अपनेत्वा तेरसाति वेदितब्बा । 


नपच्छाजाते पन्नरसाति एत्थ “पच्छाजातपच्चयेन पच्चयो"ति वा “सहजातं पच्छाजातं आहारं इन्द्रिय`न्ति वा आगतद्ठानेसु ठपेत्चा पच्छाजातं अवसेसवसेनपि ते पञ्हा 

लब्भन्ति, तस्मा पन्नरसेव वुत्ता। नकम्मेतिआदीसु यस्मा कम्मविपाकाहारिन्द्रियझानमग्गापि कुसलादिभेदानं चतुन्नं खन्धानं एकदेसोव तस्मा ठपेत्वा ते धम्मे 
अवसेसधम्मवसेन सहजातधम्मा पच्चया होन्तीति एकम्पि पञ्हाविस्सज्जनं न परिहीनं । नसम्पयुत्ते एकादसाति यस्मा तेसु चतूसु वारेसु सम्पयुत्तधम्मा सहजातादिपच्चयेन 
पच्चया होन्ति, तस्मा सम्पयुत्तपच्चयपटिक्खेपेन तेयेव वारा परिहायन्तीति वेदितब्बा । नविष्पयुत्ते नवाति दुमूलकएकावसाना चत्तारो एकमूलकदुकावसाना द्वे चाति इमे छ 
वारा एकन्तेन विप्पयुत्तपच्चयधम्मेहि युत्ता तेहि सहजातादिवसेन पच्चया होन्ति, तस्मा विप्पयुत्ते पटिक्खित्ते सब्बेपि ते परिहायन्तीति नवेव लब्भन्ति । तेन वुत्तं “नविप्पयुत्ते 
नवा"ति। नोअत्थिनोअविगतेसुपि तेयेव वेदितब्बा । एकन्तेन हि ते वारा अत्थिअविगतपच्चयधम्मयुत्ता, तस्मा ते तेसं पटिकखेपे परिहायन्ति। येपि लब्भन्ति, तेसु 
आरम्मणवसेन अनन्तरादिवसेन वा विस्सज्जनानि कातब्बानि | सहजातपुरेजातपच्छाजातआहारिन्द्रियभेदतो पञ्चन्नं अत्थिअविगतानं विप्पयुत्तधम्मानं वा वसेन न 
कातब्बानीति। 


५३३. एवं पच्चनीये लद्धवारे गणनतो दस्सेत्वा इदानि दुमूलकादिवसेन पच्चयगणनं दस्सेतुं नहेतुपच्चया नारम्मणे पन्नरसातिआदि आरद्धं। तत्थ नहेतुमूलकदुकेसु 
अतिरेकगणनो ऊनतरगणनेन सद्धिं योजितो ऊनतरगणनोव होति। 


तिमूलके नउपनिस्सये तेरसाति कुसलो अकुसलस्स, अकुसलो कुसलस्साति द्वे वारा परिहायन्ति। कस्मा? नारम्मणेन सद्भि नउपनिस्सयस्स घटितत्ता। आरम्मणवसेन 
हि उपनिस्सयवसेन च इमेसं पवत्ति। तञ्च उभयं पटिक्खित्तं। आरम्मणाधिपति च आरम्मणूपनिस्सयग्गहणेन गहितो होतियेव। 


छमूलकेपि नउपनिस्सये तेरसाति तेयेव तेरस सत्तमूलके पन नउपनिस्सये सत्ताति नसहजातेन सद्धिं घटितत्ता तत्थ परिहीनेहि चतूहि सद्धि “कुसलो कुसलस्स, 
कुसलो अकुसलस्स, अकुसलो अकुसलस्स, अकुसलो कुसलस्सा"ति इमे अनन्तरूपनिस्सयपकतूपनिस्सयवसेन पवत्तमाना चत्तारोति अट्ट परिहायन्ति, तस्मा अवसेसानं 
वसेन सत्ताति वुत्तं। नपुरेजाते एकादसाति नसहजातेन सद्धि घटितत्ता एकादस । नपच्छाजाते नवाति तेसु एकादससु सहजातं पच्छाजातं आहारं इन्द्रियन्ति लद्धविस्सज्जनेसु 
दुमूलके अब्याकतन्ते द्वे वारे अपनेत्वा। ते हि सहजाते पटिक्खित्तेपि पच्छाजातवसेन अपरिहीना। सहजातेन पन सदधि पच्छाजाते पटिक्खित्ते परिहायन्तीति सेसानं वसेन नवाति 
बुत्तं। अट्टमूलके ननिस्सये एकादसाति सब्बं हेट्ठा वुत्तसदिसमेव। नवमूलके नउपनिस्सये पञ्चाति कुसलादयो अब्याकतन्ता तयो दुमूलका अब्याकतन्ता द्वे चाति पञ्च । 
तेसु नानाकखणिककम्मकबळीकाराहाररूपजीवितिन्द्रियपच्छाजातधम्मवसेन विस्सज्जनं वेदितब्बं । 


दसमूलके नपुरेजाते पञ्चातिआदीसुपि तेयेव । नपच्छाजाते तीणीति पच्छाजातवसेन लब्भमाने दुमूलके अब्याकतन्ते द्वे अपनेत्वा अवसेसा । नविप्पयुत्तेपि तेयेव तयो। 
नोअत्थिया द्वेति नानाकखणिककम्मवसेन कुसलञ्च अकुसलञ्च कटत्तारूपस्स। विपाकं पनेत्थ नउपनिस्सयेन सद्धि घटितत्ता न लब्भति। एकादसमूलके हेट्ठा बुत्तसदिसाव 
गणना । द्वादसमूलके नकम्मे एकन्ति अब्याकतेन अब्याकतं। तत्थ च आहारिन्द्रियवसेन विस्सज्जनं वेदितब्बं। तेरसमूलकादीसुपि सब्बत्थ एकन्ति आगतद्ठाने इदमेव 
गहेतब्बं। नाहारे पन इन्द्रियबसेन विस्सज्जनं वेदितब्बं । नइन्द्रिये आहारवसेन। चुद्दसमूलकादीसु नकम्मेन सद्भि घटितत्ता नोअत्थिनोअविगता न लब्भन्तीति न वुत्ता। 
नाहारपच्चया नझानपच्चयाति नइन्द्रियं अपनेत्वा वुत्तं । तस्मा तत्थ इन्द्रियवसेन एकं वेदितब्बं । नविपाकपच्चया नइन्द्रियपच्चयाति नाहारं अपनेत्वा वुत्तं, तस्मा तत्थ 
आहारवसेन एकं वेदितब्बं । इमेसु पन द्वीसु पच्चनीयतो ठितेसु गणना नाम नत्थि, तस्मा एकतो न दस्सिताति। 


नहेतुमूलकं । 


५३४. नारम्मणमूलकादीसुपि पन्नरसतेरसएकादसनवाति सब्बदुकेसु चत्तारोव मूलगणनपरिच्छेदा । तिकादीसु पन बहुपच्चयसमायोगे इतरानिपि सत्त पञ्च तीणि द्वे 
एकन्ति परिच्छिन्नगणनानि विस्सज्जनानि लब्भन्तियेव। तेसु येसं पच्चयानं समायोगे यं यं लब्भति, तं तं हेट्ठा वुत्तनयेन साधुकं सल्लक्खेत्वा उद्धरितन्बं । सब्बेसु चेतेसु 
नारम्मणमूलकादीसु नारम्मणादीनि पदानि अतिक्कन्तेन हेतुपदेन सद्धि पठमं बन्धित्वाव चक्कानि कतानि। यस्मा पन तानि नहेतुमूलके वुत्तसदिसानेव होन्ति, तस्मा वित्थारेन 
अदस्सेत्वा सङ्घेपं कत्वा दस्सितानि। तत्थ यथा नहेतुमूलके नारम्मणनउपनिस्सया विसुं विसुं पन्नरस वारे लभन्तापि समायोगे तेरस लभिसु, एवं सब्बत्थ तेरसेव लभन्ति। यथा 
च नारम्मणनसहजातेहि सद्धि नउपनिस्सये सत्त वारा होन्ति, एवं नउपनिस्सयनारम्मणेहि सद्धि नसहजातेपि सत्त। 


५३८. ननिस्सयपच्चया नउपनिस्सयपच्चया नपच्छाजाते तीणीति कुसलादीनि अब्याकतन्तानि। तेसु कटत्तारूपञ्च आहारसमुद्ठानज्च पच्चयुप्पन्नं । 


५४३-५४४. नाहारनइन्द्रियमूलकेसु चतुक्केसु नकम्मेन सद्भि अघटितत्ता नहेतुमूलके विय एकेन्तेन लब्भन्ति। नइन्द्रियमूलके नउपनिस्सये च नपुरेजाते च ठपेत्वा 
नाहारे तीणीति कातब्बन्ति नइन्द्रियपच्चयतो पट्टाय इमे द्वे पच्चये घटेत्वा नइन्द्रियपच्चया...पे०... नउपनिस्सयपच्चया नाहारे तीणी। नइन्द्रियपच्चया...पे०... नपुरेजातपच्चया 
नाहारे तीणीति एवं इमेहि पच्चयेहि सद्भि नाहारपच्चये च गणना कातब्बाति अत्थो। तत्थ तीणीति कुसलादीनेव अब्याकतस्स। तत्थ कुसलाकुसला कटत्तारूपानं पुरेजातस्स 
च कायस्स पच्छाजातपच्चयेन, अब्याकता पन चित्तचेतसिका पच्छाजातपच्चयेनेवाति इमेसं बसेन तीणि विस्सज्जनानि कातब्बानि। परतो पन नपच्छाजातेन सद्धिं घटितत्ता 
नाहारे द्वेति वुत्तं । तत्थ कटत्तारूपवसेन कुसलं अब्याकतस्स, तथा अकुसलन्ति एत्तकमेव लब्भति। आहारस्स पन पटिक्खित्तत्ता कबळीकाराहारो अत्थिअविगतवसेनापि 
पच्चयभावं न लभति। 


५४५. नविप्पयृत्तमूलकस्स चतुमूलके नउपनिस्सये पञ्चाति कुसलो सहजातकुसलस्स, कुसलो कटत्तारूपसङ्घातस्स अब्याकतस्स, अकुसलो सहजातअकुसलस्स, 
तथा कटत्तारूपसङ्घातस्स अब्याकतस्स, अब्याकतो सहजातअब्याकतस्साति एवं पञ्च । नविष्पयुत्तपच्चया...पे०... नउपनिस्सये तीणीति हेट्ठा वुत्तनयेनेव कुसलादयो तयो 
अब्याकतस्स। 


५४६. नोअत्थिपच्चया नहेतुया नवाति नहेतुपच्चया नोअत्थिया वुत्ता नवेव । सब्बेपि हि ते एकमूलकेकावसाना अनन्तरपकतूपनिस्सयवसेन लब्भन्ति । नारम्मणे 
नवातिपि तेयेव नारम्मणे ठत्वा नउपनिस्सये द्वे कातब्बा। याव निस्सयम्पीति नोअत्थिमूलके नये “नोअत्थिपच्चया नहेतुपच्चया नारम्मणपच्चया”ति एवं चक्कबन्धगमनेन 
नारम्मणपच्चये ठत्वा इमेहि वा तीहि, इतो परेसु नाधिपतिआदीसु अञ्जतरञ्ञतरेन वा सद्भि याव निस्सयपच्चयं पापुणाति, ताव गन्त्वा नउपनिस्सये द्वे विस्सज्जनानि 
कातब्बानीति अत्थो। 

एवं लक्खणं ठपेत्वा पुन नारम्मणतो पट्टाय याव निस्सया सत्त पच्चये गहेत्वा नउपनिस्सये द्वेति आह । तत्थ नोअत्थिपच्चया नहेतुपच्चया नारम्मणपच्चया नउपनिस्सये 
द्वे, नोअत्थिपच्चया नहेतुनारम्मणनाधिपतिपच्चया नउपनिस्सये द्वेति एवं नारम्मणतो पुरिमपच्छिमेहि निस्सयपरियोसानेहि सब्बपदेहि सद्धि योजना कातब्बा । द्वेति पनेत्थ 
कुसलो अब्याकतस्स, अकुसलो अब्याकतस्साति नानाक्खणिककम्मवसेन कटत्तारूपस्स पच्चयवसेन वेदितब्बानि । नउपनिस्सयपदेन सद्भि नपुरेजातादीसु सन्बत्थ द्वे। 
कम्मपच्चयो पनेत्थ न गहितो। तस्मिञ्हि गहिते तेपि द्वे वारा छिज्जन्ति, विस्सज्जनमेव न लब्भति। एवं येन येन सद्धि यस्स यस्स संसन्दने। यं लब्भति, यञ्च परिहायति, तं 
सब्बं साधुकं सल्लक्खेत्वा सब्बपच्चनीयेसु गणना उद्धरितब्बाति । 


पच्चनीयगणनवण्णना। 
अनुलोमपच्चनीयवण्णना 


५५०. अनुलोमपच्चनीये “हेतुया सत्त, आरम्मणे नवा”ति एवं अनुलोमे “नहेतुया पन्नरस, नारम्मणे पन्नरसा ति एवं पच्चनीये च लद्धगणनेसु पच्चयेसु यो पच्चयो 
अनुलोमतो ठितो, तस्स अनुलोमे लद्धवारेहि सद्धिं ये पच्चनीयतो ठितस्स पच्चनीये लद्भवारेसु सदिसवारा, तेसं बसेन गणना वेदितब्बा । अनुलोमस्मिञ्हि हेतुपच्चये “हेतुया 
सत्ता”ति सत्त वारा लद्धा, पच्चनीये नारम्मणपच्चये “नारम्मणे पन्नरसा”ति पन्नरस लद्धा । तेसु ये हेतुया सत्त वृत्ता, तेहि सद्धि नारम्मणे वुत्तेसु पन्नरससु “कुसलो कुसलस्स, 
अब्याकतस्स, कुसलाब्याकतस्स, अकुसलो अकुसलस्स, अब्याकतस्स, अकुसलाब्याकतस्स, अब्याकतो अब्याकतस्सा ति इमे सत्त सदिसा । ते सन्धाय हेतुपच्चया 
नआरम्मणे सत्ताति वृत्तं। नअधिपतिया सत्तातिआदीसुपि एसेव नयो। 


नसहजातस्स पन हेतुपच्चयस्स अभावा नसहजाते एकोपि न लब्भति, तस्मा तेन सद्धि योजना न कता । नअञ्ञमञ्ञे कुसलादयो तयो रूपाब्याकतस्स लब्भन्ति, ते 
सन्धाय तीणीति वुत्तं । तथा नसम्पयुत्ते । नविष्पयुत्ते पन कुसलं कुसलस्स, अकुसलं अकुसलस्स, अब्याकतं अब्याकतस्साति अरूपधम्मवसेन तीणि वेदितब्बानि। 
ननिस्सयनोअत्थिनोअविगता नसहजातो विय न लब्भन्तियेवाति तेहिपि सद्भि योजना न कता। एवमेत्थ सत्त तीणीति द्वेयेब गणनपरिच्छेदा, तेसं वसेन ऊनतरगणनेन सद्भि 
अतिरेकगणनस्सपि गणनं परिहापेत्वा पच्चयघटनेसु गणना वेदितब्बा। 


५५१. तत्थ हेतुसहजातनिस्सयअत्थिअविगतन्ति नारम्मणे सत्ताति कुसलो धम्मो कुसलस्स धम्मस्स हेतुपच्चयेन पच्चयो, सहजातनिस्सयअत्थिअविगतपच्चयेन 
पच्चयो, नारम्मणपच्चयेन पच्चयो | कुसला हेतू सम्पयुत्तकानं खन्धानं हेतुपच्चयेन पच्चयो, सहजातनिस्सयअत्थिअविगतपच्चयेन पच्चयो, नारम्मणपच्चयेन पच्चयोति इमिना 
नयेन सत्त वारा उद्धरितब्बा । नाधिपतिया सत्तातिआदीसुपि एसेव नयो। दुतिये घटने अञ्जमञ्ञस्स पविद्ठत्ता ठपेत्वा नसम्पयूत्तं सेसेसु तीणीति वुत्तं । नसम्पयुत्ते पन 
अञ्जमञ्ञविप्पयुत्तं पटिसन्धिनामरूपं सन्धाय एकन्ति वुत्तं। अञ्जमञ्जपच्चयो चेत्थ अनुलोमघटने पविद्ठत्ता पच्चनीयतो न लब्भति, तस्मा “नअञ्जमञ्जे "ति न वुत्तं। यथा 
चेत्थ, एवं सेसघटनेसुपि पविट्टुपच्चया पच्चनीयतो न लब्भन्तीति न बुत्ता। ततियघटने सम्पयुत्तस्स पविद्ठत्ता सब्बत्थ तीणियेव | चतुत्थघटने विप्पयुत्तस्स पविद्ठत्ता तीणि 
कुसलादीनि चित्तसमुट्ठानरूपस्स। पञ्चमे विपाकस्स पविट्त्ता सब्बत्थ एकं अब्याकतेन अब्याकतं । इतो परेसुपि विपाकसम्पयुत्तेसु एसेव नयो। 


५५२. हेतुसहजातनिस्सयइन्द्रियमग्गअत्थिअविगतन्ति नारम्मणे चत्तारीति कुसलो कुसलस्स, अब्याकतस्स, कुसलाब्याकतस्स; अब्याकतो अब्याकतस्साति इमेसं 
बसेन वेदितब्बानि। सेसेसुपि एसेव नयो। नअञ्ञमञ्ञे द्वेति कुसलो अब्याकतस्स, तथा अब्याकतो। परतोपि द्वीसु एसेव नयो। इमिना उपायेन सब्बघटनेसु लब्भमानवसेन 
गणना वेदितब्बा । सब्बानिपि चेतानि इमस्मिं अनुलोमपच्चनीये सहजातवसेन चेव पकिण्णकवसेन च पन्नरसाधिकानि चत्तारि घटनसतानि वुत्तानि। तेसु तस्मिं तस्मिं घटने ये 
अनुलोमतो ठिता पच्चया, तेसं एकोपि पच्चनीयतो न लब्भति | हेतुमूलके चेत्थ पठमे घटने अनुलोमतो पञ्चन्नं पच्चयानं ठितत्ता पच्चनीयतो एकूनवीसति पच्चया आगता। 
एवं सेसेसुपि अनुलोमतो ठितावसेसा पच्चनीयतो आगता। अनुलोमतो चेत्थ बहूसुपि ठितेसु पच्चनीयतो एकेकोव आगतोति वेदितब्बो। यथा च हेतुमूलके, एवं 
आरम्मणादिमूलकेसुपि सब्बमेतं विधानं यथानुरूपतो वेदितब्बन्ति। 


अनुलोमपच्चनीयवण्णना। 
पच्चनीयानुलोमवण्णना 


६३९. पच्चनीयानुलोमेपि “हेतुया सत्त, आरम्मणे नवा”ति एवं अनुलोमे “नहेतुया पन्नरस, नारम्मणे पन्नरसा”ति एवं पच्चनीये च लद्धगणनेसु पच्चयेसु यो पच्चनीयतो 
ठितो, तस्स पच्चनीयतो लद्धवारेसु ये अनुलोमतो ठितस्स अनुलोमतो लद्धवारेहि सदिसा वारा, तेसं वसेन गणना वेदितब्बा | पच्चनीयस्मिज्हि नहेतुपच्चये “नहेतुया 
पन्नरसा ति पन्नरस वारा लद्धा, अनुलोमे आरम्मणपच्चये “आरम्मणे नवा”ति नव वारा लद्धा। तत्थ ये नहेतुया पन्नरस वुत्ता, तेसु ये वारा आरम्मणे वुत्तेहि नवहि सदिसा, 
तेसं बसेन गणना वेदितन्बा | तत्थ ये आरम्मणे नव वुत्ता, ते नहेतुया वुत्तेसु पन्नरससु कुसलो “कुसलाकुसलाब्याकतानं, अकुसलो अकुसलकुसलाब्याकतानं, अब्याकतो 
अब्याकतकुसलाकुसलान'न्ति इमेहि नवहि सदिसा, ते सन्धाय नहेतुया आरम्मणे नवाति वुत्तं। अधिपतिया दसातिआदीसुपि एसेव नयो। आरम्मणादीनञ्हि 
अनुलोमगणनाय ये वारा वुत्ता नहेतुपच्चयेन सद्धि संसन्दनेपि ते सब्बे लब्भन्तीति वेदितब्बा । “कुसलो धम्मो कुसलस्स धम्मस्स नहेतुपच्चयेन पच्चयो आरम्मणपच्चयेन 
पच्चयो, दानं दत्वा सीलं समादियित्वा उपोसथकम्मं कत्वा तं पच्चवेक्खति, पुब्बे सुचिण्णानि पच्चबेक्खती”ति इमिना उपायेन तेसं पाळि उद्धरितब्बा। 


नहेतुपच्चया अधिपतिया दसाति एत्थ ठपेत्वा वीमंसाधिपतिं सेसाधिपतिवसेन अनुलोमविभङ्गे आगतवारा उद्धरितब्बा । एवमेत्थ नव दससत्ततीणितेरसएकन्ति छ 
गणनपरिच्छेदा, तेसं बसेन ऊनतरगणनेन सद्धि अतिरेकगणनस्सापि गणनं परिहापेत्वा नहेतुमूलकादीनं नयानं तिमूलकादीसु सब्बसंसन्दनेसु गणना वेदितब्बा | इदं ताव 
साधारणलक्खणं । न पनेतं सब्बसंसन्दनेसु गच्छति, येहि पन पच्चयेहि सद्धि येसं पच्चयानं संसन्दने ये वारा विरुज्झन्ति, ते अपनेत्वा अवसेसानं वसेनपेत्थ गणना वेदितब्बा । 


नहेतुपच्चया नआरम्मणपच्चया अधिपतिया सत्ताति एत्थ हि कुसलो अकुसलस्स; अब्याकतो कुसलस्स, अकुसलस्साति इमे आरम्मणाधिपतिवसेन लब्भमाना तयो 
वारा विरुज्झन्ति। कस्मा? नआरम्मणपच्चयाति वृत्तत्ता। तस्मा ते अपनेत्वा सहजाताधिपतिनयेनेवेत्थ “कुसलो कुसलस्स, अब्याकतस्स, कुसलाब्याकतस्स; अकुसलो 
अकुसलस्स, अब्याकतस्स, अकुसलाब्याकतस्स; अब्याकतो अब्याकतस्सा”ति सत्त वारा वेदितब्बा। तेपि नहेतुपच्चयाति वचनतो ठपेत्वा वीमंसाधिपति सेसाधिपतीनं बसेन । 

एवं सब्बत्थ ऊनतरगणनपच्चयवसेन अविरुज्झमानगणनवसेन च गणना वेदितब्बा। 


येसु च पच्चयेसु पच्चनीयतो ठितेसु ये अनुलोमतो न तिट्ठन्ति, तेपि बेदितब्बा । सेय्यथिदं - अनन्तरे पच्चनीयतो ठिते समनन्तरासेबननत्थिविगता अनुलोमतो न तिइन्ति, 
सहजाते पच्चनीयतो ठिते हेतुअञ्ञमञ्जविपाकझानमग्गसम्पयुत्ता अनुलोमतो न तिइन्ति, निस्सये पच्चनीयतो ठिते वत्थुपुरेजातो अनुलोमतो न तिट्ठति। आहारे वा इन्द्रिये वा 
पच्चनीयतो ठिते हेतुअञ्जमञ्जविपाकझानमग्गसम्पयुत्ता अनुलोमतो न तिइन्ति। आरम्मणे पन पच्चनीयतो ठिते अधिपतिउपनिस्सया अनुलोमतो न तिइन्ति, 
आरम्मणाधिपतिआरम्मणूपनिस्सया पन न लब्भन्ति। इमिना उपायेन सब्बत्थ यं लब्भति, यञ्च न लब्भति, तं जानित्वा लब्भमानवसेन वारा उद्धरितन्बा । 


तत्थ सब्ब्रेसुपि तिमूलकादीसु अनन्तरे सत्तातिआदयो दुमूलके लद्धवारायेव सत्तमूलकादीसु पन नसहजातपच्चया निस्सये तीणीति पुरेजातवसेन वत्थुनिस्सये तीणि। 
कम्मे द्वे नानाक्खणिकवसेनेव। आहारे एकं कबळीकाराहारवसेन । इन्द्रिये एकं रूपिन्द्रियबसेन। कमेन गन्त्वा विष्पयुत्ते तीणीति कुसलादीनं अब्याकतन्तानि 
पच्छाजातवसेन। अत्थिअविगतेसु पञ्चाति तानि चेव तीणि, कुसलाब्याकता अब्याकतस्स, अकुसलाब्याकता अब्याकतस्साति इमानि च द्वे पच्छाजाताहारिन्द्रियवसेनाति। 
पच्छाजातपच्चयस्स पच्चनीकभावतो पट्टाय पन अत्थिअविगतेसु एकन्ति अब्याकतो अब्याकतस्स आहारिन्द्रियवसेन । नाहारे गहिते नइन्द्रियपच्चयाति न गहेतब्बं । तथा 
नइन्द्रिये गहिते नाहारपच्चयाति। कस्मा? द्वीसु एकतो गहितेसु गणेतब्बवारस्स अभावतो। झानमग्गादीसुपि पच्चनीकतो ठितेसु आहारतो वा इन्द्रियतो वा एकं अनुलोमं 
अकत्वाव अवसाने इन्द्रिये एकं, अत्थिया एकं, अविगते एकं, आहारे एकं, अत्थिया एकं, अविगते एकन्ति वुत्तं। सेसमेत्थ उत्तानत्थमेवाति। 


नहेतुमूलकं । 


६३६. नारम्मणमूलकादीसु नअञ्ञमञ्जमूलके नअञ्ञमञ्ञपच्चया हेतुया तीणीति कुसलादीनि चित्तसमुट्टानानं। अधिपतिया अट्टाति अधिपतिया वुत्तेसु दससु 
“कुसलो कुसलाब्याकतस्स, अकुसलो अकुसलाब्याकतस्सा' ति द्वे अपनेत्वा सेसानि अट्ट । सहजाते पञ्चाति हेतुया वृत्तेहि तीहि सद्भि “कुसलो च अब्याकतो च 
अब्याकतस्स, अकुसलो च अब्याकतो च अब्याकतस्सा “ति इमे द्वे। निस्सये सत्ताति तेहि पञ्चहि सद्धि “अब्याकतो कुसलस्स, अब्याकतो अकुसलस्सा^ति इमे द्व 
वत्थुवसेन। कम्मे तीणीति हेतुया वुत्तानेव। सेसतिकेसुपि एसेव नयो। अधिपतिया तीणीति हेट्ठा वुत्तानेव । 


६४४. नाहारमूलके अञ्ञमञ्ञे तीणीति ठपेत्वा आहारे सेसचेतसिकवसेन वेदितब्बानि। यथा च हेट्टा, तथा इधापि नाहारनइन्द्रियेसु एकेकमेव गहितं, न द्वे एकतो। 


६४८. नसम्पयुत्तपच्चया हेतुया तीणीति हेट्ठा नअञ्ञमज्ञे वुत्तानेव। अधिपतिया अट्डाति वृत्तानेव | नविप्पयुत्तमूलके कम्मे पञ्चाति कुसलादिचेतना 
सहजातकुसलादीनं, नानाकखणिका कुसलाकुसलचेतना कम्मसमुट्ठानरूपस्साति एवं पञ्च। आहारिन्द्रियेसु तीणि सहजातसदिसानि। झानमग्गादीसु तीणि हेतुसदिसानि। 


६५०. नोअत्थिमूलके यस्मा हेतु नोअत्थि नाम न होति, नियमतो अत्थियेव, तस्मा तं अग्गहेत्वा नारम्मणे नवाति वुत्तं । यथा च हेतु, तथा अञ्जेपि 
अत्थिपच्चयलक्खणयुत्ता एत्थ अनुलोमतो न तिइन्ति। कम्मे द्वेति इदं पन नानाक्खणिककम्मवसेन वुत्तं । पच्चनीयतो सब्बे लब्भन्ति। यं पन अनुलोमतो लब्भमानम्पि 
अग्गहेत्वा ततो पुरेतरा पच्चया पच्चनीयतो गय्हन्ति, सो पच्छा योजनं लभति। तेनेवेत्थ “नोअत्थिपच्चया नहेतुपच्चया...पे०... नोअविगतपच्चया कम्मे द्वे“ति वृत्तं । कस्मा 
पनेस सकट्टानेयेब न गहितोति? यस्मा अवसेसेसुपि पच्चनीयतो ठितेसु एकोव अनुलोमतो लब्मति। इदज्हि इमस्मिं पच्चयानुलोमे लक्खणं - यो सनब्बेसु पच्चनीयतो ठितेसु 
एकोव अनुलोमतो लब्भति, सो पच्छा वुच्चतीति। नोअत्थिपच्चया नोहेतुपच्चया...पे०... नोअविगतपच्चया उपनिस्सये नवाति एत्थापि एसेव नयो। इदं पन 
पकतूपनिस्सयवसेन वुत्तं। इमिना उपायेन सब्बत्थ लब्भमानं अलब्भमानं पुरेवुत्तं पच्छावुत्तञ्च वेदितब्बन्ति। 


पञ्हावारस्स पच्चनीयानुलोमवण्णना। 


निट्ठिता च कुसलत्तिकपट्ठानस्स बण्णनाति। 


२. वेदनात्तिकवण्णना 


९. वेदनात्तिके तिस्सो वेदना रूपं निब्बानन्ति इमे धम्मा न लब्भन्ति, तस्मा एकं खन्धं पटिच्च द्वे खन्धातिआदि वुत्तं । पटिसन्धिक्खणे सुखाय वेदनायाति 
सहेतुकपटिसन्धिवसेन वुत्तं | दुकखवेदना पटिसन्धियं न लब्मतीति दुतियवारे पटिसन्धिग्गहणं न कतं। ततियवारे पटिसन्धिक्खणेति सहेतुकपटिसन्धिवसेन वृत्तं। सेसमेत्थ 
इतो परेसु च पच्चयेसु यथापाळिमेव निय्याति। सब्बत्थ तयो तयो वारा वुत्ता। तेन वुत्तं हेतुया तीणि...पे०... अविगते तीणीति। 


६. पच्चयसंसन्दने पन सहेतुकाय विपाकदुक्खवेदनाय अभावतो हेतुमूलकनये विपाके द्वेति वृत्तं। अधिपतिआदीहि सदधि संसन्दनेसुपि विपाके द्वेयेव । कस्मा? विपाके 
दुक्खवेदनाय अधिपतिझानमग्गानं अभावतो। येहि च सद्धि संसन्दने विपाके द्वे वारा लब्भन्ति, विपाकेन सद्धि संसन्दने तेसुपि द्वेयेव। 


१०. पच्चनीये नपुरेजाते आरुप्पे च पटिसन्धियञ्च दुक्खवेदनाय अभावतो द्वे वारा आगता। नविप्पयुत्तेपि आरुप्पे दुकखाभावतो द्वेयेव। सब्बअरूपधम्मपरिग्गाहका पन 
सहजातादयो पच्चया इमस्मिं पच्चनीयवारे परिहायन्ति। कस्मा? वेदनासम्पयुत्तस्स धम्मस्स वेदनासम्पयुत्तं पटिच्च सहजातादीहि विना अनुप्पत्तितो पच्छाजातपच्चयञ्च विनाव 
उप्पत्तितो। 


१७. पच्चयसंसन्दने पन नपुरेजाते एकन्ति आरुप्पे पटिसन्धियञ्च अहेतुकादुक्खमसुखवेदनासम्पयुत्तं सन्धाय वुत्तं । नकम्मे द्वेति अहेतुककिरियसम्पयुत्तचेतनावसेन 
बुत्तं। सुखाय हि अदुक्खमसुखाय च वेदनाय सम्पयुत्ते धम्मे पटिच्च ताहि वेदनाहि सम्पयृत्ता अहेतुककिरियचेतना उप्पज्जन्ति। नहेतुपच्चया नविपाकेपि एसेव नयो। 
नविष्पयुत्ते एकन्ति आरुप्पे आवज्जनवसेन वृत्तं । इमिना उपायेन सब्बसंसन्दनेसु गणना वेदितब्बा । 

२५-३७. अनुलोमपच्चनीये पच्चनीये लद्भपच्चया एव पच्चनीयतो तिइन्ति। पच्चनीयानुलोमे सब्बा रूपधम्मपरिग्गाहका सहजातादयो अनुलोमतोव तिइन्ति, न 
पच्चनीयतो। अहेतुकस्स पन चित्तुप्पादस्स अधिपति नत्थीति अधिपतिपच्चयो अनुलोमतो न तिट्ठति | पटिच्चवारादीसु पन पच्छाजातो अनुलोमतो न लब्भतियेवाति परिहीनो। 
ये चेत्थ अनुलोमतो लब्भन्ति, ते पच्चनीयतो लब्भमानेहि सद्भि परिवत्तेत्वापि योजितायेव। तेसु तीणि द्वे एकन्ति तयोव वारपरिच्छेदा, ते सब्बत्थ यथानुरूपं सल्लक्खेतब्बा । यो 
चायं पटिच्चवारे वुत्तो, सहजातवारादीसुपि अयमेव वण्णनानयो। 


३८. पञ्हावारे पन सम्पयुत्तकानं खन्धानन्ति तेन सद्धि सम्पयृत्तकानं खन्धानं तेहियेव वा हेतूहि सुखवेदनादीहि वा। 


३९. विष्पटिसारिस्साति दानादीसु ताव “कस्मा मया इदं कतं, दुहु मे कतं, अकतं सेय्यो सिया"ति एवं विप्पटिसारिस्स। झानपरिहानियं पन “परिहीनं मे झानं, 
महाजानियो वतम्ही''ति एवं विप्पटिसारिस्स। मोहो उप्पज्जतीति दोससम्पयुत्तमोहो। तथा मोहं अरब्भाति दोससम्पयुत्तमोहमेव । 


४५. सुखाय वेदनाय सम्पयुत्त भवङ्गं अदुक्खमसुखाय वेदनाय सम्पयुत्तस्स भवङ्गस्साति तदारम्मणसङ्कातं पिद्विभवङ्गं मूलभवङ्गस्स। वुट्ठानस्साति तदारम्मणस्स 
भवङ्गस्स वा। उभयम्पि हेतं कुसलाकुसलजवनतो वुट्टितत्ता वुद्ठानन्ति बुच्चति। किरियं बुट्टानस्साति एत्थापि एसेव नयो। फलं वुट्टानस्साति फलचित्तं भवङ्गस्स। भवङ्गेन हि 
फलतो बुड्टितो नाम होति। परतो “बुड्ठान न्ति आगतट्ठानेसुपि एसेव नयो। 


४६. दुक्खाय वेदनाय सम्पयृत्ता खन्धाति दोमनस्ससम्पयुत्ता अकुसला खन्धा। अदुक्खमसुखाय वेदनाय सम्पयुत्तस्स वुट्ठानस्साति तदारम्मणसङ्कातस्स 
आगन्तुकभवङ्गस्स वा उपेक्खासम्पयृत्तमूलभवङ्गस्स वा। सचे पन सोमनस्ससहगतं मूलभवङ्गं होति, तदारम्मणस्स च उप्पत्तिकारणं न होति, जवनस्स आरम्मणतो 
अञ्जस्मिम्पि आरम्मणे अदुक्खमसुखवेदनं अकुसलविपाकं उप्पज्जतेव | तम्पि हि जवनतो वुट्ठितत्ता बुद्ठानन्ति वुच्चति। सहजातपच्चयादिनिद्देसा उत्तानत्थायेव। नहेत्थ 
किञ्चि अत्थि, यं न सक्का सिया हेट्ठा वुत्तनयेन वेदेतुं, तस्मा साधुकं उपलकखेतन्बं । 


६२. इदानि यस्मिं यस्मिं पच्चये ये ये वारा लद्धा, सब्बे ते सङ्किपित्वा गणनाय दस्सेतुं हेतुया तीणीतिआदि वुत्तं । तत्थ सब्बानि तीणि सुद्धानं तिण्णं पदानं बसेन 
वेदितब्बानि। आरम्मणे नव एकमूलकेकावसानानि। अधिपतिया पञ्च सहजाताधिपतिवसेन अमिस्सानि तीणि, आरम्मणाधिपतिवसेन च “सुखाय सम्पयृत्तो सुखाय 
सम्पयुत्तस्स, अदुक्खमसुखाय सम्पयुत्तो अदुक्खमसुखाय सम्पयुत्तस्सा ति द्वे, तानि न गणेतब्बानि । सुखाय पन सम्पयुत्तो अदुकखमसुखाय, अदुक्खमसुखाय सम्पयुत्तो 
सुखायाति इमानि द्वे गणेतब्बानीति एवं पञ्च। अनन्तरसमनन्तरेसु सत्ताति सुखा द्विन्नं, तथा दुक्खा, अदुक्खमसुखा तिण्णम्पीति एवं सत्त। उपनिस्सये नवाति सुखसम्पयृत्तो 
सुखसम्पयुत्तस्स तीहिपि उपनिस्सयेहि, दुक्खसम्पयुत्तस्स पकतूपनिस्सयेनेव, उपेक्खासम्पयुत्तस्स तीहिपि, दुकखसम्पयुत्तो दुक्खसम्पयुत्तस्स अनन्तरपकतूपनिस्सयेहि, 
सुखसम्पयृत्तस्स पकतूपनिस्सयेन, अदुक्खमसुखसम्पयुत्तस्स द्विधा, अदुक्खमसुखसम्पयुत्तो अदुक्खमसुखसम्पयुत्तस्स तिधापि, तथा सुखसम्पयुत्तस्स, दुक्खसम्पयुत्तस्स 
अनन्तरपकतूपनिस्सयेहीति एवं नव । पच्चयभेदतो पनेत्थ पकतूपनिस्सया नव, अनन्तरूपनिस्सया सत्त, आरम्मणूपनिस्सया चत्तारोति बीसति उपनिस्सया। पुरेजातपच्छाजाता 
पनेत्थ छिज्जन्ति। न हि पुरेजाता पच्छाजाता वा अरूपधम्मा अरूपधम्मानं पच्चया होन्ति। 


कम्मे अट्ठाति सुखसम्पयुत्तो सुखसम्पयुत्तस्स द्विधापि, दुकखसम्पयुत्तस्स नानाकखणिकतोव तथा इतरस्स। दुक्खसम्पयृत्तो दुक्खसम्पयुत्तस्स द्विधापि, सुखसम्पयुत्तस्स 
नत्थि, इतरस्स नानाक्खणिकतोव अदुक्खमसुखसम्पयुत्तो अदुक्खमसुखसम्पयृत्तस्स द्विधापि, इतरेसं नानाकखणिकतोति एवं अट्ठ | पच्चयभेदतो पनेत्थ नानाक्खणिका अड, 
सहजाता तीणीति एकादस कम्मपच्चया। यथा च पुरेजातपच्छाजाता, एवं विप्पयुत्तपच्चयोपेत्थ छिज्जति। अरूपधम्मा हि अरूपधम्मानं विप्पयुत्तपच्चयो न होन्ति। 
नत्थिविगतेसु सत्त अनन्तरसदिसाव। एवमेत्थ तीणि पञ्च सत्त अट्ट नवाति पञ्च गणनपरिच्छेदा । तेसं वसेन पच्चयसंसन्दने ऊनतरगणनेन सद्धिं संसन्दनेसु अतिरेकञ्च 
अलब्भमानञ्च अपनेत्वा गणना वेदितब्बा । 


६३-६४. हेतुया सद्धि आरम्मणं न लब्भति, तथा अनन्तरादयो। अधिपतिया द्वेति दुकखपदं ठपेत्वा सेसानि द्वे। दुक्खसम्पयुत्तो हि हेतु अधिपति नाम नत्थि, तस्मा सो न 
लब्भतीति अपनीतो । सेसद्वयेसुपि एसेव नयो। इति हेतुमूलके द्वेयेव गणनपरिच्छेदा, तेसं बसेन छ घटनानि वुत्तानि। तेसु पठमं अविपाकभूतानं जाणविप्पयुत्तनिराधिपतिधम्मानं 
बसेन वुत्तं, दुतियं तेसञ्जेव विपाकभूतानं, ततियचतुत्थानि तेसञ्जेव जाणसम्पयुत्तानं, पञ्चमं अविपाकभूतसाधिपतिअमोहवसेन, छट्ठ॑ विपाकभूतसाधिपतिअमोहवसेन । पठमं 
वा सब्बहेतुवसेन, दुतियं सब्बविपाकहेतुवसेन, ततियं सब्बामोहहेतुवसेन, चतुत्थं सब्बविपाकामोहहेतुवसेन । पञ्चमं सब्बसाधिपतिअमोहवसेन, छटुँ 
सब्बसाधिपतिविपाकामोहवसेन। 


६६. आरम्मणमूलके अधिपतिया चत्तारीति आरम्मणाधिपतिवसेन सुखं सुखस्स, अदुक्खमसुखस्स, अदुक्खमसुखं अदुक्खमसुखस्स, सुखस्साति एवं चत्तारि। 
उपनिस्सयेपि आरम्मणूपनिस्सयवसेन चत्तारो वुत्ता । घटनानि पनेत्थ एकमेव । अधिपतिमूलकादीसुपि हेट्ठा वुत्तनयेनेव यं लब्भति यञ्च न लब्भति, तं सब्बं साधुकं 
सल्लक्खेत्वा संसन्दनघटनगणना वेदितब्बा । 


८३-८७. पच्चनीयम्हि कुसलत्तिके वुत्तनयेनेव अनुलोमतो पच्चये उद्धरित्वा तत्थ लद्धानं वारानं बसेन पच्चनीयतो गणनवसेन नहेतुया नवाति सब्बपच्चयेसु नव वारा 
दस्सिता। ते एकमूलकेकावसानानं नवन्नं विस्सज्जनानं वसेन “सुखाय वेदनाय सम्पयुत्तो धम्मो सुखाय वेदनाय सम्पयुत्तस्स धम्मस्स नहेतुपच्चयेन पच्चयो, सुखाय वेदनाय 
सम्पयुत्तेन चित्तेन दानं दत्वा*तिआदिना नयेन पाळिं उद्धरित्वा दस्सेतब्बा | पच्चयसंसन्दने पनेत्थ नहेतुपच्चया...पे०... नउपनिस्सये अट्ठाति नानाक्खणिककम्मपच्चयवसेन 
वेदितब्बा । दुब्बलकम्मञ्हि विपाकस्स न उपनिस्सयो होति । केवलं पन नानाक्खणिककम्मपच्चयेनेव पच्चयो होति । सेसमेत्थ अनुलोमपच्चनीयपच्चनीयानुलोमेसु च तेसं तेसं 
पच्चयानं योगे लद्धवारवसेन सक्का हेट्टा वुत्तनयेनेव गणेतुं, तस्मा न वित्थारितन्ति। 


वेदनात्तिकवण्णना। 


३. विपाकत्तिकवण्णना 

९-२३. विपाकत्तिके विपाकं धम्मं पटिच्च विपाको धम्मो उप्पज्जति हेतुपच्चयाति ये हेतुपच्चये तेरस वारा वृत्ता, ते सङ्किपित्वा गणनाय दस्सेतुं हेतुया तेरसाति वुत्तं । 
आरम्मणे पञ्चातिआदीसुपि एसेव नयो। एवमेत्थ तेरस पञ्च नव सत्त तीणि द्वेति छ गणनपरिच्छेदा, तेसं वसेन पच्चयसंसन्दने हेट्ठा वुत्तनयेनेब गणना वेदितब्बा । 


२४-५२. पच्चनीयेपि विपाकं धम्मं पटिच्च विपाको धम्मो उप्पज्जति नहेतुपच्चयाति ये नहेतुपच्चये दस वारा वुत्ता, ते सङ्किपित्वा गणनाय दस्सेतुं नहेतुया दसाति 
बुत्तं। न आरम्मणे पञ्चातिआदीसुपि एसेव नयो। एवमेत्थ दस पञ्च तेरस द्वादस द्वे एकं नव तीणीति अट्ट गणनपरिच्छेदा, तेसं वसेन पच्चयसंसन्दने हेट्ठा वुत्तनयेनेब 
बित्थारतो गणना वेदितब्बा। पाळि पन सङ्कित्ता, एतेसञ्ञेब पन लद्धगणनरपरिच्छेदानं वारानं वसेन संसन्दित्वा अनुलोमपच्चनीयं पच्चनीयानुलोमञ्च वेदितब्बं । 


सहजातवारो इमिनाव एकगतिको | पच्चयनिस्सयसंसट्टसम्पयुत्तवारा यथापाळिमेव निस्यन्ति। 


९२. पज्हावारे कुसलाकुसले निरुद्धेति एतस्मिं विपस्सनावसेन पवत्ते कुसले सारज्जनादिवसेन पवत्ते अकुसले च निरुद्धे । विपाको तदारम्मणता उप्पज्जतीति 
कामावचरविपाको तदारम्मणताय उप्पज्जति। ये पन “विपस्सनाजवनानं विचिकिच्छुद्धच्चानञ्च परियोसाने तदारम्मणं नत्थी”ति वदन्ति, ते इमाय तन्तिया पटिसेधेतब्बा । 
आकासानञ्चायतनकुसलं विञ्जाणञ्चायतनस्स किरियस्स आरम्मणपच्चयेन पच्चयोति अरहत्तं पत्वा असमापन्नपुब्वा समापत्तियो पटिलोमतो समापज्जन्तस्स वसेनेतं 
बुत्तं। इमिना उपायेन सब्बविस्सज्जनेसु साधुकं पाळिं उपपरिक्खित्वा अत्थो वेदितब्बो । 


१२०. हेतुया सत्त, आरम्मणे नव, अधिपतिया दसातिआदीसुपि सहजाताधिपतिवसेन आरम्मणाधिपतिवसेन सहजातनिस्सयवसेन पुरेजातनिस्सयवसेन 
अनन्तरूपनिस्सयवसेन आरम्मणूपनिस्सयवसेन पकतूपनिस्सयवसेन सहजातविप्पयुत्तवसेन पुरेजातपच्छाजातविप्पयुत्तवसेनाति यत्थ यत्थ यथा यथा यत्तकानि विस्सज्जनानि 
लब्भन्ति, तत्थ तत्थ तथा तथा तानि सब्बानि सल्लक्खेतब्बानि । तथा पच्चनीयादीसु अनुलोमवसेन वारुद्धरणं, अनुलोमतो लद्धवारानं पच्चनीयतो गणना, पच्चयसंसन्दनं, 
अनुलोमपच्चनीये पच्चनीयानुलोमे च सुद्धिकेसु चेव संसन्दनवसेन च पवत्तेसु हेतुमूलकादीसु लब्भमानवारगणना, अलब्ममानानं अलब्भमानताति सन्नं हेट्ठा वुत्तनयेनेव 
वेदितब्बं। 


यथा चेत्थ, एवं इतो परेसुपि तिकदुकेसु | पड्ठानपकरणज्हि पाळितोब अनन्तं अपरिमाणं। तस्स पदपटिपाटिया अत्थं वण्णयिस्सामीति पटिपन्नस्स अतिदीघायुकस्सापि 
आयु नप्पहोति। न चस्स एकदेसं वण्णेत्वा सेसम्हि नयतो दस्सियमाने न सक्का अत्थो जानितुं, तस्मा इतो परं एत्तकम्पि अवत्वा सेसेसु तिकदुकेसु हेट्ठा अवुत्तप्पकारत्ता यं यं 
अवस्सं वत्तब्बं, तं तदेव वक्खाम। यं पन अवत्वा गमिस्साम, तं पाळिनयेनेव वेदितब्बन्ति। 


विपाकत्तिकवण्णना। 


४. उपादिन्नत्तिकवण्णना 
५९. उपादिन्नुपादानियत्तिकस्स पञ्हावारे वत्थु उपादानियानं खन्धानं पुरेजातपच्चयेन पच्चयोति पवत्ति सन्धाय वुत्तं । पटिसन्धियं पन तं पुरेजातं न होति। 


७२. उपादिन्नुपादानियो कबळीकारो आहारो उपादिन्नुपादानियस्स कायस्स आहारपच्चयेन पच्चयोति एत्थ उपादिन्नुपादानियो कबळीकाराहारो नाम 
कम्मसमुट्वानानं रूपानं अब्भन्तरगता ओजा। उपादिन्नुपादानियस्स कायस्साति तस्सेव कम्मसमुड्ञानरूपकायस्स आहारपच्चयेन पच्चयो। रूपजीवितिन्द्रियं विय 
कटत्तारूपानं अनुपालनउपत्थम्भनवसेन पच्चयो, न जनकवसेन। यं पन मण्डूकादयो गिलित्वा ठितानं अहिआदीनं कायस्स जीवमानकमण्डूकादिसरीरे ओजा आहारपच्चयेन 
पच्चयोति वदन्ति, तं न गहेतब्बं । न हि जीवमानकसरीरे ओजा अञ्ञस्स सरीरस्स आहारपच्चयतं साधेति। अनुपादिन्नुपादानियस्स कायस्साति एत्थ पन जनकवसेनापि 
लब्भति। उपादिन्नुपादानियस्स च अनुपादिन्नुपादानियस्स चाति एत्थ एकस्स उपत्थम्भकवसेन, एकस्स जनकवसेन, उभिन्नम्पि वा उपत्थम्भकवसेनेव वुत्तो । द्वे पन 
आहारा एकतो पच्चया होन्ता उपत्थम्भकाव होन्ति, न जनका । सेसमेत्थ पाळिमेब साधुकं ओलोकेत्वा वेदितब्बं । 


उपादिन्नत्तिकवण्णना। 


५-२२. सङ्किलिद्ुत्तिकादिवण्णना 
सङ्किलि्टसङ्किलेसिकत्तिके सब्बं कुसलत्तिके वुत्तनयानुसारेनेव वेदितब्बं । 


७९. वितक्कत्तिके यथाकम्मूपगञाणस्स परिकम्मन्ति दिव्बचक्खुपरिकम्ममेव तस्स उप्पादनत्थाय परिकम्मं । उप्पन्नस्स पन वळञ्जनकाले परिकम्मं सन्धायेतं वृत्तं । 
सेसमेत्थ यथापाळिमेव निय्याति। 


८२. ति तदारम्मणभवङ्गमूलभवङ्गानं वसेन वृत्तं । सेसमेत्थ सब्बं पाळिवसेनेव वेदितब्बं । 


दस्सनत्तिके दस्सनेन पहातब्बो रागो उप्पज्जतीतिआदीसु दस्सनेन पहातब्बो पुथुज्जनस्स उप्पज्जति। भावनाय पहातब्बो सोतापन्नस्सापीति एवं उपरिमस्स उपरिमस्स 
हेट्टिमा हेड्टिमा नुप्पज्जन्तीति वेदितब्बा। दस्सनेन पहातब्बो धम्मो भावनाय पहातन्बस्स धम्मस्स एकेनपि पच्चयेन पच्चयो न होति। सेसमेत्थ पाळि अनुगन्त्वा कुसलत्तिके 
बुत्तलक्खणवसेनेव वेदितब्बं । 


दस्सनेनपहातब्बहेतुकत्तिके दस्सनेनपहातब्बहेतुकादीनं विभागो अट्टकथाकण्डे वुत्तनयेनेव वेदितब्बो | विचिकिच्छुद्भच्चसहगतो मोहो अहेतुकत्ता ततियपदे पविड्टो। 
एवमेत्थ येसं दस्सनभावनाहि पहातब्बो हेतु अत्थि, ते पहातन्नहेतुका । येसं सो नत्थि ते नेवदस्सनेन नभावनायपहातन्बहेतुकाति इमं पहातब्बहेतुकविभागं जत्वा सेसं 

दस्सनेनपहातब्बत्तिके चेव कुसलत्तिके च दस्सितलक्खणानुसारेनेव वेदितब्बं । 
आचयगामित्तिके च पटिच्चवारसंसट्टवारेसु अनुलोमं कुसलत्तिकसदिसमेव। सेसं विस्सज्जनतो गणनतो च यथापाळिमेव निय्याति। 


सेक्खत्तिके असेक्खो धम्मो सेक्खस्स धम्मस्स न केनचि पच्चयेन पच्चयो। सेक्खो असेक्खस्स अनन्तरपकतूपनिस्सयो पन होति। सेसमेत्थ यथापाळिमेव निय्याति, तथा 
परित्तत्तिके। 


एरित्तारम्मणत्तिके अप्पमाणारम्मणाचेतनाति सेक्खानं गोत्रभुचेतना, पच्चवेक्खणचेतनातिपि वत्तुं वट्टति | विपाकानं परित्तारम्मणानन्ति पटिसन्धियं कम्मं आरम्मणं 
कत्वा, पवत्ते चक्खुविञ्ञाणादिवसेनरूपादिआरम्मणं, तदारम्मणवसेन जवनेन गहितपरित्तारम्मणञ्च आरम्मणं कत्वा उप्पन्नानं। ये पन “गोत्रभुचित्तेन नत्थि पटिसन्धी"ति 
वदन्ति, ते इमिना सुत्तेन पटिसेधेतब्बा | सेसमेत्थ पाळिनयेनेव वेदितब्बं। हीनत्तिको सङ्किलिदरत्तिकसदिसो। 


मिच्छत्तत्तिके मिच्छत्तनियतो सम्मत्तनियतस्स, सम्मत्तनियतो वा मिच्छत्तनियतस्स केनचि पच्चयेन पच्चयो न होति। मिच्छत्तनियतो वा सम्मत्तनियतो वा 
सहजाताधिपतिरहितो नाम नत्थि। सम्मत्तनियते एकन्ततो आरम्मणपुरेजातं नत्थि, मिच्छत्तनियते सिया आरम्मणपुरेजातं । अनियतं चित्तं आरब्भ नियता मिच्छादिद्टि 
उप्पज्जेय्य। सेसा नियतं आरब्भ नियतं नुप्पज्जति, मिच्छत्तनियतं गरुँ कत्वा न कोचि धम्मो उप्पज्जति। कुसलो मिच्छत्तस्स उपनिस्सयपच्चयो न होति। सेसमेत्थ पाळियं 
वुत्तनयेनेव वेदितब्बं । 


मग्गारम्मणत्तिके पटिच्चवारस्स अनुलोमे विपाकपच्चयो नत्थि। कम्मपच्चयेपि इमस्मिं तिके नानाकखणिकं न लब्भति, तथा उप्मन्नत्तिकअतीतत्तिकेसु । पच्चनीये 
अहेतुकं मग्गारम्मणन्ति अहेतुकं मग्गारम्मणं, आवज्जनं सन्धायेतं वुत्तं । सेसमेत्थ पाळिअनुसारेनेव वेदितब्बं। 


उप्पन्नत्तिके च अतीतत्तिके च पटिच्चवारादयो नत्थि, पञ्हावारमत्तमेब लब्भति। कस्मा? पटिच्चवारादयो हि सहजातपुरेजातानञ्जेव होन्ति। इमे च तिका 
अतीतानागतमिस्सका। उप्पन्नत्तिके चेत्थ अनन्तरभागियापि पच्चया न लब्भन्ति। कस्मा? उप्पन्नत्तिके अतीतस्स अभावतो। उप्पन्नो च अनुप्पन्नो चाति इमे चेत्थ द्वे धम्मा 
उप्पन्नस्स च अनुप्पन्नस्स चाति इमेसं द्विन्नं न केनचि पच्चयेन पच्चयो। अनुप्पन्नो च उप्पादी चाति इमे पन द्वे उप्पन्नस्स आरम्मणूपनिस्सयवसेन द्वीहि पच्चयेहि पच्चयो। 
सेसमेत्थ पाळियं आगतनयेनेव वेदितब्बं । 


अतीतत्तिके पच्चुप्पन्नं अतीतानागतस्स, अतीतानागतञ्च अतीतानागतस्स न केनचि पच्चयेन पच्चयो । निब्बानं पन द्वीसुपि इमेसु तिकेसु नेव पच्चयतो न पच्चयुप्पन्नतो 
लब्भति। सेसमिधापि पाळियं आगतनयेनेव वेदितन्बं । 


अज्झत्तत्तिके अज्झत्तबहिद्धापदं न गहितं। अज्झत्तबहिद्धासङ्काता हि उभो रासयो नेव एकतो पच्चया होन्ति, न पच्चयुप्पन्ना; तस्मा हत्थतले ठपितस्स सासपस्स वण्णोपि 
हत्थतलवण्णेन सद्धिं एकतो आरम्मणं न होतीति वेदितब्बो। यथा च अज्झत्तबहिद्धापदं, एवमेत्थ अज्झत्तारम्मणत्तिकेपि अज्झत्तबहिद्धारम्मणपदं न लब्भति। सेसं 
यथापाळिमेव निय्याति। 


सनिदस्सनत्तिकेपि पाळिवसेनेव अत्थो गहेतब्बो। गणनापेत्थ पाळियं आगतवारे सङ्किपित्वा हेट्ठा वुत्तनयेनेव संसन्दनेसु संसन्दित्वा वेदितब्बाति । 


धम्मानुलोमे तिकपट्ठानवण्णना । 


२. दुकपड्ानवण्णना 


दुकपट्टानेपि सब्बदुकेसु पञ्हाविस्सज्जनानि चेव गणना च पाळियं आगतनयेनेव वेदितब्बा। अपिचेत्थ सहेतुकहेतुसम्पयुत्तदुकानं विस्सज्जनं हेतुदुकविस्सज्जनसदिसं; 
तथा हेतूचेवसहेतुकहेतूचेवहेतुसम्मयुत्तदुकानं, तथा सप्पच्चयसङ्कतदुकानं । इदं दुकं यथा सप्पच्चयदुकं, एवं कातब्बन्ति इदं यस्मा सप्पच्चयो विय अप्पच्चयेन सङ्कतोपि, 
असङ्कतेन सद्धि योजनं न लब्भति, तस्मा वुत्तं । सारम्मणचित्तसम्पयृत्तसंसट्टदुकापि सदिसविस्सज्जनायेव; तथा आसवओघयोगगोच्छका। एते हि तयो अञ्ञमञ्ञं 
सदिसविस्सज्जनायेव। अपिच लोकियसासवसंयोजनियगन्थनियनीबरणियपरामड्सङ्किलेसिकदुका 
पवविप्पयुत्तसासवसंयोजनविप्पयुत्तसंयोजनियगन्थविप्पयुत्तगन्थनियनीवरणविप्पयुत्तनीवरणियपरामासविप्पयृत्तपरामट्टकिलेसविप्पयुत्तसङ्किलेसिकपरियापन्नसउत्तरदुव 
इमेपि दुका समाना। 


किलेसदुकं संयोजनदुकसदिसं । सङ्किलिडुकिलेससम्पयुत्तनीवरणसम्पयुत्तदस्सनेनपहातब्बसरणदुकापि समाना । तथाकिलेसा चेव सङ्किलिट्ुनीवरणा चेव 
नीवरणसम्पयुत्तकिलेसा चेव किलेससम्पयुत्तदुका। इमिना नयेन सब्बेसं अत्थतो सदिसानं दुकानं विस्सज्जनानि सदिसानेव होन्तीति वेदितब्बानि। सब्बस्मिम्पि पन पट्टाने 
केनचिविज्जेस्यदुकं न लब्भति। आसवा चेव आसवसम्पयुत्ता च, संयोजना चेव संयोजनसम्पयुत्ता च, गन्था चेव गन्थसम्पयुत्ता च, नीबरणा चेव नीवरणसम्पयुत्ता च, किलेसा 
चेव सङ्किलिड्डा चाति एवरूपेसु दुकेसु विपाकपच्चयो चेव नानाकखणिककम्मपच्चयो च न लब्भति। नहेतुसहेतुकनहेतुअहेतुकेसु हेतुपच्चयो नत्थि। हेतू चेव हेतुसम्पयुत्ता च, 
आसवा चेव आसवसम्पयुत्ता च, गन्था चेव गन्थसम्पयुत्ता चाति इमेसु दुकेसु नहेतुनझाननमग्गा न लब्भन्ति। संयोजना चेव संयोजनसम्पयुत्ता च, नीवरणा चेव 
नीवरणसम्पयुत्ता च, किलेसा चेव किलेससम्पयुत्ता च, किलेसा चेव सङ्किलिड्डा चाति इमेसु पन विचिकिच्छुद्धच्चसहगतस्स मोहस्स वसेन नहेतुपच्चयो लब्भति; 
नझाननमग्गपच्चया न लब्भन्तीति एवं सब्बदुकेसु लब्भमानालब्भमानं उपपरिक्खित्वा पाळिवसेनेव वारगणना वेदितब्बाति। 


दुकपड्ठानवण्णना। 

३. दुकतिकपट्टानवण्णना 


दुकतिकपट्टाने हेतुं कुसलं धम्मं पटिच्च हेतु कुसलो धम्मो उप्पज्जति हेतुपच्चयाति एवं पञ्हामत्तुद्धारवसेनेव सङ्केपतो देसना कता। “कुसलं अलोभं पटिच्च 
अदोसो अमोहो"तिआदिना पन नयेन वित्थारो वत्तब्बो सिया, सो हेट्ठा दस्सितनयेन सक्का अवुत्तोपि जानितुन्ति एकपदेपि एकपच्चयो वा न वुत्तो। या पनेसा सङ्घेपतो देसना 
कता, सा एवं कताति वेदितब्बा। हेतुदुकेन हि सद्धि कुसलपदं योजेत्वा पटिच्चवारे अनुलोमस्स चेव पच्चनीयस्स च वसेन सब्बे लब्भमानकपच्चया दस्सिता, 
अनुलोमपच्चनीयपच्चनीयानुलोमनया चेव सहजातवारादयो च न दस्सिता, केवलं “पटिच्चवारसदिसंयेव वित्थारेतब्ब' न्ति वुत्तं। पञ्हावारे पञ्हम्पि अविस्सज्जेत्वा केवलं 
पउ्हुद्धारमत्तं कत्वा अनुलोमपच्चनीयवसेनेव लब्भमानपच्चया दस्सिता। यथा च कुसलपदं, एवं अकुसलअब्याकतपदानिपि हेतुदुकेन सद्भि योजेत्वा हेतुकुसलदुकतिकं 
निद्दिसितब्बन्ति वुत्तं । 


ततो परं हेतुं सुखाय वेदनाय सम्पयूत्तं धम्मन्तिआदिना नयेन हेतुवेदनादुकतिकादीनि एकवीसति दुकतिकानि दस्सितानि। यस्मा पन हेतु नाम सनिदस्सनसप्पटिघो 
अनिदस्सनसप्पटिघो वा नत्थि, तस्मा हेतुपदेन सद्भि सनिदस्सनसप्पटिघअनिदस्सनसप्पटिघपदानि न योजितानि। एवं हेतुदुकेन सद्धि लब्भमानकवसेन द्वाबीसति तिके 
योजेत्वा पुन ते सहेतुकदुकादीहि सरणदुकपरियोसानेहि सब्बदुकेहि सद्धि योजिता । तत्थ यं यं पदं येन येन पदेन सद्भि योजनं न गच्छति, तं तं पाळियंयेव न लब्भतीति वुत्तं । 
एवमेत्थ एकेन दुकेन सद्धिं बावीसति तिके योजेत्वा पुन अपरेन बाबीसति, अपरेन बाबीसतीति पटिपाटिया दुकसते लब्भमानदुकपदेहि सद्भि द्वावीसति तिका योजिताति 
द्वावीसति तिके गहेत्वा दुकसते पक्खिपित्वा दुकतिकपट्ठानं नाम देसितं। तत्थ येसु येसु ठानेसु नयं दस्सेत्वा पाळिया सङ्घेपो कतो, तेसु तेसु ठानेसु दस्सितनयानुरूपेन तस्सा 
वित्थारो वेदितब्बोति। 


दुकतिकपट्ठानबण्णना | 


ठ. तिकदुकपट्टानवण्णना 


तिकदुकपट्टानेपि कुसलं हेतुं धम्मं पटिच्च कुसलो हेतु धम्मो उप्पज्जति हेतुपच्चयाति पञ्हामत्तुद्धारवसेनेव देसना कता । तत्थ यथा हेट्ठा हेतुदुकेन सद्धि कुसलपदं 
योजेत्वा सब्बपच्चयवसेन सब्बवारेसु सद्डेपतो देसना कता, एवमिध कुसलत्तिकेन सद्धि हेतुपदं योजेत्वा सब्बपच्चयवसेन सब्बवारेसु सक्वेपतो देसना कता । यथा च हेतुपदं, 
एवं नहेतुपदम्पि कुसलत्तिकेन सद्धि योजेत्वा कुसलत्तिकहेतुदुकं निट्टापितं । ततो परं सुखाय वेदनाय सम्पयुत्त हेतु धम्मन्तिआदिना नयेन वेदनात्तिकहेतुदुकादीनि एकवीसति 
तिकदुकानि दस्सितानि। 


एवं बावीसतिया तिकेहि सद्धि हेतुदुकं योजेत्वा पुन तेहियेव सद्धि सहेतुकदुकादयो सरणदुकपरियोसाना लब्भमानवसेन सब्बदुका योजिता । इधापि यं यं पदं योजनं न 
गच्छति, तं तं पाव्ठियंयेव पटिक्खित्तं । एवं दुकसतं गहेत्वा द्वावीसतिया तिकेसु पक्खिपित्वा तिकदुकपट्टानं नाम देसितं । तत्रापि येन येन नयेन पाळि सङ्कित्ता, सो सो नयो 
वित्थारतो वेदितब्बो । 


तिकदुकपट्टानवण्णना। 


५. तिकतिकपट्टानवण्णना 


तिकतिकपट्टानेपि कुसलं सुखाय वेदनाय सम्पयुत्तं धम्मं पटिच्च कुसलो सुखाय वेदनाय सम्पयुत्तो धम्मो उप्पज्जति हेतुपच्चयाति पञ्हुद्धारवसेनेव सङ्घेपतो 
देसना कता। एत्थ च कुसलत्तिकं वेदनात्तिकादीहि, वेदनात्तिकादयो च कुसलत्तिकेनाति एवं तिकेसुयेब तिका पक्खित्ता। येन येन च पदेन सद्धि यं यं पदं योजनं न गच्छति, तं 
तं हापेत्वा लब्भमानवसेनेव सब्बपच्चयेसु वारा च गणननया च दस्सिता, तस्मा ते साधुकं पाळिं उपपरिक्खित्वा वेदितब्बा। यथा च कुसलत्तिकं वेदनात्तिकादीहि, 
वेदनात्तिकादयो च तेन सद्भि योजेत्वा वेदितब्बा; तथा एकेकं तिकं सेसेहि। सेसा च तेहि सद्भि योजेत्वा वेदितब्बाति। 


तिकतिकपड्ठानवण्णना। 


६. दुकदुकपट्टानवण्णना 


दुकदुकपट्ठानेपि हेतुसहेतुकं धम्मं पटिच्च हेतुसहेतुको धम्मो उप्पज्जति हेतुपच्चयाति पज्हुद्धारवसेनेव सङ्घे पतो देसना कता । तत्थ हेतुदुकं सहेतुकदुकादीहि, 
सहेतुकदुकादीनि च तेन सद्धि योजितानि। एकेकं पन दुकं सेसेहि, सेसा च तेहि सद्धि पटिपाटिया योजेतब्बा | इदञ्हि दुकदुकपट्टानं नाम 'दुकेसुयेव दुके पक्खिपित्वा' देसितं । 
तेनेत्थ सब्बदुकेहि सद्भि सब्बदुकानं योजना वेदितब्बा । पाळि पन सङ्कित्ता येन येन च पदेन सद्धि यं यं पदं योजनं न गच्छति, तं तं हापेत्वाव देसना कताति। 


दुकदुकपट्ठानवण्णना। 
एत्तावता - 
तिकञ्च पट्ठानवरं दुकुत्तमं, 


दुकं तिकञ्चेव तिकं दुकञ्च। 
तिकं तिकञ्चेव दुकं दुकञ्च, 

छ अनुलोमम्हि नया सुगम्भीराति॥ - 


अट्टकथायं वुत्तगाथाय दीपिता । धम्मानुलोमपट्ठाने छ नया निदिद्ठा होन्ति। पच्चयवसेन पनेत्थ एकेकस्मिं पट्टाने अनुलोमादयो चत्तारो चत्तारो नयाति एकेन परियायेन 
चतुवीसतिनयपटिमण्डितं अनुलोमपट्ठानंयेव वेदितब्बं । 


७-१२. पच्चनीयपट्ठानवण्णना 


१. इदानि कुसलादीनं पदानं पटिक्खेपवसेन धम्मानं पच्चनीयताय लद्धनामं पच्चनीयपट्ठानं दस्सेतुं नकुसलं धम्मं पटिच्च नकुसलो धम्मो उप्पज्जति 
हेतुपच्चयातिआदि आरद्धं। तत्थ नकुसलं धम्मं पटिच्चाति कुसलस्स पच्चयभावं वारेति। नकुसलो धम्मो उप्पज्जतीति कुसलस्स उप्पत्ति वारेति, तस्मा 
“अकुसलाब्याकतं एकं खन्धं पटिच्च अकुसलाब्याकता तयो खन्धा चित्तसमुद्ठानञ्च रूपः न्ति एवमादिना नयेनेत्थ पञ्हं विस्सज्जितब्बं । तस्मिं तस्मिं पच्चये लद्धगणना पन 
पाळियं वुत्तायेव । येपि वारा सदिसविस्सज्जना, तेपि तत्थेव दस्सिता। तस्मा सन्बमेत्थ हेट्ठा वुत्तनयानुसारेन पाळिं उपपरिक्खित्वा वेदितब्बं। यथा चेत्थ, एवं दुकपट्ठाने, 
दुकतिकपट्ठाने, तिकदुकपट्ठाने तिकतिकपट्टाने, दुकदुकपट्टाने च। 


एत्तावता -- 


तिकञ्च पट्ठानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव, दुकं दुकञ्च, 

छ पच्चनीयम्हि नया सुगम्भीराति॥ - 


अट्टकथायं वुत्तगाथाय दीपिता। धम्मपच्चनीयपट्ठाने छ नया निहिद्ठा होन्ति। पच्चयवसेन पनेत्थ एकेकस्मिं पट्टाने अनुलोमादयो चत्तारो चत्तारो नयाति एकेन परियायेन 
चतुवीसतिनयपटिमण्डितं पच्चनीयपट्टानज्जेव वेदितब्बं । 


पच्चनीयपड्डानवण्णना। 


१३-१८. अनुलोमपच्चनीयपट्ठानवण्णना 


९. इदानि कुसलादीसु धम्मेसु पच्चयधम्मं अप्पटिक्खिपित्वा पच्चयुप्पन्नस्स कुसलादिभावपटिकखेपवसेन धम्मानं अनुलोमपच्चनीयताय लद्भनामं 
अनुलोमपच्चनीयपट्ठानं दस्सेतुं कुसलं धम्मं पटिच्च न कुसलो धम्मो उप्पज्जति हेतुपच्चयातिआदि आरद्धं। तत्थ कुसलं धम्मं पटिच्चाति कुसलस्स पच्चयभावं 
अनुजानाति। न कुसलो धम्मो उप्पज्जतीति कुसलस्सेव उप्पत्ति वारेति। तस्मा “कुसले खन्धे पटिच्च चित्तसमुट्ठानं रूप न्तिआदिना नयेन विस्सज्जनं दस्सितं, तं सब्बं पाळि 
ओलोकेत्वा साधुकं सल्लक्खेतब्बं। यम्पि येन सदिसं, यञ्च यत्थ लब्भति, यो च येसं विस्सज्जनानं येसु पच्चयेसु गणनपरिच्छेदो, सो सब्बो पाळियं दस्सितो, तस्मा पाळियेव 
एत्थ अत्थो। यथा चेत्थ, एवं दुकपट्ठानादीसुपीति । 


एत्तावता ¬ 


तिकञ्च पट्ठानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव दुकं दुकञ्च, 

छ अनुलोमपच्चनीयम्हि नया सुगम्भीराति॥ - 


अट्टकथायं वुत्तगाथाय दीपिता धम्मानुलोमपच्चनीयपट्ठाने छ नया निहिड्ठा होन्ति। पच्चयवसेन पनेत्थ एकेकस्मिं पट्टाने अनुलोमादयो चत्तारो चत्तारो नयाति एकेन परियायेन 
चतुवीसतिनयपटिमण्डितं अनुलोमपच्चनीयपट्टानज्जेव वेदितब्बं । 


अनुलोमपच्चनीयपट्ठानबण्णना। 


१९-२४. पच्चनीयानुलोमपट्टानवण्णना 


९. इदानि कुसलादीसु धम्मेसु पच्चयधम्मं पटिक्खिपित्वा पच्चयुप्पन्नस्स कुसलादिभावं अप्पटिकखेपवसेन धम्मानं पच्चनीयानुलोमताय लद्धनामं पच्चनीयानुलोमपट्ठानं 
दस्सेतुं नकुसलं धम्मं पटिच्च अकुसलो धम्मो उप्पज्जति हेतुपच्चयातिआदि आरद्धं। तत्थ नकुसलं धम्मं पटिच्चाति कुसलस्स पच्चयभावं वारेति। अकुसलो धम्मो 
उप्पज्जतीति अकुसलस्स उप्पत्ति अनुजानाति। नकुसलञ्हि अकुसलं अब्याकतं वा, तञ्च सहजातपच्चयं कत्वा उप्पज्जमानो कुसलो नाम नत्थि, तस्मा 
अकुसलाब्याकतवसेन देसना कता। तत्थ “अकुसलं एकं खन्धं पटिच्च तयो खन्धा "ति एवं नकुसलं धम्मं पटिच्च विस्सज्जनं वेदितब्बं। अब्याकतो धम्मो उप्पज्जति 
हेतुपच्चयाति अयं पन पञ्हो “वरिपाकाब्याकतं किरियाब्याकतं एकं खन्धं पटिच्च तयो खन्धा चित्तसमुड्ठानञ्च रूपन्ति विस्सज्जितोव | इति सब्बपञ्हेसु अविस्सज्जितस्स 
अत्थानुरूपं विस्सज्जितस्स च पाळिआगतमेव विस्सज्जनं | एकेकस्मिञ्च तिकदुके वारप्पभेदपच्चयगणनविधानं सब्बं हेट्ठा वुत्तनयानुसारेनेव वेदितब्बं । 

एत्तावता च -- 


तिकञ्च पट्ठानवरं दुकुत्तमं, 

दुकं तिकञ्चेव तिकं दुकञ्च। 

तिकं तिकञ्चेव दुकं दुकञ्च, 

छ पच्चनीयानुलोमम्हि नया सुगम्भीराति॥ - 


अट्टकथायं वुत्तगाथाय दीपिता | धम्मपच्चनीयानुलोमपट्ठाने छ नया निदिड्ठा होन्ति। पच्चयवसेन पनेत्थ एकेकस्मिं पट्ठाने अनुलोमादयो चत्तारो चत्तारो नयाति एकेन परियायेन 
चतुवीसतिनयपटिमण्डितं पच्चनीयानुलोमपट्टानञ्जेव वेदितब्बं। 


पच्चनीयानुलोमपट्ठानवण्णना। 


एवं धम्मानुलोमादिवसेन चतूसु वारेसु एकेकस्मिं चतुवीसतिया चतुवीसतिया नयानं वसेन छन्नवुति नया होन्ति। तत्थ पच्चयनये अग्गहेत्वा एकेकस्मिं पट्टाने 
तिकदुकादीनञ्जेव छन्नं छन्नं नयानं वसेनेतं चतुवीसतिनयपटिमण्डितं समन्तपट्ठानमहापकरणं वेदितब्बं । केचि पन “कुसलारम्मणो धम्मो अकुसलारम्मणो 
धम्मो"तिआदिना नयेन आरम्मणमातिकं नाम ठपेत्वा “कुसलारम्मणो धम्मो कुसलारम्मणस्स धम्मस्स हेतुपच्चयेन पच्चयो"तिआदिना नयेन आरम्मणपट्ठानं नाम दस्सेत्वा 
अपरम्पि फस्सादीनं वसेनपि फस्सपट्ठानं नाम उद्धरित्वा दस्सेन्ति। तं नेव पाळियं न अट्टकथासु सन्दिस्सतीति इध न विचारितं। सङ्गीतिआरुळहपाळिवसेनेव पनेत्थ बण्णना 
कताति वेदितब्बा। 


एत्तावता च -- 


सम्मूळहा यत्थ पजा, तन्ताकुलादिभावमापन्ना। 
नेकविधदुक्खगहनं, संसारं नातिवत्तन्ति॥ 


पच्चयभेदे कुसलो, लोके गरुतम्पि पच्चयाकारं । 
अतिनिप्पुणगम्भीरं, जवनम्भूमिं बुद्धजाणस्स॥ 


कुसलादिधम्मभेदं, निस्साय नयेहि विविधगणनेहि । 
वित्थारेन्तो सत्तम-मभिधम्मप्पकरणं सत्था॥ 


सुविहितसन्निद्ठानो, पड्टानं नाम यं पकासेसि। 
सद्धाय समारद्धा, या अट्ठकथा मया तस्स॥ 


आचरियानं वादं, अविहाय विभज्जवादिसिस्सानं। 
अतिबहुविधन्तराये, लोकम्हि अनन्तरायेन॥ 


सा एवं अज्ज कता, चुद्दसमत्तेहि भाणवारेहि। 
अत्थं पकासयन्ती, पट्ठानवरस्स सकलस्स॥ 


सन्निट्ठानं पत्ता यथेव निटुं तथा बहुजनस्स। 
सम्पापुणन्तु सीघं, कल्याणा सब्बसङ्कप्पा॥ 


एत्तावता ¬ 


सत्तप्पकरणं नाथो, अभिधम्ममदेसयि। 
देवातिदेवो देवानं, देवलोकम्हि यं पुरे॥ 


तस्स अट्टुकथा एसा, सकलस्सापि निद्टिता। 
चिरट्वितत्थं धम्मस्स, निद्रपेन्तेन तं मया॥ 


यं पत्तं कुसलं तस्स, आनुभावेन पाणिनो । 
सब्बे सद्धम्मराजस्स, जत्वा धम्मं सुखावहं॥ 


पापुणन्तु विसुद्धाय, सुखाय पटिपत्तिया। 
असोकमनुपायासं, निब्बानसुखमुत्तमं॥ 

चिरं तिट्ठतु सद्धम्मो, धम्मे होन्तु सगारवा। 
सब्बेपि सत्ता कालेन, सम्मा देवो पवस्सतु॥ 


यथा रक्खिंसु पोराणा, सुराजानो तथेविमं । 
राजा रक्खतु धम्मेन, अत्तनोव पजं पजन्ति॥ 
पट्टानप्पकरण-अट्टुकथा निडिता। 
निद्टिता च पञ्चपकरणद्टकथाति। 
निगमनकथा 


परमविसुद्धसद्धाबुद्धिवीरियपटिमण्डितेन सीलाचारज्जवमद्दवादिगुणसमुदयसमुदितेन सकसमयसमयन्तरगहनज्झोगाहणसमत्थेन पञ्जावेय्यत्तियसमन्नागतेन 
तिपिटकपरियत्तिप्पभेदे साइकथे सत्थुसासने अप्पटिहतञाणप्पभावेन महावेय्याकरणेन करणसम्पत्तिजनितसुखविनिग्गतमधुरोदारवचनलावण्णयुत्तेन युत्तमुत्तवादिना वादीवरेन 
महाकविना पभिन्नपटिसम्भिदापरिवारे छळभिञ्ञादिप्पभेदगुणपटिमण्डिते उत्तरिमनुस्सधम्मे सुप्पतिड्टितबुद्धीनं थेरवंसप्पदीपानं थेरानं महाविहारवासीनं वंसालङ्कारभूतेन 
विपुलविसुद्धबुद्धिना बुद्धघोसोति गरूहि गहितनामधेय्येन थेरेन कता अयं सकलस्सपि अभिधम्मपिटकस्स अट्ठकथा - 


ताव तिट्टतु लोकस्मिं, लोकनित्थरणेसिनं । 
दस्सेन्ती कुलपुत्तानं, नयं पञ्जाविसुद्धिया॥ 


याव बुद्धोति नामम्पि, सुद्धचित्तस्स तादिनो। 
लोकम्हि लोकजेद्रुस्स, पवत्तति महेसिनोति॥ 


अभिधम्मपिटक-अट्टकथा निट्टिता। 

